
ČIUKU ČIUKU NAMO 


PRIEŠAUŠRIO VĖSOJE ARTĖDAMA PRIE SINSINAČIO STOTIES, „DE 
Moino dvasia“ nesiliovė skelbti, kad atvyksta, — iš pradžių Šama- 
nas pajuto švelnų virpesį, kurio ant medinės stoties platformos 
niekas turbūt ir nepastebėjo, paskui aiškiai atsklido drebulys, o 
tada viskas ėmė krūpčioti. Staiga ta karštu metalu, alyva ir garais 
tvoskianti pabaisa išniro iš niūriai pilkšvos prieblandos, visai čia 
pat sublizgo žalvariu kaustytas juodas drakono kūnas su besikil- 
nojančiais galingais švaistikliais, lyg banginis, pūkščiantis į dangų 
blyškių dūmų debesį, kuris, lokomotyvui stabdant, pamažu sklai- 
dėsi ir tirpo, virsdamas draiskalais. 

Trečiame vagone buvo vos kelios laisvos kietos medinės sėdy- 
nės, ir kol jis įsitaisė ant vienos, traukinys vėl krūptelėjo ir paju- 
dėjo. Traukiniai buvo naujovė, tačiau jais tekdavo keliauti su per 
gausiu būriu žmonių. Jis mėgo joti vienas, paskendęs mintyse. 
Ilgas vagonas buvo prisigrūdęs kareivių, ūkininkų, prekeivių ir 
įvairiausių moterų — su mažais vaikais ir be jų. Vaikų klyksmai jo, 
žinoma, visiškai netrikdė, tačiau vagone tvyrojo troški, iš visokių 
kvapų — nešvarių kojinių, pridergtų vystyklų, prasto virškinimo, 
prakaituotų ir seniai praustų kūnų, sudvisusių cigarų ir pypkių 
dūmų — sumišusi smarvė. 

Langas, regis, įrengtas taip, kad niekas nepajėgtų jo įveikti, 
tačiau Šamanas, stiprus ir petingas, rėmą pakėlė, nors iš karto su- 
prato klydęs. Už trijų vagonų aukštas lokomotyvo kaminas spjau- 
dė ne vien dūmus, bet ir suodžius, pelenus, užgesusias ar teberu- 
senančias žarijas, ir tas srautas lėkė atgal palei traukinį, pro atvirą 

langą patekdamas ir į vidų. Netrukus nuo žiežirbos ėmė rūkti nau- 
jas jo paltas. Krenkšdamas ir pykdamas Šamanas užtrenkė langą, 
o paskui paltą daužė, kol žiežirba užgeso. 

Kitapus tako sėdinti moteris į jį pažvelgė ir nusišypsojo. Buvo 
gal dešimčia metų vyresnė, apsirengusi dailiai, bet kelionei tin- 
kamai — pilka vilnone suknele be krinolino, apkraštuota melsvu, 
jos šviesius plaukus išryškinančiu lininiu audiniu. Jai dar nespėjus 
nuleisti akių prie nėrinio, turimo ant kelių, jų žvilgsniai akimirką 
susidūrė. Šamanas nedvejodamas nusigręžė — gedulas netiko leis- 
tis į vyrų ir moterų žaidimus. 

Jis turėjo naują svarbią knygą, tačiau, mėginant į ją įsigilinti, 
mintys grįždavo prie Tė. 

Jam už nugaros taku brovėsi konduktorius, bet Šamanas tai 
sužinojo, tik šiam ranka palietus petį. Krūptelėjęs žvilgtelėjo į 
įraudusį veidą. Konduktoriaus ūsai baigėsi dviem gausiai pritep- 
tais smailiais galiukais, o žilstanti rausvai gelsva barzda Šamanui 
patiko, nes per ją buvo gerai matyti burna. 

— Turbūt esi kurčias? — draugiškai tarė tas žmogus. — Pone, jau 
tris kartus prašiau parodyti bilietą. 

Šamanas nusišypsojo, nes su tokiais dalykais susidurdavo 
nuolat. 

— Taip, es kurčias, — tarė, paduodamas bilietą. 


Jis žiūrėjo į už lango banguojančią preriją, bet žvilgsnis slydo 
už nieko neužkliūdamas. Ritosi vis tas pats kraštovaizdis. Be to, 
traukinys lėkė taip greitai, kad vaizdai tik šmėkštelėdavo, nespė- 
dami įstrigti jo sąmonėje, ir vėl pranykdavo. Keliauti buvo geriau- 
sia pėsčiomis ar raitam; išalkus ar prireikus nusišlapinti, visada 
galėjai stabtelėti, jei tik pasitaikydavo tinkama vieta. Tokia vieta, 
priartėjus traukiniu, tuoj pat dingdavo iš akių. 

Knyga, laikoma rankose, vadinosi „Ligoninės apybraižos“. Ją 
parašė moteris pavarde Alkot, nuo karo pradžios slaugiusi su- 
žeistuosius, ir jos piešiamos kančios bei siaubingos kariuomenės 
ligoninių sąlygos audrino medikus. Skaitant viskas rodėsi dar 
blogiau, nes vaizduotė piešė vargus, kurie galėjo tekti jo broliui 
Dičkiui, mūšyje be žinios dingusiam konfederatų žvalgui. Jeigu 
tik, mąstė Šamanas, Dičkis tikrai netapo bevardžiu žuvusiuoju. 

Tokios mintys, dusindamos sielvartu, vėl grąžindavo prie Tė, tad 
iš nevilties jis pradėjo dairytis. 

Vagono priekyje apsivėmė mažas liesas berniukas, ir išbalusi 
jo motina, dar su trimis vaikiukais sėdinti ant ryšulių krūvos, pri- 
puolė palaikyti jam kaktos, kad neapterštų kitų daiktų. Kol Šama- 
nas iki jų prasibrovė, ji jau buvo pradėjusi nemalonų valymą. 

— Aš — gydytojas. Gal galiu jam padėti? 

— Neturiu pinigų jums mokėti. 

Jis tik mostelėjo ranka. Po pykinimo priepuolio berniukas pra- 
kaitavo, bet oda buvo vėsi. Gerklė nepatinusi, akys gana gyvos. 

Moteris klausinėjama pasisakė esanti ponia Džonatan Sper- 
ber. Iš Limos Ohajuje. Keliauja pas vyrą, įsikūrusį su kvakeriais 
Springdeile už penkiasdešimties mylių į vakarus nuo Davenporto. 
Ligonis — Lesteris, aštuonerių. Išblyškęs, bet, veido spalvai pama- 
žu grįžtant, neatrodė sergąs sunkiai. 

— Ką jis valgė? 

Įkišusi ranką į riebaluotą miltų maišą, ji nenoromis ištraukė 
naminę dešrą. Ši buvo pažaliavusi, ir Šamano nosis patvirtino tai, 
ką matė akys. Dieve mano! 

— E-e... ja valgydinote visus? 

Moteris linktelėjo, ir jis, žvilgtelėjęs į kitus mažiukus, nusiste- 
bėjo jų skrandžių atsparumu. 

— Daugiau tikrai nebeduokite. Labai smarkiai apgedusi. 

Jos lūpos susispaudė į tiesią liniją. 

— Nesmarkiai. Ji gerai pasūdyta, esame valgę ir prastesnės. Jei- 
gu būtų tokia bloga, vemtume visi — ir vaikai, ir aš. 

Jis gerai nutuokė apie bet kurio tikėjimo naujakurių gyvenimą, 
kad suprastų, ką ta moteris sako iš tiesų: daugiau nieko, išskyrus 
dešrą, jie neturi, tad ir reikia arba ją valgyti, arba badauti. Šamanas 
grįžo į savo vietą. Suvyniota į „Sinsinačio komersanto“ lapus jo 
laukė nemenka valgio atsarga — trys stori sumuštiniai, liesa jau- 
tiena su juoda vokiška duona, pyragaitis su braškių uogiene ir du 
obuoliai, kuriais jis, norėdamas vaikus pralinksminti, truputį pa- 
žongliravo. Išvydusi maistą, ponia Sperber išsižiojo, lyg norėdama 
prieštarauti, bet tuoj pat užsičiaupė. 

— Bičiuli, jums esame skolingi, - tepasakė. 

Šviesiaplaukė moteris kitapus tako jį tebestebėjo, Šamanas vėl 
ėmėsi skaityti, bet grįžo konduktorius. 

— Klausyk, ką tik pagalvojau, kad tave pažįstu. Tu — daktaro 
Koulo vaikas iš Holdeno Perkėlos? Taip? 

— Taip, — Šamanas suprato, kad atpažinti padėjo kurtumas. 

— Neatsimeni manęs? Frankas Flečeris. Auginau javus palei 
Hup Polo kelią. Tavo Tė rūpinosi mumis, visais septyniais, dau- 
giau kaip šešerius metus, bet paskui viską išpardaviau ir stojau 
dirbti geležinkelyje. Tada persikraustėme į Rytų Moliną. Atsime- 
nu, kartais, kai dar buvai visai jauniklis, atjodavai kartu, jam už 
nugaros įsikibęs visomis keturiomis. 

Ligonių lankymas buvo vienintelė galimybė jo tėvui daugiau 
laiko praleisti su vaikais, ir šie mėgdavo vykti su juo pas ligonius. 

— Dabar atsimenu jus, — pasakė Flečeriui. — Ir jūsų ūkį. Baltas 
karkasinis namas, raudona daržinė skardiniu stogu. Senąjį, iš ve- 
lėnos statytą namą naudojote kaip sandėlį. 

— Teisybė, taip ir buvo. Kartais tu su juo atjodavai, kartais tavo 
brolis, kuo jis vardu? 

Dičkis. 

— Aleksas. Mano brolis — Aleksas. 

— Taigi. Kur jis dabar? 

— Kariuomenėje. 

Bet neužsiminė, kurioje. 

— Žinoma, kurgi daugiau. Mokaisi, būsi pastorius? - susidomė- 
jo konduktorius, žvelgdamas į juodą apdarą, dar prieš dvidešimt 
keturias valandas kybojusį Seligmano parduotuvėje Sinsinatyje. 

— Ne, aš irgi gydytojas. 

— Dievulėliau! Lyg ir per jaunas. 

Nė pats nepajuto, kaip kiečiau suspaudė lūpas, nes teisintis dėl 
amžiaus buvo sunkiau negu dėl kurtumo. 

— Ne, ne per jaunas. Jau dirbu ligoninėje Ohajuje. Pone Fleče- 
ri... mano tėvas ketvirtadienį mirė. 

Konduktoriaus šypsena dingo taip lėtai ir be pėdsako, kad 
nuoširdus jo liūdesys abejonių nekėlė. 

— Ak. Ir vis pačių geriausiųjų netenkame. Kare? 

— Tuo metu jau buvo namie. Telegramoje parašyta: vidurių 
šiltinė. 

Konduktorius palingavo galvą. 

— Gal malonėtum perduoti savo mamai, kad su ja melsis dau- 
gybė žmonių? 

Šamanas padėkojo ir atsakė: jai tai būsią labai svarbu. 

— Ar kurioje stotyje bus maisto pardavėjų? 

— Ne. Maisto atsargomis keleiviai apsirūpina patys, - geležin- 
kelininkas pažvelgė į jį susirūpinęs. — Nė trupinio nenusipirksi iki 
persėdimo į kitą traukinį Kenkakyje. Dieve, nejaugi jie nepasakė 
parduodami bilietą? 

— Ne, ne, žinoma, pasakė, viskas gerai. Tik šiaip paklausiau. 

Konduktorius kilstelėjo ranką prie kepurės ir nuėjo. Po valan- 
dėlės kitapus tako sėdinti moteris atsistojusi pasistiebė ir trūkte- 
lėjo ant daiktams skirtos lentynos padėtą iš ąžuolo karnų nupintą 
įspūdingo dydžio krepšį, drauge parodydama dailų linkį nuo krū- 
tinės iki šlaunies. Pašokęs Šamanas krepšį nukėlė. 

Moteris nusišypsojo. 

— Jūs taip pat turite pasivaišinti, — tvirtai pareiškė. - Kaip ma- 
tote, mano atsargų pakaktų visam pulkui! 

Šį teiginį jis užginčijo, bet sutiko, kad kuopai galbūt užtek- 
tų. Netrukus jau kramsnojo keptą vištieną, moliūgų papločius ir 
bulvių apkepą. Ponas Flečeris grįžo, nešinas apmaigytu sumušti- 
niu su kumpiu, kurį kažkur iškaulijo Šamanui, plačiai nusišypso- 
jo, paskelbė, kad daktaras Koulas maisto rasti geba geriau negu 
visa Potomako armija, ir, pranešęs, jog tą sumuštinį sukimš pats, 
vėl nuėjo. 

Šamanas valgė beveik nekalbėdamas, stebėdamasis ir gėdyda- 
masis, kad sielvartas nesukliudė šitaip išalkti. Ji kalbėjo kur kas 
daugiau, negu valgė. Buvo vardu Marta Makdonald. Jos vyras Lai- 
manas dirbo prekybos agentu Amerikos ūkio įrangos kompanijoje 
Rok Ailende. Pasakė užjaučianti Šamaną dėl netekties. Jai paduo- 
dant maistą, jie susilietė keliais — toks artumas maloniai šildė. Jis 
jau seniai buvo pastebėjęs, kad daugelį moterų jo kurtumas arba 
sudomindavo, arba atstumdavo. Pirmąsias galbūt jaudino įdėmus 
jo žvilgsnis: joms kalbant, jo akys visada būdavo įsmeigtos į jų vei- 
dus dėl būtinybės stebėti lūpas. 

Savo išvaizdą jis vertino blaiviai. Nors ir ne koks gražuolis, 
buvo aukštas ir stambus, vikrių judesių, trykštantis vyriškos jau- 
natvės energija ir puikia sveikata, tad taisyklingi jo veido bruožai 
ir iš tėvo paveldėtos skvarbios žydros akys jį darė bent patrauklų. 
Šiaip ar taip, ponios Makdonald atžvilgiu visa tai nieko nereiškė. 

Jis turėjo taisyklę — ir laikėsi taip pat tvirtai, kaip ir priesako rūpes- 
tingai plautis rankas prieš operaciją ir po jos — niekada neprasidė- 
ti su ištekėjusia moterimi. Kai tik mandagumas leido pasitraukti 
neįžeidžiant, padėkojo už puikius priešpiečius ir grįžo į savo vietą 
kitoje vagono pusėje. 

Didžiąją dalį popietės jis praleido su knyga. Luizė Alkot rašė 
apie operacijas be jokių priemonių skausmui malšinti, apie ne- 
švaros ir pūlių dvoko pilnas ligonines ir jose nuo užterštų žaizdų 
mirštančius vyrus. Susidūręs su mirtimi ir skausmu, jis visada nu- 
liūsdavo, bet nebūtina kančia ir mirtis, kurios buvo galima išveng- 
ti, tiesiog siutindavo. 

Pavakare eidamas pro šalį, ponas Flečeris pranešė, kad trau- 
kinys kas valandą nuvažiuoja keturiasdešimt penkias mylias, tris- 
kart greičiau už arklį, ir nepavargsta! Apie tėvą telegrafas pranešė 
tą patį rytą, kai jis mirė. Šamanas stebėdamasis svarstė, kad pa- 
saulis darda į spartaus susisiekimo ir dar spartesnio susižinojimo 
laikus, kai rasis naujų ligoninių ir gydymo metodų, o chirurgai 
operuos nebekankindami. Pavargęs nuo didingų apmąstymų, 
mintyse nurengė Martą Makdonald ir ištisą pusvalandį bailiai, bet 
maloniai vaizdavosi atliekąs jos apžiūrą, peraugančią į glamones — 
kuo nekalčiausiai ir be jokios kam nors žalos pažeisdamas savąją 
Hipokrato priesaiką. 

Dėmesį nukreipė neilgam. Tė! Juo labiau artėjo namai, juo sun- 
kiau buvo susitaikyti su tikrove. Akis peršėjo nuo besikaupiančių 
ašarų. Dvidešimt vienų metų gydytojui nederėjo verkti, matant 
žmonėms. Tė... Juoda nakties tamsa užgulė dar gerokai iki persė- 
dimo Kenkakyje. Pagaliau, nors vis tiek per greitai, po vienuolikos 
valandų nuo išvykimo iš Sinsinačio ponas Flečeris paskelbė, kad 
artėja stotis: 

— Roook Aaailendas! 

Stotyje buvo šviesu lyg dieną. Išlipęs iš traukinio, Šamanas pa- 
matė po dujiniu žibintu jo laukiantį Oldeną. Samdinys paplekšno- 
jo per ranką ir, liūdnai šyptelėjęs, pasisveikino kaip visada: 

— Vėl namo, čiuku čiuku, vėl namo. 

— Sveikas, Oldenai. 

Jie stabtelėjo žibinto šviesoje, kad galėtų pasikalbėti. 

— Kaip ji laikosi? — paklausė Šamanas. 

— Pats supranti. Mėšlas. Dar kaip reikiant ir nesusivokė. Ne- 
daug teturėjo laiko pabūti viena — nuolat žmonės iš bažnyčios. 
Ir pastorius Blekmeris sėdi kartu, visi tie žmonės nuo jos nesitrau- 
kia visą dieną. 

Šamanas linktelėjo. Nepalenkiamas motinos dievobaimingu- 
mas kamavo juos visus, bet jei Pirmųjų baptistų bažnyčia dabar 
galėjo padėti, jis jautėsi jai dėkingas. 

Oldenas teisingai spėjo, kad Šamanas turės tik vieną kelion- 
maišį, ir galima atvažiuoti dviračiu vežimaičiu su geromis spyruo- 
klėmis, o ne su dideliu ir kietu keturračiu vežimu. Buvo pasikin- 
kęs palšąjį Bosą, tėvo labai mylėtą arklį; prieš sėsdamas į vežimą, 
Šamanas patrynė jam nosį. Pajudėjus kalbėti buvo neįmanoma, 
nes tamsoje nematė Oldeno veido. Oldenas kvepėjo kaip visada — 
šienu ir tabaku, neapdorota vilna ir viskiu. 

Mediniu tiltu jie pervažiavo Uolotąją upę ir risčia pasuko ke- 
liu, vedančiu į šiaurės rytus. Kraštovaizdžio abipus kelio jis ne- 
matė, bet atsiminė kiekvieną medį ar akmenį. Kai kur vežimas ri- 
tosi sunkiai, nes beveik ištirpęs sniegas jau buvo virtęs purvu. Po 
valandos Oldenas, timptelėjęs vadžias, arklį sustabdė poilsio ten, 
kur visada stodavo, ir abu išlipę nusišlapino ant įmirkusios žemu- 
tinės Hanso Bakmano ganyklos, paskui pavaikštinėjo, mankštin- 
dami sustingusias kojas. Netrukus jau riedėjo siauru tilteliu per 
savąją upę, ir Šamanui atėjo baisiausia valandėlė, nes priešakyje 
dūlavo namas ir kluonas. Iki tol viskas atrodė įprasta: Rok Ailende 
pasitinkantis Oldenas, kelionė su juo namo, tačiau atvykus Tė ten 
nebuvo. Ir niekada nebebus. 

Iš karto į namus Šamanas nėjo. Padėjo Oldenui iškinkyti arklį, 
tada su samdiniu nužingsniavo į kluoną ir uždegė aliejinį žibintą, 
kad galėtų kalbėtis. Pasirausęs šiene, Oldenas ištraukė butelį, ku- 
riame skysčio dar buvo apie trečdalį, bet Šamanas papurtė galvą. 

— Gal ten, Ohajuje, tapai blaivininku? 

— Ne. — Tai buvo keblus reikalas. Jis, kaip ir visi Koulai, gerti 
nemokėjo, bet buvo svarbiau kita — tėvas jau kadaise sakė: svaiga- 
lai naikina Dovaną. — Tik retai pasitaiko vartoti. 

— Taigi, esi toks pat, kaip jis. Bet šįvakar reikia vengti. 

— Nenoriu, kad ji užuostų. Ir be tokių ginčų man su ja gana 
bėdos. Bet gal paliktum čia kur nors. Kai atsiguls, eidamas į išvietę 
užsuksiu ir gurkštelėsiu. 

Oldenas linktelėjo. 

— Būk kantresnis, — padvejojęs tarė. — Žinau, kartais ji išvargi- 
na, bet... — ir sustingo apstulbęs, nes Šamanas priėjo ir jį apkabi- 
no. Jų santykiuose šito nepasitaikydavo, vyrai nesiglėbesčiuodavo. 
Samdinys sutrikęs paplekšnojo Šamanui per petį. Po akimirkos 
Šamanas jo pasigailėjo, užpūtė žibintą ir per tamsų kiemą nuėjo į 
virtuvę, kur, visiems jau išsiskirsčius, laukė motina. 

PALIKIMAS 


KITĄ RYTĄ, NORS OLDENO BUTELYJE RUDO SKYSČIO SUMAŽĖJO 
vos per porą colių, Šamanui galva tiesiog plyšo. Išsimiegojo pras- 
tai; senojo čiužinio virvių niekas neperrišinėjo ir mazgų neveržė 
daugybę metų. Skusdamasis įsipjovė smakrą. Įdienojus visa tai jau 
nebebuvo svarbu. Tėvas mirė nuo šiltinės, tad jį palaidojo greitai, 
bet pamaldas atidėjo iki Šamanui grįžtant. 

Į mažutę Pirmųjų baptistų bažnytėlę susigrūdo trys ligonių 
kartos — tėvas juos prižiūrėjo, priėmė gimstančius, gydė nuo 
ligų, tvarkė šautines žaizdas, dūrius, niežulį kirkšnyse, lūžusius 
kaulus ir dar nežinia ką. Pastorius Lusianas Blekmeris pasakė 
giriamąjį pamokslą — kalbėjo gana šiltai, užbėgdamas už akių 
susirinkusiųjų pykčiui, bet nepersistengdamas, kad niekam ne- 
ateitų į galvą, jog tinka mirti taip, kaip mirė gydytojas Robertas 
Džadsonas Koulas - nesuvokęs būtinumo prisiglausti prie vie- 
nintelės tikrosios bažnyčios. Šamano motina kelis kartus dėkojo, 
kad ponas Blekmeris iš pagarbos jai leido vyrą palaidoti kapinėse 
šalia bažnyčios. 

Visą popietę į Koulų namus plūdo žmonės, dauguma su val- 
giais - kepsniais, malta mėsa, pudingais ir pyragais; maisto radosi 
tiek, kad priminė didelę puotą. Net ir Šamanas jau kramsnojo savo 
mėgstamą patiekalą - šaltą keptą širdį. Prie tokio maisto jį kadaise 
pripratino Makva-ikva; ilgai manęs, kad tai - indėniškas skanės- 
tas, kaip ir troškinta šuniena ar su visais viduriais virta voverė, jis 
labai apsidžiaugė, pamatęs, jog daugelis baltųjų kaimynų, papjovę 
karvę ar sumedžioję elnią, taip pat verda širdį. Jau buvo besiekiąs 

dar vieno gabalėlio, bet, pakėlęs akis, išvydo per kambarį motinos 
pusėn ryžtingai žengiančią Lilianą Geiger. 

Ji buvo vyresnė, labiau susenusi, bet dar patraukli; iš jos iš- 
vaizdą paveldėjo ir Reičelė. Liliana vilkėjo savo geriausią juodo 
atlaso suknelę, juodą lininį švarkelį, buvo apsigobusi balta pusiau 
perlenkta skara. Ties dailia krūtine kybojo mažutė sidabrinė Do- 
vydo žvaigždė. Šamanas pastebėjo, kad Liliana apdairiai renkasi, 
su kuo pasisveikinti; buvo čia tokių, kurie mandagiai, nors ir ne- 
noriai, galėjo sveikintis su žyde, bet su „variagalve“ — nieku gyvu. 
Liliana turėjo pusbrolį Džudą Bendžaminą, konfederatų valstybės 
sekretorių, o jos vyras Džėjus karo pradžioje iškeliavo į gimtąją 
Pietų Karoliną ir su dviem iš trijų brolių įstojo į konfederatų ka- 
riuomenę. 

Pagaliau priėjusi prie Šamano, Liliana vis dar dirbtinai šyp- 
sojosi. 

— Teta Liliana! 

Ji nebuvo teta, bet per visą vaikystę Geigeriai ir Koulai gy- 
veno kaip giminės, tad visada taip ir kreipdavosi. Jos žvilgsnis 
sušvelnėjo. 

— Labas, Robai Džėjau, - atsakė maloniai kaip ir seniau; niekas 
jo šitaip nevadindavo — tie vardai buvo jo tėvo — bet Liliana retai 
jį šaukdavo Šamanu. Pabučiavusi į skruostą, negaišo aiškindama, 
kaip jai gaila. 

Apie Džeisoną, pasakojo, žinanti iš laiškų, nors tokios naujie- 
nos pasiekia retai, nes paštas turi keliauti per fronto linijas - esąs 
sveikas, pavojus, regis, negresia. Įstojęs į kariuomenę, kaip vais- 
tininkas gavo valdyti nedidelę karo ligoninę Džordžijoje, o dabar 
vadovauja didesnei ligoninei Džeimso pakrantėje Virdžinijoje. Pa- 
skutiniame laiške, sakė ji, buvo žinia, kad jo brolis Džozefas Rube- 
nas Geigeris, taip pat vaistininkas, kaip ir kiti šeimos vyrai, tapęs 
kavaleristu, žuvo, kaudamasis Stiuarto daliniuose. 

Šamanas ramiai linktelėjo ir pats neskubėjo reikšti užuojautų, 
kurios visiems jau buvo įprastos ir savaime suprantamos. 

O kaip jos vaikai? 

— Kuo puikiausiai. Berniukai taip išaugo, kad Džėjus jų nė ne- 
bepažins! Valgo kaip vilkiukai. 

— O Reičelė? 

— Birželio mėnesį ji neteko vyro Džo Regensbergo. Mirė nuo 
vidurių šiltinės kaip ir tavo tėvas. 

— Ak, - dusliai atsiliepė. - Girdėjau, aną vasarą vidurių šiltine 
Čikagoje sirgo daugelis. Kaip ji laikosi? 

— Reičelė šiaip laikosi labai gerai. Ir vaikai taip pat. Ji turi sūnų 
ir dukterį, - Liliana dvejodama stabtelėjo. - Dabar dažnai susitin- 
ka su kitu vyru, Džo pusbroliu. Sužadėtuvės bus paskelbtos, kai 
baigsis jos gedulo metai. 

Štai kaip. Keista, kad iki šiol tai vis dar taip svarbu, taip skau- 
džiai dilgteli širdyje. 

— Ar smagu būti senele? 

— Labai patinka, — atsakė Liliana ir, pasitraukusi nuo jo, ėmė 
tyliai šnekučiuotis su ponia Prat, kita Geigerių kaimyne. 

Vakarop Šamanas prikrovė į lėkštę maisto ir nunešė į mažą 
ankštą Oldeno Kimbelo trobelę, kurioje visada kvepėjo laužo dū- 
mais. Samdinys vienais apatiniais sėdėjo ant gulto ir gėrė iš bu- 
telio. Jo kojos buvo švarios, laidotuvių pamaldoms Oldenas išsi- 
maudė. Antrieji vilnoniai, jau gerokai papilkėję apatiniai, džiūvo 
vidury patalpos, pakabinti ant virvės, ši tiesėsi nuo į siją įkaltos 
vinies iki lazdos, įkištos tarp gegnių. 

Šamanas pakratė galvą - pasiūlyto butelio atsisakė. Sėdėjo ant 

— Jau vakar padauginau. Tė būčiau laidojęs mūsų žemėje prie 
upės. 

Oldenas papurtė galvą. 

— Ji nebūtų sutikusi — labai jau arti tos indėnų moters kapo. 
Kol jos... nenužudė, - iš lėto dėstė, - žmonės apie juodu nesiliovė 
kalbėti. Tavo mama baisiausiai pavyduliavo. 

Šamanui knietėjo paklausinėti apie Makva-ikvą, motiną ir tėvą, 
bet jautė, kad su Oldenu liežuvauti apie savo tėvus nedera. Tad tik 
pamojavo atsisveikindamas ir išėjo. Jau temo, kai atžingsniavo prie 
upės ir Makva-ikvos Zedonoso-te liekanų. Vienas ilgojo namo galas 
tebestovėjo sveikas, tačiau kitas jau buvo įgriuvęs, tarp supuvusių 
rąstų ir šakų tikriausiai veisėsi gyvatės ir visokie graužikai. 

— Grįžau, - pratarė Šamanas. 

Rodės, Makva buvo kažkur greta. Ji mirė jau seniai; dabar Ša- 
manas, prislėgtas sielvarto dėl tėvo, jai jautė tik gailestį. Troško 

paguodos, bet užplūdo vien baisus jos pyktis, toks aiškus ir tikras, 
kad net pašiurpo sprandas. Netoliese buvo Makvos kapas, nie- 
kaip nepažymėtas, tačiau rūpestingai prižiūrimas. Žolė nupjauta, 
pakraščiai apsodinti geltonomis laukinėmis viendienėmis, kurių 
plotelis žėlė pakrantėje. Iš drėgnos žemės jau kalėsi žali daigeliai. 
tarp gėlių įsimaišiusių piktžolių. 

Jau buvo beveik sutemę. Šamanui pasirodė, lyg Makva nori 
jam kažką pasakyti. Taip pasitaikydavo ir anksčiau: visada tarsi 
jausdavo jos įniršį, esą negalinti pasakyti, kas ją nužudė. Norėjo 
klausti jos, ką dabar daryti, kai Tė nebėra. Vėjas pašiaušė vandens 
paviršių. Danguje pasirodė pirmosios blyškios žvaigždės, ir Šama- 
nas suvirpėjo. Žiema su savo vėsa dar nepasitraukusi, pagalvojo, 
grįždamas į namą. 


Kitą dieną žinojo turįs būti arčiau namų, jei kartais atsirastų 
kokių susivėlinusių lankytojų, bet suprato, kad ištverti negali. Ap- 
sivilko darbo drabužius ir visą rytą su Oldenu naikino avių para- 
zitus. Kai kuriuos ėriukus jis iškastravo, o Oldenas susirinko tas 
prerijų austres ir pareiškė pasikepinsiąs su kiaušiniene pietums. 

Popiet, nusiprausęs ir vėl apsivilkęs juodąjį kostiumą, su mo- 
tina prisėdo svetainėje. 

— Peržiūrėk tėvo daiktus ir nuspręsk, ką kam atiduoti, - pasakė. 

Šviesūs motinos plaukai buvo jau beveik pražilę, bet ji dar at- 
rodė įdomesnė už daugelį moterų — ilga daili nosis, juslinga bur- 
na. Tai, kas visuomet jiems trukdė, niekur nedingo, tačiau motina 
jautė tylų jo priešinimąsi. 

— Robertai, anksčiau ar vėliau, vis tiek reikės to imtis, — pridūrė. 

Ji rengėsi vežti į bažnyčią tuščius dubenis ir lėkštes, iš ten juos 
turėjo pasiimti laidotuvėms maisto atgabenę svečiai, ir Šamanas 
pasisiūlė tai atlikti. Bet ji norėjo aplankyti pastorių Blekmerį. 

— Važiuojam kartu, — tarė, bet Šamanas papurtė galvą, nes ži- 
nojo: bažnyčioje tektų ilgai klausyti, kodėl turėtų neprieštarauti ir 
priimti šventąją dvasią. Jis niekaip negalėjo nesistebėti, kad moti- 
na šitaip tiesiogiai tiki dangumi ir pragaru. Prisimindamas jos gin- 
čus su tėvu, numanė, kad dabar turėtų itin graužtis, nes ją visada 
kankino mintis, esą vyras, atsisakęs krikštytis, rojuje jos nelauks. 

Motina mostelėjo į pravirą langą: 

— Kažkas atjoja. 

Valandėlę pasiklausiusi, karčiai šyptelėjo. 

— Moteris paklausė Oldeno, ar daktaras namie, mat jos vyras 
guli namie susižeidęs. Oldenas atsakė, kad daktaras miręs. Ta mo- 
teris nustebo: „Jaunasis?“ Oldenas tada sako: „A, tas, ne, jis namie“ 

Šamanui tai irgi pasirodė juokinga. Tuomet motina nuėjo prie 
durų, kur įprastoje vietoje gulėjo medicininis Robo Džėjaus krep- 
šys. Jį padavė sūnui. 

— Imk vežimą, arklys jau pakinkytas. Į bažnyčią nuvažiuosiu 
vėliau. 


Ta moteris — Lidė Gičer. Kol Šamano čia nebuvo, su vyru Hen- 
riu nusipirko Bjukenanų sodybą. Kelią jis puikiai atsiminė, reikėjo 
važiuoti tik keletą mylių. Gičeris nukrito nuo šieno kaugės. Jį ten 
pat ir rado sunkiai, skausmingai alsuojantį. Pamėginus nurengti, 
garsiai sudejavo, tad Šamanas perkirpo drabužius — apdairiai, per 
siūles, kad ponia Gičer galėtų vėl susiūti. Kraujo nebuvo, tik dide- 
lė mėlynė ir ištinusi kairė kulkšnis. Šamanas iš krepšio išsitraukė 
tėvo stetoskopą. 

— Prašyčiau ateiti arčiau. Pasakosite, ką girdėsite, — tarė mote- 
riai ir antgalius įstatė jai į ausis. Tada platųjį stetoskopo galą pri- 
dėjo vyrui prie krūtinės, ir ponios Gičer akys išsiplėtė. Leido klau- 
sytis ilgokai, kaire ranka laikydamas stetoskopą, o dešinės pirštų 
galais čiuopdamas vyro pulsą. 

— Dun dun dun dun dun dun, - šnibždėjo ji. 

Šamanas šyptelėjo. Henrio Gičerio pulsas buvo tankus. 

— Ką dar girdite? Neskubėkite. 

Ji vėl ilgokai klausė. 

— Negirdėti negarsaus traškesio, lyg kas maigytų sausus šiaudus? 

Moteris papurtė galvą. 

— Dun dun dun. 

Gerai. Šonkaulio lūžgaliai plaučių nepradūrė. Leidęs nusiimti 
stetoskopą, rūpestingai apčiupinėjo Gičerio kūną. Būnant kur- 
čiam, reikėjo kur kas atidžiau ir dėmesingiau, negu kitiems gy- 
dytojams remtis kitomis juslėmis. Palaikęs ligonio rankas, link- 
telėjo, patenkintas tuo, ką jam leido pajusti Dovana. Gičeriui 

pasisekė, nes krito ant storoko seno šieno sluoksnio. Šonkauliai 
buvo sumušti, bet Šamanas neaptiko jokių ryškesnių lūžio požy- 
mių. Tikriausiai skilo visi nuo penkto iki aštunto, pamanė jis, o 
gal ir devintas. Šonkaulius suveržus, Gičeris ėmė alsuoti lengviau. 
Šamanas sutvarstė kulkšnį ir iš tėvo krepšio ištraukė skausmui 
malšinti skirtą gėrimą — alkoholį su trupučiu morfino ir keliomis 
žolelėmis. 

— Jam skaudės. Po du šaukštus kas valandą. 

Doleris už vizitą, penkiasdešimt centų už tvarsčius, penkias- 
dešimt centų už vaistus. Tačiau dar reikėjo šį tą atlikti. Arčiausiai 
Gičerių, vos už dešimties minučių, gyveno Reismanai. Nujojęs pas 
juos, Šamanas pasikalbėjo su Todu Reismanu ir jo sūnumi Deivu. 
Šie sutiko padėti ir savaitę kitą prižiūrėti Gičerių ūkį, kol Henris 
atsistos ant kojų. 

Namo Šamanas grįžo lėtai, Boso neragindamas ir gėrėdamasis 
pavasariu. Juodžemis tebebuvo per drėgnas arti. Koulų ganyklose 
rytą jis jau matė besiskleidžiančias pirmąsias mažas gėlytes - lau- 
kines našlaites, oranžines auksašaknes, rausvus prerijų flioksus; 
po kelių savaičių lygumos atgis, spalvos jose ir aukščiau stiprės ir 
švies ryškiau. Su malonumu traukė pažįstamą salsvai sunkų mėšlu 
patręštų laukų kvapą. 

Parvažiavęs namus rado tuščius, kiaušiniams skirto krepšio 
ant kablio nebuvo, vadinasi, motina tvarkėsi vištidėje. Nėjo jos 
ieškoti. Medicininį krepšį ne padėjo į tą pačią vietą prie durų, bet 
geros karvės odos, laikys dar ilgai. Viduje - instrumentai, tvarsčiai 
ir vaistai taip, kaip sudėliojo tėvo ranka, tvarkingai paruošti bet 
kokiam darbui. 

Šamanas, nuėjęs į kabinetą, pradėjo nuosekliai apžiūrinė- 
ti tėvo daiktus. Išnaršė stalčius, atidarė odinę skrynutę, radinius 
ėmė skirstyti į tris dalis: motinai — pirmiausia įvairius smulkius, 
galbūt primenamais jausmais vertingus daiktelius; Dičkiui — pus- 
tuzinį megztinių, Saros Koul numegztų iš jų pačių vilnos, kad, šal- 
tą naktį vykstant pas ligonį, gydytojui būtų šilta, tėvo žvejybos ir 
medžioklės reikmenis, taip pat Šamanui niekada nematytą bran- 
genybę — 44 kalibro graižtvinį kolto revolverį su juodojo riešu- 
tmedžio rankena ir devynių colių vamzdžiu. Ginklas nustebino ir 

išgąsdino. Nors pacifistas tėvas galų gale sutiko gydyti Sąjungos 
karius, tačiau visada aiškiai žinojo: pats — ne karys ir ginklo į ran- 
kas neims. Tuomet kodėl įsigijo šį akivaizdžiai brangų daiktą? 

Medicininės knygos, mikroskopas, medicininis krepšys, vais- 
tai ir gydomosios žolės turėjo atitekti Šamanui. Pasirodė, kad dė- 
žėje po mikroskopu sudėta nemažai sąsiuvinių liniuotais ir susiū- 
tais lapais. 

Pavartęs juos, Šamanas suprato: tai — tėvo visą gyvenimą ra- 
šytas dienoraštis. 

Ištraukė pirmą pasitaikiusį sąsiuvinį, rašytą 1842 metais. Vers- 
damas lapus, Šamanas rado gausybę įvairiausių vaizdingų užra- 
šų apie mediciną, farmakologiją, taip pat asmeniškų apmąstymų. 
Dienoraštyje margavo piešiniai — veidai, anatominiai atvaizdai, 
nuoga „moteris visu ūgiu; įsižiūrėjęs suvokė, kad tai jo motina. 
Tyrinėjo jaunesnį veidą, apstulbęs spoksojo į uždraustą kūną, 
nujausdamas, kad akivaizdžiai pūpsančiame nėščiosios pilve tuo 
metu glūdėjo vaisius — būsimasis jis pats. Atsivertė kitą sąsiuvinį, 
rašytą anksčiau, kai dar jaunas Robertas Džadsonas Koulas, ką tik 
atkeliavęs laivu iš Škotijos, atsidūrė Bostone. Ir ten buvo nuoga 
moteris, tačiau jos veido Šamanas nepažino — bruožai neatrodė 
išraiškingi, bet vulva nupiešta rūpestingai, su smulkiausiomis ana- 
tominėmis detalėmis. Skaitydamas sužinojo apie tėvo santykius, 
užmegztus pensione su ta moterimi. 

Perskaitęs visą aprašymą, tarsi atjaunėjo. Išnyko metai, pasi- 
keitė kūnas, žemė pradėjo suktis į priešingą pusę, vėl atgijo trapios 
jaunystės paslaptys ir kančios. Jis vėl buvo berniukas ir šioje bibli- 
otekoje skaitė draudžiamas knygas, ieškojo žodžių ir paveikslėlių, 
atskleidžiančių slaptus, gėdingus, nors tikriausiai be galo nuos- 
tabius dalykus, kuriuos vyrai daro su moterimis. Stovėjo virpė- 
damas, įtempęs klausą: ar tarpduryje nepasirodys tėvas ir jo čia 
neužtiks. 

Po valandėlės namas sudrebėjo nuo trankiai uždaromų lauko 
durų — motina grįžo, nešina kiaušiniais, ir Šamanas, nenoromis 
užvertęs sąsiuvinį, padėjo atgal į dėžę. 

Vakarieniaudamas motinai pasakė pradėjęs rūšiuoti tėvo 
daiktus ir ketinąs palėpėje susirasti tuščią dėžę: į ją sudėsiąs tai, 
kas skirta broliui. 

Tuomet tarsi pakibo nebylus klausimas, ar Aleksas tebėra gy- 
vas, ar kada nors grįš ir tais daiktais dar naudosis, bet pamąsčiusi 
Sara linktelėjo. 

— Gerai, — tarė, aiškiai lengviau atsidususi, kad sūnus ėmėsi 
šito darbo. 

Naktį, negalėdamas sumerkti akių, Šamanas tikino save: skai- 
tyti dienoraščius — tai šnipinėti savo tėvus, brautis į jų gyvenimą, 
galbūt net į miegamąjį, ir tuos sąsiuvinius turįs sudeginti. Tačiau 
sveikas protas sakė — tėvas rašė dienoraštį, siekdamas išsaugoti 
tai, kas jam buvo svarbiausia, ir dabar Šamanas, gulėdamas įdu- 
busioje lovoje, svarstė, kaip iš tiesų gyveno ir mirė Makva-ikva, ir 
nerimavo, ar paaiškėjusi tiesa nesukels naujų pavojų. 

Galų gale atsikėlė ir, uždegęs žiburį, tyliai nusėlino koridoriu- 
mi, stengdamasis nepažadinti motinos. 

Pataisęs lempos dagtį, atsuko pačią stipriausią liepsną. Jos 
šviesos vos pakako skaityti. Tokiu vėlyvu metu kabinete buvo ne- 
maloniai šalta. Tačiau Šamanas ištraukė pirmą sąsiuvinį ir pradė- 
jo skaityti. Netrukus jau nebekliudė nei šaltis, nei tamsa, nes jam 
atsivėrė kur kas daugiau, negu būtų norėjęs sužinoti apie tėvą ir 
apie save. 

IMIGRANTAS 


NAUJAJĮ PASAULį RoBAs Dž. KouULASs PIRMA KARTĄ IŠVYDO 
ūkanotą pavasario dieną, kai, kylančio potvynio nešamas „Kor- 
moranas“ - nerangus prekinis garlaivis su trimis storais stiebais ir 
nedidele bure laivagalyje, „Juodojo rutulio“ laivybos kompanijos 
pasididžiavimas — įsmuko į plačią uosto įlanką ir išmetė inkarą į 
neramų, bangomis pasišiaušusį vandenį. 

Rytų pusėje Bostonas atrodė prastai — vos pora eilių bet kaip 
suręstų medinių namų, bet vienoje prieplaukoje Robas už tris 
pensus sėdo į mažą garinį keltą, kuris, atsargiai sukiodamasis tarp 
įvairiausių jūrinių laivų, nuplaukė į kitą įlankos pusę prie pagrin- 
dinės krantinės su gausybe gyvenamųjų namų ir dirbtuvių. Ten, 
kaip ir bet kuriame Škotijos uoste, tvyrojo pažįstami gendančių 
žuvų, dervuotų virvių, suplėkusių šiukšlių kvapai. 

Robas — aukštas ir plačiapetis, stambesnis už daugelį. Patrau- 
kus vingiuotomis, akmenimis grįstomis gatvėmis tolyn nuo van- 
dens, eiti pasirodė sunku, nes po kelionės kaulai ir raumenys te- 
bebuvo sustingę. Sunkų lagaminą nešė ant kairiojo peties, o labai 
didelį styginį instrumentą laikė prispaudęs dešiniąja ranka — tar- 
si už juosmens paėmęs neštų moterį. Ameriką siurbė visu kūnu. 
Siaurose gatvelėse vos pakanka vietos vežimams ir karietoms. 
Dauguma pastatų mediniai arba sumūryti iš ryškiai raudonų ply- 
tų. Parduotuvės pilnos prekių, pasipuošusios spalvingomis iška- 
bomis su auksinėmis raidėmis. Jis stengėsi nespoksoti į moteris, 
kurių daug vaikštinėjo po parduotuves, nors tiesiog svaigo galva 
nuo noro užuosti moters kvapą. 

Kyštelėjęs nosį į „Amerikos namų“ viešbutį, išsigando, pamatęs 
sietynus ir turkiškus kilimus — čia kainos jam būtų buvusios per 
aukštos. Sąjungos gatvėje užsuko į smuklę, gavo dubenį žuvienės ir 
dviejų padavėjų pasiteiravo kokio pensiono, kur būtų švaru ir pigu. 

— Teks apsispręsti, vaikine, tų dalykų kartu nebūna, - pareiškė 
vienas. Tačiau kita papurtė galvą ir jį nusiuntė į Šaltinio skersgatvį 
pas ponią Burton. 

Vienintelis laisvas kambarys atsirado palėpėje, skirtoje tar- 
nams. Dviejuose gretimuose kambariuose gyveno samdinys bei 
tarnaitė. Patalpa buvo mažytė, reikėjo lipti į trečią aukštą, į pačią 
pakraigę. Vasarą toje kamarėlėje turėjo būti karšta, o žiemą - šal- 
ta. Viduje stovėjo siaura lova, mažas staliukas su įskilusiu dubeniu 
praustis ir baltas naktipuodis, uždengtas lininiu, mėlynomis gė- 
lėmis siuvinėtu rankšluosčiu. Visa tai kainuoja pusantro dolerio 
savaitei su pusryčiais — koše, sausainiais ir vištos kiaušiniu, pasakė 
jam Luizė Burton, į šeštą dešimtį įkopusi blyškaus veido ir griežto 
žvilgsnio našlė. 

— O kas čia? 

— Šis instrumentas vadinasi viola da gamba. 

— Esi muzikantas? 

— Groju savo malonumui. Aš —- gydytojas. 

Ji abejodama linktelėjo. Pareikalavo sumokėti iš anksto ir nu- 
rodė užkandinę greta Švyturio gatvės, kur už dolerį galima pie- 
tauti savaitę. 

Vos jai išėjus, Robas griuvo į lovą. Miegojo visą popietę, visą 
vakarą ir naktį, nieko nesapnavo, tik dar jautė, kaip siūbuoja ir 
kilnojasi laivas, tačiau rytą nubudo vėl jaunas ir stiprus. Nulipęs 
apačion kibo į pusryčius; greta sėdėjo kitas nuomininkas — Sten- 
lis Finčas, dirbantis skrybėlininko dirbtuvėje Vasaros gatvėje. Iš 
Finčo jis sužinojo du itin svarbius dalykus: pirma, už dvidešimt 
penkis centus nešikas Lemas Raskinas gali pašildyti vandens ir 
pripildyti alavinę vonią, antra, Bostone yra trys ligoninės — Ben- 
droji Masačusetso, Gimdymo ir Akių bei ausų. 

Po pusryčių Robas palaimingai mirko vonioje ir pradėjo mui- 
lintis tik vėstant vandeniui, paskui kuo padoriau susitvarkė drabu- 
žius. Lipdamas žemyn pamatė tarnaitę — keturpėsčia plovė laiptų 
aikštelę. Nuogos rankos margavo strazdanomis, o užpakalio apva- 

lumai drebėjo sulig smarkiais šveičiamaisiais rankų judesiais. Ro- 
bui einant pro šalį, mergina kilstelėjo niaurų, tarytum rainą veidą, 
ir jis pamatė, kad raudoni jos plaukai po kepuraite yra jam labiau- 
siai nepatinkančio, šlapios morkos atspalvio. 

Masačusetso ligoninėje gerokai laukė, kol su juo pasikalbės 
daktaras Volteris Čaningas. Šis negaišdamas pranešė, kad ligo- 
ninei jokių gydytojų nereikia. Netrukus tą patį išgirdo ir kitose 
dviejose ligoninėse. Gimdymo namuose jaunas gydytojas Deivi- 
das Hamfris Storeris užjausdamas palingavo galvą: 

— Daktare Koulai, Harvardo medicinos mokykla kasmet pa- 
rengia gydytojų, ir jie laukia eilėje gauti vietą. Tiesą sakant, atvy- 
kėliui ko nors tikėtis neverta. 

Robas Džėjus suprato, ką nutylėjo daktaras Storeris: kai ku- 
riems vietiniams naujokams padeda šeimos reputacija ir ryšiai 
kaip ir Edinburge, kur jam, vienam iš daktarų Koulų giminės, vis- 
kas buvo įmanoma. 

— Mėginčiau ieškoti kituose miestuose, gal Providense ar 
Niuheivene, — patarė daktaras Storeris, ir Robas Džėjus, sumur- 
mėjęs kelis padėkos žodžius, išėjo. Bet Storeris atbėgo iš paskos: — 
Yra viena menka galimybė. Būtinai pasikalbėkite su daktaru Vol- 
teriu Oldriču. 

Tas gydytojas turėjo kabinetą ten, kur gyveno - gražiai prižiū- 
rėtame baltame karkasiniame name šalia laukymę primenančios 
pievos, kurią visi vadino Aikšte. Tuo metu jis priiminėjo ligonius, 
ir Robui teko ilgai laukti. Daktaras Oldričas pasirodė esąs apkūnus 
žilabarzdis, vešli barzda nedengė burnos — ji žiojėjo tarsi pjūvis. 
Jis klaūsė Robo pasakojimo, retkarčiais įsiterpdamas: 

— Edinburgo universiteto ligoninė? Vadovaujama chirurgo 
Viljamo Fergiusono? Kodėl sumanėte palikti tokią vietą? 

— Jei nebūčiau pabėgęs, mane būtų ištrėmę į Australiją, - Ro- 
bas neabejojo, kad tiesa yra jo vienintelė viltis. - Parašiau pamfletą, 
ir jis paskatino darbininkų maištus prieš Anglijos Karalystę, kuri 
jau daugybę metų išnaudoja Škotiją. Kilo riaušės, žuvo žmonių. 

— Kalbate atvirai, — atsiliepė daktaras Oldričas. - Žmogui pri- 
valu kovoti už savo krašto gerovę. Ir mano tėvas, ir senelis kovėsi 
su anglais, — jis smalsiai pažvelgė į Robą. — Yra viena galimybė. 
Labdaros draugija gydytojus siunčia pas miesto neturtėlius. 

Toks darbas atrodė prastas ir nemalonus; daktaras Oldričas 
teigė, kad daugumai ligonius lankančių gydytojų mokama pen- 
kiasdešimt dolerių per metus, ir jie džiaugiasi galimybe įgyti pa- 
tirties. Robas tyliai svarstė, ko gydytojas iš Edinburgo galėtų iš- 
mokti apie mediciną užkampio lūšnynuose. 

— Jeigu imsitės dirbti Bostono ambulatorijoje, pasirūpinsiu, 
kad gautumėte docento vietą vakarais asistuoti Tremonto medici- 
nos mokyklos anatomijos laboratorijoje. Tai jums atneštų dar du 
šimtus penkiasdešimt dolerių per metus. 

— Abejoju, pone, ar sugebėsiu pragyventi už tris šimtus dole- 
rių. Savų lėšų beveik neturiu. 

— Daugiau neturiu ko pasiūlyti. Tiesą sakant, metinės pajamos 
būtų trys šimtai penkiasdešimt dolerių, bet reikėtų dirbti Aštun- 
tojoje apygardoje: ambulatorijos valdytojų taryba neseniai nutarė 
gydytojui mokėti ne penkiasdešimt, o šimtą dolerių. 

— Kodėl už Aštuntąją apygardą mokama dvigubai daugiau 
negu už kitas? 

Dabar jau atvirai prabilo daktaras Oldričas. 

— Ten gyvena airiai. 


Kitą rytą atėjęs prie Vašingtono gatvės 109-0jo namo, Robas 
Džėjus girgždančiais laiptais užkopė iki ankštos vaistinės patal- 
pos, kur glaudėsi ir Bostono ambulatorija. Ten jau grūdosi užduo- 
čių tai dienai laukiantys gydytojai. Kai Robas sulaukė eilės, valdy- 
tojas Čarlzas K. Vilsonas šiurkštokai, bet dalykiškai pareiškė: 

— Aha. Vadinasi, naujasis Aštuntosios apygardos gydytojas? 
Tuo rajonu pastaruoju metu niekas nesirūpina. Esate laukiamas 
štai čia, — ir padavė pluoštą popieriaus juostelių su pavardėmis ir 
adresais. 

Vilsonas paaiškino taisykles ir apibūdino Aštuntąją apygar- 
dą. Tarp uosto dokų ir toliau dunksančios Forto kalvos ėjo Pla- 
čioji gatvė. Kol miestas kūrėsi, toje vietoje pirkliai statėsi didelius 
namus kuo arčiau savo sandėlių ir su jūra susijusių verslų. Ilgai- 
niui jie persikraustė į kitas, gražesnes, gatves, o tuose namuose 
įsikūrė jankiai darbininkai, vėliau po pertvarkymų - dar vargin- 
gesni gyventojai ir galų gale - airiai, pradėję būriais plūsti iš laivų 
triumų. 

Tuo metu milžiniški namai jau buvo baisiai apleisti ir nugyven- 
ti, suskaidyti į mažesnes, nepadoriomis kainomis nuomojamas pa- 
talpas. Sandėliai virto tarsi aviliais, į kurių mažyčius kambarėlius 
nepatekdavo nei oras, nei šviesa, bet vietos gyventi taip stigo, kad 
šalia ir už kiekvieno esamo pastato dygo daugybė atgrasių kreivų 
pašiūrių. Taip atsirado klaikus lūšnynas, kur viename kambaryje 
galėjo gyventi net ir po dvylika žmonių - žmonos, vyrai, broliai, 
seserys, vaikai — neretai visi ir miegodavo toje pačioje lovoje. 

Aštuntąją apygardą Robas rado vadovaudamasis Vilsono nu- 
rodymais. Plačiosios gatvės smarvė, dusinamas tvaikas, sklindan- 
tis iš kelių tualetų, kuriais naudojasi daugybė žmonių — toks buvo 
skurdo kvapas, toks pat visuose pasaulio miestuose. Matyt, pavar- 
gęs būti svetimšaliu, sielos gilumoje džiaugėsi, matydamas airius, 
keltiškumu panašius į jį patį. 

Pirmasis popierėlis buvo išrašytas Patrikui Geigenui iš Pus- 
mėnulio kvartalo; ta vieta galėjo būti kad ir mėnulyje, nes Robas 
tučtuojau pasiklydo nuo Plačiosios gatvės atsišakojančių skersga- 
tvių ir nežymėtų takų labirinte. Galų gale davė pensą murzinam 
berniūkščiui, ir šis atvedė į mažutį ankštą kiemelį. Dar paklausi- 
nėjęs gavo kopti į viršutinį gretimo namo aukštą, ten perėjo per 
du kitų šeimų gyvenamus kambarius ir pagaliau pasiekė Geigenų 
būstą. Moteris, pasišviesdama žvake, apžiūrinėjo vaiko galvą. 

— Ieškau Patriko Geigeno. 

Robui teko dar pakartoti, kol sulaukė kimaus šnabždesio. 

— Mano tėvas... mirė prieš penkias dienas. Nuo smegenų 
karštligės. 

Ir Škotijoje žmonės taip vadino bet kokią karštligę, jei nuo jos 
žmogus mirdavo. 

— Užjaučiu, ponia, - tarė tyliai, bet moteris nė nepakėlė galvos. 

Nulipęs stabtelėjo ir apsidairė. Žinojo, kad kiekviename krašte 
yra tokių gatvių, kaip ši, kur baisus vargas toks nepakeliamas, kad 
savą apčiuopiamą pavidalą įgyja garsu ir kvapu: ant slenksčio sėdi 
išblyškęs vaikas ir lyg šuo kaulą kramto nučiulptą lašinių odelę; 
dulkiname, šiukšlėmis užverstame skersgatvyje mėtosi trys neap- 
sakomai sudėvėti skirtingų porų batai; girto vyro balsas lyg gies- 
mę traukia jausmingą dainelę apie žaliąsias paliktos šalies kalvas; 
keiksmai aidi su tokia pat aistra kaip ir maldos; verdamų kopūstų 

kvapas maišosi su slegiančia įvairiausių puvėsių ir perpildytų nu- 
tekamųjų griovių smarve. 

Jis buvo matęs Edinburgo ir Peislio, ir dar bent tuzino miestų 
varguomenės kvartalus, mūrinius eilėmis susirikiavusius namu- 
kus, kurių gyventojai — ir suaugusieji, ir vaikai — dar prieš auštant 
žengdavo pro duris, pėdindavo į medvilnės fabrikus ir vilnų kar- 
šyklas, o parsivilkdavo tik gerokai po saulės laidos — niekada ir 
neišvysdavo šviesios dienos. Nieko sau, dingtelėjo jam: teko bėgti 
iš Škotijos, nes kovojo prieš tokias lūšnynus kuriančias jėgas, o 
dabar naujoje šalyje jį tarsi kas vėl murkdo į juos. 

Kitame popierėlyje buvo užrašytas Martinas O'Hara, gyve- 
nantis Hamfrio kvartale, į Forto kalvos šlaitą įsikasusių pašiūrių 
ir lūšnų sangrūdoje. Pasiekti tą vietą buvo galima tik mediniais 
penkiasdešimties pėdų ilgio laiptais, tokiais stačiais, kad jie labiau 
priminė kopėčias. Šalia laiptų leidosi atviras medinis lovys, juo 
čiurleno Hamfrio gyventojų nuotekos, apačioje susiliejančios su 
dvokiančiais Pusmėnulio srautais. Nepaisydamas skurdžios aplin- 
kos, Robas sparčiai kopė aukštyn, su savo praktika pamažu apsi- 
prasdamas. 

Dirbti teko sunkiai, tačiau pavakare jo laukė tik menki ir sku- 
boti pietūs, o paskui — dar vienos pareigos. Ir viename, ir kitame 
darbe atlyginimas buvo toli, tik po mėnesio, o už dar turimus pi- 
nigus pietauti galėjo jau nebeilgai. 

Tremonto medicinos mokyklos skrodimo laboratorija ir au- 
ditorija buvo vienas didelis kambarys virš Tomo Metkalfo vaisti- 
nės Tremonto aikštės 35-ame name. Šią mokyklą įsteigti sumanė 
būrelis Harvarde išsilavinimą gavusių profesorių; nepatenkinti 
padrikomis medicinos studijomis savoje alma mater, jie sudarė 
nuoseklią ir apgalvotą trejų metų programą, kurioje dėstomus da- 
lykus išklausę gydytojai turėjo būti pasirengę geriau. 

Patologijos profesorius, kurio paskaitose Robas turėjo dirbti 
anatomijos docentu, buvo neaukšto ūgio, šleivakojis, gal dešimčia 
metų už jį vyresnis. Susipažindamas tik atsainiai linktelėjo. 

— Aš - Holmsas. Ar jūs — patyręs docentas, daktare Koulai? 

— Ne. Niekada docentu nedirbau. Tačiau turiu chirurgijos ir 
skrodimo patirties. 

Profesorius Holmsas šaltai linktelėjo, lyg sakytų — pažiū- 
rėsime. Jis trumpai papasakojo, ką reikia paruošti iki paskaitos 

pradžios. Išskyrus vieną kitą smulkmeną, darbas buvo įprastas 
ir Robui pažįstamas. Su Fergiusonu kiekvieną rytą prieš ligonių 
vizitaciją atlikdavo skrodimus tiek tyrimo tikslais, tiek siekdami 
praktikuotis, kad rankų judesiai būtų spartūs ir operuojant gyvus 
žmones. Dabar jis nutraukė paklodę nuo lieso jaunuolio lavono, 
užsirišo ilgą pilką skrosti skirtą prijuostę ir, klausytojams jau ren- 
kantis, išdėliojo instrumentus. 

Medicinos studentų buvo tik septyni. Daktaras Holmsas atsi- 
stojo prie pulto šalia skrodimo stalo. 

— Kai studijavau anatomiją Paryžiuje, — prabilo, - buvo vieta, 
kur kasdien vidurdienį pardavinėjo lavonus, ir kiekvienas studen- 
tas galėjo nusipirkti visą kūną vos už penkiasdešimt sū. Tačiau 
šiais laikais mokytis skirtų lavonų labai trūksta. Šitą - šešiolikmetį 
berniuką, šįryt mirusį nuo užsikimšusių plaučių — atsiuntė valsti- 
jos labdaros valdyba. Šį vakarą jums skrosti neteks. Kitiems užsi- 
ėmimams kūnas bus paskirstytas — dviese gausite tyrinėti ranką, 
kiti du — koją, likusieji imsis liemens. 

Docentas pradėjo dirbti, o daktaras Holmsas aiškino, ką daro. 
Atvėręs vaikino krūtinę, Robas iš ten ėmė vidaus organus, juos 
svėrė ir skardžiu balsu skelbė svorį, kad profesorius galėtų užsira- 
šyti. Paskui, pastarajam pasakojant, turėjo rodyti įvairias minėtas 
kūno vietas. Holmsas kalbėjo užsikirsdamas, spigiu balsu, bet Ro- 
bas Džėjus netruko įsitikinti, kad studentams jo paskaitų klausy- 
ti smagu, nes gydytojas nevengė sodresnės kalbos. Dėstydamas, 
kaip juda ranka, galingai smogdavo kumščiu į orą. Kojos mecha- 
niką demonstruodavo aukštu spyriu, o pilvo šokiu rodydavo, kaip 
veikia klubai. 

Studentai klausė net išsižioję. Kai paskaita baigėsi, jie, susi- 
būrę prie daktaro Holmso, apibėrė klausimais. Šis atsakinėdamas 
stebėjo, kaip naujasis jo docentas lavoną ir anatominius prepara- 
tus sudeda į vonią su sūrymu, plauna stalą, valo, šluosto ir tvarkin- 
gai surikiuoja įrankius. Paskutiniam studentui žengiant pro duris, 
Robas Džėjus dar rūpestingai plovėsi rankas iki pat alkūnių. 

— Jums neblogai sekėsi. 

Kodėl turėjo nesisekti, norėjo atsiliepti Robas, jei su tokiu dar- 
bu būtų susidorojęs ir gabesnis studentas? Tačiau pasijuto galįs tik 
droviai paklausti, ar nebūtų galima gauti dalies būsimo atlyginimo. 

— Girdėjau, kad dirbate ambulatorijoje. Anksčiau esu ir pats 
ten darbavęsis. Velniškai sunku, itin menkas užmokestis, bet daug 
patirties. - Holmsas iš piniginės išsitraukė du penkių dolerių ban- 
knotus. — Ar pusės pirmojo mėnesio algos užteks? 

Ivardydamasis, kad balsas neišduotų, kaip jam palengvėjo, 
Robas patikino — tikrai užteks. Kartu užgesino lempas, nusileidę 
laiptais, vienas kitam palinkėjo labos nakties ir nuėjo savais ke- 
liais. Jausdamas kišenėje banknotus, Robas vos nesvaigo. Ėjo pro 
Aleno kepyklą, kurioje pardavėjas, ruošdamasis rakinti duris, iš 
vitrinos traukė padėklus su kepiniais. Robas nusipirko du pyragai- 
čius su mėlynėmis — darbo pradžiai atšvęsti. 

Ketino suvalgyti parėjęs namo, bet Šaltinio gatvės name tar- 
naitė nebuvo atsigulusi ir tebeplovė indus, tad Robas pasuko į vir- 
tuvę ir parodė pyragaičius. 

— Vienas bus tau, jei nukniauksi pieno. 

Ji nusišypsojo. 

— Šnibždėti nebūtina. Ji miega, — tarnaitė mostelėjo į ponios 
Burton kambarį antrame aukšte. - Jau jeigu užmiega, niekas ne- 
beprižadins. 

Nusišluosčiusi rankas, atnešė bidonėlį su pienu ir du švarius 
puodelius. Abiem po tokio sąmokslo ir vagystės buvo smagu. Ji — 
Margaretė Holand, pasakė Robui; visi ją vadino Mege. Sušveitus 
vaišes, jos putlių lūpų kamputyje liko brūkšnelis pieno, ir Robas, 
palinkęs virš stalo, tiksliu chirurgo piršto judesiu tą įkaltį nutrynė. 

ANATOMIJOS PAMOKA 


JIS LABAI GREITAI SUVOKĖ, KAD AMBULATORIJOS TAIKOMA SIS- 
tema klaikiai ydinga. Žmonės, kurių pavardes perskaitydavo ant 
kas rytą gaunamų popierėlių, buvo anaiptol ne sunkiausi Forto 
kalvos apylinkių ligoniai. Sveikatos priežiūros tvarka buvo netei- 
singa ir nedemokratiška; gydymosi bilietėlius išdalydavo turtin- 
giems labdaros aukotojams, šie juos atiduodavo, kam norėjo, daž- 
niausiai — savo tarnams kaip atlygį. Robui neretai tekdavo ieškoti 
nelabai sergančio gyventojo, nors gretimame būste tame pačia- 
me koridoriuje gulėjo darbo neturintis ir mirtimi besivaduojantis 
skurdžius, kuriuo nesirūpino joks gydytojas. Tampant gydytoju 
duota priesaika Robui draudė palikti sunkiai sergantį ligonį ne- 
gydytą, tačiau jei norėjo ir toliau dirbti tą darbą, privalėjo grąžinti 
kuo daugiau bilietėlių ir patvirtinti, kad gydė kaip tik tuos ligonius. 

Vieną vakarą medicinos mokykloje jis tai aptarė su daktaru 
Holmsu. 

— Dirbdamas ambulatorijoje, rinkdavau paskyrimus gydyti iš 
pinigus aukojančių savo šeimos draugų, — atsakė profesorius. — 
Vėl imsiu iš jų rinkti ir atiduosiu jums. 

Robas padėkojo, bet per daug nenudžiugo. Žinojo: vis tiek 
negaus tiek bevardžių paskyrimų, kad užtektų visiems gydymo 
reikalingiems Aštuntosios apygardos pacientams. Tokiam darbui 
reikėjo ištisos gydytojų armijos. 

Smagiausia dienos dalis dažniausiai laukdavo vėlai vakare grį- 
žus į Šaltinio gatvę, kai valandėlę praleisdavo su Mege Holand, ir 
abu suvalgydavo slapčia nugvelbtus maisto likučius. Pamažu jis 

įprato atnešti smulkių dovanėlių — saują kepintų kaštainių, galvu- 
tę klevų cukraus, kelis prinokusius obuolius. Airė jam pasakodavo 
"namo paskalas: apie poną Stenlį Finčą, gyvenantį artimiausiame 
antro aukšto kambaryje; ponas — tik įsivaizduokite — gyrėsi Gar- 
dneryje turėjęs merginą ir gyvenęs su ja kaip su žmona, o paskui 
pabėgęs; apie ponią Burton, kuri gali būti nežinia kodėl labai ma- 
loni arba staiga virsti tikra kale; apie kambaryje greta Robo gyve- 
nantį samdinį Lemuelį Raskiną, kurio gerklė visada perdžiūvusi. 

Robui ten pagyvenus savaitę, ji lyg tarp kitko užsiminė, kad 
Lemas, iš kur nors gavęs pusę pintos brendžio, visą jį iš karto su- 
sipila į gerklę, ir tada jau jo nebepažadinsi. 

Robas kitą vakarą Lemuelį pavaišino brendžiu. 

Laukti buvo sunku, ir jis jau keliskart sakė sau esąs kvailys, nes 
ta mergina, matyt, tik šiaip sau plepėjo. Senas namas naktį buvo 
pilnas visokių garsų: kur nors vis girgžtelėdavo kokia lenta, gar- 
siai knarkė Lemuelis, tyliai trakštelėdavo sienos. Pagaliau kažkas 
beveik negirdimai sukrebždeno prie durų, iš tiesų gal tik ketin- 
damas pasibelsti. Robui jas pravėrus, į kambarėlį, dvelkdama vos 
juntamais moteriškumo ir plaunamų indų kvapais, įsmuko Megė 
Holand, sušnibždėjo, kad naktis turėtų būti vėsi, ir ištiesė seną nu- 
dryžusią antklodę — tokia buvo jos dingstis. 


Praėjus vos trims savaitėms po jaunuolio lavono skrodimo, 
Tremonto medicinos mokykla gavo kitą lobį — jaunos moters 
kūną; ši kalėjime pagimdė kūdikį ir mirė nuo pogimdyminės karš- 
tligės. Tą vakarą daktaras Holmsas užtruko Bendrojoje Masaču- 
setso ligoninėje, tad profesoriaus vietoje buvo daktaras Deividas 
Storeris iš Gimdymo ligoninės. Robui pasiruošus skrosti, jis būti- 
nai panoro atidžiai apžiūrėti docento rankas. 

— Oda nesutrūkinėjusi, šerpetų apie nagus nėra? 

— Ne, sere, — atsakė pyktelėjęs, niekaip nesuprasdamas, kodėl 
taip domimasi jo rankomis. 

Anatomijos pamokai pasibaigus, Storeris studentams liepė 
pereiti į kitą kambario pusę, kur ketino parodyti, kaip atliekama 
vidinė nėščiųjų ar moteriškų bėdų turinčių pacienčių apžiūra. 

— Gali pasitaikyti, kad kukli Naujosios Anglijos moteris tokios 
apžiūros norės išvengti ar net griežtai pasipriešins, - kalbėjo jis. — 

Vis dėlto jums tenka atsakomybė įgyti moters pasitikėjimą, nes 
turite jai padėti. 

Daktaras Storeris atsivedė storą moterį — jos nėštumas ėjo 
į pabaigą — tikriausiai pasamdytą prostitutę. Robui plaunant ir 
šluostant skrodimo stalą bei įrankius, atėjo ir profesorius Holm- 
sas. Baigęs tvarkytis, Robas pasuko prie studentų, jau pradėjusių 
apžiūrėti moterį, tačiau daktaras Holmsas susijaudinęs užstojo 
jam kelią. 

— Ne, ne! - pareiškė. - Turite kuo rūpestingiausiai nusiplauti 
rankas ir išeiti. Tučtuojau, daktare Koulai! Eikite į Esekso smuklę 
ir palaukite, ko! atnešiu visokių užrašų ir popierių. 

Suglumęs ir įširdęs Robas taip ir padarė. Smuklė buvo šalia 
mokyklos, čia pat už kampo. Užsisakė alaus, nes buvo susiner- 
vinęs, nors jam dingtelėjo, kad docento pareigų tikriausiai jau 
neteko, tad išlaidauti nereikėtų. Spėjo nugerti tik pusę stiklo, kai 
pasirodė antro kurso studentas Haris Lumis su dviem sąsiuviniais 
ir keliais medicininių straipsnių atspaudais. 

— Poetas tau siunčia. 

— Kas? 

— Nejaugi nežinai? Jis - Bostono pažiba. Kai Amerikoje lan- 
kėsi Dikensas, sveikinimo posmus rašyti buvo paprašytas ne kas 
kitas, o Oliveris Vendelis Holmsas. Tačiau nesijaudink — jis yra 
geresnis gydytojas negu poetas. Nuostabus dėstytojas, ar ne? — 
Lumis linksmai mostelėjo, užsisakydamas alaus. — Nors šiek tiek 
kvaištelėjęs dėl rankų plovimo. Mano, kad nešvarumai žaizdose 
sukelia infekciją. 

Lumis atnešė ir raštelį, brūkštelėtą ant neapmokėtos Vikso ir 
Poterio vaistinės sąskaitos už opijaus tinktūrą, tik kitoje pusėje: 
„Daktare Koulai, perskaitykite iki rytojaus vakaro, kol vėl ateisite 
į Tremonto med. m-lą. Būtinai, prašyčiau. Nuoš. jūsų Holmsas“ 


Robas sėdo skaityti, vos grįžęs į savo kambarį ponios Burton 
name, iš pradžių lyg ir širsdamas, bet pamažu vis labiau domė- 
damasis. Holmsas faktus dėstė straipsnyje, išspausdintame „Ke- 
tvirtiniame Naujosios Anglijos medicinos žurnale“, o jų santrauka 
buvo pateikta ir „Amerikos medicinos mokslo žurnale“. Pirmuose 
puslapiuose Robui viskas buvo pažįstama, nes tiksliai atitiko tai, 

ką jis žinojo atsitinkant ir Škotijoje: nemaža dalis nėščiųjų susirg- 
davo, nepaprastai aukšta temperatūra greitai sukeldavo bendrą 
infekciją, o paskui ir mirtį. 

Tačiau daktaras Holmsas straipsnyje pasakojo apie gydytoją 
Vitnį iš Niutono Masačusetso valstijoje, kuris su dviem medici- 
nos studentais atliko pomirtinį tyrimą moters, mirusios nuo po- 
gimdyminės karštligės. Prie daktaro Vitnio nago buvo šerpeta, o 
vienam iš studentų ant rankos buvo mažas dar neužgijęs nudegi- 
mo randas. Jiems tie menkniekiai nieko nereiškė, tačiau po kelių 
dienų gydytojui ranką ėmė dilgčioti. Maždaug ties alkūne atsirado 
raudona dėmelė sulig žirniu, nuo jos iki šerpetos tęsėsi plonytė 
raudona gija. Ranka netrukus ištino dvigubai, gydytojui labai pa- 
kilo kūno temperatūra, jis be paliovos vėmė. Nudegimo randą tu- 
rėjęs studentas irgi ėmė karščiuoti, jo būklė per kelias dienas itin 
pablogėjo. Oda tamsiai paraudonavo, pilvas išsipūtė, ir jaunuolis 
netrukus mirė. Daktaras Vitnis taip pat buvo labai arti mirties, bet 
iš lėto ėmė taisytis ir galų gale pasveiko. Kitam studentui, kurio 
rankų oda skrodžiant nebuvo pažeista, jokie ryškesni simptomai 
nepasireiškė. 

Apie šį atvejį buvo paskelbta, ir Bostono gydytojai aptarė aki- 
vaizdų ryšį tarp atvirų žaizdų, infekcijos ir pogimdyminės karštli- 
gės, bet reikšmingesnių išvadų nepadarė. Tačiau po kelių mėnesių 
gydytojas Lino mieste, turėdamas atvirų žaizdų ant rankų, tyrė 
pogimdyminės karštligės atvejį ir po kelių dienų mirė nuo viso 
organizmo infekcijos. Bostono draugijos medicinai plėtoti susi- 
rinkime buvo iškeltas įdomus klausimas. O jeigu miręs gydytojas 
nebūtų ant rankų turėjęs atvirų žaizdų? Tegu pats ir neužsikrėtęs, 
bet ar nebūtų platinęs užkrato, keldamas mirtiną pavojų, kai lies- 
davo kito ligonio žaizdas ar atviras gimdyvės įsčias? 

Oliveriui Vendeliui Holmsui šis klausimas nedavė ramybės. 
Tyrinėjo ne vieną mėnesį, naršė bibliotekas, vartė savo užrašus, 
kaulijo ligonių aprašymų iš ginekologijos praktiką turinčių gy- 
dytojų. Tarsi iš dalelių dėliodamas sudėtingą paveikslą, sukaupė 
įtikinamų įrodymų, apimančių dviejuose žemynuose dirbančių 
gydytojų patirtį per pastarąjį šimtmetį. 

Tokių atvejų pasitaikydavo retkarčiais, ir medicininėje litera- 
tūroje jie būdavo minimi nedažnai. Tik surankioti ir pateikti kartu, 

jie vienas kitą patvirtino ir tapo šiurpiai gąsdinančiu įrodymu: po- 
gimdyminę karštligę sukelia gydytojai, slaugės, akušerės ir jų padė- 
jėjos, nes, palietę užkratą turintį ligonį, toliau apžiūri neužsikrėtu- 
sias moteris ir jas pasmerkia mirti nuo karštligės. 

Pogimdyminė karštligė — tai medikų sukelta epidemija, rašė 
Holmsas. Jei gydytojas šitai suvokia, užkrėsdamas moterį, padaro 
nusikaltimą - ją nužudo. 


Tuos straipsnius Robas perskaitė du kartus ir liko gulėti pri- 
blokštas. Troško rasti būdą juos suniekinti, bet išankstinių nuos- 
tatų nevaržomas protas nepajėgė nuneigti Holmso ligonių apra- 
šymų ir statistikos. Kaip šitas menkas Naujojo Pasaulio daktarėlis 
gali išmanyti daugiau už poną Viljamą Fergiusoną? Robas ne kartą 
talkino jam, skrodžiančiam nuo pogimdyminės karštligės mirusias 
ligones. Pasitaikydavo, kad paskui jie apžiūrėdavo kitas gimdyves. 
Ir dabar jis stengėsi prisiminti moteris, mirusias po jų apžiūrų. 

Regis, šiame giliame užkampyje jie vis dėlto gali kai ko išmokti 
apie medicinos mokslą ir meną. 

Robas atsikėlė pataisyti žiburio, kad galėtų viską perskaityti 
dar kartą, tačiau už durų kažkas krebžtelėjo, ir į kambarį įsmuko 
Megė Holand. Nusirengti ji drovėjosi, bet mažame kambaryje ne- 
buvo kur pasislėpti, o ir Robas, kita vertus, jau sagstėsi drabužius. 
Megė tvarkingai pasidėjo savo daiktus ir nusiėmė kryželį. Jos kū- 
nas buvo putlus, bet raumeningas. Robas pamaigė banginių ūsų 
lankelių odoje paliktus įdubimus ir jau ketino pereiti prie audrin- 
gesnių glamonių, tačiau staiga sustingo, nusmelktas netikėtos ir 
gąsdinamos minties. 

Ją palikęs lovoje, atsikėlė ir į dubenį kliūstelėjo vandens. Mer- 
išsimuilino ir rūpestingai nusitrynė rankas. Paskui dar kartą. Ir 
dar. Ir dar. Tada nusišluostė, grįžo į lovą ir vėl ėmėsi meilės žais- 
mo. Netrukus Megė Holand beveik nevalingai sukikeno. 

— Niekada nesu mačiusi už tave keistesnio ponaičio, — su- 
šnibždėjo į ausį. 

DIEVO PRAKEIKTA APYLINKĖ 


VAKARAIS, GRĮŽĘS Į SAVO KAMBARĮ, BŪDAVO TOKS NUVARGĘS, 
kad groti viola da gamba pajėgdavo tik retkarčiais. Griežti buvo 
primiršęs, tačiau muzika jam skambėjo kaip balzamas, kuriuo 
mėgautis, deja, negalėjo, nes Lemas Raskinas, reikalaudamas ty- 
los, netrukus imdavo belsti į sieną. Girdyti Lemo viskiu ir dėl mu- 
zikos, ir dėl sekso jis sau leisti negalėjo, tad kentėdavo muzika. 
Pasak žurnalo, esančio medicinos mokyklos bibliotekoje, mote- 
riai, nenorinčiai tapti motina, po. sueities reikėjo apsiplauti alū- 
no ir baltojo ąžuolo žievės užpilu, bet Robas neabejojo, kad Mege 
šiuo atžvilgiu pasikliauti negalima: vargu ar dažnai ji prausiasi. 
Haris Lumis, paprašytas patarti, nėmaž nesišaipydamas jį nusiun- 
tė į tvarkingą pilką namelį pietinėje Kornhilo pusėje. Ponia Sintija 
Vort pasirodė esanti solidžiai apkūni ir žilaplaukė. Išgirdusi Hario 
vardą, nusišypsojo ir linktelėjo. 

— Daktarams duodu gerą kainą. 

Jos prekė buvo pagaminta iš avies aklosios žarnos, natūraliai 
atviros viename gale, tad puikiausiai tinkamos pritaikyti ponios 
Vort sumanytam tikslui. Ji nepaprastai didžiuodamasi kilnojo ir 
rodė savo gaminius, lyg tvarkytųsi žuvų turguje ir siūlytų šviežu- 
mu viliojančius jūrų gyvius. Išgirdus kainą, Robui net atėmė žadą, 
bet ponia Vort nesutriko. 

— Įdedu daug darbo, - pareiškė ir išdėstė, kaip žarnas būtina 
išversti ir daug valandų mirkyti vandenyje, paskui dar minkštinti 
silpno šarmo tirpale, kurį reikia keisti kas dvylika valandų, tada 
rūpestingai gremžti gleivinės likučius, kad plėvinę ir raumenų 

dangą pasiektų degančios sieros garai. Paskui žarnos vėl muiluo- 
jamos ir plaunamos vandeniu, tada išpučiamos ir džiovinamos, 
supjaustomos gabalais po aštuonis colius. Dar kiekvienam gaba- 
liukui reikia įverti raudoną arba mėlyną kaspinėlį, kad būtų gali- 
ma sandariai užveržti, siekiant saugumo. Dauguma ponų perka po 
tris, tada pigiausia. 

Robas nusipirko vieną. Spalvos nesirinko, bet jam teko su mė- 
lynu kaspinėliu. 

Ponia Vort tvirtino, kad tą patį galima naudoti daug kartų, 
jeigu po kiekvieno naudojimo išplausi, išpūsi ir pabarstysi pudra. 
Robui, išeinančiam su pirkiniu, linksmai palinkėjo geros dienos ir 
paprašė ją rekomenduoti kolegoms ir pacientams. 

Megė tos movos nekentė. Jai kur kas labiau patiko dovanėlė, 
Hario įteikta Robui, kad smagiai praleistų laiką. Tai buvo butelis su 
bespalviu skysčiu — azoto oksidu, arba juoko dujomis, kaip sakyda- 
vo medicinos studentai ir jauni gydytojai, pamėgę jį naudoti pramo- 
gai. Robas šiek tiek užpylė to skysčio ant skudurėlio, ir prieš mylėda- 
miesi uostė. Patirtis buvo nuostabi — dar niekada jų kūnai neatrodė 
tokie juokingi ar fiziniai veiksmai kvailai keisti ir beprasmiai. 

Išskyrus malonumus lovoje, jų daugiau niekas nesiejo. Jei 
vyksmas būdavo lėtas, atsirasdavo švelnumo, o kai viskas vykda- 
vo įnirtingai ir fiziškai, nevilties ten būdavo daugiau negu aistros. 
Kalbantis ji dažniausiai liežuvaudavo apie namą ir jo gyventojus, 
keldama Robui nuobodulį, arba leisdavosi į prisiminimus apie 
gimtąją šalį, bet jų Robas nemėgo, nes jo prisiminimai skaudino. 

Protu ir siela jie buvo labai toli vienas nuo kito. Cheminė links- 
mybė, kurion jie, prisiuostę azoto oksido, kartą pasinėrė, daugiau 
nepasikartojo, nes seksualinis jų siautulys sukėlė triukšmą; nors 
Lemas nieko nejuto, buvo aišku: abiem labai pasisekė, kad neįkliu- 
vo. Kartu jie juokėsi tik dar vieną kartą, kai Megė suirzusi tarste- 
lėjo, kad mova, matyt, esanti iš kokio avino, ir ją pakrikštijo Seniu 
Raguotuoju. Robą slėgė, kad jis šitaip išnaudoja merginą. Pastebė- 
jęs jos sijoną baigiant susinešioti, nupirko naują — lyg išpirkdamas 
kaltę. Dovana Megę nepaprastai nudžiugino, ir savo dienoraštyje 
Robas ją nupiešė gulinčią ant siauros jo lovelės kaip apkūnią mer- 
giną besišypsančios katės veidu. 

Jis matė ir daug kitų dalykų, kuriuos būtų norėjęs piešti, jei- 
gu tik būtų likę jėgų nuo medicinos. Edinburge iš pradžių mokėsi 
meno, nes, maištaudamas prieš Koulų gydytojų tradiciją, svajojo 
tapti tik dailininku ir dėl to šeimoje buvo laikomas kuoktelėjusiu. 
Edinburgo universitete trečiaisiais metais sužinojo turįs meninin- 
ko talento, bet nepakankamai. Esąs per daug žemiškas, stokoja 
gyvybiškos vaizduotės, ūkanoto žvilgsnio į pasaulį. 

— Tavyje yra ugnies, bet stinga karščio, - maloniai, tačiau labai 
atvirai pasakė portretą jam dėstęs profesorius. 

Jis jautėsi visiškai sugniuždytas, kol atsitiko du dalykai. Rau- 
siantis dulkinose universiteto bibliotekos lentynose, pasitaikė 
anatominis piešinys. Atrodė labai senas, turbūt ankstesnis negu 
Leonardo - nuogo vyro figūra, preparuota taip, kad matyti vidaus 
organai ir kraujagyslės. Turėjo pavadinimą — „Antras skaidrusis 
žmogus“. Robas maloniai apstulbo, išvydęs, kad pieštas vieno jo 
protėvio, ir parašas apačioje dar įskaitomas: „Robertas Džefris 
Koulas, remdamasis Roberto Džeremio Koulo pavyzdžiu“. 

Piešinys akivaizdžiai liudijo, kad giminėje būta ne tik medikų, 
bet ir menininkų. O po dviejų dienų jis pataikė užsukti į operaci- 
jų patalpą, kur tuo metu dirbo Viljamas Fergiusonas — genialus 
chirurgas, operavęs visiškai nedvejodamas tiksliais ir Žaibiškais 
judesiais, kad pacientas jaustų kuo mažiau nenumaldomo skaus- 
mo. Robas pirmą kartą suprato, kodėl Koulų giminėje tiek daug 
gydytojų: aiškiai suvokė, jog net ir vieno žmogaus gyvybė bus vi- 
sada vertingesnė už puikiausią drobę. Tą akimirką jo gyvenime 
nugalėjo medicina. 

Nuo pat mokslų pradžios jis turėjo tai, ką dėdė Ranaldas, 
bendrosios praktikos gydytojas netoli Glazgo, vadino Koulų Do- 
vana — gebėjimą suprasti, paėmus ligonio ranką, šis gyvens ar 
mirs. Tai buvo tarsi diagnozuoti padedantis šeštasis jausmas, iš 
dalies gal grįstas nuojauta, gal kokiomis įgimtomis, niekam neži- 
nomomis ir nesuprantamomis juslėmis, tačiau jis iš tiesų padėda- 
vo, jeigu tik nenuslopdavo, padauginus svaigalų. Gydytojui toks 
gebėjimas buvo iš tiesų dovana, tačiau dabar, atsidūrus tolimame 
krašte, Robą jis kaip tik kamavo, nes Aštuntojoje apylinkėje mirš- 
tančių niekada nestigo. 

Apie tą Dievo prakeiktą apylinkę, kaip mintyse ją vadino, su- 
kosi visas jo gyvenimas. Airiai keliavo čionai su didžiausiais lū- 
kesčiais. Jų tėvynėje darbininkas, jei tik rasdavo darbo, už dieną 
gaudavo šešis pensus. Bostone darbininkų reikėjo ir jiems mokėjo 
daugiau, bet dirbo po penkiolika valandų per dieną septynias die- 
nas per savaitę. Jų lūšnų nuoma kainavo brangiai, maistas nepi- 
gus, bet čia prie namų nebuvo nei darželio, nei sklypelio dideliems 
miltingiems obuoliams auginti, nei melžiamosios karvės ar par- 
šiuko, kurį papjovus namie atsirastų kumpio. 

Tame baisiai apleistame, skurdu ir nešvara slegiančiame ra- 
jone, rodos, galėjo dingti noras ką nors veikti, tačiau Robą veikė 
priešingai — jis dirbo dar įnirtingiau, tarsi mėšlavabalis, besisten- 
giantis pajudinti kalną avių mėšlo. Sekmadienius skyrė sau bent 
trumpai atsikvėpti po sekinamos savaitės. Net ir Megė sekmadie- 
niais iš ryto gaudavo kelias valandas nueiti į mišias. 

Bet Robas kiekvieną sekmadienį vis tiek ateidavo į savo apy- 
linkę, jau nebevaržomas būtinumo laikytis to, kas surašyta popie- 
rėliuose, laisvas skirti savo asmenines, o ne iš kitų nuvogtas va- 
landas. Ilgai netrukęs, jau turėjo tikrą, tegu ir beveik nemokamą, 
sekmadieninę praktiką, nes negalavimai, sužeidimai, ligos jo laukė 
kur tik pasisukus. 

Labai greitai pasklido žinia apie gydytoją, galintį ir norintį 
šnekėtis airiams ir škotams bendra senąja gėlų kalba. Girdėdami 
savą žodį iš tėvynės, sušvelnėdavo ir nušvisdavo net nuožmiausi 
ir labiausiai surambėję. Beannacht De ort, dochtuir oig - Būkite 
palaimintas, jaunasis daktare! — šaukdavo jam iš paskos gatvėse. 
Žmonės vienas kitam pasakojo apie tokį „mūsiškai kalbantį“ dak- 
tariuką, ir netrukus gėliškai jis jau kalbėjo kasdien. 

Taigi ant Forto kalvos jį garbino, bet Bostono ambulatorijos 
būstinė džiaugėsi kur kas mažiau, nes tenai pradėjo lankytis vi- 
sokiausi nematyti pacientai, nešini receptais, kuriuose daktaras 
Robertas Koulas buvo nurodęs skirti jiems vaistų, ramentų, net 
maisto nepakankamai mitybai papildyti. 

— Kas čia darosi? Kodėl? Jų nėra aukotojų pateiktuose sąra- 
šuose, — priekaištavo ponas Vilsonas. 

— Čia tie, kuriems Aštuntojoje apylinkėje labiausiai reikia 
mūsų pagalbos. 

— Gal ir taip. Bet kiaušinis negali būti pirmiau vištos. Jeigu 
norite ir toliau dirbti ambulatorijoje, privalote laikytis jos taisy- 
klių, — griežtai pasakė ponas Vilsonas. 


Vienas sekmadieninių pacientų buvo Piteris Finas iš Pusmėnu- 
lio kvartalo; atėjus į prieplauką pasiimti uždarbio už pusę dienos, 
iš vežimo krintanti dėžė perrėžė blauzdą. Kai parodė gydytojui, 
purvinu skuduru aprišta koja buvo ištinusi ir skausminga. Robas 
žaizdą išplovė ir susiuvo nelygius kraštus, bet ji ėmė pūliuoti, ir 
jau kitą dieną teko traukti siūlus ir į ją statyti dreną. Infekcija pli- 
to siaubingai sparčiai, ir po kelių dienų Dovana Robui patvirtino, 
kad, neamputavęs kojos, Piteriui Finui gyvybės neišgelbės. 

Tą dieną — antradienį - pasidarė aišku, kad iki sekmadienio 
atidėlioti nebegalima, tad Robas ir vėl ryžosi pavogti ambulato- 
rijos laiko. Teko ne tik panaudoti tuščią Holmso duotą lapelį, bet 
ir iš savo menkų atsargų paaukoti sunkiai uždirbtų pinigų Rouzei 
Fin, kad ši iš smuklės netoliese parneštų butelį naminės degtinės, 
kurios operacijai reikėjo lygiai taip pat, kaip ir peilio. 

Piterio brolis Džozefas Finas ir svainis Maiklas Boudis kad ir 
nenoromis sutiko būti pagalbininkais. Robas palaukė, kol, svaiga- 
lų su morfinu paveiktas, bejausmis Piteris gulėjo virtuvėje ant sta- 
lo lyg apeigoms parengta auka. Tačiau, vos brūkštelėjus skalpeliu, 
tam krovikui akys išsprogo iš nuostabos, kaklo gyslos įsitempė, 
ir baisus klyksmas taip pašiurpino abu asistentus, kad Džozefas 
Finas išblyško, o Boudis tik virpėjo, nepajėgdamas krustelėti. Su- 
žeista koja buvo pririšta prie stalo, tačiau Piteris jau blaškėsi ir 
baubė lyg iš paskutiniųjų kovojantis žvėris, tad Robas vyrams rik- 
telėjo: 

— Laikykite! Laikykite tvirtai! 

Pjovė taip, kaip mokė Fergiusonas — ryžtingai ir staigiai. Per- 
rėžus odą ir raumenis, klyksmai liovėsi, bet dantimis ligonis griežė 
dar baisiau. Prakirtus šlaunies arteriją, ištryško skaisčiai raudonas 
kraujas; Robas mėgino nustverti Boudį už rankos ir parodyti, kaip 
tą čiurkšlę užspausti, bet svainis nusvirduliavo šalin. 

— Grįžk! Ak, tu kalės vaike! 

Tačiau Boudis raudodamas bėgo laiptais žemyn. Robas dar- 
bavosi taip, lyg turėtų šešias rankas. Būdamas aukštas ir stiprus, 

Piterį su Džozefu spaudė prie stalo ir tuo pat metu, kažkaip pri- 
gnybęs slidų arterijos galiuką, sustabdė kraujo fontaną. Bet vos 
tik, siekdamas pjūklo, jį paleido, vėl paplūdo kraujas. 

— Parodykite, ką daryti, — šalia jo išdygo Rouzė Fin. Jos veido 
spalva priminė miltuotą tešlą, bet ji sučiupo arteriją, ir kraujas nu- 
stojo švirkšti. Robas pjūklu perpjovė kaulą, dar keli judesiai peiliu, 
ir koja atsiskyrė. Dabar galėjo užrišti arteriją, sutvarkyti ir užsiūti 
odos atvartus. Sąmonę nuo skausmo praradusio Piterio Fino akys 
tuo metu jau blizgėjo it stiklinės, tik buvo girdėti nelygus, švokš- 
čiantis alsavimas. 

Suvyniojęs į dėmėtą praskydusį rankšluostį, koją Robas išsine- 
šė, ketindamas vėliau ją tyrinėti ant skrodimo stalo. Iš nuovargio 
ne tiek dėl operacijos, kiek labiau slegiamas Piterio Fino kančios, 
vos laikėsi. Kruvinų drabužių persirengti negalėjo, bet Plačiojoje 
gatvėje prie viešo vandens čiaupo nusiplovė rankas iki alkūnių, o 
tada patraukė pas kitą ligonę - dvidešimt dvejų moterį, kurią, ži- 
nojo, netrukus pribaigs džiova. 


Namie, savuose kvartaluose, airių gyvenimas buvo varga- 
nas. Kitur juos plūdo ir juodino. Gatvėse Robas matė skelbimus: 
„Katalikai ir tie, kurie palaiko katalikų Bažnyčią, yra šlykštūs 
apsimetėliai, melagiai, niekšai ir bailūs galvažudžiai. TIKRAS 
AMERIKIETIS" 

Kartą per savaitę jis eidavo į Ateneumą, netaisyklingą pasta- 
tą Perlų gatvėje, atsiradusį sujungus du gretimus namus, ir antro 
aukšto amfiteatre klausydavo medicinos paskaitos. Jai pasibaigus, 
bibliotekoje kartais dar pavartydavo Bostono „Vakaro kroniką“, 
kurioje atsiskleisdavo visuomenę draskanti neapykanta. Žymūs 
dvasininkai, sakykim, tėvas Laimanas Bičeris, Hanoverio gatvės 
kongregacijos bažnyčios pastorius, spausdino straipsnius apie 
„Babilono kekšyną“ ir „atgrasų Romos katalikybės žvėrį“. Politinės 
partijos šlovino čia gimusius ir rašė apie „nešvarius, neišsiauklėju- 
sius airių ir vokiečių imigrantus“. 

Skaitydamas nacionalines naujienas, kad daugiau sužinotų 
apie Ameriką, Robas matė: ta šalis godi teritorijų, griebia žemes 
kiek tik pasiekdama. Neseniai buvo prisijungusi Teksasą, sutar- 
timi su Didžiąja Britanija įsigijo Oregono teritoriją, o su Meksika 

pradėjo karą dėl Kalifornijos ir pietvakarinės Amerikos žemyno 
dalies. Misisipe ėjo siena, civilizaciją skyrusi nuo laukinių kraštų, 
į kuriuos buvo išstumti lygumų indėnai. 

Vaikystėje ryte rijęs Džeimso Fenimoro Kuperio knygas, Ro- 
bas indėnais žavėjosi. Ateneume perskaitė viską, ką rado apie juos, 
tada perėjo prie Oliverio Vendelio Holmso poezijos. Tos eilės, ypač 
tvirto, tolimus laikus menančio senolio portretas „Paskutiniame 
lape“, jam patiko, vis dėlto Haris Lumis buvo teisus: Holmsas — 
geresnis gydytojas negu poetas. Gydytojas jis buvo nepaprastas. 

Haris ir Robas įprato po ilgos dienos vakaroti „Esekse“ prie 
stiklo alaus; neretai prie jų prisėsdavo ir Holmsas. Buvo akivaiz- 
du, kad Haris - mylimas profesoriaus studentas, ir Robas negalėjo 
susilaikyti jam nepavydėjęs. Lumio šeima turėjo gerų ryšių; atė- 
jus laikui, Hario laukė deramos pareigos ligoninėje ir gera karjera 
Bostono medicinos pasaulyje. 

Vieną vakarą jiems gurkšnojant, Holmsas užsiminė, kad, nar- 
šydamas bibliotekoje, rado aprašytą Koulo gūžį ir piktybinę Koulo 
cholerą. Tai sužadino smalsumą, jis ėmėsi išsamesnių paieškų ir ap- 
tiko gausių žinių apie Koulų giminės indėlį į mediciną, be to, ir apie 
Koulo podagrą, ir apie Koulo-Palmerio sindromą - susirgimą, kai 
edemai būdingas gausus prakaitavimas ir kriokiantis kvėpavimas. 

— Negana to, — pridūrė, — aptikau, kad daugiau kaip tuzinas 
Koulų buvo medicinos profesoriai Edinburge arba Glazge. Visi yra 
tavo giminės? 

Robas šyptelėjo susidrovėjęs, bet patenkintas. 

— Giminės. Tačiau dauguma Koulų, kaip ir mano tėvas, ne 
vieną šimtmetį buvo paprasti kaimo gydytojai Žemutinės Škotijos 
kalvynuose. 

Apie Koulų Dovaną neužsiminė; ją aptarinėti su gydytojais 
buvo nepriimta, nes šie būtų pamanę, kad jis yra arba kuoktelėjęs, 
arba melagis. 

— Tavo tėvas tebėra gyvas? —- pasidomėjo Holmsas. 

— Ne, ne. Žuvo, pasibaidžius arkliams, kai buvau dvylikos. 

— Štai kaip, — ir Holmsas, nepaisydamas palyginti mažo jų am- 
žiaus skirtumo, čia pat pasiryžo imtis tėvo vaidmens ir pasirūpin- 
ti, kad Robas, sudaręs naudingą santuoką, patektų tarp rinktinių 
Bostono šeimų. 

Netrukus Robas du kartus buvo pakviestas apsilankyti Holm- 
sų namuose Montgomerio gatvėje, kur gavo progą pamatyti gyve- 
nimo būdą, kokį kadaise vaizdavosi galįs ir pats turėti Edinburge. 
Pirmą kartą Amelija, linksma ir piršlybas mėgstanti profesoriaus 
žmona, jį supažindino su Paula Storou iš senos ir turtingos gimi- 
nės, bet Paula buvo nerangi ir beviltiškai kvaila mergina. Tačiau 
per antrus pietus jam pristatė Lidiją Parkman. Ši buvo per daug 
liesa ir krūtų neturėjo nė žymės, bet tiesių kaštoninių plaukų su- 
pamas veidas ir akys spinduliavo šelmiškai kandų linksmumą, ir 
visą vakarą juodu praleido pašaipiai, tačiau įdomiai ginčydamiesi. 
Ji šį tą išmanė apie indėnus, nors daugiausia jie kalbėjo apie muzi- 
ką, mat Lidija skambino klavesinu. 


Tą vakarą, grįžęs į Šaltinio gatvę, Robas savo pastogėje atsi- 
sėdo ant lovos ir susimąstė, koks būtų jo gyvenimas, jei jį pra- 
leistų Bostone, tapęs Hario Lumio ir Oliverio Vendelio Holmso 
ir kolega, ir draugu, turėtų žmoną, kuri būtų žavios ir sąmojingos 
draugijos siela. 

Netrukus pasigirdo gerai pažįstamas tylus beldimas. Į kamba- 
rį įsmuko Megė Holand. Ji ne per liesa, pagalvojo draugiškai nu- 
sišypsojęs ir jau sagstydamasis marškinius. Bet šį kartą Megė tik 
prisėdo ant lovos krašto. 

Pagaliau prabilusi tik kimiai šnibždėjo, ir Robą pribloškė ne tiek 
žodžiai, kiek tai, kaip ji kalba. Balsas atrodė šiurkštus ir negyvas, 
tarsi, vėjo blaškomi ant kietos ir šaltos žemės, šiurentų sausi lapai. 

— Užkibo. 

SAPNAI 


— AIŠKIAI IR NEABEJOTINAI, — PASAKĖ JI. 

Robas niekaip nerado žodžių, kuriais galėtų atsakyti. Ateida- 
ma pas jį, jau buvo patyrusi, įspėjo pats save. Iš kur jam žinoti, kad 
vaikas — jo? Visada naudojau movą, ginčijosi mintyse. Tačiau ži- 
nojo, kad kelis pirmus kartus ir dar tą naktį, kai jie išmėgino juoko 
dujas, nenaudojo nieko. 

Medicinos studijos išmokė jokiu būdu nepritarti abortams, be 
to, jam užteko supratingumo neužsiminti apie tokią galimybę, nes 
suvokė, kad Megei jos tikėjimas yra labai svarbi gyvenimo dalis. 

Galų gale pasakė jos nepaliksiąs. Juk jis - ne Stenlis Finčas. 

Megė, regis, po tokio pareiškimo per daug nenudžiugo. Ro- 
bas prisivertė ją apkabinti ir taip sėdėti. Norėjo paguosti ir elgtis 
švelniai. Pačią netinkamiausią akimirką pagalvojo, kad jos veido 
bruožai, primenantys katės snukelio, po kelerių metų neabejotinai 
bus panašesni į karvės. Ne sapnų veidas. 

— Tu - protestantas, — tai nebuvo klausimas, nes atsakymą ji 
žinojo. 

— Esu taip išauklėtas. 

Ji buvo narsi moteris — akys sudrėko tik kartą, kai Robas pasa- 
kė nežinąs, ar Dievas yra. 


— Nenaudėli, suvedžiotojau! Lidija Parkman labai teigiamai 
atsiliepė apie tavo draugiją, - bėrė Holmsas kitą vakarą medici- 
nos mokykloje ir plačiai nusišypsojo, išgirdęs, kad Robui ji —- ne- 
paprastai maloni moteris. Lyg tarp kitko Holmsas užsiminė, kad 

jos tėvas Stivenas Parkmanas yra Aukščiausiojo Teismo teisėjas ir 
Harvardo koledžo globėjas. Šeima kadaise pradėjo nuo džiovintų 
žuvų, vėliau prekiavo miltais, o dabar valdo didžiulį prekybos tin- 
klą, jų didmeninės bakalėjos verslas labai pelningas. 

— Kada ketini su ja vėl susitikti? — teiravosi Holmsas. 

— (Greitai, tikrai, — patvirtino Robas, jausdamasis kaltas ir ne- 
pajėgdamas leisti sau net pagalvoti apie susitikimą. 

Holmso idėjos apie medicinos higieną iš pagrindų pakeitė 
kasdienį Robo darbą. Holmsas papasakojo apie du dalykus, pa- 
remiančias jo teorijas. Pirmas — apie skrofuliozę, tuberkuliozės 
bakterijų sukeltą limfos liaukų ir sąnarių ligą. Viduramžiais Eu- 
ropoje tikėta, kad ją gali išgydyti prisilietusi karališkojo asmens 
ranka. Antras — apie senovinį prietarais pagrįstą paprotį karei- 
viams žaizdas nuplauti ir aprišti, o tada siaubingu tepalu - į jį 
įmaišydavo gendančių kūno audinių, žmogaus kraujo ir pūlių iš 
mirti nubausto žmogaus kaukolės — tepti ne ką kita, o kareivį su- 
žeidusį ginklą. 

Abu gydymo būdai buvo plačiai žinomi ir veiksmingi, kalbė- 
jo Holmsas, nes, juos taikant, nejučia būdavo rūpinamasi ligonio 
švara. Skrofuliozės kamuojamus ligonius kruopščiai nuprausda- 
vo, kad karališkojo kraujo „gydytojai“, atėjus laikui jiems liesti, ne- 
pasibjaurėtų. Ginklą tepdavo neapsakoma šlykštyne, bet nuplautų 
ir aprištų žaizdų neliesdavo, tad, jei užkrato nebūdavo, jos išties 
galėjo greičiau užgyti. Stebuklingas „slaptasis sandas“ —- higiena. 

Aštuntojoje apylinkėje medicininę švarą palaikyti buvo sun- 
ku. Robas įprato krepšyje turėti rankšluosčių ir rudo muilo, daug 
kartų per dieną plaudavosi rankas ir įrankius, bet skurdas tuos 
kvartalus pavertė vieta, kur susirgti ir mirti labai lengva. 

Ir gyvenimą, ir mintis Robas stengėsi užpildyti kasdieniais 
gydytojo rūpesčiais, bet vis tiek nesiliovė ilgai ir niūriai mąstyti 
apie savo bėdas ir kartais pagalvodavo, ar tik pats visko negriauna. 
Įsivėlęs į politiką, paleido vėjais ir karjerą, ir savo šaknis Škotijo- 
je, o dabar Amerikoje visus vargus dar labiau pasunkino nelemtu 
nėštumu. Margaretė Holand padėtį vertino praktiškai — klausi- 
nėjo apie jo pajamas. Metinė trijų šimtų penkiasdešimties dole- 
rių suma jos anaiptol nenuliūdino ir pasirodė visiškai priimtina. 
Klausinėjo ir apie giminę. 


50 NOAH GORDON 


— Tėvas miręs. Motina, man iškeliaujant iš Škotijos, buvo labai 
silpna, greičiausiai dabar jau... Turiu brolį Herbertą. Jis rūpinasi 
šeimos valdomis Kilmarnoke, augina avis. Tai jo nuosavybė. 

Ji linktelėjo. 

— Aš turiu brolį Timotį, gyvena Belfaste. Priklauso „Jaunajai 
Airijai“, nuolat ką nors iškrečia. 

Jos motina mirusi, Airijoje likęs tėvas ir keturi broliai, tačiau 
penktas brolis — Samuelis — gyvena Bostone prie Forto kalvos. 
Margaretė droviai pasiteiravo, ar nereikėtų broliui pasakyti apie 
Robą ir paprašyti, kad Samuelis pasidairytų jiems laisvų kambarių 
gal kur netoli jo būsto. 

— Kol kas ne. Dar tik pirmos dienos, — atsakė Robas ir ramin- 
damas paglostė jai skruostą. 

Pagalvojęs apie gyvenimą tame kvartale, pašiurpo. Bet suvo- 
kė: likęs vargšų imigrantų gydytoju, tik tokiame lūšnyne ir pajėgtų 
prasimaitinti, išlaikyti žmoną ir vaiką. Kitą rytą savo apylinkėje jis 
dairėsi ne tik baimingai, bet ir niršdamas; stiprėjantis nusimini- 
mas prilygo nevilčiai, kurią visur regėjo tose klaikiose gatvėse ir 
aklagatviuose. 


Dabar naktimis miegojo neramiai, kamuojamas sunkių sapnų. 
Du sapnai nuolat kartojosi. Ypač prastą naktį susapnuodavo abu. 
Negalėdamas užmigti, gulėdavo tamsoje, kuo smulkiau vis prisi- 
mindamas jų įvykius, ir galų gale nebesuprasdavo, ar miega, ar ne. 

Ankstus rytas. Dangus pilkas, bet, regis, gali prašviesėti. Jis stovi 
kelių tūkstančių žmonių minioje prie Kerono metalo gamyklos, kur 
liejami stambaus kalibro pabūklai anglų laivynui. Viskas klostosi 
gerai. Užsilipęs ant dėžės, vyras skaito Robo anonimiškai parašytą 
pamfletą, žmones šaukiantį į demonstraciją: „Draugai ir bendrapi- 
liečiai! Pabudome iš snaudulio, kuriame mus laikė tiek mety. Taip 
gyventi nebegalime, nebegalime kęsti paniekos ir abejingumo, nes 
tik jų sulaukia mūsų norai ir prašymai, todėl esame priversti savo 
teisių reikalauti, nepaisydami pavojaus gyvybei“ Vyro balsas aidi 
šaižiai, kartais virpteli, išduodamas baimę. Jam baigus, pasigirs- 
ta pritarimo šūksniai. Užgroja trys dūdmaišiai, susirinkę žmonės 
džiugiai dainuoja - iš pradžių gieda giesmes, paskui dainos aštrė- 
ja, galy gale minia užtraukia „Škotai, lieję kraują su Volesu“. 

Valdžia jau žino apie Robo pamfletą, ji tinkamai pasiruošusi. 
Išsirikiavusi laukia ginkluota policija, šauktiniai - Šaulių briga- 
dos Pirmasis batalionas - ir patyrusi, ne vieną karą Europoje ma- 
čiusi kavalerija iš Septintojo ir Dešimtojo husarų pulkų. Kareiviai 
puošniai apsitaisę. Aukšti auliniai husarų batai tviska lyg praban- 
gūs juodi veidrodžiai. Kareiviai už policininkus jaunesni, bet jų 
veiduose - ta pati atšiauri panieka. 

Tvarka ima irti, Robo draugui Endriu Džeroldui iš Lanarko sa- 
kant kalbą apie griaunamus ūkius ir žmones, nepajėgiančius pra- 
misti iš trupinių, gaunamų už darbą, turtinantį Angliją ir skurdi- 
nantį Škotiją. Endriu kalba vis karščiau, nirštanti minia suūžia, 
žmonės šaukia „Laisvė arba mirtis!“ Dragūnai pamažu leidžia 
žirgus pirmyn, demonstrantus stumdami nuo metalo gamyklą 
juosiančios tvoros. 

Kažkas švysteli akmenį. Pataiko husarui, šis virsta iš balno. 
Akimirksniu sužvanga raitelių traukiami kardai, o į kareivius pa- 
sipila akmenų kruša, mėlynas, skaisčiai raudonas, auksaspalves 
uniformas aptaško kraujas. Šauktiniai ima šaudyti į minią. Kava- 
leristai traukiasi atbuli. Žmonės klykia ir rauda. Robas atsiduria 
grūstyje. Jokios galimybės ištrūkti. Tik plaukti su visais kuo toliau 
nuo kareivių keršto, iš visų jėgų stengiantis išsilaikyti ant kojų, nes 
akivaizdu - suklupusį sutryps bėgančios minios siaubas. 

Antras sapnas baisesnis. 

Vėl didžiulis sambūris. Ne mažiau negu prie metalo gamyklos, 
bet šį kartą vyrai ir moterys stovi greta Stirlingo pilies priešais aš- 
tuonerias kartuves, minią saugo aikštės pakraščiuose išsirikiavę 
kareiviai. Pastorius Edvardas Briusas iš Renfriu sėdi ir tylėdamas 
skaito. Prieš jį sėdi juodai apsirengęs vyras. Dar nespėjusį pasislėpti 
po juoda kauke Robas jį atpažįsta; tai kažkoks Briusas, skurstantis 
medicinos studentas, papildomai dirbantis budeliu už penkiolika 
svarų. Pastorius Briusas su minia užtraukia 130-ąją psalmę: „Iš 
nevilties gelmių šaukiuosi tavęs, Viešpatie“. Kiekvienam pasmerk- 
tajam pagal paprotį paduodamas stiklas vyno, tada juos veda ant 
pakylos, kur laukia aštuoni karstai. Šeši kaliniai netaria nė žo- 
džio. Vienas - Hardis - apžvelgia jūrą veidų ir dusliu balsu taria: 

— Mirštu kaip kankinys už teisų reikalą. 

Endriu Džeroldas kalba aiškiai: 

— Draugai, tikiuosi, niekas iš jūsų nenukentėjo. Kai viskas baig- 
sis, prašau ramiai eiti namo ir paskaityti Šventąjį Raštą. 

Jiems uždeda kepures. Maunant kilpas, du atsisveikindami 
šūkteli. Endriu nebesako nieko. Kažkas duoda ženklą, ir viskas 
baigta. Penki miršta iš karto. Trys dar valandėlę spardosi. Nu- 
pjovęs virves, budelis visiems kirviu nukerta galvas ir, už plaukų 
iškėlęs šį šiurpy kiekvieną daiktą, paskelbia, kaip liepia įstatymas: 

— Štai išdaviko galva! 

Kartais, ištrūkęs iš sapno, gulėdamas siauroje kamarėlės lovo- 
je, Robas paliesdavo ranką ar koją ir suvirpėdavo, pajutęs palen- 
gvėjimą — tebėra gyvas. Įsmeigęs akis į tamsą, svarstydavo, kiek 
žmonių neteko gyvybės dėl to, kad jis parašė tą pamfletą. Kiek 
likimų pasisuko kitaip, kiek gyvenimų nutrūko? Jis įsivaizdavo, 
kad daugelis galvoja taip pat. Visuotinai priimta moralė teigia: dėl 
principų verta kovoti ir mirti. Tačiau, galvoje turint ir visa kita, ar 
gyvybė — ne vienintelė ir žmogui brangiausia? Ir ar nėra jo, gy- 
dytojo, pareiga tą gyvybę gelbėti ir saugoti? Jis prisiekė ir sau, ir 
Asklepijui, gydytojų tėvui, daugiau niekada nieko nepasmerkti 
mirti dėl kitokių įsitikinimų, niekada nesmogti kitam iš pykčio ir 
gal tūkstantąjį kartą nusistebėjo, kaip sunkiai tas kažkoks Briusas 
užsidirbdavo savo penkiolika svarų. 

PAVEIKSLO SPALVA 


— JŪSŲ EIKVOJAMI PINIGAI — NE JŪSŲ, — RŪGŠČIAI TARĖ PO- 
nas Vilsonas, paduodamas pluoštą paskyrimų lapelių. — Šiuos 
pinigus ambulatorijai duoda garbingi miesto piliečiai. Pas mus 
dirbantis gydytojas labdaros lėšų negali švaistyti savo nuožiūra. 

— Labdaros lėšų niekada nešvaistau. Niekada nesu gydęs li- 
gonio ar skyręs jam vaistų, jei sunkiai neserga ar nelabai reikalin- 
gas mūsų pagalbos. Jūsų tvarka bloga. Jos verčiamas, kartais turiu 
gydyti žmogų, pasitempusį raumenį, kai kiti, nesulaukę gydymo, 
miršta. 

— Pone, peržengiate ribas, - pono Vilsono akys ir balsas buvo 
ramūs, bet lapelius laikanti ranka virpėjo. — Ar suprantate, kad 
nuo šiol turite apsiriboti tik tais ligoniais, kurių pavardes randate 
mano jums kas rytą paskiriamuose lapeliuose? 

Robas nuoširdžiai troško pasakyti ponui Vilsonui, ką supra- 
tęs, ir kaip geriausiai ponas Vilsonas galėtų pasielgti su savo pa- 
skyrimų lapeliais. Bet, pagalvojęs apie savo nieko gero nežadantį 
gyvenimą, neišdrįso. Tik prisivertė linktelėti ir nusigręžė. Lapelius 
susigrūdęs į kišenę, patraukė į savo apylinkę. 


Tą vakarą viskas pasikeitė. Margaretė Holand atėjo ir atsisėdo 
ant lovos krašto. Šitaip visada ruošdavosi ką nors pranešti. 

— Aš kraujuoju. 

Robas iš pradžių galvojo kaip gydytojas. 

— Gausiai? Netekai daug kraujo? 

Ji papurtė galvą. 

— Iš pradžių gal kiek gausiau negu paprastai. Paskui — kaip 
visada. Dabar jau beveik baigėsi. 

— O kada prasidėjo? 

— Bus jau keturios dienos. 

— Keturios dienos! 

Kodėl pasakė tik palaukusi keturias dienas? Margaretė į jį ne- 
vokė, kad tas keturias dienas kovojo pati su savimi. 

— Nedaug trūko, kad būtum apskritai man nepasakiusi? 

Ji tylėjo, bet Robas suprato: nors ir keistas, vis rankas plau- 
nantis protestantas reiškė galimybę kada nors išsigelbėti nuo jos 
kalėjimo — skurdo. Gyvenimas Robą buvo privertęs pažvelgti į tą 
kalėjimą iš labai arti, ir jam buvo nuostabu, kad ji apskritai pajėgė 
pasakyti tiesą. Tad, užuot įširdęs dėl delsimo, jautė ką kita - be- 
galinį dėkingumą ir susižavėjimą. Priėjęs ją pakėlė nuo lovos ir 
pabučiavo paraudusias akis. Paskui apkabino ir laikė, vis švelniai 
paglostydamas, lyg ramintų išsigandusį vaiką. 

Kitą rytą vaikščiojo lyg apsvaigęs, iš palengvėjimo kartais net 
linko keliai. Jo pasveikinti vyrai ir moterys šypsojosi. Aplinkui 
plytėjo naujas pasaulis, saulė švietė ryškiau, ir oras buvo malo- 
nesnis alsuoti. 

Pacientus apžiūrinėjo kaip visada dėmesingai, bet per per- 
traukėles mintys lėkė lyg pašėlusios. Pagaliau prisėdo ant laiptelio 
Plačiojoje gatvėje ir susimąstė apie praeitį ir dabartį, apie tai, kas 
laukia ateityje. 

Jau antrą kartą išvengė baisios lemties: jį kaip ir įspėjo, jog 
savo būtį turįs tvarkyti apdairiau ir kur kas rūpestingiau. 

Apie savo gyvenimą galvojo kaip apie tapomą drobę: baigtame 
paveiksle bus medicina. Tačiau Robas žinojo, jog, likus Bostone, 
viską užgoš pilki atspalviai. 

Amelija Holms galėjo parūpinti tai, ką ji vadino „puikia par- 
tija“, bet, ką tik išvengęs skurdžios santuokos be meilės, Robas 
visiškai netroško šaltakraujiškai siekti turtingų, bet lygiai taip 
pat bejausmių vedybų ar sutikti, kad būtų parduotas Bostono 
visuomenės santuokų turguje — gydytojo mėsa po tiek ir tiek 
už svarą. 

Savo gyvenimą norėjo tapyti pačiomis ryškiausiomis spalvomis. 

Tą popietę, baigęs darbą, patraukė į Ateneumą ir vėl perskaitė 
sudominusias knygas. Dar jų nebaigęs, žinojo, kur nori keliauti ir 
ką veikti. 


Naktį, Robui gulint lovoje, pasigirdo pažįstamas tylus krebž- 
denimas prie durų. Jis žvelgė į tamsą nekrustelėdamas. Sukrebž- 
deno antrą, paskui ir trečią kartą. 

Dėl kelių dalykų Robas norėjo atsikelti ir duris atidaryti. Bet gu- 
lėjo nejudėdamas, sukaustytas tokios pat atgrasios akimirkos, kaip 
tuose klaikiuose sapnuose, ir Margaretė Holand netrukus nuėjo. 


Pasirengti ir atsisakyti darbo Bostono ambulatorijoje užtruko 
daugiau kaip mėnesį. Žvėriškai šaltą paskutinės dienos vakarą vie- 
toj atsisveikinimo jis, Holmsas ir Haris Lumis skrodė negrės ver- 
gės Delos kūną. Visą gyvenimą ji dirbo, ir kūnas buvo nepaprastai 
raumeningas. Haris jau anksčiau pasižymėjo gabumais anatomijai 
ir nuolat ja domėjosi, todėl rengėsi pakeisti Robą ir perimti medi- 
cinos mokyklos docento pareigas. 

Juodu pjaustė, o Holmsas aiškino, atkreipdamas dėmesį, kad 
spurguotasis Falopijaus vamzdžio galas labai primena „apspurusį 
neturtingos moters skaros kraštą“. Kiekvienas organas ar raumuo 
kuriam nors primindavo apsakymą ar eilėraštį, šmaikštų anatomi- 
jos posakį ar kokį vulgarų pokštą. Vyko rimtas mokslinis darbas, 
jie skrupulingai fiksavo kiekvieną smulkmeną, tačiau dirbdami 
nuolat kvatojosi ir buvo puikiai nusiteikę. 

Baigę skrosti, patraukė į Esekso smuklę ir gėrė karštą vyną su 
prieskoniais, kol smuklė užsidarė. Robas pasižadėjo palaikyti ryšį 
ir su Holmsu, ir su Hariu, kai galutinai įsikurs, ir, atsiradus reika- 
lui, būtinai kreiptis. Jie išsiskyrė taip susibičiuliavę, kad Robas jau 
pradėjo gailėtis šitaip apsisprendęs. 

Rytą jis nuėjo į Vašingtono gatvę ir nupirko kepintų kaštainių. 
Juos, susuktus į Bostono „Žinių“ lapą, parsinešė į Šaltinio gatvę, 
tada įsmuko į Megės Holand kambarį ir paliko po pagalve. 

Truputį po vidurdienio įlipo į traukinio vagoną, ir garvežys 
netrukus pastarąjį ištempė iš stoties. Konduktorius, tikrindamas 
bilietą, pašnairavo į Robo bagažą, nes šis nesutiko į bagažo vagoną 
padėti nei violos da gambos, nei dėžės. Skrynelėje greta chirurginių 

instrumentų ir drabužių dabar gulėjo Senis Raguotasis ir pustuzi- 
nis gabalėlių stipraus rudo muilo — tokį patį naudojo ir Holmsas. 
Tad Robas, nors pinigų turėjo nedaug, iš Bostono iškeliavo gerokai 
praturtėjęs. 

Iki Kalėdų buvo likusios keturios dienos. Traukinys lėkė pro 
namus, kurių duris puošė vainikai, kai kur languose šmėkštelėda- 
vo papuoštos eglutės. Netrukus miestas liko toli. Nors snyguriavo, 
po trijų valandų jie pasiekė Vusterį, paskutinę Bostono geležinke- 
lio stotį. Keleiviai turėjo pereiti į Vakarų geležinkelį ir lipti į kitą 
traukinį. Robui pasitaikė atsisėsti šalia apkūnaus vyro, o šis iš kar- 
to pasiūlė gurkštelėti iš buteliuko. 

— Jūs labai malonus, bet ne, ačiū, — tarė Robas, bet pokalbį 
palaikė, kad atsisakymas neatrodytų per daug šiurkštus. Pasirodė, 
tas žmogus pardavinėja kaltines vinis - dantytąsias, užlenkiamą- 
sias, įvijines, įleidžiamomis galvutėmis, rombo ir roželės pavida- 
lo, nuo mažyčių lyg adatėlės iki didžiulių laivams skirtų smeigių. 
Robui jis rodė savo prekių pavyzdžius, o juos apžiūrinėjant mylios 
slinko gerokai greičiau. 

— Į vakarus! Traukiu į vakarus! — tarė prekeivis. - Ir jūs taip pat? 

Robas linktelėjo. 

— Ar toli važiuojate? 

— Į patį valstijos pakraštį! Į Pitsfildą. O jūs, pone? 

Robas atsiliepė su neapsakomu malonumu, džiaugsmingai: pla- 
čiai nusišypsojo ir turėjo kaip reikiant tvardytis, kitaip būtų sušu- 
kęs, kad visi girdėtų: jam žodžiai skambėjo lyg muzika, ir nuostabi 
romantiška jų šviesa nutvieskė kiekvieną bildančio vagono kertelę. 

— Į indėnų kraštus, - pasakė Robas. 

MUZIKA 


PER MASAČUSETSĄ IR NIUJORKA JIS TRAUKĖ DAUGELIU TRUMPŲ 
geležinkelių, jungiamų diližanų maršrutų. Žiemą keliauti sunku. 
Diližanui kartais tekdavo laukti, kol vos ne tuzinas jaučių trau- 
kiamų plūgų nustums pusnis arba didžiuliais mediniais volais su- 
plūks sniegą. Smuklės ir užeigos buvo brangios. 

Pinigai baigėsi Alegenio plynaukštės miškuose, ir, gavęs dar- 
bą — gydyti medkirčius - Džeikobo Staro miško ruošimo stovy- 
kloje, Robas manė, kad jam labai pasisekė. Jei pasitaikydavo nelai- 
mingas įvykis, sužalojimai būdavo sunkūs, bet kitu metu veiklos 
buvo ne kažin kiek, tad jis imdavosi ir kitokių darbų: su darbi- 
ninkais eidavo pjauti baltųjų pušų ar eglių, augančių jau bent du 
šimtus penkiasdešimt metų. Paprastai gaudavo už vieno galo tam- 
pyti „skurdžiaus botagą“ — dvirankį pjūklą. Jo kūnas sutvirtėjo ir 
užsigrūdino. 

Dauguma stovyklų gydytojo neturėjo, ir medkirčiai žinojo, 
koks vertingas jiems Robas, todėl globojo ir saugojo nuo savo 
amato pavojų. Darbininkai išmokė kraujuojančius delnus mirkyti 
sūryme, kol oda sustandėdavo. Vakarais barake jis žongliruoda- 
vo, mankštindamas nuospaudų pilnas plaštakas, kad pirštai ne- 
prarastų miklumo operuojant, ir medkirčiams grodavo viola da 
gamba - bosine viola, pritardamas griausmingai jų rėkaujamoms 
nešvankioms dainoms, arba grieždavo ištraukas iš J. S. Bacho ar 
Marė, o visi klausydavo susižavėję. 

Ištisą žiemą jie krovė didžiulius rąstus į rietuves ant upelio. 
Vienašmeniai kirviai stovykloje ant penties turėjo iškilią žymę — 


c8 NOAH GORDON 


didelę penkiakampę žvaigždę. Nukirtę medį ir paruošę kamieną, 
vyrai apsukdavo kirvius ir tą žvaigždę įkirsdavo į ką tik nupjautą 
drūtgalį - pažymėdavo, kad tas rąstas priklauso Starui. 

Prasidėjus pavasario tirpsmui, upelio vanduo pakilo aštuo- 
niomis pėdomis ir rąstus nuplukdė į Klarioną. Vyrai surišo mil- 
žiniškus sielius, ant jų surentė barakus, virtuves ir sandėlius. Ro- 
bas keliavo pasroviui ant tokio plausto lyg princas, pastebėdamas 
įvairiausių žvėrių ir paukščių. Lėtą tarsi sapne kelionę trikdydavo 
tik susigrūdę ir vienas ant kito suvirtę rąstai, tad juos nedelsdami 
skirstydavo miklūs ir kantrūs sielininkai. Šitaip jie plaukė žemyn it 
gyvatė vingiuojančiu Klarionu iki santakos su Alegeniu, o paskui 
dar toliau iki pat Pitsburgo. 

Pitsburge Robas su Staru ir jo medkirčiais atsisveikino. Užei- 
goje pasisamdė gydytoju į būrį, klojantį bėgius Vašingtono-Ohajo 
geležinkeliui. Ši kompanija siekė varžytis su dviem plačiai nau- 
dojamais valstijos kanalais. Robą su darbininkais išvežė į Ohają, į 
neaprėpiamos, dviem tviskančiais bėgiais perkirstos lygumos pa- 
kraštį. Ji apgyvendino su viršininkais keturiuose geležinkelio va- 
gonuose. Pavasaris didžiojoje lygumoje buvo gražus, tačiau VOG 
pasaulis atrodė atgrasus. 

Bėgių klojikai, kasėjai, vežikai buvo airių ir vokiečių imigrantai; 
juos laikė pigia preke ir gyvybės nebrangino. Robas turėjo rūpintis, 
kad bėgius tiestų iš visų jėgų — savęs netausodami. Atlyginimas jam 
tiko, bet paaiškėjo: dirbti beviltiška, nes darbų vadovas tamsiavei- 
dis Kotingas, tikras niekšas, nė neketino švaistyti pinigų maistui. 

Geležinkelio kompanija samdė medžiotojus, kurie parūpinda- 
vo daug žvėrienos, kavą atstodavo cikorijos gėrimas. Tačiau nie- 
kas, išskyrus žmones prie stalo, kur valgydavo Kotingas, Robas ir 
vyresnybė, negaudavo jokių daržovių — nei kopūstų, nei morkų ar 
bulvių, nei menkiausio askorbo rūgšties šaltinio, išskyrus itin retą 
skanėstą — virtas pupas. 

Vyrai sirgo skorbutu. Nors nusilpę ir išblyškę, apetito neturėjo. 
Jiems skaudėjo sąnarius, kraujavo dantenos, krito dantys, sunkiai 
gijo žaizdos. Prasta mityba ir sunkus darbas žudė pačia tikriausia 
prasme. Galų gale Robas laužtuvu nuplėšė vagono-sandėlio spyną 
ir dalijo dėžes su kopūstais ir bulvėmis, kol nebeliko visų virši- 
ninkams skirtų atsargų. Laimė, Kotingas nežinojo, kad jaunasis 

gydytojas yra prisiekęs nenaudoti smurto. Robo ūgis, stotas ir šal- 
ta panieka akyse skatino vadovą nuspręsti, kad bus lengviau ne 
pyktis, o sumokėti atlyginimą ir šitaip jo iš karto atsikratyti. 

Geležinkelyje Robas užsidirbo tik tiek, kad vos pakako nusi- 
pirkti seną lėtą kumelę, naudotą dvylikto kalibro per vamzdį užtai- 
somą šautuvą ir lengvą šautuvėlį smulkesniems žvėreliams, adatų 
ir siūlų, meškerės valą ir kabliukų, aprūdijusią geležinę keptuvę ir 
medžioklinį peilį. Arklį pavadino Monika Grenvil, pagerbdamas 
dailią vyresnę moterį, motinos draugę, kurią jaudrios paauglys- 
tės fantazijose daug metų regėjo judančią po savimi. Su dabartine 
Monika Grenvil galėjo keliauti į vakarus kur pats norėjo. Medžioti 
jam sekėsi puikiai, ypač supratus, kad šautuvas muša į dešinę. Ra- 
dęs progą, pažvejodavo, o pinigų ar kitų gėrybių užsidirbdavo, jei 
pasitaikydavo žmonių, kuriems reikėjo daktaro. 

Jį stulbino tas neaprėpiamas kraštas — ir kalnai, ir slėniai, ir 
lygumos. Po kelių savaičių jau neabejojo, kad visą gyvenimą ga- 
lėtų keliauti šitaip — raitomis ant lėtai žingsniuojančios Monikos 
Grenvil ir visada saulėlydžio pusėn. 

Baigėsi jo vaistų atsargos. Nenaudojant net ir tų kelių men- 
kai skausmą slopinančių medžiagų, operuoti buvo sunku, bet Ro- 
bas nebeturėjo nei laudanumo, nei morfino, tad reikėjo kliautis 
savo rankų judesių greitumu ir bet kokiu, kad ir pačiu bjauriausiu, 
viskiu, nusipirktu pakeliui. Fergiusonas buvo pamokęs kelių nau- 
dingų gudrybių, kurias dabar prisiminė. 

Pritrūkęs geriamosios nikotino tinktūros, padedančios atpa- 
laiduoti raumenis, taigi atlaisvinančios ir analinį rauką, kai rei- 
kia operuoti fistulę, nusipirkdavo pačių stipriausių cigarų, vieną 
kišdavo pacientui į išeinamąją angą ir laikydavo, kol audiniai iš 
tabako ištrauks nikotiną, ir raukas atsipalaiduos. Kartą Ohajuje, 
Taitusvilyje, pagyvenęs miestietis jį užtiko su pacientu, kuris gulė- 
jo persilenkęs per vežimo grąžulą su užpakalyje styrančiu cigaru. 

— Gal turite degtukų, pone? — paklausė Robas. 

Vėliau miestelio parduotuvėje girdėjo, kaip tas senis rimtai 
dėstė savo bičiuliams: 

— Niekaip nepatikėsite, kokiu būdu jie tuos cigarus rūko. 

Zeinsvilio smuklėje jis pirmą kartą išvydo indėną, bet gavo 
skaudžiai nusivilti. Priešingai nuostabiems Džeimso Fenimoro 

Kuperio laukiniams, šis vyras buvo niūrus, suzmekęs ir apsisnar- 
glėjęs girtuoklis, apgailėtinas žmogelis, visų keikiamas ir vejamas 
šalin, bet vis tiek kaulijantis išgerti. 

— Spėju, delavaras, — atsakė smuklės šeimininkas, Robui pa- 
klausus, kokios jis genties. - O gal majamis. Ar šonis, —- niekinamai 
gūžtelėjo. - Koks skirtumas? Man tie niekingi pusgalviai nerūpi. 

Po kelių dienų Kolambuse Robui pasitaikė jaunas, tvirto stoto 
juodabarzdis žydas Džeisonas Maksvelas Geigeris, vaistinės, tu- 
rinčios puikias vaistų atsargas, šeimininkas. 

— Turite laudanumo? O nikotino tinktūros? Kalio jodido? 

Ko nors paprašytas, Geigeris nusišypsodavo ir linktelėdavo. 
Robas apsalęs vaikštinėjo tarp buteliukų ir kolbų. Kainos buvo že- 
mesnės, negu Robas tikėjosi, nes vaistus gamino Geigerio tėvas ir 
broliai Čarlstone, tad viską, ko negalėjo pasigaminti pats, palan- 
kiomis sąlygomis užsisakydavo iš savo šeimos įmonės. Todėl Ro- 
bas pirko daug. Vaistininkas pirkinius padėjo nunešti iki arklio, o 
ten išvydo stambų ryšulį - muzikos instrumentą. Geigeris iš karto 
atsigręžė į pirkėją. 

— Juk tai viola? 

— Viola da gamba, - atsakė Robas ir pamatė, kad to Žmogaus 
akyse staiga sužibo kažkas nematyta, gal ne godulys ar pavydas, 
bet labiau nuoširdus troškimas, ilgesingas ir visiškai akivaizdus. — 
Norėtumėte pamatyti? 

— Tada verčiau įneškite vidun, parodykite mano Žmonai, — 
karštai atsiliepė Geigeris. Žengdamas pirmas, nuvedė į būstą už 
vaistinės patalpos. Viduje pristatė Lilianą Geiger, sau prie lieme- 
nės spaudžiančią indų rankšluostį, bet Robas spėjo pastebėti var- 
vančių krūtų paliktas dėmes. Lopšyje miegojo jų dviejų mėnesių 
duktė Reičelė. Namai kvepėjo ponios Geiger pienu ir ką tik iškep- 
ta hala. Tamsioje svetainėje stovėjo arklio ašutų sofa, kėdė ir kva- 
dratinis pianinas. 

Moteris skubiai dingo miegamajame ir netrukus grįžo, persi- 
vilkusi suknelę, o Robas tuo metu išvyniojo violą. Paskui Geigeris 
su žmona tą instrumentą tyrinėjo, braukė pirštais per septynias 
jos stygas ir dešimt dalmenų, lyg glostytų ką tik pamatytą šeimos 
brangenybę. Liliana Geiger parodė savo pianiną iš kruopščiai aly- 
vuoto tamsaus riešutmedžio. 

— Pagamintas Alfeuso Babkoko Filadelfijoje, — pasigyrė. 

Džeisonas Geigeris ištraukė už pianino paslėptą instrumentą. 

— Jį gamino aludaris Aizekas Švarcas, gyvenantis Ričmonde, 
Virdžinijoje. Čia tik šiaip smuikelis, per prastas vadinti smuiku. 
Kada nors tikiuosi įsigyti tikrą. 

Bet po akimirkos, instrumentą pradėjęs derinti, Geigeris išga- 
vo puikius garsus. 

Visi trys žvelgė vienas į kitą dvejodami — ar kartais nepaaiškės, 
kad jų muzika nesuderinama. 

— Ką grosime? — paklausė Geigeris, siūlydamas svečiui rinktis. 

— Gal Bachą? Ar žinote tą preliudą iš „Gerai temperuoto kla- 
vyro“? Iš antrosios knygos, pamiršau numerį. 

Jis pagrojo įžangą, Liliana Geiger išsyk įstojo, linktelėjęs stygas 
palietė ir jos vyras. 

— Dvyliktasis, — tarė Liliana. 

Robui tas skaičius nėmaž nerūpėjo, nes dabar groti reikėjo jau 
nebe medkirčiams. Nuo pirmų garsų tapo aišku, kad šeimininkai 
groja puikiai ir pratę vienas kitam pritarti, tad Robas neabejojo 
netrukus apsijuoksiąs. Jų muzika liejosi sklandžiai, o jis vos spėjo 
iš paskos stabčiodamas ir trūkčiodamas. Pirštai, užuot judėję su 
muzikos ritmu, regis, mėšlungiškai šokinėjo nelyg lašišos, įvei- 
kiančios upės slenksčius. Tačiau, preliudą įpusėjus, Robas pamir- 
šo baimes, nes įgūdžiai, atsiradę grojant daugelį metų, nustelbė 
senokai miklintų rankų stingulį. Netrukus pastebėjo, kad Geigeris 
smuikuoja užsimerkęs, o jo žmonos veidas spinduliuoja nuostabią 
palaimą, be galo asmenišką ir tuo pat metu visiems bendrą. 

Nuo patirto malonumo, atrodo, net gėlė kūną. Robas iki šiol 
negalvojo, kaip jam stinga muzikos. Baigę tebesėdėjo, plačiai vie- 
nas kitam šypsodamiesi. Geigeris išskubėjo į vaistinę pakabin- 
ti ant durų ženklo „Uždaryta“, Liliana nuėjo pažiūrėti kūdikio ir 
įkišti kepsnio į orkaitę. Robas nubalnojo ir pašėrė vargšę kantriąją 
Moniką. Grįžus paaiškėjo, kad Geigeriai negirdėję apie Mareną 
Marė, o Robas nemoka nieko iš to, ką parašė tas lenkas Šopenas. 
Bet visi trys puikiai mokėjo Bethoveno sonatas. Visą popietę jie 
sau kūrė ypatingą, virpantį ir mirguliuojantį gyvenimą. Buvo tarsi 
apkvaitę nuo svaiginamo garsų grožio, kai muziką nutraukė alka- 
no vaiko verksmas. 

Vaistininkas nė girdėti nenorėjo apie Robo kelionę. Vakarie- 
nei buvo patiekta rausvos ėrienos su vos juntamais rozmarinais 
ir česnakais, iškeptos su morkytėmis ir šviežiomis bulvėmis, bei 
mėlynių kompoto. 

— Miegosite svečių kambaryje, — pasakė Geigeris. 

Robui šie žmonės patiko, tad Geigerio paklausė, kokios šiame 
krašte galimybės gydytojams. 

— Kolambusas — valstijos sostinė, žmonių gausu, todėl yra ir 
nemažai jais besirūpinančių gydytojų. Vaistinei čia — gera vieta, 
bet ir patys ketiname iš Kolambuso kraustytis, kai mūsų vaikas 
tiek paaugs, kad ištvertų kelionę. Noriu būti ne tik vaistininkas, 
bet ir verstis žemės ūkiu, noriu savo vaikams palikti žemės. Oha- 
juje dirbamoji žemė tiesiog nepadoriai brangi. Domėjausi, kokio- 
se vietose galėčiau nusipirkti derlingos žemės pagal kišenę. 

Geigeris atsinešė žemėlapių ir išskleidė ant stalo. 

— Ilinojus, — tarė ir parodė tą valstijos dalį, kuri, jo nuomone, 
būtų pati tinkamiausia — tarp Uolotosios ir Misisipės. —- Vandens 
netrūksta. Gražūs miškai palei upes. O toliau — prerijos, niekada 
plūgo nematęs juodžemis. 

Robas tyrinėjo žemėlapius. 

— Gal ir man vertėtų ten keliauti, — atsiliepė pagaliau. - Žiū- 
rėsiu, ar patiks. 

Geigeris nušvito. Jie dar ilgai sėdėjo, palinkę prie žemėlapių, 
rinko patogiausius kelius ir geraširdiškai ginčijosi. Robui atsigu- 
lus, Džėjus Geigeris iki vėlumos, pasišviesdamas žvake, perraši- 
nėjo Šopeno mazurkos gaidas. Tą kūrinį jie pagrojo kitą rytą po 
pusryčių. Paskui vyrai dar kartą apsvarstė žemėlapyje nužymėtą 
kelią. Robas nusprendė: jei Ilinojuje iš tiesų būsią taip puiku, kaip 
mano Geigeris, jis ten įsikursiąs ir tuoj pat naujajam draugui para- 
šysiąs, kad vežtų savo šeimą į vakarus, į naująsias žemes. 

DU SKLYPAI 


ILINOJUS IŠ KARTO PASIRODĖ ESAS ĮDOMUS. Į TA VALSTIJA Ro- 
bas įžengė vasarai baigiantis, kai tiršta prerijų žaluma, daugybę 
dienų kepinta saulės, jau buvo išdžiūvusi ir nublukusi. Danvily- 
je jis pastebėjo, kaip vyrai dideliuose juoduose puoduose virina 
druskingų šaltinių vandenį, todėl jau gabenosi maišą itin švarios 
druskos. Prerijos tarsi bangavo, kai kur jas puošė neaukštos kal- 
vos. Valstijoje niekur netrūko gėlo vandens. Ežerų Robas matė tik 
keletą, užtat pasitaikė nemažai pelkių, maitinančių upelius, pama- 
žu virstančius upėmis. 

Jis išsiaiškino, kad Ilinojuje žmonės, kalbėdami apie žemes tarp 
upių, dažniausiai turi galvoje pietinį valstijos kyšulį tarp Misisipės 
ir Ohajo. Sąnašinės dirvos prie tų didelių upių santakos trąšios. Tą 
kraštą vadino Egiptu, nes jis atrodė toks pat derlingas, kaip garsioji 
Nilo delta. Džėjaus Geigerio žemėlapyje Robas matė, kad Ilino- 
juje tarp upių tokių „mažųjų Egiptų“ yra daug. Nors susitikimas 
su Geigeriu buvo trumpas, tam vyrui pajuto pagarbą, tad keliavo 
tolyn, į tą kraštą, kuris Džėjui atrodė tinkamiausias įsikurti. 

Ilinojų perjojo per dvi savaites. Keturioliktą dieną takas, ku- 
riuo Robas traukė, nėrė į juostą miškų; čia apėmė palaiminga vėsa 
ir kvepėjo drėgna augalija. Žengdamas siauru takeliu, netrukus iš- 
girdo smarkiai šniokščiantį vandenį ir priėjo nemažą upę, kurią ir 
spėjo esant Uolotąją. 

Tuo metų laiku buvo sausa, tačiau pro upei vardą davusias uo- 
las veržėsi stipri srovė, vanduo aplink akmenis baltavo gausiomis 
putomis. Moniką pasukęs lygiagrečiai su krantu, Robas ieškojo 

vietos persikelti ir rado gilesnę bei ramesnę atkarpą. Dviejų galin- 
gų medžių kamienus priešinguose krantuose jungė stora virvė. Ant 
šakos kybojo geležinis trikampis ir plieno strypas, o šalia užrašas: 


HOLDENO PERKĖLA 
Keltui išsikviesti skambinkite 


Smagiai užsimojęs, trinktelėjo į trikampį ir po ilgoko, kaip jam 
pasirodė, laiko kitame krante išvydo žmogų, neskubriai besilei- 
džiantį prie vandens, kur buvo pririštas plaustas. Du tvirti plaus- 
to stulpai viršuje turėjo didžiulius geležinius žiedus, pro kuriuos 
buvo pervertas skersai upės kabantis lynas; keltininkui pasispi- 
riant kartimi, plaustas galėjo juo slysti. Jam atsidūrus toliau nuo 
kranto, vanduo virvę ištempė pasroviui, tad žmogus su plaustu 
stūmėsi ne tiesiai, o plačiu lanku. Vagos viduryje, kur vanduo 
buvo tamsus, priminė tarsi alyvą, kartis dugno nebesiekė, ir kelti- 
ninkas, įsikibęs į lyną, plaustą lėtai traukė rankomis. Jis dainavo, 
Robas aiškiai girdėjo žodžius. 


Kartą gatvėj mačiau aš moterį seną, 
Liūdnas jos veidas ir skundas gailus, 
Ir liūdną ji dainą traukė per dieną 
Šluodama purvą - mat lijo lietus. 


Ak, gyventi sunku, o mylėti - vien vargas, 
Grožis nuvysta, ir turtai pražus, 

Kas malonu - sunyks, visa kita tik brangsta, 
Ir taip, kaip svajojam, niekad nebus... 


Posmelių buvo daug, keltininkas tebedainuodamas vėl ėmė 
trisdešimties metų vyrą. Už jį visa galva buvo žemesnis ir atrodė 
taip, lyg šiame krašte gimęs ir augęs: apsiavęs sunkius batus, mūvė- 
jo rudas, per šiltas tokiu oru, šiurkščias pusvilnones kelnes, vilkėjo 
mėlynus medvilninius marškinius su plačia apykakle, ant galvos — 
prakaito dėmėmis marguojanti plačiakraštė odinė skrybėlė. Vešli 
juoda barzda, kupeta tokių pat ilgų plaukų, išsišovę skruostikauliai 

abipus siauros, kumpos nosies — veidas gal būtų atrodęs žiaurus, 
jeigu ne žydros akys, žvelgiančios linksmai ir maloniai. Atstumui 
mažėjant, Robas sukluso, lyg tikėdamasis kokio apsimestinai ža- 
vaus pokalbio — kaip matant nepaprastai gražią moterį ar per daug 
dailų vyrą. Tačiau keltininkas žavumu ne itin pasižymėjo. 

— Sveiks, - šūktelėjo. Paskutinį kartą pasispyrė kartimi, ir plaus- 
tas sugurgždėjo ant smėlėto kranto. Keltininkas ištiesė ranką. — 
Nikolas Holdenas jūsų paslaugoms. 

Robas paspaudė ranką ir prisistatė. Iš marškinių kišenės išsi- 
traukęs drėgną tamsų gumulą, Holdenas peiliu atpjovė gabaliuką. 
Ištiesė Robui, bet šis papurtė galvą. 

— Kiek už perkėlimą? 

— Už tave - trys centai. Ir dešimt centų už arklį. 

Robas sumokėjo, kiek prašomas, trylika centų, iš anksto. Mo- 
niką pririšo prie tam tikslui plausto grindyse įtaisytų žiedų. Hol- 
denas davė jam antrą kartį, ir abu įsiręžę ėmė stumtis. 

— Ketini kurtis šiuose kraštuose? 

— Gal ir taip, — apdairiai atsiliepė Robas. 

— Ar kartais ne kalvis? 

Robas dar niekada nebuvo matęs vyro tokiomis žydromis aki- 
mis; nuo moteriškumo gelbėjo tik skvarbus žvilgsnis: atrodė, pa- 
slapčiomis šaiposi. 

— Velnias, — atsakė keltininkas, matyt, nė kiek nenustebęs, kai 
Robas pakratė galvą. — Man labai reikėtų gero kalvio. Tai, matyt, 
būsi ūkininkas? 

Jis aiškiai pagyvėjo išgirdęs, kad Robas — gydytojas. 

— Šimtąkart maloniau, dar kartą — sveiki atvykę! Holdeno Per- 
kėlos apylinkei būtinai reikia daktaro. Visi gydytojai šiuo keltu ke- 
liauja nemokamai, — pareiškė, akimirką liovėsi stumti plaustą ir, 
atskaičiavęs tris centus, Robui iškilmingai įspraudė į delną. 

Robas pažvelgė į monetas. 

— O kur dešimt centų? | 

— Po šimts, negi tas arklys — irgi daktaras? 

Plačiai išsišiepęs, atrodė toks malonus, jog buvo sunku atsi- 
kratyti įspūdžio, kad iš tiesų jis yra bjaurus. 


Prie upės, aukštumėlėje šalia šaltinio, jis turėjo mažytę trobelę 
iš tašytų ir baltu moliu apkrėstų rąstų, greta — sodelį. 

— Pačiu laiku, pietūs laukia, - pasakė Holdenas, ir netrukus 
jie jau valgė kvapų troškinį, kuriame Robas suprato esant ropių, 
kopūstų ir svogūnų, bet mėsos niekaip neatpažino. 

— Šįryt pasigavau seną kiškį ir tetervinuką, štai abu čionai ir 
pateko, — pasakė Holdenas. 

Vėl prisipylę medinius dubenėlius, išsikalbėjo ir susipažino ar- 
timiau. Holdenas buvo kaimo teisininkas iš Konektikuto valstijos. 
Puoselėjo didelius planus. 

— Kaip atsitiko, kad miestelį pavadino tavo vardu? 

— Ne jie pavadino. Aš, — geraširdiškai atsakė. — Pirmas čionai 
atsikrausčiau ir įrengiau keltą. Žmonės atkeliauja, ketindami įsi- 
kurti, ir aš jiems pranešu, kaip šita vieta vadinasi. Iki šiol niekas 
neprieštaravo. 

Robo nuomone, Holdeno rąstų troba neprilygo jaukiems 
škotų namukams. Viduje tamsu ir trošku. Per arti prie rūkstan- 
čio ugniakuro stovinčią lovą dengė suodžiai. Holdenas linksmai 
pareiškė, kad namuose vienintelis geras dalykas yra jų vieta; po 
metų, kalbėjo jis, trobelės nebeliks — iškils puikus namas. 

— Taip, ponuli, užmojai dideli. 

Jis pasakojo Robui, kas čia bus netrukus — užeigos namai, par- 
duotuvė, vėliau ir bankas. Neslėpė norįs jį įkalbėti įsikurti Holde- 
no Perkėloje. 

— Kiek dabar čia gyvena šeimų? — paklausė Robas ir liūdnai 
šyptelėjo, išgirdęs atsakymą. — Gydytojas negali išsilaikyti, rūpin- 
damasis tik šešiolika šeimų. 

— Žinoma, kad ne. Tačiau naujakurių čia netrūks, veršis smar- 
kiau negu vyrai prie kūšio. O tos šešiolika šeimų gyvena pačioje 
apylinkėje. Toliau iki pat Rok Ailendo nėra nė vieno gydytojo, o ly- 
gumose — daugybė išsimėčiusių sodybų. Pačiam reikėtų tik įsitai- 
syti geresnį arklį ir nevengti kartais nukeliauti pas ligonius namo. 

Robas prisiminė, kaip kamavosi, nepajėgdamas gerai dirbti 
žmonių knibždančioje Aštuntojoje apylinkėje. Bet čia — kita mo- 
netos pusė. Nikui Holdenui pasakė galvosiąs. 

Tą naktį nakvojo trobelėje ant grindų, susisupęs į antklodę, 
o Nikas Holdenas knarkė lovoje. Tačiau tai buvo vieni niekai 
tam, kuris visą žiemą miegojo barake su devyniolika bezdančių, 
krenkščiančių ir kosinčių medkirčių. Rytą Holdenas paruošė 

pusryčius, bet indus ir keptuvę plauti paliko Robui, taręs, kad turi 
reikalų ir netrukus grįš. 

Diena buvo nekaršta ir skaidri. Saulė jau kaitino. Išvyniojęs 
violą, Robas įsitaisė pavėsyje ant akmens atvirame plotelyje tarp 
namo ir pamiškės. Šalia išskleidė Džėjaus Geigerio jam perrašytas 
Šopeno mazurkos gaidas ir pradėjo uoliai mokytis jas griežti. 

Gal pusvalandį darbavosi, kol garsai pagaliau ėmė panėšėti į 
muziką. Kilstelėjęs akis nuo popieriaus, pažvelgė į mišką ir išvydo 
du raitus indėnus, jį stebinčius pievos pakraštyje. 

Robas sunerimo, nes jie privertė prisiminti Džeimsą Fenimorą 
Kuperį ir vėl juo patikėti — vyrai įdubusiais skruostais, nuogomis 
krūtinėmis, blizgančia nuo kažkokio aliejaus oda, pažiūrėti liesi 
ir tvirti. Stovintis arčiau Robo mūvėjo elnio odos kelnes, nosis — 
stambi ir kumpa, skustą galvą pusiau dalijo įmantrus šiurkščių ir 
standžių gyvulio ašutų kuokštas. Rankose laikė šautuvą. Jo ben- 
drakeleivis buvo stotingas vyras, ūgiu sulig Robu, tik stambesnis, 
ilgais juodais plaukais, užpakalyje laikomais odinės juostelės, už- 
sidėjęs strėnjuostę ir odinius antblauzdžius. Turėjo lanką, ir Robas 
aiškiai matė ant arklio kaklo kybančią strėlinę, lygiai kaip vienoje 
knygoje apie indėnus Bostono Ateneume. 

Miške, už šių nugaros, indėnų galėjo būti daugiau. Jeigu jie 
turėjo priešiškų ketinimų, Robui būtų buvę riesta, nes viola da 
gamba - anaiptol ne pats parankiausias ginklas. Jam šovė į galvą 
groti toliau, tad vėl priglaudė stryką prie stygų, bet griežė ne Šope- 
ną - nenorėjo atitraukti žvilgsnio nuo indėnų ir žvilgčioti į gaidas. 
Nė negalvodamas pasirinko tai, ką mokėjo gerai — septyniolikto 
amžiaus muzikanto Oracijaus Basanio kūrinį „Cara la vita mia“. 
Sugrojo visą ir vėl pradėjo. Antrą kartą pasiekęs vidurį, liovėsi — 
negalėjo sėdėti ir be galo šitaip groti. 

Už nugaros kažkas sukrebždėjo, grįžtelėjęs pamatė sprunkan- 
čią voverę. Vėl atsisukęs į mišką, atsikvėpė, pajutęs ir begalinį pa- 
lengvėjimą, ir didžiausią apgailestavimą, nes tie du indėnai buvo 
dingę. Kelias akimirkas dar girdėjo tolstančius jų arklių žingsnius; 
netrukus viskas nutilo, tik vėjyje šlamėjo medžių lapai. 


Grįžęs ir išgirdęs apie indėnus, Nikas Holdenas stengėsi neiš- 


w-o- oe 


nepastebėjęs, kad kas būtų dingę. 


68 NOAH GORDON 


— Čia besisukiojantys indėnai yra saukai. Prieš devynerius ar 
dešimt metų juos per visą Misisipę nuvijo į Ajovą, tas kovas žmo- 
nės dabar vadina Juodojo Vanago karu. Prieš kelerius metus visus 
dar gyvus saukus perkėlė į Kanzaso rezervaciją. Aną mėnesį gir- 
dėjome, kad gal keturios dešimtys smarkesnių su savo moterimis 
ir vaikais iš ten paspruko. Sklido gandai, esą traukia į Ilinojų. Ma- 
nau, net ir jiems užteks proto su mumis neprasidėti — labai mažas 
būrelis. Turbūt tik viliasi, kad jų neliesime. 

Robas linktelėjo. 

— Jei būtų norėję ką nors padaryti, tai tikrai nesunkiai galėjo. 

Nikas kuo skubiau nukreipė kalbą nuo to, kas galėtų mesti še- 
šėlį Holdeno Perkėlai. Ir papasakojo visą rytą apžiūrinėjęs keturis 
sklypus. Dabar norėjo juos parodyti, ir Robas, jo paragintas, pasi- 
balnojo kumelę. 

Ta žemė priklausė valstybei. Jojant Nikas paaiškino, kad vy- 
riausybės matininkai ją padalijo aštuoniasdešimties akrų sklypais. 
Kiti savininkai už akrą prašo po aštuonis dolerius, tačiau valstybi- 
nė žemė įkainota po dolerį su ketvirčiu už akrą, aštuoniasdešimties 
akrų sklypas — šimtas dolerių. Vieną dvidešimtąją pirkinio kainos 
reikia mokėti iš karto, rezervuojant sklypą, dvidešimt penkis pro- 
centus — per keturiasdešimt dienų, likusi suma — trimis lygiomis 
dalimis po dvejų, trejų ir ketverių metų nuo pirkimo įrašo dienos. 

Nikas kalbėjo, kad geresnės žemės joks naujakurys niekur 
neras, ir, jiems tenai atjojus, Robas tuo nėmaž neabejojo. Sklypai 
beveik mylią driekėsi palei upę, pakrantėje plačia juosta augo miš- 
kas, vadinasi, nestigo statybinės medienos, tryško keli skaidrūs 
šaltiniai. Už miško plytėjo niekada nearta lyguma — tarsi būsimo 
gausaus derliaus pažadas. 

— Štai ką galėčiau patarti, —- tarė Holdenas. — Man šita žemė 
būtų ne keturi sklypai po aštuoniasdešimt akrų, o du sklypai po 
šimtą šešiasdešimt. Šiuo metu valstybė leidžia naujakuriams pirk- 
ti ne daugiau kaip du sklypus, tad, jei būčiau tavo vietoje... 

Robas vyptelėjo ir papurtė galvą. 

— Žemė puiki. Bet neturiu tų būtinų penkiasdešimties dolerių. 

Nikas Holdenas mąsliai pažvelgė į jį. 

— Šitas būsimas miestas — mano ateitis. Jei sugebėsiu pritrauk- 
ti naujakurių, turėsiu ir parduotuvę, ir malūną, ir užeigos namus. 

Naujakuriai plūsta ten, kur yra gydytojas. Jei apsigyvensi Holdeno 
Perkėloje, man tai bus lyg pinigai kojinėje. Bankai skolina už pus- 
trečio procento palūkanų metams. Aš tau duosiu penkiasdešimt 
dolerių už pusantro procento, grąžinsi per aštuonerius metus. 

Robas apsidairė ir giliai įkvėpė. Žemė buvo išties puiki. Vieta 
jam taip patiko, kad vos pajėgė susitvardyti, priimdamas siūlymą. 
Nikas šiltai paspaudė ranką, nekreipdamas dėmesio į padėkas. 

— Čia tik geras sandoris. 

Jie lėtai nujojo per tą žemę. Dvigubas beveik plokščias pietinis 
sklypas buvo žemumoje. Šiaurinė pusė bangavo, kelias aukštumė- 
les beveik galėjai vadinti kalvelėmis. 

— Aš imčiau pietinę dalį, — tarė Holdenas. —- Žemė geresnė ir 
arti lengviau. 

Tačiau Robas jau buvo apsisprendęs pirkti šiaurinius sklypus. 

— Beveik visą ją paliksiu apžėlusią žole ir auginsiu avis — tokį 
žemės ūkį išmanau. Bet jau žinau žmogų, trokštantį arti ir akėti, 
galbūt jis pageidaus pietinių sklypų. 

Išgirdęs apie Džeisoną Geigerį, teisininkas nušvito iš pasiten- 
kinimo. 

— Vaistinė Holdeno Perkėloje? Kas galėtų būti nuostabiau? 
Sumokėsiu užstatą už pietinę dalį ir rezervuosiu Geigerio vardu. 
Jeigu jis atsisakys, visada rasiu, kaip tokią gerą Žemę panaudoti. 

Kitą rytą abiejų laukė kelionė į Rok Ailendą, ir, jiems išėjus iš 
Jungtinių Valstijų žemės biuro, Robas jau buvo žemvaldys ir sko- 
lininkas. 

Popiet jis vienas nujojo apžiūrėti naujosios nuosavybės. Priri- 
šęs kumelę, pėsčias tyrinėjo mišką ir prerijas, svarstė ir planavo. 
Žingsniavo palei upę lyg sapne, svaidydamas į vandenį akmenė- 
lius, niekaip negalėdamas patikėti, kad visa tai yra jo. Škotijoje ras- 
ti žemės buvo nepaprastai sunku. Avių ūkis Kilmarnoke, perduo- 
damas iš kartos į kartą, jo šeimai priklausė jau daug šimtmečių. 

Tą vakarą laiške Džeisonui Geigeriui jis papasakojo apie 160 
akrų, rezervuotų šalia jo žemės, ir paprašė kuo skubiau pranešti, 
ar šis iš tiesų nori tapti jų savininku. Dar paprašė Džeisono gausiai 
atsiųsti sieros, nes Nikas nenoriai pripažino, kad pavasarį visada 
plačiai paplinta liga, žmonių vadinama Ilinojaus niežais, o jai gy- 
dyti nėra kito būdo, tik didelės dozės sieros. 

STATYBA 


ŽINIA, KAD ATSIRADO GYDYTOJAS, PASKLIDO GREITAI. ROBA, 
atvykusį į Holdeno Perkėlą, po trijų dienų iškvietė pas pirmą li- 
gonį, gyvenantį už šešiolikos mylių, ir nuo tada jis nuolat dirbo. 
Skirtingai nei naujakuriai pietinėje ir vidurinėje Ilinojaus dalyse, 
daugiausia atvykdavę iš pietinių valstijų, šiauriniame Ilinojuje keti- 
nantys įsikurti ūkininkai keliavo iš Niujorko ir Naujosios Anglijos, 
jų gausėjo kas mėnesį, traukė ir pėsčiomis, ir raiti, riedėjo dengtais 
vežimais, kai kurie varydavosi karvę ar keletą kiaulių, būrelį avių. 

Robo praktika apėmė milžiniškus plotus - tarp didžiulių upių 
banguojančias prerijas, gausiai išvagotas mažesnių upelių, su šen 
ten išsimėčiusiomis giraitėmis ir grėsmingai liulančiomis pelkių 
klampynėmis. Jei pacientas atvykdavo pats, priėmimas kainuoda- 
vo septyniasdešimt penkis centus. Jei jis vykdavo pas ligonį, imda- 
vo dolerį, o jei naktį - pusantro. Beveik visą dieną turėdavo joti, 
nes sodybos šitame keistame krašte buvo išsibarsčiusios labai pla- 
čiai. Kartais vakare būdavo toks pavargęs, kad galėdavo tik kristi 
ant grindų ir giliai įmigti. 

Holdenui jis sakė ketinąs mėnesio gale grąžinti bent dalį sko- 
los, tačiau Nikas tik nusišypsojo ir pakratė galvą: 

— Neskubėk. Tiesą sakant, manau, turėčiau tau dar paskolinti. 
Žiemos čia atšiaurios, ir reikės stipresnio gyvulio nei turi. Tiek 
daktaraudamas nerasi laiko pasistatyti trobos iki šalčių. Bus ge- 
riau, jei paieškosiu pasamdyti Žmogų ją tau suręsti. 

Nikas rado darbininką Oldeną Kimbelą, tvirtą, liesą kaip ša- 
kalį žmogų pageltusiais dantimis, mat nepaliaudamas rūkė iš 

kukurūzo burbuolės koto padarytą pypkę. Užaugęs Hubardtono 
ūkyje Vermonto valstijoje, neseniai išmestas iš Ilinojaus mormo- 
nų Novu bendruomenės, kurios gyventojai buvo vadinami Pasku- 
tinės dienos šventaisiais, o tenykščiai vyrai, pasak sklandžiusių 
gandų, žmonų galėjo turėti kiek nori. 

Robui su juo susitikus, Kimbelas pasakė susiginčijęs su bažny- 
čios vyresniaisiais ir pabėgęs. Robas nematė būtinumo labai pri- 
mygtinai klausinėti —- pakako, kad kirvį ir skliutą Kimbelas valdė 
tarsi savo paties kūno dalį. Jis kirto medžius, tvarkė rąstus, ten 
pat, miške, iš dviejų pusių juos tašė, ir vieną dieną Robas iš ūkinin- 
ko Gruberio išsinuomojo jautį. Robas kažkodėl neabejojo: jei ne 
Kimbelas, Gruberis savo vertingojo jaučio jam nebūtų patikėjęs. 
Puolęs šventasis jautį palenkė savo valiai, ir paruoštus rąstus abu 
vyrai su tuo gyvuliu per dieną nuvilko į Robo namui išrinktą vietą 
pakrantėje. Kimbelui mediniais kaiščiais tvirtinant pamatų rąstus, 
Robas pastebėjo, kad vienas didžiulis, šiaurinę sieną turįs laikyti 
rąstas maždaug ties trečdaliu ilgio išlinkęs, tad parodė Kimbelui. 

— Bus gerai, - tarė Kimbelas, ir Robas, palikęs jį darbuotis, nuėjo. 

Atėjęs į statybą po poros dienų, pamatė, kad namo sienos jau 
stovi. Tarpus tarp rąstų Oldenas užtepė prie upės išsikastu mo- 
liu ir dabar baltino tas molio juostas. Šiaurinėje pusėje visi rąstai 
turėjo linkį, beveik tiksliai atitinkantį apatinio rąsto formą, tad ir 
siena buvo šiek tiek kreiva. Oldenui turbūt teko sugaišti nemažai 
laiko, kol parinko panašiai išsikreivinusius rąstus. Porą net prirei- 
kė gerokai pataisyti skliutu, kad atitiktų. 

Ne kas kitas, tik Oldenas pasakė apie Gruberio parduodamą 
kvorterių veislės kumelę. Robui prisipažinus, kad ne kažin ką iš- 
mano apie arklius, Kimbelas gūžtelėjo. 

— Ketverių metų, stipri, dar auga. Nebloga kumelė. 

Tad Robas nusipirko kvorterių kumelę. Gruberis ją vadino 
kruvinai bėra — buvo labiau raudono negu rudo plauko, juodomis 
kojomis, karčiais ir uodega, ant kaktos — daug juodų dėmelių lyg 
strazdanų, penkiolikos plaštakų ūgio, tvirto kūno ir protingų akių. 
Tos strazdanos Robui priminė Bostone jo turėtą merginą, tad pa- 
vadino Margarete Holand. Jei trumpiau — Mege. 

Pagalvojęs, kad Oldenas turi akį gyvuliams, vieną rytą paklausė, 
ar nenorėtų, baigęs statyti trobą, pasilikti samdiniu ir dirbti ūkyje. 

— Na... o koks tas ūkis? 

— Avių. 

Oldenas kreivai vyptelėjo. 

— Apie avis nieko nežinau. Visada dirbau tik su melžiamosio- 
mis karvėmis. 

— Aš prie avių augau nuo mažens, - atsiliepė Robas. —- Su jo- 
mis darbo nedaug. Dažniausiai laikosi susispietusios, atviroje pre- 
rijoje vienas Žmogus su šuniu lengvai susitvarkytų. O kitus dar- 
bus — kastruoti, kirpti ir panašius — galėsiu parodyti. 

Oldenas lyg ir mąstė, bet iš tiesų tik stengėsi būti mandagus. 

— Jei atvirai, avys man - nelabai įdomu. Ne, - pasakė galų gale. — 
Labai ačiū, bet tikriausiai ne. 

Gal norėdamas nukreipti kalbą, paklausė Robo, ką šis ketinąs 
daryti su senuoju arkliu. Monika Grenvil tarnavo jam kelionėje į 
vakarus, bet dabar buvo išsekusi. 

— Parduodamas neatsigavusią, ne kažin ką gausi. Prerijoje žo- 
lės daug, bet Žiemai reikia nupirkti šieno. 

Po kelių dienų šis klausimas išsisprendė, kai vienam ūkinin- 
kui pristigo pinigų sumokėti už priimtą gimdymą ir jis atsilygino 
vežimu šieno. Viską apsvarsčius, Oldenas sutiko ties pietine siena 
pratęsti trobos stogą, jo kampus paremti stulpais — tai turėjo tapti 
atviru tvartu arkliams. Baigus šituos darbus, po kelių dienų užsu- 
ko apsidairyti Nikas. Šyptelėjo, pamatęs pristatytą pastogę gyvu- 
liams, bet vengė Oldeno Kimbelo žvilgsnio. 

— Keistokas tavo namukas, reikia pripažinti, — ir, kilstelėjęs an- 
takius, parodė į šiaurinį trobos galą. — Ana ta velnio siena kreiva. 

Robas patenkintas pirštų galais perbraukė rąstų linkį. 

— Ne, čia taip sąmoningai pastatyta, mums taip patinka. Tuo ji 
skiriasi nuo kitų, antros tokios nepamatysi. 

Nikui išėjus, Oldenas kokią valandą tylėdamas dirbo. Paskui 
nustojo kalti kaiščius ir priėjo prie Robo, šukuojančio Megei kailį. 
Padaužęs pypkę sau į bato kulną, iškratė tabako likučius. 

— Gal kartais ir išmokčiau prižiūrėti avis. 

ATSISKYRĖLĖ 


SAVO PIRMAJAI BANDAI ROBAS ĮSIGIJO DAUGIAUSIA ISPANIJOS 
merinosų, nes plona jų vilna bus vertinga prekė, ir juos kryžmins 
su Anglijos ilgavilniais, kaip iki šiol darydavo ir jo šeima Škotijoje. 
Oldenui pasakė nepirksiąs iki pavasario, kad būtų mažiau darbo ir 
išlaidų šerti per žiemą. Tuo metu Oldenas plušo, ruošdamas stul- 
pus būsimai tvorai, statydamas dvi stogines ir miške ręsdamas sau 
trobelę. Laimė, tas samdinys puikiai darbavosi neprižiūrimas, nes 
Robas visiškai neturėjo laiko. 

Gyvenantys netoliese iki šiol vertėsi be gydytojo, ir pirmus ke- 
lis mėnesius jis dirbo, taisydamas naminių gydymo būdų ir apsi- 
leidimo pasekmes. Gydė sergančius podagra ir vėžiu, vandenlige 
ir skrofulioze; daugybė vaikų turėjo kirminų, įvairiausio amžiaus 
žmonės sirgo džiova. Greitai įkyrėjo rauti sugedusius dantis. Juos 
raudamas, jausdavosi lygiai taip, kaip ir amputuodamas galūnes — 
buvo nemalonu atimti tai, ko žinojo niekada negalėsiąs sugrąžinti. 

— Palauk iki pavasario — tada visi čia iškrinta nuo kažkokios 
karštligės. Tuoj susikrausi turtus, — linksmai kalbėjo Nikas 
Holdenas. 

Lankant ligonius, tekdavo joti tolimais ir nuošaliais, kartais 
beveik neįžiūrimais takais. Nikas pasiūlė paskolinti revolverį, kol 
išgalės nusipirkti. 

— Keliauti pavojinga: pasitaiko plėšikų, tarsi sausumos piratų, 
o dabar dar tie priešai. 

— Kokie priešai? 

— Indėnai. 


74. NOAH GORDON 


— Ar juos matė dar kas nors? 

Nikas piktai susiraukė. Matė kelis kartus, pasakė, nenoriai pri- 
pažindamas, kad jie nieko nelietė. 

— Kol kas nelietė, - grėsmingai pridūrė. 

Robas revolverio nepirko, neėmė ir siūlomo Niko. Jodamas 
naujuoju arkliu, jautėsi saugiai. Kumelė labai ištverminga: jam pa- 
tiko, kaip tvirtai, neklupdama kopia ir leidžiasi stačiais krantais, 
brenda per sraunius upokšnius. Greitai įprato sėsti iš bet kurios 
pusės; ji atrisnodavo, Robui švilptelėjus. Su kvorteriais ganydavo 
galvijus, ir Gruberis buvo išmokęs ją greitai pradėti bėgti, staigiai 
sustoti ar pasisukti, atsiliepiant į menkiausią raitelio svorio pasis- 
linkimą ar pavadžio krustelėjimą. 

Vieną spalio dieną Robą iškvietė į Gustavo Šrioderio ūkį, nes 
šeimininkui sunkūs akmenys sutraiškė du kairės rankos pirštus. 
Jodamas pasiklydo ir paklausti kelio sustojo prie sukiužusios lū- 
šnelės prie gražiai įdirbtų laukų. Durys tik prasivėrė, bet į nosį 
plūstelėjo nežmoniškai šleikštus kvapas, senų kūno išskyrų smar- 
vė, troškus, puvimo pritvinkęs oras. Pasirodė veidas, ir Robas 
pamatė raudonas pabrinkusias akis, riebaluotus, sulipusius kaip 
raganos plaukus. 

— Dink! - įsakė kimus moters balsas. 

Kambaryje šmėstelėjo dar kažkokia būtybė gal sulig mažu šu- 
nimi. Ar ten tik ne vaikas? Durys užsitrenkė garsiai lyg antausis. 

Tvarkingi laukai pasirodė esą Šrioderio. Ūkininkui teko am- 
putuoti mažylį pirštą ir pirmą didžiojo piršto narelį. Ligonis labai 
kentėjo. Baigęs Robas pasiteiravo Šrioderio žmonos apie tą moterį 
lūšnoje, ir Alma Šrioder tarsi šiek tiek susigėdo. 

— Ten vargšelė Sara. 

DIDYSIS INDĖNAS 


NAKTIMIS SMARKIAI ŠALO, ORAS BUVO SKAIDRUS KAIP KRIŠ- 
tolas, danguje tviskėjo didžiulės žvaigždės. Paskui kelioms sa- 
vaitėms dangų aptraukė žemi debesys. Dar nesibaigus lapkričiui, 
prisnigo, buvo ir gražu, ir baisu, o tada kilęs vėjas stumdė ir grau- 
žė storą baltą sluoksnį, suversdamas vėpūtinius, kuriuos kumelei 
buvo sunku įveikti, bet jos niekada nesustabdė. Matydamas, kaip 
ta kvorterė galynėjasi su sniegu, Robas ją pamilo. 

Baisūs šalčiai lygumas kaustė ir gruodį, ir daugiau kaip pusę 
sausio. Kartą apyaušriu grįždamas po nakties, prasėdėtos prirū- 
kusiame velėna apklotame namelyje su penkiais vaikais, kurių trys 
sunkiai sirgo krupu, Robas išvydo du į bėdą patekusius indėnus. 
Jis atpažino, kad jie — tie patys, kurie klausė violos prie Niko Hol- 
deno trobos. 

Trijų baltųjų kiškių kūnai liudijo, kad indėnai medžiojo. Vie- 
no ponis griuvo, prispausdamas raitelį — sauką su didele kumpa 
nosimi — ir jis susilaužė priekinę koją per šepetėlį. Bendrakeleivis, 
didysis indėnas, arklį nedelsdamas papjovė, perrėžė pilvą, tada 
sužeistąjį ištraukė iš po kritusiojo ir paguldė į garuojančią arklio 
ertmę, kad nesušaltų. 

— Aš gydytojas, galbūt galėčiau padėti. 

Angliškai jie nesuprato, bet didysis indėnas jam nekliudė ap- 
žiūrėti sužeisto žmogaus. Vos pagrabinėjus po apšiurusiais kai- 
liniais drabužiais, buvo aišku, kad medžiotojas be galo kenčia, 
jam išniręs dešiniojo klubo sąnarys. Pažeistas sėdimasis nervas, 
nes pėda tabalavo; Robas nuavė odinį batą ir bakstelėjo peilio 

smaigaliu, bet kojos pirštų žmogus negalėjo pajudinti. Koją sau- 
gantys raumenys nuo skausmo ir stipraus šalčio sukietėjo tarsi 
mediniai, ir klubo atstatyti čia pat buvo neįmanoma. 

Robas pyktelėjo, pamatęs, kad antras indėnas užšoko ant ar- 
klio ir, juos palikęs, nujojo per preriją į mišką. Tikriausiai atsivesti 
pagalbos. Robas vilkėjo kandžių suėstus avikailio kailinius, ku- 
riuos jam pokeriu aną žiemą pralošė vienas medkirtys. Dabar juos 
nusimetė ir apklojo ligonį, tada atsisegė prie balno kabantį krepšį, 
išsitraukė skudurų ir jais surišo abi indėno kojas, kad išniręs klu- 
bas nejudėtų. 

Netrukus didysis indėnas grįžo, tempdamas dvi apkapotas ša- 
kas — tvirtas, bet lanksčias kartis. Abipus savo arklio jas pririšęs 
kaip ienas, kažkokiais odiniais drabužiais surišo vieną su kita — 
padarė velkamus neštuvus. Ant jų abu užkėlė sužeistąjį, šis tem- 
piamas tikriausiai baisiausiai kankinosi, nors per sniegą neštuvai 
slydo gana lygiai, per pliką žemę būtų buvę kur kas blogiau. 

Robui jojant paskui tas indėniškas vežėčias, pradėjo kristi šla- 
pios snaigės. Jie traukė prie upės stūksančio miško pakraščiu. Paga- 
liau indėnas pasuko į nežymią proskyną, ir jie įjojo į saukų stovyklą. 

Kūgio pavidalo oda aptraukti tipiai — vėliau, kai Robas nutaikė 
progą suskaičiuoti, pasirodė, kad jų ten septyniolika — buvo susta- 
tyti tarp medžių, kad mažiau kliūtų vėjo. Saukai vaikščiojo šiltai 
apsirengę. Į akis krito rezervacijos pėdsakai: jie vilkėjo ir dėvėtus 
baltųjų drabužius, ir gyvulių odas ar kailius, kai kuriose palapi- 
nėse buvo matyti senos karinės šaudmenų dėžės. Laužams turėjo 
daug sausuolių, ir pilkos dūmų sruogos kilo pro tam skirtas sky- 
les tipių viršūnėse. Tačiau Robui pro akis nepraslydo, kaip godžiai 
tiesėsi rankos į tris liesus kiškius, ir kokie sukritę visų veidai - jau 
buvo matęs, kaip atrodo badaujantys žmonės. 

Sužeistąjį įnešė į tipį, Robas žengė iš paskos. 

— Ar kas nors supranta angliškai? 

— Aš moku tavo kalbą. 

Buvo sunku suvokti, kokio amžiaus yra kalbantis žmogus - to- 
kie pat kaip visų beformiai kailiniai drabužiai, galva po gobtuvu iš 
susiūtų pilkųjų voverių kailiukų — bet balsas moters. 

— Žinau, kaip padėti tam vyrui. Aš esu gydytojas. Ar žinai, kas 
yra gydytojas? 

— Taip, - jos rudos akys po kailio klostėmis ramiai žvelgė į 
į jį ir laukė. 

Paėmęs iš malkų krūvos kelis pagalius, Robas pakurstė ugnį. 
Sužeistajam nuvilkęs drabužius pamatė, kad klubo sąnarys persi- 
sukęs į vidų. Indėno kelius jis kėlė tol, kol visiškai sulinko, tada, tos 
moters padedamas, pasirūpino, kad tvirtos rankos laikytų indėną 
prispaustą. Pats atsitūpęs dešinį petį pakišo po sužeistosios kojos 
keliu. Paskui iš visų jėgų kilstelėjo, ir kaulo galvutė garsiai trakšte- 
lėjo, įsisprausdama atgal į sąnario duobutę. 

Indėnas gulėjo tarsi negyvas. Per visą laiką beveik nedejavo, 
ir Robas spėjo, kad jam praverstų keli gurkšniai viskio ar lauda- 
numo. Abiejų turėjo balno krepšyje, bet, jam dar nespėjus pakilti 
jų paimti, į iš moliūgo padarytą puodelį moteris įpylė vandens, 
įmaišė miltelių iš mažo elnio odos maišelio ir padavė sužeistajam. 
Šis godžiai išgėrė. Tada ji uždėjo plaštakas jam ant klubų ir, žiū- 
rėdama į akis, prodainiu kažką pasakė jų kalba. Žiūrėdamas į ją 
ir klausydamasis balso, Robas pajuto, kaip šiurpsta sprando oda. 
Matyt, ji - jų gydytoja. O gal kokia žynė. 

Tuokart jį galutinai priveikė bemiegė naktis ir dvidešimt ke- 
turios valandos klampojant per sniegynus; apdujęs iš nuovargio, 
žengė iš blausiai apšviesto tipio, kur laukė būrys snaigėmis apibi- 
rusių saukų. Senis traiškanotomis akimis jį palietė stebėdamasis. 

— Koso vabeskiu! — tarė jis, ir kiti vienas per kitą ėmė kartoti. — 
Koso vabeskiu, Koso vabeskiu. 

Iš tipio išėjo ir gydytoja-žynė. Gobtuvas buvo nusmukęs ant 
pečių, ir Robas pamatė, kad ji nesena. 

— Ką jie sako? 

— Tave vadina baltuoju šamanu. 


Pasak žiniuonės, sužeistasis vadinasi Voko-če, Erelio Snapas, 
ir Robui buvo aišku, kodėl jam parinktas toks vardas. Didysis in- 
dėnas — Pjavanegava, Ateina Dainuodamas. Keliaudamas savo 
namų pusėn, Robas sutiko Ateina Dainuodamas ir dar du sau- 
kus — matyt, pasirūpinę Erelio Snapu, nujojo prie kritusio arklio, 
kol jo neaptiko vilkai. Ponį supjaustė ir dabar dviem nešuliniais 
arkliais gabeno mėsą. Su Robu prasilenkė eilute po vieną, regis, nė 
nežvilgtelėję, tarsi jotų pro kokį medį. 


78 NOAH GORDON 


Grįžęs į trobą, Robas Džėjus viską aprašė dienoraštyje ir iš at- 
minties piešė tą moterį, tačiau kad ir kiek stengėsi, piešinyje matė 
tik šiaip indėnišką, alkio iškamuotą ir belytį veidą. Reikėjo išsimie- 
goti, bet šiaudinis čiužinys neviliojo. Prisiminė, kad Gusas Šriode- 
ris turi atliekamų kukurūzų, o Oldenas buvo minėjęs, kad Polas 
Gruberis yra atidėjęs šiek tiek grūdų ir tikisi už juos gauti pinigų. 
Tad sėdo ant Megės ir išjojo, vesdamas Moniką už pavadžio, o 
popiet vėl pasirodė saukų stovykloje ir numetė žemėn du maišus 
kukurūzų, po vieną — ropių ir kviečių. 

Žiniuonė nepadėkojo. Tik pažvelgė į maišus su maistu, kažką 
įsakmiai riktelėjo, ir miklios rankos viską iš šalčio ir drėgmės grei- 
tai sutempė į tipius. Vėjas nupūtė nuo galvos gobtuvą. Ji atrodė 
tikra raudonodė: veidas ryškios rusvai raudonos spalvos. Plačios 
nosies šnervės priminė negro, viršunosėje pūpsojo aiškus gum- 
bas. Rudos nepaprastai didelės akys žvelgė tiesiai. Paklausta var- 
do, pasakė esanti Makva-ikva. 

— Ką tai reiškia? 

— Moteris Lokė. 


13 


ŠALTI LAIKAI 


AMPUTUOTŲ GUSO ŠRIODERIO PIRŠTŲ BIGĖS NEUŽSIKRĖTĖ IR 
užgijo. Robas Džėjus jį lankė gal ir dažniau, negu reikėjo, nes do- 
mino ta. moteris lūšnelėje netoli Šrioderių. Alma Šrioder iš pra- 
džių į kalbas apie ją nesileisdavo, bet, įsitikinusi, kad Robas Džė- 
jus nori padėti, pasidarė itin kalbi ir jaunesne moterimi rūpinosi 
motiniškai. 

Dvidešimt dvejų metų Sara jau buvo našlė, į Ilinojų ji ir jaunas 
jos vyras Aleksandras Bledsou atsikraustė prieš penkerius metus 
iš Virdžinijos. Du pavasarius tas Bledsou plėšė storą, sunkiai įvei- 
kiamą velėną, vargo su plūgu ir jaučiais, plėtė laukus, kol vasari- 
nės prerijų žolės savo smilgų dar nespėdavo iškelti sulig žmogu- 
mi. Antrųjų metų gegužės mėnesį susirgo Ilinojaus niežais, paskui 
karštlige, ši jį ir pribaigė. 

— Tą pavasarį ji mėginti arti ir sėti pati viena, — pasakojo 
Alma. — Gauti kleine derlius, dar truputis arti velėną, bet ji nepa- 
jėgia. Negali ūkininkauti. Tą vasarą mes — aš ir Gusas — atvykti iš 
Ohajo. Mes padaryti, kaip tai vadinti? Sutarimas? Ji atiduoti lau- 
kus Gustavui, mes jai parūpinti kukurūzų miltai, daržovės. Mal- 
kos kūrenti. 

— Kiek metų jos vaikui? 

— Dveji, - ramiai atsakė Alma Šrioder. — Ji niekada nesakė, 
bet manome, kad tėvas —Vilas Mosbis. Broliai Vilas ir Frankas 
Mosbiai anksčiau gyveno žemiau prie upės. Kai čia atsikraustėme, 
Vilas Mosbis dažnai pas ją būdavo. Mes džiaugėmės. Čia mote- 
riai reikia vyro. Tie broliai, - Alma niekinamai atsiduso, - nieko 

gero, visai nieko gero. Frankas Mosbis slapstosi nuo įstatymo. Vilą 
nudėjo muštynėse smuklėje prieš pat vaikui gimstant. Po poros 
mėnesių Sara susirgti. 

— Nesiseka. 

— Visai nesiseka. Ji labai serga, sako, kad miršta nuo vėžio. Pil- 
vo skausmai, taip skauda, kad ji ne... na, žinote... nelaiko šlapimo. 

— Išmatų taip pat nesulaiko? 

Alma Šrioder nuraudo. Pokalbis apie kūdikį, gimusį ne san- 
tuokoje, jos netrikdė, nes tai — tik gyvenimo bėdų aptarimas, bet 
nebuvo pratusi kūno funkcijų aptarinėti su bet kokiu vyru, net jei- 
gu jis — gydytojas, išskyrus Gusą. 

— Ne, tik šlapimo... Nori, kad priimtume berniuką, kai jai ateis 
laikas. Bet mes jau turime penkias burnas... — suirzusi pažvelgė į 
Robą. — Turite jai vaistų nuo skausmo? 

Sergantis vėžiu galėjo rinktis viskį arba opijų. Nebuvo tokio 
vaisto, kad ji galėtų ir toliau rūpintis vaiku. Tačiau, išėjęs iš Šrio- 
derių, stabtelėjo prie jos lūšnelės, uždarytos ir be jokių gyvybės 
ženklų. 

— Ponia Bledsou, - šūktelėjo ir pastukseno į duris. 

Tyla. 

— Ponia Bledsou, aš - Robas Džėjus Koulas. Esu gydytojas, — 
vėl pasibeldė. 

— Atstokite! 

— Sakiau, kad esu gydytojas. Gal galiu kuo nors padėti. 

— Atstokite. Atstokite. Atstokite. 


Žiemai artėjant į pabaigą, jo trobelė panėšėjo į tikrus namus. 
Kur tik nukeliaudavo, pirko namų rakandus - geležinį puodą, du 
alavinius puodelius, spalvoto stiklo butelį, molinį dubenį, medi- 
nių šaukštų. Vienus pirkdavo, kitus, pavyzdžiui, porą senų, bet 
dar tinkamų naudoti skiautinių užtiesalų, paimdavo vietoj už- 
mokesčio. Vieną pakabino ant šiaurinės sienos, kad nepūstų pro 
plyšius, o kita užklojo lovą, kurią padirbo Oldenas Kimbelas. Jis 
padarė trikoję taburetę ir žemą suoliuką palei židinį, o prieš pat 
užsningant atritino trijų pėdų ilgio platano trinką ir pastatė sta- 
čią. Tada ant viršaus prikalė keletą lentų, o Robas ant jų užtiesė 
seną vilnonę antklodę. 

Prie tokio stalo jis tarsi karalius sėdėjo ant kėdės (sėdynė buvo 
pinta iš karijos žievės juostelių) — geriausio jo namų baldo — ir 
valgydavo arba prieš guldamas skaitydavo knygas ir žurnalus, pa- 
sišviesdamas menka mirguliuojančia šviesa, skleidžiama lydytų 
taukų inde įmerkto skudurėlio. Mažą trobelę šildė židinys, sudėtas 
iš moliu sutvirtintų upės akmenų. Virš jo ant kablių kybojo šautu- 
vai, o nuo sijų sviro ryšeliai žolių, kasos svogūnų ir česnakų, ant vir- 
velių suverti džiovinti obuoliai, kieta dešra ir nuo dūmų pajuodęs 
kumpis. Viename kampe laikė įrankius — kauptuką, kirvį, kirtiklį, 
medines šakes — vienus paprastus, kitus ir nagingiau padarytus. 

Retkarčiais jis pagrieždavo ir viola da gamba. Dažniausiai bū- 
davo per daug pavargęs, kad grotų vienas. Kovo 2 dieną į Rok Ai- 
lendo pašto stotį atėjo Džėjaus Geigerio laiškas ir paketas su siera. 
Geigeris rašė, kad tai, ką Robas rašė apie žemę Holdeno Perkėloje, 
viršijo jo ir žmonos lūkesčius. Jau nusiuntęs Nikui Holdenui vek- 
selį padengti užstatui už nuosavybę ir ketinąs vyriausybės Žemės 
biurui toliau mokėti pats. Deja, vykti į Ilinojų Geigeriai kol kas 
nesirengė; Liliana vėl buvo nėščia — „toks netikėtas įvykis mus be 
galo nudžiugino, nors dėl to teks atidėti mūsų išvykimą“. Jie ketino 
laukti, kol vaikas gims ir paaugs tiek, kad ištvertų ilgą dardėjimą 
per prerijas. 

Laišką Robas perskaitė šiek tiek sutrikęs. Džiaugėsi, kad Džė- 
jus kliaujasi jo patarimu dėl žemės ir kada nors bus kaimynas. Bet 
nusivylė, jog ta diena ateis dar negreitai. Būtų daug davęs, kad ga- 
lėtų, susėdęs su Džeisonu ir Liliana, groti ir jausti muziką, rami- 
nančią ir pakylėjančią jo sielą. Prerija buvo milžiniškas tylus kalė- 
jimas, ir jame beveik visą laiką būdavo vienas. 

Robas Džėjus tarė sau turįs pasiieškoti gero šuns. 

Žiemai įpusėjus, saukai vėl atrodė sublogę ir alkani. Gusas 
Šrioderis balsiai nusistebėjo, kam Robas Džėjus sumanė pirkti dar 
du maišus kukurūzų, bet jis nieko neaiškino, ir Gusas neįkyrėjo 
klausinėdamas. Indėnai ir šiuos dovanotus grūdus priėmė tyliai, 
be kokių regimų jausmų. Makva-ikvai Robas atnešė svarą kavos 
ir dažniau leisdavo laiką prie jos laužo. Taupydama kavą, ji pridė- 
davo tiek kepintų laukinių šaknų, kad gėrimas tapdavo nepanašus 
į jokią Robo ragautą kavą. Gerdavo be pieno, juodą; skonis buvo 
prastas, bet kava karšta ir tarsi ypatingo — indėniško — skonio. 

Ilgainiui vienas apie kitą jie sužinojo daugiau. Makva-ikva 
ketverius metus lankė mokyklą indėnų vaikų misijoje prie Fort 
Krufordo. Šiek tiek mokėjo skaityti ir buvo girdėjusi apie Škotiją, 
bet, Robui nusprendus, kad ji — krikščionė, Makva-ikva iš karto 
pasakė be užuolankų: jos žmonės garbina Se-vaną, aukščiausiąjį 
jų dievą, ir kitus manitu, o ji jiems aiškina, kaip tai daryti pagal 
senovės papročius. 

Robas matė, kad ji - pirmiausia žynė, ir tai padeda veiksmingai 
gydyti. Ji išmanė viską apie gydomąsias tų vietų augalų savybes, 
ant palapinės karčių kabojo ryšeliai džiovintų žolių. Kelis kartus jis 
stebėjo, kaip gydo saukus: iš pradžių atsitupia šalia sergančio indė- 
no ir tyliai muša būgną — molinį puodą, į kurį pripilta du trečda- 
liai vandens, o ant viršaus užtempta skiautė plonos išdirbtos odos. 
Tą odą Makva-ikva braukydavo kreiva lazdele. Rasdavosi tylus 
griaustinio dundėjimą primenantis garsas, ligonį tolydžio migdan- 
tis. Vėliau rankas dėdavo ant tos kūno dalies, kurią reikėjo gydyti, 
ir savo kalba ligoniui kažką sakydavo. Robas matė, kaip ji tokiu 
būdu jaunam indėnui padėjo iškęsti patemptos nugaros skausmą, 
o senai moteriai palengvino kančias dėl maudžiančių kaulų. 

— Kaip tavo rankos pašalina skausmą? 

Tačiau Makva-ikva papurtė galvą: 

— Nežinau. 

Robas Džėjus paėmė senos moters rankas. Nors skausmas 
buvo atlėgęs, jautė, kad jėgos senka. Makva-ikvai pasakė: senutei 
liko gyventi tik kelios dienos. Po penkių dienų jam vėl pasirodžius 
saukų stovykloje, ji buvo mirusi. 

— Kaip sužinojai? — paklausė Makva-ikva. 

— Artėjanti mirtis... Kai kurie mano giminėje ją jaučia. Tai tarsi 
kokia dovana. Negaliu paaiškinti. 

Tad jie vienas kitu patikėjo. Robui Makva-ikva atrodė nepa- 
prastai įdomi, visiškai kitokia, palyginti su kitais žmonėmis. Kū- 
niška trauka tarp jų buvo jau ir tada. Dažniausiai sėdėdavo prie 
lauželio jos tipyje ir gerdavo kavą arba kalbėdavosi. Kartą jis ėmė 
pasakoti apie Škotiją, bet negalėjo patikrinti, kiek Makva supran- 
ta, tačiau ji klausė, retkarčiais pasiteiraudama apie laukinius gy- 
vūnus ar javus. Robui ji aiškino saukų genties sandarą, ir jai pačiai 
prireikė daug kantrybės, nes buvo nemaža painiavos. 

Saukų gentis turėjo dvylika grupių, primenančių škotų kla- 
nus, tik šie vadinosi Makdonaldais, Briusais ir Stiuartais, o sau- 
kų vardai buvo tokie: Namavukai, Eršketai; Muk-kisu, Plikieji 
Ereliai; Puka-humovukai, Geltonieji Ešeriai; Mako Penijakai, 
Didžiosios Bulvės; Kiče Kumai, Didieji Ežerai; Paišake-isevukai, 
Elniai; Pesše-peševukai, Panteros; Vaimeko-ukai, Griaustiniai; 
Muk-vukai, Lokiai; Me-sekai, Juodieji Ešeriai; Aha-vukai, Gulbės; 
ir Muhva-vukai, Vilkai. 

Klanai gyveno nesipykdami, tačiau kiekvienas saukų vyras pri- 
klausė vienai iš dviejų visuomet besivaržančių Pusių — Kisokiams, 
Ilgiesiems Plaukams, arba Oš-kušams, Drąsiesiems. Kiekvienas 
vyriškosios lyties pirmagimis vos gimęs buvo priskiriamas jo tėvo 
Pusei, antras berniukas tapdavo priešingos Pusės nariu, ir šitaip 
kaitaliodavosi toliau, tad kiekvienoje šeimoje ir klane abiejų Pu- 
sių būdavo maždaug po lygiai. Jos varžėsi žaisdamos, medžioda- 
mos, gimdydamos vaikus, kaupdamos karo trofėjus ir kitus narsos 
ženklus — taigi, visur. 

Šitaip negailestingai kovodami, saukai turėjo būti stiprūs ir 
drąsūs, bet kruvinų kivirčų tarp Pusių nekildavo. Lygindamas su 
jam gerai pažįstamais škotų klanais, Robas Džėjus negalėjo at- 
sistebėti tokia prasminga, kur kas civilizuotesne tvarka, nes per 
daugelį šimtmečių žiaurūs priešiškų klanų vaidai Škotijoje pražu- 
dė tūkstančius žmonių. 

Žinodamas, kaip indėnams striuka su maistu, ir nepasitikė- 
damas indėnų maisto ruošimo būdais, valgyti pas Makva-ikvą iš 
pradžių vengė. Vėliau kelis kartus, medžiotojams grįžus su laimi- 
kiu, paragavo jos virtų valgių ir liko patenkintas. Pastebėjo, kad jie 
dažniau valgo troškinius, o ne keptą mėsą, ir jei tik gali, pirmeny- 
bę teikia paukštienai ir raudonai mėsai, o ne žuvims. Makva-ikva 
pasakojo apie šunienos puotas — religijai skirtą valgymą, manitu 
labai vertina šunų mėsą: kuo labiau šuo vertinamas, tuo vertin- 
gesnė yra jo auka, ir tuo geriau padeda gydymas. Robas nepajėgė 
nuslėpti pasidygėjimo. 

— Jums nekeista valgyti pačių augintą šunį? 

— Nė kiek ne keisčiau, negu jums valgyti Kristaus kūną ir kraują. 

Jis buvo sveikas jaunas vyras, ir kartais, nors abu būdavo nuo 
šalčio apsitūloję keliais sluoksniais drabužių, susijaudindavo taip, 

kad net skaudėdavo. Susilietus jų pirštams, jai paduodant kavą, 
Robas net nutirpdavo. Kartą, suėmęs jos plaštakas, apstulbo, 
pajutęs nepaprastą joje kunkuliuojantį gyvybingumą. Atidžiai 
nuospaudas delnuose. Tada paklausė, gal kartais apsilankytų jo 
trobelėje. Makva-ikva tylėdama į jį pažvelgė ir rankas atitraukė. 
Nesakė neateisianti, bet niekada neatėjo. 


Atėjus pavasario polaidžiui, Robas Džėjus keliavo į indėnų 
kaimelį, aplenkdamas daugybę atsivėrusių liūnų, nes prerija lyg 
kempinė nepajėgė sugerti tos gausybės tirpsmo vandens. Saukus 
rado ardančius žiemos stovyklą; su jais nujojo šešias mylias į atvi- 
rus laukus, kur indėnai vietoj nedidelių žieminių tipių statė Ze- 
donoso-te — supintus iš šakų, vasarą maloniai vėjelio vėsinamus 
ilgnamius. 

Persikelti į kitą stovyklą išties vertėjo; saukai nieko neišmanė 
apie sanitariją, ir žiemos stovykloje baisiausiai dvokė išmatomis. 
Išgyvenus atšiaurią žiemą ir kraustantis į vasaros stovyklą, indėnų 
nuotaika akivaizdžiai pasitaisė, ir jaunimas ėjo imtynių, lenktynia- 
vo ar žaidė su lazdomis ir kamuoliu — šio žaidimo Robas Džėjus 
nebuvo matęs. 

Žaisti reikėjo tvirta lazda su odos atraižų tinkleliu ant vieno 
galo ir mediniu, elnio oda aptrauktu kamuoliukų. Skuosdamas 
kiek kojos neša, žaidėjas ta lazda švystelėdavo iš tinklelio kamuo- 
liuką, o kitas žaidėjas jį mikliai pagaudavo savuoju tinkleliu. Ši- 
taip perdavinėdami kamuoliuką vienas kitam, nulėkdavo nema- 
žus atstumus. Žaidimas buvo greitas ir labai šiurkštus. Žaidėjui 
nešant kamuoliuką, kiti nesivaržydami stengėsi jį išmušti lazdo- 
mis, neretai trankė priešininkams per rankas, kojas ar liemenį, o 
šie klupdavo ir griuvinėdavo. Pastebėję, kaip susižavėjęs Robas 
žiūri į tą lakstymą, vienas iš keturių žaidėjų pamojo jam ir padavė 
savo lazdą. 

Kiti tik šyptelėjo ir tuoj pat jį įtraukė į veiksmą, labiau prime- 
nantį netvarkingą bėgiojimą, o ne tikrą žaidimą. Robas buvo aukš- 
tesnis už daugumą žaidėjų ir gerokai raumeningesnis. Nutaikęs 
progą, kamuoliuką turintis indėnas tik kryptelėjo riešą, ir kieto 
medžio rutuliukas nušvilpė Robo pusėn. Šis užsimojo lazda, ta- 

čiau nepataikė, tad teko bėgti iš paskos jo paimti, bet aplinkui iš 
karto užvirė kova, daužydamosi pokšėjo ilgos lazdos, tik jų smū- 
gių nuolat kliūdavo ne tik kamuoliukui, bet ir Robui. Tas tolimas 
metimas jį pribloškė. Grąžino lazdą šeimininkui, suprasdamas, 
kad niekaip neįvaldys tokių nepaprastų gebėjimų. 

Makva-ikvos ilgnamyje valgant troškintą triušieną, indėnų gy- 
dytoja jam ramiai išdėstė, kad indėnai prašo jo paslaugos. Per visą 
šaltą žiemą spąstais gaudė žvėris ir dabar turi du ryšulius puikiau- 
sių audinių, lapių, bebrų ir ondatrų kailių. Nori juos iškeisti į sėklą 
pirmajai pavasario sėjai. 

Robas Džėjus gerokai nustebo, nes iki šiol neįsivaizdavo, kad 
indėnai galėtų dirbti žemę. 

— Jeigu kailius patys nugabentume baltajam pirkliui, mus, be 
abejo, apgautų, —- tarė Makva-ikva. Pasakė paprastai, be pagiežos, 
lyg kalbėtų apie kasdienį dalyką. 

Tad vieną rytą Šamanas su Oldenu Kimbelu išjojo į Rok Ai- 
lendą, vesdamiesi du nešulinius arklius su kailiais ir vieną be 
krovinio. Su tenykščiu krautuvininku Robas Džėjus derėjosi įnir- 
tingai ir išmainė į penkis maišus kukurūzų: vieną maišą smulkių 
ankstyvųjų, du — stambesnių kietų, tinkamų košei, ir du minkštų, 
valgomųjų, auginančių dideles burbuoles, taip pat po vieną maišą 
pupų, moliūgų ir aguročių sėklų. Be to, dar gavo tris auksines dvi- 
dešimties Jungtinių Valstijų dolerių monetas — kaip šiokią tokią 
atsargą indėnams, jei staiga prireiktų ko nors pirkti iš baltųjų. Ol- 
denas nuoširdžiai žavėjosi darbdavio apsukrumu, nes neabejojo: 
tą sudėtingą sandorį Robas Džėjus sumanė, siekdamas pelno sau. 

Rok Ailende jie liko nakvoti. Užeigoje Robas neskubėdamas 
gniaužė vieną, paskui antrą stiklą alaus ir klausė, kaip nusenę ko- 
votojai su indėnais giriasi kadaise nutikusiais žygdarbiais. 

— Visas šitas kraštas priklausė arba saukams, arba foksams, — 
kalbėjo smuklininkas traiškanotomis akimis. - Saukai save vadino 
osaukiais, o foksai - meskvokiais. Kartu jie valdė visut viską tarp 
Misisipės vakaruose, Mičigano ežero rytuose, Viskonsino šiaurėje 
ir Ilinojaus upės pietuose — velniai rautų, penkiasdešimt milijo- 
nų akrų puikiausios dirbamosios žemės! Didžiausia jų gyvenvietė 
buvo Sauk-e-nukas — tikras miestas su gatvėmis ir aikšte. Ten gy- 
veno vienuolika tūkstančių saukų, jie dirbo du su puse tūkstančio 

akrų tarp Uolotosios upės ir Misisipės. Bet, ilgai netrukę, raudo- 
nodžius netikėlius sutvatijome ir tą gerą žemelę panaudojome 
kaip reikiant! 

Visi pasakojimai — apie kruvinas kovas su Juoduoju Vanagu ir 
jo kariais, o indėnai —visada pikti ir žiaurūs, baltieji - kilnūs ir nar- 
sūs. Tas pasakas sekė didžiųjų kryžiaus žygių veteranai. Jų kalbos 
buvo beveik vien akivaizdūs melai, gerokai pagražinti įvykiai — to- 
kių galėję būti, jei pasakotojai būtų buvę padoresni žmonės. 

Robas Džėjus suvokė, kad dauguma baltųjų indėnus vertina 
kitaip negu jis ir regi visiškai kitus dalykus. Kai kurie apie saukus 
kalbėjo lyg apie laukinius žvėris, kuriuos turėjo persekioti, kol jie 
galų gale paspruko, ir visame krašte žmonėms tapo saugiau. 

Robas visą gyvenimą ieškojo dvasinės laisvės, kurią jautė radęs 
tarp saukų. Ieškojo ir tada, kai rašė pamfletą Škotijoje, bet manė, 
kad ta laisvė mirė, kai jo akyse buvo pakartas Endriu Džeroldas. 
O dabar rado ją nuskurusių keistų raudonodžių būrelyje. Ne, jis jų 
neidealizavo, matė, kokia nešvari saukų stovykla, kokie jie atsilikę 
nuo pasaulio, kuris jau seniai nužygiavo tolyn. Tačiau, gniaužy- 
damas savo stiklą alaus, apsimesdamas besidomįs girtų kalbomis 
apie perrėžtus pilvus ir nuimtus skalpus, apie apiplėšimus ir pa- 
grobimus, aiškiai suprato, kad Makva-ikva ir jos saukai yra geriau- 
sia, kas galėjo laukti šiame krašte. 


14. 


KAMUOLYS IR LAZDA 


SARAĄ BLEDSOU IR JOS VAIKĄ RoBAs DžĖjUS UŽTIKO TARSI KO- 
kius laukinius padarus, retą akimirką praradusius budrumą. Buvo 
regėjęs, kaip paukščiai, išsivolioję dulkėse ir pakedenę plunksnas, 
snaudžia saulėkaitoje, tiesiog apsalę iš palaimos. Moteris su sū- 
numi užsimerkę sėdėjo ant žemės prie trobelės. Plunksnas ji jau 
seniai buvo kedenusi. Ilgi šviesūs plaukai sutaršyti ir papilkėję, 
liesą kūną slepianti suknelė dėmėta ir susiglamžiusi. Oda atrodė 
pabrinkusi, išblyškęs ir susitraukęs veidas liguistas. Mažasis ber- 
niukas greta jos miegojo, tokie pat šviesūs kaip motinos plaukai 
irgi buvo susivėlę. 

Pajutusi Robo žvilgsnį, Sara atmerkė žydras akis, ir jos veide 
atsispindėjo viskas — nuostaba, baimė, nerimas, pyktis. Netar- 
dama nė žodžio, stvėrė vaiką ir puolė į namelį. Robas priėjo prie 
durų. Kalbėtis su ja pro tas lentas jam jau buvo gerokai įkyrėję. 

— Ponia Bledsou, būkite maloni, aš noriu jums padėti, - šūk- 
telėjo, bet, užuot sulaukęs atsakymo, tik išgirdo, kaip ji stena, 
kažką keldama, o paskui, užremdamas duris, dunksteli sunkus 
skersinis. 


Indėnai nedraskė velėnos plūgais kaip baltieji naujakuriai, 
bet ieškodavo vietų, kur mažiau žolių, ten nusmailintomis lazdo- 
mis pradurdavo šaknis ir įberdavo sėklų. Tankiausiai sužėlusius 
žolės plotus užklodavo šakomis, tad, velėnai po tomis krūvomis 
per metus supuvus, kitą pavasarį turėjo rastis daugiau tinkamų 
sėti plotų. 

Robui Džėjui užsukus pas saukus į vasaros stovyklą, kukurūzų 
sėja jau buvo pasibaigusi, ir visi pakiliai laukė. Makva-ikva sakė, 
kad po sėjos turi būti Gervių šokis, džiaugsmingiausia indėnų 
šventė. Pirma jos dalis — didysis kamuolio-lazdos žaidimas, ku- 
riame dalyvauja visi vyrai. Komandų rinkti nereikėjo, Pusės žaidė 
viena prieš kitą. Ilgieji Plaukai turėjo keliais vyrais mažiau už Drą- 
siuosius. Robui bėdą prišaukė stambusis indėnas Ateina Dainuo- 
damas, nes, kalbantis su Makva-ikva, Ateina Dainuodamas priėjo 
ir kažką jai pasakė. 

— Jis tave kviečia į lazdos-kamuolio lenktynes su Ilgaisiais 
Plaukais, — atsigręžusi į Robą, tarė angliškai. 

— Ak, štai kaip, — sutrikęs nusišypsojo. Prisimindamas, kaip 
mikliai žaidė indėnai, ir koks nerangus buvo jis, Robas dalyvauti 
visiškai netroško. Jau žiojosi atsisakyti, bet abu indėnai į jį žvelgė 
taip įdėmiai, kad buvo aišku — tas kvietimas ypatingas. Tad, užuot 
tik mostelėjęs ranka, kaip būtų padaręs bet kuris sveiko proto 
žmogus, mandagiai padėkojo ir atsakė su džiaugsmu bėgsiąs Ilgų- 
jų Plaukų būryje. 

Dailia mokykline anglų kalba, kurią visada buvo keista girdėti, 
Makva-ikva jam išdėstė, kad lenktynės prasidės vasaros kaimelyje. 
Laimės Pusė, kuri kamuoliuką įmes į urvelį kitapus upės maždaug 
už šešių mylių pasroviui. 

— Už šešių mylių! 

Robas dar labiau nustebo, sužinojęs, kad žaidimo plotas neturi 
ribų. Makva-ikva sakė: ne itin pagarbiai vertinami tie, kurie, veng- 
dami priešininkų, bėga toli į šalį. 

Tai buvo Robui nepažįstamas žaidimas, negirdėtos varžybos, 
laukinių papročių atspindys. Kodėl gi vis dėlto nutarė dalyvauti? 
Tą naktį apsinakvojęs Ateina Dainuodamas namelyje — Žaisti tu- 
rėjo pradėti vos išaušus — šito klausė savęs ne kartą. Ilgnamis buvo 
gal penkiasdešimties pėdų ilgio ir dvidešimties pločio iš šakų su- 
pintomis, lauko pusėje guobos žieve padengtomis sienomis. Lan- 
gų nebuvo, durų angas abiejuose galuose dengė bizonų odos, bet 
nesandariame statinyje buvo gaivu. 

Viduje pertvaros sudarė aštuonias patalpas, po keturias 
kiekvienoje bendro koridoriaus pusėje. Viename kambarėlyje 
miegojo Ateina Dainuodamas su žmona Mėnule, kitame - seni 

Mėnulės tėvai, trečiame — du šeimininkų vaikai. Kitos patalpos 
buvo sandėliai, kurių viename nerimastingai naktį leido Robas, 
pro dūmams išeiti skylę stoge tyrinėdamas žvaigždes ir klausy- 
damasis atodūsių, dejonių per miegus, žarnyno pukšėjimų; ke- 
liskart išgirdo ir tokių garsų, kuriuos galėjo sukelti tik energingas 
ir smagus sanguliavimas, nors jo šeimininkas nė karto nemėgino 
dainuoti ir net neniūniavo. 

Ryte laukė pusryčiai — kietų kaip akmenukai kukurūzų košė, 
kurioje Robas Džėjus jautė grikšint degėsių trupinius, bet džiau- 
gėsi neaptikęs nieko daugiau. Po jų Robo laukė netikėta garbė. Ne 
visi Ilgieji Plaukai nešiojo ilgus plaukus; savus komandos turėjo 
atskirti pagal dažų spalvą. Ilgieji Plaukai dažėsi juodai - medžio 
anglių ir gyvulių taukų mišiniu. Drąsieji tepėsi baltu moliu. Sto- 
vykloje vyrai merkė pirštus į dubenis su dažais ir tepėsi kūnus. 
Ateina Dainuodamas juodais dryžiais išsimargino veidą, krūtinę 
ir rankas. Tada dažus ištiesė Robui. 

„Kodėl gi ne?“ — pamanė jis tarsi apdujęs ir pasėmė juodos 
tyrės dviem pirštais lyg žmogus, be šaukšto valgantis žirnių košę. 
Brūkštelėjus per kaktą ir skruostus, tyrė pasirodė esanti rupi. Ro- 
bas švystelėjo marškinius ant žemės — didelis virpantis drugelis, 
nusimetantis lėliukę — ir pirštais perbraukė liemenį. Ateina Dai- 
grįžo, nešinas pora lengvų elnio odos batų, kokius avėjo saukai. 
Robas pasimatavo net kelias poras, bet jo pėda buvo didelė, net 
didesnė už Ateina Dainuodamas. Juodu nusijuokė, aukštasis indė- 
nas suprato, kad nieko iš to nebus, ir paliko Robą apsiavusį savo 
sunkiuosius batus. 

Ateina Dainuodamas jam padavė lazdą su tinkleliu, storą 
ir tvirtą lyg kuoka, ir davė ženklą sekti iš paskos. Pasirengę var- 
žyboms būriai laukė aikštėje, apie kurią stovėjo ilgnamiai. Ma- 
kva-ikva kažką jų kalba iškilmingai paskelbė, matyt, visus pa- 
laimino, o tada, Robui nespėjus nė susivokti, užsimojo ir sviedė 
kamuoliuką, o jis neaukštu lanku nuskriejo prie laukiančių kovo- 
tojų, ir, jam leidžiantis, tuoj it pašėlusios supokšėjo lazdos, nuai- 
dėjo laukiniai riksmai ir dejonės iš skausmo. 

Robo nusivylimui, kamuoliuką pastvėrė Drąsieji. Jį tinkle- 
lyje nusinešė ilgakojis jaunuolis su strėnjuoste, pažiūrėti dar 

berniukas, tačiau raumeningomis suaugusio bėgiko kojomis. 
Jis iš visų jėgų nukūrė, o minia jį nusivijo lyg šunys kiškį. Buvo 
akivaizdu, kad dabar viską lemia greičiausieji bėgikai, nes, kelis 
kartus perdavę kamuoliuką vienas kitam ir galvotrūkčiais lėk- 
dami, jau buvo toli priekyje. 

Ateina Dainuodamas laikėsi šalia Robo. Kelis kartus jie buvo 
prisiviję priešakinius, nes tai vienur, tai kitur užverdanti kova juos 
pristabdydavo. Ateina Dainuodamas patenkintas suniurnėjo, kai 
vienas iš Ilgųjų Plaukų nutvėrė kamuoliuką į savo tinklelį, bet nė- 
maž nenustebo, kai po kelių minučių Drąsieji vėl jį perėmė. Visam 
būriui lekiant palei pakrantės medžius, didysis indėnas mostelėjo 
Robui bėgti su juo, ir abu pasuko į šalį nuo tako, kurio laikėsi visi 
žaidėjai, tiesiai per atvirą preriją, per jauną, neseniai sudygusią 
žolę, kojomis smarkiai taškydami gausią rasą, tad atrodė, kad kul- 
nus taikosi sugelti spiečiai sidabrinių vabzdžių. 

Kur tas indėnas jį veda? Ar galima juo pasitikėti? To klausti 
buvo per vėlu, nes pasikliovė nuo pat pradžių. Robas stengėsi ne- 
atsilikti nuo Ateina Dainuodamas, kuris, nors ir stambaus kūno, 
judėjo lengvai. Netrukus Robas perprato jo tikslą: jie bėgo tiesiai, 
nevingiuodami, tad galėjo tikėtis užbėgti už akių tiems, kurių 
paupio kelias ilgesnis. Pagaliau juodviem sustojus, Robas Džėjus 
dusdamas žiopčiojo, kojos atrodė lyg švininės, šoną badė dieglys. 
Tačiau ties upės vingiu jie atsidūrė anksčiau už būrį. 

Iš tikrųjų tas būrys buvo jau gerokai atsilikęs nuo pirmųjų. 
Robui su Ateina Dainuodamas laukiant ąžuolų ir karijų giraitėje 
ir stengiantis kuo greičiau atgauti amą, atskuodė trys baltai išsi- 
dažę bėgikai. Priešakinis saukas kamuoliuko neturėjo, lazdą laikė 
laisvai tarsi ietį. Bėgo basas, apsimovęs tik sudriskusias kelnes — 
kadaise buvusį baltojo žmogaus šiurkštaus naminio audeklo ap- 
darą. Šis buvo smulkesnis už abu tarp medžių laukiančius vyrus, 
bet raumeningas ir atrodė dar grėsmingesnis, nes neturėjo kairės 
ausies; ši buvo nuplėšta seniai, kairėje galvos pusėje tai liudijo 
ryškus randas. 

Robas Džėjus pasirengė, bet Ateina Dainuodamas jį sulaikė, 
ištiesdamas ranką, ir priešakinis žvalgas nubėgo netrukdomas. 
Jau artėjo ir kamuoliukas, nešamas to paties Drąsiųjų jaunuolio, 
kuris jį pagavo, Makva-ikvai išmetus pačioje žaidimo pradžioje. 

Greta bėgo neaukštas, kresnas saukas, mūvintis kelnes nukirp- 
tomis klešnėmis — mėlynas su plačiomis purvinai geltonomis 
juostomis šonuose, anksčiau priklausiusias Jungtinių Valstijų 
kavalerijai. 

Ateina Dainuodamas parodė pirštu į Robą, paskui į jaunuolį, ir 
Robas linktelėjo: vaikinukas teko jam. Žinojo, kad reikia pulti ne- 
tikėtai: jeigu šitas Drąsusis ištrūks, kartu su Ateina Dainuodamas 
jo nebepavys. 

Tad varžovus jie užgriuvo tarsi žaibas, ir dabar Robas Džėjus 
suprato, kaip galima panaudoti ant rankų užvyniotas odos juos- 
tas: Ateina Dainuodamas parbloškė trečią bėgiką ir jam supančio- 
jo riešus ir kulkšnis lyg geras piemuo, akimirksniu parverčiantis 
jautį ir mikliai surišantis jam kojas. Skubėti vertėjo, nes jau grįžo 
priekyje bėgęs žvalgas. Robas jaunąjį sauką rišo lėčiau, tad vie- 
nausį Ateina Dainuodamas pasitiko pats. Lazda Drąsusis užsimo- 
jo kaip kuoka, bet nuo smūgio Ateina Dainuodamas išsisuko vos 
ne su panieka. Už priešininką jis buvo beveik dvigubai stambesnis 
ir stipresnis, tad sugriebęs parmetė ir surišo, kai Robas buvo ką tik 
susitvarkęs su savuoju belaisviu. 

Ateina Dainuodamas čiupo kamuoliuką ir įmetė Robui į tin- 
klelį. Netaręs nė žodžio ir nė nežvilgtelėjęs į tris surištus saukus, 
indėnas nubėgo. Kamuoliuką laikydamas lyg bombą su rūkstančia 
dagtimi, Robas Džėjus kiek kojos neša leidosi taku jam iš paskos. 


Jie bėgo niekieno netrukdomi, kol Ateina Dainuodamas su- 
stojo ir ženklais parodė, kad toje vietoje reikia plaukti per upę. 
Čia ir vėl pravertė odos juostelės — Robo lazdą su tinkleliu Atei- 
na Dainuodamas pririšo jam prie diržo, tad rankomis galėjo ir- 
tis. Savo lazdą Ateina Dainuodamas prisirišo prie strėnjuostės, o 
elnio odos apavą nuspyrė. Robas Džėjus žinojo, kad jo padai per 
daug švelnūs bėgti basam, tad surišo jų raištelius ir pasikabino ant 
kaklo. Liko tik kamuoliukas - jį įsikišo į kelnes. 

Ateina Dainuodamas plačiai nusišypsojo ir iškėlė tris pirštus. 

Sąmojis nebuvo ypatingas, bet Robui atslūgo įtampa, ir, atlo- 
šęs galvą, nusikvatojo. Tai buvo klaida - garsas nusklido vandeniu, 
jų persekiotojai gavo ženklą, kur jie yra, ir netrukus suskardėjo 
artėjantys balsai. Juodu nedelsdami šoko į šaltą upę. 

Yrėsi vienoda sparta, nors Robas plaukė europiečiams įprastu 
būdu - krūtine, o Ateina Dainuodamas rankomis kasėsi panašiai, 
kaip plaukia gyvūnai. Robui buvo be galo smagu; nemanė esąs kil- 
mingas laukinis, tačiau tikrai būtų buvę nesunku pasijusti Odine 
Kojine. Pasiekus kitą krantą, Ateina Dainuodamas nekantrauda- 
mas niurnėjo, kol Robas avėsi batus. Persekiotojų galvos, tarsi ku- 
bile plūduriuojantys obuoliai, jau kyščiojo iš vandens. Robui pa- 
galiau susiruošus ir kamuoliukui vėl atsidūrus tinklelyje, pirmieji 
plaukikai jau lipo į krantą. 

Jiems bėgant, Ateina Dainuodamas parodė jų tikslą — urvelio 
angą, ir ta tamsi ertmė Robą tarsi traukte traukė bėgti greičiau. 
Nė pats nepajuto, kaip triumfuodamas riktelėjo gėliškai, tačiau 
apsidžiaugė per anksti. Į taką, užkirsdami kelią prie urvo, iššoko 
šeši saukai; vanduo buvo beveik nuplovęs dažus, bet ant veidų dar 
buvo matyti balto molio pėdsakų. 

Paskui Drąsiuosius, lipdami ant kulnų, iš miško išnėrė pora 
Ilgųjų Plaukų ir puolė varžovus. Penkioliktame amžiuje vienas 
Robo protėvis — Brajanas Kalenas — niekieno nepadedamas, su- 
laikė visą Makloklinų kariauną, švilpiančiu mirties ratu virš galvos 
sukdamas didžiulį škotišką kalaviją. Du Ilgieji Plaukai dabar, suk- 
dami lazdas, dviem panašiais, gal ne tokiais mirtinais, bet grės- 
mingais ratais laikė atstu tris saukus. Tačiau trims Drąsiesiems 
medžioti kamuoliuką niekas nekliudė. Ateina Dainuodamas lazda 
tiksliai atmušė vėzdo smūgį, o paskui, įrėmęs basą koją, priešinin- 
ką dailiai nubloškė. 

— Štai taip, į subinę jam, į subinę, — subliuvo Robas Džėjus, 
užmiršęs, kad niekas jo žodžių nesupranta. Jo pusėn, lyg drignių 
apsirijęs, atlėkė indėnas. Robas žengtelėjo į šalį, o kai pliki indėno 
kojų pirštai atsidūrė greta, iš visų jėgų užmynė sunkiu batu. Dar 
keli žingsniai tolyn nuo dejuojančios aukos, ir urvas priartėjo taip, 
kad nebekliudė nė menki Robo gebėjimai valdyti lazdą. Jis krypte- 
lėjo riešą, ir kamuoliukas nuskriejo pirmyn. Nesvarbu, kad, užuot 
lėkęs gražiai ir lygiai, į olos šešėlį jis tik šiaip ne taip nušokavo. 
Svarbiausia — visi matė, kaip kamuoliukas įkrito. 

Robas švystelėjo lazdą aukštyn ir suriko: 

— Pergalė-ė-ė! Nugalėjo Juodasis klanas! 

Jis turbūt net nepajuto, o tik išgirdo smūgį, kai už nugaros in- 
dėnas užsimojo lazda, ir ši pataikė į galvą. Garsas buvo aiškus ir 
tikslus, panašus į tuos, prie kurių priprato medkirčių stovykloje, 
kai dviašmenis kirvis dunksteli į kietą ąžuolinį rąstą. Jis apstulbo, 
nes atrodė, lyg būtų prasivėrusi žemė. Krito į gilią duobę, nėrė į 
tamsą, kuri baigė viską — taip sustoja laikrodis. 

AKMENINIO ŠUNS DOVANA 


ROBAS NEJAUTĖ, KAIP JĮ TARSI MAIŠA GRŪDŲ NEŠĖ Į INDĖNŲ STO- 
vyklą. Kai atsimerkė, buvo naktis. Užuodė ištryptą žolę. Kepamą 
mėsą — tikriausiai riebios voverės. Laužo dūmus. Moters kvapą — 
palinkusios prie jo Makva-ikvos akys atrodė ir jaunos, ir be galo 
senos. Jis nesuprato, ko ji klausia, tik suvokė, kaip neapsakomai 
skauda galvą. Nuo mėsos kvapo pykino. Makva-ikva šito, matyt, 
tikėjosi, nes jo galvą laikė virš medinio kibiro, į kurį reikėjo vemti. 

Kai išsivėmė ir gulėjo nusilpęs, vos atgaudamas kvapą, ji davė 
kažko gerti — skystis buvo vėsus, žalsvas ir labai kartus. Lyg ir 
pajuto mėtas, bet viską gožė stipresnis ir kur kas nemalonesnis 
skonis. Priešindamasis mėgino nusigręžti, bet Makva-ikva tvirtai 
laikė galvą ir kaip vaiką privertė nuryti viską. Robas suirzo, net 
pyktelėjo. Bet netrukus užmigo. Retkarčiais pabusdavo, ir ji jėga 
sugirdydavo kartaus žalio skystimo. Šitaip, tai atgaudamas nuo- 
voką, tai vėl užsnūsdamas arba žįsdamas keisto skonio Motinos 
Gamtos spenį, išgyveno beveik dvi dienas. 

Trečią rytą guzas galvoje buvo susitraukęs, o skausmas atslū- 
gęs. Makva-ikva sutiko, kad jis jau sveiksta, bet vis tiek gausiai 
prigirdė savo vaistų, ir Robas vėl užmigo. 

(O Gervių šokio šventė tęsėsi. Kartais atsklisdavo duslus van- 
deninio būgno grumėjimas ir keista gomurine indėnų kalba dai- 
nuojantys balsai, artimesnių ar atokiau vykstančių žaidimų ir 
varžybų atgarsiai, žiūrovų šūksniai. Baigiantis dienai, ilgnamio 
prieblandoje jis atsimerkė ir pamatė, kad Makva-ikva persirengia. 
Įsmeigė žvilgsnį į moteriškas krūtis ir suglumo, nes toje menkoje 

šviesoje išvydo randus ir rumbus, susivijusius keistais ženklais ar 
runomis nuo raktikaulių iki pat abiejų spenelių skritulių. 

Nors Robas gulėjo nekrustelėdamas ir be jokio garso, ji kaž- 
kaip pajuto, kad jis nemiega. Akimirką Makva-ikva stovėjo prie- 
šais, žiūrėdama į akis. Paskui nusisuko — atgręžė nugarą. Ne, su- 
vokė jis, ne stengdamasi paslėpti tamsų susiraizgiusį trikampėlį, o 
nuo jo saugodama paslaptinguosius ženklus ant krūtinės. Švento- 
sios krūtys, tarė jis sau stebėdamasis. Šlaunys ir strėnų apvalumai 
šventumo neturėjo. Ji buvo stambių kaulų, bet Robas nesuprato, 
kodėl ją vadina Moterimi Loke — veidu ir lankstumu Makva-ikva 
labiau priminė stiprią katę. Niekaip negalėjo atspėti jos amžiaus. 

Staiga skausmingai nusmelkė vaizdas, kaip paima ją iš nuga- 
ros, rankomis nutvėręs po storą riebalais išteptų juodų plaukų 
kasą, tarsi jotų ant juslingos žmogaus pavidalo kumelės. Robas 
apstulbo supratęs, kad štai jis ketina mylėtis su raudonode lauki- 
ne, nuostabesne už visas, sugalvotas Džeimso Fenimoro Kuperio. 
Ir jo kūnas čia pat tai akivaizdžiai patvirtino. Priapizmas — šiaip 
grėsmingas simptomas, tačiau Robas žinojo: kaltas ne sužeidimas, 
tai reakcija į šitą moterį, liudijanti apie sveikstantį organizmą. 

Jis ramiai gulėjo, žiūrėdamas, kaip Makva-ikva velkasi spur- 
gais puoštą elnio odos apdarą. Per dešinį petį užsikabino keturių 
spalvų juostelių diržą, ant kurio kairiame šone tabalavo simboliais 
išpieštas odos krepšys, ir iš didelių ryškių Robui nežinomų paukš- 
čių plunksnų supintą vainiką. 

Tuoj pat ji dingo už durų. Robas tebegulėdamas netrukus iš- 
girdo, kaip jos balsas kyla ir leidžiasi, matyt, meldėsi. 

Heg! Heg! Heg! - vienu balsu atsiliepė indėnai, ir Makva-ikva 
giedojo toliau. Robas nenutuokė, ką ji sako savo dievui, bet nuo 
balso krėtė šiurpas, ir jis klausėsi, pro Makvos būsto dūmų angą 
žvelgdamas į šaltas lyg ledas žvaigždes, kurias ji kažkokiu būdu 
privertė liepsnoti. 

Naktį nekantriai laukė, kol aprims Gervių šokio šurmulys. 
Snūduriavo, nubudęs nerimastingai pasiklausydavo ir toliau lauk- 
davo, kada pagaliau nutils apeigų garsai, nebebus girdėti balsų, 
ir šventė baigsis. Galų gale sukluso, pajutęs, kad kažkas įžengė į 
ilgnamį. Sušiureno nusivelkami drabužiai, pasigirdo lengvas ato- 
dūsis, šalia atsirado kūnas. Robą apglėbė moters rankos, ir jis pats 

užčiuopė nuogą odą. Jokio garso, tik slopinamas alsavimas, tylus 
kikenimas, šnipštelėjimas. Stengtis jam nereikėjo. Jei būtų norė- 
jęs malonumą tęsti, niekaip nebūtų pajėgęs, nes labai ilgai gyveno 
vienas. Ji buvo patyrusi ir vikri, jis nekantrus ir greitas, o paskui, 
viskam pasibaigus, nusivylė... Lyg būtų atsikandęs nuostabaus vai- 
siaus ir supratęs, kad tikėjosi kažko kita. 

Tamsoje čiuopė šalia gulintį kūną tarsi tikrindamas, ir dabar 
jam dingojosi, kad krūtys labiau subliuškusios, negu atsiminė, 
pirštai slydo lygia, be jokių randų oda. Nušliaužęs prie ugnies, Ro- 
bas Džėjus ištraukė šakaliuką ir pamosikavo, kad rusenantis galas 
įsidegtų. 

Atropojęs prie guolio su deglu, atsiduso. Platus, plokščias, jam 
besišypsantis veidas atrodė išties malonus, tačiau tos moters jis 
niekada nebuvo matęs. 


Rytą į savo ilgnamį grįžusi Makva-ikva vėl vilkėjo įprastą be- 
formį išblukusio naminio audeklo drabužį. Kol ji virė kukurūzų 
košę pusryčiams, Robas sėdėjo paniuręs. Paskui pasakė, kad dau- 
giau niekada nesiųstų jam moterų, o ji, nieko nesakydama, tik 
klusniai linktelėjo — be abejo, taip išmoko vaikystėje, kai krikščio- 
nių mokykloje ją bardavo mokytojai. 

Ta atsiųstoji - Dūmų Moteris, pasakė ji. Maišydama košę, ra- 
miai papasakojo negalinti gultis su vyru, nes tada prarastų galią 
gydyti. 

Prakeiktos laukinių nesąmonės, pagalvojo nevilties apimtas 
Robas. Bet buvo aišku - ji tuo tikėjo. 

Valgydamas jis vis dar svarstė, ir keista saukiška jos kava atro- 
dė kartesnė negu visada. Tiesą sakant, turėjo sutikti: nedelsdamas 
spruktų nuo jos, jeigu žinotų, kad jo daktaravimas baigtųsi, vos 
kyštelėjus pimpalą į jos plyšelį. 

Nors ir nenoromis, Robas pripažino - ji rado išmintingą išeitį: 
pasirūpino, kad jo geismo liepsna prigestų, ir tik tuomet paprastai 
ir atvirai papasakojo, kaip viskas yra iš tiesų. Ta moteris tikrai ne- 
paprasta, jau ne pirmą kartą tarė sau. 


Popiet saukai susirinko į Makva-ikvos Zedonoso-te. Ateina 
Dainuodamas kažką trumpai pasakė, kreipdamasis į indėnus, bet 
jo žodžius Makva-ikva Robui išvertė. 

— I-neni-va. Jis yra vyras, - kalbėjo didysis indėnas. Ir pridūrė, 
kad Koso vabeskiu, Baltasis Šamanas, visada bus saukas ir priklau- 
sys Ilgiesiems Plaukams. Visi saukai iki gyvenimo galo būsią Koso 
vabeskiu broliai ir seserys. 

Iš būrio priekin buvo išstumtas Drąsusis, Akmeninis Šuo, 
tvojęs Robui per galvą, kai kamuolio ir lazdos žaidimas jau buvo 
laimėtas. Stovėjo mindžikuodamas ir nejaukiai šypsodamasis. 
Saukai nemokėjo atsiprašinėti, bet puikiai suprato, kaip reikia 
atsilyginti už skriaudą. Akmeninis Šuo Robui įteikė odinį krepšį, 
tokį pat kaip tas, kurį kartais nešiojo Makva-ikva, tik papuoštą ne 
plunksnomis, o dygliakiaulės dygliais. 

Makva-ikva pasakė, kad tas krepšys skirtas jo medicininiams 
reikmenims ir šventiems asmeniniams daiktams, vadinamiems 
ni-šom, kurių matyti niekam nevalia, iš tų šventenybių kiekvienas 
saukas semiasi galios ir stiprybės. Krepšiui nešioti dovanojo ketu- 
rias dažytas sausgysles — rudą, oranžinę, mėlyną ir juodą. Pritvir- 
tino prie krepšio vietoj diržo per petį. 

— Tos juostos vadinamos ize, - paaiškino Makva-ikva. — Kai 
jas nešiosi, kulkos tavęs nesužeis, o derlius bus geresnis, ir ligoniai 
sveiks greičiau. 

Robą dovanos sujaudino ir sutrikdė. 

— Džiaugiuosi būdamas saukų brolis. 

Dėkoti jam visada buvo sunku. Kadaise dėdė Ranaldas išleido 
penkiasdešimt svarų, kad jis, tuo metu medicinos studentas, gau- 
tų tvarstytojo pareigas universiteto ligoninėje ir įgytų chirurgijos 
patirties, o Robas vos pajėgė išlementi kelis padėkos žodžius. Lai- 
mė, saukai taip pat nemėgo nei audringai dėkoti, nei jausmingai 
atsisveikinti, tad niekam neužkliuvo, kai jis tik išėjo laukan, pasi- 
balnojo arklį ir išjojo. 


Grįžęs į savo trobelę, Robas pirmiausia tarsi žaisdamas ėmė 
rinkti daiktus šventajam gydytojo krepšiui. Prieš kelias savaites 
miške buvo radęs mažytę gyvūno kaukolę, baltą, visiškai švarią ir 
paslaptingą. Manė, kad ji skunso, atrodė maždaug tokio dydžio. 
Gerai, o kas dar? Gimdant uždususio vaiko pirštelis? Buožgalvio 
akis, varlės koja, šikšnosparnio kailis, šuns liežuvis? Staiga Robas 
suprato apie tai turįs galvoti kuo rimčiausiai. Kokie daiktai išties 

svarbiausi, atskleidžiantys jo sielą, kas yra jo mi-šom, iš kurio Ro- 
bertas Džadsonas Koulas gauna galių? 

Į krepšį įsidėjo vertingiausią Koulų šeimos relikviją — chirurgi- 
nį melsvo plieno peilį, kurį Koulai vadino Robo Džėjaus skalpeliu, 
jis visada atitekdavo gydytoju tapusiam vyriausiajam sūnui. 

Ką dar galėjo paimti iš savo ankstesnio gyvenimo? Į krepšį ne- 
įkiši šalto Škotijos aukštumų oro. Arba šilto savos šeimos saugu- 
mo. Jis svajojo turėti tėvo atvaizdą — jo veido bruožus buvo seniai 
pamiršęs. Motina atsisveikindama davė Šventąjį Raštą, todėl tą 
knygą jis brangino, bet mi-šom ji netiko. Žinojo motinos nieka- 
da nebepamatysiąs — tikriausiai jau mirusi. Toptelėjo, kad motiną 
galėtų nupiešti, kol veidas dar neišdilęs iš atminties. Pamėginus 
atvaizdas popieriuje atsirado greitai, tik nosis ne tokia, ir Robas 
kelias valandas kamavosi, kol galų gale išgavo teisingą formą. Tada 
tą popieriaus lapą suvyniojo, perrišo ir įdėjo į krepšį. 

Įkišo ir Džėjaus Geigerio jam perrašytas natas, pagal kurias 
savo viola da gamba galėjo groti Šopeną. 

Nukeliavo ir gabalas stipraus rudo muilo — kaip ženklas, ko 
apie švarą ir chirurgiją išmoko iš Oliverio Vendelio Holmso. Čia 
jo mintys pakrypo kita linkme, ir šiek tiek pagalvojęs iš krepšio 
išėmė viską, išskyrus skalpelį ir muilą. Tada įdėjo skepetų ir tvars- 
čių, įvairių vaistų ir gydomųjų žolių bei chirurginių instrumentų, 
kurių prireikia lankant ligonius. 

Baigęs turėjo medicininį krepšį su įvairiais savo amato ir meno 
reikmenimis bei įrankiais. Štai kas teikė jam galių, ir Robas labai 
džiaugėsi dovana, kurią pelnė, gavęs smūgį į savo kietą galvą nuo 
indėno Akmeninio Šuns. 

STIRNŲ MEDŽIOKLĖ 


AVIŲ PIRKIMAS BUVO SVARBUS ĮVYKIS, NES ROBUI, NORINČIAM 
pajusti, jog namai iš tikrųjų jo, sodyboje stigo tik bliovimo. Iš 
Kimbelas su avimis geba tvarkytis ne prasčiau negu su kitais gy- 
vuliais, ir netrukus Oldenas, lyg būtų piemenavęs daugelį metų, 
jau vienas karpė uodegas, kastravo ėriukus ir tikrino, ar nejįsi- 
metė susas. 

Robui buvo labai paranku, kad nebūtina rūpintis ūkiu, nes, pa- 
sklidus žiniai apie atsiradusį gerą daktarą, pacientai kvietė atvykti 
vis toliau. Jis žinojo: artėja laikas, kai lankomų vietovių plotą teks 
apriboti. Niko Holdeno svajonė pildėsi — į Holdeno Perkėlą kraus- 
tėsi naujos šeimos. Nikas, vieną rytą atjojęs apžiūrėti bandos, pa- 
reiškė, kad avių kvapas visai neprastas, ir liko ilgėliau, norėdamas 
„Išdėstyti vieną įdomią mintį — apie malūną“. 

Vienas iš neseniai atvykusių — vokietis Pfersikas, malūninin- 
kas iš Naujojo Džersio. Jis žinojo, kur galima nusipirkti malimo 
įrangą, tačiau neturėjo kapitalo. 

— Turėtų pakakti devynių šimtų dolerių. Skirsiu šešis šimtus 
už penkiasdešimt procentų akcijų. Tu įdėsi tris šimtus už dvide- 
šimt penkis procentus — jei pritrūktum, paskolinsiu, kiek reikės. 
O dar dvidešimt penkis procentus duosime Pfersikui už darbą. 

Robas dar nebuvo išmokėjęs Nikui nė pusės skolos, būti sko- 
lingam jam labai nepatiko. 

— Visus pinigus įdedi pats, kodėl gi nepasiimi visų septynias- 
dešimt penkių procentų? 

— Noriu tau į lizdelį prinešti kuo daugiau pūkų, kol taps toks 
minkštas, kad nekiltų jokių pagundų išskristi. Miestui esi toks pat 
svarbus, kaip ir vanduo. 

Robas Džėjus žinojo, kad Nikas sako tiesą. Su Oldenu į Rok 
Ailendą pirkdami avis matė Niko dalijamus lapelius, kur buvo iš- 
vardyti privalumai, įsikūrus Holdeno Perkėloje, tarp jų labai pa- 
brėžtas ir kvalifikuotas daktaro Koulo darbas. Malūno verslas, 
Robo akimis, lyg ir neturėjo kliudyti gydytojo veiklai, tad galų gale 
jis sutiko. 

— Dabar mes - partneriai! - tarė Nikas. 

Šitaip sutarę vienas kitam paspaudė ranką. Atšvęsti prisidegus 
didžiulį cigarą Robas atsisakė — analinis nikotino taikymas nuo 
tabako jį gerokai atgrasė. Nikas užsirūkė, ir Robas pasakė, esą šis 
atrodo kaip tikras bankininkas. 

— Tai įvyks greičiau, negu tikiesi, ir sužinosi vienas iš pirmų- 
jų. - Nikas patenkintas išpūtė dūmus į dangų. — Šį savaitgalį vyks- 
tu į Rok Ailendą stirnų medžioti. Gal keliaujam kartu? 

— Medžioti elnių? Į Rok Ailendą? 

— Ne elnių. Moteriško būdo asmenų. Ką manai, senas kelme? 

— Nuo viešnamių laikausi atokiau. 

— Kalbu apie rinktinės kokybės prekes. 

— Gerai, tada keliaujam, — tarė Robas Džėjus. Kalbėjo atsai- 
niai, bet, matyt, balsas išdavė, kad į tokius reikalus jis žvelgia rim- 
tai, nes Nikas Holdenas plačiai nusišypsojo. 


Stivensono viešbučio dvasia atitiko dvasią prie Misisipės įsi- 
kūrusio miesto, kurį kasmet aplankydavo beveik du tūkstančiai 
garlaivių, o upe neretai plaukdavo per trečdalį mylios nusitęsę 
sieliai. Upeiviams ir medkirčiams gavus pinigų, namas gausdavo 
nuo triukšmo, o kartais ir peštynių. Nikas Holdenas pasirūpino, 
kad sąlygos būtų prašmatnios ir nepigios — apartamentai su dviem 
miegamaisiais ir svetaine tarp jų. Moterys buvo pusseserės ta pačia 
pavarde Dober, joms patiko, kad jų globėjai — rimtų profesijų vy- 
rai. Nikas pasirinko Letę, Robui teko Virdžinija. Abi smulkutės ir 
žvitrios lyg žvirbliukai, bet tokio šelmiškai vylingo būdo, kad Robą 
net dirgino. Letė buvo našlė. Virdžinija jam sakė esanti netekėjusi, 
bet, naktį pažinęs jos kūną, Robas pastebėjo, kad yra gimdžiusi. 

Kitą rytą, visai ketveriukei kartu pusryčiaujant, moterys šnibž- 
dėjosi ir kikeno. Virdžinija, matyt, papasakojo Letei apie movą, 
Robo vadinamą Seniu Raguotuoju. Letė tikriausiai papasakojo ir 
Nikui, nes, jojant namo, šis apie tai prabilo juokdamasis. 

— Kam vargti su tokiais netikusiais dalykais? 

— Dėl ligų, - kukliai atsakė Robas. - Ir nuo tėvystės saugo. 

— Gadina visą malonumą. 

Ar iš tiesų buvo malonu? Jis pripažino: palengvėjo ir kūnui, ir 
sielai, tad kai Nikas pareiškė, jog tokia draugija jam patiko, Robas 
patvirtino, ir abu sutarė kitą sykį stirnas medžioti kartu. 


Kitą kartą jodamas pro Šrioderio ūkį, Robas pamatė, kad Gu- 
sas pievoje mosuoja dalgiu, nors pirštų neturi. Abu šūktelėjo pa- 
sisveikindami. Robas norėjo joti ne pro Bledsou namuką, nes ta 
moteris aiškiai parodė jį laikanti įsibrovėliu, ir, pagalvojus apie ją, 
tik sugesdavo nuotaika. Vis dėlto paskutinę akimirką arklį pasuko 
į proskyną ir nušoko žemėn. 

Priėjęs prie namo, jau ketino belsti, bet ranka sustingo, krum- 
pliams nespėjus stuktelėti į duris, nes viduje buvo aiškiai girdė- 
ti vaiko klyksmas ir kimios suaugusiojo dejonės. Nekokie garsai. 
Stumtelėjus pasirodė, kad durys neužrakintos. Kambaryje kvapas 
trenkė į nosį lyg kumščiu, tvyrojo tiršta prieblanda, bet Robas 
jęs kūdikis persikreipusiu iš baimės veidu ir prasižiojęs — turbūt 
staiga išdygęs aukštas nepažįstamasis tapo paskutiniu smūgiu, ir 
vaikas nebepajėgė net rėkti. Robas Džėjus norėjo paimti vaiką ant 
rankų ir nuraminti, bet moteris vėl sukliko, ir neliko abejonių, kad 
reikia rūpintis būtent ja. 

Jis atsiklaupė ir palietė skruostą. Šaltas prakaitas. 

— Ponia, kas jums yra? 

— Vėžys. 

— Ponia Bledsou, kur skauda? 

Jos rankos ilgais išskėstais pirštais nuslinko į pilvo apačią ir 
prisispaudė abiejose pusėse tarsi baltas voratinklis. 

— Tas skausmas aštrus ar bukas? 

— Jis duria! Smeigia kiaurai! Pone, jis... siaubingas! 

Robas bijojo, kad šlapimas nesiveržtų pro fistulę, atsiradusią 
po gimdymo. Jei būtų taip, niekuo negalėtų padėti. 

Ji užsimerkė, nes nebebuvo prasmės slėpti - Robui kiekvienas 
įkvėpimas liudijo apie nesulaikomą šlapinimąsi. 

— Turiu jus apžiūrėti. 

Ji, žinoma, rengėsi nesutikti, tačiau, pravėrusi burną, tik dar 
kartą riktelėjo iš skausmo. Buvo sustingusi iš įtampos, bet nesi- 
priešino, kai Robas ją pasuko taip, kad gulėtų pusiau išsitiesusi 
ant kairio šono ir krūtinės, iškėlusi dešinę šlaunį ir kelį. Robas jau 
matė, kad fistulės nėra. 

Krepšyje jis turėjo mažą dėžutę su šviežiais baltais tepamai- 
siais taukais. 

— Nesinervinkite! Aš esu gydytojas, — tarė, bet ji verkė ne tiek 
dėl nemalonios procedūros, kiek dėl pažeminimo. Robas tuo metu 
vidurinį kairės rankos pirštą įkišo į makštį, dešine maigė pilvą. Įsi- 
vaizdavo, kad jo piršto galiukas — tarsi akis; judėdamas ir čiuop- 
damas iš pradžių nieko nematė, bet, priartėjęs prie gaktikaulio, 
kažką aptiko. 

O paskui ir dar. 

Švelniai ištraukęs pirštą, jai padavė skepetą nusišluostyti, o 
pats išėjo prie upelio nusiplauti rankų. 


Robas, ketindamas pasikalbėti, ją su nurimusiu vaiku ant rankų 
išvedė laukan ir pasodino ant kelmo negailestingoje saulėkaitoje. 

— Vėžio jums nėra, - būtų buvę puiku prie to ir sustoti. —- Jus 
kamuoja šlapimo pūslės akmenys. 

— Nemirsiu? 

Robas turėjo sakyti tiesą. 

— Jei būtų vėžys, vargu ar ilgai išgyventumėte. Kai pūslėje 
akmenys — galimybių kur kas daugiau. 

Jis papasakojo, kaip šlapimo pūslėje tikriausiai dėl vienodo 
maisto ar ilgalaikio viduriavimo iš kristalų susidaro akmenys. 

— Iš tiesų. Jam gimus, ilgai viduriavau. Ar yra kokių vaistų? 

— Ne. Akmenų netirpdo jokie vaistai. Maži akmenėliai kar- 
tais pasišalina su šlapimu; neretai jie būna kampuoti, ir tie aštrūs 
kraštai drasko audinius. Manau, todėl jūsų šlapime pasitaikydavo 
kraujo. Tačiau turite ir du stambius akmenis. Jie per dideli, patys 
nepasišalins. 

— Vadinasi, mane turėsite pjaustyti? Dieve... — tarė virpančiu 
balsu. 

— Ne, — Robas dvejojo, svarstydamas, kiek jai reikia žinoti. 
Duodamas Hipokrato priesaiką, sakė: „Neoperuosiu Žmogaus, 
kurį kankina akmenys“ Kai kurie mėsininkai priesaikos nepai- 
sydavo ir vis tiek operuodavo, giliai perpjaudami tarpvietę tarp 
išangės ir vulvos arba kapšelio, kad galėtų atverti šlapimo pūslę 
ir pasiekti akmenis; iš jų aukų tik viena kita ilgainiui atsigaudavo, 
daug mirdavo nuo pilvaplėvės uždegimo, kiti likdavo visam gyve- 
nimui suluošinti dėl sužalotų žarnyno ar pūslės raumenų. - Į šla- 
pimo pūslę pro šlapimtakį įvesiu chirurginį instrumentą — siaurą 
vamzdelį. Tas instrumentas vadinasi litotriptorius. Jis turi mažy- 
tes plienines žnyples lyg nasrus, kuriais galima akmenis ištraukti 
ar sutraiškyti. 

— Skaudės? 

— Taip, labiausiai — įvedant ir ištraukiant litotriptorių. Tačiau 
skaudės mažiau negu dabar. Jeigu procedūra pavyks, būsite visiš- 
kai sveika. 

Vis dėlto buvo sunkiausia pripažinti, kad didžiausias pavojus 
kiltų tada, jei jo įgūdžiai pasirodytų nepakankami. 

— Jeigu, mėgindamas sugriebti akmenį, sužnybčiau ir pradur- 
čiau pūslę arba pažeisčiau pilvaplėvę, tikriausiai mirtumėte nuo 
užkrato. 

Žvelgiant į sunykusį jos veidą, retkarčiais šmėstelėdavo ir jau- 
nesnės, dailesnės moters bruožai. 

— Turite nuspręsti, ar leisite pabandyti. 

Susijaudinusi kūdikį per daug prispaudė, ir berniukas vėl pra- 
virko. Todėl Robas tik po kelių akimirkų suvokė, ką ji sušnibždėjo: 

— Labai prašau. 


Jis žinojo, kad litotripsijai atlikti jam reikės pagalbos. Prisi- 
mindamas, koks buvo sustingęs jos kūnas apžiūrint, nujautė - pa- 
galbininkė turėtų būti moteris, tad, palikęs Sarą Bledsou, nujojo į 
artimiausią sodybą pasikalbėti su Alma Šrioder. 

— Ak, negaliu, ne, jokiu būdu! - išblyško vargšė Alma. Sarą ji 
nuoširdžiai užjautė ir todėl buvo dar baisiau. - Gott im Hirmmnel! 
Neprašykite, daktare Koulai, negaliu. 

Supratęs, kaip ji jaučiasi, Robas užtikrino, jog tai nėra nedora 
ar negarbinga. Kai kurie žmonės nepajėgia žiūrėti, kai operuojama. 

— Alma, nurimkite! Rasiu kokią kitą pagalbininkę. 

Traukdamas toliau galvojo, kuri apylinkės moteris galėtų jam 
padėti, bet apsvarstęs visas atmetė. Verksmo jam jau gana; dabar 
reikėjo sumanios moters stipriomis rankomis ir tokios dvasios, 
kad prie kenčiančios ligonės liktų tvirta. 

Nujojęs pusę kelio iki namų, arklį apgręžė ir nurisnojo indėnų 
kaimelio pusėn. 


17 


MIDE-VIVINŲ DUKTĖ 


MAKVA-IKVA KARTAIS LEISDAVO SAU PAGALVOTI APIE PRAEITĮ 
ir tada prisimindavo laikus, kai tik vienas kitas turėjo baltojo 
žmogaus drabužių, kai suplyšę marškiniai ar apdriskusi suknelė 
buvo ypatingas dalykas, nes visi vilkėjo išdirbtas, išmirkytas ir vi- 
saip suminkštintas elnių odas arba žvėrių kailius. Vaikystėje, kuri 
prabėgo Sauk-e-nuke — tada ją šaukdavo Nišvri Kekavi, Du Dan- 
gūs — baltųjų žmonių, mukamonų, buvo tiek nedaug, kad indėnų 
gyvenimui jie neturėjo jokios įtakos. 

Saloje gyveno kareivių įgula, atsiradusi po to, kai Sent Luiso 
pareigūnai prigirdė kelis meskvokius bei saukus ir privertė pasi- 
rašyti popierių, kurio išsiblaivę jie nesugebėjo perskaityti. Dvie- 
jų Dangų tėvas buvo Aštibugva-gupičis, Žaliasis Bizonas. Dviem 
Dangums ir vyresniajai jos seseriai Meki-ikvavai, Aukštajai Mote- 
riai, jis pasakojo, kad, pastačius kariuomenės buveinę, Ilgieji Pei- 
liai sunaikino geriausius Žmonių uogakrūmius. 

Žaliasis Bizonas buvo kilęs iš Lokių giminės, tad vadovau- 
ti genčiai tiko, bet nenorėjo tapti nei vadu, nei žiniuoniu. Nors 
turėjo šventą vardą (pagal Manitu), buvo paprastas žmogus, ger- 
biamas už gerą savo laukų derlių. Jaunystėje dalyvavo kovose su 
ajovais ir turėjo trofėjų. Tomis kovomis, skirtingai nei kiti, girtis 
nemėgo, tačiau, mirus jos dėdei Vinavai, Trumpajam Ragui, Du 
Dangūs šiek tiek sužinojo apie tėvą. 

Trumpasis Ragas — pirmasis indėnas, mirštamai nusigėręs, var- 
todamas tą nuodą, kurį mukamonai vadino Ohajo viskiu, o Žmo- 
nės — pipiriniu vandeniu. Kitaip negu daugelis genčių, negyvėlių 

kūnus įkeliančių į medžių dvišakumą, saukai mirusiuosius laido- 
davo. Trumpąjį Ragą nuleidus į duobę, jos tėvas, įnirtingai mosuo- 
damas karo kuoka, savuoju puka-mo kirto į kapo kraštą. 

— Kovodamas nudėjau tris vyrus ir jų dvasias dabar atiduodu 
štai čia gulinčiam savo broliui, kad jam vergautų kitame pasaulyje, — 
pasakė jis, ir Du Dangūs sužinojo: kadaise jos tėvas buvo karys. 

Šiaip jis buvo darbštus ir ramaus būdo. Iš pradžių su jos mo- 
tina Matapija, Upių Santaka, augino kukurūzus, moliūgus ir agu- 
ročius dviejuose laukuose, bet Taryba, pamačiusi, kad jam gerai 
sekasi, skyrė dar du laukus. Bėdos prasidėjo, kai Du Dangūs ėjo 
dešimtuosius metus. 

Atsikraustęs mukamonas Hokinsas pasistatė namą greta jos 
tėvo kukurūzų lauko. Tą žemę, kur jis įsikūrė, anksčiau dirbo Ve- 
gu-va, Šonis Šokėjas, bet jis mirė, ir Taryba jos dar niekam nebuvo 
paskyrusi. Hokinsas atsigabeno arklių ir karvių. Laukus vieną nuo 
kito skyrė tik gyvatvorės ir žabų užtvaros, tad jo arkliai netrukus 
prasibrovė į Žaliojo Bizono lauką ir nuėdė kukurūzus. Žaliasis Bi- 
zonas arklius sugaudė ir parvedė Hokinsui, bet kitą rytą gyvuliai 
vėl ganėsi jo kukurūzų lauke. Bizonas pasiskundė Tarybai, bet ši 
nežinojo, ką daryti, nes į Rok Ailendą atsikraustė dar penkios bal- 
tųjų šeimos ir įsikūrė žemėse, kurias saukai dirbo jau daugiau kaip 
šimtą metų. 

Žaliasis Bizonas nusprendė, užuot grąžinęs Hokinsui gyvu- 
lius, pririšti savo laukuose, ir pas jį tuoj pat apsilankė vienas Rok 
Ailendo pirklys, baltasis Džordžas Davenportas. Jis buvo pirmas 
baltasis, apsigyvenęs tarp indėnų, ir Žmonės juo pasitikėjo. Da- 
venportas liepė Žaliajam Bizonui grąžinti arklius Hokinsui, kitaip 
Davenporto. 

Tą 1831 metų rudenį saukai kaip ir kiekvienais metais iškeliavo 
į žiemos stovyklą Misūryje. Pavasarį grįžę į Sauk-e-nuką, pama- 
tė, kad dar daugiau baltųjų šeimų atsikraustė į jų žemes, statosi 
namus, griauna jų tvoras ir degina ilgnamius. Dabar Taryba jau 
turėjo kažką daryti ir ėmė tartis su Davenportu, indėnų įgaliotiniu 
Feliksu Sent Reinu ir forto kareivių vadu majoru Džonu Blisu. Po- 
kalbiai tęsėsi ilgai, o Taryba genties žmonėms, kurių laukai buvo 
užgrobti, paskyrė kitus laukus. 

Nedidukas, apkūnus olandas iš Pensilvanijos Džošua Van- 
drufas užgrobė lauką, priklausantį saukui Makataime-šekijakijak, 
Juodajam Vanagui. Vandrufas pradėjo pardavinėti indėnams viskį 
iš to paties Zedonoso-te, kurį savo rankomis statė Juodasis Vana- 
gas su sūnumis. Juodasis Vanagas nebuvo vadas, bet daugumą iš 
savo šešiasdešimt trejų metų jis kovėsi su oseidžiais, čerokiais, či- 
pevais ir kaskaskiais. 

1812 metais tarp baltųjų kilus karui, jis surinko saukų karių 
būrį ir pasisiūlė tarnauti amerikiečiams, bet buvo su panieka at- 
stumtas. Įsižeidęs savo paslaugas pasiūlė anglams, šie elgėsi su juo 
kur kas pagarbiau ir priėmė kautis jų pusėje, aprūpindavo ginklais, 
šaudmenimis, skyrė apdovanojimų ir įteikė kareivio ženklą — rau- 
doną milinę. 
pardavinėjamas viskis. Ir matė, kaip svaigalai naikina jo gentį. 
Vandrutfas ir jo draugas B. F. Paikas indėnus prigirdydavo ir išvi- 
liodavo kailius, arklius, šautuvus, spąstus. Juodasis Vanagas nuėjo 
pas Vandrufą su Paiku ir paprašė liautis pardavinėti saukams viskį. 
Niekas jo nepaisė, tad šis grįžo su pustuziniu karių, šie iš ilgnamio 
statines išrideno, pramušė ir viskį išpylė. 

Vandrufas iškart prisikrovė maisto atsargų ilgai kelionei ir iš- 
jojo į Belvilį pas Džoną Reinoldsą, Ilinojaus gubernatorių. Šiam, 
davęs priesaiką, raštu paliudijo, kad indėnai saukai siautėja, žudo 
žmones ir naikina baltųjų naujakurių turtą. Gubernatoriui jis 
įteikė ir antrą, B. F. Paiko pasirašytą, peticiją: „Indėnai gano savo 
arklius mūsų kviečių laukuose, šaudo mūsų karves ir kitus gy- 
vulius ir grasina sudeginti mūsų namus ir mus pačius, jei neišsi- 
kraustysime“ 

Reinoldsas buvo neseniai išrinktas ir per rinkimus žadėjęs, 
kad Ilinojuje gyventi būsią saugu. Sėkmingai su indėnais kovojan- 
tis gubernatorius galėjo svajoti ir apie prezidento rinkimus. 

— Prisiekiu Jėzumi, pone, — karštai tarė jis Vandrufui, — tikrai 
nerastumėte tinkamesnio Žmogaus teisingumui atkurti. 


Į Sauk-e-nuką atvykę ir šiek tiek žemiau prie upės apsistoję 
septyni šimtai raitų kareivių sukėlė daug nerimo ir nuogąstavi- 
mų. Tuo pat metu iš Uolotosios aukštupio, riaugėdamas dūmų 

kamuoliais, atpūškavo garlaivis. Jis užplaukė ant vienos iš tų uolų, 
nuo kurių upė gavo vardą, bet mukamonai jį išlaisvino, ir netru- 
kus laivas jau stovėjo nuleidęs inkarą ir savo vienintelę patranką 
nutaikęs į kaimą. Baltųjų karo vadas generolas Edmundas P. Gein- 
sas saukus iškvietė derėtis. Prie stalo įsitaisė generolas, indėnų 
įgaliotinis Sent Reinas ir pirklys Davenportas, turėjęs būti vertėju. 
Atvyko gal dvi dešimtys iškilesnių saukų. 

Generolas Geinsas pareiškė, kad 1803 metų sutartis, pagal 
kurią Rok Ailende atsirado fortas, Didžiajam Tėvui Vašingtone 
atidavė visas saukų žemes į rytus nuo Misisipės — penkiasdešimt 
milijonų akrų. Apstulbusiems ir suglumusiems indėnams jis tvir- 
tino, kad jie jau gavę išmokas, ir dabar Didysis Tėvas Vašingtone 
pageidauja, kad jo vaikai paliktų Sauk-e-nuką ir keliautų kitapus 
Masesibovio, didžiosios upės. Jų Tėvas Vašingtone dovanos grū- 
dų, kad indėnai galėtų išgyventi šią žiemą. 

Saukų vadas Keokukas suprato, kad amerikiečių yra kur kas 
daugiau negu saukų. Davenportui persakius baltojo karo vado žo- 
džius, įniršis sugniaužė Keokukui širdį. Kiti indėnai žiūrėjo į jį, 
laukdami atsakymo, bet tas tylėjo. Tačiau atsistojo vyras, kuris, 
kariaudamas britų pusėje, buvo pramokęs angliškai, tad galėjo 
kalbėti be vertėjo. 

— Mes savo šalies niekada nepardavėme. Niekada negavome 
išmokų iš mūsų amerikiečių Tėvo. Savo kaimo neatiduosime. 

Generolas Geinsas išvydo indėną, beveik senį, be vado gal- 
vos apdangalo. Apsitaisiusį purvinomis elnių odomis. Įdubusiais 
skruostais, aukšta, kaulėta kakta. Stačia jau nebe juodų, o labiau 
pilkšvų plaukų sruoga, dalijančia pusiau jo skustą galvą. Didele 
nosimi, lyg įžūlus snapas styrančia tarp plačiai įsodintų akių. Rūs- 
čia burna virš nedidelio, duobutėmis išmarginto smakro, nede- 
rančio prie kieto ir aštraus lyg kirvis veido. 

Geinsas atsiduso ir klausiamai žvilgtelėjo į Davenportą. 

— Juodasis Vanagas. 

— Kas jis toks? — paklausė generolas Davenporto, tačiau atsakė 
pats Juodasis Vanagas. 

— Aš — saukas. Saukai buvo mano protėviai, didūs vyrai. Noriu 
likti ten, kur ilsisi jų kaulai, ir būti palaidotas su jais. Kodėl turė- 
čiau palikti jų laukus? 

Juodu su generolu žvelgė vienas į kitą nenuleisdami akių — 
akmuo prieš plieną. 

— Čionai atvykau ne maldauti ar papirkti jūsų, kad paliktumė- 
te šitą kaimą. Turiu jus iš čia iškeldinti, — švelniai tarė Geinsas. — 
Jei pavyks, taikingai. Jei prireiks, jėga. Išsikraustyti duodu dvi die- 
nas. Jeigu per tą laiką per Misisipę nepersikelsite patys, jus išvarys 
kariuomenė. 

Žmonės pasitarė, žiūrėdami į grėsmingai atgręžtą laivo pabū- 
klo vamzdį. Nedideliais būreliais aplink jodinėjantys ir linksmai 
šūkaujantys kareiviai atrodė tvirti ir sveiki, buvo gerai ginkluoti, 
gausiai turėjo šaudmenų. Saukai turėjo senus šautuvus, nedaug 
kulkų, nepasiruošę maisto atsargų. 

Keokukas nusiuntė pakviesti Vabokišijeko, Baltojo Debesies, 
su vinebagais gyvenančio žynio. Baltojo Debesies tėvas buvo vine- 
bagas, motina kilusi iš saukų. Žynys buvo aukštas ir storas, ilgais 
žilais plaukais ir retais juodais ūsais — indėnams tikra retenybe. 
Jis buvo didis žynys, gydęs ir vinebagus, ir saukus, ir meskvokius, 
rūpinęsis dvasiniais jų reikalais. Visos trys gentys jį vadino pra- 
našu, tačiau Baltasis Debesis Keokukui negalėjo išpranašauti nie- 
ko gero. Pasakė, kad amerikiečių šauktiniai stipresni, ir Geinsas 
nenusileis įkalbinėjamas. Jų draugas pirklys Davenportas aplankė 
ir vadą, ir šamaną, ragindamas elgtis, kaip jiems liepiama, ir pa- 
sitraukti iš šitų žemių, kol ginčas nevirto kruvinais susirėmimais. 

Tad antrą tų dviejų Žmonėms duotų dienų naktį jie patraukė 
iš Sauk-e-nuko lyg išvaromi gyvuliai ir per Masesibovį persikėlė į 
savo priešų — ajovų — žemę. 


Tą žiemą Du Dangūs suprato, kad pasaulyje gyventi nesau- 
gu. Grūdai, kuriuos indėnų įgaliotinis atgabeno į naująjį kaimą 
vakarinėje Masesibovio pusėje, buvo prasti, jų nepakako visiems 
išsimaitinti. Sumedžioti ar prigaudyti pakankamai žvėrių maistui 
Žmonės negalėjo, nes daugelis šautuvus ir spąstus buvo išmainę 
Vandrufui į viskį. Liūdnai prisimindavo jų laukuose nenuimtą der- 
lių. Saldžius kukurūzus. Sočius, maistingus aguročius, didžiulius 
saldžius moliūgus. Vieną naktį penkios moterys persikėlė per upę, 
nuėjo į savo senuosius laukus pasirinkti burbuolių nuo kukurūzų, 
kuriuos pačios sodino aną pavasarį. Baltieji naujakuriai jas paste- 
bėjo ir žiauriai primušė. 

Po kelių dienų Juodasis Vanagas su keliais vyrais nujojo į Rok 
Ailendą. Laukuose jie prisipylė į maišus kukurūzų, paskui išlaužė 
sandėlį ir pasiėmė moliūgų bei aguročių. Žiemos speiguose virė 
ginčai. Vadas Keokukas tvirtino, kad Juodojo Vanago žygis gali 
prišaukti baltųjų kariuomenę. Naujasis kaimas neprilygsta Sauk- 
e-nukui, bet gyventi tinka, sakė jis, o kitapus upės įsikūrę muka- 
nonai pirks saukų pagautų žvėrių kailius. 

Juodasis Vanagas įrodinėjo, kad baltaodžiai stums saukus kuo 
toliau, o paskui sunaikins. Vienintelis kelias — kovoti. Ir vienintelė 
viltis — visiems raudoniesiems užmiršti genčių nesantaiką ir su- 
sivienyti nuo Kanados iki Meksikos, padedant anglų Tėvui, prieš 
didesnį priešą — amerikiečius. 

Saukai ginčijosi ilgai. Atėjus pavasariui, dauguma Žmonių nu- 
tarė pasilikti su Keokuku vakarinėje plačios upės pusėje. Tik 368 
vyrai su šeimomis patikėjo savo likimą Juodajam Vanagui. Tarp jų 
buvo ir Žaliasis Bizonas. 


Kanojos laukė pakrautos. Juodasis Vanagas, Pranašas ir Ne- 
ošo, saukų žynys, išplaukė pirmieji, po jų nuo kranto atsistūmė 
kiti, iš visų jėgų irdamiesi galingoje Masesibovio srovėje. Juodasis 
Vanagas neketino nei plėšti, nei žudyti, jeigu tik jo būrys nebus 
užpultas. Plaukiant pasroviui ir priartėjus prie mukamonų gyven- 
vietės, saviškiams liepė dainuoti ir mušti būgnus. Su moterimis, 
vaikais ir seniais jis turėjo beveik tūkstantį tris šimtus balsų, tad, 
juos išgirdę, naujakuriai spruko. Daugelyje sodybų jie pasirinko 
maisto, tačiau burnų maitinti reikėjo daug, o medžioti ar žvejoti 
nebuvo kada. 

Juodasis Vanagas nusiuntė pasiuntinius į keliolika indėnų 
genčių ir į Kanadą prašyti britų pagalbos. Gautos žinios buvo 
prastos. Nenuostabu, kad seni priešai — sijai, čipevai, oseidžiai — 
neketino su saukais stoti prieš baltaodžius, tačiau nesutiko nei 
giminingi meskvokiai, nei kitos draugiškos gentys. Negana to, ir 
britų Tėvas atsiuntė saukams tik drąsinamų žodžių ir palinkėjo 
sėkmės kariaujant. 

Prisimindamas pabūklą laive, Juodasis Vanagas su savo žmo- 
nėmis nutarė pasitraukti nuo upės, tad išsilaipino kairiajame 
krante, iš kurio prieš metus buvo ištremti. Reikėjo branginti net 

menkiausius maisto trupinėlius, tad mantą nešė visi, net ir pil- 
votos, vaikų laukiančios skvo. Tokia buvo ir Upių Santaka. Lan- 
ku apėję Rok Ailendą, jie nužygiavo aukštyn palei Uolotąją pas 
potavatomius, iš kurių tikėjosi gauti žemės kukurūzams auginti. 
Iš potavatomių Juodasis Vanagas ir išgirdo, kad Tėvas Vašingtone 
pardavė saukų kraštą baltiesiems. Sauk-e-nuką ir beveik visus jų 
laukus nupirko Džordžas Davenportas, pirklys, apsimesdavęs jų 
draugu ir raginęs greičiau palikti savo žemes. 

Juodasis Vanagas liepė surengti šunų puotą, nes žinojo, kad 
smaugiami šunys, ruošiama ir valoma mėsa. Jai troškinantis, Juo- 
dasis Vanagas prieš vyrus padėjo savo gydomuosius krepšius. 

— Kariai ir narsuoliai, — tarė jis, - Sauk-e-nuko nebėra. Mūsų 
žemė pavogta. Baltaodžiai kareiviai sudegino mūsų hedonoso-te. 
Išdraskė mūsų laukų tvoras. Jie suarė mūsų Mirusiųjų Lauką ir ant 
šventųjų kaulų pasėjo javus. Šie krepšiai yra mūsų tėvo Muk-ata- 
kveto, saukų genties pradininko. Jie buvo perduoti didžiajam 
mūsų genties karo vadui Na-namakiui, kuris kovėsi prieš visas 
ežerų gentis ir visas lygumų gentis, ir niekada neužsitraukė nešlo- 
vės. Tikiuosi, visi juos saugosite ir ginsite. 

Kariai valgė šventintą mėsą ir kaupė drąsą bei jėgas. Šito jiems 
būtinai reikėjo, nes Juodasis Vanagas žinojo: prieš juos stos Ilgieji 
Peiliai. Tikriausiai Manitu rūpinantis Upių Santakos kūdikis gimė 
toje stovykloje, o ne kur nors žygyje. Šis berniukas įkvėpė kariams 
dvasios ne menkiau negu šunų puota, nes Žaliasis Bizonas sūnui 
davė Vato-kimita, Tas, Kuriam Priklauso Žemė, vardą. 

Pasklidus gandams, kad Juodasis Vanagas su saukais išėjo į ka- 
ro taką, visuomenėje kilo sąmyšis, ir, jo skatinamas, Ilinojaus gu- 
bernatorius Reinoldsas paskelbė renkąs tūkstantį savanorių rai- 
telių. Būsimų kovotojų prieš indėnus pasisiūlė beveik dvigubai 
daugiau, ir į karo tarnybą buvo priimti 1935 neapmokyti vyrai. Juos 
surinko Berdstaune, atsiuntė 342 tikruosius šauktinius ir greitai 
paskirstė į keturis pulkus bei du žvalgų batalionus. Samuelį Vait- 
saidą iš Sent Klero grafystės paskelbė brigados generolu ir paskyrė 
jiems vadovauti. 

Naujakurių pranešimai liudijo, kur Juodasis Vanagas laiko- 
si, ir Vaitsaidas su savo brigada išžygiavo. Pavasaris tais metais 

pasitaikė itin šlapias, tad net per mažus upelius teko plaukte 
plaukti, o paprastos balos virto neišbrendamais purvynais, ku- 
riuose jie nuolat klimpo. Penkias dienas kamavosi, žygiuodami 
be jokių kelių iki Okvaukos, kur turėjo laukti naujos atsargos. 

Tačiau kariuomenė apsikvailino: atsargų nebuvo, o tai, ką tu- 
rėjo maišuose prie balnų, vyrai buvo jau seniai suvalgę. Nedraus- 
mingi ir suirzę savanoriai plūdo karininkus lyg kokie civiliai — 
nors tokie jie, tiesą sakant, ir buvo — ir reikalavo maisto. Vaitsaidas 
nusiuntė pranešimą generolui Henriui Atkinsonui į Armstrongo 
fortą, ir šis nedelsdamas įsakė garlaiviui „Karo vadas“, prisikrovus 
maisto, plaukti žemyn. Vaitsaidas du tikrųjų šauktinių batalionus 
išsiuntė priekin, o didžioji savanorių dalis visą savaitę kimšo pil- 
vus ir ilsėjosi. 

Jie niekada nepamiršo esantys keistoje ir grėsmių pilnoje že- 
mėje. Gražų gegužės rytą gausios pajėgos, maždaug tūkstantis 
šeši šimtai raitelių, sudegino Profetstauną, Baltojo Debesies pa- 
liktą kaimą. Šitaip pasidarbavus juos užplūdo nepaaiškinamas 
nerimas, ir ilgainiui jie neabejojo, kad kerštingi indėnai slepiasi 
už kiekvienos kalvos. Netrukus nerimas virto baime, o ši sukė- 
lė paniką. Metę ginklus, daiktus, atsargas, jie bėgo, gelbėdamiesi 
nuo nesamo priešo, brovėsi per brūzgynus, krūmus ir miškus ne- 
sustodami, kol po vieną ar mažomis grupelėmis, svilinami gėdos, 
pasiekė Diksono gyvenvietę maždaug už dešimties mylių nuo tos 
vietos, kur puolė bėgti. 

Netrukus įvyko ir pirmas tikras susidūrimas. Juodasis Vana- 
gas ir gal keturiasdešimt karių keliavo susitikti su potavatomiais, 
iš kurių tikėjosi gauti lauką kukurūzams auginti. Buvo apsistoję 
ant Uolotosios kranto, kai žvalgas pranešė, kad jų pusėn traukia 
gausios Ilgųjų Peilių pajėgos. Juodasis Vanagas tučtuojau pririšo 
prie karties baltą vėliavą ir tris beginklius saukus nusiuntė su ja 
pas baltuosius prašyti susitikti su jų vadu. Penkis raitus saukus iš- 
siuntė jiems iš paskos stebėti, kaip viskas vyks. 

Amerikiečiai, nepatyrę kovotojai su indėnais, išsigando vien 
saukus išvydę. Iš karto griebė paliaubų vėliavą nešančius tris vyrus 
ir paėmė į nelaisvę, o tada nulėkė paskui penkis stebėtojus, kurių 
du pasivijo ir užmušė. Trys, persekiojami šauktinių, pasiekė stovy- 
klą. Pasirodžiusius baltuosius kareivius puolė maždaug trisdešimt 

penki indėnų kariai, vadovaujami įsiutusio Juodojo Vanago, kuris 
troško kristi teisuolio mirtimi, keršydamas už baltaodžių klastą. 
Priešakinio būrio kareiviams nė į galvą neatėjo, kad indėnų nedaug. 
Vos pamatę puolančius saukus, ponius apgręžė ir leidosi bėgti. 

Mūšyje panika plinta lyg užkrečiama liga, ir po valandėlės tarp 
šauktinių kilo tikras sąmyšis. Sumaištyje du iš trijų su paliaubų 
vėliava sučiuptų saukų pabėgo. Trečias žuvo pašautas. 275 raiti ir 
ginkluoti šauktiniai, apimti siaubo, bėgo lygiai taip pat beatodai- 
riškai, kaip pagrindinės savanorių pajėgos, tačiau šį kartą pavojus 
buvo tikras, ne vaizduotės sukurtas. Keliasdešimt Juodojo Vana- 
go karių trypė juos, puldinėjo atsiliekančius ir grįžo su vienuolika 
skalpų. Kai kurie iš 264 besitraukiančių baltųjų nesustojo, kol at- 
sidūrė savo namuose, bet dauguma kareivių paklaidžioję šiaip ne 
taip susirinko Diksono mieste. 


Džiaugsmą po to mūšio mergaitė, kurią tuo metu vadino Du 
Dangūs, įsiminė visam gyvenimui. Vaikas pajuto viltį. Žinia apie 
pergalę greitai pasklido raudonodžių pasaulyje, ir tuoj pat prie jų 
būrio prisidėjo devyniasdešimt du vinebagai. Juodasis Vanagas 
vaikščiojo, apsivilkęs susiglamžiusius baltus marškinius, po pa- 
žastimi nešiodamasis oda įrištą įstatymų sąvadą — tuos daiktus 
buvo radęs pasprukusio karininko prie balno paliktame maiše. Jo 
gražbylystė tiesiog pražydo. Jie parodę, kad mukamonus galima 
sumušti, tad dabar kitos gentys atsiųsiančios karių, ir bus sudaryta 
sąjunga, apie kurią jis svajojo. 

Tačiau dienos slinko, o daugiau karių nepasirodė. Maisto at- 
sargų mažėjo, medžioklė nesisekė. Galų gale Juodasis Vanagas 
vinebagus išsiuntė viena kryptimi, o pats Žmones nuvedė į kitą 
pusę. Vinebagai nesilaikė jo nurodymų, puldinėjo nesaugomas 
baltųjų sodybas, grobė skalpus, tarp kurių pakliuvo ir indėnų įga- 
liotinio Sent Reino. Dvi dienas paeiliui dangus buvo žalsvai juo- 
das, o Manitu Šagva drebino orą ir žemę. Vabokišijekas įspėjo 
Juodąjį Vanagą žygiuojant būtinai toli priekin siųsti žvalgus. Du 
Dangūs girdėjo tėvą piktai murmant, kad nereikia būti pranašu, 
norint nuspėti, kad gresia didelis pavojus. 


Gubernatorius Reinoldsas niršo. Dėl šauktinių buvo gėda ne 
tik jam, bet ir visiems pasienio valstijų gyventojams. Apie vinebagų 

plėšikavimus pasakojo daug nebūtų dalykų ir kaltę vertė Juodajam 
Vanagui. Radosi daug naujų savanorių: juos viliojo gandas, kad te- 
begalioja 1814 metais Ilinojuje nustatytas atlygis —- penkiasdešimt 
dolerių už kiekvieną nužudytą indėnų vyrą, sučiuptą skvo ar rau- 
donodį vaiką. 

Reinoldsas nesunkiai surinko dar tris tūkstančius pasirengu- 
sių kariauti vyrų. Misisipės pakrančių fortuose jau laukė du tūks- 
tančiai sudirgusių kareivių, vadovaujamų generolo Henrio Atkin- 
sono ir jo pavaduotojo pulkininko Zakarijaus Teiloro. Į Ilinojų iš 
Baton Ružo Luizianoje buvo perkeltos dvi pėstininkų kuopos, iš 
rytinio pakraščio generolas Vinfildas Skotas atvedė tūkstantį re- 
guliariosios armijos kareivių. Jiems garlaiviais plaukiant per Di- 
džiuosius ežerus, būriuose prasidėjo cholera, tačiau ir be šitų da- 
linių susirinko didžiulės pajėgos, trokštančios atkeršyti kitai rasei 
ir nuplauti suterštą garbę. 

Mergaitei Du Dangūs pasaulis visiškai susitraukė. Anksčiau, 
neskubriai keliaujant nuo saukų žiemos stovyklos Misūryje į jų 
vasaros kaimą prie Uolotosios, jis visada atrodė neaprėpiamas. 
Bet dabar, kur tik saukai pasisukdavo, visur atsirasdavo baltųjų 
žvalgų, pokšėdavo šūviai, aidėdavo riksmai, kol jiems pavykdavo 
ištrūkti. Indėnai laimėjo keletą skalpų, keli kariai Žuvo. Jiems se- 
kėsi vengti susidūrimo su pagrindinėmis baltaodžių pajėgomis. 
Juodasis Vanagas gudravo ir sukiojosi, pramindavo netikrus takus 
apgauti kareiviams, tačiau dauguma su juo einančių buvo moterys 
ir vaikai — tokio gausaus būrio judėjimą nuslėpti sunku. 

Jų sparčiai mažėjo. Mirė ir seniai, ir vaikai. Neseniai gimęs 
mergaitės broliukas augo mažutis, bet didelėmis akimis. Motinos 
pienas neišdžiūvo, bet srovelė vis menko, tad kūdikis niekada ne- 
gaudavo jo iki soties. Brolį beveik visą laiką nešdavo Du Dangūs. 

Labai greitai Juodasis Vanagas liovėsi svarstyti, kaip išvaryti 
baltaodžius. Dabar jis kalbėjo apie pabėgimą toli į šiaurę, kur sau- 
kai gyveno prieš šimtus metų. Bet, mėnuliams slenkant, daugelis jo 
sekėjų vis mažiau juo tikėjo. Šeimos tyliai pavieniui traukėsi iš bū- 
rio. Mažos grupelės vilties išgyventi turėjo nedaug, tačiau daugu- 
majų buvo nusprendusios, kad Manitu Juodojo Vanago nebelydi. 

Žaliasis Bizonas liko ištikimas, nors, praėjus keturiems mė- 
nuliams nuo tada, kai jie paliko Keokuko saukus, Juodojo Vanago 

būrys susitraukė iki kelių šimtų, mėginančių pramisti šaknimis ir 
žieve. Jie grįžo prie Masesibovio, visada juos globojusios didžio- 
sios upės. Garlaivis „Karžygys“ užklupo saukus žuvaujančius se- 
kliose Viskonsino žiotyse. Laivui artėjant, Juodasis Vanagas išvy- 
do jo priekyje šešių svarų patranką ir suprato, kad toliau kovoti 
nebeįmanoma. Jo vyrai iškėlė baltą vėliavą, bet laivas plaukė artyn, 
ir samdiniai vinebagai nuo jo denio riktelėjo savo kalba: 

— Bėkite slėptis, baltieji rengiasi šauti! 

Klykdami puolė pakniopstomis į krantą, kai pabūklas iššovė į 
juos tiesiu taikymu, ir pasipylė muškietų ugnis. Dvidešimt trys sau- 
kai žuvo. Kiti pabėgo į mišką, kai kurie nešė ar vilko sužeistuosius. 

Naktį jie ilgai kalbėjosi. Juodasis Vanagas ir Pranašas nutarė 
traukti į čipevų kraštą ir tenai apsigyventi. Trys šeimos pasakė ei- 
siančios su jais, bet kiti, tarp jų ir Žaliasis Bizonas, netikėjo, kad 
čipevai duos saukams laukų kukurūzams auginti, jei kitos gentys 
atsisako, todėl pasiryžo grįžti pas Keokuko saukus. Rytą atsisvei- 
kinę su eisiančiais pas čipevus, jie pasuko namų pusėn, į pietus. 

Garlaivis „Karžygys“, plaukdamas pasroviui, indėnus sekė pa- 
gal maitvanagių ir varnų būrius. Pakeliui mirusius — senius ir vai- 
kus, sužeistus per ankstesnį susidūrimą — saukai dabar palikdavo. 
Laivui sustojus apžiūrėti kūnų, lavonams lupo skalpus, pjaustė 
ausis. Niekam nerūpėjo, kad kuokštas juodų plaukų yra vaiko, o 
raudona ausis - moters; grįžtant namo, tai tapdavo įrodymu, kad 
jų savininkai kovėsi su indėnais. 

Saukai pasitraukė toliau nuo Masesibovio, bet ten laukė ka- 
riuomenės pasamdyti vinebagai. Už jų gretomis išsirikiavę ka- 
reiviai ant šautuvų vamzdžių užmovė durklus, dėl kurių indėnai 
juos praminė Ilgaisiais Peiliais. Puldami baltieji kimiai gyvuliškai 
rėkė — riksmas atrodė lyg duslus laukinių karo šūkis. Jų buvo dau- 
gybė, visi pasirengę beatodairiškai žudyti ir susigrąžinti kažką, ko, 
jų manymu, buvo netekę. 

Saukai neturėjo kur dingti, galėjo tik atsišaudydami trauktis. 
Vėl atsidūrę prie Masesibovio, kovėsi, bet greitai buvo suginti į 
upę. Įbridusi iki krūtinės, Du Dangūs stovėjo greta motinos, kai 
švino rutuliukas Upių Santakai perkirto apatinį žandikaulį. Ji kri- 
to į vandenį veidu. Du Dangūs, laikydama Tą, Kuriam Priklauso 
Žemė, motiną stengėsi atversti ant nugaros. Atvertusi suprato, 

kad Upių Santaka nebegyva. Tėvo ir sesers niekur nebuvo matyti. 
Pasaulyje liko tik šautuvų ugnis ir klyksmai, tad, saukams bren- 
dant į mažytę gluosniais apaugusią salelę, ji patraukė kartu. 

Gūždamiesi už uolų ir išgriuvusių medžių, jie tikėjosi toje sa- 
loje užsilikti. Tačiau iš upės miglos tarsi milžiniškas vaiduoklis 
išniro garlaivis ir į salą atsuko patranką. Kai kurios moterys puo- 
lė į vandenį plaukti per upės platybę. Du Dangūs nežinojo, kad 
kariuomenė papirko sijus, ir šie laukia kitame krante, pasirengę 
nudobti visus, kurie ten atplauks, todėl galų gale nėrė į vandenį, 
dantimis sugriebusi minkštą kūdikio sprando odelę, kad rankomis 
galėtų irtis. 

Dantys susmigo į vaikelio kūną, burnoje jautė brolio kraujo 
skonį, jos pačios kaklo ir pečių raumenys baisiai įskaudo, sten- 
giantis tą mažą galvelę išlaikyti virš vandens. Ji greitai pavargo ir 
suvokė, kad jie abu paskęs. Srovė nešė žemyn, tolyn nuo šūvių, ir 
ji vėl pasuko į sausumą lyg jauniklį nešanti lapė ar voverė. Išlipusi 
ant kranto, gulėjo šalia klykiančio kūdikio ir nežiūrėjo į sužalotą 
jo sprandą. 

Tą, Kuriam Priklauso Žemė, netrukus ji vėl paėmė ant rankų 
ir leidosi eiti toliau nuo šūvių garsų. Ant kranto sėdėjo moteris, 
ir prisiartinusi Du Dangūs pažino seserį. Aukštoji Moteris buvo 
visa kruvina, bet pasakė, kad kraujas ne jos. Ją užgulęs, prievarta- 
vo kareivis, ir tuo metu jam į šoną pataikė kulka. Aukštoji Mote- 
ris vargais negalais išsirangė iš po kruvino kūno; kilstelėjęs ranką, 
kareivis savo kalba prašė pagalbos, o ji čiupo akmenį ir jį užmušė. 

Sesuo papasakojo, kas jai nutiko, bet nesuprato, ką Du Dangūs 
kalbėjo apie motinos mirtį. Šaudymas ir klyksmai, regis, artėjo. 
Nešdama broliuką ant rankų, Du Dangūs seserį nuvedė giliai į 
paupio brūzgynus, ir visi trys tūnojo ten susigūžę. Aukštoji Mote- 
ris tylėjo, tačiau Tas, Kuriam Priklauso Žemė, plonu balseliu blio- 
vė, ir Du Dangūs bijojo, kad, jį išgirdę, ateis kareiviai. Ji prasklei- 
dė savo drabužį ir jam pakišo vos dygstančią krūtį. Kūdikio lūpų 
beviltiškai tampomas mažas spenelis sustandėjo, ir ji laikė vaiką 
prisispaudusi. 

Laikui slenkant, šūviai aidėjo vis rečiau, triukšmas aprimo. 
Nutįsus ilgiems popiečio šešėliams, ji išgirdo artėjant žingsnius, 
ir kūdikis vėl pravirko. Ketino uždusinti Tą, Kuriam Priklauso 

Žemė, kad ji ir Aukštoji Moteris liktų gyvos. Tačiau nekrustelėjo 
ir tik laukė, tad po kelių minučių liesas baltaodis vaikinukas kyšte- 
lėjo į krūmus savo muškietą, o paskui ištraukė ir juos visus. 

Pakeliui į garlaivį kur tik pažvelgsi tįsojo pažįstamų palaikai 
be skalpų ar ausų. Į denį Ilgieji Peiliai atvedė trisdešimt devynias 
moteris ir vaikus. Kiti buvo išžudyti. Kūdikis dar verkė, ir vienas 
vinebagas žvilgtelėjo į išsekusį kūdikį sužalotu sprandu. 

— Žiurkiūkštis, — niekinamai iškošė, bet raudonplaukis karei- 
vis su dviem geltonomis juostelėmis ant mėlynos rankovės į viskio 
butelį įbėrė cukraus, kliūstelėjo vandens, suplakė ir įkišo sku- 
durėlį. Ištraukęs vaiką Dviem Dangums iš rankų, davė čiulpti tą 
cukrinį spenį ir patenkintas nuėjo, nusinešdamas ir jos brolį. Du 
Dangūs norėjo eiti iš paskos, bet prišokęs anas vinebagas keliskart 
trinktelėjo jai per galvą, kad net ausyse suspengė. 

Per plūduriuojančius saukų kūnus laivas pajudėjo iš Blogojo 
Kirvio žiočių. Juos nuplukdė keturiasdešimt mylių pasroviui į Pre- 
ri du Šiną. Ten ją, Aukštąją Moterį ir dar tris saukų mergaites — 
Dūmų Moterį, Mėnulę ir Geltonąją Paukštę — iš garlaivio perso- 
dino į vežimą. Mėnulė iš jų buvo jauniausia, kitos už Du Dangus 
vyresnės, bet jaunesnės už Aukštąją Moterį. Du Dangūs nežinojo, 
kas nutiko kitoms belaisvėms, ir niekada nebepamatė To, Kuriam 
Priklauso Žemė. 


Vežimas atriedėjo iki įtvirtintos kariuomenės stovyklos, kurią 
paskui jos vadino Fort Krofordu, bet į ją nepasuko, ir saukų mer- 
gaites vežė dar tris mylias iki sodybos — balto namo, kurį supo 
ūkiniai pastatai ir tvoros. Du Dangūs matė suartus ir apsodintus 
laukus, besiganančius įvairius gyvulius, paukščius. Įėjusi į vidų, 
vos galėjo kvėptelėti, nes ore tvyrojo nepažįstami, aštrūs muilo ir 
grindų vaško kvapai — mukamonams šventi aromatai, kurių ji nuo 
tol nekentė visą gyvenimą. Evangelinėje indėnų mergaičių moky- 
kloje juos jai teko kęsti ketverius metus. 


Mokyklai vadovavo tėvas Edvardas Bronsenas ir panelė Eva, 
vidutinio amžiaus brolis ir sesuo. Prieš devynerius metus, remia- 
mi Niujorko misionierių draugijos, jie pasiryžo keliauti į lauki- 
nius kraštus ir pagonis indėnus vesti Jėzaus keliu. Įkūrę mokyklą, 

iš pradžių turėjo dvi vinebagų mergaites, viena buvo silpnapro- 
tė. Užsispyrusios indėnės visaip priešinosi ir nepakluso nuolati- 
niams raginimams ateiti darbuotis Bronsenų laukuose, prižiūrėti 
jų gyvulius, baltinti ir dažyti pastatus, tvarkyti namus. Globoti- 
nių gausėjo tik pasitelkus įstatymų sergėtojus ir kariuomenę, kol 
galų gale, atvykus saukų mergaitėms, Bronsenai turėjo dvidešimt 
su viršum niūrių, bet paklusnių mokinių, kurios plušo viename iš 
geriausiai tvarkomų tos apylinkės ūkių. 

Ponas Edvardas, aukštas, liesas, strazdanomis nubertu plinkan- 
čiu viršugalviu, mergaites mokė žemės ūkio ir tikybos, o kūninga, 
šaltomis kaip ledas akimis panelė Eva aiškino, kaip baltaodžiams 
privalu iššveisti grindis, nublizginti baldus ir medinius namų apy- 
vokos reikmenis. Mokymasis mergaitėms reiškė namų ruošą ir 
niekad nesibaigiančius sunkius ūkio darbus, pratinimąsi prie anglų 
kalbos ir savos kalbos bei kultūros užmiršimą, maldas nepažįsta- 
miems dievams. Visada šaltai besišypsanti panelė Eva už nusikalti- 
mus - tinginiavimą, neklusnumą ar ištartą indėnišką žodį - baudė 
lanksčiomis iš sode augančios slyvos išpjautomis vytelėmis. 

Kitos mokinės buvo iš vinebagų, čipevų, ilinojų, kikapų, iro- 
kėzų ir potavatomių. Į naujokes jos žvelgė priešiškai, tačiau sau- 
kės jų nebijojo; būreliu atvykusios, skaičiumi už kitas gentis buvo 
pranašesnės, nors mokykla visaip stengėsi tą skirtumą panaikinti. 
Pirmiausia kiekviena nauja mokinė iš karto netekdavo savo indė- 
niškojo vardo. 

Bronsenams tik šeši Šventojo Rašto vardai — Reičelė, Ruta, 
Meri, Marta, Sara ir Ana — atrodė tinkami įkvėpti atsivertėlėms 
dievobaimingumo. Turint tokį trumpą sąrašą, tą patį vardą gau- 
davo kelios mokinės, todėl, vengdami painiavos, Bronsenai kie- 
kvienai dar priskirdavo skaitmenį, kurio ankstesnė savininkė tu- 
rėjo būti jau palikusi mokyklą. Tad Mėnulė tapo Trečiąja Ruta, 
Aukštoji Moteris — Ketvirtąja Meri, Geltonoji Paukštė — Antrąja 
Reičele, o Dūmų Moteris — Trečiąja Marta. Du Dangūs buvo An- 
troji Sara. 

Priprasti nebuvo sunku. Išmoko pirmus anglų kalbos žodžius 
„prašau“ ir „ačiū“. Valgant patiekalų ir gėrimų pavadinimus joms 
angliškai pasakydavo vieną kartą. Paskui tos, kurios jų nepapra- 
šydavo angliškai, likdavo alkanos. Saukų mergaitės anglų kalbos 

pramoko greitai. Du kasdieniai patiekalai buvo kukurūzų košė su 
kukurūzų duona ir smulkinti šakniavaisiai. Mėsos — riebios nuga- 
rinės ar smulkių žvėrelių — pasitaikydavo retai. Jau patyrę, kas yra 
badas, vaikai valgydavo godžiai. 

Nors ir sunkiai dirbdamos, mergaitės augo. Aukštosios Mo- 
ters akys vėl atgavo blizgesį, bet iš penkių saukių ji dažniausiai už- 
simiršusi prabildavo Žmonių kalba, tad dažniausiai gaudavo rykš- 
čių. Antrą mėnesį joms gyvenant mokykloje, panelė Eva nugirdo 
Aukštąją Moterį šnibždant saukų kalba ir, stebint ponui Edvardui, 
ją negailestingai nuplakė. Tą naktį ponas Edvardas užlipo į tam- 
sų miegamąjį palėpėje ir pašnibždėjo turįs tepalo, kuriuo patepus 
Ketvirtosios Meri nugarą, skausmas aprimsiąs. Ir iš miegamojo 
Aukštąją Moterį išsivedė. 

Kitą dieną ponas Edvardas Aukštajai Moteriai davė maišelį 
kukurūzų duonos, kurią ji pasidalijo su saukėmis. Vėliau jis dažnai 
naktį ateidavo į miegamąjį pasiimti Aukštosios Moters, ir saukų 
mergaitės įprato gauti papildomo maisto. 

Prabėgo keturi mėnesiai, ir Aukštąją Moterį rytais ėmė pykin- 
ti; nors pilvas dar nebuvo padidėjęs, abi su Dviem Dangumis su- 
prato, kad ji laukiasi. 

Po kelių savaičių ponas Edvardas pakinkė arklį į vežimaitį, pa- 
nelė Eva į jį įsisodino Aukštąją Moterį ir išvažiavo. Grįžusi viena, 
Dviem Dangums pasakė, kad jos sesuo nusipelnė Dievo malonės: 
nuo šiol Ketvirtoji Meri dirbs puikiame krikščioniškame ūkyje ki- 
tapus Fort Krofordo. Du Dangūs Aukštosios Moters daugiau nie- 
kada nematė. 


Jei tik Du Dangūs būdavo įsitikinusi, kad jos vienos, su saukė- 
mis kalbėjo savąja kalba. Rinkdama nuo bulvių vabalus, sekė joms 
pasakas, girdėtas iš Upių Santakos. Ravėdama burokus, dainavo 
saukų dainas. Kapodama malkas, pasakojo apie Sauk-e-nuką ir 
žiemos stovyklą, primindavo šokius ir šventes, gyvus ir mirusius 
gentainius. Jei mergaitės neatsakydavo jų kalba, grasindavo pri- 
mušti skaudžiau negu panelė Eva. Nors dvi iš jų buvo vyresnės, 
neprieštaraudavo ir senosios kalbos nepamiršo. 

Joms mokykloje pragyvenus daugiau kaip pusketvirtų metų, 
atsirado naujokė, mergaitė iš sijų genties. Plasnotoja buvo vyresnė 

už Aukštąją Moterį. Ji priklausė Vabašo būriui ir vakarais erzino 
saukes pasakojimais, kaip jos tėvas ir broliai tykojo savo priešų 
saukų kitame Masesibovio krante, o paskui žudė ir skalpavo visus, 
kurie sugebėjo jį pasiekti per žudynes Blogojo Kirvio upės žiotyse. 
Plasnotoja gavo Aukštosios Moters vardą - Ketvirtoji Meri. Ponui 
Edvardui ji išsyk patiko. Du Dangūs svajojo Plasnotoją nužudyti, 
bet, tai merginai apsigyvenus mokykloje, įvykiai klostėsi palan- 
kiai, mat po kelių mėnesių paaiškėjo, kad ir ji nėščia. Tikriausiai 
Meri vardas labai skatino vaisingumą. 

Du Dangūs sekė, kaip auga Plasnotojos pilvas, planavo ir ren- 
gėsi. Karštą, nuo tvankumos sustingusią vasaros dieną panelė Eva 
Plasnotoją išvežė vežimaičiu. Ponas Edvardas liko vienas ir visko 
sužiūrėti nepajėgė. Vos tik ta moteris išvažiavo, Du Dangūs metė 
kauptuką, kuriuo darbavosi burokų lauke, ir niekieno nepastebėta 
nusėlino už daržinės. Prie sausų rąstų sukrovusi krūvą sausų puši- 
nių prakurų, padegė sieros degtukais - jų buvo anksčiau pasivogusi 
ir saugojo kaip tik tam. Ugnį kiti pastebėjo, kai daržinė jau plačiai 
liepsnojo. Ponas Edvardas lyg išprotėjęs atlėkė iš bulvių lauko rėk- 
damas ir išpūtęs akis ir liepė mergaitėms kibirais nešioti vandenį. 

Tokioje sumaištyje Du Dangūs laikėsi ramiai. Pasišaukė Mėnu- 
lę, Geltonąją Paukštę ir Dūmų Moterį. Dar pagalvojusi susirado vie- 
ną iš panelės Evos slyvos rykštelių ir iš gilaus kiaulidės purvyno iš- 
varė didžiausią ūkio meitėlį. Įvarė tą paršą į iššveistus, išblizgintus, 
pamaldumu kvepiančius panelės Evos kambarius ir uždarė duris. 
Tada nuvedė saviškes į mišką kuo toliau nuo tų mukamony namų. 

Kelių jos vengė, ėjo mišku, kol pasiekė upę. Prie kranto plū- 
duriavo įstrigęs ąžuolo rąstas, keturiose jį išstūmė į srovę. Šiltas 
vanduo, kuriame glūdėjo jų artimųjų kaulai ir dvasios, priėmė ir 
šias keturias mergaites, kai jos įsikibo į rąstą ir leidosi Masesibo- 
vio srovės nešamos į pietus. 

Iš vandens išlipo temstant. Nakvojo miške alkanos. Rytą, pa- 
krantės pievelėje rinkdamos uogas, rado sijų paslėptą kanoją ir 
tuoj pat ją pasisavino su viltimi, kad ji priklauso kokiam Plasno- 
tojos giminaičiui. Diena jau krypo vakarop, kai jos, praplaukusios 
upės vingį, išvydo Profetstauną. Ant kranto raudonas vyras skuto 
žuvį. Pamačiusios, kad jis — meskvokis, bėglės su palengvėjimu 
nusijuokė ir iš visų jėgų nusiyrė prie jo. 

Baltasis Debesis po karo grįžo į Profetstauną, kai tik galėjo. 
Jo ilgnamį su kitais sudegino baltaodžių kareiviai, bet jis pasista- 
tė kitą Zedonoso-te. Pasklidus žiniai, kad šamanas grįžo, atkeliavo 
šeimų iš įvairių genčių kaip ir kadaise ir pasistatė būstus netoliese, 
kad galėtų gyventi šalia jo. Retkarčiais atvykdavo ir kitų mokinių, 
bet dabar jis ypač susidomėjęs žvelgė į keturias mergaites, pabėgu- 
sias nuo baltųjų ir sugebėjusias rasti pas jį kelią. Stebėjo ištisomis 
dienomis besiilsinčias ir valgančias jo būste, matė, kaip trys mer- 
gaitės žiūri į ketvirtąją ir visais klausimais laukia jos nuomonės. 
Ilgokai kalbino jas po vieną, ir visos pasakojo apie Du Dangus. 

Visada apie Du Dangus. Jis ėmė stebėti tą mergaitę su augan- 
čia viltimi. 

Pagaliau Baltasis Debesis pagavo porą ponių iš savo bandos 
ir pasakė, kad Du Dangūs keliaus su juo. Beveik visą dieną ji jojo 
jam iš paskos, kol pasirodė pirmosios kalvos. Visi kalnai — dievų 
buveinės, tačiau lygiame krašte šventa net ir kalvelė. Mišku apau- 
gusios kalvos viršūnėje Baltasis Debesis rado pievelę, aštriai kve- 
piančią meškomis, pilną išmėtytų kaulų ir užgesusių laužaviečių. 

Nušokęs nuo ponio, Vabokišijekas nusisiautė nuo pečių ant- 
klodę, Dviem Dangums liepė nusirengti ir ant jos atsigulti. Mer- 
gaitė nedrįso prieštarauti, nors manė, kad senasis šamanas ketina 
ja pasinaudoti. Tačiau Vabokišijekas ją lietė ne kaip meilužis. Ati- 

Saulei leidžiantis, abu patraukė į mišką, ir šamanas paspendė 
trejas kilpas. Paskui pievelėje užkūrė laužą ir sėdėjo prie jo giedo- 
damas; Du Dangūs tuo metu atsigulė ir užmigo. 

Kai pabudo, Baltasis Debesis iš vienų kilpų buvo ištraukęs 
triušį ir kaip tik perrėžė jam pilvą. Du Dangūs buvo išalkusi, bet 
šamanas triušio kepti nesirengė, tik ilgai naršė jo vidurius ir tyri- 
nėjo net atidžiau negu mergaitės kūną. Paskui patenkintas suniur- 
nėjo ir pažvelgė į ją įdėmiai ir su nuostaba. 


Išgirdus apie jų genties žmones, išžudytus prie Blogojo Kir- 
vio, Baltąjį Debesį ir Juodąjį Vanagą prislėgė sielvartas. Jie ne- 
benorėjo, kad jų vadovaujami saukai žūtų ir toliau, todėl Preri 
du Šine pasidavė indėnų įgaliotiniui. Fort Kroforde juos perėmė 

jaunas kariuomenės leitenantas Džefersonas Deivisas. Šis belais- 
vius Misisipe nugabeno į Sent Luisą. Visą žiemą juos laikė už- 
darytus Džefersono kareivinėse, žemino sukaustę grandinėmis. 

Pavasarį Didysis Tėvas Vašingtone, norėdamas baltaodžiams 
parodyti, kad Žmonės yra galutinai sutriuškinti, įsakė abu belais- 
vius vežioti po Amerikos miestus. Jie pirmą kartą išvydo geležin- 
kelį ir juo nukeliavo į Vašingtoną, Niujorką, Olbanį ir Detroitą. 
Visur minios lyg bizonų kaimenės rinkosi paspoksoti į keisteny- 
bes — sumuštus „indėnų vadus“. 

Baltasis Debesis matė milžiniškus miestus, didingus pastatus, 
baimę keliančias mašinas. Kai galų gale jam buvo leista grįžti į 
Profetstauną, suvokė karčią tiesą: mukamonų niekada nepavyks 
išvaryti iš saukų žemių. Raudonieji žmonės bus stumiami tolyn, 
į žemdirbystei ir medžioklei vis prastesnius kraštus. Jo vaikams — 
saukams, meskvokiams ir vinebagams — būtinai reikėjo prisitai- 
kyti prie žiauraus baltųjų žmonių valdomo pasaulio. Jau nebebuvo 
galima vien svarstyti, kaip baltaodžius išguiti. 

Šamanas dabar galvojo, kaip jo žmonės galėtų pasikeisti, kad 
ne tik išgyventų, bet ir išsaugotų ir savo Manitu, ir gydymo meną. 
Pats buvo jau senas, jautė artėjančią mirtį, tad pradėjo dairytis to, 
kuriam galėtų viską perduoti — tarsi indo, išsaugosiančio jam pa- 
tikėtą algonkinų genčių dvasią. Tačiau niekur tokio žmogaus ne- 
matė. Bet atsirado šita mergaitė. 

Atsisėdęs šventvietėje ant kalvos, vis pajudindamas palankius 
ženklus triušio viduriuose, kurie šiek tiek jau dvokė, jis visa tai 
pasakojo Dviem Dangums. Baigęs paklausė, ar sutinkanti, kad jis 
mokytų ją būti šamane. 

Du Dangūs buvo dar vaikas, bet jau pakankamai sumani, ir tie 
žodžiai ją baugino. Daug ko suprasti negalėjo, tačiau suvokė tai, 
kas svarbu. 

— Pamėginsiu, — sušnibždėjo Pranašui. 


Mėnulę, Geltonąją Paukštę ir Dūmų Moterį Baltasis Debesis 
išsiuntė gyventi pas Keokuko saukus, bet Du Dangūs liko Profets- 
taune ir gyveno Vabokišijeko palapinėje kaip mylima duktė. Jis 
jai rodė lapus, šaknis, žieves ir pasakojo, kaip kurie veikia — štai 
šie pakylėja dvasią, leidžia išeiti iš kūno ir kalbėtis su Manitu, šie 

tinka elnių odoms dažyti, iš šitų galima gaminti dažus kariams, 
tuos reikia džiovinti, o šituos mirkyti ar šutinti, tie tinka daryti 
tepalams, šituos gremžti aukštyn, o tuos apačion, anie kūno vi- 
durius atveria, šie uždaro, tie numuša karštį ir slopina skausmą, o 
šitie gydo arba gali nužudyti. 

Du Dangūs klausėsi. Baigiantis ketvirtiems metams, Pranašas 
patikrino, ką ji moka, ir liko patenkintas. Ir pridūrė parodęs kelią 
per pirmąją Išminties Palapinę. 

Pradėjus žengti per antrąją, pirmą kartą patyrė savo moteriš- 
kumą. Viena Baltojo Debesies dukterėčia parodė, kaip pasirūpinti 
savimi, ir ji kiekvieną mėnesį, kol makštis kraujuodavo, pereidavo 
gyventi į moterų būstą. Pranašas pasakė, kad po mėnesinių turinti 
apsivalyti karščio būste ir tik tada galinti vadovauti apeigoms, gy- 
dyti ligas ar sužeidimus. 

Per kitus ketverius metus ji sužinojo, kaip giesmėmis ir bū- 
gnais iškviesti Manitu, kaip keliais apeiginiais būdais skersti šu- 
nis ir gaminti šunų puotai, kaip rengti dainininkus ir niūniuotojus 
šventiesiems šokiams. Išmoko įžvelgti ateitį iš papjauto gyvūno 
vidurių. Dar išmoko panaudoti vaizduotės galią — iščiulpti ligą iš 
kūno ir išspjauti lyg akmenėlį, kad ligonis galėtų jį paliesti ir įsi- 
tikintų, jog liga nugalėta. Išmoko palydėti mirusiojo dvasią į kitą 
pasaulį, jei Manitu neįtikintų, kad verta leisti žmogui gyventi. 

Išminties Palapinių — septynios. Penktojoje Pranašas mokė 
valdyti save, kad suprastų, kaip valdyti kitų kūnus. Ji išmoko nu- 
galėti troškulį ir ilgai būti be maisto. Dažnai jie nujodavo labai toli, 
o Baltasis Debesis į Profetstauną grįždavo vienas, kitą arklį ves- 
damas už pavadžio, kad ji parsigautų pėsčiomis. Ilgainiui išmokė 
įveikti skausmą, sutelkiant protą į tolimą mažytį plotelį taip giliai 
savyje, kad skausmas negalėtų jo pasiekti. 

Vasarai baigiantis, vėl nusivedė į šventąją pievelę kalvos vir- 
šūnėje. Jie užkūrė laužą, giesmėmis šaukė Manitu ir vėl pastatė 
kilpų. Šį kartą pakliuvo liesas rudas triušis; jie perrėžė jam pilvą, 
ištyrė vidurius, ir Du Dangūs pamatė, kad ženklai palankūs. 

Temstant Baltasis Debesis liepė jai nusimesti drabužius ir apa- 
vą. Kai liko nuoga, anglišku peiliu ant kiekvieno peties įrėžė po dvi 
lygiagrečias įpjovas, paskui atsargiai audinius prapjovė taip, kad su- 
sidarė odos juostos, primenančios baltaodžių karininkų antpečius. 

Po jomis prakišo virvę, ties pečiais surišo kilpą, ją užmetė ant me- 
džio šakos ir Du Dangus pakėlė tiek, kad ji, beveik siekdama kojo- 
mis žemę, kybotų ant savo kruvino kūno. 

Laužo ugnyje iki baltumo įkaitinęs plonų ąžuolo šakelių ga- 
liukus, ant abiejų krūtų pusių išdegino Žmonių dvasių ženklus ir 
Manitu simbolius. 


Atėjo naktis, o ji vis dar stengėsi išsilaisvinti. Du Dangūs ilgai 
blaškėsi, kol galų gale nuplyšo odos juosta ant kairio peties. Ne- 
trukus drykstelėjo ir dešinio peties oda. Du Dangūs krito. Visas 
mintis buvo sutelkusi mažyčiame giliai paslėptame taškelyje, kad 
nejaustų skausmo, tad tikriausiai užsnūdo. 

Sulig menka ryto šviesa nubudo, išgirdusi šnopavimą, nes ki- 
toje aikštelės pusėje pasirodė meška. Žmogaus ji neužuodė, nes 
silpnas vėjelis pūtė į priešingą pusę. Žvėris šleivojo taip lėtai, kad 
sekė lokys, jaunas patinas juodu kailiu, pasirengęs poruotis, nors 
patelė įspėdama piktai maurojo. Jam ropščiantis ant meškos, Du 
Dangūs matė jo didžiulį, standžiuose pilkuose gauruose styrantį 
koską. Patelė suurzgė, apsisukusi keliskart grybštelėjo dantimis, ir 
patinas pabėgo. Patelė norėjo vytis, bet, pamačiusi triušio lieka- 
nas, jas stvėrė nasrais ir nuėjo. 

Kęsdama baisų skausmą, Du Dangūs šiaip ne taip atsistojo. Jos 
drabužius pasiėmė Pranašas. Suplūktoje aikštelėje lokių pėdsakų 
nebuvo, bet laužo pelenuose buvo įsispaudusi vienintelė lapės 
pėda. Triušį greičiausiai nusinešė naktį atslinkusi lapė; meškas ji, 
matyt, susapnavusi, o gal tai buvo Manitu. 

Ji ėjo visą dieną. Kartą nugirdo arklius ir slėpėsi krūmuose, ko! 
prajojo du sijų jaunuoliai. Dar buvo šviesu, kai įžengė į Profetstau- 
ną, lydima dvasių, nuoga, kruvina, aplipusi purvu. Jai artinantis, 
trys vyrai nutilę sužiuro, o moteris liovėsi malti kukurūzus. Du 
Dangūs žvelgiančiuose į ją veiduose pirmą kartą išvydo baimę. 

Ją apiprausė pats Pranašas. Plaudamas sužalotus pečius ir nu- 
degimus, paklausė, ar ką nors sapnavusi. Išgirdus apie lokius, jo 
akys sužibo. 

— Pats stipriausias ženklas! - sumurmėjo. Ir paaiškino: tai reiš- 
kia, kad Manitu ją lydės, jeigu nesuguls su vyru. 

Jai apie tai susimąsčius, Baltasis Debesis pasakė — nuo šiol ji 
nebebus nei Du Dangūs, nei Antroji Sara. Tą vakarą Profetstaune 
ji tapo Makva-ikva, Moterimi Loke. 


Didysis Tėvas Vašingtone saukams ir vėl pamelavo. Kariuome- 
nė Keokuko saukams žadėjo, kad jie galės amžinai gyventi Ajovos 
žemėje vakariniame Masesibovio krante, tačiau į tuos kraštus ne- 
trukus pradėjo plūsti baltieji naujakuriai. Kitoje upės pusėje, prie- 
šais Rok Ailendą, įsikūrė baltųjų miestas. Jį pavadino Davenportu, 
pagerbdami tą pirklį, kuris patarė saukams palikti protėvių kaulus 
ir pasitraukti iš Sauk-e-nuko, o paskui nupirko jų Žemę iš vyriau- 
sybės ir itin praturtėjo. 

Dabar kariuomenė Keokuko saukams pareiškė, esą jie skolingi 
daug Amerikos pinigų, todėl turį parduoti naująsias žemes Ajo- 
voje ir persikelti į rezervaciją, Jungtinių Valstijų jiems įkurtą toli 
pietvakariuose, Kanzaso teritorijoje. 

Pranašas Moteriai Lokei pasakė, kad ji kol gyva turi netikėti nė 
vienu baltojo žodžiu. 

Tais metais Geltonajai Paukštei įgėlė gyvatė, viena jos kūno 
pusė ištino, ten prisikaupė vandens, ir netrukus ji mirė. Mėnu- 
lė susirado vyrą, sauką Ateina Dainuodamas, ir jau pagimdė vai- 
kų. Dūmų Moteris neištekėjo. Ji miegojo su tiek daug vyrų ir taip 
smagiai, kad, tardami jos vardą, žmonės šypsodavosi. Makva-ikva 
kartais suvirpėdavo, pajutusi kūnišką ilgesį, tačiau geismą kaip ir 
skausmą ji mokėjo suvaldyti. Gailėjosi tik dėl to, kad neturi vaikų. 
Prisimindavo, kaip po Blogojo Kirvio žudynių slėpėsi su Tuo, Ku- 
riam Priklauso Žemė, kaip kibios mažojo broliuko lūpos čiupo jos 
spenelį. Tačiau buvo susitaikiusi: jau gyveno per daug arti Manitu, 
kad abejotų jų sprendimu niekada neskirti jai motinystės. Buvo 
patenkinta tapusi moterimi šamane. 

Dvi paskutinės Išminties Palapinės mokė kenksmingųjų bur- 
tų — kaip kerais susargdinti sveiką žmogų, kaip iššaukti ir nu- 
kreipti piktą lemtį. Makva-ikva susipažino su nedorais mažaisiais 
išdykėliais vatavinonais, su raganomis ir vaiduokliais, ir su Pan- 
guku, Mirties Dvasia. Su šiomis dvasiomis turėjo susitikti tik pa- 
skutinėse Palapinėse, nes šamanė, juos šaukdama, turėjo būti jau 
tvirta ir pasiekusi meistriškumo, kitaip vatavinonai galėjo įtrauk- 
ti į savo piktadarybes. 

Juodieji burtai — didžiausia atsakomybė. Vatavinonai atėmė 
iš Makva-ikvos šypseną. Ji išseko ir apsiblausė. Kūnas nyko, da- 
bar atrodė lyg būtų stambių kaulų, kartais dingdavo mėnesinės. 
Ji matė, kad vatavinonai siurbia gyvybę ir iš Vabokišijeko kūno, 
nes šis susitraukė, liko trapus ir pažeidžiamas, nors Pranašas jai 
žadėjo kol kas nemirsiąs. 

Baigiantis dar dvejiems metams, Baltasis Debesis atskleidė 
ir paskutinę Palapinę. Ankstesniais laikais tokia proga jis būtų 
sukvietęs toli išsibarsčiusias saukų gimines: jos būtų rengusios 
žaidimus ir lenktynes, indėnai būtų rūkę apeigines pypkes — ka- 
lumetus, slapta būtų susirinkę mide-vivinai — algonkinų genčių 
šamanų draugija. 

Tačiau tokie laikai — jau praeityje. Raudonieji gyveno išblaš- 
kyti ir skriaudžiami. Daugiausia, ką galėjo Pranašas — teisėjais 
pakviesti tris senius: Prarastąjį Peilį iš meskvokių, Bevaisį Žirgą 
iš odžibvių ir Mažą Didžiąją Gyvatę iš menominių. Profetstauno 
moterys Makva-ikvai pasiuvo rūbą ir apavą iš baltos stirnos odos, 
ji susijuosė šventąja ize juosta, ant rankų ir kojų užsimovė apyran- 
kes, kurios, jai einant, barškėjo. Apeiginiu įrankiu ji pasmaugė du 
šunis ir prižiūrėjo, kaip valoma ir ruošiama jų mėsa. Po puotos su 
seniais visą naktį sėdėjo prie laužo. 

Jų klausinėjama, Makva-ikva atsakinėjo pagarbiai, bet aiškiai 
ir tiesiai, kaip jiems lygi. Mušė vandens būgną, išgaudama maldų 
garsus, giesmėmis šaukdama Manitu ir ramindama dvasias. Se- 
nieji Žyniai jai atskleidė ypatingas mide-vivinų paslaptis, bet sau- 
gojo savąsias. Taip nuo šiol turėjo elgtis ir ji. Rytui išaušus, Ma- 
kva-ikva jau buvo šamanė. 

Kadaise būtų turėjusi didžią galią. Tačiau dabar Vabokišijekas 
jai padėjo surinkti atsargas žolynų, kurių nebūtų radusi ten, kur 
rengėsi keliauti. Tas žoles su būgnais ir gydymo reikmenimis su- 
krovė ant margakailio mulo. Ji paskutinį kartą atsisveikino su Pra- 
našu ir, vesdamasi už pavadžio mulą, išjojo ant pilko ponio —- dar 
vienos Baltojo Debesies dovanos —- į Kanzaso žemes, kur dabar 
gyveno saukai. 


Ten, kur buvo įkurta rezervacija, plytėjo dar plokštesnė lygu- 
ma negu Ilinojuje. Ir buvo sausa. 

Gerti vandens nestigo, bet jo atsinešti reikėjo iš toli. Šį kar- 
tą baltieji saukams skyrė gana derlingą žemę, kur galėjo augti bet 
kas. Į dirvą subertos sėklos pavasarį gerai sudygo, tačiau, prasidė- 
jus vasarai, po kelių dienų viskas nuvyto ir išdžiūvo. Vėjas pustė 
dulkes, pro kurias saulė degė lyg apvali raudona akis. 

Tad indėnai valgė kareivių tiekiamą baltųjų maistą. Apgedusią 
jautieną, dvokiančius kiaulių lašinius, nešviežias daržoves. Trupi- 
nius nuo blyškiaveidžių puotos stalo. 

Hedonoso-te nebuvo. Žmonės gyveno iš žalios medienos sta- 
tytose pašiūrėse, džiūdamos sienų lentos raitėsi ir traukėsi, tarp 
jų radosi plyšių, pro kuriuos žiemą vėjas nešė sniegą. Dukart per 
metus, lydimas kareivių, atvykdavo nedidukas nervingas indėnų 
įgaliotinis ir, sukrovęs prerijoje, palikdavo šūsnį prekių: pigių vei- 
drodėlių, stiklinių karoliukų, įtrūkusių ir sulūžusių pakinktų su 
varpeliais, dėvėtų drabužių, kirmėlėtos mėsos. 

Iš pradžių saukai knaisiojosi po tą krūvą, kol kažkas įgaliotinio 
paklausė, kodėl jis atgabeno tuos daiktus, ir šis atsakė: tai mokes- 
tis už vyriausybės atimtas saukų žemes. Nuo tada iš ten ką nors 
imdavo tik silpniausieji ir visų niekinami. Saulės kepinama ir vėjų 
gairinama krūva kas šešis mėnesius vis paaugdavo. 

Indėnai buvo girdėję apie Makva-ikvą. Atvykusią priėmė su 
pagarba, tačiau jie jau nebebuvo tikra gentis, kuriai reikėtų šama- 
no. Smarkiausieji nuėjo su Juoduoju Vanagu — vienus išžudė bal- 
tieji, kiti mirė iš bado, prigėrė Masesibovio bangose, krito, patekę į 
sijų rankas. Vis dėlto ir rezervacijoje liko išsaugojusių senųjų saukų 
dvasios tvirtybę. Jų drąsos nuolat prireikdavo, kariaujant su genti- 
mis, nuo seno gyvenusiomis tose žemėse, nes medžiojamų žvėrių 
mažėjo, ir komančai, kajovai, čejenai bei oseidžiai piktinosi, kad 
jų plotuose medžioja ir indėnai, amerikiečių perkelti iš rytų. Bal- 
taodžiai trukdė saukams gintis, uoliai rūpindamiesi, kad netrūktų 
prasto viskio, ir mainais pasiimdami beveik visus spąstais sugautų 
žvėrių kailius. Vis daugiau saukų ištisas dienas gerdavo viskį. 

Makva-ikva rezervacijoje gyveno šiek tiek daugiau kaip me- 
tus. Tą pavasarį į preriją atklydo nedidelė bizonų kaimenė. Mėnu- 
lės vyras Ateina Dainuodamas su kitais išjojo medžioti ir grįžo su 
laimikiu. Makva-ikva paskelbė Bizono šokį ir pamokė dainininkus 
bei niūniuotojus. Žmonės šoko taip, kaip senovėje, ir kai kurių 

žvilgsniuose ji įžvelgė šviesą, kurią jau seniai buvo regėjusi — švie- 
są, pripildžiusią jos sielą džiaugsmo. 

Šitai pajuto ir kiti. Po Bizono šokio ją susirado Ateina Dainuo- 
damas ir pasakė, kad kai kurie Žmonės nori palikti rezervaciją ir 
gyventi taip, kaip gyveno jų tėvai. Klausė, ar šamanė keliaus su jais. 

Makva-ikva norėjo sužinoti, kur jie rengiasi eiti. 

— Namo. 


Tad iš rezervacijos iškeliavo jauniausi ir stipriausi, o su jais — 
ir šamanė. Artėjant rudeniui, jie jau buvo krašte, kuris džiugino 
širdis ir kėlė dvasią. Keliaujant išvengti baltųjų buvo sunkų; gy- 
venvietes jie aplenkdavo plačiu lanku. Medžioti nesisekė. Žiema 
užklupo nepasirengusius. Vabokišijekas mirė vasarą, ir Profets- 
taunas stovėjo apleistas. Prisimindama, kaip Pranašas mokė nie- 
kada nepasitikėti baltaodžiais, eiti prašyti pagalbos pas baltuosius 
ji negalėjo. 

Tačiau po jos maldų Manitu atsiuntė išsigelbėjimą — baltąjį 
gydytoją Koulą, ir, nepaisydama Pranašo dvasios, Makva-ikva il- 
gainiui pajuto, kad jis vertas pasitikėti. 

Tad, kai jis įjojo į saukų stovyklą ir pasakė, kad jam dabar rei- 
kia jos pagalbos gydyti, Makva-ikva drąsiai ir nedvejodama sutiko 
ir iškeliavo. 


18 


AKMENYS 


MAKVA-IKVAI RoBAsS DŽĖJUS AIŠKINO, KAS YRA ŠLAPIMO PŪS- 
lės akmenys, bet taip ir nesuprato, ar ji patikėjo, nuo ko kenčia 
Sara Bledsou. Makva klausinėjo, ar tuos akmenis iščiulpsiąs, ir, 
jiems kalbantis, suprato: moteris tiki išvysianti miklią apgavystę, 
tarsi fokusą, turintį ligonį įtikinti, kad ligos priežastis pašalinta. 
Robas kelis kartus sakė — akmenys tikri, tūno moters šlapimo pūs- 
lėje ir kelia skausmą, todėl tam tikrą įrankį įvesiąs į Saros kūną ir 
juos ištrauksiąs. 

Makva-ikvos sumišimas nedingo ir atjojus į Robo namus, kai 
jis stipriu rudu muilu ir vandeniu nuplovė Oldeno sukaltą stalą, 
ant kurio rengėsi operuoti. Pas Sarą Bledsou jie atkako vežimu. 
Mažasis Aleksas buvo paliktas pas Almą Šrioder, o jo motina di- 
delėmis akimis išblyškusiame ir sumenkusiame veide laukė gydy- 
tojo. Grįžtant Makva-ikva tylėjo, o Sara Bledsou sėdėjo vos gyva 
iš siaubo. Robas visaip ją kalbino, bet nieko neišėjo. 

Atvažiavusi Makva-ikva lengvai stryktelėjo iš vežimo. Paskui 
baltajai moteriai padėjo nulipti nuo aukštos pasostės taip švelniai, 
kad net Robas gavo nustebti, o tada pirmą kartą prabilo. 

— Kadaise vadinausi Antrąja Sara, - pasakė Sarai Bledsou, bet 
Robui Džėjui pasigirdo: „Sara — kaip ir tu.“ 


Sara gerti nemokėjo. Rydama jo įpiltą maišytą viskį (per tris 
pirštus), užsikosėjo, o dėl visa ko gėrimo gavusi dar per colį, ėmė 
žiaukčioti. Robas norėjo, kad ji suglebtų ir ne taip jaustų skausmą, 
bet galėtų kalbėti. Laukdamas, kol viskis ims veikti, aplink stalą 

pridėliojo žvakių ir, nepaisydamas vasaros kaitros, uždegė, nes vi- 
duje buvo tamsoka. 

Nurengęs Sarą, Robas pastebėjo, kad kūnas net raudonas nuo 
šveitimo. Sunykęs užpakalis buvo mažutis lyg vaiko, o šlaunys 
melsva oda, regis, net įdubusios nuo liesumo. Jam įvedus kateterį 
ir pūslę pripildžius vandens, Sara skausmingai susiraukė. Robas 
parodė Makva-ikvai, kaip reikia laikyti kelius, tada litotriptorių 
patepė švariais taukais, atidžiai žiūrėdamas, kad nė menkiausias 
jų lašelis nekliūtų ant žnyplių, kuriomis reikės sugriebti akmenis. 
Moteris aiktelėjo, pajutusi instrumentą slystant šlapimtakiu. 

— Sara, žinau, kad skauda. Skaudės, kol pateks vidun, bet... vis- 
kas. Dabar bus lengviau. 

Ji buvo pratusi prie kur kas stipresnio skausmo, ir dejonės nu- 
slopo, bet Robas nerimavo. Akmenis paskutinį kartą traukė net 
kuris neabejotinai buvo vienas geriausių pasaulio chirurgų. 

Iš vakaro Robas ne vieną valandą pratinosi dirbti su litotrip- 
toriumi, graibė razinas ir akmenėlius, rinko riešutus ir skaldė jų 
kevalus, užsimerkęs mokėsi imti įvairius daiktus iš dubenėlio su 
vandeniu. Tačiau buvo visiškai kas kita aklai baksnoti trapioje gyvo 
žmogaus pūslėje, suvokiant, kad neatsargus judesys ar žnyplėmis 
vietoj akmens suspausta gleivinės raukšlė pūslę gali įdrėksti, o tai 
lemtų baisią infekciją ir kankinamą mirtį. 

Akys čia nieko negalėjo padėti, tad Robas užsimerkęs lėtai ir 
atsargiai judino litotriptorių, visa esybe susitelkęs į instrumentą, 
virtęs patį jo galiuką siekiančiu nervu. Ir kažką palietė. Robas atsi- 
merkė, įsmeigė žvilgsnį į moters kirkšnis ir pilvo apačią, lyg trokš- 
damas ką nors įžvelgti per odą. 

Makva-ikva stebėjo jo rankas, tyrinėjo veidą, nieko nepraleis- 
dama. Jis nubaidė zyziančią musę, paskui jau nebekreipė dėmesio 
į nieką, tik į ligonę, į litotriptorių rankoje ir savo tikslą. Akmuo... 
Koks didžiulis! Gal sulig jo nykščiu, svarstė Robas, dar lėčiau ir 
atsargiau judindamas ir sukiodamas litotriptorių. 

Reikėjo nustatyti, ar akmenį galima pajudinti, tad jį suspaudė li- 
totriptoriaus žnyplėmis, tačiau, vos vos trūktelėjus, moteris suklykė. 

— Sara, pagavau didįjį akmenį, — ramiai pasakė Robas. — Jis 
labai didelis, tokio niekaip neištrauksiu, tad skaldysiu. 

Kalbėdamas pirštais jau siekė ties litotriptoriaus galu kyšan- 
čios varžto rankenėlės. Lėtai sukant varžtą, augo ir įtampa: jeigu 
akmuo neskils, tos moters ateitis miglota. Tačiau, laimei, tebe- 
sukant rankenėlę, pasigirdo duslus trakštelėjimas, lyg kas kulnu 
būtų sutrynęs molinio puodo šukę. 

Akmenį suskaldė į tris dalis. Nors dirbo labai atsargiai, trau- 
kiant pirmą trupinį, Sarai labai skaudėjo. Makva-ikva drėgna ske- 
peta šluostė jai prakaito išpiltą veidą. Paėmęs kietai sugniaužtą 
kairę Saros plaštaką, Robas po vieną lyg žiedlapius atlenkė pirštus 
ir į baltą delną įdėjo gabaliuką akmens. Jis atrodė bjaurus, rudai 
juodas. Vidurinė dalis lygi, kiaušinio pavidalo, bet kitos dvi - ne- 
taisyklingos, aštriais kraštais ir su mažais smailiais kyšuliais. Kai 
visus tris gabaliukus laikė Saros ranka, Robas vėl įstatė kateterį 
ir išskalavo pūslę. Su vandeniu išbėgo daug kristalėlių, atskilusių 
nuo trupinamo akmens. 

Sara gulėjo visiškai nusilpusi. 

— Kol kas gana, — nusprendė Robas. — Pūslėje yra dar vienas ak- 
muo, bet mažas, išimti turėtų būti nesunku. Pašalinsime kitą dieną. 

Nepraėjo nė valandos, ir Sara iškaito nuo karštligės, kuri pra- 
sideda beveik po kiekvienos operacijos. Juodu jėga girdė skys- 
čius, taip pat veiksmingąją Makva-ikvos gluosnio žievės arbatą. 
Kitą rytą Sara dar šiek tiek karščiavo, bet jau buvo galima parvežti 
namo. Robas žinojo, kad jai skauda, bet duobėtą kelią Sara ištvėrė 
nesiskųsdama. Akys tebekarščiavo, tačiau jose atsirado ir kitokia 
šviesa, Robas spėjo: tai — viltis. 


Po kelių dienų, Nikui Holdenui pakvietus į dar vieną stirnų 
medžioklės išvyką, Robas Džėjus sutiko be įkarščio. Šį kartą jie 
sėdo į laivą, plaukiantį aukštyn į Deksterį, kur smuklėje laukė se- 
serys Lasal. Nors Nikas jas buvo apibūdinęs su vyriškai šelmiškais 
pagražinimais, Robas Džėjus iškart suprato, kad jos — tik pavargu- 
sios kekšės. Nikas pasirinko jaunesnę ir patrauklesnę Poli, o Robui 
liko Lidija — senstanti moteris kartėlio kupinomis akimis ir gau- 
siai nupudruota juosta aukščiau viršutinės lūpos, bet tamsūs ūsų 
plaukeliai vis tiek buvo matyti. 

Lidija neslėpė pasipiktinimo Robo Džėjaus noru nuolat grieb- 
tis muilo ir naudoti Senį Raguotąjį, tačiau savo vaidmenį tame 

susitikime atliko be priekaištų. Naktį Robas gulėjo šalia jos kam- 
baryje, kur tebesklandė vos juntami buvusių mokamų aistrų kva- 
pai vaiduokliai, ir stebėjosi, ką gi jis čia veikia. Kitame kambaryje 
aidėjo pikti balsai, pliaukštelėjimas, kimus moters riksmas, bjau- 
rūs dunkstelėjimai, dėl kurių kilmės abejonių nekilo. 

— Dieve, - Robas Džėjus kumščiu pastukseno į ploną sieną, — 
Nikai, kas ten pas jus darosi? 

— Viskas einasi kuo puikiausiai! Velniai rautų, Koulai, miegok 
pagaliau! Ar dar kuo nors užsiimk. Girdi? — riktelėjo Holdenas 
prikimusiu nuo viskio ir susierzinimo balsu. 

Ryte pusryčiaujant kairys Poli žandas buvo paraudęs ir ištinęs. 
Nikas už kantrumą tikriausiai labai gerai sumokėjo, nes atsisvei- 
kindama ji kalbėjo gana maloniai. 

Plaukiant namo, apie tą įvykį neužsiminti neišėjo. Nikas uždė- 
jo ranką Robui ant peties. 

— Kartais moterims patinka, kai elgiesi šiek tiek šiurkščiau. Ką, 
seni, negi nežinojai? Vos ne maldaudamos prašo, tik tada sudrėksta. 

Robas į jį žiūrėjo tylėdamas ir suprasdamas, kad stirnų me- 
džioti daugiau neis. Nikas tuoj pat atitraukė ranką ir prabilo apie 
artėjančius rinkimus. Jis sieksiąs pareigų valstijoje ir nuo jų apy- 
gardos kandidatuosiąs į valstijos Atstovų rūmus. Ir atvirai pasakė 
neabejojąs: daktaras Koulas labai padėtų, jei, lankydamas ligonius, 
paragintų balsuoti už gerą savo draugą. 


19 


POKYČIAI 


PRAĖJUS DVIEM SAVAITĖMS PO DIDŽIOJO AKMENS PAŠALINIMO, 
Robas Džėjus nutarė, kad jau laikas Sarai iš šlapimo pūslės išimti 
ir mažesnį, bet ji jau abejojo. Per pirmas kelias dienas po operaci- 
jos su šlapimu pasišalino, kartais ir skausmingai, daug kristalėlių. 
Nebelikus ir paskutinių sutraiškyto akmens trupinėlių, nebebu- 
vo ir jokių požymių. Pirmą kartą nuo ligos pradžios nebekamavo 
kankinamas skausmas, baigėsi tie baisūs priepuoliai, ir Sara paga- 
liau vėl jautė turinti sveiką kūną. 

— Jūsų šlapimo pūslėje yra tas akmenukas, — priminė Robas. 

— Nenoriu, kad pašalintumėte. Man neskauda, - pažvelgė nar- 
siai, bet akis iš karto nuleido. - Dabar bijau labiau negu pirmą kartą. 

Robas pastebėjo, kad ji atrodo kur kas geriau. Veidas tebebu- 
vo sukritęs po ilgo ir įkyraus negalavimo, tačiau Sara jau priaugo 
svorio, ir liesumas nebeatrodė toks liguistas. 

— Tas didelis akmuo, kurį pašalinome, kadaise irgi buvo ma- 
žas. Sara, jie auga, — švelniai tarė. 

Tad sutiko. Ir vėl Makva-ikva sėdėjo su ja, kol Robas iš šla- 
pimo pūslės traukė mažąjį akmenį — gal sulig ketvirtadaliu pir- 
mojo. Buvo nemalonu, bet tik šiek tiek, o viską baigus — pergalės 
džiaugsmas. 

Bet šį kartą, prasidėjus pooperacinei karštligei, Saros kūnas 
tiesiog suliepsnojo. Robas greitai pastebėjo artėjantį pavojų ir 
mintyse keikė save už klaidingą patarimą. Pavakare Saros nuo- 
jauta pasitvirtino; priešingai, negu buvo galima tikėtis, lengvesnė 
procedūra, šalinant mažesnį akmenį, sukėlė didžiulę infekciją. 

Keturias naktis ir penkias dienas Makva-ikva ir Robas pakai- 
tomis sėdėjo prie jos lovos, o Saros kūne siautė kova. Spausdamas 
plaštakas, Robas jautė, kaip senka gyvybinės jėgos. Makva-ikva 
retkarčiais įsmeigdavo žvilgsnį į tai, ko kambaryje nebuvo, ir tyliai 
giedodavo savo kalba. Robui sakė prašanti mirties dievo Panguko 
šios moters neliesti. Sarai jie nedaug kuo galėjo padėti: tik šluos- 
tyti drėgnais rankšluosčiais, paremti, kol laikydavo jai prie burnos 
pridėję puodelį su skysčiu ir ragindavo gerti, riebalais tepti suskir- 
dusias lūpas. 

Ji niekaip nesitaisė, tačiau penktą rytą — gal padedama Pan- 
guko ar jos pačios dvasios, o gal dėl sugirdytos gluosnių arbatos — 
išprakaitavo. Naktiniai marškiniai permirkdavo vos užvilkti. Įdie- 
nojus Sara giliai ir ramiai užmigo, o Robas, popiet palietęs kaktą, 
pajuto, kad beveik visiškai vėsi, vos ne tokia pat, kaip ir jo. 


Makva-ikvos veido išraiška lyg ir nepasikeitė, bet Robas jau 
tarėsi ją šiek tiek pažįstąs ir spėjo, kad jai malonu išgirsti tokį siū- 
lymą, nors iš pradžių ir nemanė, kad jis kalba rimtai. 

— Dirbti su tavimi. Nuolatos? 

Jis linktelėjo. Nėmaž neabejojo. Juk įsitikino: ji žino, kaip slau- 
gyti ligonį, ir nedvejodama atlieka, ko prašoma. Tad pasakė ma- 
nąs, kad tai bus naudinga abiem. 

— Galėsi šiek tiek pramokti mano gydymo. O mane gali labai 
daug išmokyti apie augalus ir žoles. Ką jos gydo, kaip jas naudoti. 

Pirmą kartą apie tai jie kalbėjo, veždami Sarą namo ir grįžda- 
mi. Makva-ikvos per daug nespaudė. Tik nutilo ir leido pagalvoti. 

Po kelių dienų Robas užsuko į saukų stovyklą ir, valgydamas 
triušio troškinį, apie tai vėl prakalbo. Makva-ikvą labiausiai trikdė 
jo noras, kad gyventų netoli jo namų — prireikus skubiai ją būtų 
galima pasikviesti. 

— Aš turiu būti su savo žmonėmis. 

Apie saukus jis jau buvo galvojęs. 

— Anksčiau ar vėliau vyriausybė baltiesiems paskirstys visus 
plotus, kurie jums tiktų kaimeliui ar žiemos stovyklai. Tada ne- 
bebus kitos išeities, tik grįžti į tą rezervaciją, iš kurios pabėgote. 

Jie turį, aiškino Robas, išmokti gyventi šiandienos pasaulyje. 

— Ūkyje man reikia pagalbininkų, Oldenas Kimbelas vienas 
visko neaprėpia. Galėčiau priimti porą, tarkim, Mėnulę ir Ateina 

Dainuodamas. Mano žemėje pasistatytumėte būstus. Jums trims 
mokėčiau Jungtinių Valstijų pinigais ir maistu iš ūkio. Jei viskas 
klostytųsi, gal ir kiti ūkiai saukams pasiūlytų darbo. O jei uždirb- 
tumėte pinigų ir juos taupytumėte, ilgainiui sukauptumėte tiek, 
kad užtektų nusipirkti žemės sau pagal baltaodžių papročius ir 
įstatymus, ir niekas niekada jūsų nuo jos nebenuvarytų. 

Makva-ikva pakėlė akis. 

— Žinau, skaudu, kad turėtumėte pirkti savo žemę. Baltieji 
jums melavo ir jus apgaudinėjo. Taip pat daug jūsų išžudė. Tačiau 
ir raudonieji vieni kitiems meluoja. Vagia vieni iš kitų. Vienos gen- 
tys visada žudė kitas gentis, pati man apie tai pasakojai. Odos spal- 
va nieko nereiškia, niekšų yra visur. Bet ne visi pasaulyje — niekšai. 

Po dviejų dienų ji su Mėnule, Ateina Dainuodamas ir dviem 
Mėnulės vaikais atjojo į Robo valdas. Jie pasistatė hedonoso-te su 
dviem dūmų angomis, vieną ilgnamį šamanei gyventi su saukų 
šeima, kur turėjo tilpti ir trečias vaikas, nuo kurio jau aiškiai apva- 
lėjo Mėnulės pilvas. Savo būstą jie surentė ant kranto per ketvirtį 
mylios žemiau Robo Džėjaus namo. Greta pasistatė karščio name- 
lį ir moterų būstą jų mėnesinių laikotarpiui. 

Oldenas Kimbelas vaikštinėjo po sodybą, išvertęs akis. 

— Aplink pilna baltųjų vyrų, ieškančių darbo, —- pasakė lediniu 
balsu. — Baltyjy. Ar nepagalvojote, kad aš gal nenoriu dirbti su 
tais prakeiktais indėnais? 

— Ne, nepagalvojau, —- atšovė Robas. — Man regis, jei būtų pa- 
sitaikęs geras darbininkas baltasis, jau seniai būtum pasiūlęs pa- 
samdyti. Šiuos indėnus jau pažįstu. Jie iš tiesų geri žmonės. Bet, 
Oldenai, žinau, kad gali išeiti, nes norinčių tave pasamdyti tikrai 
nepritrūks. Labai gailėčiausi, jeigu taip įvyktų, nes geresnio už 
tave ūkio prižiūrėtojo niekada nerasiu. Viliuosi, kad pasiliksi. 

Oldenas spoksojo sutrikęs — girdėti pagyras buvo malonu, 
bet erzino aiškiai išsakyta nuostata. Galų gale jis nusigręžė ir ėmė 
krauti į vežimą kuolus tvorai. 

Svarstyklių lėkštę nusvėrė tai, kad Ateina Dainuodamas, bū- 
damas stiprus, galingo stoto ir dar sukalbamo būdo, pasirodė esąs 
puikus darbininkas. Mėnulė, dar būdama maža, krikščionių mo- 
kykloje išmoko virti valgį pagal baltųjų skonį. Nevedusiems, be 
moterų gyvenantiems vyrams, labai tiko kasdien rasti ant stalo 

skanaus maisto, ką tik iškeptų sausainių ir pyragų. Po savaitės, nors 
Oldenas laikėsi atokiai ir nė už ką nebūtų pripažinęs, kad su viskuo 
susitaikė, buvo aišku — saukai virto šito ūkio dalimi. 

Panašiai maištavo ir Robo pacientai. Sėdint prie stiklo sidro, 
Nikas Holdenas jį įspėjo: 

— Kai kurie naujakuriai tave jau vadina Indėnpalaikiu Kou- 
lu. Sako — esi indėnų mylėtojas. Dar sako: tikriausiai turi saukų 
kraujo. 

Robas Džėjus nusišypsojo — tokia mintis patiko. 

— Štai ką tau pasakysiu. Jei kas skysis dėl gydytojo, duok jiems 
vieną iš tų dailių lapelių, kuriuos uoliai visur daliji. Tą, kur aiškina- 
ma, kaip gera šioje apylinkėje turėti tokį išsilavinusį ir pasirengusį 
gydytoją, kaip daktaras Koulas. Taigi, kai jie susirgs ar susižeis, 
abejoju, ar daugelis piktinsis tariama mano kilme. Ar mano padė- 
jėjos rankų spalva. 


Užsukęs į Saros namus pažiūrėti, kaip ji sveiksta, Robas pa- 
stebėjo, kad prie durų vedantis takelis išgrėbstytas ir nušluotas, 
kraštai išlyginti. Palei namelio sienas sukastos miško augalų lys- 
vės. Viduje sienos išbaltintos, kvepėjo vien tik stipriu muilu, malo- 
nius aromatus skleidė ant sijų sukabintos šluotelės levandų, mėtų, 
šalavijų ir garduoklių. 

— Tų žolių man davė Alma Šrioder, — tarė Sara. - Šiais metais 
ką nors sodinti jau vėlu, bet kitais turėsiu savų. 

Ir parodė daržo plotelį, kuriame jau buvo išrovusi piktžoles ir 
gervuogių krūmus. 

Aplinka išties pasikeitė, bet kur kas labiau stulbino moters po- 
kytis. Ji jau kasdien verda valgyti, pasakojo Sara, o ne laukia, kad 
kokio šilto maisto atneštų dosnioji Alma. Pagerėjus ir susitvarkius 
mitybai, vietoj liguistos kaulėtos figūros pamažu ėmė rastis grakš- 
čiai moteriškų formų. Ji pasilenkė nuskinti darže nesodintų, bet 
išdygusių svogūnų laiškų, ir Robas atidžiai pažvelgė į rausvą jos 
sprando plotelį. Netrukus jo turėjo nebesimatyti, nes ataugantys 
plaukai jau priminė gelsvą kailiuką. 

Sarai iš paskos lakstė šviesiaplaukis padarėlis. Irgi atrodė šva- 
rus, nors Robui pro akis nepraslydo jos šypsena, sūnui nuo kelių 
valant molio gurvuolius. 

— Nenusaugosite, kad berniukas būtų visada švarus, — links- 
mai pasakė. Vaikas pažvelgė į jį laukinėmis, baimės kupinomis 
akimis. Robas visada krepšyje nešiodavosi kokį saldumyną, kad 
būtų lengviau susidraugauti su mažaisiais ligoniukais, tad dabar 
tokį skanėstą išsitraukė ir išvyniojo iš popierėlio. Vos ne pusva- 
landį tyliai šnekino mažąjį Aleksą, kol galėjo prislinkti arčiau ir iš- 
tiesti saldumyną. Pagaliau saldainiui atsidūrus vaiko delne, Robas 
išgirdo, kaip Sara atsidūsėjo, ir, pakėlęs akis, išvydo, kad atidžiai 
žiūri į jį. Akys buvo labai gražios, pilnos gyvybės. 

— Paruošiau apkepo su elniena, jei pageidautumėte su mumis 
pietauti. 

Jau rengėsi atsisakyti, bet į jį atsigręžę laukė du veidai — vienas 
mažo, palaimingai saldainį čiulpiančio berniuko, kitas — jo moti- 
nos, rimtas ir kupinas vilties. 

— Apkepo su elniena tikrai norėčiau, - tarė Robas. 

SAROS JAUNIKIAI 


KITA SAVAITĘ RoBAs DžĖjuUS, GRĮŽDAMAS Iš LIGONIŲ, NEABE- 
jotinai turėjo svarių medicininių priežasčių kelis kartus aplankyti 
Sarą Bledsou, nes kiekvieną sykį tik truputį reikėjo išsukti iš ke- 
lio, o, būdamas jos gydytojas, turėjo įsitikinti, kad moteris sveiks- 
ta kaip reikiant. Sara iš tikro sveiko puikiai. Apie sveikatą beveik 
nebuvo reikalo šnekėti, nebent pasakyti, kad odos spalva, buvusi 
blyški lyg negyvėlio, dabar rausva, primena persiką ir labai jai tin- 
ka, o akys šviečia žvitrumu ir žavi protingu žvilgsniu. 

Vieną popietę Robą ji vaišino arbata su kukurūzų kepiniais. 
Kitą savaitę jis užsuko tris kartus, o dukart priėmė kvietimą pasi- 
likti pietų. Už Mėnulę ji virė geriau, ir Robui labai patiko jos pa- 
tiekalai; pasak Saros, taip gaminama Virdžinijoje. Jis nutuokė, kad 
maisto atsargos menkos, tad paprastai šio to atgabendavo — tai 
maišą bulvių, tai nedidelį kumpį. Vieną rytą naujakurys pritrū- 
ko pinigų jam sumokėti ir atsilygino keturiomis riebiomis, ką tik 
nušautomis jerubėmis, ir Robas, tuos paukščius pasikabinęs prie 
balno, pasuko į Bledsou sodybą. 

Atjojęs rado Sarą su Aleksu sėdinčius ant žemės prie daržo, kurį 
jau antrą kartą perkasinėjo gausiai prakaitu apsipylęs stambus vy- 
ras įspūdingais raumenimis ir įdegusia oda, ji liudijo, kad šis žmo- 
gus pragyvenimui užsidirba, triūsdamas atvirame ore. Sara prista- 
tė Samuelį Meriamą, ūkininką iš Hup Polo. Jis atkeliavo su kiaulių 
mėšlo pakrautu vežimu, ir pusė to mėšlo jau buvo apkasta darže. 

— Daržui nieko nėra geriau, paskui viskas auga, — linksmai jis 
pranešė Robui Džėjui. 

Palyginti su karališka dovana - visu vežimu kiaulių mėšlo, Robo 
paukšteliai atrodė labai menkai, bet vis tiek juos atidavė Sarai; ši 
padėkojo, atrodė, labai nuoširdžiai. Mandagiai atsisakęs kvietimo 
pietauti su Samueliu Meriamu, Robas užsuko pas Almą Šrioder, o 
ji prapliupo džiugiai tarškėti, kaip jis puikiai išgydęs Sarą. 

— Atrodo, ten jau pasirodė ir būsimasis jaunikis? — kalbėjo švy- 
tėdama. —- Aną rudenį karštligė iš Meriamo atėmė žmoną, ir dabar ' 
jam nedelsiant reikia kitos moters, kuri prižiūrėtų penkis jo vaikus 
ir padėtų prie kiaulių. Sarai pasisekė, — išmintingai tęsė. — Nors 
čia, pakraštyje, moterų taip trūksta, kad galimybių ji turėtų daug. 

Pakeliui namo Robas vėl nejučia atsidūrė prie Bledsou namu- 
sutrikusi, o Meriamas liovėsi rausti daržą ir spoksojo susidomė- 
jęs. Kol neišsižiojo kalbėti, Robas visiškai nenutuokė, ką norėjo 
jai pasakyti. 

— Turite kuo daugiau dirbti pati, — tarė griežtai, - nes, norint 
pasveikti galutinai, būtina fizinė veikla. 

Tada glustelėjo pirštus prie skrybėlės krašto ir lyg apdujęs nu- 
jojo namo. 


Po trijų dienų, užsukęs pas Sarą, jaunikio nepamatė. Sara plū- 
kėsi, stengdamasi didžiulį seno rabarbaro kelmą suskirstyti dalimis 
ir persodinti, tad Robas jos kirviu perkirto ir tą vargą baigė. Drauge 
iškasė duobes, šaknis pasodino ir užpylė šilta žeme. Toks darbas 
Robui patiko ir, be to, pelnė pietus — Sara turėjo jautienos troškinio 
su bulvėmis ir burokėliais — juos užgėrė vėsiu šaltinio vandeniu. 

Vėliau, Aleksui užsnūdus šešėlyje po medžiu, juodu sėdėjo ant 
kranto ir tvarkė jos ūdą. Robas pasakojo apie Škotiją, o ji svarstė, 
kaip reikėtų, kad netoliese būtų bažnyčia, ir joje sūnus galėtų mo- 
kytis tikėjimo. 

— Dabar dažnai galvoju apie Dievą, - kalbėjo Sara. - Kai ma- 
niau, kad mirštu, ir Aleksas liks vienas, daug meldžiausi, ir Dievas 
atsiuntė tave. 

Robas virpėdamas, prisipažino Dievo buvimu netikįs. 

— Manau, kad dievai - žmonių išradimas, ir taip buvo visada, — 
pasakė. Matė išplėstas jos akis ir bijojo ką tik nulėmęs jai pamaldu- 
mo kupiną gyvenimą prie kiaulidės. Tačiau Sara nukreipė pokalbį 

nuo religijos ir prakalbo apie vaikystę Virdžinijoje — jos tėvai ten 
turėjo ūkį. Didelės jos akys buvo mėlynos, labai tamsios, vos ne 
violetinės; perdėto jausmingumo Robas jose nematė, bet jautė, kad 
Sarai gera prisiminti anuos lengvesnius, šiltesnius laikus. 

— O žirgai! - Ji šypsojosi. —- Vaikystėje mylėjau žirgus. 

Naudodamasis proga, Robas pasiūlė kitą dieną joti su juo pas 
vieną džiova mirštantį senuką, ir Sara nė neslėpė, kad sutinka su 
džiaugsmu. Rytą Robas, raitas ant Margaretės Holand ir vedinas 
Monika Grenvil, atjojo jos pasiimti. Aleksą paliko pas Almą Šrio- 
der, oji plačiai šypsojosi, patenkinta, kad Sara „jodinės“ su daktaru. 

Diena tokiai išvykai pasitaikė tinkama, šiek tiek vėsesnė, ir jie 
arklius paleido žingine. Sara į balnakrepšį turėjo įsidėjusi duonos 
ir sūrio, tad jie užkando ant žolės po tankiu ąžuolu. Ligonio na- 
muose ji laikėsi nuošaliai, klausėsi gargaliuojančio alsavimo ir žiū- 
rėjo, kaip Robas Džėjus laiko ligonio plaštakas. Jis palaukė, kol virš 
ugniakuro sušils vanduo, tada apiprausė liesas rankas ir kojas, po 
šaukštelį sugirdė raminamąjį mišinį, kad miegant laukti būtų len- 
gviau. Sara girdėjo, kaip abejingiems sūnui ir marčiai Robas pa- 
sakė, jog po kelių valandų senis mirs. Atgal ji jojo susijaudinusi ir 
tylesnė. Norėdamas susigrąžinti ankstesnį artumą, Robas pasiūlė 
susikeisti žirgais, nes matė, kad Sara joja puikiai ir Margaretę Ho- 
land suvaldys nesunkiai. Smarkesnis žirgas jai patiko. 

— Kumelių vardai — kaip tavo pažįstamų moterų? — paklausė 
Sara, ir Robas pripažino, kad tai tiesa. 

Ji susimąsčiusi linktelėjo. Kad ir kaip Robas stengėsi, iki pat 
namų keliavo nekalbėdami. 


Po dviejų dienų užsukęs pas Sarą, vėl rado vyrą — aukštą, it 
skeletas liesą prekiją Timotį Midą, į pasaulį žvelgiantį gedulingo- 
mis rudomis akimis. Pristatytas daktarui, kalbėjo pagarbiai. Sarai 
dovanų paliko keturių spalvų siūlų. 

Robas Džėjus basomis lakstančiam Aleksui ištraukė spyglį iš 
pado ir pagalvojo, kad vasara jau artėja į pabaigą, o berniukas netu- 
ri tinkamo apavo. Tad pasižymėjo jo pėdos dydį. Kitą kartą nuvykęs 
į Rok Ailendą, stabtelėjo pas batsiuvį, užsakė porą vaikiškų batų ir 
šiuo darbu liko labai patenkintas. Po savaitės batukus atvežęs Sarai, 
matė, kaip ją sujaudino tokia dovana. Vis dėlto niekaip negalėjo jos 
perprasti, nežinojo, ar ji džiaugiasi, o gal priešingai — širsta. 

Nikas Holdenas, išrinktas valstijos įstatymų leidėju, antryt 
atjojo pas Robą. Po dviejų dienų jis rengėsi keliauti į Springfildą 
kurti įstatymų, Holdeno Perkėlai padėsiančių augti toliau. Holde- 
nas mąsliai nusispjovė ir prabilo apie tai, ką žinojo visi - kad dak- 
taras jodinėja su našle Bledsou. 

— Klausyk, seni, turi kai ką žinoti. 

Robas pakėlė akis. 

— Apie tą vaiką, jos sūnų. Jis —- nesantuokinis. Gimęs praėjus 
beveik dvejiems metams po jos vyro mirties. 

Robas Džėjus atsistojo. 

— Viso gero, Nikai! Linkiu geros kelionės. 

Jo balsas skambėjo iškalbingai, tad pakilo ir Holdenas. 

— Tik noriu pasakyti, kad vyrui nebūtina... —- pradėjo, bet, iš- 
vydęs, kaip pasikeitė Robo veidas, nurijo tai, ką dar rengėsi ištarti, 
nieko nelaukdamas, šoko į balną, nejaukiai atsisveikino ir išjojo. 


Saros veide Robas Džėjus matė gluminamą jausmų mišinį: 
džiaugsmą jį išvydus ar būnant drauge, švelnumą, jei tik pati 
leisdavo, bet kartais ir tarsi išgąstį. Vieną vakarą ją pabučiavo. Iš 
pradžių pravira burna buvo švelni ir laukianti, Sara glaudėsi visu 
kūnu, bet tuoj pat viskas sugedo. Ji atšlijo. Velniop, tarė Robas 
sau, aš jai nerūpiu, ir tiek. Tačiau prisivertė švelniai pasiteirauti, 
kas atsitiko. 

— Kaip galiu tau atrodyti patraukli? Juk matei mane visiškai 
apgailėtiną, bjauresnę už gyvulį! Tu... uostei mano gėdą, - kalbėjo 
visa liepsnodama. 

— Sara, — Robas žvelgė į akis, — tada sirgai, o aš buvau tavo gy- 
dytojas. Bet dabar tave jau pažinau kaip žavią, protu apdovanotą 
moterį, kuriai man didžiai malonu atskleisti savo mintis ir svajo- 
nes. Trokštu būti su tavimi. Visos mano mintys - tik apie tave. Aš 
tave myliu. 

Jie lietėsi tik rankomis, Robas laikė jos plaštakas. Saros pirštai 
susispaudė kiečiau, bet ji nepratarė nė žodžio. 

— Galbūt galėtum kada nors išmokti mane mylėti? 

— Išmokti? Bet kaip galėčiau tavęs nemylėti? — paklausė karš- 
tai. - Tavęs, sugrąžinusio man gyvenimą, lyg būtum pats Dievas? 

— Ne, velniai rautų, aš - paprastas žmogus! Ir toks turiu būti... 

Bet jie jau bučiavosi. Bučiavosi nesiliaudami, be galo, vis buvo 
negana. Vis dėlto Sara pati nutraukė tai, kas nesunkiai būtų sa- 
vaime įvykę paskui. Šiurkščiai atstūmė Robą ir nusigręžusi ėmė 
tvarkytis drabužius. 

— Sara, tekėk už manęs! 

Ji nieko neatsakė, tad Robas prabilo vėl: 

— Tau neskirta visą dieną kiaulių ūkyje šerti paršus ar klampoti 
po apylinkes su prekių maišu ant nugaros. 

— O kas gi man skirta? - tyliai, su kartėliu paklausė. 

— Visiškai aišku — būti gydytojo žmona, - rimtai atsiliepė Robas. 

Sara taip pat buvo nusiteikusi labai rimtai. 

— Bus tokių, kurie papasakos apie Aleksą, apie jo kilmę, todėl 
noriu viską apie jį pasakyti pati. 

— Aš noriu būti Aleksui tėvas. Man rūpi, kaip jis gyvena šian- 
dien ir kaip gyvens rytoj. Apie vakarykštę dieną man nieko žinoti 
nereikia. Siaubingų dienų praeityje turėjau ir pats. Tekėk už ma- 
nęs, Sara! 

Jos akys prisipildė ašarų, bet ji turėjo dar kai ką atskleisti. 

— Žmonės sako, kad su tavimi gyvena indėnų moteris. Turi ją 
išvaryti. 

— Žmonės sako, bus tokių, kurie tau papasakos... Sara Bled- 
sou, žinok! Jeigu ištekėsi už manęs, turėsi išmokti tokius žmones 
siųsti po velnių, — jis giliai atsikvėpė. - Makva-ikva yra puiki ir 
darbšti moteris. Ji gyvena savo namuose mano žemėje. Išvaryti 
būtų neteisinga ir jos, ir mano atžvilgiu, ir šitaip nepadarysiu. Tai 
būtų pats blogiausias būdas mums pradėti bendrą gyvenimą. Turi 
patikėti mano žodžiu, kad pavyduliauti nėra nė menkiausio pa- 
grindo. — Jis tvirtai laikė suspaudęs Saros rankas ir neleido atsi- 
traukti. — Dar yra kokių nors sąlygų? 

— Taip, - karštai atsiliepė. - Kumelėms turi duoti kitus vardus. 
Juk jie moterų, su kuriomis gulėjai? 

Robas šyptelėjo, bet Saros akys degė tikru pykčiu. 

— Tik su viena. Kita mano vaikystėje buvo gerokai vyresnė gra- 
žuolė, motinos draugė. Labai jos geidžiau, bet ji mane laikė tik vaiku. 

Sara neklausinėjo, kuriam arkliui koks vardas teko. 

— Tai šiurkštus ir piktas vyriškas pokštas. Tu nesi nei šiurkš- 
tus, nei piktas, ir tas kumeles turi pervadinti. 

— Vardus galėsi parinkti pati, - nedelsdamas atsiliepė Robas. 

— Ir turi pažadėti: nesvarbu, kaip mūsų ateitis susiklostys, nie- 
kada arklio nevadinsi mano vardu. 

— Prisiekiu. Bet, žinoma, — nesusilaikęs pridūrė, — ketinu iš 
Samuelio Meriamo įsigyti kiaulę, na ir... 

Laimė, tebelaikė Sarą už rankų ir nepaleido, kol ji nepradėjo 
vėl aistringai su juo bučiuotis. Kai jie pagaliau baigė, Robas pama- 
tė, kad ji verkia. 

— Kodėl? - paklausė, slegiamas nejaukios nuojautos, kad gyve- 
nimas, susituokus su šia moterimi, nebus lengvas. 

Drėgnos akys sublizgo. 

— Siųsti laiškus pašto karieta bus baisiai brangu. Bet broliui ir 
seseriai į Virdžiniją pagaliau galėsiu parašyti kažką gera. 

DIDYSIS PABUDIMAS 


APSISPRĘSTI DĖL SANTUOKOS PASIRODĖ LENGVIAU, NEGU RASTI 
dvasininką. Dėl to kai kurios poros pasienyje nesuko galvos dėl 
oficialių įžadų, tačiau Sara atsisakė „susituokti be santuokos“. Ji 
mokėdavo kalbėti be užuolankų: 

— Esu patyrusi, ką reiškia pagimdyti ir auginti vaiką be tėvo, ir 
mano gyvenime šito daugiau niekada nebus. 

Robas suprato. Tačiau atėjo ruduo, ir buvo aišku, kad, sniegui 
sukausčius preriją, praslinks daug mėnesių, kol į Holdeno Perkė- 
lą užsuks keliaujantis pamokslininkas ar plačią apylinkę lankantis 
pastorius. Išeitį iš tokios padėties vieną dieną pasiūlė skelbimas, 
Robo perskaitytas prie parduotuvės; ten buvo rašoma apie savai- 
tės trukmės tikėjimo gaivinimo susirinkimus. 

— Vadinasi „Didysis pabudimas“ ir vyks Belding Kriko mieste- 
lyje. Sara, reikia ruoštis, nes ten tikrai netrūks dvasininkų. 

Robui pasiūlius pasiimti ir Aleksą, Sara mielai sutiko. Iškeliavo 
vežimu. Reikėjo važiuoti maždaug pusantros dienos neblogu, nors 
ir akmenuotu keliu. Pirmą vakarą apsistojo pas svetingą ūkinin- 
ką ir nakvojo daržinės pastogėje, antklodes pasitiesę ant kvapaus 
šieno. Rytą Robas Džėjus, atsilygindamas už nakvynę, per pusva- 
landį iškastravo du ūkininko buliukus, o karvei šone išpjovė auglį. 

Nors ir šiek tiek sugaišę, į Belding Kriką atvyko dar prieš vidu- 
dienį. Ta apylinkė irgi buvo nauja, tik penkeriais metais senesnė 
už Holdeno Perkėlą, bet jau gerokai didesnė. Įvažiavus į miestą, 
Sara išsprogino akis ir, laikydama Aleksą už rankos, pasislinko ar- 
čiau Robo, nes nebuvo pratusi matyti tiek daug žmonių. 

Didysis pabudimas vyko prerijoje greta pavėsingo gluosnyno. 
Į jį susirinko žmonės iš viso krašto; aplinkui buvo pridygę gausybė 
nuo vidudienio saulės ir rudeniško vėjo saugančių palapinių, prie 
jų - įvairiausi vežimai, pririšti arkliai ir jaučiai. Visur virė prekyba, 
trys keleiviai iš Holdeno Perkėlos riedėjo pro atvirus ugniakurus, 
ten prekijai gamino maistą, nuo kurio kvapų burnoje kaupėsi sei- 
lės — troškino elnieną, virė žuvienę iš upėje sugautų žuvų, kepė 
kiaulieną, kukurūzus, čirškino triušius. 

Robas Džėjus prie krūmo pririšo arklį - buvusią Margaretę 
Holand, dabar pervadintą Vike — pagal karalienę Viktoriją, tik 
trumpiau („Dar niekad nebuvai apžergęs jaunosios karalienės?“ — 
pasidomėjo Sara), ir visiems trims parūpo valgyti, tačiau eikvoti 
pinigų pirktiniam maistui nereikėjo. Alma Šrioder keliautojams 
įdavė tokią didelę pintinę, kad vestuvių puota galėjo tęstis kad ir 
savaitę, todėl jie užkando šaltos vištienos ir virtinių su obuoliais. 

Valgė sparčiai, virpėdami iš susijaudinimo, dairydamiesi į 
minią, klausydamiesi riksmų ir klegesio. Paskui, už rankų paėmę 
berniuką, lėtai vaikštinėjo tarp susirinkusių. Vienu metu vyko du 
susirinkimai, nes tarpusavyje be paliovos kovėsi baptistai ir meto- 
distai, aidėjo besivaržančių pastorių pamokslai. 

Miško aikštelėje jie pasiklausė baptistų pamokslininko Čarlzo 
Prentiso Vilardo; jis šaukė ir staugė taip, kad Sara ėmė drebėti. 
Vilardas visus įspėjo, kad Dievas užsirašo jų vardus sau į knygą 
ir pasižymi, kam skirtas amžinasis gyvenimas, o kam teks amži- 
noji mirtis. Pasak jo, amžinąją mirtį nusidėjėliai pelno nedoru ir 
nekrikščionišku elgesiu, tarkim, sanguliavimu, brolių krikščionių 
žudymu, muštynėmis bei piktžodžiavimu, girtavimu arba neteisė- 
tais, be santuokos į pasaulį atvestais vaikais. 

Einant toliau į preriją paklausyti metodisto Arturo Džonsono, 
Robas Džėjus niūriai žvelgė prieš save, o išblyškusi Sara virpėjo. 
Šis pasirodė esąs ne toks įtaigus kalbėtojas, palyginti su ponu Vi- 
lardu, tačiau teigė: išsigelbėti gali kiekvienas, jei tik darys gerus 
darbus, išpažins nuodėmes ir mels Dievo gailestingumo. Robui 
Džėjui Saros paklausus, gal ponas Džonsonas galėtų juos sutuok- 
ti, ji linktelėjo. 

Po pamokslo Robas priėjo prie pono Džonsono; šiam išgirstas 
prašymas, regis, buvo malonus. Jis norėjo sutuokti visų susirinkusių 

akivaizdoje, bet nei Robas Džėjus, nei Sara nepageidavo tapti reginio 
dalimi. Gavęs iš Robo tris dolerius, pamokslininkas sutiko paėjėti už 
miesto. Ten surado vietą po medžiu ant Misisipės kranto, berniukas 
tik kaip sesuo Džeinė, turėjo būti liudytoja. 

— Aš turiu žiedą, — tarė Robas Džėjus, traukdamas iš kišenės, 
ir Sara nustebo, nes jis anksčiau neužsiminė apie vestuvinę savo 
motinos puošmeną. Ilgi Saros pirštai buvo ploni, žiedas per dide- 
lis. Savo šviesius plaukus buvo susirišusi tamsiai mėlynu Almos 
Šrioder dovanotu kaspinu, tad dabar tą kaspiną nusitraukė ir pa- 
purtė plaukus, kad kristų apie veidą. Ir pareiškė žiedą nešiosianti 
ant kaklo, kol bus galima jį sumažinti. 

Sara tvirtai spaudė Robo ranką, o per daugelį metų įgudęs po- 
nas Džonsonas apeigas atliko sklandžiai. Žodžius Robas Džėjus 
kartojo gerokai prikimusiu balsu — net pats nustebo. Saros balsas 
virpėjo, ji žvelgė tarsi nepatikliai, lyg galutinai nepatikėdama, kad 
viskas vyksta iš tikrųjų. Po ceremonijos, jiems dar bučiuojantis, 
ponas Džonsonas ėmė įkalbinėti grįžti į susirinkusių būrį, nes bū- 
tent vakariniuose susirinkimuose daugiausia atsirasdavo išgelbė- 
jimo trokštančių sielų. 

Tačiau jie tik padėkojo ir atsisveikinę Vikę pasuko namų pusėn. 
Mažasis netrukus pavargo ir ėmė inkšti, bet Sara dainavo linksmas 
daineles, sekė pasakas ir keletą kartų, Robui Džėjui sustabdžius ar- 
klį, Aleksą nukėlė žemėn, žaidė su juo, lakstė ir šokinėjo. 

Sustoję ankstyvos vakarienės, užkando Almos pyragėlių su 
jautiena ir inkstais bei saldaus pyrago su cukraus glajumi, viską 
užgėrė šaltinio vandeniu, o paskui apsvarstė, kur apsinakvoti. Už 
poros valandų kelio buvo užeigos namai, ir šitai akivaizdžiai nu- 
džiugino Sarą, niekada neturėjusią pinigų apsistoti viešbutyje. Ta- 
čiau, Robui papasakojus apie lovose besiveisiančius gyvius ir abe- 
jotiną tokių įstaigų švarą, tuoj pat pritarė jo siūlymui nakvoti toje 
pačioje daržinėje, kaip ir praėjusią naktį. 

Tą sodybą jie pasiekė temstant ir, iš karto gavę šeimininko leidi- 
mą, džiugiai, lyg grįždami namo, užsiropštė į šiltą pastogės tamsą. 

Aleksas, nukamuotas dienos įspūdžių ir mažai miegojęs, tuč- 
tuojau giliai įmigo. Jį apklostę, greta pasitiesė antklodę ir apsika- 
bino, nespėję nė nusirengti. Robui patiko, kad Sara nevaizduoja 

nekaltybės, ir kad abu sąmoningai ir atvirai geidžia vienas kito. Jie 
puolė smarkiai ir triukšmingai mylėtis, paskui stabtelėjo pasiklau- 
syti, ar nepabudo Aleksas, tačiau berniukas kietai miegojo. 

Robas nurengė Sarai likusius drabužius ir norėjo ją apžiūrėti. 
Daržinėje jau tvyrojo aklina tamsa, bet jie nušliaužė prie durelių, 
pro kurias į pastogę kraunamas šienas. Jas pravėrus, įspindo tri- 
jų ketvirčių mėnulis, ir tos šviesos keturkampyje jie ilgai tyrinėjo 
ir rankas, švytinčias krūtis, kauburį tarpukojyje — lyg sidabrinį 
paukščiuko lizdelį, vaiduokliškai blyškius užpakalio apvalumus. 
Būtų mylėjęsis čia, šviesoje, bet oras buvo rudeniškai vėsus, o Sara 
bijojo ūkininko akių, tad dureles uždarė. Dabar abu judėjo labai 
lėtai ir švelniai, ir tik paskutinę lemiamą akimirką prieš pratrūk- 
damas Robas riktelėjo, apimtas audringos palaimos: 

— Štai taip atsiras mūsų vaisius! Štai taip! 

Netoliese miegantis berniukas pabudo ir, išgirdęs kimias mo- 
tinos dejones, prapliupo verkti. 

Jie gulėjo, Aleksą priglaudę tarp savęs. Robas vos juntamai 
glostė Sarą, jo delnas, įsimindamas šitą kūną, tai šen, tai ten nu- 
braukdavo prikibusį šiaudelį. 

— Tu negali mirti, - sušnibždėjo ji. 

— Mes abu negalime. Ir dar labai ilgai. 

— Vaisius — tai vaikas? 

— Taip. 

— Manai, jau pradėjome kūdikį? 

— „galbūt. 

Netrukus Robas išgirdo, kaip ji nuryja seiles. 

— Gal dėl visa ko, kad būtų tikriau, reikėtų dar kartą? 

Robas, jos vyras ir gydytojas, pagalvojo — tikrai! Tamsoje ke- 
turpėsčias per kvapų šieną nuropojo paskui blausiai švysčiojan- 
čias juslingas žmonos strėnas toliau nuo miegančio sūnaus. 

PRAKEIKSMAI IR PALAIMINIMAI 


Nuo LAPKRIČIO VIDURIO ORAS BAISIAI ATŠALO. PRISNIGO 
anksti ir gausiai, tad Karalienei Viktorijai teko klampoti per gilias 
pusnis. Keliaudamas pačiu bjauriausiu oru, Robas Džėjus kumelę 
kartais pašaukdavo Margarete, ir ji, išgirdusi senąjį vardą, pasta- 
tydavo trumpas ausis. Ir arklys, ir raitelis žinojo savo svarbiau- 
sią tikslą. Kumelė stengėsi greičiau pasiekti šiltą vandenį ir avižų 
pilną krepšį, o žmogus skubėjo į savąjį namą, kuriame šilumą ir 
šviesą skleidė ne tik židinys ir aliejiniai žibintai, bet pirmiausia — 
moteris ir vaikas. 

Jeigu Sara nebūtų pastojusi per vedybinę kelionę, netrukus 
taip vis tiek būtų nutikę. Nepakenčiamas rytinis šleikštulys jų 
įkarščio nėmaž neužgesino. Abu nekantriai laukdavo, kol mažasis 
užmigs, ir tada iš karto susiliedavo beveik vienu metu ir lūpomis, 
ir kūnais su vis ta pačia neblėstančia aistra, tačiau, nėštumui ryš- 
kėjant, Robas mylėdavosi atsargiau ir dėmesingiau. 

Kartą per mėnesį, pasiėmęs pieštuką ir popieriaus, piešdavo 
žmoną nuogą, gulinčią malonioje židinio šilumoje, fiksuodamas 
nėštumo eigą, ir piešiniuose, be abejo, atsispindintys jausmai 
rezultato moksliškumo nė kiek nemenkino. Piešė ir namus; jie 
sutarė, kad namas turės tris miegamuosius, didelę virtuvę ir sve- 
tainę. Robas parengė tikslius brėžinius su matmenimis, tad Ol- 
denas galėjo pasamdyti du dailides ir po pavasarinės sėjos pra- 
dėti statybą. 

Sara pyko, kad Makva-ikva jos vyro gyvenime dalyvauja ten, 
kur ji nepatenka. Orams šylant, prerijos iš pradžių virto klam- 

pynėmis, o paskui — švelniu žaliu kilimu, ir Sara pareiškė Robui, 
prasidėjus pavasarinėms karštligėms, keliausianti su juo slaugyti 
ligonių. 

Bet balandžio pabaigoje jos kūnas labai išsipūtė. Kamuojama 
ir pavydo, ir nėštumo, ji liko namie ir nerimastingai grauždavosi, 
kol ta indėnė lydėdavo gydytoją ir grįždavo tik po kelių valandų, o 
kartais — ir po kelių dienų. Robas Džėjus, iš nuovargio vos laikyda- 
masis ant kojų, pavalgydavo, nusiprausdavo, jei tik išeidavo, vieną 
kitą valandą numigdavo, vėl pasišaukdavo Makvą ir išjodavo. 

Birželį, paskutinį Saros nėštumo mėnesį, karštligės epidemija 
jau atslūgo tiek, kad Makvą Robas palikdavo namie. Vieną rytą, 
jam per liūtį išjojus apžiūrėti kančiose mirštančios vieno ūkininko 
moters, namie jo paties žmonai atėjo laikas gimdyti. Makva įkišo 
Sarai tarp dantų lazdelę kandžioti, prie durų pririšo virvę, o maz- 
gu užrištą jos galą davė traukti gimdyvei. 

Robas Džėjus tik po kelių valandų kovą su gangrenine rože 
vis dėlto pralaimėjo — kaip vėliau rašė laiške Oliveriui Vendeliui 
Holmsui, mirštama liga prasidėjo, kai ūkininkė, smulkindama 
bulves sėklai, įsipjovė pirštą ir į tą žaizdą dėmesio nekreipė. Ta- 
kusiomis akimis. 

— Jis plėšo mane į gabalus, priversk jį liautis, niekše! —- suurzgė, 
vos Robui įžengus pro duris. 

Ištikimas Holmso mokymui, jis gremžė savo rankas, kol ėmė 
lovos atsekė ir Makva. 

— Kūdikis eina lėtai, - tarė ji. 

— Kūdikis eina kojomis į priekį. 

Makvos žvilgsnis susidrumstė, bet ji linktelėjo ir grįžo pas Sarą. 

Gimdymas tęsėsi. Gilią naktį prisivertė paimti jos rankas, nors 
ir bijojo to, ką galėjo sužinoti. 

— Ką? - dusliai paklausė Sara. 

Robas jautė jos gyvybines jėgas sumenkusias, bet neabejotinai 
tvirtas. Murmtelėjo, kad ją myli, bet skausmas buvo toks, kad ji 
nepajėgė atsakyti nei į žodžius, nei į bučinius. 

Ir vis taip pat. Dejonės ir klyksmai. Neištvėręs Robas pradėjo 
nevykusiai melstis ir išsigando, suvokęs, kad nesugeba įsipareigoti 

lyg koks išpuikęs veidmainis. „Jeigu klystu, ir tu iš tiesų esi, pra- 
šau — mane bausk kaip nors kitaip, bet nekankink šitos moters. Ar 
šito ištrūkti besistengiančio vaiko“, - skubiai pridūrė. 

Prieš auštant pasirodė mažos raudonos galūnės, kaip naujagi- 
mio - gana didelėmis pėdomis, ant jų pirštų tiek, kiek ir turi būti. 
Robas kažką šnibždėjo, drąsino nenoriai ateinantį vaikutį, sakė, 
kad teks kovoti visą gyvenimą. Kojos lindo colis po colio, vis žaviai 
pasispardydamos. 

Mielas mažytis kūdikėlis, tikras diegas! Rankytės, pirštų tiek, 
kiek turi būti. Dailiai išsivystęs kūdikis, bet pečiai įstrigo, ir jis tu- 
rėjo Sarą įpjauti - dar daugiau skausmo. Veidukas buvo prisispau- 
dęs prie makšties sienelės. Sunerimęs, kad kūdikis neuždustų mo- 
tinos kūne, jis įspraudė du pirštus ir kanalo sieną laikė atitraukęs, 
kol pasipiktinęs veidelis išslydo į apsivertusį pasaulį ir tučtuojau 
plonai knirktelėjo. 

Robas drebančiomis rankomis užrišo ir nukirpo virkštelę, su- 
siuvo dejuojančią žmoną. Paskui trynė jai pilvą, kad susitrauktų 
gimda, o tuo metu Makva, apšluosčiusi ir suvysčiusi kūdikį, padė- 
jo motinai ant krūtinės. Praslinko dvidešimt trys sunkaus darbo 
valandos; Sara ilgai miegojo lyg užmušta. Kai atsimerkė, jis tvirtai 
spaudė jos ranką. 

— Gerai padirbėjai. 

— Jis didelis kaip bizonas. Buvo panašus ir Aleksas, - kimiai tarė. 

Robas Džėjus kūdikį pasvėrė, svarstyklės rodė aštuonis svarus 
ir vienuolika uncijų. 

— Geras vaisius? — paklausė Sara, tiriamu žvilgsniu stebėdama 
Robo veidą, ir susiraukė, išgirdusi sakantį, kad vaisius velniškai geras. 

— Tu keikiesi! 

Jis priglaudė lūpas prie ausies ir sušnibždėjo: 

— Ar prisimeni, kaip vakar mane pavadinai? 

— Kaip? 

— Niekšu. 

— Negali būti! - atšovė apstulbusi ir supykusi, o paskui beveik 
valandą su juo nekalbėjo. 


Ji pavadino Robertu Džefersonu. Koulų šeimoje pirmagimis vi- 
sada būdavo Robertas, o antro vardo pradžia turėjo būti Dž. Robas 

manė, kad trečiasis Amerikos prezidentas buvo tikras genijus, o 
Sarai Džefersonas priminė Virdžiniją. Ji nerimavo, kad Aleksas pa- 
vyduliaus, bet vienintelis vyresniojo vaiko jausmas buvo susižavėji- 
mas. Prie brolio būdavo ne toliau, kaip per vieną ar du žingsnius, ir 
jį stebėdavo. Nuo pat pradžių jis aiškiai parodė, kad anuodu kūdi- 
kiu gali rūpintis, jį maitinti, keisti vystyklus, su juo žaisti, čiūčiuoti 
ir glamonėti. Tačiau prižiūrėti buvo jo pareiga. 

1842-ieji daugeliu atžvilgių mažajai šeimai buvo geri. Namo 
statybai Oldenas pasamdė pagalbininkų — malūnininką Otą Pfer- 
siką ir naujakurį iš Niujorko valstijos Mortą Londoną. Pastarasis 
buvo sumanus ir patyręs dailidė. Pirmasis šiek tiek mokėjo medžio 
darbus, bet mokėjo ir mūryti, ir tie trys vyrai ištisomis dienomis 
upėje rinko tinkamiausius akmenis ir jaučiais tempė aukštyn į sta- 
tybos vietą. Sumūryti pamatai, kaminas ir židiniai atrodė puikiai. 

Jie dirbo lėtai, žinodami, kad krašte, kur visi gyvena trobelėse, 
stato ilgiems metams, tad, atėjus rudeniui, kai Pfersikui visą dieną 
reikėjo malti miltus, o kitiems dviem — darbuotis ūkyje, namo jau 
buvo sienos ir stogas. 

Tačiau iki pabaigos dar buvo toli. Kartą, kai Sara sėdėjo prie 
trobelės ir, pasidėjusi puodą su žaliomis pupelėmis, nuo ankščių 
gnaibė kotelius, į sodybą įsuko dengtas vežimas, traukiamas dvie- 
jų gerokai nuilsusių arklių. Ji nužvelgė ant vežiko pasostės įsitai- 
siusį stotingą vyrą, atkreipdama dėmesį į malonius veido bruožus 
ir kelionėje apdulkėjusius tamsius plaukus bei barzdą. 

— Ar tik čia nebus daktaro Koulo namai? 

— Ir bus, ir yra, bet jis išvykęs pas ligonius. Jūsų ligonis sužeis- 
tas ar šiaip serga? 

— Ligonių neturime, ačiū Viešpačiui! Mes — daktaro draugai, 
atkeliaujame į šitą apylinkę gyventi. 

Iš vežimo gilumos dirstelėjo moteris. Sara pamatė minkštą 
gobtuvą apie baltą, nerimastingą veidą. 

— Ar tik nebūsite Geigeriai? 

— Ir būsime, ir esame. 

Vyro akys gražios, o plati ir maloni šypsena jį darė bent pėda 
aukštesnį, negu buvo iš tikrųjų. 

— Kaip džiaugiuosi, kad atvykote, kaimynai! Prašyčiau tučtuo- 
jau lipti iš vežimo! 

Sara susijaudinusi pašoko, pupelės pabiro. Vežimo gale pama- 
tė tris vaikus. Kūdikis, Geigerių vadinamas Hermanu, miegojo, 
užtat beveik ketverių Reičelė ir dvimetis Deividas, pastatyti šalia 
vežimo, pravirko. Saros kūdikis neatsiliko — irgi paleido gerklę. 

Sara pastebėjo, kad ponia Geiger keturiais coliais aukštesnė 
už vyrą, ir net ilgos sunkios kelionės nuovargis neužgožė dailių 
veido bruožų. Mergina iš Virdžinijos mokėjo atpažinti kokybę. Tie 
bruožai atrodė kažkuo neįprasti, tokių Sara nebuvo mačiusi, bet 
sunerimo, pagalvojusi, kaip paruošti ir patiekti pietus, kad nepa- 
tirtų gėdos. 

Staiga pamatė, kad Liliana pravirko, ir ją pačią užplūdo prisi- 
minimai apie tokią pat begalinę kelionę panašiame vežime. Ji ap- 
kabino tą moterį ir su nuostaba suvokė raudanti ir pati, o Geigeris 
pašiurpęs stovėjo, apsuptas ašarojančių moterų ir vaikų. Galų gale 
Liliana atsitraukė nuo jos ir drovėdamasi sumurmėjo, kad šeima 
labai norėtų kokiame upelyje kaip reikiant nusiprausti. 

— Šitą reikalą galime sutvarkyti nesunkiai, - atsiliepė Sara, pa- 
sijutusi stipri. 

Grįžęs Robas Džėjus rado juos dar drėgnais po maudynių 
plaukais. Vėl kilo susitikimo ir sveikinimosi šurmulys, jie spaudė 
vienas kitam rankas, plekšnojo per nugarą, o Robas gavo progą 
iš naujo pažvelgti į savo ūkį atvykėlio akimis. Indėnais Džėjus ir 
Liliana susižavėjo, o Oldeno gebėjimai pribloškė. Išgirdęs Robo 
siūlymą pasibalnoti Vikę su Bese ir joti apžiūrėti Geigerių valdų, 
Džėjus tuoj pat sutiko. Jie grįžo prieš pat puikius pietus, ir Geige- 
ris švytinčiomis iš laimės akimis žmonai pasakojo, kokios puikios 
žemės jiems Robas parūpino. 

— Pati pamatysi, luktelėk, ir pamatysi! - kartojo. 

Visiems pavalgius, Džėjus nuėjo prie vežimo ir grįžo, nešinas 
smuiku. Babkoko pianino atsivežti negalėjome, pasakė jis, bet ins- 
trumentas paliktas saugioje ir sausoje vietoje, sumokėta už saugo- 
jimą ir kada nors bus atgabentas. 

— Išmokai Šopeną? — paklausė. Robas Džėjus užuot atsakęs 
keliais suspaudė viola da gamba ir pagrojo kelis pradinius mazur- 
kos taktus. Ohajuje jų muzika skambėjo geriau, nes drauge piani- 
nu skambino ir Liliana, bet smuikas ir viola derėjo nuostabiai. Bai- 
gusi ruoštis, atėjo pasiklausyti Sara. Ji matė, kad, vyrams griežiant, 

ponios Geiger pirštai kartais krustelėdavo, tarsi liesdami klavišus. 
Sara norėjo paimti Lilianai už rankos, nuraminti, pažadėti, kad 
viskas bus gerai, bet tik sėdėjo šalia jos ant grindų, o muzika ban- 
gavo, teikdama paguodą ir viltį. 


Geigeriai laikinai įsikūrė savo žemėje prie šaltinio, ir Džeiso- 
nas griebėsi kirsti medžius namui. Jie buvo itin ryžtingai nusiteikę 
neapsunkinti Koulų, o Koulai ne mažiau ryžtingai siekė būti jiems 
svetingi. Šeimos nuolat eidavo viena pas kitą į svečius. Vieną šaltą 
naktį visiems sėdint aplink Geigerių laužą, toli prerijoje užstau- 
gė vilkai, ir Džeisonas smuiku išgavo panašią tęsiamą virpančią 
natą. Ji tuoj pat sulaukė atsakymo, ir valandėlę nematomi žvėrys 
ir žmogus tarsi kalbėjosi tamsoje, kol Džeisonas pastebėjo žmoną 
virpant ne vien nuo šalčio. Jis įmetė į ugnį dar vieną rąstigalį ir 
smuiką padėjo į šalį. 

Geigeris dailidės darbo neišmanė. Koulų namo statybos pa- 
baiga vėl atsidėjo, nes Oldenas, vos radęs laiko nuo darbų ūkyje, 
ėmėsi ręsti trobelę Geigeriams. Po kelių dienų jam į pagalbą atėjo 
Otas Pfersikas ir Mortas Londonas. Ta trijulė greitai pastatė na- 
melį su pašiūre vaistinės turtui — didesnę dalį vežimo erdvės uži- 
mančioms dėžutėms su žolėmis ir vaistinėmis medžiagomis. Prie 
durų staktos Džėjus prikalė skardinę tūtelę su pergamentu, ant 
kurio buvo užrašyti žodžiai iš Pakartoto Įstatymo knygos - toks, 
pasak jo, buvo žydų paprotys — ir Geigeriai lapkričio aštuoniolik- 
tąją įsikraustė gyventi. Po kelių dienų iš Kanados atslinko speigas. 

Džeisonas su Robu per mišką iškirto taką tarp Koulų namo ir 
Geigerių trobelės. Netrukus jis gavo Ilgojo tako vardą, kad skirtųsi 
nuo kito tako, kurį Robas Džėjus buvo anksčiau iškirtęs nuo savo 
namo iki upės. Šis tapo Trumpuoju. 

Statytojai vėl persikraustė į Koulų namą. Vidaus darbams prieš 
akis turėdami visą žiemą, židinyje jie kūreno medienos atliekas, 
kad būtų šilta, ir smagiai plušo, dailindami grindjuostes, apkalda- 
mi sienas ąžuolinėmis ketvirtinio pjovimo plokštėmis, nugriebtu 
pienu dažus skiesdami iki Saros pageidaujamo atspalvio. Bizonų 
liūnas šalia statomo namo užšalo, todėl Oldenas kartais mesdavo 
darbą ir, prisirišęs prie batų pačiūžas, ilgokai visiems rodydavo, 
ko vaikystėje buvo išmokęs Vermonte. Robas Džėjus Škotijoje 

čiuožinėdavo kiekvieną žiemą ir būtų mielai pasiskolinęs Oldeno 
pačiūžas, tačiau stambioms jo pėdoms buvo labai mažos. 

Pirmos smulkios snaigės pabiro, likus trims savaitėms iki Kalė- 
dų. Atrodė, vėjas neša dūmus, jo pustomos sniego adatėlės odą net 
degino. Vėliau iškrito tikras, kur kas sunkesnis sniegas, ir viskas 
ilgam dingo po baltu apklotu. Vis labiau jaudindamasi, Sara svarstė 
apie kalėdinius valgius ir su Liliana aptarinėjo, kurie Virdžinijos 
receptai patys geriausi. Dabar ji įsitikino, kad Geigeriai yra kitokie, 
nes artėjančios šventės Lilianai nekėlė tokio jaudulio, kaip jai. 

Tiesą sakant, Sara apstulbo, sužinojusi, kad naujieji kaimynai 
Kristaus gimimo nešvenčia, jie keistai pažymi kažin kokį senovėje 
vykusį ir niekam negirdėtą mūšį Šventojoje Žemėje, degina žvakes 
ir kepa bulvinius blynus! Tačiau jie įteikė Koulams dovanų - net 
iš Ohajo jų vežime atkeliavusios slyvų uogienės ir Lilianos visiems 
numegztas šiltas kojines. Koulų Geigeriams parengta dovana 
buvo sunki ketinė keptuvė ant trikojo, Robo pirkta didžiojoje Rok 
Ailendo parduotuvėje. 

Jie prisispyrę prašė Geigerių per Kalėdas ateiti pietų, ir šie galų 
gale sutiko, nors Liliana Geiger svečiuose niekada nevalgydavo 
mėsos. Sara patiekė kreminės svogūnų sriubos, šamo su grybų pa- 
dažu, keptos žąsienos su kogalvių užpilu, bulvinių kukulių, angliš- 
ko slyvų pudingo iš Lilianos uogienės, sausainėlių, sūrio ir kavos. 

Savo šeimai Sara dovanojo vilnonius megztinius. Robas jai 
įteikė apklotą iš tokio puikaus ir žvilgančio lapės kailio, kad Sara 
neteko žado, o tą nuostabų daiktą visi vienu balsu gyrė. Oldenas 
gavo naują pypkę ir dėžutę tabako; samdinys irgi nustebino Robą, 
dovanodamas gerai išgaląstas, jo sodybos kalvėje nukaltas pa- 
čiūžas, ir jos buvo Robui tinkamo dydžio! 

— Ledas dabar po sniegu, bet kitais metais bus galima pasi- 
smaginti, — plačiai šypsodamasis, pasakė Oldenas. 

Svečiams išėjus, į duris pasibeldė Makva-ikva ir paliko kumš- 
tines triušio kailio pirštines: vieną porą — Sarai, kitą - Robui, tre- 
čią —- Aleksui. Indėnė dingo, nė nespėjus pakviesti vidun. 

— Tikra keistuolė, — susimąsčiusi tarė Sara. — Reikėjo ir jai ką 
nors padovanoti. 

— Aš tuo pasirūpinau, - atsiliepė Robas ir papasakojo Makvai 
dovanojęs tokį pat trikojį, kaip ir Geigeriams. 

— Tai indėnei padovanojai brangų, parduotuvėje pirktą daik- 
tą!? — Robui nieko neatsakius, balse suskambo įtampa. - Turbūt 
labai daug galvoji apie tą moterį! 

Robas pažvelgė į ją. 

— Be abejo, — tepratarė. 


Naktį atšilo, tad vietoj sniego pradėjo lyti. Paryčiais į jų du- 
ris smarkiai beldė kiaurai permirkęs, apsiašarojęs penkiolikmetis 
Fredis Gruberis. Vertingasis Hanso Gruberio jautis parvertė alie- 
jinę lempą, ir tvartas kaipmat užsiliepsnojo, nors ir pylė lietus. 

— Niekad tokio dalyko nemačiau, Viešpatie, niekaip negalėjo- 
me užgesinti! Gyvulius šiaip ne taip išgelbėjome, išskyrus mulą. 
Bet tėvas smarkiai apdegė — ir ranką, ir sprandą, kojas. Daktare, 
reikia jūsų! 

Berniukas tokiu oru jojo keturiolika mylių, ir Sara mėgino 
jam įsiūlyti valgyti ir gerti, bet vaikinukas tik papurtė galvą ir iš 
karto išjojo. 

Šventinių pietų likučius ji sudėjo į krepšį, o Robas Džėjus pa- 
rinko švarių skepetų, reikiamų tepalų ir nuėjo į ilgnamį pasikvies- 
lietingoje migloje — Robas raitas ant Vikės, užsitraukęs gobtuvą, 
visu stambiu kūnu susigūžęs balne nuo vėjo ir lietaus. Susisupusi į 
antklodę, indėnė jojo ant Besės. Ant mano arklio ir su mano vyru, 
tarė Sara pati sau, o paskui ėmėsi kepti duoną, nes vis tiek nebūtų 
užmigusi. 


Visą dieną Sara laukė jų grįžtančių. Sutemus ilgai sėdėjo prie 
mi pietūs virsta tokiu maistu, kurio jis vargu ar norės. Atsigulusi 
negalėjo užsnūsti, vis kartojo sau: jeigu jie dabar glaudžiasi kur 
nors tipyje ar oloje, kokiame nors šiltame lizdelyje, dėl to kalta ji, 
Robą atstūmusi savo pavyduliavimu. 

Rytą pas ją, sėdinčią prie stalo ir tebekamuojamą vaizduotės, 
užsuko Liliana Geiger: miesto gyvenimo ilgesys ir vienatvė atginė 
net per tokią darganą. Sarai po akimis juodavo tamsūs ratilai, ji at- 
rodė išties prastai, bet su Liliana pasisveikino maloniai ir linksmai 
plepėjo, kol staiga, kalbantis apie gėlių sėklas, apsipylė ašaromis. 

Po akimirkos, atsidūrusi Lilianos glėbyje, apstulbusi jau pasakojo 
apie baisiausias baimes. 

— Kol jo nebuvo, mano gyvenimas buvo toks apgailėtinas. Da- 
bar jis nuostabus. Jeigu jį prarasčiau.... 

— Sara, — švelniai tarė Liliana. - Aišku, neįmanoma žinoti, kas 
dedasi kito žmogaus šeimoje, bet... Pati sakai, kad tavo baimė ti- 
kriausiai be pagrindo. Neabejoju, kad taip ir yra. Neatrodo, kad 
Robas Džėjus apgaudinėtų. 

Sara leidosi jos guodžiama ir įtikinama. Lilianai išeinant, jaus- 
mų audra jau buvo atslūgusi. 

Robas Džėjus grįžo vidurdienį. 

— Kaip laikosi Hansas Gruberis? —- paklausė Sara. 

— Nudegimai baisūs, - pavargęs atsakė Robas. - Nežmoniškai 
skauda. Bet tikiuosi, išsikapstys. Slaugyti palikau Makvą. 

— Tai gerai. 


Robas miegojo visą popietę iki pat vakaro. Tuo metu lietus nu- 
stojo, staiga atvėso. Nubudęs vėlai naktį, susiruošė laukan, apsi- 
rengė ir šiaip ne taip, čiužinėdamas ir slidinėdamas priėjo išvietę, 
nes lietaus permerktas sniegas buvo sušalęs ir kietas kaip marmu- 
ras. Nusilengvinęs, atpalaidavęs inkstus, grįžo į lovą, bet nebeuž- 
migo. Anksčiau manė rytą vėl keliausiąs pas Gruberius, bet dabar 
spėjo, kad arklio kanopos ant tokios ledo plutos neras kur užsika- 
binti. Tamsoje vėl apsirengė, išsmuko pro duris ir suprato: bijojo 
ne veltui. Iš visų jėgų treptelėjus, kietas baltas sniego paviršius po 
bato kulnu net neįskilo. 

Daržinėje susiradęs Oldeno nukaltas pačiūžas, užsirišo ant 
batų. Į namą vedantis takas, kuriuo einama dažnai, sušalo nely- 
giai, juo čiuožti buvo sunku, bet toliau driekėsi atvira prerija, ir 
vėjo nugairintas kietas sniego paviršius buvo lygus it stiklas. Ro- 
bas pasileido čiuožti tviskančiu mėnesienos ruožu - iš pradžių at- 
sargiai, paskui, pajutęs grįžtant įgūdžius, vis ilgesniu ir laisvesniu 
žingsniu, išlėkė toli į lygumą tarsi į neaprėpiamą Šiaurės jūrą, au- 
syse girdėdamas vien metalo čiūžčiojimą ir sunkų savo alsavimą. 

Pagaliau uždusęs sustojo ir įsižiūrėjo į keistą naktinį ledo 
sukaustytos prerijos pasaulį. Gana arti ir grėsmingai aiškiai su- 
virpėjo vilko kauksmas — Robas Džėjus pašiurpo. Suprato — jei 

pargriūtų arba, tarkim, susilaužytų koją, žiemos bado padrąsinti 
plėšrūnai subėgtų per kelias minutes. Vilkas vėl sustaugė, o gal 
čia buvo dar vienas, ir tame balse skambėjo visa, kas Robui kėlė 
nerimą — vienatvė, alkis, žvėriška prigimtis. Robas iš karto pasuko 
namo ir čiuožė jau ramiau, atsargiau, bet sparčiai, lyg kas vytųsi. 
Aleksas, ir kūdikis — saldžiai miegojo. Jam vėl įsirangius į lovą, 
žmona atsisuko ir jo šaltą kaip ledas veidą lyg atitirpindama pri- 
glaudė sau prie krūtų. Ji tylutėliai sumurkė ar sudejavo, gal iš mei- 
lės ar atgailaudama, ir jaukiai apsivijo rankomis ir kojomis. Jei oras 
nepalankus, gydytojas nieko negali padaryti, pagalvojo Robas, o 
Gruberis kuo puikiausiai apsieis ir be jo, kol šalia yra Makva. Tad 
nugrimzdo į lūpų ir kūno šilumą, į džiaugsmą, kuris toks pažįsta- 
mas, bet paslaptingesnis už mėnesieną ir malonesnis net už skrydį 
ledu, kai nesiveja vilkai. 

POKYČIAI 


JEIGU ROBERTAS DŽEFERSONAS KOULAS BŪTŲ GIMĘS BRITANI- 
jos šiaurėje, jį būtų vadinę Robu Džėjumi, o Robertas Džadsonas 
Koulas būtų tapęs Didžiuoju Robu arba Robu be jokio papildomo 
žodžio. Koulai Škotijoje Džėjumi vadino tik pirmąjį sūnų, kol šis 
pats susilaukdavo pirmojo sūnaus, o tuomet tas žodelis paprastai, 
tarsi savaime pereidavo naujagimiui. 

Robas Džėjus neketino nesilaikyti daug amžių gyvuojančių 
giminės papročių, bet dabar Koulai apsigyveno naujoje šalyje, ir 
žmonėms, kurie jam buvo brangūs, ne itin rūpėjo šimtametės šei- 
mos tradicijos. Kad ir kiek stengėsi jas išaiškinti, namiškiai naujo- 
jo sūnaus Robu Džėjumi vadinti taip ir nepradėjo. Aleksui brolis iš 
pradžių buvo Mažasis. Oldenui — Berniukas. O Makva-ikva pra- 
minė tuo vardu, kuris tapo neatskiriama jo dalimi. 

Vieną rytą tuo metu jau šliaužiojantis ir pirmuosius žodžius 
tariantis vaikas sėdėjo ant žemės jos hedonoso-te, kartu buvo ir du 
iš trijų Mėnulės ir Ateina Dainuodamas vaikai — trejų Anemoha, 
Mažasis Šuo, ir metais jaunesnė Kaiso-ikva, Moteris Paukštė. Jie 
žaidė su lėlėmis iš kukurūzų stiebų, bet mažasis baltas berniukas 
nuropojo į šalį. Blausioje, pro dūmų skyles krintančioje šviesoje jis 
pamatė žynės vandens būgną ir trinktelėjo ranka. Nuaidėjęs gar- 
sas esančius ilgnamyje privertė kilstelėti galvas. 

Nuo tokio garso berniukas pasitraukė, bet prie vaikų negrįžo. 
Pasuko prie Makva-ikvos žolių atsargų ir tarsi tikrindamas šliaužė 
nuo vienos prie kitos krūvelės, vis stabtelėdamas ir kiekvieną rim- 
tai, dėmesingai apžiūrėdamas. 

Makva-ikva nusišypsojo: 

— Tu - ubenu midžedži-je, mažasis šamanas! 

Nuo tada ji ir šaukė Šamanu. Tą vardą greitai pamėgo ir kiti, 
nes kažkodėl atrodė tinkamas, o vaikas iš karto pradėjo į jį atsi- 
liepti. Bet buvo ir išimčių. Aleksas paprastai vadindavo Broliu, o 
Aleksas jam buvo Dičkis, nes motina, su jais kalbėdama, nuo pat 
pradžių vieną vadino Mažuoju Broliu, o kitą — Didžiuoju. Tik Li- 
liana Geiger vadino Robu Džėjumi, nes atsiminė pasakojimus apie 
šeimos paprotį: ji labai vertino šeimą ir tradicijas. Tačiau net ir Li- 
liana kartais užsimiršdavo ir pašaukdavo Šamanu, o Robas Džėjus 
Koulas (vyresnysis) netrukus liovėsi kovoti ir liko su vardo priedu. 
Su Džėjumi ar be jo, žinojo, kad kai kurie pacientai už akių vadina 
Indėnpalaikiu Koulu, o kiti sako: „Tas suknistas šundaktaris, saukų 
mylėtojas: Bet visi, išmintingi ar bukagalviai, žinojo, kad jis - geras 
gydytojas. Ir šaukiamas vykdavo, nepaisydamas, ar jį myli, ar ne. 


Apie Holdeno Perkėlą kadaise buvo tik gražus pasakojimas 
Niko Holdeno spausdintuose lapeliuose, tačiau dabar čia buvo pil- 
na namų ir parduotuvių Didžiojoje gatvėje, vadinamoje miesteliu. 
Taip pat - apylinkės pareigūnų būstinė; Haskinso parduotuvė: ga- 
lanterija ir smulkios prekės, bakalėja, ūkio reikmenys ir padargai; 
N. B. Raimerio pašarai ir sėklos; Holdeno Perkėlos Santaupų ir 
užstatų kompanijos biuras; ponios Anos Vaili pensionas su valgy- 
kla; Džeisono Geigerio vaistinė; Nelsono smuklė (Nikas iš pradžių 
miestelyje ketino įsteigti užeigos namus, bet, atsiradus ponios 
Vaili pensionui, iš to plano taip ir liko tik salė žemomis lubomis su 
ilgu baru); Polo Viljamso kalvė ir arklidė. Roberta Viljams, kalvio 
žmona, namie siuvo ir taisė drabužius. Kelerius metus kiekvieną 
trečiadienio popietę atvykdavo Haroldas Eimsas, draudimo agen- 
tas iš Rok Ailendo, ir didžiojoje Holdeno Perkėlos parduotuvėje 
tvarkydavo reikalus. 

Tačiau pamažu laisvų vyriausybės parduodamų sklypų nebe- 
liko, kai kuriems naujakuriams ūkininkauti nesisekė, savo valdas 
prerijose jie pradėjo pardavinėti kitiems atvykėliams, ir paaiškėjo, 
kad būtina turėti nekilnojamojo turto biurą. Tuomet atvyko Ke- 
rolas Vilkensonas ir pradėjo dirbti nekilnojamojo turto ir draudi- 
mo agentu. 

Įvyko pirmieji rinkimai, ir Čarlį Andresoną, po kelerių metų 
tapsiantį banko prezidentu, išrinko meru; šitaip rinkimai baigda- 
vosi dar daugelį metų. Andresoną žmonės mėgo, nors nebuvo nė 
vieno, kuris nesuprastų, kad jis parinktas Niko Holdeno ir visada 
tupi vidinėje jo švarko kišenėje. 

Lygiai toks pat buvo ir šerifas. Mortui Londonui užteko vos 
vienų metų suprasti, kad ūkininko iš jo nebus. Dailidė apylinkėje 
darbo negaudavo tiek, kad užtektų pragyventi, nes naujakuriai, jei 
tik pajėgdavo, viską darydavo patys. Tad, Nikui pasiūlius jam pa- 
ramą rinkimuose į šerifo pareigas, Mortas sutiko. Jis buvo taikus, 
nesikišo į svetimus reikalus, jam visų labiausiai rūpėjo, kad Nelso- 
no girtuokliai netriukšmautų. 

Robui Džėjui buvo svarbu, kas yra šerifas. Kiekvienas apylin- 
kės gydytojas turėjo ir koronerio pavaduotojo pareigas, ir būtent 
šerifas spręsdavo, kas atliks skrodimą, mirčiai ištikus dėl nelai- 
mingo atsitikimo ar nusikaltimo. Skrodimas dažnai būdavo vie- 
nintelis būdas kaimo gydytojui palaikyti chirurgo įgūdžius. Skros- 
damas Robas Džėjus visada griežtai laikėsi mokslo reikalavimų, 
ne menkesnių negu Edinburge, pasverdavo visus vidaus organus 
ir savo darbą tvarkingai registravo. Laimė, su Mortu Londonu su- 
tarė gerai, tad skrodimų atlikdavo daug. 

Nikas Holdenas jau tris kartus paeiliui buvo išrinktas valstijos 
įstatymų leidėju. Retkarčiais kai kurie gyventojai širsdavo, kad jis 
elgiasi kaip apylinkės savininkas; galbūt jam priklauso beveik vi- 
sas bankas, sakydavo vienas kitam, dalis malūno ir parduotuvės, 
ir ta smuklė, ir tik Viešpats žino, kiek akrų, bet, Dievas mato - jie 
patys nėra jo nuosavybė, ir, žinoma, jam nepriklauso jy žemė! Bet 
paprastai žmonės apstulbę ir didžiuodamiesi stebėdavo, kaip jis 
veikia Springfilde lyg tikras politikas, gurkšnoja burboną su Te- 
nesyje gimusiu gubernatoriumi, dirba įstatymų leidybos komite- 
tuose ir virveles tampo taip sparčiai ir mikliai, kad jiems lieka tik 
nusispjauti ir kraipyti galvas. 

Nikas turėjo du reikšmingus tikslus ir jų neslėpė. 

— Į Holdeno Perkėlą noriu atvesti geležinkelį, tada šis mieste- 
lis gal kada nors taps tikru miestu, — pareiškė Robui Džėjui vieną 
rytą, traukdamas karaliui tinkantį cigarą ant suoliuko prie įėji- 
mo į Haskinso parduotuvę. — Ir dar baisiai noriu būti išrinktas į 

Jungtinių Valstijų Kongresą. Sėdėdamas čia, Springfilde, geležin- 
kelio nesulauksiu. 

Po ano pokalbio, kai Nikas jį atkalbinėjo nuo vedybų su Sara, 
vyrai neapsimetinėjo, kad jų santykiai itin šilti, bet susitikę abu 
elgėsi draugiškai. Robas dabar abejojo. 

— Patekti į Atstovų rūmus, Nikai, bus sunku. Balsų reikės ne 
tik iš čia, bet ir iš gerokai platesnės Kongreso apygardos. Be to, yra 
senasis Singltonas. 

"Dabartinio Kongreso nario Samuelio Ternerio Singltono, Rok 
Ailendo apygardoje žinomo kaip „mūsiškis Samilis“, pozicijos 
buvo labai tvirtos. 

— Samilis Singltonas jau senas - netrukus mirs arba atsistaty- 
dins. Tada pasistengsiu, kad visi apygardoje suprastų, jog balsuoti 
už mane — tai balsuoti už klestėjimą, —- žiūrėdamas į Robą, Nikas 
nusišypsojo. — Juk paties reikalus neblogai sutvarkiau, daktare, 
argi ne? 

Robas turėjo pripažinti, kad tai tiesa. Jis buvo ir malūno, ir 
banko akcininkas. Nikas rūpinosi ir didžiosios parduotuvės bei 
smuklės finansais, bet Robo Džėjaus į šituos verslus nekvietė. Ro- 
bas suprato — Holdeno Perkėloje jis dabar jau buvo giliai suleidęs 
šaknis, o Nikas niekada be būtino reikalo dovanomis nesišvaistė. 


Džėjaus Geigerio vaistinė ir nuolatinis naujakurių srautas ne- 
trukus paskatino Holdeno Perkėloje apsigyventi dar vieną gydy- 
toją. Tomas Bekermanas buvo pageltęs vidutinio amžiaus vyras 
paraudusiomis akimis ir prastu burnos kvapu. Atsikraustęs iš Ol- 
banio Niujorko valstijoje, miestelyje susirado nedidelį namą prie 
pat vaistinės. Medicinos mokyklos nebaigęs, apie savo mokslus 
kalbėjo miglotai, teigė mokęsis pas daktarą Kentvelą Konkorde, 
Naujojo Hampšyro valstijoje. 

Iš pradžių jo atvykimas Robą Džėjų nudžiugino. Pacientų apy- 
linkėje nestigo, dviem per daug pinigų nesivaikantiems gydyto- 
jams tikrai būtų pakakę, ir tai būtų reiškę, kad abiem teks ir ilgos, 
varginamos išvykos pas toli prerijose gyvenančius ligonius. Tačiau 
paaiškėjo, kad Bekermanas — prastas gydytojas, užtat svaiginasi 
dažnai ir labai. Žmonės šitai greitai pastebėjo, tad Robas Džėjus te- 
beturėjo ir per daug ligonių, ir per daug kelionių į tolimas sodybas. 

Tai tapdavo nepakeliama tik pavasariais, kai prasidėdavo se- 
zoninės epidemijos: palei upes — karštligės, prerijų ūkiuose - Ili- 
nojaus susas, visur kitur —- užkrečiamosios ligos. Sara tebepuose- 
lėjo mintį darbuotis šalia vyro — slaugyti negaluojančius — ir po 
sūnaus gimimo kitą pavasarį rimtai ėmėsi įtikinėti Džėjų leisti jai 
keliauti kartu ir būti pagalbininke. 

Bet laikas pasirodė labai netinkamas. Tais metais siautė pieno 
karštligė bei tymai, ir tuo metu, kai Sara pradėjo neatlyždama pra- 
šyti, Robas jau gydė daug sunkių ligonių, kai kuriuos mirštančius, 
ir negalėjo jai skirti pakankamai dėmesio. Tad Sarai iki pat kito 
pavasario teko žiūrėti, kaip Makva-ikva išjoja su Robu, ir vėl atgijo 
vidinės jos kančios. 

Vasaros viduryje epidemija atslūgo, ir Robo dienos tapo ra- 
mesnės. Vieną vakarą, Robui su Džėjumi Geigeriu pagriežus Mo- 
carto duetą G-m0ll smuikui ir violai, Džėjus prabilo jautria tema 
apie tai, kas slegia Sarą. Tuo metu abu jau buvo artimi draugai, bet 
Robas sutriko, Geigeriui drįsus žengti į pasaulį, kuris jam atrodė 
toks asmeniškas ir neliečiamas. 

— Iš kur žinai apie Saros jausmus? 

— Ji išsipasakoja Lilianai. O pastaroji pasikalba su manimi, — 
atsakė Džėjus ir sumišęs patylėjo. - Tikiuosi, supranti, kad kalbu... 
nuoširdžiai trokšdamas gero... jums abiem. 

— Suprantu. Bet, be tokio geranoriško rūpesčio... ką patartum? 

— Dėl žmonos privalai atsikratyti tos indėnės. 

— Mūsų niekas nesieja, tik draugystė, —- atsakė Robas, neslėp- 
damas susierzinimo. 

— Nesvarbu. Kol ji čia gyvens, Sara bus nelaiminga. 

— Makva neturi kur eiti! Nė vienas iš jų neturi kur dėtis. Baltieji 
sako, kad jie laukiniai, ir neleidžia gyventi taip, kaip raudonodžiai 
įpratę. Velniai rautų, geresnių ūkio darbininkų už Ateina Dainuo- 
damas ir Mėnulę neįmanoma įsivaizduoti, bet niekas apylinkėje 
saukų nenori samdyti! Makva su Mėnule ir Ateina Dainuodamas 
iš tų menkų pinigų, kuriuos pas mane uždirba, šiaip ne taip išlaiko 
visą būrį. Ji dirba daug ir nuoširdžiai, yra rūpestinga, ir aš negaliu 
išvaryti jos ten, kur laukia badas ar kas nors dar baisiau. 

Džėjus atsiduso, linktelėjo ir daugiau niekada apie tai neuž- 
siminė. 

Gauti laišką buvo neįprasta. Net šioks toks įvykis. Robui Džė- 
jui laišką persiuntė Rok Ailendo pašto viršininkas, laikęs penkias 
dienas, kol į Holdeno Perkėlą su reikalais išsirengs draudimo 
agentas Haroldas Eimsas. 

Robas nekantriai atplėšė voką. Viduje rado ilgą laišką nuo Ha- 
rio Lumio, draugo iš Bostono. Baigęs skaityti, atsivertė pradžią ir 
perskaitė dar kartą, jau lėčiau. Paskui perskaitė ir trečią kartą. 

Laiškas buvo parašytas 1846 metų lapkričio 20 dieną — iki 
adresato keliavo visą žiemą. Hario, be abejo, jau laukė puiki karje- 
ra Bostone. Jis rašė buvęs neseniai paskirtas anatomijos profeso- 
riaus asistentu Harvarde ir užsiminė apie artėjančias vedybas su 
panele Džulija Salmon. Tačiau svarbiausia laiške buvo ne pasako- 
jimas apie asmeninius reikalus, o medicinos žinios. 

Neseniai padarius vieną atradimą, operacijos be skausmo — 
tikrovė, aiškiai jaudindamasis rašė Lumis. Skausmą malšinan- 
tys — dujos, vadinamos eteriu, jau daugelį metų naudojamos kaip 
tirpiklis gaminant dervas ir kvepalus. Robui Džėjui Haris priminė 
ankstesnius Bostono ligoninėje atliktus bandymus, siekiant nu- 
statyti, kaip skausmą slopina azoto oksidas, dar žinomas „juoko 
dujų“ pavadinimu. Jis šelmiškai pridūrė: Robas, ko gero, atsime- 
nąs azoto oksido taikymo atvejus kitokioje, ne ligoninės, aplin- 
koje. Robas ir susigėdęs, ir šypsodamasis atsiminė, kaip gavo iš 
Hario buteliuką pasismaginimui ir kaip „juoko dujas“ vartojo su 
Mege Holand. Matyt, iš taip toli ir po tiek laiko atsiminimai atrodė 
linksmesni ir smagesni negu tada. 

Praėjusio spalio mėnesio 5 dieną, - rašė Lumis, - Bendrosios 
Masačusetso ligoninės operacijų amfiteatre buvo numatytas dar 
vienas eksperimentas, šįsyk su eteriu. Ankstesni mėginimai slopin- 
ti skausmą azoto oksidu beviltiškai žlugo, susirinkę žiūrovai — ir 
studentai, ir gydytojai - švilpė ir šaipėsi, šaukė „Apgavystė! Me- 
las!“ Tie eksperimentai pagarsėjo kaip linksmas reginys, tad ir iš 
planuojamos operacijos nieko kito nesitikėjome. Ją atlikti turėjo 
daktaras Džonas Kolinsas Vorenas. Neabejoju, dar atsimeni, kad 
Vorenas yra užsigrūdinęs ir rūstus chirurgas, garsėjantis staigiais 
skalpelio judesiais, bet tik ne pakantumu kvailiams. Todėl į opera- 
cinį amfiteatrą gausiai suplūdome lyg į kokią pramogą. 

Dabar, Robai, įsivaizduok: žmogus, turintis duoti eterį, dan- 
tistas Mortonas, vėluoja. Be galo įširdęs Vorenas tą vilkinimą iš- 
naudoja dėstydamas, kaip ketina jaunam vyrui Abotui iš liežuvio 
išpjauti didelį vėžinį auglį. Tas Abotas nei gyvas, nei miręs jau sėdi 
raudonoje operacinėje kėdėje. Po penkiolikos minučių Vorenas ne- 
beturi ką sakyti ir niūriai išsitraukia laikrodį. 

Žiūrovai jau kikena, bet štai pasirodo pražuvėlis dantistas. 
Daktaras Mortonas duoda kvėpuoti dujų ir netrukus paskelbia, 
kad pacientas paruoštas. Daktaras Vorenas vis dar niršdamas 
atitraukia žandikaulį ir ištraukia liežuvį. Dar keliese jį prispau- 
džia prie operacinės kėdės, kad nesiblaškytų. Vorenas palinksta 
prie paciento ir žaibišku judesiu daro pirmą gilų pjūvį. Pro jauno- 
jo Aboto lūpų kamputį ima lašėti kraujas. 

Jis nekrusteli. 

Žiūrovų eilėse visiškai tylu. Būtume girdėję menkiausią ato- 
dūsį ar dejonę. Vorenas vėl imasi darbo. Antras pjūvis, paskui 
trečias. Jis sparčiai ir rūpestingai išpjauna auglį, išvalo likučius, 
susiuva žaizdą, stabdydamas kraujavimą, prispaudžia kempinę. 

Pacientas miega. Pacientas miega. Vorenas atsitiesia. Robai, 
nepatikėsi, tas kandus aristokratas stovi ašarų kupinomis akimis! 

— Ponai, - sako jis, - tai ne apgavystė. 

Apie šį atradimą — skausmo operacijos metu slopinimą ete- 
riu — paskelbta Bostono medicininėje spaudoje, pranešė Haris. 

Mūsiškis Holmsas pirmasis - kaip visada - tai pasiūlė vadinti 
graikiškai - anestezija, šitai reiškia nejautrą. 


Geigerio vaistinė eterio neturėjo. 

— Tačiau aš neblogai išmanau chemiją, - susimąstęs tarė Džė- 
jus. — Tikriausiai galėčiau jo pagaminti, grūdų alkoholį reikėtų 
distiliuoti su sieros rūgštimi. Metalinio distiliatoriaus naudoti 
negalėčiau, nes rūgštis jį kaipmat pradegintų. Bet turiu stiklinę 
spiralę ir didelį butelį. 

Išnaršę jo lentynas, jie rado daug alkoholio, bet sieros rūgšties 
nebuvo. 

— Galėtum jos pagaminti? — paklausė Robas. 

Geigeris akivaizdžiai patenkintas pasikasė smakrą. 

— Tuo tikslu reikės sumaišyti sierą su deguonimi. Sieros turiu 
daug, tačiau čia chemija šiek tiek sudėtingesnė. Sierą oksiduoji vie- 
ną kartą — gauni sieros dioksidą. Sieros dioksidą reikės oksiduoti 
antrą kartą, ir tada gausiu sieros rūgštį. Bet... žinoma, kodėl gi ne? 

Po kelių dienų Robas Džėjus jau turėjo eterio atsargą. Haris 
Lumis buvo išaiškinęs, kaip iš vielos ir skepetų pasidaryti eterio 
kūgį. Iš pradžių dujas Robas išmėgino su kate — bejausmė ji gulė- 
jo dvidešimt dvi minutes. Paskui šunį užmigdė ilgiau negu valan- 
dai — taip ilgai, kad buvo aišku — eteris pavojingas, ir su juo reikia 
elgtis atsargiai. Dujų davė ėriukui, ir, netekdamas kiaušelių, šis nė 
nesubliuvo. 

Kaip naudoti eterį, galų gale pamokė Geigerį ir Sarą, ir jie dujų 
davė Robui. Jis buvo be sąmonės tik kelias minutes, nes jaudinda- 
miesi labai sumažino dozę, bet patirtis buvo vis tiek nepaprasta. 

Po kelių dienų jau tik aštuonis su puse piršto turintis Gusas 
Šrioderis savo sveikosios rankos smilių pakišo po valtimi ir su- 
trynė į košę. Robas davė eterio, ir Gusas nubudo, turėdamas tik 
septynis su puse piršto, ir pasiteiravo, kada gi pradės operuoti. 

Atsivėrusios galimybės Robą pribloškė. Jautė, tarsi jam leis- 
ta žvilgtelėti į beribes, už žvaigždžių plytinčias erdves, ir suvokė, 
kad eterio galia pranoksta Dovaną. Dovana naudotis galėjo tik keli 
žmonės iš jo giminės, tačiau dabar bet kuris gydytojas visame pa- 
saulyje galėjo operuoti, nesukeldamas kankinamo skausmo. Vėlai 
naktį Sara nusileido į virtuvę ir vyrą rado sėdintį vieną. 

— Gerai jautiesi? 

Jis tyrinėjo bespalvį skystį buteliuke, lyg stengdamasis įsiminti. 

— Sara, jeigu būčiau šitai turėjęs tada, kai tave operavau, tau 
nebūtų skaudėję. 

— Tuir bejo puikiai susitvarkei. Išgelbėjai man gyvybę - žinau. 

— Šitas skystis, — jis iškėlė buteliuką. Sarai jo turinys niekuo 
nesiskyrė nuo vandens, - išgelbės daug gyvybių. Tai kalavijas prieš 
Juodąjį riterį. 

Sara nemėgo, kai apie mirtį jis prabildavo kaip apie žmogų, 
kuris bet kurią akimirką gali praverti duris ir įžengti į jų namus. 
Baltomis rankomis apglėbė savo sunkias krūtis ir suvirpėjo nuo 
nakties vėsos. 

— Eime miegoti, Robai! 

Kitą dieną Robas susisiekė su apylinkės gydytojais ir pasiū- 
lė susitikti. Tas susitikimas įvyko po kelių savaičių Rok Ailende, 
kambaryje virš pašarų parduotuvės. Tuo metu Robas eterį buvo 
naudojęs dar tris kartus. Susirinkę septyni gydytojai ir Džeisonas 
Geigeris išklausė, ką parašė Lumis ir ką patyrė pats Robas. 

Reagavo įvairiai — kai kurie labai susidomėjo, bet buvo ir atvi- 
rai abejojančių. Du užsisakė eterio ir eterio kūgių. 

— Laikina mada, — pareiškė Tomas Bekermanas, - kaip ir visos 
tos nesąmonės plauti rankas, - keli gydytojai šyptelėjo — visi žino- 
jo, kaip nepaprastai Robas Koulas vertina muilą ir vandenį. - Gal 
didmiesčių ligoninės gali gaišti laiką tokiems dalykams. Bet tegu 
tie Bostono gudragalviai nemėgina mums aiškinti, kokia medicina 
reikalinga vakarų pasienyje. 

Kiti gydytojai elgėsi mandagiau. Tobijas Baras sakė esąs pa- 
tenkintas susitikimu su kolegomis ir galimybe pasikeisti minti- 
mis, tad pasiūlė įsteigti Rok Ailendo apygardos medicinos draugi- 
ją. Dalyviai tai ir padarė. Daktarą Barą išrinko prezidentu. Robas 
Džėjus buvo išrinktas sekretoriumi korespondentu — tokios gar- 
bės atsisakyti negalėjo, nes visi dalyviai gavo kokius nors postus 
arba tapo komitetų pirmininkais — pasak Tobijo Baro, tai nepa- 
prastai svarbu. 


Metai pasitaikė prasti. Baigiantis vasarai, bręstant javams, 
karštą, tvankią popietę dangus staiga pajuodo, užklotas sunkių, 
žemų debesų. Sudundėjo griaustinis, kunkuliuojančius debesis 
perskrodė žaibas. Ravėdama daržą, Sara toli prerijoje pastebėjo 
nuo debesų kalno į žemę tįstantį siaurą piltuvą. Jis raitėsi lyg mil- 
žiniškas roplys, sklido į gyvatės panašus šnypštimas, netrukus vir- 
tęs galingu ūžesiu, nes apatinė piltuvo anga pasiekė preriją ir ėmė 
siurbti grumstus ir visokias šiukšles. 

Tas piltuvas judėjo tolyn nuo Saros, bet ji vis tiek nulėkė ieško- 
ti vaikų, nes reikėjo juos paslėpti rūsyje. 

Būdamas už aštuonių mylių, Robas Džėjus taip pat iš toli matė 
tornadą. Po kelių minučių sūkurys pranyko, bet, prijojęs Hanso 
Bakmano ūkį, Robas išvydo, kad keturiasdešimtyje akrų puikiausi 
kukurūzai gulėjo priploti prie žemės. 

— Lyg savo didžiuoju dalgiu būtų šienavęs šėtonas, — karčiai 
sakė Bakmanas. Kai kurie ūkininkai prarado ir kukurūzus, ir kvie- 
čius. Sūkurys įsiurbė seną baltą Miulerių kumelę, o paskui nebegy- 
vą išspjovė už šimto pėdų gretimoje ganykloje. Tačiau nežuvo nė 
vienas žmogus, ir visi kalbėjo, kad Holdeno Perkėlai labai pasisekė. 


Žmonės vis dar džiūgavo, kai rudenį prasidėjo epidemija. Tuo 
metų laiku gaiviai vėsus oras turėjo teikti jėgų ir sveikatos. Pir- 
mąją spalio savaitę aštuonias šeimas suėmė negalavimas, kuriam 
Robas Džėjus negalėjo rasti vardo. Tai buvo karštligė su kai kuriais 
vidurių šiltinei būdingais tulžies simptomais, bet Robas spėjo, kad 
tai ne šiltinė. Netrukus jis jau kasdien išgirsdavo apie bent vieną 
ką tik susirgusį ligonį ir neabejojo, kad atėjo bėda. 

Jis jau žingsniavo ilgnamio pusėn pranešti Makva-ikvai, kad 
rengtųsi joti su juo, bet stabtelėjęs apsisuko ir užėjo į savo namų 
virtuvę. 

— Žmonės ima sirgti sunkia karštlige, neabejoju, kad liga plis. 
Turėsiu keliauti ne vieną savaitę. 

Sara rimtai linktelėjo, parodydama, kad supranta. Paklausta, ar 
norėtų vykti kartu, taip nušvito, kad išsisklaidė visos jo abejonės. 

— Tau teks ilgam palikti berniukus. 

— Kol mūsų nebus, jais pasirūpins Makva. Ji labai gerai pri- 
žiūri, — atsakė Sara. 

Popiet jie išjojo. Pačioje epidemijos pradžioje Robas visada 
vykdavo į kiekvienus namus, kur išgirsdavo ką nors susirgus, ir 
stengdavosi užgesinti tą žiežirbą, kol smarkiai neįsiliepsnojo. 
Matė, kad pradžia visur būdavo tokia pat — staiga kylanti aukšta 
temperatūra arba gerklės uždegimas, o paskui karštligė. Paprastai 
ligoniai netrukus imdavo viduriuoti, išmatose pasirodydavo daug 
gelsvai žalios tulžies. Burną išberdavo smulkiais spuogeliais, lie- 
žuvis galėjo būti ir sausas, ir drėgnas, ir juosvas, ir balkšvas. 

Po savaitės Robas Džėjus jau žinojo: jei daugiau požymių 
neišryškėja, ligonis netrukus mirs. Jei po ankstyvųjų simptomų 
imdavo krėsti šaltis, galūnėse atsirasdavo skausmas, kartais la- 
bai stiprus, buvo galima tikėtis, kad ligonis pasveiks. Baigiantis 
karštligei pasipylusios šunvotės ir kitokie pūliniai taip pat buvo 
palankus ženklas. 

Robas nenutuokė, kaip šitą ligą gydyti. Pacientui anksti ėmus 
viduriuoti, karštligė neretai atslūgdavo, tad kartais viduriavimą 
jis skatino, duodamas laisvinamųjų. Ligoniui drebant nuo šalčio, 
girdė žaliąja Makva-ikvos arbata, sutaisyta su trupučiu alkoholio, 
kad žmogus labiau prakaituotų, ir jį aplipdydavo garstyčių pleis- 
trais. Po kelių dienų nuo epidemijos pradžios juodu su Sara sutiko 
Tomą Bekermaną, jojantį pas sergančius karštlige. 

— Žinoma, šiltinė, — pasakė šis. Robas manė kitaip: ant pilvo 
nebuvo raudonų dėmių, nė vienas ligonis nekraujavo iš išangės. 
Tačiau nesiginčijo — ligos keliamas pavojus nepriklausė nuo to, 
kokiu vardu ją vadinsi. Bekermanas pasakė, kad ką tik mirė du 
jo ligoniai, kuriems gausiai nuleido kraują ir statė taures. Robas 
tvirtino: gydant karštligę, kraujo nuleidimas netinka, tačiau Be- 
kermanas buvo ne iš tų gydytojų, kurie klausytų vienintelio kito 
apylinkės gydytojo patarimų. Abu pasikalbėjo vos kelias minutes 
ir atsisveikino. Robui Džėjui nieko nebuvo atgrasiau už prastą 


gydytoją. 


Iš pradžių atrodė keista, kad šalia — Sara, o ne Makva-ikva. 
Sara stengėsi kaip įmanydama ir skubėjo atlikti viską, ko prašo. 
Tik tiek, kad jam reikėjo paprašyti ir pamokyti, o Makva-ikva ir be 
nurodymų žinojo, ko reikia. Būdami pas ligonius ar keliaudami iš 
vienų namų į kitus, su Makva dažnai ir ilgai tylėdavo, netrukdyda- 
mi vienas kitam; Sara džiaugėsi proga būti su Robu, tad iš pradžių 
kalbėdavo neužsičiaupdama, tačiau, daugėjant aplankytų ligonių 
ir nuovargiui tapus nuolatine abiejų būsena, pritilo. 

Liga plito greitai. Jei kas nors namie susirgdavo, paprastai 
užsikrėsdavo ir kiti šeimos nariai. Tačiau Robas Džėjus su Sara 
keliavo iš vienų namų į kitus ir nesirgo, lyg vilkėtų nematomus 
šarvus. Jie stengėsi kas tris ar keturias dienas grįžti namo nusi- 
prausti, persirengti, kelias valandas numigti. Namie buvo šilta ir 
švaru, kvepėjo šiltu, Makvos paruoštu maistu. Jie apkabindavo 
sūnus, susikraudavo žalią arbatą, kurios Makva privirdavo, jiems 
nesant, ir Robo nurodymu įmaišydavo truputį vyno, o tada vėl iš- 
jodavo. Kitomis naktimis nakvodavo susiglaudę ten, kur galėdavo 
prigulti, paprastai daržinėse ant šieno ar ant grindų priešais židinį 
kažkieno namuose. 

Vieną rytą ūkininkas Bendžaminas Haskelas, įžengęs į daržinę, 
apstulbo: išvydo daktarą, pakišusį ranką savo moteriai po sijonu. 
Daugiau nieko panašiau į mylėjimąsi ir nebuvo per visą epidemiją, 
šešias savaites. Jai prasidedant, lapai dar tik gelto, o baigiantis ant 
žemės biro sniego dulkės. 

Tą dieną, kai jie grįžo namo ir suvokė, kad rytoj išjoti nebe- 
reikės, Sara vaikus išsiuntė vežimu su Makva į Miulerio ūkį par- 
sigabenti krepšių su žieminiais obuoliais padažui. Tada ilgai lepi- 
nosi šiltame vandenyje prie ugnies, paskui dar užvirino vandens 
ir paruošė vonią Robui. Šiam jau mirkstant skardiniame kubile, ji 
grįžo ir vyrą prausė labai lėtai ir švelniai, taip, kaip jie prausdavo 
ligonius, bet visiškai kitaip ir ne plaušine, o ranka. Dar drėgnas, vi- 
sąs virpėdamas jis nuskubėjo paskui ją per šaltus kambarius, tada 
laiptais aukštyn po šiltomis antklodėmis. Ten praleido ne vieną 
valandą, kol grįžo Makva su berniukais. 

Po kelių mėnesių Sara jau buvo nėščia, bet anksti persileido 
ir išgąsdino Robą, nes kraujas liejosi ilgai ir gausiai, bet galų gale 
kraujoplūdis baigėsi. Jis suprato: dar kartą pastoti Sarai būtų pa- 
vojinga, ir ėmėsi atsargumo priemonių. Nerimastingai stebėjo ją, 
ieškodamas slegiančių juodo šešėlio požymių, kokių neretai atsi- 
randa moteriai praradus vaisių, bet, išskyrus liūdną svajingumą, 
pasireiškiantį ilgais apmąstymų laikotarpiais ir užmerktomis vio- 
letinėmis akimis, Sara, regis, atsigavo taip sparčiai, kaip tik buvo 
galima tikėtis. 

— Dukters nebus, - tarė vieną vakarą, Robui sukrovus malkas 
į židinį. Paėmusi jo ranką, užsidėjo ant plokščio pilvo. 

— Nebus. Tačiau, atėjus pavasariui, galėsi joti su manimi ko- 
voti su karštlige. 

Ir Sara sutiko. 

PAVASARIO MUZIKA 


TAD KOULŲ BERNIUKUS DAŽNAI IR ILGAI GLOBODAVO SAUKŲ 
moteris. Trintų uogų, kuriomis visada kvepėdavo Makva, dvelks- 
mas Šamanui tapo įprastas, kaip ir tikrosios motinos kvapas, 
tamsi oda jam neatrodė ypatinga ir niekuo nesiskyrė nuo lyg iš 
pieno plaukusios Saros odos baltumo. Ilgainiui prie jos įprato net 
labiau. Nuo motinos rūpesčių Sara tarsi traukėsi, o Makva šitą 
galimybę priėmė su džiaugsmu ir glaudė kūdikį, Koso vabeskiu 
sūnų, prie savo šiltos krūtinės, jausdama pilnatvę, kurios nepa- 
tyrė nuo tada, kai glėbyje laikė savo mažąjį broliuką, Tą, Kuriam 
Priklauso Žemė. Baltąjį berniuką ji apraizgė meilės kerais. Kar- 
tais jam dainuodavo: 


Ni-na ne-gi-se ke-vi-to-se-me-ne ni-na, 
Ni-na ne-gi-se ke-vi-to-se-me-ne ni-na, 
Vi-a-ja-ni, 

Ni-na ne-gi-se ke-vi-to-se-me-ne ni-na, 
Einu su tavimi, mano sūnau, 

Einu su tavimi, mano sūnau, 

Kad ir kur tu eitum, 

Einu su tavimi, mano sūnau. 


Kartais dainuodavo, siekdama jį apsaugoti: 


Ti-la-je ke-vi-ta-mo-ne i no-ki, 
Ti-la-je ke-vi-ta-mo-ne i no-ki-i-i, 

Me-ma-ko-te-si-ta 
Ki-ma-ma-to-me-ga. 
Ke-te-ma-ga-jo-se. 

Dvasia, tavęs aš šaukiuosi šiandien, 
Dvasia, su tavimi aš kalbuosi. 
Garbins tave tas, 

Didžiai trokštantis pagalbos. 
Laimink mane ir globok. 


Netrukus, sekiodamas Makvai iš paskos, šitas daineles niūnia- 
vo Šamanas. Aleksas vaikščiojo šalia paniuręs, nes dar vienas su- 
augęs žmogus kėsinosi į jo brolį. Makvos jis klausė, bet ši suvokė, 
kad vaikiškose Alekso akyse kartais šmėkštelintis įtarumas ir ne- 
pasitikėjimas atspindi tai, ką jai jaučia Sara Koul. Makva dėl to per 
daug nesuko galvos. Aleksas — vaikas, ir ji pasistengs užsitarnauti 
jo palankumą. Na, o dėl Saros — kiek tik Makva atminė, saukai 
visada turėjo priešų. 


Džėjus Geigeris daug triūsė vaistinėje, todėl Mortą Londoną 
pasamdė atlikti sunkų ir daug laiko reikalaujantį darbą — suarti 
pirmąjį jo valdos sklypą. Mortas nuo balandžio iki liepos pabaigos 
vargo, raikydamas gilią, kietą velėną, bet tai buvo dar ne viskas — 
apverstus gabalus reikėjo palikti dvejiems ar trejiems metams 
supūti ir tik tada lauką jau buvo galima dar kartą arti ir apsėti. 

Tačiau Mortas pasigavo Ilinojaus susą — tas negalavimas pa- 
kirsdavo daugumą vyrų, ariančių neliestą prerijos žemę. Buvo ma- 
nančių, esą pūvanti velėna išskiria ūkininkus užkrečiančią miaz- 
mą, kiti sakė, kad ligą sukelia plūgo išbaidytų smulkučių vabzdžių 
įkandimai. Susirgimas buvo nemalonus, odą nuberdavo smulkios 
niežinčios žaizdelės. Gydant siera, tie požymiai aprimdavo ir be- 
veik netrukdydavo, tačiau negydoma liga virsdavo nebeįveikiama 
karštlige. Tokia pražudė ir Aleksandrą Bledsou, pirmąjį Saros vyrą. 

Džėjus reikalavo, kad visi jo lauko kampai būtų tvarkingai su- 
arti ir užsėti. Pagal senovę siekiantį žydų įstatymą, nuimdamas 
derlių, kampus paliko nenupjautus: jie buvo skirti neturtėliams. 
Kai pirmasis sklypas jau davė gerą kukurūzų derlių, Džėjus nu- 
sprendė, kad laikas ruošti antrą sklypą kviečiams. Bet tuo metu 

Mortas Londonas jau buvo tapęs šerifu, o iš kitų naujakurių nie- 
kas nenorėjo imtis samdomojo darbo. Tai buvo laikas, kai kinų 
kuliai nedrįso bėgti iš aplink geležinkelius besisukančių gaujų, nes 
atsidūrusius artimiausiame mieste juos būtų užmėtę akmenimis. 

Į Holdeno Perkėlą retkarčiais užklysdavo vienas kitas airis ar 
net italas, pasprukęs iš tikros vergijos Ilinojaus ar Mičigano kana- 
vai, tad atėjūnai nedelsdami išsinešdindavo. Džėjus jau anksčiau 
susipažino su kai kuriais saukais, nes jie buvo tie neturtėliai, ku- 
riems atidavė nusikirsti paliktus kukurūzus. Galų gale jis nupirko 
keturis jautukus, plieninį plūgą ir pasamdė du karžygius, Mažąjį 
Ragą ir Akmeninį Šunį, kad suartų jo preriją. 

Indėnai žinojo paslapčių, kaip raižyti lygumas, kaip apversti 
velėną, atveriant juodą žemę — prerijų kūną ir kraują. Dirbdami 
prašė žemės atleisti už įsibrovimą, giedojo giesmes, maldydami 
reikiamas dvasias. Jie žinojo, kad baltieji žmonės aria per giliai. 
Patys noragus kreipė taip, kad pjautų paviršiumi, ir po suartu 
sluoksniu likusi šaknų masė tikrai puvo net greičiau, o per dieną 
jie įdirbdavo ne akrą, o du su ketvirčiu. Ir nei Mažasis Ragas, nei 
Akmeninis Šuo susu neužsikrėtė. 

Susižavėjęs Džėjus apie jų metodus norėjo papasakoti visiems 
kaimynams, bet norinčių klausytis nerado. 

— Matyt, tie niekšai neišmanėliai mane laiko svetimšaliu, nors 
gimiau Pietų Karolinoje, o kai kurie iš jų — Europoje, - karštli- 
giškai skundėsi Robui. — Jie manimi nepasitiki. Nekenčia airių 
ir žydų, kinų ir italų, ir dar Dievas žino ko, nes visi jie į Ameri- 
ką atvyko per vėlai. Prancūzų ir mormonų nekenčia iš principo. 
O indėnų nekenčia, nes jie Amerikoje apsigyveno per anksti. Kas, 
po velnių, jiems patinka? 

Robas plačiai nusišypsojo. 

— Džėjau... jie patinka patys sau! Jie mano esantys kaip tik to- 
kie, kokie ir turi būti, ir atvykę pačiu laiku. 


Kas ką mėgo Holdeno Perkėloje — tai viena, o kaip vertino — 
kas kita. Robą Džėjų Koulą ir Džėjų Geigerį tegu ir nenoriai, bet 
vertino, nes jų profesijos buvo reikalingos. Užimdamos svarbią 
vietą bendruomenės mozaikoje, abi šeimos artimai bendravo ir 

laikėsi kartu. Vaikai įprato prie didžiųjų kompozitorių kūrinių, 
vakarais gulėdami lovose, jie klausydavo, kaip banguoja styginių 
instrumentų garsai, kaip randasi nuostabi muzika, aistringai ir su 
meile griežiama jų tėvų. 

Tais metais, kai Šamanui sukako penkeri, pagrindinė pavasari- 
nė liga buvo tymai. Neregimi Sarą ir Robą saugantys šarvai išnyko, 
susirgimo jie neišvengė. Užkratą parnešė Sara, bet sirgo lengvai, 
kaip ir Šamanas. Robas Džėjus manė, kad persirgusiems lengva 
forma pasisekė, nes jo patirtis liudijo: tas pats žmogus antrą kartą 
tymais nesuserga. Tačiau Aleksui liga smogė visa jėga. Jo motina 
ir brolis karščiavo, o jis tiesiog degė. Juos kamavo niežulys, o ant 
jo kūno nuo nesulaikomo kasymosi vėrėsi kraujuojančios žaizdos, 
ir Robas Džėjus dėjo apvytusių kopūstų lapų kompresus bei rišo 
rankas, kad nesikasytų. 

Kitą pavasarį visur siautė skarlatina. Ja užsikrėtė būrys saukų, 
nuo jų — ir Makva-ikva, tad Sara, užuot keliavusi su vyru ir padė- 
jusi, turėjo širsdama likti namie ir slaugyti tą indėnę. Paskui atgulė 
abu berniukai. Šį kartą Aleksas sirgo lengviau, o Šamanas liepsno- 
jo, vėmė, klykė, kankinamas ausų skausmo, ir buvo taip išbertas, 
kad oda kai kur luposi lyg gyvatės išnara. 

Ligoms atslūgus, Sara atvėrė namų langus ir duris: įleido šilto 
pavasarinio oro ir paskelbė, kad šeimai reikia šventės. Iškepė žąsį 
ir pranešė Geigeriams laukianti jų ateinant į svečius. Tą vakarą 
karaliavo jau daug savaičių neskambėjusi muzika. 

Geigerių vaikus paguldė miegoti Koulų berniukų kambaryje 
šalia lovų ant čiužinių. Užbėgusi pas juos, Liliana Geiger kiekvie- 
ną vaiką apkabino ir pabučiavo. Prie durų stabtelėjo ir visiems pa- 
linkėjo labos nakties. Aleksas taip pat pasakė jai labanakt, atsiliepė 
ir jos vaikai — Reičelė, Deivis, Hermas ir Mažius, kuris buvo dar 
toks mažas, kad tikruoju vardu — Lajoneliu — jo niekas nešaukė. 
Liliana pastebėjo, kad vienas vaikas neatsakė. 

— Labos nakties, Robai Džėjau, — tarė ji. Atsakymo neišgirdo ir 
pamatė, kad berniukas žvelgia tiesiai prieš save tartum paskendęs 
mintyse. 

— Šamanai! Brangusis! 

Nesulaukusi atsakymo, ji pliaukštelėjo delnais. Penki veidai į 
ją atsigręžė, bet vienas — ne. 

Kitame kambaryje muzikantai griežė Mocarto duetą. Tą kū- 
rinį drauge jie grojo geriausiai, abu jame puikiai atsiskleisdavo. 
Robas Džėjus apstulbo, kai Liliana atsistojo priešais jo violą ir, iš- 
tiesdama ranką, jo stryką sustabdė viduryje tos frazės, kurią jis 
ypač mėgo. 

— Tavo sūnus, — pasakė ji, - mažasis... negirdi. 

TYLUS VAIKAS 


VISA GYVENIMĄ ROBAS DŽĖJUS, VISOMIS JĖGOMIS GELBĖDAMAS 
žmones nuo fizines ir dvasines kančias teikiančių negalavimų, ne- 
atsistebėjo, kaip skaudu būna tada, kai serga jam brangus žmogus. 
Visus, kuriuos tekdavo gydyti, jis mylėjo, net ir tuos, kurie dėl ligos 
tapdavo bjaurūs, ir tuos, kuriuos žinojo ir iki ligos buvus bjaurius, 
nes, kreipdamiesi pagalbos, jie kažkaip tapdavo savi. Visai nese- 
niai baigęs medicinos studijas Škotijoje, matė, kaip senka motinos 
jėgos, ir artėja galas, ir šitai jam tapo ypatinga, karčia pamoka, 
koks apskritai bejėgis gali būti gydytojas. O dabar nepakenčiamai 
skaudėjo dėl to, kas ištiko tvirtą, stiprų, pagal amžių didelį berniu- 
ką, dalį jo kūno ir sielos. 

mėto ant grindų sunkias knygas, šaukia atsistojęs priešais. 

— AR... TU... KĄ... NORS... GIRDI? SUNAU? - rėkė Robas, 
rodydamas sau į ausis, bet mažasis berniukas tik spoksojo suglu- 
męs. Šamanas buvo visiškai kurčias. 

— Tai praeis? — paklausė Sara. 

— Tikriausiai, — atsakė Robas, bet jam buvo baisiau negu jai, 
nes daugiau išmanė ir buvo matęs tragedijų, kurias Sara galėjo tik 
nujausti. 

— Tu padarysi taip, kad praeitų, - jos tikėjimas Robu buvo be- 
ribis. Kadaise ją išgelbėjo, dabar išgelbės ir jų vaiką. 

Robas nežinojo, kaip tai padaryti, bet mėgino viską. Šamanui 
į ausis pylė šiltą aliejų. Maudė karštoje vonioje, dėjo kompresus. 
Sara meldėsi Jėzui. Geigeriai meldėsi Jehovai. Makva-ikva mušė 

vandens būgną ir giedojo Manitu bei dvasioms. Bet nei dievai, nei 
dvasios nekreipė dėmesio. 


Iš pradžių Šamanas buvo tiek sutrikęs, kad neišsigando. Bet 
po kelių valandų ėmė knirkti ir klykti. Jis purtė galvą ir draskė au- 
sis. Sara manė, kad vėl skauda, bet Robas netrukus suvokė, jog čia 
kas kita — su tuo buvo susidūręs anksčiau. 

— Jis girdi triukšmus, kurių mes negirdime. Viduje, galvoje. 

Sara išblyško. 

— Jo galvoje kažkas yra? 

— Ne, ne. 

Robas galėjo pasakyti, kad tokia būsena vadinama tinitu, bet 
nežinojo, kas sukelia garsus, kuriuos girdi tik Šamanas. 

Vaikas ištisai verkė. Tėvas, motina ir Makva paeiliui gulėjo 
šalia jo lovoje ir laikė apkabinę. Vėliau Robas sužinojo, kad sū- 
nus girdėjo įvairiausius ūžesius, traškesius, dundėjimą, skambe- 
sį, šnypštimą. Visa tai aidėjo labai garsiai ir Šamaną be paliovos 
gąsdino. 

Po trijų dienų triukšmas galvoje dingo. Šamanui labai palen- 
gvėjo, stojusi tyla buvo maloni, bet jį mylintys suaugusieji kanki- 
nosi, matydami neviltį mažame baltame veidelyje. 

Tą vakarą Robas parašė laišką Oliveriui Vendeliui Holmsui į 
Bostoną — klausė patarimo, kaip gydyti kurtumą. Taip pat paprašė 
Holmso, jei tos būklės įveikti negalima, atsiųsti žinių, kurios pa- 
dėtų auginti kurčią sūnų. 


Niekas nežinojo, kaip Šamaną gydyti. Kol Robas Džėjus blaš- 
kėsi, ieškodamas medicininio sprendimo, atsakomybės ėmėsi 
Aleksas. Nors tai, kas atsitiko broliui, pribloškė ir išgąsdino, jis 
greitai prisitaikė. Paėmė Šamaną už rankos ir nebepaleido. Kur 
eidavo vyresnysis, iš paskos sekdavo ir jaunėlis. Kai pirštai nutirp- 
davo, Aleksas pereidavo į kitą pusę ir vesdavo kita ranka. Šamanas 
netrukus įprato laikytis Dičkio delno — prakaituoto, kartais pur- 
vino, bet saugaus. 

Aleksas nenuleido nuo jo akių. 

— Jis nori dar, - tardavo, valgydamas prie stalo, ir tuščią Šama- 
no lėkštę tiesdavo motinai, kad įdėtų. 

Sara stebėjo sūnus ir matė, kaip abu kankinasi. Šamanas nu- 
stojo kalbėti, ir Aleksas elgėsi taip pat, tad dažniausiai tylėdavo, 
o su Šamanu susižinodavo vienu kitu ryžtingu judesiu ir nuolat 
įsmeigę akis vienas į kitą. 

Ji kamavo save, vaizduodamasi situacijas, kuriose Šamano 
nuolat tykojo daugybė nelaimių, nes jis negalėjo išgirsti išgąstingo 
jos riksmo ar perspėjimo. Liepė berniukams laikytis arčiau namų. 
Netrukus abu ėmė nuobodžiauti, sėdėdavo ant žemės, žaisdavo 
kvailus žaidimus su riešutais ar akmenėliais arba su pagaliukais 
kažką piešdavo tako dulkėse. Neįtikėtina, bet kartais Sara išgirs- 
davo juos juokiantis. Negirdėdamas savo balso, Šamanas pradėjo 
kalbėti labai tyliai, tad kiti prašydavo pakartoti, ką sumurmėjo, o 
jis nesuprasdavo, ką jam sako. Užuot kalbėjęs dabar niurnėjo. Pra- 
radęs kantrybę, Aleksas užsimiršdavo. 

— Ką? — rėkdavo. — Šamanai, ką sakai? 

Paskui prisimindavo jo kurtumą ir vėl rodydavo rankomis. 
Norėdamas pabrėžti tai, ką rodė, irgi įprato bjauriai niurnėti kaip 
Šamanas. Sara negalėjo pakęsti to urzgimo ar prunkštimo, sūnūs 
jai tada atrodydavo lyg kokie gyvuliai. 

Ji neištverdavo, vis nepatikrinusi kurtumo, prieidama vaikams 
už nugaros ir suplodama rankomis, trakštelėdama pirštais ar pa- 
šaukdama vardu. Jei namo viduje treptelėdavo koja, Šamanas, su- 
virpėjus grindims, atsisukdavo. Bet jos trikdžiai visada sulaukda- 
vo tik susiraukusio Alekso žvilgsnio. 

Sara vaikais iki šiol rūpinosi tai pasirodydama, tai pranykda- 
Robu Džėjumi. Ji pripažino pati sau, kad jos gyvenime svarbiau- 
sia — vyras, ir lygiai taip pat pripažino, kad Robui medicina visada 
bus aukščiau už viską, net ir už meilę jai — toks jos gyvenimas. 
Nei Aleksandrui Bledsou, nei kokiam kitam vyrui ji niekada ne- 
jautė to, ką jautė Robui Džėjui Koului. Dabar, kai vienam sūnui 
kilo grėsmė, ji savo berniukams atidavė visą meilę, bet pasirodė, 
kad jau vėlu. Aleksas brolio niekam atiduoti neketino, o Šamanas 
įprato pasikliauti Makva-ikva. 

Makva tokio prisirišimo neatstūmė; ilgam vesdavosi Šamaną 
į hedonoso-te ir nenuleisdavo nuo jo akių. Kartą Sara matė, kaip 
ji nubėgo prie medžio, kur vaikas ką tik nusišlapino, griebė saują 

šlapios žemės ir, subėrusi į puodelį, nusinešė, lyg rinktų šventojo 
relikvijas. Sara pamanė, kad ta moteris — piktoji dvasia, besisten- 
gianti užvaldyti tą jos vyro sielos dalį, kuri jam brangiausia, o da- 
bar dar norinti ir pasisavinti jos vaiką. 

Žinojo, kad Makva moka kerėti, gieda giesmes ir atlieka lauki- 
nių apeigas, ir vien nuo tokių minčių Sarą krėtė šiurpas, bet prieš- 
tarauti nedrįso. Visa širdimi troško, kad kas nors — bet kas ir bet 
kaip — išgelbėtų jos vaiką, bet, dienoms slenkant ir pagoniškoms 
nesąmonėms niekaip nepaveikiant sūnaus būklės, vis dėlto nega- 
lėjo atsispirti teisuoliško pasitenkinimo jausmui, tarsi gavusi vie- 
nintelio tikrojo tikėjimo patvirtinimą. 

Naktimis Sara gulėdavo atmerktomis akimis, kamuojama 
minčių apie jai žinomus kurčnebylius, ypač įstrigusią silpnaprotę 
ir apsileidusią moterį, paskui kurią su draugais bėgdavo jų mieste- 
lio Virdžinijoje gatvėmis ir tyčiodavosi iš jos storumo ir kurtumo. 
Besė, ji buvo Besė Terner. Jie svaidydavo į ją pagalius ir akmenu- 
kus ir kvatodavo, kai pataikius Besė atsiliepdavo, nors niekaip ne- 
reaguodavo į šlykščiausius jų šūkavimus. Ar ir Šamanui iš paskos 
sekios žiaurūs vaikai? 


Pamažu ji suvokė, kad Robas — net Robas! — nežino, kaip pa- 
dėti Šamanui. Jis kas rytą išeidavo iš namų ir jodavo pas ligonius, 
visa galva pasinėręs į kitų žmonių bėdas. Savo šeimos neapleido. 
Jai tik kartais taip pasirodydavo, nes kasdien likdavo su sūnumis 
ir matė jų vargus. 

Geigeriai, palaikydami kaimynus, keliskart kvietė vakaroti 
šeimomis, kaip dažnai būdavo anksčiau, bet Robas Džėjus at- 
sisakydavo. Viola da gamba jis nebegrojo; Sara buvo įsitikinusi, 
kad Robui griežti per daug sunku, kai jo muzikos Šamanas gir- 
dėti negali. 

Sara griebėsi ūkio darbų. Oldenas Kimbelas dukart sukasė 
naują sklypelį, ir ji įveisė itin įspūdingą daržą. Išnaršė pakrantę per 
kelias mylias, ieškodama geltonųjų viendienių, nes norėjo jų paso- 
dinti priešais namą. Padėjo Oldenui ir Mėnulei nedideliais būre- 
liais varyti bliaunančias avis ant plausto, tada išplukdyti į upės vi- 
durį, o ten nustumti į vandenį, kad pačios plauktų į krantą - tada 
„vilna prieš kirpimą išsiplauna. 

Iškastravęs pavasarinius ėriukus, Oldenas piktai pašnairavo, 
kai atėjusi Sara nusinešė kibirėlį su prerijų austrėmis — jo mėgsta- 
mą skanėstą. Sara nulupo gyslotą išorinį sluoksnį, svarstydama, ar 
po raukšlėta oda vyro kiaušeliai atrodo taip pat. Paskui minkštus 
mažus kamuoliukus perpjovė pusiau ir pakepė kiaulių taukuose 
su laukiniais svogūnais ir riekelėmis pjaustytais kukurdvelkiais. 
Oldenas smagiai sukirto savo dalį, pareiškė, kad buvo be galo ska- 
nu, ir daugiau nebesiraukė. 

Ji beveik būtų galėjusi būti patenkinta. Jeigu ne... 

Vieną dieną Robas Džėjus grįžęs pasakė kalbėjęs su Tobiju 
Baru apie Šamaną. 

— Džeksonvilyje neseniai įsteigta mokykla kurtiesiems, tačiau 
Baras apie ją žino mažai. Galėčiau tenai nukeliauti ir pažiūrėti. 
Bet... Šamanas dar toks mažas. 

— Iki Džeksonvilio — šimtas penkiasdešimt mylių. Mes jo be- 
veik nematysime. 

Robas papasakojo, kad Rok Ailendo gydytojas prisipažino ne- 
išmanąs, kaip gydyti vaikų kurtumą. Pasirodo, prieš kelerius me- 
tus nieko negalėjo padaryti su aštuonerių metų mergaite ir šešia- 
mečiu jos broliu. Galų gale vaikus teko išsiųsti globoti valstybei į 
Ilinojaus silpnapročių prieglaudą Springfilde. 

— Robai, — tarė Sara. Pro atvirą langą buvo girdėti gerklinis 
sūnų niurnėjimas, klaikus garsas, ir staiga ji mintyse pažvelgė į 
tuščias Besės Terner akis. — Išsiųsti kurčią vaiką ten, kur jis bus 
uždarytas su bepročiais... tai nedora. 

Mintis apie nedorumą jai kaip visada kėlė šiurpą. 

— Gal, — sušnibždėjo Sara, — Šamanas baudžiamas už mano 
nuodėmes? 

Robas ją apglėbė, ir kaip visada, pajutus jo tvirtumą, Sarai tapo 
lengviau. 

— Ne, - tarė Robas. Ilgai laikė žmoną apkabinęs. - Ak, mano 
Sara! Negalima šitaip galvoti. 

Tačiau nepasakė, ką jiems reikėtų daryti. 


Vieną rytą, abiem berniukams sėdint priešais Žedonoso-te su 
Mažuoju Šuniu ir Moterimi Paukšte ir nuo gluosnio vytelių lupant 
žievę, kurią Makva rengėsi virinti ir gaminti vaistus, iš miško palei 

upę pasirodė keistas indėnas, raitas ant lieso, išsišovusiais kaulais 
arklio. Atrodė lyg kokia sijų genties šmėkla, jau nejaunas, toks pat 
kaulėtas, kaip ir jo arklys, toks pat nuskuręs ir varganas, basomis 
purvinomis kojomis. Dėvėjo elnio odos blauzdines ir strėnjuos- 
tę, ant pečių lyg skarą užsimetęs apdriskusį bizono kailio gabalą, 
apsirišęs iš skudurų sumazgytu diržu. Ilgi žilstantys plaukai buvo 
surišti netvarkingai — trumpa kaselė pakaušyje, dvi ilgesnės, apvy- 
niotos ūdros odos juostelėmis — galvos šonuose. 

Prieš kelerius metus saukas bet kurį sijų ateivį būtų pasitikęs 
su ginklu rankoje, bet dabar ir vieni, ir kiti jau žinojo, kad visur — 
bendras priešas, todėl, išvydusi jį sveikinantis ženklų kalba, kurią 
vartojo Lygumų gentys, kalbančios skirtingomis kalbomis, Makva 
jam atsakė tokiu pat būdu - pirštais. 

Ji spėjo, kad tas indėnas atjojo per Viskonsiną, laikydamasis 
palei Masesibovį augančio miško. Jo rodomi ženklai teigė, kad at- 
eina taikiai ir keliauja besileidžiančios saulės pusėn pas Septynias 
tautas. Ir prašo maisto. 

Visi keturi vaikai žiūrėjo apsalę. Jie kikeno ir rankytėmis mėg- 
džiojo ženklą „valgyti“. 

Indėnas buvo sijas, tad Makva nieko negalėjo jam duoti šiaip 
sau. Už dubenį voverienos troškinio, didelį gabalą kukurūzų ap- 
kepo ir maišelį džiovintų pupų kelionei jis atidavė pintą virvę. 
Troškinys buvo atvėsęs, bet, nušokęs nuo arklio, indėnas valgė go- 
džiai, lyg būtų buvęs alkanas ilgai. 

Pastebėjęs vandens būgną, paklausė, ar ji - dvasių sergėtoja, ir, 
gavęs patvirtinimą, pasijuto nejaukiai. Jie nesuteikė vienas kitam 
galios sužinoti abiejų vardus. Atvykėliui baigus valgyti, Makva 
įspėjo nemedžioti avių, kitaip baltieji žmonės jį nužudysią, o tada 
indėnas vėl sėdo ant liesojo arklio ir išjojo. 

Vaikai tebežaidė pirštais, rodydami nieko nereiškiančius žen- 
klus; tik vienas Aleksas rodė ženklą „valgyti“. Atlaužusi kukurūzų 
apkepo, Makva padavė jam ir pamokė kitus, kaip rodyti tą ženklą. 
Jei kuris parodydavo teisingai, gaudavo apkepo. Tarpgentinę kal- 
bą saukų vaikams reikėjo mokėti, tad ji parodė ženklą „gluosnis“. 
Kartu mokėsi ir baltieji broliukai. Netrukus Makva pastebėjo, kad 
Šamanas gana lengvai suvokia ženklus, ir jai dingtelėjo nuostabi 
mintis. Tada ėmė jam skirti daugiau dėmesio negu kitiems. 

Šalia ženklų „valgyti“ ir „gluosnis“ juos dar išmokė rodyti „mer- 
gaitė“, „berniukas“, „praustis“, „rengtis“. Pirmai dienai gana, pagal- 
vojo ji, bet vis prašė kartoti tarsi naują žaidimą, kol tuos ženklus 
vaikai tvirtai įsidėmėjo. 

Popiet, grįžus Robui, ji atsivedė vaikus ir parodė, ko jie išmokę. 
kvos akys žiba iš džiaugsmo, tad visus pagyrė ir padėkojo Makvai, 
kuri pažadėjo ir toliau mokyti indėnų ženklų. 

— Kas gi čia gera? — karčiai paklausė Sara, kai juodu su Robu 
liko vieni. - Kam reikia, kad mūsų sūnus galėtų kalbėti pirštais, o 
jį suprastų tik kažkokie indėnai? 

— Yra panaši kurčiųjų ženklų kalba, - susimąstęs tarė Robas. — 
Man atrodo, prancūzų sugalvota. Mokydamasis medicinos, pats 
mačiau du kurčiuosius, kurie laisvai vienas su kitu kalbėjo ne bal- 
su, o rankomis. Jeigu užsakyčiau tų ženklų knygą, ir visi juos iš- 
moktume, su Šamanu galėtume kalbėtis, ir jis mums atsakytų. 

Sara nenoriai sutiko, kad vertėtų pabandyti. O kol kas Robas 
Džėjus manė, kad mokytis indėnų ženklų nepakenks. 


Ilgą laišką parašė Oliveris Vendelis Holmsas. Nuodugniai, kaip 
jam būdinga, išnagrinėjo Harvardo medicinos mokyklos bibliote- 
koje esančią literatūrą bei su keliais autoritetais aptarė Šamano 
atvejį, kaip jį nupasakojo Robas Džėjus. 

Jis beveik neturėjo vilties, kad Šamano būklė galėtų pasikeisti. 


Kartais, - rašė jis, — ligoniai, visiškai apkurtę dėl tokių ligų, 
kaip tymai, skarlatina ar meningitas, klausą atgauna. Bet neretai 
sergant smarkiai išplitusi infekcija pažeidžia audinius, atsiranda 
randy, sutrikdančių sudėtingus ir jautrius procesus, ir gydymas 
nieko nebegali pakeisti. 

Rašote, kad abu išorinius klausos kanalus vizualiai apžiūrėjo- 
te su veidrodėliu, ir turiu pagirti už išradingumą sukoncentruojant 
ir nukreipiant žvakės šviesą į ausis per atspindintį stiklą. Beveik 
neabejotina, kad pažeista giliau, negu galėjote apžiūrėti. Skrosda- 
mi abu esame ne kartą įsitikinę, kokia subtili ir sudėtinga viduri- 
nės bei vidinės ausies sandara. Be abejo, niekada nesužinosime, 
kas lemia jaunojo Roberto bėdą - būgneliai, klausos kauliukai, 

priekalai, plaktukėliai, kilpos, o gal sraigės. Tačiau tikrai žinome, 
brangus drauge: jei jūsų sūnus tebėra kurčias, kai skaitote šį laišką, 
tai labai tikėtina, kad jis liks kurčias visą gyvenimą. 

Tuomet reikėtų apsvarstyti, kaip jį būtų galima auginti geriausiai, 


Bostone Holmsas konsultavosi su daktaru Samueliu G. Hou- 
vu, kuris anksčiau, dirbdamas su dviem kurčnebyliais ir aklais 
mokiniais, juos išmokė bendrauti pirštų abėcėle. Prieš trejus me- 
tus daktaras Houvas keliavo po Europą ir matė, kaip kurti vaikai 
išmoksta kalbėti aiškiai ir prasmingai. 


Tačiau Amerikoje nė viena kurtiesiems skirta mokykla nemo- 
ko kalbėti, —- rašė Holmsas. — Mokiniai įsisavina tik ženklų kal- 
bą. Jeigu jūsų sūnus išmoks ženklų kalbos, galės bendrauti tik su 
kurčiaisiais. Jeigu išmoktų kalbėti ir, skaitydamas iš žmonių lūpų, 
suprastų, ką kalba, neįžvelgčiau jokių priežasčių, kodėl jis, kaip ir 
kiti, negalėtų gyventi visuomenėje. 

Todėl daktaras Houvas rekomenduoja sūnų auginti namie ir 
pačiam jį mokyti. Tokiai nuomonei pritariu ir aš. 


Konsultantai pažymėjo: jeigu Šamanas nebus priverstas kal- 
bėti, ilgainiui jo protas, nenaudodamas kalbos padargų, atbuks. 
Kartu Holmsas įspėjo, kad, siekdama kalbėti, Koulų šeima jau- 
najam Robertui privalo nerodyti jokių ženklų ir nereaguoti net į 
menkiausią jo rodomą ženklą. 

PANČIAI 


MAKVA-IKVA IŠ PRADŽIŲ SUGLUMO, KAI KOSO VABESKIU LIEPĖ 
jai liautis mokyti vaikus indėnų ženklų, tačiau Robas Džėjus išaiš- 
kino, kodėl Šamanui ženklai netinka. Berniukas jų mokėjo jau de- 
vyniolika. Žinojo, kokiu judesiu pasakyti, kad esi alkanas, kaip pa- 
prašyti vandens, galėjo parodyti šaltį, karštį, ligą, sveikatą, išreikšti 
džiaugsmą ar nepasitenkinimą, galėjo pasisveikinti ar atsisveikinti, 
apibūdinti dydį, išmintį ar kvailumą. Kitiems vaikams indėnų žen- 
klai buvo tik naujas žaidimas. Šamanui, staiga nesuprantamu būdu 
atskirtam nuo bendravimo, jie reiškė atgijusį ryšį su pasauliu. 

Jo pirštai nenustojo kalbėti. 

Robas Džėjus kitiems atsiliepti uždraudė, bet vaikai yra vaikai 
ir, Šamanui ką nors parodžius, kartais atsakydavo net nesusimąs- 
tydami, savaime. 

Kelis kartus pastebėjęs tokius ženklus, Robas Džėjus išvyniojo 
minkštą audinio juostą, Saros paruoštą tvarsčiams. Ja surišo Ša- 
manui riešus ir dar pririšo prie diržo. 

Šamanas klykė ir raudojo. 

— Su mūsų sūnumi elgiesi kaip... su gyvuliu, - sušnibždėjo Sara. 

— Bijau, kad nebūtume pavėlavę. Gal jam tai paskutinė galimy- 
bė, - guosdamas Robas paėmė ją už rankų. Tačiau jokie maldavi- 
mai nepakeitė jo nuomonės, ir sūnaus rankos liko supančiotos lyg 
kokio mažo nusikaltėlio. 


Aleksas nebuvo užmiršęs, kaip jautėsi, sirgdamas tymais, kaip 
tada neapsakomai niežėjo, ir kaip Robas Džėjus surišo jam rankas, 

kad nesikasytų. Aišku, užmiršo, kaip kraujavo nudraskyta oda, bet 
atsiminė nepakenčiamą niežėjimą ir siaubą jaučiant, kad tau su- 
rištos rankos. Vos tik pasitaikius progai, daržinėje susirado pjau- 
tuvą ir perrėžė brolio raiščius. 

Robo uždarytas namie, Aleksas nenurimo. Iš virtuvės pasiė- 
męs peilį, išlėkė laukan ir vėl išvadavo Šamaną, tada čiupo jį už 
rankos ir kažkur nusivedė. 

Buvo jau vidurdienis, kai visi susizgribo, kad jų niekur nėra, 
ir, metę darbus, puolė ieškoti. Pasiskleidę ėjo per mišką ir preri- 
jos ganyklas, pakrante, šaukė vardu tik vieną, kuris galėjo išgirsti. 
Niekas nekalbėjo apie upę, bet tą pavasarį du kanoja plaukę pran- 
cūzai iš Novu apsivertė per patį potvynį. Abu nuskendo, ir dabar 
grėsmingoji upė žmonėms neišėjo iš galvos. 

Berniukų pėdsakų niekur nebuvo, kol Geigeris jau temstant 
atjojo pas Robą į kiemą, priekyje pasisodinęs Šamaną, o Aleksą — 
už nugaros. Jis papasakojo radęs abu savo kukurūzų lauko vidury- 
je, sėdinčius ant žemės tarp stiebų eilių, susikibusius rankomis ir 
galutinai nusiverkusius. 

— Jeigu nebūčiau sumanęs pažiūrėti, kiek ten piktžolių, jie ten 
ir būtų sėdėję iki šiol, - sakė Džėjus. 

Robas palaukė, ko! ašarų žymės buvo nupraustos, ir abu ber- 
niukai pavalgydinti. Tada, pasiėmęs Aleksą, taku išėjo prie upės. 
Prie kranto srovė čiurleno ir raibuliavo aplink akmenis, vis tam- 
sėjantis vanduo pranašavo artėjančią naktį. Kregždės nardė aukš- 
tyn žemyn, kartais net brūkštelėdamos vandens paviršių. Aukštai 
danguje ramiai ir dalykiškai lyg krovinius gabenantis laivas plas- 
nojo gervė. 

— Žinai, kodėl tave čionai atsivedžiau? 

— Lupsi. 

— Bet dar niekada nelupau, ar ne taip? Ir dabar nesirengiu. Ne, 
noriu su tavimi pasitarti. 

Berniuko žvilgsnis buvo neramus, nes nežinojo, ar tarimasis 
kuo nors geresnis už rykštę. 

— Ką tai reiškia? 

— Žinai, kas yra mainai? 

Aleksas linktelėjo. 

— Žinoma. Esu daug visko mainęs. 

— Taigi, noriu su tavimi mainytis mintimis. Apie brolį. Šama- 
nui labai pasisekė, kad turi vyresnį brolį — tave, kuris juo rūpinasi. 
Mudu su tavo motina... tavimi didžiuojamės. Ir dėkojame. 

— Tėte, tu blogai su juo elgiesi — suriši rankas ir panašiai. 

— Aleksai, jei ir toliau rodysi ženklus, jam nereikės kalbėti. 
Greitai pamirš, kaip kalbėti, ir daugiau niekada nebeišgirsi jo bal- 
so. Niekada. Ar tiki tuo, ką sakau? 

Paskui linktelėjo. 

— Noriu, kad neatrištum jam rankų. Prašau daugiau nebesikal- 
bėti ženklais. Jei nori jam ką nors pasakyti, parodyk sau į burną, 
kad žiūrėtų į lūpas. Tada kalbėk lėtai ir aiškiai. Kartok, ką sakai, 
kad iš lūpų suprastų žodžius, - Robas pažvelgė į jį. - Ar supranti, 
sūnau? Padėsi išmokyti jį kalbėti? 

Aleksas linktelėjo. Robas Džėjus jį prisiglaudė prie krūtinės. 
Vaikas dvokė kaip dešimtmetis, visą dieną prakaituotas ir verk- 
damas mėšlu patręštame kukurūzų lauke. Grįžus reikėjo tuoj pat 
abiem kartu prinešti vandens maudytis. 

— Myliu tave, Aleksai! 

— ...0 aš tave, Tė! 


Visi gavo vienodus nurodymus. 

Atkreipk Šamano dėmesį. Parodyk sau į lūpas. Kalbėk lėtai ir 
aiškiai. Kalbėk jo akims, o ne ausims. 

Rytą vos atsikėlus Robas Džėjus surišo sūnui rankas. Sėdant 
prie stalo, Aleksas raiščius atrišdavo, kad Šamanas galėtų valgyti. 
Paskui vėl surišdavo. Stebėjo, kad kiti vaikai jam nerodytų ženklų. 

Tačiau Šamano akys suvargusiame, nuo visų atskirto žmogu- 
čio veide žvelgė dar gailiau. Jis apskritai nieko nesuprato. Ir iš viso 
nebekalbėjo. 


Jei Robas Džėjus būtų išgirdęs, kad kažkas sūnų laiko suriš- 
tomis rankomis, būtų padaręs visa, kas įmanoma, ir išvadavęs. 
Žiaurumas slėgė, jis nemokėjo būti negailestingas ir matė, kaip 
Šamano kančios veikia namiškius. Tad lengviau atsikvėpdavo, kai 
tekdavo imti krepšį ir joti gydyti ligonių. 

Kitur gyvenimas tekėjo savo vaga, nepaisydamas Koulų šei- 
mos bėdų. Tą vasarą trijuose Holdeno Perkėlos ūkiuose žmonės 

vietoj velėna apklotų trobelių statė naujus karkasinius namus. 
Daug svarstyta apie pastatą mokyklai ir būtinybę samdyti moky- 
toją. Ir Robas Džėjus, ir Džeisonas Geigeris tokias mintis labai pa- 
laikė. Abu mokė savo vaikus namie, kartais prireikus vienas kitą 
pakeisdami, bet neabejojo, kad vaikams būtų geriau lankyti įpras- 
tą mokyklą. 

Robui Džėjui užsukus į vaistinę, Džeisonas pranešė turįs pui- 
kią naujieną. Ir išklojo, kad jau atkeliauja Lilianos Babkoko piani- 
nas. Kolambuse įkėlę į dėžę, jį daugiau kaip tūkstantį mylių gabe- 
no plaustais ir garlaiviais. 

— Žemyn Sajotu į Ohają, paskui pasroviui iki Misisipės, tada 
ta velnio Misisipe aukštyn iki Didžiosios Pietų transporto kompa- 
nijos prieplaukos Rok Ailende. O dabar ten laukia mano jaučių su 
vežimu! 


Oldenas Kimbelas paprašė apžiūrėti vieną jo draugą, sergantį 
apleistame mormonų mieste Novu. 

Kaip vedlys išvyko ir Oldenas. Sumokėję už savo ir arklių ke- 
lionę plokščiadugniu laivu, upe žemyn leidosi lengvai ir patogiai. 
Novu buvo baugus, beveik visiškai apleistas miestas. Jo plačių 
gatvių tinklą su dailiais ir tvirtais namais juosė gražus upės vin- 
gis. Pačiame viduryje stūksojo didžiulės, iš akmenų sumūrytos, 
tartum paties karaliaus Saliamono statytos bažnyčios griuvėsiai. 
Mormonų ten, pasak Oldeno, tebegyveno vos būrelis — seniai ir 
maištininkai, atsimetę nuo vyresnybės, Paskutinės Dienos šven- 
tiesiems išsikrausčius į Jutą. 

Ta vieta dabar viliojo įvairius kitaminčius. Vienas miesto kam- 
pelis buvo išnuomotas nedidelei prancūzų kolonijai, šie save va- 
dino ikariečiais ir gyveno bendruomeniškai. Oldenas, iš paniekos 
balne tiesus kaip styga, Robą Džėjų nuvedė per prancūzų gyve- 
namas vietas prie raudonų, nuo vėjo ir lietaus aptrupėjusių plytų 
namo dailiame skersgatvyje. 

Pabeldus į duris, pasirodė rūsti vidutinio amžiaus moteris 
ir sveikindamasi linktelėjo. Oldeno pristatoma kaip ponia Bida- 
mon, ji linktelėjo ir Robui Džėjui. Svetainėje stovėjo ar sėdėjo gal 
dešimt žmonių, tačiau Robą ponia Bidamon nuvedė laiptais aukš- 
tyn, kur gulėjo paniuręs šešiolikmetis, sergantis tymais. Atvejis 

atrodė nesunkus. Robas jo motinai davė grūstų garstyčių, paaiš- 
kino, kaip jas berti į vandenį, kuriame ligonis maudysis, ir dar 
paliko maišelį džiovintų šeivamedžio žiedų arbatai. 

— Nemanau, kad dar manęs prireiktų. Bet jeigu infekcija apim- 
tų. ausis, prašyčiau kviesti nedelsiant. 

Motina laiptais nusileido pirma jo ir, matyt, nuramino žmones 
svetainėje. Robui Džėjui žengiant pro duris, jie jau laukė su dova- 
nomis — ąsočiu medaus, trimis ąsočiais uogienės, buteliu vyno — 
ir vienas per kitą dėkojo. Pilnomis rankomis išėjęs laukan, Robas 
sustojo ir suglumęs įsispoksojo į Oldeną. 

— Jie dėkingi, kad gydai tą berniuką, — tarė Oldenas. — Po- 
nia Bidamon - našlė, jos vyras buvo Džozefas Smitas, Paskutinės 
Dienos šventųjų pranašas, šito tikėjimo pradininkas. Berniukas — 
jo sūnus, taip pat Džozefas Smitas. Jie tiki, kad ir jauniklis bus 
pranašas. 

Išjodamas Oldenas atsigręžė į Nuvo miestą ir atsiduso. 

— Buvo visai neprasta vieta gyventi. Ir viskas sugriuvo tik dėl 
to, kad Džozefas Smitas nenulaikė kelnėse savo gaidelio. Tik dėl 
jo ir jo daugpatystės. Jas vadino dvasinėmis žmonomis. Nieko ten 
dvasiško — mėgo kruštis. 

Robas Džėjus žinojo, kad Šventuosius išvarė iš Ohajo, Misūrio 
ir galų gale iš Ilinojaus, nes gandai apie jų žmonų skaičių visur 
pykdė gyventojus. Jis niekada nelindo prie Oldeno su klausimais 
apie ankstesnį gyvenimą, bet dabar neištvėrė. 

— "Tai ir pats turėjai ne vieną žmoną? 

— Tris. Kai pasitraukiau iš bendruomenės, ir jas, ir jų vaikus 
išdalijo Šventiesiems. 

Robas nedrįso klausti, kiek tų vaikų buvo. Bet šėtonas vis dėlto 
timptelėjo liežuvį dar kartą. 

— Nebuvo gaila? 

Oldenas pamąstė ir nusispjovė. 

— Ta įvairovė, neneigsiu, buvo smagu. Bet be jų taip ramu. 


Tą savaitę Robui teko gydyti ir jauną pranašą, ir seną kongres- 
meną. Jį pakvietė į Rok Ailendą apžiūrėti Jungtinių Valstijų Atsto- 
vų rūmų nario Samuelio T. Singltono, sunegalavusio pakeliui iš 
Vašingtono į Ilinojų. 

Įžengdamas į Singltono namus, susidūrė su išeinančiu Tomu 
Bekermanu. Šis papasakojo, kad kongresmeną Singltoną jau ap- 

— Labai daug daktarų jam reikia, —- rūgščiai tarstelėjo Beker- 
manas. 

Tai liudijo, kad Samilis Singltonas gerokai išsigandęs. Apžiū- 
rėdamas Robas Džėjus įsitikino, kad ta baimė išties pagrįsta. Kon- 
gresmenas buvo septyniasdešimt devynerių, neaukštas, beveik vi- 
siškai nuplikęs, glebaus kūno, su pūpsančiu didžiuliu pilvu. Robas 
Džėjus klausėsi, kaip jo širdis iš paskutiniųjų plaka springdama, 
gurguliuodama, švokšdama. 

Paėmęs to seno vyro rankas, Robas pasijuto žvelgiąs į akis Juo- 
dajam Riteriui. 

Singltono padėjėjas Stivenas Hjumas ir sekretorius Bilis Ro- 
džersas sėdėjo kojūgalyje. 

— Ištisus metus praleidome Vašingtone. Dabar reikia daug kur 
dalyvauti, kalbėti, iš naujo megzti ryšius. Jo laukia kalnai darbo, 
daktare, — priekaištingai tarė Hjumas, tartum Robas Džėjus būtų 
kaltas dėl Singltono būklės. Hjumas — škotiška pavardė, bet Robas 
jam liko abejingas. 

— Turite gulėti lovoje, - be užuolankų pareiškė Singltonui. — 
Kalbas ir ryšius pamirškite. Pereikite prie lengvo maisto. Kuo ma- 
žiau svaigalų. 

Rodžersas metė piktą žvilgsnį. 

— Anie gydytojai kalbėjo kitaip. Daktaras Baras sakė, kad bet 
kuris žmogus nusikamuotų, keliaudamas iš Vašingtono. Tas kitas 
žmogelis iš jūsų miesto, daktaras Bekermanas, jam pritarė ir sakė, 
kad kongresmenui reikia tik prerijų oro ir naminio maisto. 

— Pagalvojome, kad būtų neblogai pasikviesti jus kelis, — tarė 
Hjumas, - ir išgirsti įvairių nuomonių. Kaip tik tai ir išgirdome. 
O kiti du daktarai su jumis nesutinka: du prieš vieną. 

— Demokratiška. Bet čia — ne rinkimai, - Robas Džėjus atsi- 
gręžė į Singltoną. - Jūsų paties labui tikiuosi, kad laikysitės mano 
patarimų. 

Senos šaltos akys žvelgė su pašaipa. 

— Jūs — valstijos senatoriaus Holdeno draugas. Jo partneris ke- 
liuose versluose, jei neklystu. 

Hjumas prunkštelėjo. 

— Nikas šiek tiek nekantrauja, laukdamas, kada kongresmenas 
atsistatydins. 

— Aš — gydytojas. Politika man nė velnio nerūpi. Kongresme- 
ne, jūs pats mane kvietėte. 

Singltonas linktelėjo ir žvilgsniu davė ženklą kitiems. Bilis Ro- 
džersas Robą išleido. Šis mėgino dar kartą paaiškinti, kokia rim- 
ta Singltono būklė, bet sekretorius tik palinksėjo ir aptakiai, kaip 
tikras politikas, padėkojo. Rodžersas sumokėjo taip, lyg duotų 
arbatpinigių arklidės patarnautojui, ir Robas greitai ir sklandžiai 
atsidūrė gatvėje. 

Po poros valandų Holdeno Perkėloje, jodamas Didžiąja gatve, 
suprato, kad Niko Holdeno žvalgybos tinklas veikia gerai. Nikas 
laukė Haskinso parduotuvės prieangyje, kėdės nugarėle atsirėmęs 
į sieną, vieną koją užkėlęs ant prieangio turėklo. Pamatęs Robą, 
mostelėjo sustoti ir pririšti arklį. Tada skubiai nusivedė į kambarį 
parduotuvės gale, nė nemėgindamas slėpti susijaudinimo. 

— Na? 

-— Kas — na? 

— Žinau, ką tik buvai pas Samilį Singltoną. 

— Apie pacientus kalbuosi tik su jais pačiais. Dar kartais — su 
jiems brangiais žmonėmis. Ar esi iš tų, kurie Singltonui brangūs? 

— Ašjį nepaprastai vertinu, —- nusišypsojo Nikas. 

— Nikai, vertinti nepakanka. 

— Robai Džėjau, baikime tuos žaidimus! Man reikia žinoti tik 
vieną dalyką. Ar jis turės atsistatydinti? 

— Tai jo paties ir pasiklausk. 

— Dieve mano, — su kartėliu ištarė Holdenas. 

Išeidamas iš kambario, Robas Džėjus atsargiai peržengė pa- 
spęstus pelėkautus. Niko įniršis sklido jam iš paskos su pakinktų 
odos ir pūvančių sėklinių bulvių kvapais. 

— Koulai, tavo bėda, kad esi toks kvailas ir nesuvoki, kas, po 
velnių, yra tavo tikrieji draugai! 

Dienai baigiantis, Haskinsui turbūt reikėjo viską labai gerai 
sutvarkyti — slapstyti sūrį, dangstyti statines su džiūvėsiais ir rū- 
pintis kitais panašiais dalykais. Maisto prekes pelės naktį gali kaip 
reikiant nusiaubti, mąstė jis, eidamas per parduotuvę, ir, gyvenda- 
mas taip arti prerijų, pelių turėsi visada. 

Po keturių dienų Samuelis T. Singltonas, sėdėdamas prie sta- 
lo su dviem įgaliotiniais iš Rok Ailendo ir trimis įgaliotiniais iš 
Davenporto Ajovoje, aiškino, kokių mokestinių nuostatų laiko- 
si Čikagos ir Rok Ailendo geležinkelio įmonė, pasiūliusi tarp šių 
miestų statyti geležinkelio tiltą per Misisipę. Svarstydamas pir- 
mumo teisės klausimus, jis vos girdimai atsiduso lyg susierzinęs ir 
susmuko kėdėje. Tuo metu, kai iškviestas daktaras Tobijas įžengė 
į svetainę, visi apylinkėje jau žinojo, kad Samilis Singltonas mirė. 

Įpėdiniui paskirti gubernatoriui prireikė savaitės. Nikas Hol- 
denas iš karto po laidotuvių išvyko į Springfildą, vildamasis to 
paskyrimo. Robas nesunkiai įsivaizdavo, kaip jis ten išsukinėja 
rankas; be abejo, stengėsi ir Kentukyje gimęs vicegubernatorius, 
senas Niko išgertuvių draugas. Tačiau, matyt, Singltono kompani- 
jai draugų taip pat nestigo, ir į atsilaisvinusią vietą likusiems pu- 
santrų kadencijos metų gubernatorius paskyrė Singltono padėjėją 
Stiveną Hjumą. 

— Nikui neišdegė, —- pastebėjo Džėjus Geigeris. —- Per šituos 
mėnesius iki kadencijos pabaigos Hjumas gerai įsitvirtins. Rinki- 
muose dalyvaus eidamas pareigas, ir Nikui jį įveikti bus beveik 
neįmanoma. 

Robas dėl to nekvaršino sau galvos. Jam rūpėjo tai, kas vyko jo 
paties namuose. 


Po dviejų savaičių rankų sūnui neberišo. Ženklų rodyti Ša- 
manas jau nebemėgino, bet ir nekalbėjo. Berniuko akys prigeso. 
Visi jį apkabindavo ir priglausdavo, bet paguodos užtekdavo tik 
akimirką. Pažvelgus į savo vaiką, Robą grauždavo abejonės ir be- 
jėgiškumas. 

Tačiau namiškiai laikėsi nurodymų, tarsi, gydant kurtumą, jis 
būtų buvęs neklystantis autoritetas. Kalbėdami su Šamanu, iš pra- 
džių atkreipę jo dėmesį ir parodę sau į burną, šitaip skatindami 
skaityti iš lūpų, žodžius tarė lėtai ir aiškiai. 

Makva-ikva ir šį kartą sugalvojo kitokį būdą. Ji papasakojo Ro- 
bui, kaip Evangelinėje indėnių mergaičių mokykloje saukų mer- 
gaites greitai ir nesunkiai išmokė anglų kalbos: valgant prie stalo, 
jos negaudavo nieko, jei nepaprašydavo angliškai. 

Sara tiesiog netvėrė pykčiu, kai Robas jai apie tai užsiminė. 

— Jau pančiojai jį lyg vergą, o dabar dar ir marinsi badu! 

Tačiau kitų priemonių Robas turėjo nedaug ir viltį jau buvo 
beprarandąs. Jis ilgai ir nuoširdžiai kalbėjosi su Aleksu, šis sutiko 
padėti, ir Robas paprašė žmonos paruošti ypatingą vakarienę. Ša- 
manas mėgo saldžiarūgščius valgius, tad Sara ištroškino vištienos 
su virtiniais, o desertui iškepė saldų pyragą su rabarbarais. 

Vakare, šeimai susėdus prie stalo, ji atnešė pirmąjį patiekalą, 
ir viskas klostėsi panašiai, kaip kelias pastarąsias savaites. Robas 
nuvožė dangtį nuo garuojančio dubens, ir pasklido gardūs, apetitą 
žadinantys vištienos, virtinių ir daržovių kvapai. 

Jis pirmiausia įdėjo Sarai, paskui Aleksui. Pamosavęs ranka, 
kad Šamanas į jį kilstelėtų akis, pirštu bakstelėjo sau į burną. 

— Vištiena, — ištarė, pakeldamas dubenį su maistu. — Virtiniai. 

Šamanas spoksojo į jį tylėdamas. 

Robas įsidėjo ir atsisėdo. 

Šamanas žiūrėjo, kaip tėvai ir brolis įnikę valgo, tada pakėlė 
savo lėkštę ir piktai suniurnėjo. 

Robas parodė sau į burną ir kilstelėjo dubenį. 

— Vištiena. 

Šamanas ištiesė lėkštę. 

— Vištiena, — pakartojo Robas. Sūnui tebetylint, dubenį pasta- 
tė ir valgė toliau. 

Šamanas pravirko. Jis žiūrėjo į motiną, kuri prisiversdama ką 
tik baigė valgyti. Ši parodė sau į burną ir ištiesė lėkštę Robui. 

— Prašau vištienos, — pasakė, ir Robas jai įdėjo. 

Ir Aleksas paprašęs gavo dar. Šamanas sėdėjo persikreipusiu 
veidu, drebėdamas iš įniršio ir širdgėlos dėl šito netikėto siaubo, 
naujos bėdos - jam nebeduodama maisto. 

Suvalgius vištieną su virtiniais bei nukrausčius lėkštes, Sara 
atnešė saldųjį patiekalą, dar karštą, tiesiai iš krosnies, ir ąsotį 
pieno. Ji labai didžiavosi savo rabarbarų pyragu: kepė pagal seną 
Virdžinijos receptą, gausiai pildama klevų sirupo, kuris dabar su 
rūgščiomis rabarbarų sultimis burbuliavo ant viršaus, cukravosi ir 
virto plutele, tarsi slepiančia giliau glūdintį malonumą. 

— Pyragas, — tarė Robas, tą žodį paskui jį pakartojo ir Sara su 
Aleksu. 


ŠAMANAS 195 


— Pyragas, - pasakė Šamanui. 

Nepadėjo. Robui tiesiog plyšo širdis. Galų gale juk negalima 
leisti sūnui badauti, tarė jis sau; geriau jau nebylys, bet gyvas vaikas. 

Niūriai susimąstęs, Robas atsipjovė gabalą. 

— Pyragas! 

Žodis nuskambėjo lyg didžiausio pasipiktinimo riksmas, at- 
kirtis visoms pasaulio neteisybėms. Balsas buvo pažįstamas ir 
mielas, jau senokai girdėtas. Bet Robas tebesėdėjo kvailai sustin- 
gęs, siekdamas įsitikinti, kad riktelėjo ne Aleksas. 

— Pyragas! Pyragas! Pyragas! - klykė Šamanas. - PYRAGAS! 

Kūnelį purtė pyktis ir neviltis. Šamano veidas sudrėko nuo 
ašarų. Motina siekė nušluostyti jam nosį, bet sūnus atšlijo. 

Mandagumas kol kas nesvarbu, pagalvojo Robas Džėjus; „pra- 
šau“ ir „ačiū“ bus galima pasirūpinti ir vėliau. Jis parodė sau į burną. 

— Taip, — tarė sūnui linktelėdamas ir pjaudamas didžiulį gaba- 
lą pyrago. — Taip, Šamanai! Pyragas. 

POLITIKA 


LYGŲ, AUKŠTA ŽOLE APAUGUSĮ SKLYPA UŽ PIETINĖS DŽĖJAUS 
Geigerio ūkio ribos iš valstybės buvo nupirkęs imigrantas švedas 
Augustas Lundas. Jis trejus metus plėšė sunkią velėną, tačiau ke- 
tvirtą pavasarį jo žmona užsikrėtė cholera ir netrukus mirė. Po tos 
netekties gyvenimas jam aptemo, viskas pasidarė atgrasu. 

Džėjus iš jo nupirko karvę, Robas — pakinktus ir keletą įran- 
kių, abu gerokai permokėdami, nes žinojo, kaip Lundas trokšta iš 
čia ištrūkti. Jis grįžo į Švediją, ir dvi vasaras jo ką tik įdirbti laukai 
stovėjo apleisti lyg pamesta moteris, stengdamiesi vėl tapti tokie 
kaip kadaise. Paskui Springfildo agentas žemę pardavė, ir po kelių 
mėnesių pasirodė nedidelė vilkstinė - įsikurti tame sklype dviem 
dengtais vežimais atkeliavo vyras su penkiomis moterimis. 

Net jei čia būtų apsigyvenęs sąvadautojas su kekšėmis, šurmu- 
lio Holdeno Perkėloje vis tiek būtų kilę mažiau. Tai buvo kunigas 
ir Romos katalikų Šventojo Pranciškaus Ksavero ordino vienuolės, 
tad Rok Ailendo apylinkėse pasklido žinia, kad jie rengiasi atidary- 
ti parapijos mokyklą ir mažus vaikus vilioti į popiežiaus tikėjimą. 
Holdeno Perkėlai reikėjo ir mokyklos, ir bažnyčios. Abu sumany- 
mai tikriausiai metų metus būtų ir likę kalbomis, bet pranciškonų 
atvykimas sukėlė tikrą karštligę. Po kelių „bendruomeniškų vaka- 
rų“ vienos ar kitos sodybos svetainėse buvo paskirtas statybos ko- 
mitetas, turintis rinkti lėšas bažnyčios statybai, tačiau Sara širdo. 

— Jie niekaip nesusitaria, kivirčijasi lyg vaikai. Vieni nori tik 
rąstų namo, kad būtų taupiau. Kiti siūlo medinį karkasą arba ply- 
tas, o gal akmenų mūrą. 


ŠAMANAS 197 


Ji norėjo akmenų mūro su varpine, bokšto smaile ir spalvo- 
to stiklo langais — tikros bažnyčios. Svarstymai tęsėsi visą vasa- 
rą, rudenį ir žiemą, bet kovo mėnesį komiteto nariai, suvokdami, 
kad apylinkės žmonėms teks mokėti ir už mokyklos pastatą, ap- 
sisprendė statyti paprastą medinę baltai dažytą bažnytėlę lenti- 
nėmis sienomis. Nesutarimai dėl architektūros buvo menkniekis, 
palyginti su aršiais ginčais, kuriai tikėjimo šakai turi priklausyti jų 
bažnyčia, bet Holdeno Perkėloje baptistų buvo daugiausia, ir ta 
dauguma nugalėjo. Komitetas kreipėsi į Rok Ailendo Pirmosios 
baptistų bažnyčios bendruomenę, ši davė patarimų ir šiek tiek pi- 
nigų naujosios giminingos bažnyčios gyvenimo pradžiai. 

Pradėjus rinkti pinigus, Nikas Holdenas pribloškė didžiausiu 
įnašu — penkiais šimtais dolerių. 

— Norint patekti į Kongresą, vien labdaros nepakaks, - tarė 
Robas Džėjui. - Hjumas uoliai triūsia ir Demokratų partijos no- 
minaciją jau turi kišenėje. 

Matyt, taip manė ir Holdenas, nes netrukus visi jau žinojo, kad 
Nikas demokratus paliko. Kai kas manė, kad jis sieks vigų para- 
mos, bet Nikas pasiskelbė esąs Amerikiečių partijos narys. 

— Amerikiečių partija. Tokios dar negirdėjau, - tarė Džėjus. 

Prisiminęs visur Bostone matytus ir prieš airius nukreiptus 
pamokslus bei straipsnius, Robas šiek tiek jam papasakojo. 

— Ta partija šlovina čia gimusius baltuosius amerikiečius ir 
siekia išstumti katalikus ir gimusius kitur. 

— Nikas stengiasi išnaudoti baimes ar audringesnius jaus- 
mus, — pastebėjo Džėjus. —- Aną vakarą, atsistojęs didžiosios par- 
duotuvės prieangyje, aiškino, kokį pavojų kelia Makvos saukų 
būrelis, lyg tai būtų Juodojo Vanago kariauna. Kai kurie ten ge- 
rokai įsikarščiavo. Sakė: jei prarasime budrumą, bus daug kraujo, 
ūkininkai gulės perrėžtomis gerklėmis, - Džėjus vyptelėjo. — Štai 
koks mūsų Nikas. Tikras valstybės vyras! 


Vieną dieną Robas gavo brolio Herberto laišką iš Škotijos. Tai 
buvo atsakymas į Robo laišką, rašytą prieš aštuonis mėnesius, ku- 
riame Robas pasakojo apie savo šeimą, praktiką, ūkį. Nupiešęs ti- 
krovišką gyvenimo Holdeno Perkėloje paveikslą, klausė naujienų 
apie jam brangius žmones tėvynėje. Brolio laiškas atnešė liūdną 

žinią, kuri nebuvo netikėta, nes, jau bėgdamas iš Škotijos, Robas 
žinojo, kad motinai gyventi liko nedaug. Jam išvykus, ji mirė po 
trijų mėnesių, rašė Herbertas, ir palaidota greta jų tėvo samano- 
mis apžėlusiame „naujajame kieme“ šalia Kilmarnoko bažnyčios. 
Kitais metais mirė tėvo brolis Ranaldas. 

Herbertas rašė padidinęs bandą, pastatęs naują tvartą iš uolų 
papėdėje surinktų akmenų. Pasakojo lyg tarp kitko, aiškiai paten- 
kintas, kad gali pranešti Robui gerai tvarkąs ūkį, bet apgalvotai 
vengdamas kaip nors užsiminti apie nuosavybę. Herbertas ti- 
kriausiai vis dar bijo, suprato Robas, kad brolis gali staiga sugrįžti. 
Robas kaip pirmagimis turėjo teisę į žemę; naktį prieš išvykdamas 
jis apstulbino be galo avis ir ūkio darbus mėgstantį Herbertą, pasi- 
rašydamas nuosavybės perleidimo jaunesniajam broliui popierius. 

Herbertas rašė vedęs Alisą Brum, Džono Brumo, Kilmarno- 
ko avių konkurso teisėjo, ir jo žmonos Elzos, buvusios Maklarkin, 
dukterį. Robas miglotai atsiminė Alisą Brum, lieknutę merginą 
pelės kailio spalvos plaukais, kuri nedrąsią šypseną visada pri- 
dengdavo delnu, nes jos dantys buvę ilgi. Jie su Herbertu augino 
tris vaikus — visos dukterys, bet Alisa vėl turėjo gimdyti, ir šį kartą 
Herbertas vylėsi sulaukti sūnaus, nes avių ūkis plėtėsi, ir jam rei- 
kėjo pagalbininko. 

„Politinei padėčiai rimstant, gal mąstai grįžti?“ 

Robas aiškiai jautė, ką slepia šitas sunkiai įskaitomu Herberto 
raštu sukeverzotas klausimas - įtampą ir nerimą, ir kaltę dėl tokio 
savanaudiško rūpesčio. Tučtuojau atsisėdęs, parašė laišką, turintį 
išsklaidyti brolio baimes. Į Škotiją grįžti neketina, rašė Robas, ne- 
bent aplankytų kada nors ateityje, tolimoje aprūpintoje senatvėje, 
kai dar turės jėgų ir sveikatos. Jis perdavė šilčiausių linkėjimų bro- 
lienei ir dukterėčioms bei pagyrė Herbertą už sėkmingus darbus; 
akivaizdu, rašė jis, kad Koulų ūkis — gerose rankose. 

Baigęs laišką, Robas išėjo pasivaikščioti taku palei upę ir nu- 
žingsniavo iki pat akmenų krūvos, žyminčios jo ir Džėjaus žemių 
ribą. Puikiai žinojo, kad niekur iš čia nekeliaus. Jo širdis jau priklau- 
sė Ilinojui, nepaisant čionykščių pūgų ir visa griaunančių tornadų, 
karščių ir šalčių. O gal kaip tik dėl viso to ir dar dėl daug ko. 

Šis Koulų ūkis buvo geresnis už valdas Kilmarnoke - gilesnis 
derlingas sluoksnis, daugiau drėgmės, sodresnė žolė. Jis jau jautėsi 

už jį atsakingas. Išmanė jo kvapus ir garsus, mėgo ir kaitrios sau- 
lės ryškia, net geltona šviesa nutviekstus vasaros rytus, kai aukšta 
žolė kažką šnibžda vėjyje, ir negailestingus šalčio gniaužtus giliose 
žiemos pusnyse. Taip, čia buvo jo žemė. 

Po poros dienų, nuvykęs į Rok Ailendą, į Medicinos draugijos 
susirinkimą, Robas užsuko į teismą ir surašė dokumentą, pareikš- 
damas norą būti natūralizuotas. 

Rodžeris Marėjus, teismo raštininkas, prašymą perskaitė ma- 
nieringai. 

— Daktare, žinote — turi praeiti treji metai, kol galėsite tapti 
piliečiu. 

Robas Džėjus linktelėjo. 

— Galiu palaukti. Niekur keliauti nesirengiu. 


Juo daugiau Tomas Bekermanas girtavo, juo sunkiau buvo 
dirbti Holdeno Perkėloje, nes visas krūvis teko Robui Džėjui. Šis 
keikė Bekermano girtavimą ir troško sulaukti trečio gydytojo. Pa- 
dėtį sunkino ir Stivas Hjumas su Biliu Rodžersu, visur ir visiems 
šnibždėdami, kad daktaras Koulas vienintelis iš gydytojų įspėjo 
Samilį Singltoną, kaip sunkiai jis serga. Jeigu tik Samilis Koulo 
būtų paklausęs, tvirtino jie, gal ir šiandien tebebūtų gyvas. Robo 
Džėjaus legenda augo, ir jį kvietė vis nauji pacientai. 

Jis labai stengėsi rasti laiko Sarai ir berniukams. Šamanas jį 
stebino; atrodė, tartum sodinukui buvo kilusi grėsmė, jam su- 
trukdyta augti, bet jis ištvėrė ir dabar mėgina atsigriebti, gausiai 
leisdamas žalius ūglius. Vaikas keitėsi jiems regint. Sara, Aleksas, 
saukai, Oldenas — kiekvienas, gyvenantis Koulų sodyboje, skaityti 
iš lūpų jį skatino uoliai ir nuolat — tiesą sakant, vos ne įkyriai, nes 
visiems labai palengvėjo, kai baigėsi jo tylėjimas — ir berniukas, 
pagaliau prabilęs, dabar kalbėjo neužsičiaupdamas. Skaityti buvo 
išmokęs prieš metus iki apkurto, ir dabar tėvams teko suktis, kad 
sūnus visada turėtų knygų. 

Sara vaikus lavino, kol pajėgė, bet ji buvo baigusi tik šešias 
kaimo mokyklos klases, ir jos galimybės — ribotos. Robas Džėjus 
mokė lotynų ir aritmetikos. Aleksui sekėsi gerai, buvo protingas 
ir stengėsi. Tačiau Šamanas proto gyvumu Robą tiesiog stulbino. 
Pastebėjus įgimtą vaiko protą, Robui kažkas viduje dilgtelėjo. 

— Žinau, jis tikrai būtų galėjęs tapti gydytoju, — su gailesčiu 
tarė Džėjui vieną karštą popietę, jiems sėdint Geigerio namo pa- 
vėsyje ir gurkšnojant imbierinį limonadą. Robas prisipažino Džė- 
jui: Koulams nuo seno įprasta tikėtis, kad pirmagimis sūnus bus 
gydytojas. 

Džėjus užjausdamas linktelėjo. 

— Dar yra Aleksas. Malonus berniukas. 

Robas papurtė galvą. 

— Tikras prakeikimas — Šamanas niekada netaps gydytoju, 
nes yra kurčias, bet būtent jis veržiasi joti su manimi pas ligonius. 
Aleksas užaugęs galėtų tapti bet kuo, tačiau lyg šešėlis sekioja pas- 
kui Oldeną Kimbelą po ūkį. Jam geriau žiūrėti, kaip darbininkas 
įkasa tvoros stulpą ar nurėžia kokiam nenuoramai ėriukui kiauše- 
lius, negu stebėti tai, ką darau aš. 

Džėjus nusišypsojo. 

— O tu, manai, jų amžiaus buvai kitoks? Gal broliai dirbs ūkyje. 
Abujjie — puikūs vaikai. 

Viduje Liliana mokėsi skambinti Mocarto Dvidešimt trečiąjį 
koncertą fortepijonui. Ji labai rimtai siekė groti nepriekaištingai, 
ir buvo tikra kančia klausyti, kaip kartoja vis tą pačią frazę, kol 
išgauna reikiamą raišką ir spalvą. Bet kai galų gale liko patenkinta, 
visas kūrinys suskambo, tai buvo tikra muzika. Babkoko pianinas 
atkeliavo kuo puikiausios būklės, tik vieną iš grakščių riešutme- 
džio kojų bjaurojo nežinia kaip atsiradęs ilgas, negilus įbrėžimas. 
Ji pamačiusi, Liliana apsiverkė, tačiau vyras pareiškė, kad tas 
brūkšnys turi likti neužglaistytas. 

— Tegu jis primins mūsų anūkams, kaip keliavome, kol čia at- 
sidūrėme. 


Pirmoji Holdeno Perkėlos bažnyčia buvo pašventinta pačioje 
birželio pabaigoje, tad šventė nusitęsė iki Liepos Ketvirtosios. Iš- 
kilmėse kalbas pasakė ir kongresmenas Stivenas Hjumas, ir Nikas 
Holdenas, kandidatas į Hjumo vietą. Hjumas Robui atrodė ramus 
ir pasitikintis savimi, o Nikas kalbėjo kaip žmogus, slegiamas su- 
vokimo, kad nuo varžovo beviltiškai atsilieka. 

Pirmą sekmadienį po šventės pamaldas laikė pirmasis iš bū- 
rio pamokslininkų, kurie turėjo lankytis Holdeno Perkėloje. Sara 

Robui prisipažino nerimaujanti; jis nujautė, kad dar gyvi prisimi- 
nimai apie baptistų pamokslininką Didžiajame pabudime, kuris 
šaukėsi pragaro liepsnų moterims, gimdančioms vaikus be san- 
tuokos įžadų. Ji labiau norėjo švelnesnio ganytojo, panašaus į Ar- 
turą Džonsoną, juos su Robu sutuokusį metodistų pastorių, tačiau 
dvasininką turėjo pasirinkti visa bendruomenė. Tad ištisą vasa- 
rą Holdeno Perkėlą lankė įvairiausi pamokslininkai. Kelis kartus 
į bažnyčią, palaikydamas žmoną, nuėjo ir Robas, bet dažniausiai 
nesirodydavo. 

Rugpjūčio mėnesį prie didžiosios parduotuvės iš lauko prilip- 
dytas lapelis skelbė atvykstant Elvudą R. Patersoną, kuris šeštadie- 
nį, rugsėjo 2 dieną, septintą valandą vakare bažnyčioje skaitysiąs 
paskaitą tema „Antplūdis, grasantis krikščioniškajam pasauliui“, o 
sekmadienį ryte laikysiąs pamaldas ir sakysiąs pamokslą. 

To šeštadienio rytą Robo Džėjaus priimamajame pasirodė 
vyras. Jis kantriai sėdėjo mažutėje svetainėje, kuri kartu buvo ir 
laukiamasis, kol Robas Čarliui Haskinsui tvarkė dviejų rąstų su- 
spaustą vidurinį dešinės rankos pirštą. Čarlis, dvidešimtmetis 
parduotuvės savininko sūnus, buvo medkirtys. Jam baisiai skau- 
dėjo, be to, širdo ant savęs, kad susižalojo per neatsargumą, tačiau 
turėjo kaip reta kandų liežuvį ir visada pokštaudavo. 

— Na, daktare, turbūt dabar vesti jau nebegalėsiu? 

— Ilgainiui pirštą galėsi valdyti taip pat, kaip ir anksčiau, - san- 
tūriai tarė Robas. - Nagas nueis, bet ataugs. O dabar keliauk! Pasi- 
rodyk po trijų dienų — perrišiu. 

Šypsodamasis jis pakvietė užeiti vyrą iš laukiamojo, ir šis pri- 
sistatė esąs Elvudas Patersonas. Tas atvykėlis pamokslininkas, 
susivokė Robas, prisiminęs pavardę skelbime. Prieš jį stovėjo gal 
keturiasdešimtmetis vyras, šiek tiek nutukęs, bet tiesus, pasipū- 
tęs, stambių bruožų veidu, ilgais juodais plaukais, gan paraudusia 
oda ir smulkiomis, bet aiškiomis melsvomis gyslelėmis ant nosies 
ir skruostų. 

Patersonas pasakė, kad kamuoja votys. Jam nusirengus iki pu- 
sės, Robas Džėjus išvydo pigmentines užgijusių vočių dėmes, o 
tarp jų — gal tuziną atvirų žaizdelių, pratrūkusių pūslių, šašų ir 
minkštų išaugų. 

Robas užjausdamas pažvelgė į tą žmogų. 

— Turbūt žinote, kad sergate? 

— Man sakė - tai sifilis. Kažkas užeigoje kalbėjo, kad esate ypa- 
tingas daktaras. Pamaniau, reikia sužinoti, ar galite kuo nors padėti. 

Prieš trejus metus kekšė Springfilde jį patenkino prancūziš- 
ku būdu, pasakojo Robui pacientas, o paskui jam atsirado kietasis 
šankeris, ir kažkas ištino už sėklidžių. 

— Aš ją susiradau. Daugiau nieko nebeužkrės. 

Po poros mėnesių jis sukarščiavo, ant kūno iškilo vario spalvos 
opų, bjauriai skaudėjo sąnarius ir galvą. Tačiau simptomai prany- 
ko, ir manęs, kad pasveiko, bet paskui atsirado vočių ir guzų. 

Robas registracijos lape užrašė jo pavardę, šalia pridūrė „tre- 
tinis sifilis“. 

— Iš kur esate, pone? 

— Iš Čikagos. 

Atsakydamas vos juntamai sudvejojo, ir Robui to pakako įtar- 
ti, kad meluoja. Tačiau tai nebuvo svarbu. 

— Ši liga nepagydoma, pone Patersonai. 

— Taip... ir kas man dabar bus? 

Apsimetinėti nevertėjo. 

— Jeigu infekcija apims širdį, mirsite. Jei nukeliaus į smegenis, 
neteksite proto. Jei įsimes į kaulus ar sąnarius, liksite luošas. Ta- 
čiau dažnai nieko tokio baisaus nebūna. Kartais požymiai išnyksta 
ir nebeatsiranda. Taigi belieka viltis ir tikėtis, kad būsite vienas iš 
tokių laimingųjų. 

Patersonas vyptelėjo. 

— Kol kas tas opas dengia drabužiai. Ar galite duoti ko nors, 
kad jų nekiltų ant veido ir kaklo? Esu viešas žmogus. 

— Galiu parduoti tepalo, bet ar tokias opas paveiks, nežinau, — 
švelniai pasakė Robas. Patersonas linktelėjo ir ištiesė ranką, siek- 
damas marškinių. 


Kitą rytą vos išaušus ant mulo atjojo basas berniukas apiplyšu- 
siomis kelnėmis ir pasakė: 

— Labai prašau, ponuli, mano mama labai prastai laikosi, gal 
daktaras malonėtų atvykti? 

Jis buvo Malkolmas Hovardas, vyriausiasis sūnus šeimos, 
kuri vos prieš kelis mėnesius atkeliavo iš Luizianos ir įsikūrė 

užliejamoje pakrantėje šešiomis myliomis žemiau. Robas pa- 
balnojo Vikę ir akmenuotais, vos įžiūrimais takais sekė paskui 
mulą iki trobelės, tik vos vos geresnės už greta jos prisiglaudusią 
vištų pašiūrę. Viduje rado lovoje gulinčią Molę Hovard, šalia — 
jos vyrą Džulianą ir visus vaikus. Moterį negailestingai kama- 
vo maliarija, bet buvo matyti, kad atvejis ne itin sunkus, ir keli 
linksmesni žodžiai bei nemaža dozė chinino apramino ir ligonę, 
ir namiškius. 

Džulianas Hovardas apie užmokestį neužsiminė, o Robas ir 
neprašė, matydamas, kaip skurdžiai ta šeima gyvena. Išėjęs iš pas- 
kos laukan, Hovardas prašneko apie tai, ką daro jų rinktas Jungti- 
nių Valstijų senatorius Stivenas A. Daglasas, kuris ką tik Kongrese 
buvo prastūmęs Kanzaso-Nebraskos aktą, Vakaruose įteisinantį 
dvi naujas teritorijas. Daglaso projekte buvo siūloma suteikti teisę 
tų teritorijų įstatymų leidėjams patiems nuspręsti, ar tuose kraš- 
tuose leisti vergiją, todėl Šiaurėje viešoji nuomonė šiam projektui 
buvo labai nepalanki. 

— Ką tie prakeikti šiauriečiai išmano apie nigerius? Mes čia, 
keli ūkininkai, buriame nedidelę draugiją, kuri pasirūpintų, kad 
Ilinojus susiimtų ir leistų žmogui turėti vergų. Gal norėtumėte dė- 
tis prie mūsų? Tiems tamsiaodžiams yra skirta dirbti baltųjų žmo- 
nių laukuose. Girdėjau, pats turite porą raudonųjų nigerių, pas jus 
darbuojasi. 

— Jie — ne vergai, o saukai. Ir dirba už užmokestį. Vergijos ne- 
palaikau. 

Jie pažvelgė vienas į kitą. Hovardas išraudo. Daugiau nieko 
nepasakė, be abejo, susilaikęs nuo pamokymų tik todėl, kad pa- 
sipūtėlis daktaras nieko nepaėmė už gydymą. O Robas džiaugėsi, 
pokalbį galėdamas baigti. 

Jis dar paliko chinino ir nedelsdamas išjojo namo, tačiau grį- 
žęs rado laukiantį susijaudinusį Gusą Šrioderį, nes Alma, mėžda- 
ma mėšlą iš tvarto, neapdairiai atsidūrė prie sienos šalia didžiojo 
rudmargio buliaus, kuriuo abu taip didžiavosi. Bulius ją stumtelė- 
to ir pargriovė kaip tik tą akimirką, kai į tvartą įžengė Gusas. 

— Tada tas prakeiktas padaras įsispyrė ir nejuda! Tik stovi prie 
'os, atkišęs ragus. Turėjau griebti šakes ir jam durti, kad pasitrauk- 
zu. Ji sako, nieko baisaus, bet juk žinai, kokia yra Alma. 

Tad taip ir nepusryčiavęs Robas pasuko pas Šrioderius. Alma 
atrodė neblogai, nors buvo išblyškusi ir išsigandusi. Spustelėjus 
kairėje pusėje penktą ir šeštą šonkaulius, krūptelėjo, ir Robas ne- 
drįso rizikuoti — būtinai reikėjo sutvarstyti. Žinojo, kad jai siau- 
bingai nesmagu prieš jį nusirengti, todėl paprašė Guso pasirūpinti 
jo arkliu, kad vyrui netektų matyti to pažeminimo. 

Jai liepė laikyti pakėlus dideles suglebusias, mėlynomis gysle- 
lėmis išvagotas krūtis ir, vyniodamas tvarsčius, stengėsi kuo ma- 
žiau liestis prie stambaus balto kūno, tuo pat metu kalbėdamas ir 
apie avis, ir apie kviečius, ir apie savo žmoną, vaikus. Jam baigus, 
Alma vargais negalais išspaudė šypseną ir išėjo į virtuvę užkaisti 
vandens, o paskui visi trys prie stalo gurkšnojo kavą. 

(Gusas papasakojo, kad šeštadieninė Elvudo Patersono „pas- 
kaita“ iš tiesų buvusi prastai pridengta Niko Holdeno ir Amerikie- 
čių partijos palaikymo kalba. 

— Žmonės mano, kad Nikas jį čia ir pakvietė. 

„Antplūdis, grasantis krikščioniškajam pasauliui“, pasak Pa- 
tersono, buvo katalikų imigracija į Jungtines Valstijas. Tą rytą 
Šrioderiai pirmą kartą nenuėjo į bažnyčią; ir Alma, ir Gusas buvo 
liuteronai, tačiau vėl klausyti Patersono nebenorėjo; jis kalbėjo, 
kad užsienyje gimusieji — vadinasi, ir Šrioderiai — vagia duoną iš 
amerikiečių darbininkų. Ir ragino pilietybę suteikti ne po trejų, o 
po dvidešimt vienerių metų. 

Robas Džėjus susiraukė: 

— Taip ilgai laukti nenorėčiau. 

Bet visų trijų tą sekmadienį laukė darbai, tad, padėkojęs Almai, 
Robas iškeliavo. Jam reikėjo nujoti penkias mylias palei upę prieš 
srovę iki Džono Ešo Džilberto sodybos. Senyvas Džilberto uošvis 
Flečeris Vaitas gulėjo stipriai peršalęs. Jis - aštuoniasdešimt trejų, 
bet tvirtas ir atsparus kaip naginė. Ne vieną tokį peršalimą buvo 
įveikęs, ir Robas neabejojo, kad įveiks ir šį kartą. Flečerio dukte- 
riai Sjuzei buvo liepęs senį girdyti karštais gėrimais ir be paliovos 
virinti vandenį, kad Flečeris alsuotų garais. Robas Džėjus pas jį 
užsukdavo tikriausiai dažniau negu būtina, bet pagyvenusius pa- 
cientus jis ypač brangino, nes jų turėjo nedaug. Pirmieji kolonistai 
paprastai būdavo jauni ir stiprūs, keliaudami į Vakarus, senius pa- 
likdavo, tad įveikusių kelionę vyresniųjų išliko mažai. 

Flečerį rado neblogai pasitaisiusį. Sjuzė Džilbert pietums jam 
pasiūlė keptos putpelės bei bulvinių blynų ir paprašė stabtelė- 
ti pas kaimynus Beikerius, gyvenančius visai čia pat. Vienam jų 
sūnui supūliavo kojos pirštas, pūlinį reikėjo prapjauti. Pasirodė, 
kad devyniolikmečio Donio Beikerio būklė visiškai prasta: labai 
karščiavo, plačiai supūliavusį pirštą nežmoniškai skaudėjo. Vaiki- 
nui beveik pusė dešiniojo pado buvo pajuodusi. Robas amputavo 
du pirštus, prapjovė pėdą ir įstatė siūlelį skysčiams nutekėti, bet 
labai abejojo, ar pėdą išgelbės. Be to, jam buvo tekę susidurti su 
daugeliu atvejų, kai vien pėdos amputacija tokios infekcijos nesu- 
stabdydavo. 

Tik vėlyvą popietę pagaliau pasuko namo. Pusę kelio jau buvo 
nujojęs, kai išgirdo šūksnį ir, timptelėjęs už vadžių Vikę, palaukė, 
kol pasivys Mortas Londonas, raitas ant savojo stambaus kaštoni- 
nio žirgo. 

— Sveiki, šerife! 

— Daktare, aš... — Mortas nusitraukė skrybėlę ir suirzęs 
pliaukštelėjo zyziančiai musei. Paskui atsiduso. - Tikras prakeiki- 
mas! Bijau, kad reikės koronerio. 

Robas buvo ne menkiau suirzęs. Skrandį slėgė Sjuzės Džilbert 
bulviniai blynai. Jeigu Kelvinas Beikeris būtų davęs žinią prieš sa- 
vaitę, Donio Beikerio pirštas nebūtų kėlęs grėsmės. O dabar laukė 
didelė bėda, gal net tragedija. Robas svarstė, ar dar keliems jo pa- 
cientams negresia pavojus, o jie nieko nepraneša, ir pasiryžo iki 
sutemstant aplankyti kokius tris. 

— Gal geriau kvieskite Bekermaną. Šiandien dar turiu labai 
daug darbo. 

Šerifas rankose glamžė skrybėlę. 

— E-e. Ko gero, daktare Koulai, norėsite pats tuo užsiimti. 

— Kas nors iš mano pacientų? — mintyse jau mėgino atspėti, 
kuris čia galėtų būti. 

— Saukų moteris. 

Robas Džėjus pažvelgė. 

— Indėnė, kuri pas jus dirbo, - pridūrė Londonas. 

SUĖMIMAS 


JIS KARTOJO SAU: MĖNULĖ. NE TODĖL, KAD JOS NEGAILA AR KAD 
nemėgo ar nevertino, tačiau jo ūkyje dirbo tik dvi saukų moterys, 
ir jeigu ne Mėnulė, kitas variantas buvo tiesiog neįmanomas. 

Vis dėlto. 

— Ta, padedanti jums prie ligonių, — tarė Mortas Londonas. — 
Subadyta. Daugybė dūrių. Tie, kas užpuolė, iš pradžių dar sumu- 
šė. Drabužiai nudraskyti. Manau, išprievartavo. 

Kelias minutes jie jojo tylėdami. 

— Ten, ko gero, jų buvo ne vienas. Proskynoje, kur ją rado, krū- 
va kanopų pėdsakų, - pasakė šerifas. Paskui nutilo. 

Jiems atjojus į ūkį, Makva jau buvo atnešta ir paguldyta pries- 
tate. Lauke tarp ambulatorijos ir daržinės stoviniavo būrelis — 
Sara, Aleksas, Šamanas, Džėjus Geigeris, Mėnulė ir Ateina Dai- 
nuodamas su vaikais. Indėnai balsu neraudojo, bet jų akys liudijo 
sielvartą ir neviltį, suvokimą, kad gyvenimas blogas. Sara tyliai 
verkė. Robas priėjęs ją pabučiavo. 

Džėjus Geigeris jį nusivedė į šalį. 

— Ašją radau, - jis papurtė galvą, lyg baidydamas vabzdį. - Li- 
liana liepė man joti pas tave su kažkokia persikų uogiene Sarai. Ir 
staiga išvydau po medžiu miegantį Šamaną. 

Robas apstulbo. 

— Šamanas buvo ten? Ir matė Makvą? 

— Ne, nematė. Sara sako, kad Makva šįryt jį išsivedė į paupio 
mišką rinkti žolių, kartais taip darydavo. Kai vaikas pavargdavo, 
leisdavo nusnausti pavėsyje. Juk žinai - Šamano netrikdo niekas, 

joks triukšmas, šauksmai ar klyksmai. Pamaniau, jis čia tikriausiai 
ne vienas, tad palikau miegantį ir pasukau šiek tiek į šalį, į tą pros- 
kyną. Ir radau ją... Ji labai nekaip atrodo, Robai! Po kelių minučių 
šiaip ne taip susitvardžiau. Grįžau ir pažadinau Šamaną. Bet jis nie- 
ko nematė. Jį parvedžiau čionai, o tada nujojau kviesti Londono. 

— Regis, tu nuolat mano berniukus parvedi namo. 

Džėjus įsmeigė į jį akis. 

— Kaip jautiesi? 

Robas linktelėjo — gerai. 

Kita vertus, Džėjus atrodė išbalęs ir suvargęs. Jis skausmingai 
susiraukė. 

— Ko gero, tavęs laukia darbas. Saukai norės ją nuprausti ir 
palaidoti. 

— Pasirūpink, kad kol kas čionai niekas neitų, - pasakė Robas, 
vienas žengė vidun į priestatą ir užvėrė duris. 


Ji buvo uždengta paklode. Čia ją atnešė ne Džėjus ir ne ku- 
ris saukas. Tikriausiai pora Londono padėjėjų, nes ant operaci- 
nio stalo numetė beveik nežiūrėdami, ant šono, lyg kokį bedvasį 
ir bevertį daiktą, gal rąstą ar negyvą indėnę. Nutraukęs paklodę 
ir žvilgtelėjęs, pirmiausia pamatė pakaušį, nuogą nugarą ir kojas. 

Melsvos dėmės liudijo, kad mirdama gulėjo ant nugaros; susi- 
kaupęs kapiliarų kraujas nugarą ir užpakalį nudažė violetine spal- 
va. Bet sužalotame užpakalio plyšyje buvo matyti rausva pluta ir 
išdžiūvusi balkšva dėmė, raudonai nusidažiusi ten, kur susimaišė 
su krauju. 

Atsargiai atvertė ant nugaros. 

Skruostai subraižyti šakų, kai veidą įmygo į miško paklotę. 

Robas Džėjus labai vertino užpakalinę moters dalį. Jo žmona 
tai pastebėjo jau seniai. Jam atsiduoti Sara mėgdavo šitaip — veidu 
į pagalvę, krūtimis prisiplojusi prie paklodės, praskėtusi grakščias, 
dailiais linkiais kojas, siūbuodama kriaušės puseles primenančiais 
rausvai baltais pusrutuliais virš auksaspalvės vilnelės. Nepatogi 
padėtis, bet kartais jai tikdavo, nes jo susijaudinimas pakurstyda- 
vo ir jos aistrą. 

Robui Džėjui sueitis buvo ne vien dauginimosi būdas, bet ir 
vienas iš meilės pavidalų, todėl nemanė, kad tik viena vienintelė 

anga gali būti tinkama šventai lyčių jungčiai. Tačiau, būdamas gy- 
dytojas, žinojo, kad, elgiantis šiurkščiai, išangės raukas gali pra- 
rasti tamprumą, tad, mylintis su Sara, jam buvo lengva rasti tokių 
veiksmų, kurie žalos nepadarytų. 

Makva tokio rūpesčio nesulaukė. 

Darbo užgrūdintas jos kūnas atrodė lyg dešimčia metų jau- 
nesnės moters, palyginti su tuo amžiumi, kokio ji turėjo būti. Ir 
Robas, ir Makva jau seniai buvo apsipratę su abipuse fizine trauka 
ir ribos niekada neperžengdavo. Bet ankstesniais laikais jos kūnas 
Robui rūpėjo: įsivaizdavo, koks būtų jausmas mylėtis su ja. 

Dabar mirtis jau buvo pradėjusi savo darbą. Pilvas išsipūtęs, 
krūtys, audiniams yrant, subliuškusios. Raumenys sparčiai stin- 
go, ir, kol dar įmanoma, Robas ištiesino kojas per kelius. Gaktos 
plaukai priminė juodą šiurkščią ir smarkiai iškruvintą vilną; gal ir 
geriau, kad neišgyveno, nes gydomosios galios būtų išnykusios. 

— Niekšai! Prakeikti, šlykštūs niekšai! 

Jis nusišluostė akis, staiga supratęs, kad esantys lauke turbūt 
girdėjo jo riksmą ir žino, kad dabar jis vienas su Makva-ikva. Vir- 
šutinė kūno dalis margavo daugybe žaizdų ir mėlynių, apatinė 
lūpa buvo suknežinta, turbūt, stambaus kumščio smūgio. 

Ant grindų greta operacinio stalo gulėjo šerifo surinkti įkal- 
čiai: kruvina ir suplėšyta suknelė (tą seną languotos medvilnės 
drabužį atidavė Sara), apypilnis krepšys su mėtomis, pipirnėmis ir 
kažkokio medžio, gal juodosios vyšnios, lapais, vienas elnio odos 
batas. Tik vienas? Jis paieškojo antro, bet niekur nerado. Rusvos 
kampuotos basos pėdos šiurkščios — daug vaikščioti pratusios pė- 
dos, antrasis kairės pėdos pirštas dėl seno lūžio iškrypęs. Dažnai 
matydavo ją basą ir vis pagalvodavo, kaip susilaužė tą pirštą, bet 
niekada to neklausė. 

Pažvelgęs į veidą, išvydo savo gerą draugę. Akys buvo atmerk- 
tos, bet stiklakūnis jau suzmeko ir išdžiūvo, ir akys visų labiausiai 
liudijo mirtį. Skubiai jas užspaudė ir vokus prislėgė monetomis, 
bet vis tiek jautė, lyg tebežiūri į jį. Negyvame veide nosis atrodė la- 
biau išsišovusi, bjauresnė. Senatvėje nebūtų buvusi graži, bet vei- 
das stebino orumu ir išmintimi. Robas suvirpėjo ir kietai suspaudė 
delnus lyg besimeldžiantis vaikas. 

— Makva-ikva, tai siaubinga. Atleisk! 

Aišku, nesitikėjo, kad ji išgirs, bet kalbant Robui palengvėjo. 
Susiradęs plunksną, rašalo ir popieriaus, perpiešė ant jos krūtų 
įrėžtus runas primenančius ženklus, nes suprato, kad jie svarbūs. 
Nežinojo, ar kas nors juos supras, nes Makva neturėjo mokinio, 
parengto būti saukų dvasių sergėtoju; ji manė, kad prieš akis —- dar 
daug metų. Robo nuomone, Makva tikėjosi tokiu mokiniu tap- 
siant kurį iš Mėnulės ir Ateina Dainuodamas vaikų. 

Skubriais judesiais nupiešė veidą. Tokį, koks buvo visada. 

Šiurpi lemtis ištiko ne tik Makvą, kažkas siaubinga palietė ir 
Robą. Jis niekada nesiliovė sapnuoti ano budeliu tapusio medici- 
nos studento, keliančio nukirstą jo draugo Endriu Džeroldo iš La- 
narko galvą, o dabar sapnuos ir šitą mirtį. Nors negalėjo nė pats 
sau gerai paaiškinti, kaip randasi draugystė —- arba meilė — tačiau 
su šia indėnų moterimi jie tapo tikrais draugais, ir jos mirtis reiš- 
kė didžiulę netektį. Akimirką pamiršo priesaiką nesigriebti smur- 
to; jeigu tie, kas tai padarė, būtų buvę jo rankose, būtų sutraiškęs 
lyg vabalus. 

Tačiau ta akimirka praėjo. Ant burnos ir nosies jis užsirišo 
skarelę, kad netrukdytų kvapas. Paėmęs skalpelį, greitais jude- 
siais perrėžė odą, plačiu U pavidalo pjūviu atverdamas kūną nuo 
peties iki peties, tada padarė dar vieną tiesų pjūvį per vidurį nuo 
krūtų iki pat bambos — dideliu bekrauju Y ją padalijo į tris da- 
lis. Pirštai atrodė nemiklūs ir neklusnūs, lyg praradę jautrumą; 
gerai, kad nereikėjo pjaustyti gyvo paciento. Kol neatlenkė tri- 
jų odos juostų, tas klaikus kūnas buvo Makva. Tačiau, paėmęs 
žnyples šonkauliams nuo krūtinkaulio atskirti, sąmonę privertė 
veikti kitaip, iš galvos išstūmė viską — paliko tik konkrečius ir 
aiškius tikslus; tada tai virto įprastu darbu, ir jis ėmėsi daryti tai, 
ką reikėjo. 


PRANEŠIMAS APIE SMURTINĘ MIRTĮ 

Tiriamoji: Makva-ikva 

Adresas: Koulo avių ūkis, Holdeno Perkėla, Ilinojus 
Užsiėmimas: padėjėja dr. Roberto Dž. Koulo ambulatorijoje 
Amžius: maždaug 29 metai 

Ugis: 1 metras 75 centimetrai 

Svoris: maždaug 63 kilogramai 

Aplinkybės: tiriamosios, moters iš saukų genties, kūnas 1851 m. 
rugsėjo 3 d. popietę buvo rastas praeivio miškingoje Koulo avių 
ūkio dalyje. Ant jo — vienuolika durtinių žaizdų, išsidėsčiusių ne- 
taisyklinga linija nuo jungo įlankos žemyn per krūtinkaulį iki taš- 
ko maždaug dviem centimetrais žemiau kardinės ataugos. Žaizdų 
plotis - 0,947—0,952 cm. Jos padarytos smailiu įrankiu, tikriausiai 
trikampio formos metaline geležte, kurios visos trys briaunos iš- 
galąstos pjauti. 

Tiriamoji, iki įvykio nekalta, buvo išprievartauta. Mergystės 
plėvės liekanos liudija ją buvus imperforatus, membrana stora ir 
standi. Prievartautojas (prievartautojai) tikriausiai nepajėgė įsi- 
skverbti su varpa; defloracija atlikta buku įrankiu, turinčiu smul- 
kių aštrių kyšulių, smarkiai sužalojant vulvą — giliai išdraskyta 
tarpvietė ir didžiosios lytinės lūpos, suplėšytos mažosios lytinės 
lūpos ir makšties prieangis. 

Prieš šią kruviną defloraciją ar po jos tiriamoji buvo apvers- 
ta veidu žemyn. Mėlynės ant šlaunų rodo, kad, atliekant analinį 
aktą, ji buvo laikoma prispausta — tai leidžia teigti, kad užpuo- 
likų buvo mažiausiai du, nors veikiausiai daugiau. Įsiskverbiant 
analiniu būdu, ištampytas ir sudraskytas išangės kanalas. Tie- 
siojoje žarnoje rasta spermos, nusileidžiančioje gaubtinėje Žar- 
noje — gausus kraujavimas. Sumušimai kitose kūno vietose ir 
veide rodo, kad tiriamoji buvo stipriai sumušta, tikėtina, vyrų 
kumščiais. 

Yra požymių, kad tiriamoji užpuolikams priešinosi. Antro, 
trečio ir ketvirto piršto panagėse rasta odos dalelių ir du juodi 
plaukai, tikėtina, barzdos. 

Dūrių jėga buvo pakankama nuskelti trečiąjį šonkaulį ir kelis 
kartus perdurti krūtinkaulį. Kairysis plautis perdurtas du, dešiny- 
sis — tris kartus, suplėšant pleurą ir išdraskant plaučių vidaus au- 
dinius; abu plaučiai turėjo iš karto subliūkšti. Trys dūriai pataikė į 
širdį, iš jų du padarė žaizdas dešiniajame prieširdyje, atitinkamai 
0,887 ir 0,799 cm pločio. Trečia žaizda dešiniajame skilvelyje — 
0,803 cm pločio. Pilvo ertmėje — daug iš subadytos širdies prite- 
kėjusio kraujo. 

Organai — be ypatumų, išskyrus sužeidimus. Pasvėrus: šir- 
dis — 263 g, smegenys - 1,43, kepenys - 1,62 kg, blužnis — 199 g. 

Išvada: lytiškai išprievartauta ir nužudyta nežinomo asmens 
ar asmenų. 
Pasirašė: med. dr. Robertas Džadsonas Koulas 
Pavaduojantis koroneris 
Rok Ailendo apygarda 
Ilinojaus valstija 


Robas Džėjus tą vakarą sėdėjo iki vėlumos, perrašinėdamas 
pranešimą apygardos kanceliarijai ir dar kartą - Mortui Londonui. 
Rytą į ūkį atėję saukai Makva-ikvą palaidojo pakrantėje ant kalve- 
lės šalia Žedonoso-te. Robas pasiūlė tą vietą nepasitaręs su Sara. 

Išgirdusi ji supyko. 

— Mūsų žemėje? Ką čia sugalvojai? Kapas - amžiams, ji čia liks 
visiems laikams. Mes niekada jos neatsikratysime! - įniršusi išrėžė. 

— Prikąsk liežuvį, moterie, — tyliai tarė Robas Džėjus. Ji nusi- 
gręžė ir išėjo. 

Mėnulė Makvą apiplovė ir aprengė šamanišku elnio odos 
apdaru. Oldenas pasisiūlė sukalti pušinį karstą, bet Mėnulė 
pasakė, kad pagal jų papročius laidojama susupus į pačią ge- 
riausią antklodę. Tada Oldenas su Ateina Dainuodamas ėmėsi 
kasti kapo duobę. Mėnulė liepė kasti anksti iš ryto. Taip yra 
daroma, sakė ji: kapas kasamas anksti rytą, laidojama ankstyvą 
popietę. Mėnulė nurodė, kad Makvos kojos turi būti atsuktos 
į vakarus. Iš saukų stovyklos ji paprašė atnešti bizono patelės 
uodegą, kurią reikėjo įdėti į kapą. Tai Makva-ikvai padės sau- 
giai įveikti putojančią upę, kuri skiria gyvųjų Žemę nuo Vakarų 
žemės, aiškino Robui. 

Laidotuvių apeigos buvo menkos. Indėnai, Koulai ir Džėjus 
Geigeris susirinko prie kapo, ir Robas Džėjus laukė, kad kas nors 
pradėtų, bet tokių neatsirado. Šamano nebeturėjo. Jis išsigandęs 
suvokė, kad saukai žiūri į jį. Jei Makva būtų buvusi krikščionė, jam 
gal nebūtų užtekę jėgų priešintis ir jis būtų taręs kelis žodžius, ku- 
riais pats netiki. Staiga suprato, kad visiškai nebežino, ką daryti. Iš 
kažkur atmintyje suskambo žodžiai: 


Jos laivas, tartum sostas ugniaspalvis, 
Zioravo Kidno bangose. Iš aukso 

Iškaltas buvo vairas, aromatai 
Maloniai dvelkė nuo raudonų burių, 
Kurias išdykęs vėjas glamonėjo. 
Sidabro irklai kėlėsi ir leidos 

Į taktą fleitų muzikai, o vilnys, 

Lyg sužavėtos, bėgo iš paskos. 

Jai pačiai atvaizduoti trūksta žodžių.* 


Džėjus Geigeris spoksojo, lyg regėtų pamišėlį. Kleopatra? Ta- 
čiau Robas suvokė, kad Makvą visada regėjo kaip savaip didin- 
gą tamsiaveidę, gaubiamą karališko — arba švento — švytėjimo 
ir spindinčią ypatingu grožiu. Už Kleopatrą ji buvo pranašesnė. 
Kleopatra nieko neišmanė nei apie asmeninę auką, nei apie ištiki- 
mybę, nei apie žoles. Kitos tokios jis niekada nebesutiks, ir Džono 
Dono žodžiai pasirodė esantys tinkami sviesti po kojų senajam 
Juodajam Riteriui: 


Mirtie, nesididžiuoki, nors tave vadina 

Galinga ir baisia, bet juk tokia nesi; 

Mirtie vargšele, štai tie, kuriuos manai parbloškusi, 
Nemiršta jie; nepražudysi ir manęs.** 


Kai pasidarė aišku, kad daugiau jis nieko nepasakys, Džėjus 
Geigeris atsikrenkštė ir ištarė kelis sakinius, Robo nuomone, he- 
brajiškai. Jis išsigando, kad Sara tuoj prabils ir apie Jėzų, bet ji per 
daug drovėjosi. Makva saukus buvo išmokiusi kai kurių giesmių, 
ir jie dabar vieną nedarniai, bet visi užtraukė: 


Ti-la-je ke-vi-ta-mo-ne i-no-ki, 
Ti-la-je ke-vi-ta-mo-ne i-no-ki-i-i. 
Me-ma-ko-te-si-ta 
Ke-te-ma-ga-jo-se. 


* Antonijus ir Kleopatra. Vertė A. Churginas in V. Šekspyras. Raštai, t. V, Vilnius: 
Vaga, 1964, p. 240. 
** Dž. Donas. Šventieji sonetai. X sonetas. 

Sią dainą Makva dažnai dainuodavo Samanui, ir Robas Džėjus 
pastebėjo: nors Samanas nedainavo, lūpos judėjo su žodžiais. Nu- 
tilus dainai, baigėsi ir laidotuvės; tai buvo viskas. 


Vėliau jis nužingsniavo į proskyną miške, kur tai įvyko. Visur 
buvo pilna kanopų pėdsakų. Dar anksčiau jis klausė Mėnulės, ar 
kuris nors saukas moka sekti pėdsakais, bet ji atsakė, kad geri pėd- 
sekiai jau mirę. Šiaip ar taip, tuo metu čia jau buvo lankęsi nema- 
žai Londono vyrų, ir visa žemė ištrypta arklių ir žmonių. Robas 
Džėjus žinojo, ko ieškoti. Krūmuose rado numestą lazdą. Ji atrodė 
kaip visos, tik vienas jos galas buvo rūdžių spalvos. Antrą batą 
kažkas, turintis smagią ranką, nusviedė į mišką kitoje proskynos 
pusėje. Daugiau nepamatė nieko, tad abu daiktus suvyniojo į ske- 
petą ir nujojo į šerifo būstinę. 

Mortas Londonas, nieko nesakęs, paėmė popierius ir įkalčius. 
Buvo ramus ir šiek tiek nekalbus gal todėl, kad jo žmonės, apieško- 
dami tą vietą, nepastebėjo lazdos ir bato. Robas ilgai neužsibuvo. 

Išeinant iš šerifo būstinės, prie didžiosios parduotuvės jį šūk- 
telėjo Džulianas Hovardas. 

— Palaukite, —- pasakė. Kol rausėsi kišenėje, Robas Džėjus iš- 
girdo dusliai skimbčiojant stambias monetas. Hovardas ištiesė 
sidabrinį dolerį. 

— Skubėti nebūtina, pone Hovardai! 

Tačiau Hovardas doleriu mostelėjo jo pusėn. 

— Skolas visada grąžinu, —- pridūrė niūriai, ir Robas paėmė mo- 
netą, neužsimindamas, kad, priskaičiavus jo paliktus vaistus, dar 
trūksta penkiasdešimties centų. Hovardas iš karto storžieviškai 
nusisuko. 

— Kaip laikosi žmona? — paklausė Robas. 

— Kur kas geriau. Jūsų jai jau nebereikia. 

Robas apsidžiaugė, nes nereikėjo leistis į ilgą ir varginamą ke- 
lionę, todėl pasuko į Šrioderių ūkį, kur Alma jau rengėsi rudens 
švarinimosi darbams. Nebuvo jokių abejonių, kad visi jos šonkau- 
liai sveiki. Paskui, užsukęs pas Donį Beikerį, vaikiną rado tebe- 
karščiuojantį, o kaip pakryps pūliuojančios pėdos gijimas, vis dar 
neaišku. Robui neliko nieko kita, tik ją perrišti ir nuo skausmo 
Doniui duoti laudanumo. 

Nuo tada nykus ir nemalonus rytas vis prastėjo. Paskutinę rei- 
kėjo aplankyti Džilbertų sodybą, ir Flečerį Vaitą ten jis rado itin 
nusilpusį. Blausios akys žvelgė nieko nematydamos, seną liesą 
kūną purtė kosulys, kiekvienas įkvėpimas reikalavo pastangų ir 
kėlė skausmą. 

— Jam jau buvo pasidarę geriau, - sušnibždėjo Sjuzė Džilbert. 

Robas žinojo, kad Sjuzės namai pilni vaikų, o namų ruoša nie- 
kada nesibaigia. Ji per anksti metė girdžiusi karštus gėrimus ir 
kaitinusi vandenį kvėpuoti garais, tad Robui norėjosi ją išplūsti ir 
gerai papurtyti. Bet, Flečerį paėmęs už rankų, suprato: seniui liko 
nebedaug, ir jis visiškai nenorėjo, kad Sjuzė dabar galvotų tėvą 
pražudžiusi aplaidumu. Kad Flečeriui būtų lengviau, išeidamas 
paliko stiprios Makvos arbatos. Pagalvojo — to skystimo mažai be- 
turi. Ne kartą buvo matęs, kaip jis plikomas, tad tikėjosi žinąs tas 
kelias paprastas žoles, kurių reikia pridėti. Teks pačiam gamintis. 

Popiečio valandas ketino praleisti priimamajame, bet grįžusį 
pasitiko didžiausia sumaištis. Sara laukė išblyškusi. Mėnulė, dėl 
Makvos mirties neišliejusi nė ašaros, graudžiai raudojo, visi vai- 
kai persigandę. Robui nesant, atėjo Mortas Londonas, jo padėjėjas 
Fricas Grahamas ir ta proga trumpam pareigas gavęs Otas Pfersi- 
kas. Jie atstatė šautuvus į Ateina Dainuodamas. Mortas jį suėmė. 
Paskui surišo rankas, pririšo virve prie vieno arklio ir nusitempė 
iš paskos lyg supančiotą jautį. 

— MORTAI, JŪS SUKLYDOTE, — TARĖ RoBAsS DžėĖjus. 

Mortas Londonas, regis, jautėsi nepatogiai, bet pakratė galvą. 

— Ne. Mes manome, kad ją nužudė tikriausiai tas stambusis 
šunsnukis. 

Vos prieš kelias valandas Robas Džėjus lankėsi pas šerifą, ir 
Londonas tada neužsiminė ketinąs vykti į jo ūkį ir suimti tą dar- 
bininką. Kažkas čia buvo ne taip; Ateina Dainuodamas areštas 
atrodė kaip liga be aiškios priežasties. Jis atkreipė dėmesį į žode- 
lį „mes“. Įminęs, kas tie „mes“, suprato: iš Makvos mirties Nikas 
Holdenas kažkaip ketina uždirbti politinio kapitalo. Tačiau pyktį 
Robas apdairiai tvardė. 

— Mortai, jūs labai labai suklydote. 

— Yra liudytojas, prieš pat įvykį tą didįjį indėną matęs kaip tik 
toje proskynoje, kur ji buvo rasta. 

Visiškai nenuostabu, pasakė Robas, turint galvoje, kad Ateina 
Dainuodamas yra jo samdomas darbininkas, o paupio miškas - jo 
ūkio dalis. 

— Norėčiau įmokėti užstatą. 

— Už užstatą išleisti negaliu. Turime laukti, kol iš Rok Ailendo 
atvyks apygardos teisėjas. 

— Kiek reikės laukti? 

Londonas gūžtelėjo. 

— Anglai paliko vieną gerą dalykų — aiškią, įstatymais paremtą 
teismo tvarką. Pas mus tai galioja. 

— Dėl vieno indėno negaliu skubinti apygardos teisėjo. Pen- 
kias, šešias dienas. Gal savaitę ar panašiai. 


216 NOAH GORDON 


— Noriu pamatyti Ateina Dainuodamas. 

Londonas atsistojo ir nuvedė prie dviejų grotuotų kambarėlių 
tarp kamerų, ant kelių pasidėję šautuvus. Fricas Grahamas nelyg 
švietė patenkintas. Otas Pfersikas atrodė taip, tarsi trokštų atsi- 
durti savo malūne ir malti miltus. Viena kamera buvo tuščia. Ki- 
toje stūksojo Ateina Dainuodamas. 

— Atriškite, — tyliai tarė Robas Džėjus. 

Londonas dvejojo. Jiems baisu prie kalinio artintis, suprato 
Robas. Ateina Dainuodamas virš dešinės akies buvo atsiradusi di- 
džiulė mėlynė (nuo šautuvo vamzdžio?). Baugino vien jo ūgis. 

— Įleiskite! Pats atrišiu. 

Londonas atrakino kamerą, ir Robas įėjo. 

— Pjavanegava, — tarė, dėdamas ranką jam ant peties ir kreip- 
damasis tikruoju vardu. 

Užėjęs už nugaros, apčiupinėjo ant riešų užmazgytą storą vir- 
vę, bet ji buvo suveržta negailestingai kietai. 

— Reikės nupjauti, - pasakė Londonui. - Duokite peilį. 

— Nė velnio! 

— Tada žirkles iš mano medicininio krepšio. 

— Irgi nemenkas ginklas, —- sumurmėjo Londonas, bet leido 
Grahamui atnešti žirkles, ir Robas Džėjus virvę nukirpo. Žiūrėda- 
mas į akis Ateina Dainuodamas, abiem rankomis trynė jo riešus ir 
kalbėjo tarsi su kurčiu savo sūnumi. 

— Koso vabeskiu Pjavanegavai padės. Esame tos pačios Pusės 
broliai, Ilgieji Plaukai, Kiso-kvi. 

Jis nepaisė pašaipios nuostabos ir paniekos kitapus grotų be- 
siklausančių baltųjų veiduose. Nežinojo, kiek jo žodžių suprato 
Ateina Dainuodamas. Saukas žiūrėjo niūriai ir šaltai, bet, įrėmęs 
žvilgsnį, Robas pamatė jo akyse kažką krustelint — gal įniršį, o gal 
mažytę atgimusią viltį. 


Popiet pas vyrą jis nuvežė Mėnulę. Londonas klausinėjo, o ji 
vertė į saukų kalbą. 

Tardymas stulbino Ateina Dainuodamas. 

Jis iš karto pripažino tą rytą buvęs proskynoje. Laikas ruošti 
malkas žiemai, pasakė, žiūrėdamas į žmogų, už tai jam mokantį 

pinigus. Ir dar ieškojo cukringų klevų ir įsidėmėjo jų vietas: pava- 
sarį leis sulą. 

Jis gyvenęs tame pačiame ilgnamyje kaip ir nužudyta moteris, 
teigė Londonas. 

Taip. 

Ar jis kada nors su ja turėjo lytinių santykių? 

Mėnulė prieš išversdama sudvejojo. Robas Džėjus piktai pa- 
žvelgė į Londoną, bet palietė jos ranką ir linktelėjo, tad klausimą 
ji perdavė. Ateina Dainuodamas atsakė iš karto ir nepykdamas. 

Ne, niekada. 

Apklausai pasibaigus, Robas paskui Londoną nuėjo į kabinetą. 

— Gal pasakytumėte, kodėl suėmėte tą žmogų? 

— Jau sakiau. Liudytojas jį matė toje proskynoje prieš pat tos 
moters nužudymą. 

— Kas yra jūsų liudytojas? 

— Džulianas Hovardas. 

Robas nesuprato, ką Džulianas Hovardas veikė jo žemėje. Tik 
prisiminė dolerių skimbčiojimą, Hovardui atsiskaitant už jo vizitą. 

— Už liudijimą jam sumokėjote, — tarė, tarsi tvirtai žinodamas. 

— Nemokėjau. Ne, — atsakė Londonas nurausdamas, tačiau 
jis buvo tik piktadarys naujokas, nevykusiai mėginantis apsimesti 
esąs supykęs ir įžeistas. 

Niekas kitas, tik Nikas pasirūpino atlygiu, na ir, žinoma, ne- 
pagailėjo malonių žodžių bei patikinimų, kad Džulianas — išties 
dorybingas ir tik pareigą atliekantis žmogus. 

— Ateina Dainuodamas buvo ten, kur ir turėjo būti — dirbo 
mano žemėje. Tada galėtumėte suimti ir mane kaip savininką že- 
mės, kurioje Makva buvo nužudyta, arba Džėjų Geigerį, nes jis 
ją rado. 

— Jei tas indėnas nenusikaltęs, garbingas teismas šitai išaiš- 
kins. Jis gyveno su ta moterimi... 

— Ji buvo jo šamanė. Tas pats kaip pastorius. Tai, kad jie gyve- 
no tame pačiame ilgnamyje, reiškia, jog santykių tarp jų negalėjo 
būti — kaip tarp brolio ir sesers. 

— Pasitaiko, kad žmonės nužudo savo pastorius. Kartais, beje, 
dulkina ir savo seseris. 

Robas Džėjus pasibjaurėjęs gręžėsi eiti, bet atsisuko. 

— Mortai, dar nevėlu viską atitaisyti. Šerifo pareigos — tik dar- 
bas, ir tiek, jo netekęs, rasi kokį kitą. Manau, esate tikrai neblogas 
žmogus. Bet užtenka ką nors panašaus padaryti vienąkart, ir pas- 
kui taip daryti būna vis lengviau. 

Tai buvo klaida. Mortas galėjo taikstytis su mintimi, kad visas 
miestelis žino jį tupint Niko Holdeno kišenėje, bet ne tada, kai 
šitai sviedžiama į veidą. 

— Skaičiau tą mėšliną popiergalį, kurį jūs, daktare Koulai, pa- 
vadinote skrodimo ataskaita. Teks gerokai pasistengti, kad įtikin- 
tumėte teisėją ir šešis garbingus baltaodžius prisiekusiuosius tą 
moterį tebeturėjus nekaltybę. Išvaizdi jos amžiaus indėnė, be to, 
visiems apygardoje žinoma, kad ji - jūsų moteris. Įžūlumo jums 
netrūksta, daktare! O dabar nešdinkitės! Ir nemėginkite grįžti, ne- 
bent turėtumėte pateikti ką nors rimta. Ir kad tai būtų oficialu. 


Mėnulė pasakė, kad Ateina Dainuodamas bijo. 

— Nemanau, kad jį muš, - tarė Robas Džėjus. 

Ji atsakė, kad mušimo Ateina Dainuodamas nebijo. 

— Jis žino, kad baltieji žmones kartais karia. Pasmaugtas saukas 
negali įveikti putojančios upės ir niekada nepateks į Vakarų žemę. 

— Ateina Dainuodamas niekas nekars, — suirzęs atsiliepė Ro- 
bas Džėjus. — Jie neturi jokių įrodymų, kad jis ką nors padarė. Tai 
vien politika, ir po kelių dienų jį paleis. 

Tačiau bijojo ne viena Mėnulė. Holdeno Perkėloje vienintelis 
advokatas buvo Nikas Holdenas. Rok Ailende jų buvo keli, bet Ro- 
bas Džėjus jų asmeniškai nepažinojo. Kitą rytą jis aplankė neati- 
dėliotino rūpesčio reikalingus pacientus, o paskui išjojo į apygar- 
dos centrą. Kongresmeno Stiveno Hjumo laukiamajame sėdėjo 
daugiau žmonių, negu jų paprastai būdavo Robo priimamajame, 
ir savo eilės teko laukti beveik pusantros valandos. 

Hjumas jį atidžiai išklausė. 

— Kodėl atėjote pas mane? — paklausė galų gale. 

— Nes rengiatės dalyvauti rinkimuose, o jūsų priešininkas — 
Nikas Holdenas. Dėl kažkokios man sunkiai suvokiamos priežas- 
ties Nikas kaip įmanydamas puldinėja visus saukus, ypač Ateina 
Dainuodamas. 

Hjumas atsiduso. 

— Nikas susidėjo su prastais žmonėmis, ir jo kandidatūros ne- 
paisyti negaliu. Amerikiečių partija čia gimusiems darbininkams 
stengiasi įpūsti neapykantos imigrantams ir katalikams, kursto jų 
baimes. Kiekviename mieste jie turi po slaptą būstinę su skylute 
duryse, kad nepatektų svetimi. Juos vadina Nieko Nežinančiųjų 
partija: jei bet kurio nario paklaustum, ką jie veikia, tas išmoky- 
tas atsakyti nieko apie tai nežinąs. Jie ragina griebtis smurto prieš 
atvykėlius iš užsienio ir puola patys. 

Man gėda pripažinti, kad politiškai jie tuoj visus nušluos. Imi- 
grantai plūsta į šalį, bet šiuo metu septyniasdešimt procentų Ili- 
nojaus žmonių yra gimę Amerikoje, o iš tų trisdešimties dauguma 
nėra piliečiai ir nebalsuoja. Pernai nedaug trūko, kad Niujorke gu- 
bernatorius būtų iš Nieko Nežinančiųjų, nors jie vis dėlto gavo ke- 
turiasdešimt devynias vietas valstijos senate. Nieko Nežinančiųjų 
ir vigų sąjunga lengvai laimėjo rinkimus Pensilvanijoje ir Delavare, 
o Sinsinatis Nieko Nežinantiesiems atiteko po įnirtingos kovos. 

— Bet kodėl Nikas puola saukus? Jie juk — ne atvykėliai iš už- 
sienio. 

Hjumas kreivai šyptelėjo. 

— Turbūt turi gerą politinę uoslę. Vos prieš devyniolika metų 
indėnai šiuose kraštuose žudė baltuosius, nors pastarieji jų žudė 
nė kiek ne mažiau. Juodojo Vanago kare žuvo gausybė žmonių. 
Devyniolika metų - labai trumpas laikas. Berniukai, likę gyvi per 
indėnų antpuolius, daugybė jų išgąsdintų žmonių dabar tapo rin- 
kėjais, ir jie vis dar bijo ir nekenčia indėnų. 

Mano garbingasis oponentas tą ugnį ir kursto. Neseniai Rok 
Ailende vieną vakarą jis gausiai visus vaišino viskiu, o paskui vėl 
prakalbo apie karus su indėnais, minėdamas visus iki vieno nu- 
rėžtus skalpus ir tariamus nusikaltimus. O tada papasakojo apie 
paskutinius Ilinojaus kraugerius indėnus, susisukusius lizdą štai 
ten, šalia jūsų miestelio, ir pasižadėjo, jei bus išrinktas į Jungtinių 
Valstijų Atstovų rūmus, juos sugrąžinti į rezervaciją Kanzase, kur 
jiems ir privalu būti. 

— Ar galite imtis priemonių saukams padėti? 

— Imtis priemonių? — atsiduso Hjumas. — Daktare Koulai, 
aš — politikas. Indėnai nebalsuoja, tad neketinu viešai jų užstoti 
nei po vieną, nei visų kartu. Tačiau politiniu požiūriu man būtų 

parankiau šį reikalą užgniaužti, nes oponentas siekia, pasinaudo- 
damas juo, laimėti mano vietą. 

Du šiai apylinkei priskirti apygardos teismo teisėjai yra Da- 
nielis P. Alanas ir Edvinas Džordanas. Teisėjas Džordanas - gana 
pikto būdo ir palaiko vigus. Danas Alanas — labai geras teisėjas 
ir dar geresnis demokratas. Seniai jį pažįstu, esu su juo dirbęs, ir 
jeigu jis nagrinės šitą bylą, neleis Niko žmonėms rengti cirko su 
nerimtais ar neegzistuojančiais įkalčiais ir nenuteis jūsų draugo 
sauko bei Nikui nepadės laimėti rinkimų. Kam teks byla, jam ar 
Džordanui - nežinia. Jei Alanui, iš jo neverta tikėtis ko nors dau- 
giau, jis bus tik nešališkas. Bet tikrai nešališkas ir teisingas. Indėno 
nenorės ginti nė vienas miesto advokatas, deja, tai yra tiesa. Ge- 
riausias iš čionykščių — jaunas vyrukas Džonas Kerlandas. Reikės 
man su juo pakalbėti, žiūrėsim, gal šiek tiek prispausiu. 

— Lieku jums skolingas, kongresmene! 

— Galite atsilyginti balsuodamas. 

— Aš — vienas iš tų trisdešimties procentų. Pateikiau prašymą 
gauti pilietybę, bet privalau trejus metus laukti... 

— Vadinasi, galėsite balsuoti, kai dalyvausiu kituose rinkimuo- 
se, — dalykiškai atsiliepė Hjumas. Spausdamas Robui ranką, pla- 
čiai nusišypsojo. — O kol kas paraginkite savo draugus. 


Ilgai domėtis negyva indėne miestelis nesirengė. Kur kas buvo 
įdomiau aptarinėti Holdeno Perkėlos akademijos atidarymą. Gy- 
ventojai būtų skyrę gabalėlį žemės mokyklai statyti šitaip užsiti- 
krindami, kad jų vaikams būtų patogiai pasiekiama, tačiau sutarė: 
tokia įstaiga turi būti centre, ir galų gale miestelio susirinkimas 
priėmė tris Niko Holdeno pasiūlytus akrus; šis nudžiugo, nes jo 
kadaise braižytame Holdeno Perkėlos „svajonių žemėlapyje“ kaip 
tik ten buvo numatyta vieta mokyklai. 

Vieno kambario mokyklą iš rąstų statė bendromis jėgomis. 
Pradėję darbus, žmonės įsismagino. Užuot pakloję skeltų rąstų 
grindis, vyrai šešias mylias vilko rąstus ir iš jų pjovė grindų len- 
tas. Prie vienos sienos įtaisė ilgą lentyną — bendrą stalą, prie jo 
pastatė suolą, tad mokiniai, susėdę veidu į sieną, turėjo rašyti, o 
apsisukę veidu į mokytoją — atsakinėti. Kambario viduryje įrengė 
keturkampę geležinę krosnį. Nutarė mokslo metus kasmet pradėti 

nuėmus derlių ir tęsti ketvirčiais — triskart po dvylika savaičių; 
mokytojas gaus devyniolika dolerių už ketvirtį, taip pat bus apgy- 
vendinamas ir maitinamas. 

Valstijos įstatymas reikalavo, kad būtų mokoma skaityti, rašy- 
ti ir aritmetikos, be to, mokytojas turėjo išmanyti dar bent vieną 
iš trijų dalykų — geografiją, gramatiką ar istoriją. Norinčių dirbti 
mokykloje daug neatsirado, nes atlygis buvo menkas, o sunkumų 
daug, bet galų gale miestas pasamdė Maršalą Bajersą, kalvio Polo 
Viljamso pusbrolį. 

Ponas Bajersas buvo dvidešimt vienų metų liesas išverstakis 
jaunuolis, prieš atvykdamas į Ilinojų mokytojavęs Indianoje, to- 
dėl žinojo, ko tikėtis iš „gyvenimo apylinkėje“, kitaip tariant, po 
savaitę vis kito mokinio namuose. Sarai sakė esąs patenkintas, gy- 
vendamas avių ūkyje, nes aviena ir morkos jam tinka labiau negu 
kiauliena su bulvėmis. 

— Kitur, jei patiekia mėsos, tai visada tik kiaulienos ir bulvių, 
kiaulienos ir bulvių, — pareiškė. 

— Vadinasi, jums patiks pas Geigerius, — nusišypsojo Robas 
Džėjus. 

Ponas Bajersas Robo nesužavėjo. Mokytojas paslapčia žvilg- 
čiojo į Mėnulę ir Sarą, ir tai darė kažkaip atgrasiai ir nemaloniai, o 
į Šamaną spoksojo lyg į kokį apsigimėlį. 

— Man bus džiugu matyti Aleksandrą mokykloje, —- tarė ponas 
Bajersas. 

— Šamanas taip pat džiaugiasi eisiąs į mokyklą, — tyliai atsilie- 
pė Robas Džėjus. 

— Tai neįmanoma! Berniukas negali normaliai kalbėti. Ir kaip- 
gi nieko negirdintis vaikas gali mokykloje ko nors išmokti? 

— Jis skaito iš lūpų, pone Bajersai! Ir lengvai viską perpranta. 

Ponas Bajersas susiraukė. Jau ketino ginčytis, bet, pažvelgęs į 
Robą, apsigalvojo. 

— Žinoma, - nenoromis patikino. —- Žinoma, daktare Koulai! 


Kitą rytą dar prieš pusryčius į kiemo duris pabeldė Oldenas 
Kimbelas. Jis jau buvo spėjęs apsilankyti pašarų parduotuvėje ir 
atnešė paskutines naujienas. 

— Tie prakeikti pusgalviai indėnai! Vis dėlto prisidirbo. Vakar 
vakare prisilakė ir padegė tų popiežiaus vienuolių daržinę. 

Robas paklausė Mėnulės, ir ši paprieštaravo. 

— Vakar vakare buvau saukų stovykloje, kalbėjome apie Ateina 
Dainuodamas. Tai, ką Oldenas išgirdo, yra melas. 

— Tikriausiai jie pasigėrė, tau išėjus. 

— Ne. Tai melas, - ji kalbėjo ramiai, bet virpančiais pirštais jau 
skubėjo nusirišti prijuostę. — Eisiu pas savo Žmones. 

Robas atsiduso. Ir nusprendė verčiau aplankyti tuos katalikus. 


Buvo girdėjęs juos vadinant prakeiktais rudais vabalais. Pa- 
matęs vienuoles, suprato priežastį - jos buvo apsirengusios rudos 
vilnos abitus, akivaizdžiai per šiltus net ir rudeniui, o tokius vilkėti 
per vasaros karščius turėjo būti tikra kankynė. Keturios plušo ten, 
kur dar neseniai stovėjo daili nedidukė švediška daržinė, su tokio- 
mis jaunatviškomis viltimis statyta Augusto Lundo ir jo žmonos. 
Jos naršė po apanglėjusias, viename kampe dar rūkstančias lieka- 
nas, ieškodamos, ką verta išsaugoti. 

— Labas rytas! - šūktelėjo Robas. 

Jo artinantis vienuolės nematė. Dirbo, apatinius ilgų abitų 
kraštus užsikišusios už diržų, kad nekliudytų judėti, tad dabar, 
skubiai traukdamos sijonus, puolė slėpti keturias poras tvirtų bal- 
tomis kojinaitėmis apmautų ir jau suodinų kojų. 

— Esu daktaras Koulas, — tarė Robas, nušokdamas nuo ar- 
klio. — Jūsų tolimas kaimynas. 

Vienuolės spoksojo, netardamos nė žodžio, ir jam pasirodė, 
kad jos nesupranta kalbos. 

— Ar galėčiau pasikalbėti su kuo nors iš vyresnybės? 

— Tuomet su vyresniąja motinėle, — tarė viena, bet labai tyliai, 
beveik pašnibždomis. 

Ji vos pastebimai mostelėjo ranka ir pasuko prie namo. Robas 
nusekė iš paskos. Šalia naujos, prie vienos namo sienos prisiglau- 
dusios pašiūrės juodai apsitaisęs senis kasė nušalusių daržovių 
lysves. Į Robą nekreipė jokio dėmesio. Vienuolė dukart pabeldė į 
duris maždaug taip pat garsiai, kaip pati kalbėjo. 

— Galite įeiti. 

Rudasis abitas įžengė pirmas ir padarė reveransą. 

— Šventoji motinėle, jus nori matyti šis ponas. Gydytojas ir kai- 
mynas, - šnarančiu balsu pasakė vienuolė ir vėl tūptelėjusi išnyko. 

Motinėlė sėdėjo ant medinės kėdės prie nedidelio stalo. Veidas 
po skraiste stambokas, didele ir plačia nosimi, žydromis, skvarbiai 
pašaipiomis akimis, kurios atrodė šviesesnės už Saros ir ne švel- 
niai mielos, o žvelgiančios su iššūkiu. 

Robas prisistatė ir pasakė apgailestaująs dėl gaisro. 

— Gal galėtume kuo nors padėti? 

— Tikiu, Dievas padės. 

Jos anglų kalba taisyklinga; akcentas atrodė vokiškas, bet nepa- 
našus į Šrioderių. Matyt, jie buvo kilę iš skirtingų Vokietijos kraštų. 

— Prašau sėstis, — tarė, rodydama į vienintelę patogią kėdę 
kambaryje, didelę lyg sostas ir apmuštą oda. 

— Taip toli ją gabenote vežimu? 

— Taip. Vyskupas, atvykęs mūsų aplankyti, turės deramą vietą 
atsisėsti, — atsiliepė visiškai rimtai. 

Tie žmonės atėjo per naktines pamaldas, pasakojo ji. Vienuo- 
lės meldėsi ir neišgirdo nei pirmųjų rėkavimų, nei ugnies traške- 
sio, bet netrukus užuodė dūmus. 

— Girdėjau, ten buvo indėnai. 

— Tokie pat indėnai, kaip ir Bostone susirinkę arbatėlės, — 
ramiai tarė. 

— Tikrai? 

Ji nelinksmai nusišypsojo. 

— Jie — girti baltieji vyrai, trykštantys visomis girtų baltųjų 
vyrų bjaurastimis. 

— Čia yra priklausančių Amerikiečių partijai. 

Ji linktelėjo. 

— Nieko Nežinantieji. Prieš dešimt metų, ką tik atvykusi iš 
gimtojo Viurtembergo, buvau Filadelfijos pranciškonų bendruo- 
menėje. Nieko Nežinantieji ten surengė savaitę trukusias riaušes, 
ir buvo nusiaubtos dvi bažnyčios, mirštamai sumušta dvylika ka- 
talikų, sudeginta dešimtys katalikams priklausančių namų. Prirei- 
kė nemažai laiko, kol supratau, kad jie —- dar ne visa Amerika. 

Robas pastebėjo, kad vieną iš dviejų kambarių velėna Augus- 
to Lundo apklotame name vienuolės pavertė spartietišku miega- 
muoju. Lundas ten buvo įsirengęs klėtį. Dabar viename kampe su- 
krauti čiužiniai. Be jos rašomojo stalelio, kėdės ir vyskupo krėslo, 
kambaryje dar stovėjo didelis dailus valgomasis stalas ir suolai, 
viskas ką tik pagaminta, ir Robas pagyrė dailidės darbą. 

— Jūsų kunigas sumeistravo? 

Šyptelėjusi ji atsistojo. 

— Tėvas Raselas - mūsų kapelionas. Dailidė yra sesuo Merė 
Piter Selestina. Norėtumėte apžiūrėti mūsų koplyčią? 

Jis nusekė į kambarį, kur valgė, miegojo ir mylėjosi Lundai, ir 
kur mirė Greta Lund. Sienos nubaltintos. Prie sienos - medinis al- 
torius, prieš jį - klauptai. Prieš altoriaus Nukryžiuotąjį stovėjo di- 
delė tabernakulio žvakė raudono stiklo žvakidėje, jai iš šonų - dvi 
mažesnės žvakės. Keturios gipsinės statulos tarsi atskirtos pagal 
lytį. Dešinėje Robas atpažino Mergelę Mariją. Vyresnioji paaiški- 
no, kad šalia Marijos — šventoji Klara, įkūrusi jų Ordiną, kitoje 
altoriaus pusėje — šventieji Pranciškus ir Juozapas. 

— Girdėjau, ketinate atidaryti mokyklą. 

— Girdėjote netiesą. 

Jis nusišypsojo. 

— Ir dar rengiatės vilioti vaikus į popiežiaus glėbį. 

— Šitai ne taip klaidinga, — rimtai atsiliepė. — Visada viliamės 
gelbėti sielas per Kristų, tebūnie vaikas, moteris ar vyras. Visada 
siekiame draugystės, patraukti žmones į katalikybę. Tačiau mūsų 
Ordino paskirtis — slaugyti ligonius. 

— Slaugyti ligonius! Ir kurgi juos slaugysite? Statysite ligoninę? 

— Ak, - apgailestaudama tarė vyresnioji. Nėra pinigų. Šven- 
toji motina Bažnyčia įsigijo šią Žemę ir čionai atsiuntė mus. Dabar 
turime įsitvirtinti. Neabejojame — Dievas mumis pasirūpins. 

Robas tuo abejojo. 

— Ar galėčiau kviesti jūsų slauges, jei ligoniams jų prireiktų? 

— Eiti į jų namus? Ne, taip jokiu būdu netiks, — atsakė rūsčiai. 

Koplyčioje jis jautėsi nejaukiai ir pamažu slinko prie durų. 

— Manau, jūs, daktare Koulai, nesate katalikas. 

Jis papurtė galvą. Staiga jam šovė netikėta mintis. 

— Jeigu reikėtų padėti saukams, ar paliudytumėte, kad jūsų 
daržinę sudegino baltieji? 

— Žinoma, — šaltai atsakė. — Juk tai tiesa, argi ne? 

Robas pagalvojo, kad vienuolės jos visada bijo. 

— Ačiū... — padelsė, nepajėgdamas šiai išdidžiai moteriai nu- 
silenkti ir pavadinti „švenčiausiąja motinėle“. - Kuo esate vardu, 
motinėle? 

— Motina Miriama Feročija. 

Mokykloje jis buvo mokęsis lotynų, uoliai versdavo Cicero- 
ną ir lydėjo Cezarį Galijos karuose, tad dabar jam užteko žinių 
suprasti, kad vardo reikšmė — Marija Narsioji. Bet nuo tol visa- 
da, pagalvojęs apie šitą moterį, ją vadindavo — mintyse, visada tik 
mintyse — Miriama Nuožmiąja. 


Jis leidosi ilgon kelionėn į Rok Ailendą susitikti su Stivenu 
Hjumu ir tuoj pat sulaukė atlygio — kongresmenas jį nudžiugino. 
Bylą turėjo vesti teisėjas Danielis P. Alanas. Kadangi įrodymų ne- 
buvo, teisėjas Alanas visiškai neprieštaravo, kad Ateina Dainuo- 
damas būtų išleistas už užstatą. 

— Tačiau už tą nusikaltimą gali būti baudžiama mirtimi, ir jis 
negalėjo skirti užstato mažesnio negu du šimtai dolerių. Laiduo- 
tojo turėsite ieškoti Rokforde arba Springfilde. 

— Aš skirsiu tą sumą. Ateina Dainuodamas niekur nebėgs, — 
tarė Robas Džėjus. 

— Puiku. Jaunasis Kerlandas sutiko būti jo atstovu. Dabartinė- 
mis aplinkybėmis jums prie kalėjimo artintis nepatartina. Advo- 
katas Kerlandas po dviejų valandų jūsų lauks banke. Tai tas ban- 
kas Holdeno Perkėloje? 

— Taip. 

— Paruoškite banko čekį Rok Ailendo apygardos vardu, pasi- 
rašykite ir atiduokite Kerlandui. Visa kita jis sutvarkys, - Hjumas 
nusišypsojo. - Byla bus svarstoma po kelių savaičių. Jei Nikas mė- 
gins šitą bylą kaip nors išpūsti, Danas Alanas ir Džonas Kerlandas 
pasirūpins, kad jis galų gale kaip reikiant apsikvailintų. — Danielis 
džiugiai ir tvirtai paspaudė Robui ranką. 

Grįžęs namo, Robas Džėjus pakinkė arklį į vežimą, nes norėjo, 
kad pasitinkančioje delegacijoje būtų ir Mėnulė. Apsivilkusi kasdie- 
nę, namie dėvimą suknelę, užsidėjusi Makvos skrybėlaitę, vežime ji 
sėdėjo tiesi ir net neįprastai tyli. Robas matė: labai jaudinasi. Arklį 
pririšo priešais banką, ir ji laukė vežime, kol Robas gavo banko čekį 
ir perdavė Džonui Kerlandui, jaunam rimtam ponaičiui, kuris, su- 
sipažindamas su Mėnule, elgėsi mandagiai, bet visiškai šaltai. 

Advokatui nuėjus, Robas Džėjus vėl įsitaisė vežime ant sėdy- 
nės šalia Mėnulės. Arklį paliko pririštą ten, kur ir stovėjo, ir laukė, 


226 NOAH GORDON 


žiūrėdami į Morto Londono būstinės duris. Rugsėjo saulė vis dėl- 
to dar buvo karšta. 

Jie sėdėjo, regis, nepaprastai ilgai. Paskui Mėnulė palietė jam 
ranką, nes durys atsidarė, ir pasirodė Ateina Dainuodamas. Jis susi- 
kūprino, kad galėtų peržengti per slenkstį. Iš paskos išėjo Kerlandas. 

Tuoj pat pastebėję Mėnulę ir Robą Džėjų, pasuko jų pusėn. 
Gal Ateina Dainuodamas labai apsidžiaugė atgauta laisve ir leidosi 
bėgti, o gal koks instinktas ragino greičiau trauktis iš tos vietos, 
bet jis spėjo žengti vos porą ilgų žingsnių, kai viršuje, labiau deši- 
nėje pusėje, kažkas pokštelėjo, o paskui dar dukart trinktelėjo nuo 
kito stogo priešingoje gatvės pusėje. 

Pjavanegava, medžiotojas, vadas, lazdos ir kamuolio didvyris, 
turėjo kristi didingai, tarsi milžiniškas medis, bet griuvo neran- 
giai, kaip ir kiti žmonės, veidu į dulkes. 

Robas Džėjus tą pačią akimirką iššoko iš vežimo ir puolė prie 
jo, bet Mėnulė nepajėgė krustelėti. Pribėgęs ir atvertęs Ateina 
Dainuodamas, pamatė tai, ką jau buvo supratusi Mėnulė. Viena 
kulka pataikė į sprando vidurį. Kitos dvi paliko žaizdas krūtinėje 
maždaug per colį viena nuo kitos ir abi turbūt buvo mirtinos, ra- 
dusios kelią į širdį. 

Priėjęs Kerlandas stovėjo bejėgis ir apimtas siaubo. Praėjo dar 
minutė, ir iš šerifo būstinės pasirodė Londonas su Holdenu. Ker- 
landas paaiškino, kas atsitiko, ir Mortas riktelėjęs įsakė patikrinti 
stogus vienoje, paskui kitoje gatvės pusėje. Niekas per daug nenu- 
stebo, paaiškėjus, kad ten nieko nėra, 

Robas Džėjus dar klūpojo šalia Ateina Dainuodamas, tačiau 
dabar atsistojo ir pažvelgė į Niką. Holdenas buvo išbalęs, bet ra- 
mus, tarsi viskam pasirengęs. Robą ir vėl, nors visiškai netinkamą 
akimirką, pribloškė vyriškas jo grožis. Dėkle prie diržo — revol- 
veris, pastebėjo Robas ir suvokė, kad tai, ką dabar pasakys Nikui, 
gali sukelti pavojų, tad žodžius būtina rinkti itin apgalvotai, bet 
nutylėti neįmanoma. 

— Daugiau niekada nenoriu turėti su tavimi nieko bendra. 
Bent kol esu gyvas. 


Ateina Dainuodamas paguldė stoginėje prie avidės, ir Ro- 
bas jį paliko su šeima. Temstant nuėjo atsivesti Mėnulės ir vaikų 

pavalgyti, bet jų neberado. Dingo ir Ateina Dainuodamas kūnas. 
Vėlai vakare Džėjus Geigeris rado Koulų vežimą ir arklį, pririštą 
prie stulpo greta savo tvarto, tad Robui turtą grąžino. Pasirodo, iš 
Geigerių ūkio dingo Mažasis Ragas ir Akmeninis Šuo. Mėnulė su 
vaikais negrįžo. Tą naktį Robas gulėjo atsimerkęs ir galvojo apie 
Ateina Dainuodamas, tikriausiai palaidotą niekaip nepažymėtame 
kape kur nors paupio miškuose. Kažkieno žemėje, kadaise priklau- 
siusioje saukams. 

Kitą dieną Robas naujienų išgirdo tik priešpiet: Džėjus atjojo 
pranešti, kad naktį iki pamatų sudegė milžiniškas Niko Holdeno 
svirnas. 

— Šį kartą, be jokių abejonių, tai saukų darbas. Visi pabėgo. 
Nikas beveik iki paryčių lakstė, stengdamasis nuo liepsnų ap- 
saugoti namą, ir prisiekinėjo sušauksiąs ginkluotus vyrus bei iš- 
kviesiąs Jungtinių Valstijų kariuomenę. Jis jau išlėkė paskui juos 
su beveik keturiasdešimčia vyrų. Didesnius menkystas kovotojus 
su indėnais sunku net įsivaizduoti - Mortas Londonas, daktaras 
Bekermanas, Džulianas Hovardas, Fricas Grahamas, dauguma 
nuolatinių Nelsono smuklės lankytojų. Tikra šito krašto girtuoklių 
rinktinė, ir visi įsitikinę, kad persekioja Juodąjį Vanagą. 

Popiet Robas Džėjus nujojo į saukų stovyklą. Viskas ten aiškiai 
liudijo, kad jie iškeliavo visam laikui. Hedonoso-te durų nebedengė 
bizonų odos, jų angos vėpsojo lyg išmuštų dantų šverplės. Mėtėsi 
stovyklos gyvenimo šiukšlės. Jis pakėlė vieną skardinę. Nelygiai 
dantytas jos dangtelis rodė, kad ją atidarė peiliu ar durklu. Spren- 
džiant iš etiketės, anksčiau viduje buvo persikų puselės iš Džor- 
džijos. Jis taip ir neįtikino saukų, kad verta kasti išvietes, tad dabar 
jausmingai išgyventi jų išvykimą trukdė silpnas žmogaus išmatų 
kvapas, kurį vėjas vis atnešdavo nuo stovyklos pakraščių lyg pa- 
skutinė dvokianti užuomina, kad iš čia dingo kažkas vertinga, ir 
nei burtai, nei politika to nebesugrąžins. 


Nikas Holdenas su savo būriu saukus vaikėsi keturias dienas. 
Bet prie jų nė nepriartėjo. Indėnai laikėsi miškingose Misisipės 
pakrantėse ir traukė į šiaurę. Jie, kaip daugelis jau mirusių Žmo- 
nių, nebuvo tokie įgudę klajoti miškuose, bet net ir prasčiausi 
buvo išmanesni už baltuosius. Indėnai vingiavo ir sukiojosi, tuo 

pačiu keliu grįždavo, palikdavo netikrų pėdsakų, kuriais baltao- 
džiai uoliai sekė. 

Baltieji ėjo iš paskos, kol atsidūrė toli Viskonsino gilumoje. 
Jiems būtų buvę geriau grįžti su trofėjais, vienu kitu skalpu, kelio- 
mis ausimis, bet vienas kitam jie tvirtino pasiekę didžią pergalę. 
Pakeliui stabtelėję Preri du Šine, nemažai išgėrė viskio, ir Fricas 
Grahamas už peštynes su policininku pateko į kalėjimą, bet Nikas 
jį ištraukė, šerifą įtikinęs, kad dera parodyti šiek tiek pagarbos pa- 
sisvečiuoti atvykusiam pareigūnui iš giminiškos tarnybos. Jiems 
grįžus, trisdešimt aštuoni sekėjai pabiro po apylinkes, skleisdami 
evangelišką žinią, kad Nikas Holdenas išgelbėjo valstiją nuo rau- 
donodžių grėsmės ir šiaip yra puikus vyras. 

Tais metais ruduo buvo nešaltas, geresnis už vasarą, nes anks- 
tyvi šalčiai išmarino visus užkratus. Išties auksinis laikas — lapija 
palei upę jau margavo, nuspalvinta šaltų naktų, bet dienomis oras 
buvo minkštas ir malonus. Spalio mėnesį bažnyčia sakyklą pasiūlė 
tėvui Džozefui Hilsui Perkinsui. Jis paprašė ne tik atlyginimo, bet 
ir klebonijos, tad, nuėmus derlių, buvo pastatytas rąstų namelis, 
ir pastorius atsikraustė su žmona Elizabete. Vaikų neturėjo. Sara 
aktyviai įsitraukė į sutinkančių komiteto veiklą. 

Robas Džėjus pakrantėje rado jau nužydėjusių lelijų ir jų kerų 
pasodino Makvos kapo kojūgalyje. Saukai neturėjo papročio ka- 
pus žymėti akmenimis, bet jis paprašė Oldeno nuobliuoti pusrąstį 
beveik nepūvančios baltosios akacijos. Makvos atminimui rašyti 
angliškų žodžių lyg nederėjo, todėl Oldenui parodė ant jos kūno 
buvusius runas primenančius ženklus, kad šis išraižytų medžio 
paviršiuje, ir šitaip būtų pažymėta Makvos amžinojo poilsio vieta. 
Vieną kartą Robas nesėkmingai ragino Mortą Londoną imtis tirti 
ir Makvos, ir Ateina Dainuodamas mirtį, bet šerifas pareiškė esąs 
patenkintas, kad jos žudikas buvo nušautas, mat tikriausiai tai pa- 
darę kiti indėnai. 

Lapkričio mėnesį Jungtinėse Valstijose dvidešimt vienų su- 
laukę piliečiai vyrai ėjo balsuoti. Visame krašte darbininkai pikti- 
nosi darbą iš jų atimančiais imigrantais. Rodo sala, Konektikutas, 
Naujasis Hampšyras, Masačusetsas ir Kentukis gubernatorius iš- 
sirinko iš Nieko Nežinančiųjų. Aštuoniose valstijose Nieko Neži- 
nantieji gavo daugumą valstijų senatuose. Viskonsine jie padėjo 

išrinkti respublikonų teisininkus, kurie nedelsdami panaikino 
valstybines imigracijos agentūras. Nieko Nežinantieji nušlavė vi- 
sus Teksase, Tenesyje, Kalifornijoje ir Merilande bei daug balsų 
gavo beveik visose pietinėse valstijose. 

Ilinojuje jie laimėjo daugumą Čikagoje ir pietinėje valstijos 
dalyje. Rok Ailendo apygardoje Jungtinių Valstijų Kongreso na- 
rys Stivenas Hjumas prarado savo vietą, 183 balsais pralaimėjęs 
kovotojui su indėnais Nikui Holdenui, kuris beveik tučtuojau po 
rinkimų savo apygardai išvyko atstovauti į sostinę Vašingtoną. 


KEIVIRTIA 
DALIS 


KURČIAS BERNIUKAS 


1851 Mety 
spalio 12 diena 


20 


PAMOKOS 


GELEŽINKELIS PRASIDĖJO ČIKAGOJE. KĄ TIK ATVYKĘ Iš VOKIE- 
tijos, Airijos ir Skandinavijos gavo darbo kloti tviskančius bėgius 
daugiausia per lygumas, kol įsirėmė į rytinį Misisipės krantą ties 
Rok Ailendu. Tuo pat metu iš kitos upės pusės Misisipės ir Mi- 
sūrio geležinkelio kompanija tiesė geležinkelį per Ajovą nuo Da- 
venporto į Kaunsil Blafsą, o Misisipės tilto kompanija buvo įkurta 
tiems geležinkeliams sujungti tiltu per didžiąją upę. 

Paslapčių pilnoje jos srovės gelmėje ramų vakarą sutemus mi- 
lijonai besiraitančių vandeninių lervų virsdavo apsiuvomis. Tie į 
laumžirgius panašūs vabzdžiai plasnojo aukštyn iš vandens ke- 
turiais sidabriniais sparneliais, spietėsi ir grūdosi ore, krisdami 
ant Davenporto tarsi mirguliuojančių snaigių pūga, užklodami 
langus, lįsdami į akis, ausis ir burnas žmonėms bei gyvūnams ir 
įkyrėdami tam, kas drįsdavo kišti nosį laukan. 

Apsiuvos gyveno tik vieną naktį. Trumpai jos šėldavo kartą ar 
du per metus, ir palei Misisipę Žmonės į jas nekreipdavo dėmesio. 
Auštant antplūdis būdavo pasibaigęs, apsiuvos gulėdavo nebegyvos. 

Aštuntą ryto keturi vyrai sėdėjo ant suolo pakrantėje, apšvies- 
darbininkai šluoja į krūvas, semtuvais kasa į vežimus, paskui ver- 
čia atgal į upę. Netrukus pasirodė raitas vyras, vedinas keturiais 
arkliais. Ketvertas pakilo ir sėdo ant arklių. 

Ta diena — ketvirtadienis. Atlyginimų mokėjimo diena. Ant- 
rojoje gatvėje Čikagos ir Rok Ailendo geležinkelio kompanijos 
būstinėje kasininkas su dviem kontoros tarnautojais ruošė pinigus 
naująjį tiltą statantiems darbininkams. 

8 valandą 19 minučių prie būstinės prijojo penki vyrai. Ketu- 
ri nušoko ir užėjo į vidų, vieną paliko su arkliais. Ant veidų kau- 
kių neturėjo ir atrodė kaip paprasčiausi ūkininkai, tik visi buvo 
ginkluoti. Jie savo tikslą išdėstė ramiai ir mandagiai, bet vienam 
raštininkui užteko kvailumo siekti ant lentynos gulinčio ginklo. 
Vienintelė revolverio kulka tiesiai į galvą, ir jis čia pat krito negy- 
vas kaip tos apsiuvos. Daugiau niekas nesipriešino, keturi plėšikai 
neskubėdami į nešvarų lininį maišelį susidėjo visus atlyginimams 
skirtus 1106 dolerius ir 37 centus ir išėjo. Kasininkas vėliau vyres- 
nybei sakė neabejojąs, kad banditams vadovavęs vyras — Frankas 
Mosbis, kelerius metus ūkininkavęs kitame upės krante, piečiau 
nuo Holdeno Perkėlos. 


Laiką Sara pasirinko nevykusį. Tą sekmadienio rytą bažnyčio- 
je ji laukė, kol tėvas Perkinsas kreipsis į tikinčiuosius, prašydamas 
liudyti tikėjimą. Tada, sukaupusi drąsą, pakilo ir žengė priekin. 
Pastoriui ir bendruomenei ji vos girdimai papasakojo, kad, būda- 
ma labai jauna ir tapusi našle, turėjo sueitį be šventųjų moterystės 
saitų, iš kurios gimė kūdikis. Dabar, Sara skelbė visiems, siekianti 
vieša išpažintimi išsivaduoti nuo nuodėmės ir patirti valomąją Jė- 
zaus Kristaus malonę. 

Baigusi pakėlė baltą veidą ir pažvelgė į pakiliai švytinčias tėvo 
Perkinso akis. 

— Šlovinkite Viešpatį, — sušnibždėjo. Ilgi ploni jo pirštai su- 
mygo jai galvą ir stumtelėjo žemyn, ant kelių. — Dieve! — rūsčiai 
įsakė. — Atleisk šiai gerajai moteriai paklydimą, nes ji šiandien čia, 
tavo namuose, nusimetė nuo savęs tą naštą, nuplovė gėdą nuo 
savo sielos ir tapo balta lyg rožė, tyra it pirmosios snaigės. 

Bendruomenės murmesys virto džiugiais riksmais ir šūkavimais. 

— Šlovinkime Dievą! 

— Amen! 

— Aleliuja! 

— Amen, amen. 

Sara sieloje iš tiesų pajuto palengvėjimą. Jai atrodė, kad čia 
pat, šią akimirką, galėtų nusklęsti tiesiai į rojų, nes per penkis 
įsispaudusius pastoriaus Perkinso pirštų galiukus į jos kūną plūdo 
Viešpaties stiprybė. 

Bendruomenė kunkuliavo iš susijaudinimo. Visi žinojo apie 
geležinkelio kompanijos apiplėšimą ir buvo girdėję, kad nusikaltė- 
lių vadovas atpažintas — jis esąs Frankas Mosbis, su kurio mirusiu 
broliu Vilu, kaip visi šnibždėjosi, Sara Koul sugyveno savo pirmąjį 
sūnų. Tad žmones bažnyčioje pagavo išpažinties jausmų audra, jie 
tyrinėjo Saros Koul veidą ir kūną, įsivaizduodami įvairiausias gei- 
dulingas scenas, kurias paskui tiko pašnibždomis su nuostaba pasa- 
koti draugams ir kaimynams, tarsi taip būtų galėję vykti iš tikrųjų. 

Kai tėvas Perkinsas pagaliau leido Sarai grįžti į savo klauptą, 
visi tiesė jai rankas, daugelis balsų murmėdami džiaugėsi ir svei- 
kino. Metų metus ją kamavusi svajonė galų gale išsipildė. Tai buvo 
įrodymas, kad Dievas geras, o krikščioniškasis atlaidumas leidžia 
puoselėti naują viltį, ir ją, Sarą, priima meilės ir gailestingumo val- 
domas pasaulis. Tai buvo laimingiausia jos gyvenimo akimirka. 


Kitą rytą pirmajai mokslo dienai duris atvėrė akademija. Ša- 
manui patiko aštuoniolikos įvairaus amžiaus vaikų būrys, baldų 
ir pastato skleidžiamas stiprus šviežio medžio kvapas, jo grifelinė 
lentelė ir tokie pat pieštukai, taip pat jam skirta knygelė — „Ke- 
tvirtoji Makgafio bendra skaitymo knyga“, apspurusi ir ilgai nau- 
dota, nes Rok Ailendo mokykla savo mokiniams nupirko nau- 
jesnę — „Penktąją Makgafio bendrą skaitymo knygą“, o Holdeno 
Perkėlos akademija iš jos įsigijo senąsias. Tačiau beveik iš karto 
prasidėjo vargai. 

Ponas Bajersas mokinius susodino pagal abėcėlę, suskirstęs 
į keturias amžiaus grupes. Šamanas sėdėjo viename ilgo bendro 
suolo gale, o Aleksas atsidūrė per daug toli ir jam padėti negalėjo. 
Mokytojas kalbėjo nervingai ir greitai, Šamanui buvo sunku skai- 
tyti iš jo lūpų. Mokiniams liepė ant lentelių nupiešti savo namus, 
užrašyti savo vardą, amžių, tėvų vardus ir kuo jie užsiima. Pirmą 
dieną mokykloje pakiliai nusiteikę, vaikai atsisuko į lentyną ir uo- 
liai ėmėsi darbo. 

Šamanui per petį stuktelėjo medinė rodomoji lazdelė, ir jis su- 
prato, kad kažkas negerai. 

Ponas Bajersas liepė klasei stabtelėti ir vėl atsisukti į jį. Visi pa- 
kluso, išskyrus kurčiąjį berniuką, kuris nieko neišgirdo. Šamanas 
persigandęs atsisuko ir pamatė, kad vaikai iš jo juokiasi. 

— Dabar, man pakvietus, skaitysime tai, ką užrašėme ant lente- 
lių, ir klasei parodysime savo piešinius. Pradėsime nuo tavęs, - ir 
rodomoji lazdelė vėl stuktelėjo Šamanui. 

Jis skaitė užsikirsdamas ties kai kuriais žodžiais. Paskui pa- 
rodė piešinį. Jam baigus, ponas Bajersas pakvietė Reičelę Geiger 
iš kito kambario galo. Nors Šamanas kaip įmanydamas lankstėsi, 
niekaip nematė jos veido ar lūpų. Jis pakėlė ranką. 

— Ko nori? 

— Atsiprašau, — tarė, laikydamasis griežtų motinos nurodymų, 
kaip dera kreiptis į mokytoją, —- iš čia nematau jų veidų. Gal man 
galima atsistoti priešais? 

Ankstesniame darbe Maršalas Bajersas taip nemokėjo palai- 
kyti drausmės, kad kartais net bijodavo žengti į klasę. Ši nauja 
mokykla reiškė naują galimybę, ir jis buvo pasiryžęs šituos ma- 
žuosius laukinius laikyti tvirtai. Tad nusprendė, kad juos suvaldyti 
pirmiausia padės griežta sėdėjimo tvarka. Pagal abėcėlę. Keturio- 
mis grupelėmis pagal amžių. Kiekvienas savo vietoje. 

Jis suprato: bus blogai, jei šitas berniukas, mokiniams skaitant, 
stovės priešais, spoksos jiems į burnas, gal vaipysis jam už nuga- 
ros, visus juokins ir skatins išdykauti. 

— Ne, negalima. 

Beveik visą rytą Šamanas tik sėdėjo, nesuprasdamas, kas de- 
dasi. Per priešpiečius vaikai išbėgo laukan žaisti liestynių. Buvo 
smagu, kol pats stambiausias berniukas, Lukas Stebinsas, palies- 
damas Aleksą, taip trinktelėjo, kad šis nulėkė kūlvirsčiais. Kai 
Aleksas pašoko, sugniaužęs kumščius, Stebinsas žengė artyn. 

— Muštis nori, tu, mėšlo gabale? Iš viso neturėtum su mumis 
žaisti. Tu — kekšvaikis. Mano tėvas taip sako. 

— Kas yra kekšvaikis? — susidomėjo Deivis Geigeris. 

— Negi nežinai? — atsiliepė Lukas Stebinsas. — Tai reiškia, kad 
ne tik jo tėvas, bet ir dar kai kas, vienas toks šlykštus plėšikas ir 
sukčius, Vilas Mosbis, savo pimpalą poniai Koul kaišiojo į tą ply- 
šiuką, kur ji sisioja. 

Aleksas šoko ant kur kas didesnio berniuko, bet skaudžiai gavo 
į nosį ir griuvo kaip pakirstas. Iš nosies pasipylė kraujas. Šamanas 
puolė prie brolio skriaudiko, bet šis jam į ausį skėlė taip, kad kai 
kurie vaikai, baisiai išsigandę Luko, nusigręžė. 

— Tučtuojau liaukis! Sužalosi! — piktai riktelėjo Reičelė Geiger. 

Lukui visada didelį įspūdį darė tai, kad ji, dvylikametė, jau turi 
krūtis, tad jos paprastai klausydavo, bet šį kartą tik nusivaipė. 

— Jis jau ir taip kurčias. Blogiau jo ausims nepasidarys. Žinau, 
tokie pusgalviai labai juokingai kalba, - linksmai pareiškė ir nuei- 
damas Šamanui dar kartą užvožė. 

Jei tik Šamanas būtų leidęs, Reičelė jį būtų apkabinusi ir pa- 
guodusi. Juodu su Aleksu, kaip abu vėliau su siaubu prisiminė, sė- 

Popiet buvo muzika: vaikai mokėsi giesmių žodžių ir melo- 
dijų — šitą pamoką jie mėgo, nes galėjo atsipūsti nuo mokymosi 
iš knygų. Klausantis muzikos ponas Bajersas kurčiajam berniukui 
liepė išnešti laukan prie krosnies stovintį kibirą su vakarykščiais 
pelenais, o į malkoms skirtą dėžę prinešti sunkių pliauskų. Šama- 
nas įsitikino — mokykla nepatinka. 


Apie išpažintį bažnyčioje Robui Džėjui susižavėjusi prasitarė 
Alma Šrioder, manydama, kad šis viską žino. Jam išsiaiškinus vi- 
sas smulkmenas, su Sara susikivirčijo. Robas visada nujautė, kas ją 
kamuoja, ir dabar matė, kaip jai palengvėjo, bet jį stulbino ir slėgė, 
kad ryžosi svetimiems žmonėms atskleisti itin asmeniškus savo 
gyvenimo dalykus, nesvarbu - skaudžius ar kitokius. 

Jie nesvetimi, pataisė Sara: 

— Tikėjimo broliai, seserys Kristuje. Jie išklausė mano išpažintį 
ir išrišo mano nuodėmę. 

Tėvas Perkinsas sakęs, aiškino ji, kad visi, norintys kitą pa- 
vasarį atnaujinti krikštą, turi gauti išrišimą. Sarą glumino, kad 
Robas niekaip negali šito suprasti; jai pačiai viskas buvo nepa- 
prastai aišku. 

Berniukams iš mokyklos vis grįžtant su peštynių žymėmis, 
Robas Džėjus įtarė, kad bent kai kurie iš jos tikėjimo brolių ir se- 
serų Kristuje bažnyčioje girdėtas išpažintis persakė ir kitiems. Su 
sūnumis motinos aptarinėti jam nederėjo, galėjo visada jai reikšti 
tik pagarbą ir meilę. Tačiau pasišnekėjo apie peštynes. 

— Smogti kam nors, jei supyksti, neverta. Viskas gali staiga 
pakrypti netikėtai, net baigtis mirtimi. Žudymo pateisinti ne- 
įmanoma. 

Berniukai sutriko. Jie kalbėjo apie muštynes mokyklos kieme, 
o ne apie žudymą. 

— Tėte, kaip galima neduoti atgal, jei kažkas tau trenkia pir- 
mas? — paklausė Šamanas. 

Robas Džėjus supratingai linktelėjo. 

— Žinau, kad sunku. Reikia naudotis ne kumščiais, o protu. 

Tą kalbą girdėjo ir Oldenas Kimbelas. Po valandėlės žvilgtelė- 
jo į brolius ir pasibaisėjęs nusispjovė. 

— Po šimts! Po šimts! Jūsų tėvas galbūt protingiausias iš visų 
šioje žemėje, bet manau, kad ir jis gali klysti. Jei tau kas kerta, sa- 
kau aš jums, tam šunsnukiui turi duoti atgal, kitaip jis nenurims! 

— Oldenai, Lukas baisiai didelis, — tarė Šamanas. Taip pat 
manė ir didysis brolis. 

— Lukas? Ar čia tas Stebinsų veršis? Lukas Stebinsas? — pa- 
klausė Oldenas ir, jiems gailiai linksint, vėl nusispjovė. 

— Kai buvau jaunas vaikis, neblogai kovojau. Ar žinote, ką tai 
reiškia? 

— Kovoti — tai mokėti kautis? 

— Mokėti kautis!? Aš mokėjau kautis labai gerai! Boksuoda- 
vausi mugėse. Visokiuose karnavaluose ir kitur. Kaudavausi tris 
minutes su kiekvienu norinčiu, jei tik tas turėdavo keturis dole- 
rius. Jei mane sutalžydavo, iš tų keturių pasiimdavo tris. Ir ką, 
manote, mažai buvo stiprių vyrų, kurie mėgino išsaugoti tuos tris 
dolerius? Oi, jų netrūko! 

— Uždirbai daug pinigų, Oldenai? — paklausė Aleksas. 

Vyro veidas apsiniaukė. 

— Ne-a. Buvo ten agentas, jis tai daug uždirbo. Dvejus metus 
taip sukausi — vasarą ir rudenį. Paskui gavau nuo vieno. Agentas 
tam vyrukui sumokėjo tris dolerius ir pasamdė vietoj manęs, - jis 
atsigręžė į vaikus. — Klausykit, jei norite, galiu pamokyti muštis. 

Du vaikiški veideliai pažvelgė aukštyn į jį. Ir abi galvos ėmė 
linksėti. 

— Baikit! Negi negalite pasakyti „taip“? — suirzo Oldenas. — At- 
rodo, lyg būtumėte pora prakeiktų avių! 


— Šiek tiek išsigąsti yra geras dalykas, — pasakė jiems. - Kraujas 
greičiau gyslomis teka. Bet jei leidi sau išsigąsti per daug, tada jau 

nieko nebus, pralaimėsi. Ir per daug supykti nereikia. Jei kovotojas 
įnirtęs pradeda švaistytis lyg pasiutęs, tuoj pats pražiopsos smūgį. 

Šamanas su Aleksu nedrąsiai šypsojosi, bet Oldenas buvo nu- 
siteikęs labai rimtai. Parodė, kaip laikyti rankas: kairę — akių ly- 
gyje — saugoma galva, dešinę žemiau — saugomas liemuo. Labai 
sugniaužti, krumpliai kuo kietesni, kad priešininkui smūgiuotų 
lyg su akmeniu kiekvienoje rankoje. 

— Smūgių tėra keturi, - aiškino Oldenas. - Tiesiai kaire, kabliu 
kaire, įstrižai dešine, tiesiai dešine. Smūgis tiesiai — lyg gyvatės 
kirtis. Šiek tiek skauda, bet anam daug nepakenkia, tik išmuša iš 
pusiausvyros, priverčia atsidengti rimtesniems reikalams. Kabliu 
kaire toli nepasieksi, bet jis vis tiek naudingas — pasisuki kairėn, 
svorį perkeli ant dešinės kojos ir stipriai mosteli į galvą. O jei prie- 
šiniesi dešine — svorį perkeli ant kitos kojos, ir smūgis gauna jėgos 
iš staigaus sukimosi per liemenį, štai šitaip. Mano mėgstamiau- 
sias — tiesiai dešine į liemenį, jį vadinu lazda. Pasisuki gerokai į 
kairę, visas svoris ant kairės kojos ir kumštį grūdi jam į pilvą, tar- 
tum ranka būtų ietis. 

Jis mokė po vieną smūgį, kad vaikai nesusipainiotų. Pirmą 
dieną liepė daužyti orą dvi valandas, kad smūgio judesys nebeat- 
rodytų keistas, o raumenys priprastų prie ritmo. Kitą popietę jie 
vėl susirinko mažoje aikštelėje už Oldeno namuko, kur jų niekas 
neturėjo trukdyti, ir nuo tol taip būdavo kiekvieną dieną. 

Ilgai mokėsi kiekvieno smūgio, kol Oldenas leido boksuotis 
tarpusavyje. Aleksas pusketvirtų metų vyresnis, bet Šamanas — 
didelis, ir atrodė, kad skirtumas tarp jų - vos metai. Vienas su kitu 
kovėsi labai atsargiai. Galų gale Oldenas liepė kiekvienam berniu- 
kui paeiliui stoti prieš jį ir paragino smogti iš visų jėgų, kaip tikroje 
kovoje. Jų nuostabai, jis tai kryptelėdavo, tai žengdavo į šoną ar 
smūgius atmušdavo tai dilbiu, tai kumščiu. 

— Matot, tai, ko jus mokau, ne kokia didelė paslaptis. Kiti irgi 
išmano, kaip mostelėti kumščiu. Jums reikia išmokti gintis. 

Prisispyręs reikalavo smakrą nuleisti kuo žemiau — prispausti 
prie krūtinkaulio ir jį apsaugoti. Parodė, kaip į priešininką įsikib- 
ti, kad negalėtų judėti, bet Aleksą įspėjo jokiu būdu to nesigriebti 
su Luku. 

— Kai vaikis tiek didesnis, nuo jo laikykis kuo toliau, nesileisk 
parbloškiamas. 

Vargu ar Aleksas priveiks tokį stambų berną, pats sau mąstė 
Oldenas, bet Lukui gal atsikirs bent tiek, kad tas juos paliks ramy- 
bėje. Jis nesistengė iš abiejų Koulų padaryti gerų kovotojų. Norėjo, 
kad sugebėtų apsiginti, ir išmokė tik pačių pagrindų, nes pats teiš- 
manė tiek, kiek reikia pamokyti kumščiuotis. Nė neužsiminė, ką 
daryti su kojomis. Po daugelio metų Šamanui prisipažins: jei pats 
būtų bent šiek tiek žinojęs, ką daryti su kojomis, tikriausiai nebūtų 
gavęs nuo to kovotojo už tris dolerius. 


Jau kelis kartus Aleksas norėjo susikibti su Luku, bet Oldenas 
neleido, - pasakysiąs, kada Aleksas jau galės, bet tikrai ne dabar. 
Tad Šamanas su Aleksu kasdien eidavo į mokyklą žinodami, kad 
per pertrauką bus blogai. Lukas priprato, kad gali smagintis su 
broliais Koulais. Kada norėjo, juos daužė ir tyčiojosi, vadindamas 
tik Puskvaišiu ir Kekšvaikiu. Per liestynes negailestingai stumdy- 
davo, o einant imčių veidu spausdavo į žemę. 

Akademijoje Šamanui Lukas buvo ne vienintelė bėda. Iš to, 
kas mokykloje buvo kalbama, pamatydavo tik mažą dalį, tad be- 
viltiškai atsiliko. Maršalas Bajersas dėl to per daug nesigraužė; juk 
berniuko tėvui sakė — kurčias vaikas įprastoje mokykloje niekaip 
nepritaps. Bet mokytojas elgėsi apdairiai, suprasdamas, kad, tam 
klausimui vėl iškilus, verčiau turėti įrodymų. Tad rūpestingai pildė 
nepatenkinamų Roberto Dž. Koulo įvertinimų sąrašą ir berniuką 
nuolat po pamokų palikdavo atlikti papildomų užduočių, kurios 
jo pažymių, deja, nėmaž nepagerindavo. 

Kartais ponas Bajersas po pamokų palikdavo ir Reičelę Gei- 
ger, labai stebindamas Šamaną, nes Reičelė buvo laikoma geriau- 
sia mokyklos mokine. Kai taip pasitaikydavo, namo jie pėdindavo 
drauge. Vieną tokią pilką popietę, kai iškrito pirmosios tais metais 
snaigės, jis išsigando, nes Reičelė apsipylė ašaromis. 

Šamanas tik žiūrėjo sunerimęs. 

Ji sustojo ir atsisuko, kad jis matytų lūpas. 

— Kai tik gali, tas ponas Bajersas atsistoja... per daug arti. Ir 
visada mane liečia. 

— Liečia? 

— Štai čia, — ji uždėjo delną savo mėlyno paltuko priekyje vir- 
šuje. Šamanas neišmanė, kaip turėtų elgtis, nes jo patirtyje nė iš 
tolo nebuvo nieko panašaus. 

— Ką galime daryti? — paklausė jis labiau savęs, o ne Reičelės. 

— Nežinau. Nežinau, — jo siaubui, Reičelė vėl prapliupo raudoti. 

— Teks jį užmušti, — ramiai nusprendė Šamanas. 

Ji iš karto sukluso ir liovėsi verkti. 

— Tai kvaila. 

— Ne. Aš jį užmušiu. 

Snigo vis smarkiau. Apkrito skrybėlaitę ir plaukus. Rudos jos 
akys, tankios juodos blakstienos, kuriomis mirksėjo, slopinda- 
ma ašaras, atrodė nuostabiai. Didelė balta snaigė tirpo ant lygaus 
skruosto — oda buvo tamsesnė už jo, kažkur per vidurį tarp jo mo- 
tinos baltumo ir to tamsaus gymio, kokio buvo Makva. 

— Tu dėl manęs taip padarytum? 

Šamanas svarstė protingai. Jam pačiam būtų puiku atsikratyti 
pono Bajerso, tačiau jos vargai su mokytoju svarstyklių lėkštę nu- 
svėrė galutinai, ir jis neabejodamas linktelėjo. Reičelei nusišypso- 
jus, Šamanas pajuto, kad jam nepaprastai gera. 

Mergaitė iškilmingai palietė jam krūtinę kaip tik toje vietoje, 
kurią ant savęs draudė liesti ponui Bajersui. 

— Tu — mano ištikimiausias draugas, o aš — tavo, - pasakė, ir 
Šamanas suvokė, kad taip yra iš tikrųjų. 

Jiems vėl pajudėjus, jis apstulbo, delne pajutęs pirštinėtą mer- 
gaitės ranką. Ir mėlynas Reičelės pirštines, ir jo raudonas mez- 
gė jos motina — ji visada Koulams per gimtadienius dovanodavo 
pirštines. Nuo Reičelės rankos per vilną šiluma jam kilo iki pat 
alkūnės. Bet netrukus ji vėl stabtelėjo ir atsigręžė. 

— Kaip tu... na, supranti... kaip tai padarysi? 

Jis patylėjo, o tada iš šalto oro radosi išraiška, kurią neretai 
matydavo tėvo veide. 

— Reikės apie tai gerokai pamąstyti. 

DIENOS MOKYKLOJE 


MEDICINOS DRAUGIJOS SUSIRINKIMUS RoBAs DžĖjJUS MĖGO. 
Kartais ten išgirsdavo šį tą naudinga ar nauja. Bet dažniau tai bū- 
davo vien vakaras su būreliu panašios patirties ir vienas kitą su- 
prantančių vyrų. Lapkričio susirinkime Džulijus Bartonas, jaunas 
daktaras iš šiaurinės apygardos pusės, kalbėjo apie gyvačių įkan- 
dimus, o paskui prisiminė keistus jam pasitaikiusius gyvūnų įkan- 
dimus, tarp jų ir tokį, kai moteriai į jos storą užpakalį buvo įkąsta 
taip smarkiai, kad žaizda kraujavo. 

— Jos vyras teigė, kad įkando šuo, ir todėl šis atvejis itin nepa- 
prastas, nes iš įkandimo žymių buvo akivaizdu, kad to šuns dan- 
tys - kaip žmogaus! 

Tomas Bekermanas, nenorėdamas nusileisti, papasakojo 
apie kačių mylėtoją su apdraskytomis sėklidėmis — gal katės, o 
gal ir kieno kito nagais. Tobijas Baras pareiškė, kad tokių dalykų 
pasitaiko ne taip retai. Vos prieš porą mėnesių jis gydęs vyrą su- 
žalotu veidu. 

— Tas žmogus taip pat sakė, kad jį apdraskė katė, bet jeigu taip 
buvo iš tiesų, ta katė turėjo tik tris nagus, išsidėsčiusius plačiai, 
visai kaip žmogiškos padermės katytės, — visiems kvatojantis, pa- 
sakojo daktaras Baras. | 

Jis čia pat perėjo prie kitos juokingos istorijos, bet suirzo, nes 
Robas Koulas jį nutraukė, klausdamas, ar negalėtų prisiminti, 
kada tiksliai gydė pacientą apdraskytu veidu. 

— Ne, - atšovė Baras ir toliau pasakojo. 

Po susirinkimo Robas Džėjus daktaro Baro nepaleido. 

— Tobijau, dėl to paciento su apdraskytu veidu. Gal gydėte 
rugsėjo 3-iąją, sekmadienį? 

— Gerai nepamenu. Neužsirašiau, - daktarui Barui buvo šiek 
tiek nemalonu, kad nesirūpina užrašais — žinojo, daktaras Kou- 
las į savo praktiką žiūri moksliškiau. —- O Viešpatie, nejaugi dabar 
rašinėsi visokias nereikšmingas smulkmenas? Ypač kai turi tokį 
pacientą, kaip šitas - keliaujantis pamokslininkas iš kažkur, tik at- 
sitiktinai važiavo pro šalį. Tikriausiai daugiau niekada jo nepama- 
tysiu, jau nekalbant apie gydymą. 

— Pamokslininkas? Gal atsimenate jo pavardę? 

Daktaras Baras, suraukęs kaktą, įtemptai galvojo, bet vis dėlto 
papurtė galvą. 

— Gal Patersonas, - tarė Robas Džėjus. - Elvudas R. Patersonas? 

Daktaras Baras dvejojo. Kiek pamenąs, pacientas nepasakė 
tikslaus adreso. 

— Lyg sakė esantis iš Springfildo. 

— Man sakė, kad iš Čikagos. 

— Kreipėsi dėl sifilio? 

— Tretinė stadija. 

— Taip, tretinis sifilis, - tarė daktaras Baras. — Apie tai prabilo, 
kai tvarkiau veidą. Jis - iš tų Žmonių, kurie už savo dolerį nori gau- 
ti kuo daugiau. Jei būtų turėjęs nuospaudą ant kojos piršto, būtų 
paprašęs ir ją pašalinti, jei jau atsidūrė mano kabinete. Pardaviau 
tepalo nuo sifilio. 

— Ir aš pardaviau, - pritarė Robas Džėjus, ir abu nusišypsojo. 

Daktaras Baras atrodė šiek tiek suglumęs. 

— Paspruko nesumokėjęs? Dėl to jo ieškote? 

— Ne. Atlikau skrodimą moters, kuri buvo nužudyta tą dieną, 
gėse buvo odos likučių, matyt, atsiradusių, kai vieną apdraskė. 

Daktaras Baras suniurnėjo. 

— Pamenu, kad lauke šalia priimamojo jo laukė du vyrai. Nu- 
šoko nuo arklių ir susėdo ant prieangio laiptelių. Vienas stambus, 
maždaug tokio sudėjimo, kaip lokys prieš žiemos miegą, gerai tau- 
kais aptekęs. Kitas liesokas, jaunesnis. Su vyndėme ant skruosto 
po akimi. Atrodo, po dešine. Pavardžių nesakė, daugiau nieko apie 
juos lyg ir neatsimenu. 

Medicinos draugijos pirmininkas kolegoms neretai pavydėda- 
vo, kartais būdavo pasipūtęs, bet Robui Džėjui jis visada patiko. 
Padėkojęs Tobijui Barui, išėjo. 


Po paskutinio jų susitikimo Mortas Londonas jau buvo aprimęs 
gal todėl, kad, Nikui Holdenui esant Vašingtone, jautėsi nesaugiai, 
o gal suprato — išrinktam pareigūnui žodžiais švaistytis neapdairu. 
Robą Džėjų šerifas išklausė, užsirašė Elvudo R. Patersono ir kitų 
dviejų vyrų požymius bei pažadėjo būtinai jais pasidomėti. Robas 
nė kiek neabejojo: visi užrašai, vos išėjus iš Londono kabineto, nu- 
keliaus į šiukšlių dėžę. Jei būtų buvusi jo valia, kokį Mortoną rink- 
tis — piktą ar maloniai diplomatišką, piktas jam būtų tikęs labiau. 

Tad pradėjo klausinėti pats. Kerolas Vilkensonas, nekilnoja- 
mojo turto ir draudimo agentas, buvo bažnyčios pastorių komi- 
teto pirmininkas, rūpinęsis visais atvykstančiais pamokslininkais, 
kol bažnyčia pasikvietė tėvą Perkinsą. Vilkensonas, geras versli- 
ninkas, tvarkingai saugojo visus dokumentus. | 

— Štai, — tarė, ištraukdamas perlenktą lapelį. - Radau Geils- 
burge, nuvykęs į draudimo agentų susirinkimą. 

Lapelyje krikščionių bažnyčioms buvo siūloma kviesti pa- 
mokslininką, kuris pasakotų apie Dievo ketinimus Misisipės slė- 
nyje. Priimančiai bažnyčiai — nemokamai, visas pamokslininko 
išlaidas turėjo padengti Tikėjimo vėliavos institutas, įsikūręs Či- 
kagoje, Palmerio gatvėje Nr. 282. 

— Parašiau laišką ir nurodžiau trijų laisvų sekmadienių datas. 
Jie pranešė, kad Elvudas Patersonas pamokslą sakys rugsėjo 3 die- 
ną. Buvo viskuo pasirūpinta. 

Vilkensonas pripažino: Patersono pamokslas žmonėms ne itin 
patiko. 

— Visų labiausiai mus ten gąsdino dėl katalikų, - nusišypso- 
jo. - Tačiau niekas per daug nekreipė dėmesio. Paskui jis perėjo 
prie tų, kurie į Misisipės slėnį atkeliavo iš kitų šalių. Aiškino, esą 
jie atima darbus iš čia gimusių. Kitur gimusiems buvo skaudu, lyg 
peiliu į širdį. 

Patersono adreso neturėjo. 

— Niekam nešovė mintis kviesti jį dar kartą. Naujai bažnyčiai, 
tokiai, kaip mūsiškė, mažiausiai reikia pastoriaus, kurstančio vidi- 
nius bendruomenės nesutarimus. 

Elvudą Patersoną prisiminė smuklės šeimininkas Aikas Nel- 
sonas. | 

— Jie čia sėdėjo šeštadienį iki vėlyvos nakties. Jis, tas Paterso- 
nas, taip pat aniedu, buvę su juo, prisigėrė. Pinigų jiems netrūko, 
bet vargo turėjau. Stambusis, Hankas, įkyriai reikalavo, kad eičiau 
ieškoti kekšių, bet greitai prisilakė ir apie moteris pamiršo. 

— Kokia to Hanko pavardė? 

— Tokia juokinga. Ne Kokas, ne... Kofas! Henkas Kofas. Kitas 
vyrukas, tas liesutis, jaunas — Lenas. Kartais vadino Leniu. Nepa- 
menu pavardės, gal nė karto ir nepasakė. Veide — tokia tamsiai rau- 
dona žymė. Ėjo šlubčiodamas, gal kartais viena koja trumpesnė. 

Tobis Baras apie šlubavimą neužsiminė; tikriausiai nematė jo 
einančio. 

— Kuria koja šlubavo? — paklausė, bet sulaukė tik suglumusio 
smuklininko žvilgsnio. 

— Ėjo šitaip? — Robas pašlubavo dešine koja. — Ar taip? - žengė 
kelis žingsnius, šlubuodamas kaire. 

— Šlubavo ne taip — vos pastebimai. Nežinau, kuria koja. Bet 
tikrai žinau, kad pilti tie trys ant abiejų kojų galėjo negailėdami. 
Patersonas metė ant baro storoką pluoštą pinigų, liepė vis pildyti 
stiklus ir pačiam gerti. Į pabaigą teko kviesti Mortą Londoną su 
Fricu Grahamu, duoti jiems kelis dolerius iš to pluošto, kad visus 
tris nugabentų į Anos Vaili užeigos namus ir įverstų į lovas. Bet gir- 
dėjau — kitą dieną bažnyčioje Patersonas buvo, kaip ir dera, guvus 
ir laikėsi puikiai, - nušvito Aikas. — Tokie pastoriai man patinka! 


Iki Kalėdų likus aštuonioms dienoms, Aleksas Koulas atėjo į 
mokyklą, gavęs Oldeno leidimą muštis. 
mokyklos kiemą. Jo siaubui, Dičkiui virpėjo keliai. 

Aleksas nuėjo tiesiai prie berniukų, kur buvo ir Lukas Stebin- 
sas. Apsnigtoje ir nenuvalytoje kiemo dalyje jie varžėsi, kas to- 
liau nušoks į minkštą sniegą. Aleksui nusišypsojo sėkmė: Lukas 
šoko jau dusyk - abu kartus neįspūdingai — ir, norėdamas pasiekti 
daugiau, nusivilko sunkią karvės odos striukę. Jei būtų likęs su ja, 
smogti į tą odą kumščiu būtų buvę tas pats, kaip trenkti į medį. 

Lukas manė, kad Aleksas irgi nori šokinėti, tad pasirengė paty- 
čių pramogai. Bet Aleksas priėjo ir vožė dešine į išsišiepusią burną. 

Šitaip pradėti tą nevykusią kovą — klaida. Oldenas buvo viską 
smulkiai išaiškinęs. Pirmas staigus smūgis turėjo būti į pilvą, kad 
Lukui, tikėtina, užimtų kvapą, tačiau baimė Aleksui užgožė visas 
mintis. Smūgis Lukui sumalė apatinę lūpą, ir jis įniršęs šoko ant 
Alekso. Prieš porą mėnesių išvydęs puolantį Luką, Aleksas būtų 
suakmenėjęs, tačiau dabar buvo įpratęs matyti artėjantį Oldeną, 
tad tik pasitraukė į šoną. Lukui virstant pro šalį, tiesiu kairiuoju 
skaudžiai dar kartą trinktelėjo į prakirstą lūpą. Paskui, kol prieši- 
ninkas atgavo pusiausvyrą, dar du kartus smogė į tą pačią skaus- 
mingą vietą. 

Sulig pirmu smūgiu Šamanas puolė džiūgauti, ir mokiniai iš 
visų kiemo kampų jau lėkė prie mušeikų. 

Antra didelė Alekso klaida — žvilgsnis Šamano balso pusėn. 
Stambus Luko kumštis pataikė žemiau dešinės akies ir bloškė že- 
mėn. Tačiau Oldeno pastangos nenuėjo veltui - dar griūdamas 
spėjo susiimti, tad žaibiškai pašoko ir vėl atsidūrė prieš beatodai- 
riškai puolantį Luką. 

Alekso veidas nutirpo, dešinė akis užtino — ja beveik nebe- 
matė, tačiau, keista, kojos nebevirpėjo. Atsitokėjęs prisiminė, ką 
buvo įpratęs daryti kasdien per pratybas. Kaire akimi matė gerai 
ir visą laiką laikė žvilgsnį įsmeigęs ten, kur liepė Oldenas - į Luko 
krūtinę, kad pastebėtų, į kurią pusę sukasi kūnas, taigi kuria ranka 
rengiasi smogti. Vos kartą atmušė galingą smūgį, ir jo ranka nutir- 
po — Lukas buvo labai stiprus. 

Alekso jėgos seko, bet jis lankstėsi ir sukiojosi, nepaisydamas 
žalos, kurią būtų patyręs, jei bent vienas Luko smūgis tikslą būtų 
pasiekęs. Pats vis švystelėdavo kaire ranka, darkydamas Luko bur- 
ną ir veidą. Pirmas stiprus smūgis, nuo kurio ir prasidėjo kova, 
Lukui išjudino priekinį dantį, o toliau ten pat krintantys smūgiai 
tą darbą baigė. Šamanui audringai žavintis, Lukas nirtulingai pa- 
kratė galvą ir dantį išspjovė ant sniego. 

Aleksas tai pažymėjo dar vienu tiesiu iš kairės, o paskui ne- 
rangiai mostelėjo dešine ir pataikė į nosį, iš jos trykštelėjo kraujas. 
Lukas paklaikęs kilstelėjo rankas prie veido. 

— Dički, lazdą! — riktelėjo Šamanas. — Lazdą! 

Išgirdęs brolį, Aleksas iš visų jėgų dūrė dešiniu kumščiu Lukui 
į pilvą, ir jo priešininkas, bejėgiškai žioptelėjęs, susirietė dvilinkas. 
Čia kova ir nutrūko, nes ją stebėję vaikai pabiro į visas puses nuo 

mokytojo rūstybės. Plieniniai pirštai suktelėjo Aleksui ausį, ir stai- 
ga virš peštukų palinkęs piktas ponas Bajersas paskelbė, kad per- 
trauka baigėsi. 

Grįžę į klasę, abu - ir Lukas, ir Aleksas — buvo pastatyti prie- 
šais mokinius kaip labai blogo elgesio pavyzdys po dideliu užrašu 
„TAIKA IR RAMYBĖ ŽEMĖJE.“. 

— Mokykloje muštynių nepakęsiu, — šaltai pareiškė ponas Ba- 
jersas. 

Paėmęs rodomąją lazdelę, abu mušeikas nubaudė penkiais 
smagiais kirčiais per delnus. Lukas garsiai žliumbė. Aleksui, gau- 
nant skirtą bausmę, virpėjo apatinė lūpa. Ištinusi akis jau buvo 
įgavusi seno baklažano spalvą, dešinę ranką skaudėjo iš abiejų pu- 
sių: krumplius — nuo kumščiavimosi, o delnas buvo paraudęs ir 
ištinęs nuo pono Bajerso čaižymo. Tačiau, susižvelgus su Šamanu, 
brolius užliejo vidinis pasitenkinimas. 

Pamokoms pasibaigus, išėję vaikai susibūrė aplink Aleksą, 
juokėsi ir susižavėję klausinėjo. Lukas Stebinsas ėjo vienas, paniu- 
ręs ir dar neatsitokėjęs. Pribėgus Šamanui Koului, siaubo apimtas 
Lukas pamanė, kad dabar jo imsis jaunesnysis brolis, ir iškėlė ran- 
kas: kairę — sugniaužtą į kumštį, o dešinę — atkištu delnu, vos ne 
maldaudamas. 

Šamanas kalbėjo ne piktai, bet griežtai: 

— Mano brolį vadinsi Aleksandru. O mane - Robertu. 


Robas Džėjus parašė laišką Tikėjimo vėliavos institutui ir iš- 
dėstė norįs susisiekti su tėvu Elvudu Patersonu dėl vieno dvasinio 
reikalo, todėl prašė pranešti jo adresą. 

Jeigu jie būtų sumanę atsakyti, laiško būtų reikėję laukti ne 
vieną savaitę. Robas kol kas niekam nepasakojo apie savo įtari- 
mus ir apie tai, ką sužinojo, bet vieną vakarą, su Geigeriais baigus 
groti „Mažąją nakties muziką“, neištvėrė. Sara su Liliana plepėjo 
virtuvėje, ruošdamos arbatą ir pjaustydamos keksą, ir Robas viską 
išklojo Džėjui. 

— Ką reikės daryti, jei rasiu tą pamokslininką apdraskytu vei- 
du? Žinau, Mortas Londonas nė piršto nepajudins jį nuteisti. 

— Vadinasi, turi sukelti tokį triukšmą, kad jį išgirstų ir net 
užuostų Springfilde, - tarė Džėjus. - O jeigu nepadės valstijos pa- 
reigūnai, turėsi kreiptis į Vašingtoną. 

— Iki šiol niekas iš valdžios nenorėjo bent truputį pasijudinti 
dėl nužudytos indėnės. 

— Tada, — pareiškė Džėjus, - jei kaltė akivaizdi, reikės surinkti 
garbingų vyrų, mokančių elgtis su ginklais. 

— Tu taip ir padarytum? 

Džėjus į jį pažvelgė apstulbęs. 

— Žinoma. O tu - ne? 

Robas papasakojo apie savo priesaiką nesigriebti smurto. 

— Aš tokių dvejonių neturiu, mielas drauge! Jei blogi žmonės 
man grasina, turiu teisę atsikirsti. 

— Tavo Biblija sako - nežudyk! 

— Cha! Ji taip pat sako — akis už akį, dantis už dantį. Ir dar — 
kas mirštamai sumuša žmogų, turi būti nubaustas mirti. 

— „Jei kas suduotų per dešinį skruostą, atsuk ir kairį“ 

— Čia jau ne iš mano Biblijos, - atsakė Geigeris. 

— Čia ir bėda, Džėjau! Per daug tų biblijų, ir kiekviena skelbia 
esanti tikroji. 

Geigeris užjausdamas šyptelėjo. 

— Robai, nė už ką nemėginu tavęs atkalbėti nuo laisvamany- 
bės. Bet pasakysiu: „Dievo baimė yra išminties pradžia“ 

Bet kambaryje pasirodė moterys su arbata, ir pokalbis nukry- 
po kitur. 

Vėliau Robas dažnai galvojo apie draugą, kartais ir su apmau- 
du. Džėjui buvo lengva. Kelis kartus per dieną jis užsimesdavo 
savo spurguotą maldos skraistę, ši apgaubdavo jį tikrumu bei 
aiškumu, ir nebereikėjo abejoti nei vakarykšte diena, nei rytoju- 
mi. Viskas numatyta: šitai leidžiama, šitai draudžiama, kiekviena 
kryptis sužymėta. Džėjus tikėjo Jehovos ir žmogaus įstatymais, 
tad jam tereikėjo laikytis senovę menančių įsakymų ir Ilinojaus 
generalinės asamblėjos nutarimų. 

Robo idealas - mokslas: anaiptol nelengvas ir dar mažiau pa- 
guodos teikiantis tikėjimas. Čia dievybė — tiesa, abejonė kūrė jos 
liturgiją, o malonė ir palaima kilo iš įrodymo. Paslapčių tokioje re- 
ligijoje slypėjo ne mažiau nei kitose, galimybės skendėjo šešėliuo- 
se, ir, jų siekiant, laukė begaliniai pavojai, atšiaurios viršukalnės ir 
neįžvelgiamos bedugnės. Ji neturėjo aukštesniosios galios, išsklai- 
dančios tamsą ir grėsmes, tad Robas privalėjo kliautis vien savo 
ribotu protu, sprendžiant, kuris kelias yra saugus ir patikimas. 

Žiemiškai šaltą ketvirtą naujų 1852 metų dieną mokykloje vėl 
pratrūko smurtas. 

Tą stingdantį rytą Reičelė pavėlavo į pamokas. Atėjusi neį- 
prastai tyliai smuko savo vieton, nė nešyptelėjusi Šamanui. Jis nu- 
stebęs pamatė, kad į klasę įžengė ir jos tėvas. Džeisonas Geigeris 
nuėjo prie stalo ir pažvelgė į poną Bajersą. 

— O, ponas Geigeris!: Malonu matyti! Kuo galėčiau padėti? 

Rodomoji pono Bajerso lazdelė gulėjo ant stalo. Džėjus Geige- 
ris ją čiupo ir šėrė mokytojui per veidą. 

Ponas Bajersas pašoko, parversdamas kėdę. Buvo visa galva 
aukštesnis už Džėjų, bet ne itin tvirto sudėjimo. Nuo tos dienos 
tokio juokingo vaizdo niekas nebeužmiršo — nedidukas storulis, 
nustvėręs paties mokytojo lazdelę, vaiko jauną aukštą vyrą, jo ran- 
ka vis kyla ir leidžiasi, o mokytojas, sprendžiant iš veido, niekaip 
negali patikėti, kad šitai vyksta. 

Bet tą rytą iš Džėjaus Geigerio niekas nesijuokė. Mokiniai 
sėdėjo sustingę ir užgniaužę kvapą. Apstulbę ne mažiau už poną 
Bajersą; tai buvo keisčiau net už Alekso muštynes su Luku. Šama- 
nas beveik nenuleido akių nuo Reičelės. Matė, kad jos veidas iš 
pradžių buvo net patamsėjęs iš sumišimo, bet paskui išblyško kaip 
drobė. Atrodė, lyg stengiasi tapti tokia pat kurčia, kaip jis, gal dar 
ir akla, kad nereikėtų matyti ir girdėti to, kas čia dedasi. 

— Ką, po velniais, darote? — ponas Bajersas kilstelėjo rankas, 
prisidengdamas veidą, ir sukvykė iš skausmo, nes rodomoji lazde- 
lė kirto per šonkaulius. Jis grėsmingai žengė prie Džėjaus. - Pra- 
keiktas idiotas! Išprotėjęs žydelis neūžauga! 

Džėjus jį tebekapojo ir stūmė durų pusėn, kol ponas Bajersas 
nėrė pro jas ir iš visų jėgų jomis trenkė. Džėjus paėmė jo paltą ir 
išmetė ant sniego, tada grįžo, sunkiai alsuodamas, ir atsisėdo ant 
mokytojo kėdės. 

— Šiandien pamokų nebus, — tarė pagaliau, pasišaukė Reičelę 
ir namo išjojo su ja, o sūnus Deividą ir Hermaną paliko eiti su 
Koulų berniukais. 

Lauke buvo šalta. Šamanas ėjo, galvą apsimuturiavęs dviem 
šalikais — vienas apie galvą ir surištas po smakru, kitas ant nosies 
ir burnos - bet vis tiek įkvėpus šnervės akimirką apšerkšnydavo. 

Grįžęs Aleksas nulėkė papasakoti motinai, kas nutiko moky- 
kloje, bet Šamanas patraukė pro namą prie upės, o ten išvydo, kad 
nuo šalčio ledas sutrūkinėjo ir tikriausiai turėjo neblogai pokšėti. 
Netoli apsnigto Makvos Zedonoso-te šaltis perskėlė ir didelės kin- 
rožės kamieną — atrodė tarsi susprogdintas žaibo. 

Jis džiaugėsi, kad Reičelė viską papasakojo Džėjui. Palengvė- 
jo, nes pono Bajerso nereikės žudyti, ir kartuvės dabar turbūt 
nebegrės. Tačiau kažkas, lyg koks nepraeinantis niežulys, nedavė 
ramybės: ir Oldenas mano, kad muštis galima, esant būtinybei, 
ir Džėjus muša, gindamas dukterį, bet kodėl taip keistai prieš tai 
nusistatęs jo tėvas? 


22 


NAKTINIS LIGONIS 


MARŠALUI BAJERSUI Iš HOLDENO PERKĖLOS PASPRUKUS, JAU PO 
kelių valandų buvo sudarytas komitetas, turintis surasti ir pasam- 
dyti kitą mokytoją. Į jo vietą paskyrė Polą Viljamsą, norėdami pa- 
brėžti: kalvis nekaltinamas už tai, kad jo pusbrolis ponas Bajersas 
pasirodė esąs nekoks. Taip pat Džeisoną Geigerį, parodydami, kad 
žmonės juo pasitiki ir mano - išvarydamas poną Bajersą, pasielgė 
teisingai. Į komitetą įtrauktas ir draudimo agentas Kerolas Vilken- 
sonas, ir labai laiku, nes ką tik apmokėjo nedidelį gyvybės draudi- 
mo polisą, kurį Džonas Mereditas, Rok Ailende turintis parduo- 
tuvę, buvo sudaręs savo tėvo vardu. Mereditas pasakojo Kerolui, 
koks jis dėkingas savo pusseserei Dorotei Bernham, kuri atsisakė 
mokytojos darbo, kad galėtų iki paskutinių dienų slaugyti jo tėvą. 

Komitetas pakvietė Dorotę Bernham pasikalbėti, ir Vilkenso- 
nui patiko ne itin gražus veidas, bei tai, kad, artėdama prie tris- 
dešimties, tebebuvo senmergė, vadinasi, vedybos vargu ar galė- 
jo sutrukdyti dirbti mokykloje. Polas Viljamsas šiai kandidatūrai 
pritarė, nes reikėjo kuo greičiau ką nors pasamdyti, kad žmonės 
pamirštų tą prakeiktą pusbrolį Maršalą. Džėjui ji pasirodė priim- 
tina, nes apie mokytojo darbą kalbėjo pasitikėdama savimi, ramiai 
ir džiugiai — tai liudijo, kad dirba iš širdies. Mokytoją pasamdė už 
17,5 dolerio ketvirčiui, tai yra pusantro dolerio mažiau negu ponui 
Bajersui, nes ji - moteris. 

Praėjus aštuonioms dienoms po pono Bajerso pabėgimo, mo- 
kytoja paskirta panelė Bernham. Pono Bajerso nustatytos sėdėji- 
mo tvarkos ji nekeitė, nes vaikai buvo pripratę. Anksčiau Dorotė 

mokytojavo dviejose mokyklose: viena — Blumo kaime, mažesnė 
už šitą, kita Čikagoje, didesnė. Iki šiol turėjo tik vieną mokinį, tu- 
rintį fizinį trūkumą — jis šlubavo. Dabar vienas berniukas klasėje 
buvo kurčias. 

Pirmą kartą kalbėdamasi su jaunuoju Robertu Koulu nuste- 
bo: vaikas iš suolo nemato, ką kalba vaikai. Mokykloje buvo kėdė 
užėjusiems suaugusiesiems, ir panelė Bernham ją davė Šamanui: 
pastatė priešais suolą ir šiek tiek šone, kad galėtų matyti ir klasės 
draugų, ir jos lūpas. 

Kitas didelis įvykis Šamanui — muzikos pamoka. Kaip įpratęs, 
jis susirengė išnešti pelenus ir atnešti malkų, bet panelė Bernham 
liepė grįžti į vietą. 

Dorotė Bernham mokiniams duodavo toną, pūstelėdama 
į mažutę apvalią dūdelę, ir sakydavo žodžius kylančiai gamai: 
„Mes-my-lim-sa-vo-mo-kyk-lą!“, o paskui — krintančiai: „Čia- 
mo-ko-mės-ir-au-ga-me!“ Vos kartą sudainavus, ji pamatė, kad, 
įtraukdama kurčiąjį berniuką, jam nepadėjo: jaunasis Koulas tik 
sėdėjo ir žiūrėjo, o netrukus žvilgsnyje neliko nieko, tik blausi, jai 
visiškai nepakenčiama kantrybė. Jam būtinai reikia instrumento, 
kurio virpesiai leistų „girdėti“ muzikos ritmą, pagalvojo ji. Gal bū- 
gno? Bet būgnas darkytų girdinčių vaikų muziką. 

Šiek tiek pamąsčiusi, nuėjo į Haskinso parduotuvę ir išprašė 
dėžutę nuo cigarų. Į ją įdėjo šešis stiklinius rutuliukus, tokiais ber- 
niukai pavasarį mėgsta žaisti. Pakračius dėžutę, rutuliukai barškė- 
jo per garsiai, tad dėžutę ji išklijavo skiaute minkštų mėlynų senų 
marškinių ir liko patenkinta. 

Kitą rytą mokantis muzikos, Šamanui padavė dėžutę ir, vaikams 
dainuojant „Ameriką“, jis pakratydavo sulig kiekviena nata. Berniu- 
kas pagavo ritmą, iš mokytojos lūpų išskaitydamas, kada ją kreste- 
lėti. Dainuoti Šamanas negalėjo, bet suvokė, kas yra ritmas, ir tyliai 
kartojo kiekvienos klasės draugų dainuojamos dainos žodžius. Visi 
netrukus priprato prie negarsaus „Roberto dėžutės“ dunksėjimo. 

Šamanas tą cigarų dėžutę mėgo. Jos etiketė vaizdavo tam- 
siaplaukę, stačiakrūtę, plonu šilku apsisiautusią karalienę, greta 
buvo užrašas „Panatellas de la Jardines de la Reina“ ir Gotlibo ta- 
bako importo kompanijos Niujorke ženklas. Prikišęs nosį arčiau, 
užuosdavo kvapų kedrą ir vos juntamą kubietiško tabako aromatą. 

Panelė Bernham netrukus nusprendė, kad visi berniukai paei- 
liui į mokyklą ateis anksčiau, išneš pelenus ir prineš malkų. Nors 
pats Šamanas niekada šitaip nesvarstė, jo gyvenimas itin pasikeitė 
į gera todėl, kad Maršalas Bajersas nepajėgė susilaikyti neglostęs 
paauglės krūtų. 


Kovo pradžioje, dar neatlėgus šalčiams, prerija tebebuvo su- 
stingusi ir kieta lyg titnagas. Robo Džėjaus laukiamajame kas rytą 
būriavosi pacientai, ir jis, baigęs priėmimą, skubėdavo aplankyti 
kuo daugiau ligonių, nes po kelių savaičių keliauti per purvynus 
turėjo būti tikra kankynė. Jei Šamanui nereikėdavo eiti į mokyklą, 
ir daktaras galėjo negaišdamas skubėti vidun pas pacientą. 

Vieną vėlyvą pilką tarsi švinas popietę jie jojo paupiu, ką tik 
aplankę pleuritu sergantį Fredį Volą. Robas Džėjus svarstė, ar pa- 
sukti pas Aną Freizer, kuri visą žiemą prastai laikėsi, o gal atidėti 
kitai dienai, kai tarp medžių pasirodė trys raiteliai. Kaip ir Koulai, 
buvo susisupę ir apsimuturiavę nuo šalčio, bet Robui Džėjui krito 
į akis, kad visi ginkluoti — du šautuvus pasikabinę ant diržų, tre- 
čias — dėkle prie balno. 

— Regis, būsi daktaras. 

Robas Džėjus linktelėjo. 

— Ojūs kas? 

— Turime draugą, jam labai reikia gydytojo. Susižeidęs mažumą. 

— Kaip susižeidė? Lūžo kaulai ar dar kas? 

— Ne. Na, gerai nežinome. Gal pašovė. Štai čia, — jis plekštelėjo 
sau per kairės rankos petį. 

— Kraujavo smarkiai? 

— Ne. 

— Gerai, nujosiu, bet pirma berniuką palydėsiu namo. 
džiau. — Žinome, kur gyveni, — kitoje apylinkės pusėje. Iki mūsų 
draugo — ilgas kelias nuo čia šita kryptimi. 

— Toli? 

— Maždaug valanda kelio. 

Robas Džėjus atsiduso. 

— Veskite. 

Kalbėjęs vyras nujojo pirmas. Robui nepraslydo pro akis, kad 
anie palaukė, kol jis pasuks tam iš paskos, ir tada sekė gerokai at- 
silikę, užstodami kelią atgal. 


Iš pradžių Robas neabejojo, jie jojo į šiaurės vakarus. Vingiavo 
ir kartkartėmis tuo pačiu keliu grįždavo — panašiai pėdas mėto ir 
skalikų vejama lapė. Jų gudrybės naudos davė: netrukus jis susi- 
painiojo ir nežinojo, kur esąs. Maždaug po pusvalandžio pasiekė 
mišku apaugusią kalvotą vietovę tarp upės ir prerijos. Slėniuose 
tarp kalvų plytėjo pelkės, kol kas užšalusios ir lengvai pereinamos, 
bet, prasidėjus atlydžiui, virstančios neįveikiamais purvo grioviais. 

Vadovas sustojo. 

— Turiu užrišti akis. 

Robui Džėjui neliko nieko kita, tik sutikti. 

— Luktelėk, — tarė ir veidu atsisuko į Šamaną. — Jie užriš tau akis, 
bet nieko nebijok, — pasakė ir lengviau atsikvėpė, kai šis linktelėjo. 
Akis uždengęs raištis toli gražu nebuvo švarus, bet Robas vylėsi, 
kad Šamanui pasisekė labiau; buvo bjauru galvoti, kad jo sūnui prie 
odos liečiasi svetimo žmogaus prakaitas ir išdžiūvę snargliai. 

Robo arklį jie vedė už pavadžio. Tarp kalvų jojo ilgokai, bet ti- 
kriausiai užrištomis akimis laikas slinko lėčiau. Arklys po juo ėmė 
kopti šlaitu, ir netrukus jie sustojo. Nurišus raištį, pasirodė, kad 
stovi po aukštais medžiais prieš mažą būstą, greičiau pašiūrę, o 
ne prieš namą. Diena jau blėso, tad akys greitai apsiprato. Robas 
pamatė, kaip jo vaikas markstosi. 

— Šamane, kaip laikaisi? 

— Gerai, tėte. 
gana supratingas ir jam tikrai neramu. Tačiau, jiems trepsint, kad 
pagyvėtų kraujotaka, ir žengiant į pašiūrę, Robas Džėjus net tru- 
putį pralinksmėjo, pastebėjęs sūnaus akyse sužibus ne tik baimę, 
bet ir susidomėjimą. Jis tik dar kartą pyktelėjo ant savęs, kad nera- 
do būdo berniuko palikti toliau nuo tokių pavojų. 


Židinyje žioravo anglys, buvo šilta, bet labai trošku. Baldų ne- 
buvo. Storas vyras gulėjo ant žemės, atsirėmęs į balną, ir ugnies 
šviesoje Šamanas pastebėjo, kad jo galva nuplikusi, bet veidas toks 

plaukuotas, kaip daugumos vyrų galva. Suglamžytos antklodės 
ant grindų liudijo, kur miega kiti. 

— Ilgokai užtrukote, — tarė storasis vyras. Rankose laikė juodą 
butelį. Gurkštelėjo iš jo ir užsikosėjo. 

— Niekur negaišome, — niūriai atsiliepė pirmas jojęs vyras. 

Jam nuo veido nusivyniojus šaliką, Šamanas pamatė nedidelę 
baltą barzdą. Atrodė už kitus vyresnis. Jis uždėjo ranką Šamanui 
ant peties ir spustelėjo. 

— Sėsk, — tarė, lyg liepdamas šuniui. 

Šamanas pritūpė netoli ugnies. Ten ir liko, nes gerai matė ir 
sužeistojo, ir tėvo burnas. 

Vyresnysis iš dėklo išsitraukė pistoletą ir atsuko į Šamaną. 

— Na, daktare, mūsų draugą pagydyk kaip reikiant! 

Šamanas labai išsigando. Skylė vamzdžio gale atrodė tarsi ap- 
vali nemirksinti akis. 

— Kol kas nors laiko ginklą, nieko nedarau, — jo tėvas pasakė 
ant grindų gulinčiam vyrui. 

Storasis suprato. 

— Nešdinkitės, - pasakė savo vyrams. 

— Prieš išeidami, — tarė Šamano tėvas, — atneškite vandens ir 
užkurkite ugnį. Vandenį užvirinkite. Turite dar šviesos? 

— Žibintą, — atsiliepė vyresnysis. 

— Atneškite, — Šamano tėvas storajam vyrui ranką priglaudė 
prie kaktos. Atsagstęs praskleidė marškinius. — Kada tai nutiko? 
tavo berniukas. 

— Mano jaunesnysis. 

— Kurčiasis. 

— Atrodo, šį tą Žinai apie mano šeimą. 

Vyras linktelėjo. 

— Apie vyresnįjį kalbama, kad jis - mano brolio Vilo darbas. 
Jei bus kaip manasis Vilis, tai jau tikrai pasiutęs. Žinai, kas aš? 

— Nesunku atspėti, - dabar Šamanas pamatė, kaip tėvas pa- 
silenkė visai arti prie ano vyro veido ir įsmeigė akis. — Abu jie — 
mano berniukai. Jei kalbi apie vyresnįjį mano sūnų, žinok - jis yra 
vyresnysis mano sūnus. Ir ateityje nuo jo laikysiesi kuo toliau, kaip 
ir laikeisi iki šiol. 

Vyras ant grindų šyptelėjo. 

— O kodėl gi negalėčiau juo domėtis? 

— Pati svarbiausia priežastis — kad jis yra puikus ir doras vai- 
kas, kurio neabejotinai laukia padorus gyvenimas. Ir jeigu jis buvo 
tavo brolio, tai jam tikrai nelinkėtum būti ten, kur dabar esi pats — 
kaip koks sužeistas ir medžiojamas žvėris guli ant purvinos žemės 
ankštoje pradvisusioje, į kiaulidę panašioje slėptuvėje. 

Jie ilgokai žiūrėjo vienas į kitą. Paskui vyras krustelėjo ir su- 
siraukė iš skausmo, tad Šamano tėvas ėmėsi darbo. Padėjęs į šalį 
butelį, nuvilko marškinius. 

— Kitoje pusėje žaizdos nėra. 

— Ta bjaurybė viduje, galėjau iš karto pasakyti. Ko gero, velniš- 
kai skaudės, kai jos ieškosi. Gal duok dar vieną kitą gurkšnį. 

— Ne. Duosiu ko kito, kad užmigtum. 

Vyras blykstelėjo akimis. 

— Nesirengiu užmigti, kad gulėčiau bejėgis, o tu darytum, kas 
šaus į galvą. 

— Kaip nori, - atsiliepė Šamano tėvas. 

Jis atidavė butelį ir, laukdamas, kol įkais vanduo, leido gerti. 
Paskui švaria skepeta iš savo krepšio ir rudu muilu nuplovė plotą 
apie žaizdą, kurios Šamanas gerai neįžiūrėjo. Daktaras Koulas iš- 
sitraukė ploną plieninį zondą ir įkišo į kulkos paliktą skylę. Stora- 
sis vyras sustingo, plačiai išsižiojo ir kiek galėdamas iškišo didelį 
raudoną liežuvį. 

— Ji ten beveik prie pat kaulo, bet kaulas sveikas. Pataikiusi 
turbūt jau nebeturėjo jėgos. 

— Pasisekė, - atsiliepė vyras. — Tolokai tas šunsnukis buvo. 

Jo barzda nuo prakaito susivėlusi, oda papilkėjusi. 

Šamano tėvas iš krepšio išsiėmė chirurgines žnyples sve- 
timkūniams traukti. 

— Išimsiu šituo įrankiu. Jis žymiai storesnis už zondą, todėl 
skaudės kur kas labiau. 

— Nesijaudink. 

Paskui jis pasuko galvą, ir Šamanas nebematė, ką kalba, bet, ma- 
tyt, paprašė ko nors stipresnio už viskį. Tėvas iš krepšio ištraukė ete- 
rio kūgį ir pamojo Šamanui. Šis kelis kartus buvo matęs, kaip duo- 
damas eteris, bet to dar nedaręs. Dabar jis atsargiai laikė kūgį virš 

storulio burnos ir nosies, o tėvas lašino. Kulkos palikta skylė buvo 
didesnė, negu Šamanas manė, o kraštelis tamsiai raudonas. Pacien- 
tui užmigus, tėvas labai atsargiai ir pamažu įkišo žnyples. Prie sky- 
lės krašto atsirado skaisčiai raudonas lašas ir nusirito per paciento 
ranką. Bet netrukus žnyplės buvo ištrauktos, o jose - švininė kulka. 

Tėvas ją švariai nuplovė ir numetė ant antklodės, kad vyras 
atsigavęs rastų. 

Paskui šūktelėjo šaltyje laukiantiems vyrams, ir jie atsinešė 
ant stogo laikytą puodą su sušalusiomis baltosiomis pupomis. 
Atitirpdę virš ugnies, jų davė ir Šamanui, ir tėvui. Pupose buvo 
dar kažkokių gabalėlių, gal triušienos, ir Šamanas pagalvojo, kad 
nepakenktų prisidėti melasos, bet viską godžiai suvalgė. 

Po vakarienės tėvas dar pašildė vandens ir nuprausė pacientui 
visą kūną. Vyrai iš pradžių į tai žiūrėjo įtariai, o paskui nuobo- 
džiaudami. Jie atsigulė ir užmigo, bet Šamanas nemiegojo. Netru- 
kus pacientas ėmė baisiausiai vemti. 

— Sumaišius viskį su eteriu, gerai nebūna, — pasakė tėvas. — 
Miegok, aš jį prižiūrėsiu. 

Šamanas taip ir padarė, o kai tėvas jį papurtė žadindamas ir 
liepė rengtis viršutinius drabužius, pro sienų plyšius jau brovėsi 
pilka šviesa. Storasis gulėdamas juos stebėjo. 

— Gerokai skaudės dvi tris savaites, — pasakė Šamano tė- 
vas. - Palieku šiek tiek morfino, nedaug, bet tik tiek čia turiu. Visų 
svarbiausia, kad žaizda neužsiterštų. Jei audiniai pradės apmirti, 
kviesk — atvyksiu iš karto. 

Vyras prunkštelėjo. 

— Nė velnio! Kol susirengsi atvykti, mūsų pėdos bus jau atau- 
šusios. 

— Na, jei bus kas negerai, atsiųsk žmogų. Atvyksiu, nesvarbu kur. 

Storulis linktelėjo. 

— Gerai sumokėkite, — pasakė baltabarzdžiui. Šis, ištraukęs iš 
pinigų ryšulio, padavė pluoštą banknotų. Šamano tėvas pasiėmė 
du banknotus po vieną, kitus numetė ant antklodės. 

— Pusantro dolerio už atvykimą naktį, penkiasdešimt centų — 
už eterį, — jis jau sukosi eiti, bet atsigręžė. — Gal, vyrai, ką nors ži- 
note apie Elvudą Patersoną? Kartais keliauja su tokiu Henku Kofu 
ir jaunesniu Leniu. 

Visi žiūrėjo bereikšmiais veidais. Vyras ant grindų pakratė gal- 
vą. Šamano tėvas linktelėjo, ir jie žengė laukan, kur oras kvepėjo 
vien tik medžiais. 


Šį kartą su jais joti rengėsi tik vakare juos vedęs vyras. Palaukė, 
kol užsės ant arklio, o tada vėl užrišo akis. Robas Džėjus girdėjo, 
kaip sūnus ėmė tankiau alsuoti, ir pagalvojo, kad geriau būtų pa- 
kalbėjęs su juo, kol Šamanas dar matė jo lūpas. 

Klausėsi įtempęs ausis. Jų arklį vedė už pavadžio, priekyje 
buvo girdėti kanopų kaukšėjimas. Už nugaros tylu. Bet kuris iš jų 
galėjo laukti prie tako. Galėjo leisti prajoti, tada palinkti priekin, 
ginklą prikišti per kelis colius nuo galvos ir paspausti gaiduką. 

Jojo ilgai. Pagaliau stabtelėjo, ir Robas suprato: jei šaus, tai da- 
bar. Tačiau nurišo akis. 

— Dabar jokite ton pusėn. Netrukus pasieksite pažįstamas vietas. 

Markstydamasis Robas Džėjus linktelėjo ir, žinoma, neužsi- 
minė, kad jau suprato, kur jie dabar yra. Jie nujojo viena kryptimi, 
plėšikas — kita. 

Netrukus Robas Džėjus sustojo miškelyje, nes abiem reikėjo 
nusilengvinti ir pamankštinti kojas. 

— Šamanai, vakar žiūrėjai, kai kalbėjausi su tuo peršautu 
žmogumi? 

Berniukas, nenuleisdamas akių, linktelėjo. 

— Sūnau, ar supratai, apie ką kalbėjome? 


Vaikas vėl linktelėjo. 

Robas patikėjo. 

— O kaipgi čia yra, kad supranti tokias kalbas? Kas nors su 
tavimi jau šnekėjo apie... — jis negalėjo ištarti „tavo motiną“. — 
Apie brolį? 


— Mokykloje kai kurie berniukai... 

Robas Džėjus atsiduso. Veidas toks jaunas, o akys senos, pa- 
galvojo. 

— Šamanai, klausyk! Tai, kas buvo, — kelionė pas tuos žmones, 
pašauto vyro gydymas ir ypač tai, ką su juo kalbėjau, - manau, 
turi likti mūsų paslaptimi. Tavo ir mano. Nes papasakojus broliui 
ir mamai gali būti skaudu. 

— Gerai, tėte. 

Jie vėl sėdo ant arklio. Pūstelėjo šiltas vėjelis. Berniukas tei- 
sus, pagalvojo Robas, pagaliau prasideda pavasarinis atlydys. Po 
vienos kitos dienos jau plūs upeliai. Staiga jis krūptelėjo, išgirdęs 
stingdantį Šamano balsą. 

— Tėte, noriu būti kaip tu. Noriu būti geras gydytojas. 

Robui ėmė peršėti akys. Dabar buvo netinkamas laikas - balne 
jis sėdėjo nusigręžęs nuo Šamano, berniukas sušalęs, alkanas ir 
pavargęs — aiškinti, jog, būnant kurčiam, kai kurių svajonių įgy- 
vendinti neįmanoma. Kol kas jis tik ištiesė savo ilgas rankas už 
nugaros ir sūnų patraukė priekin, arčiau savęs. Jautė, kaip jam prie 
nugaros Šamanas glaudžiasi kakta. Galų gale nustojo graužtis ir 
snustelėjo tik vieną kitą akimirką lyg išbadėjęs žmogus, bijantis, 
kad tuoj praris visą lėkštę saldumynų. Arklys, vienodai žingsniuo- 
damas, nešė namo. 

ATSAKYMAI IR KLAUSIMAI 


Tikėjimo vėliavos institutas 
Palmerio gatvė Nr. 282, 
Čikaga, Ilinojus 

1852 m. gegužės 18 d. 


Dr. Robertui Koului, 
Holdeno Perkėla, 
Ilinojus 


Gerbiamasis daktare Koulai, 

gavome jūsų laišką, kuriame prašote žinių, kur rasti tėvą 
Elvudą Patersoną. Apgailestaujame, tačiau šiuo klausimu 
padėti negalime. 

Kaip jums galbūt žinoma, mūsų Institutas rūpinasi ir 
Ilinojaus bažnyčiomis, ir Ilinojaus „Amerikos darbinin- 
kų“ organizacija, nešdamas krikščioniškąją Dievo žinią 
garbingiems šioje šalyje gimusiems ir savo rankų darbu 
sau duoną pelnantiems valstijos piliečiams. Praėjusiais 
nytojų, veiklą ir aplankė jūsų bendruomenę bei puikią jos 
bažnyčią. Tačiau vėliau iš Čikagos iškeliavo, ir nežinome, 
kur jis šiuo metu. 

Norėtume patikinti: jeigu sužinosime, būtinai pranešime. 
Bet jeigu turėtumėte klausimą, kai galėtų pagelbėti bet kuris 
puikus su mumis bendradarbiaujantis dieviškasis ganytojas, 

ar kokią nors teologinę problemą, kurią spręsti galėčiau pa- 
dėti ir aš pats, prašyčiau nedvejojant su manimi susisiekti. 

Jūsų Kristuje, 

(pasirašo) 

Oliveris Dž. Preskotas, D. D., direktorius 

Tikėjimo vėliavos institutas 


Maždaug tokio atsakymo Robas Džėjus ir tikėjosi. Netrukus 
jis sėdo ir išdėstė faktines Makva-ikvos nužudymo aplinkybes. 
Laiške pranešė apie Holdeno Perkėloje apsilankiusius tris nepa- 
žįstamus vyrus. Parašė apie trijų Makvos pirštų panagėse rastus 
žmogaus odos likučius skrodžiant ir apie daktarą Barą, nužudymo 
dienos popietę priėmusį tėvą Elvudą R. Patersoną dėl trijų gilių 
veido įdrėskimų. 

Jis išsiuntė vienodus laiškus Ilinojaus gubernatoriui į Sprin- 
gfildą ir abiem savo senatoriams į Vašingtoną. Tada prisivertė į 
Vašingtoną nusiųsti dar vieną egzempliorių, oficialiai adresuotą jo 
kongresmenui Nikui Holdenui. Valdžios atstovų prašė, naudojan- 
tis savo galiomis, surasti Patersoną ir du jo bendrus, taip pat ištirti 
bet kokias galimas jų sąsajas su Moters Lokės mirtimi. 


Birželio mėnesį Medicinos draugijos susirinkime dalyvavo 
svečias, gydytojas Naismitas, atvykęs iš Hanibalo Misūrio valstijo- 
je. Linksmai šnekučiuojantis prieš oficialiąją dalį, papasakojo apie 
ieškinį teismui, Misūryje paduotą vergo, kuris reikalauja jį pripa- 
Žinti laisvu žmogumi. 

— Prieš Juodojo Vanago karą daktaras Džonas Emersonas 
buvo paskirtas chirurgu čia, Ilinojuje, į Armstrongo fortą. Jis 
turėjo negrą Dredą Skotą. Vyriausybei leidus kurtis buvusiose 
indėnų žemėse, jis išsirinko sklypą tuometiniame Stivensone. 
Dabar ten — Rok Ailendas. Vergas tame sklype pasistatė lūšną ir 
kelerius metus gyveno, kad jo šeimininkas galėtų vadintis nauja- 
kuriu. Emersoną perkėlus į Viskonsiną, Dredas Skotas iškeliavo 
su chirurgu, o paskui grįžo su juo į Misūrį, kur daktaras mirė. 
Negras mėgino iš našlės išsipirkti laisvę sau, žmonai ir dviem 
dukterims. Tačiau ponia Emerson turėjo savų sumetimų ir ne- 
sutiko. Tada tas juodas akiplėša, reikalaudamas laisvės, kreipėsi į 

teismus ir teigė, kad Ilinojuje ir Viskonsine daugelį metų gyveno 
kaip laisvas žmogus. 

Tomas Bekermanas nusikvatojo: 

— Po šimts, juodis bylinėjasi! 

— Bet, — atsiliepė Džulijus Bartonas, - man regis, jo ieškinys 
gali būti pagrįstas. Ir Ilinojuje, ir Viskonsine vergija yra neteisėta. 

Daktaras Naismitas tebesišypsojo. 

— Žinoma, bet jis buvo parduotas ir pirktas Misūryje, ten ver- 
gija pripažįstama, ir į tą valstiją jis grįžo. 

Tobijas Baras atrodė susimąstęs. 

— Daktare Koulai, kokia jūsų nuomonė dėl vergijos? 

— Manau, - atsargiai rinkdamas žodžius, tarė Robas Džėjus, — 
žmogui būtina turėti gyvulį, jei juo rūpinasi, duoda pakankamai 
vandens ir pašaro. Tačiau netikiu, kad vienas žmogus galėtų būti 
kito žmogaus nuosavybė. 

Daktaras Naismitas pasistengė ir toliau kalbėti maloniai. 

— Džiaugiuosi, ponai, kad susitinkame kaip kolegos medikai, o 
ne kaip advokatai ar teisėjai. 

Matydamas akivaizdų to žmogaus nenorą veltis į nemalonų 
ginčą, daktaras Baras linktelėjo. 

— O kaip, daktare Naismitai, ten pas jus, Misūryje, šiais me- 
tais — ar daug choleros pasitaiko? 

— Choleros ne itin, bet daug susirgimų tuo vadinamuoju šal- 
tuoju maru, — atsakė daktaras Naismitas. Jis leidosi pasakoti apie 
numanomą ligos kilmę, ir dalyviai toliau aptarė vien medicinos 
reikalus. 


Po kelių dienų Robas Džėjus jojo pro Šventojo Pranciškaus 
Ksavero Asyžiečio seserų vienuolyną ir staiga nė kiek nesvarstęs 
įsuko į kiemą. 

Šį kartą jis buvo pastebėtas gerokai anksčiau. Jauna vienuolė iš 
daržo tuoj pat nuskubėjo vidun. Motina Miriama Feročija šypte- 
lėjusi pasiūlė vyskupo krėslą. 

— Turime kavos, - tarė taip, kad Robas pajuto - šitaip buvo ne 
visada. - Ar pageidautumėte? 

Visiškai nenorėjo eikvoti jų atsargų, tačiau jos veidas skatino 
padėkoti ir sutikti. Kava buvo juoda ir karšta. Ir labai stipri, bet, 
sprendžiant iš skonio, senstelėjusi, kaip ir jų religija. 

— Pieno nėra, —- linksmai pasakė motina Miriama. — Dievas 
dar turi atsiųsti karvę. 

Į klausimą, kaip laikosi vienuolynas, lyg šaltokai atsakė, kad 
joms sekasi išties neblogai. 

— Yra būdas, kaip jūsų vienuolynas galėtų gauti pinigų. 

— Visada išmintinga paklausyti, kai kas nors prabyla apie pi- 
nigus, — ramiai atsiliepė ji. 

— Esate slaugytojų vienuolynas, bet neturite vietos slaugyti. Aš 
gydau ligonius, reikalingus slaugos. Kai kurie už tai galėtų mokėti. 

Bet atsakas niekuo nesiskyrė nuo ankstesnio pokalbio, kai apie 
tai užsiminė pirmą kartą. Vyresnioji motinėlė susiraukė. 

— Mūsų tikslas — labdara. 

— Kai kurie ligoniai mokėti nepajėgūs. Slaugykite juos, ir tai 
bus labdara. Kiti pinigų turi. Slaugykite juos ir paremkite vie- 
nuolyną. 

— Kai Viešpats mums duos ligoninę, kurioje galėtume slaugyti, 
tada ir slaugysime. 

Robas nusivylė. 

— Gal galite pasakyti, kodėl neleidžiate vienuolėms ligonių 
slaugyti namie? 

— Negaliu. Nesuprasite. 

— Vis tiek pasakykite. 

Tačiau ji tik nutvilkė Robą rūsčiai lediniu žvilgsniu. Miriama 
Nuožmioji. | 

Robas Džėjus atsiduso ir gurkštelėjo kartaus gėrimo. 

— Yra dar vienas reikalas, - jis papasakojo kelis jam žinomus 
faktus ir apie savo pastangas gauti žinių apie Elvudą Patersoną. — 
Ar kartais nesate girdėjusi apie tą žmogų? 

— Apie Patersoną — ne. Bet girdėjau apie Tikėjimo vėliavos 
institutą. Prieš katalikus nukreipta organizacija, palaikoma slapta 
veikiančios draugijos, kuri remia ir Amerikiečių partiją. Ta drau- 
gija vadinasi Aukščiausiasis žvaigždėtosios vėliavos ordinas. 

— Iš kur sužinojote apie šitą... aukščiausią ir žvaigždėtą?... 

— Žvaigždėtosios vėliavos ordiną, - metė aštrų žvilgsnį. - Mo- 
tina Bažnyčia — labai plati organizacija. Ji turi būdų rinkti Žinias. 
Mes atgręžiame kitą skruostą, bet būtų kvaila nesužinoti, iš kurios 
pusės sulauksime dar vieno smūgio. 

— Gal bažnyčia gali padėti man rasti tą Patersoną? 

— Jaučiu, kad jums tai svarbu. 

— Manau, jis nužudė man brangų žmogų. Negalima leisti, kad 
žudytų ir toliau. 

— Negalite palikti Dievo teismui? 

— Ne. 

Ji atsiduso. 

— Vargu, ar padėtume rasti. Kartais neaprėpiamame bažny- 
čios tinkle pasiteiravimas nukeliauja vos vieną ar du žingsnius. Kai 
kada atsakymas taip ir neateina. Tačiau pasidomėsiu. 

Išėjęs iš vienuolyno, nujojo į Danielio Reinerio ūkį gydyti pa- 
temptos Lidijos Belės Reiner nugaros, bet nieko gero nenuveikė, 
o tada pasuko į Lesterio Šedo ožkų ūkį. Šedas vos išsikapanojo 
po krūtinės uždegimo ir galėjo būti puikiausias pavyzdys, kodėl 
vienuolių slauga būtų neįkainojama. Bet Robas Lesterį lankė dalį 
žiemos ir visą pavasarį kuo dažniau ir, didžiai padedamas ponios 
Šed, sveikatą sugrąžino. 

Robui pranešus, kad daugiau jam lankytis nebereikia, Šedas 
lengviau atsiduso, bet aiškiai būgštaudamas prabilo apie atlygį. 

— Gal kartais turite kokią neblogą melžiamą ožkelę? - paklau- 
sė Robas Džėjus, pats apstulbęs. 

— Turiu vieną gražuolėlę. Pieno dabar neduoda - šiek tiek per 
jauna melžti. Po poros mėnesių leisiu pasidarbuoti vienam patiki- 
mam raguotam smarkuoliui. Po penkių mėnesių — pieno kiek nori. 

Robas Džėjus besispyriojantį gyvulį išsivedė, pririšęs virve 
prie arklio, bet nujojo tik iki vienuolyno. 

Motina Miriama jam kuo mandagiausiai padėkojo, nors ne- 
praleido progos kandžiai užsiminti: apsilankęs po septynių mė- 
nesių, prie kavos gaus ir grietinėlės, tarsi priekaištaudama, kad ta 
dovana tarnaujanti tik savanaudiškiems jo įgeidžiams. 

Tačiau jis pastebėjo, kad akys sublizgo. Moteriai nusišypsojus, 
griežtas ir tvirtumo kupinas veidas atsileido ir įgavo šilumos, tad, 
jodamas namo, Robas jautėsi dieną praleidęs ne veltui. 


Dorotei Bernham jaunasis Robertas Koulas iš karto pasirodė 
esantis uolus ir protingas mokinys. Iš pradžių, išvydusi prastus jo 
pažymius pono Bajerso įvertinimų knygelėje, suglumo, o paskui 

įširdo, nes berniukas buvo nepaprastai guvaus proto, ir suprato: 
su juo buvo elgiamasi labai blogai. 

Mokytoja neturėjo nė menkiausios patirties dirbti su kurčiu 
mokiniu, bet ją visada džiugino naujos galimybės. 

Kitą kartą dviem savaitėms atsikrausčiusi gyventi į Koulų na- 
mus, sulaukė tinkamos progos pakalbėti su daktaru Koulu vienu du. 

— Man rūpi Roberto kalba, - pasakė ir išvydo jį linktelint; su- 
prato, kad kitus rūpesčius daktaras atidėjo į šalį. - Labai gerai, kad 
jis kalba aiškiai. Bet tikriausiai pats suprantate: yra kitų sunkumų. 

Robas Džėjus vėl linktelėjo. 

— Jo kalba negyva ir neįdomi. Prašiau, kad kalbėtų įvairesne 
intonacija, bet... - Robas papurtė galvą. 

— Man regis, vienodai kalba todėl, kad vis labiau užmiršta, 
kaip skamba žmogaus balsas — kaip kyla ir krinta. Manau, sugebė- 
tume priminti, - pasakė mokytoja. 


Po dviejų dienų, Lilianai Geiger leidus, mokytoja po pamokų 
Šamaną nusivedė pas Geigerius. Pastatė šalia pianino ir liepė ran- 
ką delnu žemyn padėti ant pianino viršaus. Iš visų jėgų taukštelė- 
jusi pirmą bosų klavišą ir laikydama jį prispaustą, kad virpesiai per 
dekos plokštę ir pianino korpusą nusklistų iki jo rankos, pažvelgė 
į Šamaną ir tarė: 

— Mes! 

Jos dešinė plaštaka delnu į viršų tebegulėjo ant pianino viršaus. 

Ji taukštelėjo gretimą klavišą. 

— My! - dešinė jos ranka kilstelėjo. 

Kitas klavišas. 

— Lim! — ranka vėl krustelėjo aukštyn. 

Nata po natos ji žengė kylančia gama, tardama atitinkamą 
jam jau įprastos litanijos dalį: „Mes-my-lim-sa-vo-mo-kyk-lą!“ 
Paskui lygiai taip pat nusileido krintančia gama: „Čia-mo-ko- 
mės-ir-au-ga-me“ 

Mokytoja vis skambino gamas, Šamanui leisdama kaip rei- 
kiant pajusti ranką pasiekiančių virpesių skirtumus ir stengdama- 
si, kad suvoktų, kaip sulig kiekviena nata kyla ir leidžiasi jos ranka. 

Paskui jam liepė tuos gamai pritaikytus žodžius dainuoti, ir ne 
be garso, kaip buvo įpratęs mokykloje, o tarti balsu. Į muziką tai 

nebuvo labai panašu, bet panelei Bernham muzikos ir nereikėjo. 
Ji norėjo, kad Šamanas imtų bent šiek tiek keisti balso aukštį, ir po 
daugelio mėginimų balsas tikrai kito. Tačiau kilo gerokai daugiau 
negu per vieną natą, ir Šamanas akylai žiūrėjo, kaip mokytojos 
nykštys ir smilius jam rodo vis kitą mažutį atstumą. 

Taip nenuilsdama spaudė Šamaną, ir jam tai nepatiko. Panelės 
Bernham kairės rankos pirštai, barbendami klavišus, žingsniavo 
pirmyn atgal, atkakliai lipo gamų laipteliais tai aukštyn, tai žemyn. 
Dešinė ranka vienu judesiu kilstelėdavo per vieną natą, o paskui 
lygiai taip leisdavosi. Šamanas vis iš naujo karkė apie savo mei- 
lę mokyklai. Kartais veidas apsiniaukdavo, dukart akyse sublizgo 
ašaros, bet mokytoja, regis, to nė nepastebėjo. 

Galų gale baigė skambinti. Išskėtusi rankas, jaunąjį Robertą 
Koulą apkabino, palaikė glėbyje ir paleisdama dar porą kartų pa- 
glostė tankius plaukus ant pakaušio. 

— Eik namo, - tarė, bet sustabdė, vos jam nusigręžus. — Rytoj, 
po pamokų, vėl mokysimės. 

— Gerai, panele Bernham, - tarė niūriai. Šamano balsas skam- 
bėjo vienodai, bet ji nenusiminė. Berniukui išėjus, liko sėdėti prie 
pianino ir gamas paskambino dar kartą. 

— Gerai, — pakartojo. 


Pavasaris tais metais prabėgo greitai - trumpas malonios šilu- 
mos laikotarpis, po kurio lygumas lyg antklodė prislėgė sekinanti 
kaitra. Birželio viduryje vieną karštą penktadienio rytą Robą Džė- 
jų Rok Ailendo Didžiojoje gatvėje sustabdė kvakeris Džordžas 
Klaiburnas, anksčiau buvęs ūkininkas, o dabar grūdų pirklys. 

— Daktare, gal turėtumėte valandėlę šnektelėti? — mandagiai 
kreipėsi Klaiburnas, ir pagal visuotinai priimtą paprotį abu pasi- 
traukė iš saulėkaitos į beveik apčiuopiamą vėsą karijos šešėlyje. 

— Girdėjau, tamsta užjaučiate žmones, kenčiančius vergijoje. 

Tokia nuomonė Robą Džėjų sutrikdė. Grūdų pirklį pažinojo 
tik iš matymo. Žmonės kalbėjo, kad Džordžas Klaiburnas — geras 
verslininkas, apsukrus, bet garbingas. 

— Mano asmeninės pažiūros — tik mano paties reikalas. Iš ko 
galėjote išgirsti? 

— Iš daktaro Baro. 

Robas prisiminė jų pokalbį su daktaru Naismitu prieš Medici- 
nos draugijos susirinkimą. Ir pastebėjo, kaip Klaiburnas apsidairė, 
įsitikindamas, kad žmonių arti nėra. 

— Mūsų valstijoje vergija uždrausta, bet Ilinojaus pareigū- 
nai pripažįsta kitų valstijų gyventojų teisę turėti vergų. Todėl iš 
pietinių valstijų pabėgę vergai sulaikomi ir grąžinami jų šeimi- 
ninkams. Su jais elgiamasi žiauriai. Esu savo akimis matęs didelį 
namą Springfilde, padalytą į mažutes kameras, kiekvienoje prie 
sienos pritvirtintos sunkios grandinės ir pančiai kojoms. Kai kas iš 
mūsų... kas panašiai mąsto, kam vergija yra blogis, stengiasi padėti 
pabėgusiems į laisvę. Kviečiame ir jus prisidėti Dievo garbei. 

Robas Džėjus laukė, kad Klaiburnas pasakytų daugiau, bet 
paskui suvokė, kad tai — tarsi siūlymas. 

— Padėti jiems... kaip? 

— Nežinome, iš kur jie atvyksta. Nežinome, kur keliauja to- 
liau. Juos mums atveda ir pasiima tik tamsiomis, be mėnesienos 
naktimis. Jums reikia padaryti saugią slėptuvę vienam Žmogui. 
Įrengti bulvių rūsį, kokį užkaborį, urvą žemėje. Maisto trims ar 
keturioms dienoms. 

Robas Džėjus nesvarstė nė akimirkos. Tik papurtė galvą. 

— Apgailestauju. 

Klaiburno veido išraiška nerodė nei nustebimo, nei pasipikti- 
nimo, bet atrodė kažkuo pažįstama. 

— Ar galiu tikėtis, kad mūsų pokalbį laikysite paslaptyje? 

— Taip. Taip, žinoma. 

Klaiburnas atsikvėpė ir linktelėjo. 

— Telydi tamstą Dievas, — tarė jis. Abu žengė iš šešėlio į karštį. 


Po dviejų dienų Geigeriai apsilankė pas Koulus sekmadienio 
pietų. Koulų berniukams tai patiko, nes pietūs tada būdavo praš- 
matnūs. Iš pradžių Sara piktindavosi, pastebėjusi, kad Geigeriai, 
pietaudami pas juos, laikosi savo kašruto taisyklių ir nevalgo jos 
kepsnių. Bet ilgainiui suprato ir prisitaikė: jiems ateinant pietų, vi- 
sada pagamindavo ir kitokių patiekalų — sriubos be mėsos, įvairių 
apkepų, daržovių, desertų. 

Džėjus atsinešė laikraštį, Rok Ailendo „Savaitės sargą“, su 
straipsniu apie Dredo Skoto bylą ir pasakė: jokių ar beveik jokių 
galimybių laimėti tas vergas neturi. 

— Malkolmas Hovardas sako, kad Luizianoje visi turi vergų, — 
tarė Aleksas, o jo motina nusišypsojo. 

— Ne visi, — negarsiai atsiliepė ji. - Abejoju, ar Malkolmo Ho- 
vardo tėtis ten ką nors apskritai turėjo, jau nekalbant apie vergus. 

— O tavo tėtis Virdžinijoje turėjo vergų? — paklausė Šamanas. 

— Mano tėtis turėjo tik mažą lentpjūvę, - atsakė Sara. — Turėjo 
tris vergus, bet paskui atėjo sunkūs laikai, teko parduoti ir vergus, 
ir lentpjūvę. Tada stojo dirbti savo tėčiui, kuris turėjo didelį ūkį, 
ten vergų dirbo daugiau kaip keturios dešimtys. 

— O mano tėčio šeima Virdžinijoje? — susidomėjo Aleksas. 

— Mano pirmojo vyro šeima turėjo parduotuvę, - pasakė 
Sara. — Vergų nelaikė. 

— Bet kodėl žmogus gali norėti būti vergas? — paklausė Ša- 
manas. 

— Jie nenori būti vergai, - tarė sūnui Robas. — Jie — vargšai, 
nelaimingi, į sunkią padėtį pakliuvę žmonės. 

Džėjus atsigėrė šulinio vandens ir tvirčiau sučiaupė lūpas. 

— Matai, Šamanai, taip yra susiklostę, Pietuose tokia tvarka jau 
du šimtus metų. Yra radikalų, kurie rašo, kad juodaodžiams reikia 
duoti laisvę. Tačiau jei kokia valstija, sakykim, Pietų Karolina, pa- 
leis, kaipgi jie gyvens? Supranti, dabar jie dirba baltiesiems, ir šie 
jais rūpinasi. Prieš kelerius metus Lilianos pusbrolis Džuda Ben- 
džaminas savo cukranendrių plantacijoje Luizianoje turėjo šimtą 
Čarlstone namie turi du juočkius. Turėjo vos ne nuo tada, kai aš 
gimiau. Ir taip maloniai su jais elgiasi, kad neabejoju - jie jo nepa- 
liktų net varu varomi. 

— Tikrai, — atsiliepė Sara. Robas žiojosi kažką sakyti, bet užsi- 
čiaupė ir Reičelei padavė žirnių su morkomis. Sara išėjo į virtuvę 
ir grįžo, nešina didžiuliu, pagal Lilianos Geiger receptą iškeptu 
bulvių apkepu. Džėjus sudejavo esąs labai pilnas, bet lėkštę ištiesė. 

Geigeriams su vaikais susirengus namo, Džėjus ragino eiti ir 
Robą - visi trys pamuzikuos. Bet Robas atsakė esantis pavargęs. 

Tiesą sakant, buvo suirzęs ir nenorėjo jokios draugijos. Norė- 
damas atsikratyti tokios nuotaikos, nužingsniavo prasivėdinti prie 
upės. Ant Makvos kapo pastebėjo piktžolių ir įnirtingai rovė, kol 
nebeliko. 

Jis suprato, kodėl Džordžo Klaiburno veido išraiška atrodė 
pažįstama. Taip pat žvelgė ir Endriu Džeroldas, kai pirmą kartą 
paprašė Robo parašyti pamfletą prieš anglų valdžią ir išgirdo nei- 
giamą atsakymą. Abiejų veidai liudijo panašius jausmus — pasiš- 
ventimą, atkaklų ryžtą ir trikdančią nuojautą, kad dabar jie tapo 
pažeidžiami, jų likimas priklauso nuo jo būdo ir gebėjimo saugoti 
paslaptį. 


34 


SUGRĮŽIMAS 


VIENA RYTĄ, APYAUŠRIO RŪKUI TIRŠTŲ GARŲ KAMUOLIAIS SLEN- 
kant virš upės ir užkibus už paupio miško, Šamanas ištipeno iš 
namo, bet pro išvietę praėjo, norėjo nevaržomai nusilengvinti 
platesne srove. Oranžinis diskas jau tvieskė per viršutinius rūko 
sluoksnius, tad apatiniai atrodė lyg balkšva neperžvelgiama migla. 
Pasaulis buvo naujas, vėsus, maloniai kvepėjo, ir upė bei miškas, 
kiek siekė jo žvilgsnis, derėjo su nuolatine ramybe jo ausyse. Gal 
verta šiandien pažvejoti, tarė sau, bet reikia išsiruošti ankstėliau. 

Nuo upės berniukas nusigręžė. Tarp jo ir namo buvo kapas. 
Rūko draiskaluose išryškėjus siluetui, visiškai neišsigando, tik su- 
abejojo, bet išsyk užplūdo nuostabi laimės ir dėkingumo banga. 
Dvasia, tavęs šaukiuosi šiandien! Dvasia, su tavimi kalbuosi! 

— Makva! —- džiugiai šūktelėjo ir nukūrė pirmyn. 

— Šamanai! 

Pribėgęs labai nusiminė: suvokė, kad ten — ne Makva. 

— Mėnule, tu? - atsiliepė klausiamai, nes ji atrodė labai suvargusi. 

Jai už nugaros išvydo dar du siluetus - stovėjo du vyrai. Vienas 
nepažįstamas indėnas ir Akmeninis Šuo, dirbęs pas Džėjų Geige- 
rį. Akmeninis Šuo buvo nuoga krūtine, su elnio odos kelnėmis. 
Nepažįstamasis vilkėjo naminio audeklo kelnes ir apdriskusius 
marškinius. Abu avėjo mokasinus, bet Mėnulė buvo apsiavusi 
darbinius baltaodžių batus, apsivilkusi seną dėmėtą, ties petimi 
įplėštą žydros spalvos suknelę. Vyrai nešė Šamanui pažįstamus 
daiktus — į audeklą suvyniotą sūrį, rūkytą kumpį, žalią avies šlau- 
nį. Jis suprato: buvo įsibrovę į šaltąjį sandėlį. 

— Viskio turite? — paklausė Akmeninis Šuo, mostelėjęs namo 
pusėn, bet Mėnulė kažką piktai tarstelėjo saukų kalba ir susmuko. 

— Mėnule, kas tau? — sunerimo Šamanas. 

— Šamanai, koks tu didelis, - moteris nustebusi žiūrėjo į jį. 

Jis atsiklaupė šalia. 

— Kur buvai? Ir kiti grįžo? 

— Ne... kiti Kanzase. Rezervacijoje. Ten palikau vaikus, bet... — 
ji užsimerkė. 

— Einu šaukti tėvo, — pasakė Šamanas, ir ji vėl pažvelgė į jį. 

— Šamanai, jie taip baisiai sa mumis pasielgė, - sušnibždėjo 
Mėnulė. Rankomis susirado jo rankas ir smarkiai suspaudė. 

Šamanas pajuto, kaip kažkas iš jos kūno persikėlė į jo protą. 
Tarsi būtų atgavęs klausą ir išgirdęs dundantį griaustinį - suprato, 
tikrai, kažkokiu būdu suprato, kas jai netrukus atsitiks. Berniuko 
rankos ėmė dilgčioti. Jis žiojosi riktelėti, bet nepajėgė, negalėjo jos 
įspėti. Buvo sustingęs iš neaiškios, nepažįstamos baimės, šiurpes- 
nės negu naujo kurtumo siaubas, kur kas klaikesnės už visa, ką iki 
šiol buvo patyręs. 

Galų gale šiaip ne taip atstūmė jos rankas. Ir nulėkė namo, 
tarsi tik ten galėjo išsigelbėti. 

— Tėti! 


Robas Džėjus nesistebėdavo, jeigu jį staiga prireikus žadin- 
davo naktį, bet išgirsti sūnaus klyksmą buvo neįprasta. Šamanas 
kažką vebleno: Mėnulė grįžo ir dabar miršta. Ne iškart suvokė, ką 
jis pasakoja, ne tuoj šis ėmė žiūrėti į tėvų lūpas, ir jie galėjo ko nors 
paklausti. Pagaliau supratę, kad Mėnulė iš tikrųjų grįžo ir labai 
serga, guli paupyje, išskubėjo. 

Rūkas sparčiai sklaidėsi. Dabar visi jau aiškiai matė, kad ten 
nieko nėra. Tėvai Šamaną kelis kartus smulkiai išklausinėjo. Jis 
atkakliai tvirtino: buvo atėjusi ir Mėnulė, ir Akmeninis Šuo, ir 
dar vienas saukas. Papasakojo, kaip buvo apsirengę, ką kalbėjo, 
kaip atrodė. 

Išgirdusi, ką indėnai nešėsi, Sara nuskubėjo patikrinti ir grįžo 
niršdama — šaltasis sandėlis išlaužtas, kai kurios sunkiai kauptos 
maisto atsargos dingusios. 

— Robertai Koulai, - įpykusi kalbėjo, - prisipažink, kad sugal- 

vojai kažkokią išdaigą ir visa tai paėmei pats, o paskui sugalvojai 
pasaką apie grįžusius saukus. 

Robas Džėjus ėjo pakrante aukštyn, paskui žemyn, vis šaukda- 
mas Mėnulę vardu, bet niekas neatsiliepė. 

Šamanas raudojo nepaguodžiamai. 

— "Tėti, ji miršta! 

— Iš kurgi tu žinai? 

— Laikė mane už rankų, ir ji... - berniukas suvirpėjo. 

Robas Džėjus įsmeigė į sūnų akis ir atsidusęs linktelėjo. Priėjo 
prie Šamano, apkabino ir stipriai priglaudė. 

— Nebijok. Dėl to, kas atsitiko Mėnulei, tu nekaltas. Pasikal- 
bėsime apie tai, paaiškinsiu. Bet, manau, pirma reikėtų ją surasti. 


Ieškojo raitas. Visą rytą sukiojosi palei tankius pakrantės miš- 
kus - jei pats būtų norėjęs pabėgti ir pasislėpti, būtų traukęs tenai. 
Iš pradžių jojo šiaurėn, į Viskonsino pusę, paskui grįžo ir jojo į 
pietus. Ankstyvą pavakarę pripažino, kad nežino, kaip mąsto bė- 
gliai saukai, nes jis - ne saukas. Ko gero, nuo upės jie atsitolino iš 
karto. Vasarai baigiantis, prerijoje žėlė aukšta žolė, ir trys žmonės 
joje galėjo vaikščioti niekieno nematomi, o laukuose augantys ku- 
kurūzai būtų nesunkiai paslėpę ir aukščiausią vyrą. 

Pagaliau supratęs, kad neras, Robas grįžo; Šamanas akivaiz- 
džiai nusivylė, kad tėvas ieškojo veltui. 

Abu atsisėdo paupyje po medžiu, ir Robas papasakojo apie 
Dovaną, kaip ji nuo neatmenamų laikų kartais atsiranda Koulų 
šeimoje. 

— Ne visiems ji tenka — nors kartoje nebūna. Turėjo mano tėvas, 
bet brolis ir dėdė - ne. Kai kurie Koulai ją turėjo, būdami labai maži. 

— O tu, tėti, ją turi? 

— Taip. 

— Kiek tau buvo metų, kai?... 

— Pajutau, jau būdamas penkeriais metais vyresnis, negu tu 
dabar. 

— O kas tai yra? 

— Šamanai... iš tikrųjų nežinau. Žinau, kad tai — ne kokie bur- 
tai. Greičiausiai lyg ir tam tikras pojūtis, kaip rega, klausa, uoslė. 
Kai kurie geba, žmogų laikydami už rankų, pasakyti, ar jis miršta. 

Tikriausiai tai vien didesnis jautrumas, kaip gebėjimas jausti pul- 
są, palietus įvairias kūno vietas. Kartais... - jis gūžtelėjo. - Kartais 
ta ypatybė praverčia, jeigu esi gydytojas. 

Šamanas nedrąsiai linktelėjo. 

— Turbūt ir man pravers, kai tapsiu gydytoju. 

Jeigu berniukas kalba apie Dovaną, mąstė Robas Džėjus, vadi- 
nasi, gali suvokti ir kitus dalykus. 

— Šamanai, tu nebūsi gydytojas, — tarė švelniai. - Gydytojui 
būtina girdėti. Gydant ligonius, klausa man reikalinga kasdien. 
Klausausi jų širdies plakimo. Klausau, kaip alsuoja, skamba balsas. 
Gydytojas privalo girdėti, kai žmonės šaukiasi pagalbos. Jam būti- 
nos visos penkios juslės. 

Pamačius sūnaus žvilgsnį, suskaudo širdį. 

— Tai ką man reikės veikti, kai būsiu suaugęs? 

— Turime gerą ūkį. Galėsi tvarkyti su Dičkiu, - tarė Robas, bet 
berniukas pakratė galvą. 

— Tuomet galėsi užsiimti kokiu nors verslu, gal dirbti parduo- 
tuvėje. Panelė Bernham sako, kad esi turbūt geriausias mokinys iš 
visų jos turėtų. Gal ir pats norėsi mokytojauti. 

— Ne, mokytoju būti nenoriu. 

— Šamanai, tu — dar berniukas. Reikės apsispręsti tik po ke- 
lerių metų. O kol kas dairykis. Žiūrėk, ką žmonės veikia. Būdų 
užsidirbti pragyvenimui yra daugybė. Gali imtis, ko tik nori. 

— Išskyrus vieną, — atsiliepė Šamanas. 

Robas Džėjus nenorėjo, kad berniukas be reikalo gildytų sau 
širdį, puoselėdamas svajonę, kurios įgyvendinti, jo nuoširdžiu įsi- 
tikinimu, negalėjo, todėl tvirtai tarė: 

— Taip, išskyrus vieną. 


Ta diena buvo liūdna: Robas nerado sau vietos širsdamas, kad 
gyvenimas toks neteisingas. Buvo labai skaudu griauti šviesią ir 
kilnią savo vaiko svajonę. Atrodė tas pats, kaip mylinčiam gyveni- 
mą žmogui pasakyti, kad nėra prasmės ką nors planuoti ateičiai. 

Jis klajojo po ūkį. Prie upės siaučiantys uodai stengėsi jį išgy- 
vendinti iš paunksmės, ir tai neblogai sekėsi. 

Žinojo Mėnulės daugiau nebepamatysiąs. Būtų norėjęs bent 
atsisveikinti. Būtų paklausęs, kur palaidotas Ateina Dainuodamas. 

Abu būtų palaidojęs deramai, o dabar jau ir Mėnulė tikriausiai guli 
nepažymėtame kape. Užkasta lyg kokia šiukšlė. 

Galvodamas niršo: juk buvo kaltas — prie indėnų bėdų prisi- 
dėjo ir pats, ir jo ūkis. Kadaise saukai turėjo puikius ūkius ir Miru- 
siųjų kaimus, kur kapai būdavo pažymėti. 

„Jie taip baisiai su mumis pasielgė“, —- Šamanui sakė Mėnulė. 

Amerika turėjo gerą Konstituciją — jis įdėmiai perskaitė. Ji 
davė laisvę, bet Robas suvokė, kad tai galiojo tik žmonėms, kurių 
odos spalva — nuo rausvos iki šviesiai rusvos. Visa, kas tamsiau, 
niekuo nesiskyrė nuo gauruoto kailio ar plunksnų. 

Šitaip klajodamas visą laiką ieškojo. Iš pradžių to nesuprato, 
bet kai suprato, šiek tiek palengvėjo, nors nelabai. Jo ieškoma 
vieta neturėjo būti laukuose ar miške, kur ją netyčia galėjo ap- 
tikti Oldenas, kuris berniukas ar į svetimas valdas pamedžioti 
užsukęs žmogus. Namas netiko: būtų turėję slapstytis nuo visos 
šeimos, šitai Robas atmetė. Priimamasis kartais būdavo tuščias, 
bet dirbant prisigrūsdavo... Į tvartą taip pat buvo einama daž- 
nai. Bet... 

Tvarto gale buvo ilgas siauras priestatas, aklina siena atskir- 
tas nuo melžimo patalpos. Robo Džėjaus priestatas. Ten jis laikė 
vaistus, tirpalus ir kitus medicininius reikmenis. Šalia lentynų su 
gausybe ryšelių žolių, buteliukų ir puodelių turėjo medinį stalą ir 
indų skysčiams surinkti, nes skrodimą atlikdavo šitame priestate: 
jo durys buvo tvirtos medinės, saugojo patikima spyna. 

Siaura šiaurinė priestato siena, kaip ir šiaurinė tvarto siena, 
buvo įremta į šlaitą. Dalis tos priestato sienos — uola, dalis - žemė. 

Rytojaus dieną Robas ligonius gydė priimamajame ir važiavo 
pas daugelį, bet kitas rytas buvo laisvas. Be to, Oldenas su Šamanu 
taisė tvorą ir toli statė nujunkymo pastogę, o Sara turėjo darbo 
bažnyčioje. Namie liko tik Keitė Straiker, Saros pasamdyta namų 
ruošos darbams, iškeliavus Mėnulei. Keitė Straiker jo nebūtų 
trukdžiusi. 

Kai tik visi išsiskirstė, jis atsinešė kirtiklį, kastuvą ir griebėsi 
darbo. Dar nebuvo pamiršęs, ką reiškia sunkiai fiziškai dirbti, ir 
plušo spėriai. Žemė akmenuota ir sunki, kaip ir beveik visur jo 
ūkyje, tačiau Robas buvo stiprus ir kirtikliu viską lengvai išjudin- 
davo. Žemę krovė į karutį ir vežė tolokai nuo tvarto į lomelę. 

Tikėjosi, kad prisieis kasti kelias dienas, bet ankstyvą popietę 
įsirėmė į uolą. Ji tęsėsi į šiaurę, tad jo iškastos ertmės gylis viena- 
me gale tebuvo trijų, kitame — penkių pėdų, plotis - mažiau kaip 
penkios. Joje vos galėjai atsigulti, ypač įdėjus maisto ir kitų atsar- 
gų, tačiau Robas pagalvojo - tiek užteks. 

Angą uždengė statmenomis colio storumo lentomis, beveik 
metus gulėjusiomis lauke, tad jos atrodė tokios pat senos, kaip ir 
tvartas. Skyles vinims yla paplatino, vinis patepė alyva, tad išimti 
ir įstatyti kelias lentas buvo galima lengvai ir be triukšmo. Miške 
prikasė supuvusių lapų ir, pargabenęs karučiu, paskleidė ant švie- 
žios žemės. 

Kitą rytą nujojo į Rok Ailendą ir trumpai, bet turiningai šnek- 
telėjo su Džordžu Klaiburnu. 

SLAPTAVIETĖ 


TĄ RUDENĮ PASAULIS ŠAMANUI ĖMĖ KEISTIS, BET NE STAIGIAI IR 
bauginamai, kaip dingus klausai. Nors ir pamažu, sudėtingi po- 
slinkiai lėmė reikšmingus pasikeitimus. Aleksas su Melu Hovardu 
tapo neišskiriamais draugais, ir prie šios triukšmingos, kvatojan- 
čios porelės Šamanas beveik nebepritapdavo. 

Robas Džėjus ir Sara dėl tokios draugystės raukėsi; žinodami, 
kad Molė Hovard yra amžinai dejuojanti nevala, o jos vyras Džu- 
lianas — tikras tinginys, širdo, kad sūnus daug laiko leidžia netvar- 
kingoje, žmonių prisigrūdusioje Hovardų troboje, į kurią nemaža 
dalis vietinių gyventojų pramynė takus pirkti Džuliano gamybos 
gėrimo - šį jis, labai rimtai nusiteikęs, varydavo iš kukurūzų tyrės, 
supiltos į paslėptą aprūdijusiu dangčiu uždengtą garintuvą. 

Dar rimtesnis pagrindas jų nepasitenkinimui radosi tais metais 
per Heloviną, kai Aleksas su Melu prisiragavo viskio; jį Melas, pils- 
tydamas tėvo produkciją, apdairiai paslėpė. Pajutę jėgų antplūdį, 
kvatodami iki ašarų, jie ėjo, palikdami apverstų išviečių taką, nu- 
sitęsusį per pusę apylinkės, kol galų gale Alma Šrioder klykdama 
išropojo iš savo nugriuvusios būdelės, ir jų linksmybes nutraukė su 
bizonams skirtu šautuvu laukan išpuolęs Gusas Šrioderis. 

Po to įvykio Aleksas su tėvais turėjo kelis niūrius pokalbius, 
nuo kurių Šamanas kaip įmanydamas stengėsi išsisukti, nes sekti 
jų lūpų po pirmų žodžių jau neprisivertė. Dar nemalonesnis buvo 
berniukų, jų tėvų ir šerifo Londono susitikimas. 

Džulianas Hovardas nusispjovė ir pareiškė: „Labai čia daug 
triukšmo dėl poros jauniklių, šiek tiek pasiautėjusių per Helovyną“. 

Robas Džėjus stengėsi pamiršti priešiškumą Hovardui, kuris ir 
pats visko prikrėsdavo; Robas būtų galėjęs galvą guldyti, kad jis — 
Aukščiausiojo žvaigždėtosios vėliavos ordino narys, jei tik tas Or- 
dinas Holdeno Perkėloje yra. Jis palaikė Hovardo nuomonę, kad 
berniukai — ne kokie žudikai ar vagys, tačiau jo profesija į žmo- 
gaus virškinimo procesus vertė žiūrėti rimtai, todėl negalėjo su- 
tikti su paplitusiu požiūriu, jog visa, kas susiję su tuštinimusi, taip 
pat išviečių vartymas, yra juokinga. Žinojo, kad šerifas Londonas 
turi bent pustuzinį skundų dėl berniukų ir tikrai imsis priemonių, 
nes jų abiejų tėvų nemėgo. 

Todėl Aleksui su Melu Robas pasiūlė viską sutvarkyti patiems. 
Trys išvietės sulūžo ar subyrėjo. Dviejų nevertėjo statyti virš tų 
pačių duobių, nes buvo pilnos. Išpirkdami kaltę, berniukai turėjo 
iškasti naujas duobes ir pataisyti būdeles. Sumokėti už medieną 
apsiėmė Robas Džėjus, o už skolą Aleksas ir Melas turėjo atidirb- 
ti jo ūkyje. Įsipareigojimų neįvykdžius, darbo turėjo imtis šerifas 
Londonas. 

Mortas Londonas nenoriai pripažino, kad sugalvota išties ne- 
blogai. Džulianas Hovardas prieštaravo, kol jam buvo išaiškinta, 
kad ir jo sūnus, ir Koulo berniukas privalės atlikti ir įprastas parei- 
gas. Tada sutiko. Nei Alekso, nei Melo nuomonės niekas neklausė, 
tad statyti išvietes per kelias savaites išmoko puikiai — iš pradžių 
rausė duobes, kol dar neįšalo žemė, o paskui nuo šalčio sugrubu- 
siomis rankomis obliavo, pjaustė, kalė lentas. Statė gerai; visos jų 
išvietės stovėjo daug metų, išskyrus Hamfrių — šią sutraiškė vie- 
sulas, šešiasdešimt trečiųjų vasarą su žeme sulyginęs namą, tvartą 
ir pražudęs Irvingą Hamfrį su žmona Lete. 

Aleksas nenurimo. Vieną vėlų vakarą, nešinas aliejine lempa, 
įsmuko į kambarį, kuriame su Šamanu miegodavo, ir su didžiau- 
siu pasitenkinimu paskelbė tai padaręs. 

— Ką padaręs? — atsiliepė Šamanas, vaikydamas miegus ir 
markstydamasis, kad galėtų matyti brolį. 

— Na, supranti — padariau. Su Pete Draker. 

Šamanas pagaliau suprato. 

— Negali būti! Dički, koks tu melagis! 

— Ne, tikrai padariau su Pete Draker. Ten, pas ją, jos tėvų na- 
muose, nes visa šeima iškeliavo pas dėdę. 

tikėti, bet skausmingai trokšdamas, kad tai būtų tiesa. 

— Jei padarei, tai kaip ten viskas buvo? 

Aleksas gudriai nusišypsojo ir pasiruošė smulkiai atsakyti. 

— Kai pimpalą prakiši pro plaukus, viduje šilta ir malonu. La- 
bai šilta ir malonu. Bet tada kažkaip susijaudini ir pradedi judėti 
pirmyn atgal, nes būna baisiai gera. Pirmyn atgal, visai kaip avinas, 
užšokęs ant avies. 

— O mergaitė irgi juda pirmyn atgal? 

— Ne, - pasakė Aleksas. — Mergaitė guli visa apsalusi, palieka 
tau judėti. 

— Ir kas tada būna? 

— Visas pasidarai lyg žvairas. Košė šauna tau iš pimpalo lyg kulka. 

— Oho, kaip kulka! Mergaitės nesužeidžia? 

— Aišku, ne, kvaily tu! Sakiau — staigiai kaip kulka, o ne kieta 
kaip kulka. Ta košė skystesnė už pudingą, visai tokia pat, kai pats 
patampai. Na, bet tuo metu viskas maždaug jau ir baigiasi. 

Gausios negirdėtos smulkmenos Šamaną įtikino. 

— Ar Petė Draker dabar bus tavo mergina? 

— Ne! - atšovė Aleksas. 

— Tikrai? — neramiai pasitikslino Šamanas. Storumu Petė Dra- 
ker jau buvo beveik pasivijusi savo tešlaveidę motiną, o juokas pri- 
minė asilo bliovimą. 

— Tu dar per mažas suprasti, — irzliai burbtelėjo Aleksas, tada 
užpūtė lempą, kad nebereikėtų šnekėti. 

Šamanas gulėjo tamsoje lygiai taip pat sutrikęs ir nerimauda- 
mas ir galvojo apie tai, ką papasakojo Aleksas. Jam užkliuvo tas 
žvairavimas. Lukas Stebinsas anksčiau jam sakė: jei Žaisi su savi- 
mi, gali apakti. Kurtumo jam buvo gana, prarasti kitų pojūčių ne- 
norėjo. Gal jis pamažu jau anka, galvojo Šamanas, todėl kitą rytą 

regėjimas nesuprastėjo. 


Kuo mažiau laiko su juo praleisdavo Dičkis, tuo daugiau Ša- 
manas sėdėdavo prie knygų. Skaitė greitai ir begėdiškai kaulyda- 
vo naujų. Geigeriai turėjo gerą biblioteką ir leisdavo ja naudotis. 
Knygų gaudavo dovanų per gimtadienius ir Kalėdas, jos buvo lyg 

malkos ugnelei, kuria gindavosi nuo vienatvės šalčio. Panelė Ber- 
nham sakė nemačiusi tokio atkaklaus skaitytojo. 

Ji užsispyrusi ir be gailesčio plušo gerindama jo kalbą. Per mo- 
kyklines atostogas.Koulų namuose nemokamai gaudavo kambarį 
ir maistą, Robas Džėjus deramai atsilygindavo už jos pastangas, 
bet su Šamanu dirbo ne dėl naudos. Aiški jo kalba mokytojai tapo 
asmeniniu tikslu. Pratybos, padėjus delną ant pianino, tęsėsi be 
galo. Ji džiaugėsi matydama, kad Šamanas nuo pat pradžių jaučia 
virpesių skirtumus. Netrukus, vos jai paspaudus klavišą, pasaky- 
davo, kokia nata. 

Daug skaitančio Šamano žodynas sparčiai plėtėsi, bet tarti 
buvo sunku, nes negirdėjo, kaip tuos žodžius taria kiti. Pavyzdžiui, 
tardavo ne „AustRAlija“, o „AustraLlja“, ir ji suvokė, kad jis nežino, 
kurį skiemenį kirčiuoti ir kurį žodį sakinyje pabrėžti. Tad griebėsi 
guminio kamuoliuko — mesdavo švelniai, jei žodis nekirčiuotas, ir 
stipriau, jeigu turi būti pabrėžtas. Net ir šitai pareikalavo nemažai 
laiko, nes tokį lyg ir paprastą veiksmą — pagauti kamuoliuką — Ša- 
manas perprato sunkiai. Panelei Bernham pagaliau pasidarė aišku: 
kamuoliuką ji ruošdavosi pagauti tada, kai išgirsdavo atsitrenkiant 
į grindis. Šamanas negirdėjo, tad turėjo išmokti gaudyti, tiksliai 
įsidėmėdamas laiką, per kurį vienokia ar kitokia jėga metamas ka- 
muoliukas pasiekia grindis ir atšoka jam į ranką. 

Kai jau suprato, kad atšokantis kamuoliukas žymi kirtį, mo- 
kytoja parengė žodžių pratyboms, juos rašė kreida ant grifelinės 
lentelės, o viršuje piešdavo skrituliukus — mažus virš nekirčiuo- 
tų skiemenų, didesnius — virš kirčiuotų, kuriuos reikėjo pabrėžti: 
Aust-ra-li-ja, la-bas ry-tas, pa-veiks-las, sa-la, ra-tas. 

Ritmo jausmą ėmėsi lavinti ir Robas, Šamaną pradėjęs moky- 
ti žongliruoti. Tose pamokose dažnai dalyvaudavo ir Aleksas su 
Melu. Robas ir anksčiau kartais pažongliruodavo, juos linksmin- 
damas, bet išmokti — nelengva. Tačiau ragino nepasiduoti. 

— Kilmarnoke žongliruoti išmoksta visi Koulų vaikai. Tai senas 
šeimos paprotys. Jeigu gali jie, tai galite ir jūs, — sakė, ir jo teisumu 
berniukai įsitikino. Robas šiek tiek nusivylė, kai paaiškėjo, kad iš 
tos trijulės geriausiai sekasi Hovardui — netrukus jau žongliravo 
keturiais kamuoliukais. Bet nedaug atsiliko ir Šamanas, o Alek- 
sas užsispyręs mokėsi tol, kol ore ėmė išlaikyti tris kamuoliukus 

ir labai didžiavosi. Paruošti artistais jų nesiekė, buvo svarbiausia 
padėti Šamanui pajusti kintantį ritmą, ir jis tai įvaldė. 

Vieną popietę panelė Bernham, su Šamanu dirbdama prie Li- 
lianos Geiger pianino, paėmė jo plaštaką nuo medinio paviršiaus 
ir prisidėjo prie gerklės. 

— Man kalbant, - aiškino, — balso stygos gerklose virpa pana- 
šiai, kaip plieninės pianino vielos. Ar jauti virpesių kaitą, kai tariu 
skirtingus žodžius? 

Jis susižavėjęs linktelėjo, ir jie nusišypsojo vienas kitam. 

— Šamanai, — tarė Dorotė Bernham, jo ranką patraukdama sau 
nuo kaklo ir ją spausdama. — Darai išties puikią pažangą! Bet rei- 
kia mokytis nuolat. O kai mokykloje vyks pamokos, tiek laiko tau 
skirti negalėsiu. Gal kas nors galėtų padėti? 

Šamanas žinojo, kad tėvas labai užsiėmęs ligonių gydymu. 
Motina nuolat kažką veikė bažnyčioje, kita vertus, jį glumino nuo- 
jauta — ir anaiptol neišsigalvota: motina vengia užsiimti jo kur- 
tumu. O Aleksas, vos baigęs jam skirtus darbus namie ir ūkyje, 
dingdavo su Melu. 

Dorotė atsiduso. 

— Reikėtų rasti, kas galėtų nuolat su tavimi dirbti. 

-  — Aš padėčiau, - čia pat suskambo balsas. Jis sklido iš didelio 
ašutinio krėslo aukšta atkalte, nugara atsukto į pianiną. Dorotės 
nuostabai, pašoko Reičelė Geiger ir priėjo prie jų. 

Kažin, pagalvojo mokytoja, ar ta mergaitė čia dažnai sėdėdavo 
ir klausydavo jų pratybų? 

— Panele Bernham, žinau, kad sugebėsiu, — tarsi dusdama pa- 
reiškė Reičelė. 

Šamanas atrodė patenkintas. 

Dorotė Reičelei nusišypsojo ir spustelėjo ranką: 

— Neabejoju, mieloji —- sugebėsi kuo puikiausiai. 


Į laiškus dėl Makvos mirties Robas Džėjus negavo jokio atsa- 
kymo. Vieną vakarą nusivylimą išliejo ant popieriaus. Šis laiškas 
buvo kur kas aštresnis, kad sujudintų tą klampų liūną. 

„[...] Valdžios ir teisės pareigūnai nesivaržydami nepaiso nu- 
sikaltimų — išprievartavimo ir nužudymo, ir šis faktas verčia kel- 
ti klausimą, ar Ilinojaus valstija — taip pat Jungtinės Amerikos 

Valstijos — yra tikrai civilizuota šalis, o ne kraštas, kur vyrams 
nebaudžiamai leidžiama elgtis kaip baisiausiems gyvuliams“ 

Laiškus išsiuntė tais pačiais adresais kaip ir pirmą kartą, tikė- 
damasis, kad tokių aštrių žodžių poveikis bus didesnis. 

Niekas jo neieško ir nieko nepraneša, galvojo niūriai. Duobę 
priestate kasė vos ne karštligiškai, dabar ji laukė paruošta, bet iš 
Džordžo Klaiburno nieko nebuvo girdėti. Slenkant dienoms, pas- 
kui ir savaitėms, jis tebesvarstė, kokiu būdu gaus žinią, paskui ėmė 
stebėtis, kodėl jo nepaiso. 

Galų gale, iš galvos išmetęs slaptąją duobę, vėl dairėsi į tai, kas 
įprasta — trumpėjančias dienas, žydrynę persmeigiančias ilgas 
žąsų strėles, vis labiau vėstančios ir krištolinį skambesį įgaunan- 
čios upės šniokštimą. Vieną rytą nujojus į miestelį, Kerolas Vil- 
kensonas pakilo nuo kėdės didžiosios parduotuvės prieangyje ir 
atžingsniavo tenai, kur Robas Džėjus rišo galvą nunarinusią nedi- 
dukę keršą kumelę. 

— Turite kitą arklį, daktare? 

— Paėmiau pasižiūrėti. Mūsų Vikė jau beveik visiškai akla. Vai- 
kams po ganyklą jodinėti dar tinka, bet... O ši mergina - Tomo 
Bekermano. Jis sakė, kad keršoji - penkerių metų, tačiau apatiniai 
kandžiai taip nusitrynę, kad Robas neabejojo: jai - bent dvigubai 
daugiau, Ir dar baidėsi kokio vabalo ar šešėlio. 

— Patinka kumelės? 

— Man nesvarbu. Nors už eržilus jos patikimesnės, ypač pagal 
mano kišenę. 

— Ko gero, teisingai mąstote. Labai teisingai... Beje, vakar ma- 
čiau Džordžą Klaiburną. Prašė perduoti, kad gavo naujų knygų, 
gal būtų įdomu žvilgtelėti. 

Tai buvo ženklas, ir užklupo netikėtai. 

— Ačiū, Kerolai! Džordžas turi puikią biblioteką, — atsiliepė 
Robas, vildamasis, kad balsas nevirpa. 

— Taip, jo biblioteka gera, — Vilkensonas atsisveikindamas 
kilstelėjo ranką. — O naujo arklio paklausinėsiu. 

— Būsiu dėkingas. 


Po vakarienės jis atidžiai tyrinėjo dangų, kol įsitikino, kad mė- 
nesienos nebus. Visą popietę slinko tiršti, sunkūs debesys. Oras — 

kaip skalbykloje dvi dienas skalbus su verdančiu vandeniu, pary- 
čiais tikrai turėjo lyti. 

Atsigulė anksti ir pamiegojo kelias valandas, taigi, turėdamas 
gydytojo gebėjimą nusnūsti visai trumpai, po vidurnakčio jau gu- 
lėjo atsimerkęs ir budrus. Norėdamas turėti daugiau laiko, dar ge- 
rokai prieš antrą valandą išsmuko iš šilto guolio. Miegojo su apati- 
niais, tad dabar tamsiame miegamajame tyliai susirinko drabužius 
ir nusinešė laiptais apačion. Prie jo išvykimų bet kada Sara buvo 
pripratusi, todėl miegojo ramiai. 

Batai stovėjo priemenėje, ten, kur kabojo paltas. Tvarte pasi- 
balnojo Karalienę Viktoriją, nes reikėjo joti tik iki Koulų keliuko 
sankryžos su pagrindiniu keliu, ir Vikė tą keliuką pažino taip ge- 
rai, kad matyti nelabai ir reikėjo. Atjojo per anksti ir dešimt minu- 
čių sėdėjo pakelėje, glostydamas kumelės kaklą. 

Pradėjo lynoti. Įtempęs ausis klausė vis įsivaizduodamas, kad 
kažką girdi, bet galų gale tikrai išgirdo girgždant ir skimbčiojant 
pakinktus, sunkiai kaukšint darbinio arklio kanopas. Netrukus iš- 
ryškėjo gausiai šieno pakrautas vežimas. 

— Tikriausiai čia jūs? - ramiai paklausė Džordžas Klaiburnas. 

Robas Džėjus vos ištvėrė tai nepaneigęs ir sėdėjo, kol Klaibur- 
nas naršė po šieną. Tuoj pasirodė dar vieno žmogaus pavidalas. 
Matyt, Klaiburnas buvusiam vergui nurodymus jau buvo davęs 
anksčiau, nes jis, netardamas nė žodžio, stvėrė už Vikės balno ir 
užsiropštė Robui už nugaros. 

— Telydi jus Dievas, — pliaukštelėjęs vadžiomis, linksmai tarė 
Klaiburnas, ir vežimas pajudėjo. 

Kažkada anksčiau - ir gal ne kartą — to negro pūslė, matyt, ne- 
išlaikė. Patyrusi Robo nosis teigė, kad šlapimas išdžiūvęs senokai, 
turbūt prieš kelias dienas, bet vis tiek pasislinko nuo amoniako 
dvoko. Jojant pro namą, visur buvo tamsu. Jis ketino žmogų grei- 
tai įkišti į iškastą duobę, pasirūpinti arkliu ir grįžti į šiltą lovą. Bet, 
atsidūrus priestate... 

Uždegęs žibintą, Robas išvydo maždaug trisdešimties-ketu- 
riasdešimties metų juodaodį baimingomis, nepatikliomis į kampą 
įvaryto gyvūno akimis, stambia lyg snapas nosimi, susivėlusiais, 
avino vilną primenančiais plaukais. Jis avėjo tvirtus batus, vilkėjo 
neblogus marškinius ir tokias sudriskusias kelnes, kad skylių buvo 
daugiau negu audeklo. 

Robas Džėjus norėjo pasiteirauti vardo, iš kur pabėgęs, tačiau 
Klaiburnas buvo įspėjęs: griežtai laikytis taisyklių, jokių klausimų. 
Jis atitraukė lentas, pasakė, kas urve padėta: dubuo su dangčiu 
gamtos reikalams, laikraštis nusišluostyti, asotis geriamojo van- 
dens, maišelis džiūvėsių. Nieko nesakydamas, negras susirietė ir 
įlindo. Robas vėl sudėjo lentas. 

Ant šaltos krosnies stovėjo puodas su vandeniu. Robas Džėjus 
pridėjo malkų ir užkūrė. Tvarte ant vinies rado savo seniausias 
darbines kelnes bei kadaise buvusias raudonas petnešas. Kelnės 
buvo per ilgos ir per didelės, o petnešos papilkėjusios nuo dul- 
kių. Paraitotos kelnės galėjo trukdyti prireikus bėgti, tad chirur- 
ginėmis žirklėmis nukirpo po aštuonis colius klešnių. Kol kinkė 
arklį, vanduo sušilo. Nuėmęs slėptuvės lentas, įkėlė vandenį, at- 
nešė skepetų, muilo, kelnes ir angą vėl uždengė. Užgesino ugnį ir 
užpūtė lempą. 

Prieš išeidamas stabtelėjo. 

— Labos nakties, — tarė lentoms. 

Viduje šnarėjo, tarsi meška kuistųsi migyje - žmogus prausėsi. 

— Ačiū, pone, — galų gale atsklido šnabždesys, lyg kas kalbėtų 
bažnyčioje. 


Pirmasis viešbučio svečias, galvojo Robas Džėjus. Išbuvo sep- 
tyniasdešimt tris valandas. Džordžas Klaiburnas, ramus ir žvaliai 
nusiteikęs, pabrėžtinai, vos ne oficialiai mandagus, jį išsivežė gilią 
naktį. Buvo labai tamsu, ir Robas beveik nieko negalėjo įžiūrėti, 
bet neabejojo, kad to kvakerio plaukai tvarkingai užšukuoti ant 
plikės viršugalvyje, o rausvi žandai nuskusti taip švariai, lyg būtų 
skustasi vidurdienį. 

Maždaug po savaitės Robas Džėjus išsigando, kad jį, Klaibur- 
ną, daktarą Barą ir Kerolą Vilkensoną tuoj suims už bendrininka- 
vimą vagiant svetimą nuosavybę, nes pasklido žinia: Mortas Lon- 
donas sučiupo pabėgusį vergą. Tačiau ten buvo ne „jo“ negras, o 
pabėgęs iš Luizianos ir, niekam nepadedant ir nežinant, pasislėpęs 
baržoje. 

Mortui Londonui ta savaitė susiklostė palankiai. Iš pradžių 
gavo atlygį už sugrąžintą vergą, o po kelių dienų Nikas Holdenas, 
atsilygindamas už ilgametę ištikimybę, pasirūpino, kad jis būtų 

paskirtas Jungtinių Valstijų maršalo Rok Ailende pavaduotoju. 
Londonas iš karto pasitraukė iš šerifo pareigų, o meras Andreso- 
nas, jam rekomendavus, tas pareigas eiti iki kitų rinkimų paskyrė 
vienintelį jo pavaduotoją Fricą Grahamą. Robas ne itin mėgo Gra- 
hamą, bet, jiems pirmą kartą susitikus, naujasis šerifas tuoj pat 
leido suprasti Morto Londono kivirčų tęsti neketinąs. 

— Labai tikiuosi, daktare, kad kaip koroneris vėl darbuositės 
aktyviai. Kuo aktyviausiai. 

— Mielai, — atsakė Robas Džėjus. Tai buvo tiesa: jam nepapras- 
tai trūko skrodimų kaip galimybės palaikyti chirurgo pirštų mi- 
klumui. 

Šitaip padrąsintas neištvėrė ir paprašė Grahamo iš naujo tirti 
Makvos nužudymo bylą, bet sulaukė tokio atsargaus ir nepasitikė- 
jimo kupino žvilgsnio, kad atsakymą jau žinojo, nors Fricas, žino- 
ma, pažadėjo „padaryti visa, ką galėsiąs, užtikrinu, pone“ 


Karalienės Viktorijos akis užtraukė storos balkšvos katarak- 
tos plėvės, ir geraširdė senoji kumelė jau nieko nebematė. Jei būtų 
buvusi jaunesnė, kataraktą Robas būtų išoperavęs, bet dirbti jėgų 
jau nebeturėjo, tad kankinti nevertėjo. Numarinti irgi nenorėjo, 
nes puikiai jautėsi ganykloje: ūkio žmonės kartais stabtelėdavo ir 
duodavo obuolį ar morką. 

Šeimai būtinai reikėjo antro arklio, kad būtų kuo joti Robui 
nesant. Kumelė Besė buvo vyresnė už Vikę, jai taip pat jau reikė- 
jo pamainos, tad Robas vis dairėsi tinkamo gyvulio. Nors ir kaip 
nenorėjo pratintis prie naujo arklio, lapkričio mėnesį iš Šrioderių 
nusipirko nedidukę bėrą kumelę — nei jauną, nei seną, už prieina- 
mą kainą, tad nebūtų per daug graužęsis, jei būtų buvusi kuo nors 
netinkama. Šrioderiai vadino Trude, ir juodu su Sara nusprendė, 
kad vardo keisti neverta. Robas kelis kartus pajodinėjo, tikėdama- 
sis išlendant kokį trūkumą, bet širdis sakė: Alma su Gusu blogo 
arklio jam nebūtų pardavę. 

Gražią ir nekarštą popietę su ja išjojo įprastais keliais pas apy- 
linkės ligonius ir dar toliau. Trudė buvo mažesnė už Vikę ar Besę, 
po balnu atrodė liesesnė, tačiau raitelio klausė ir buvo rami. Grįžęs 
pavakare, jau temstant, Robas neabejojo, kad ji tarnaus puikiai, ir 
ilgai šukavo kailį ir karčius, pagirdė ir įdėjo pašaro. Šrioderiai su 

ja kalbėdavo tik vokiškai. Robas visą dieną kalbino angliškai, bet 
dabar paglostė šoną ir nusišypsojo. 

— Gute Nacht, meine gnūdige Liebchen, — pasakė, nes vokiškų 
žodžių atsarga tuo ir baigėsi. 

Paėmęs žibintą, žengė pro tvarto duris, bet tuo metu, kai at- 
sidūrė tarpduryje, garsiai pokštelėjo šūvis. Jis stabtelėjo, dvejoda- 
mas, stengdamasis suvokti, kas tai, ir tikėdamas, kad koks kitas 
garsas taip pat galėtų būti panašus į šūvį, tačiau tuoj pat viršuje 
kažkas dunkstelėjo į tvarto durų sąramą, ir tuo pat metu kulkos 
atskelta atplaiša nulėkė vos per aštuonis colius jam virš galvos. 

Atsitokėjęs skubiai žingtelėjo vidun ir užpūtė žibintą. Išgirdo, 
kaip atsivėrė, paskui užsitrenkė užpakalinės namo durys, kažkas 
leidosi bėgti. 

— Tėti? Kas čia dedasi? — šūktelėjo Aleksas. 

— Nieko. Grįžk namo. 

— O kas... 

— Tučiuojau! 

Žingsniai nutolo, durys atsidarė ir vėl trinktelėjo užsidaryda- 
mos. Žvilgtelėjęs į tamsą, pajuto, kad virpa visu kūnu. Garduose 
nerimo arkliai, Vikė suprunkštė. Laikas lyg sustingo. 

— Daktare Koulai, - priartėjo Oldeno balsas, - jūs šovėte? 

— Ne, kažkas šovė ir pataikė į tvartą. Nedaug trūko, būtų ir 
man kliuvę. 

— Neišeikite, — ryžtingai tarė Oldenas. 

Robas Džėjus nuspėjo, kaip mąsto tas darbininkas. Eiti šrati- 
nio šautuvo iki jo trobelės - per daug toli, medžioklinį jis pasiims 
iš Koulų namo. Žingsniai, negarsūs žodžiai „Čia aš“, atsidaro ir 
užsidaro durys. 

Ir vėl trinktelėjo durys. Robas išgirdo Oldeną nueinant; tylu. 
Visa amžinybė praslinko gal per kokias septynias minutes, tada 
žingsniai grįžo prie tvarto. 

— Daktare Koulai, ten nieko nėra, kiek mačiau. Tikrai atidžiai 
Oldenas pasistiebė apžiūrėti. Nė vienam nešovė į galvą pasišviesti 
žibintu. — Velniai rautų! — virpančiu balsu ištarė Oldenas. — Tiek 
to, kad medžioja jūsų žemėje. Bet taip arti namų ir beveik sute- 
mus! Jei tik surasiu tą kvailį, toks šaulys labai pasigailės! 

— Bet nieko neatsitiko. Džiaugiuosi, kad buvai šalia, — tarė 
Robas Džėjus, paliesdamas jam petį. Jie nuėjo raminti šeimos ir 
užmiršti vos neįvykusios nelaimės. Robas Oldenui įpylė brendžio, 
stiklą pasiėmė ir pats, nors taip pasitaikydavo retai. 

Sara vakarienei turėjo paruošusi tai, ką jis mėgo — malta mėsa 
su prieskoniais įdarytais žaliaisiais pipirais ir jaunais moliūgais, 
troškintais su bulvėmis ir morkomis. Valgė gardžiuodamasis ir 
gyrė patiekalus, bet vėliau vienas atsisėdo prieangyje. 

Žinoma, ten buvo ne medžiotojas — kas gi medžiotų taip arti 
namų ir prietemoje. 

Jis pasvarstė, ar nėra ryšio tarp šūvio ir slėptuvės, bet nuspren- 
dė — ne. Jeigu kas norėtų jį atgrasinti nuo pagalbos pabėgusiems 
vergams, užtektų sulaukti atvykstant kito negro, ir kvailasis dakta- 
ras Koulas tada būtų suimtas, o pranešėjas gautų atlygį. 

Vis dėlto Robas Džėjus negalėjo atsikratyti vis aiškesnės 
minties, kad šūvis — įspėjimas, ir kažkas nori, kad jis apie tai 
susimąstytų. 

Patekėjo mėnulis, tamsa buvo perregima - tokia naktis neti- 
ko ieškomiems žmonėms gabenti. Sėdėdamas ir žvelgdamas į tolį, 
tyrinėdamas staiga mėnesienoje atsiradusius vėjo blaškomų me- 
džių šešėlius, suvokė, kad nuojauta jo neapgauna - pagaliau gavo 
atsakymą į laiškus. 


26 


PIRMASIS ŽYDAS 


REIČELĖ BIJOJO ATPIRKIMO DIENOS, BET MĖGO VELYKAS, NES 
aštuonios Pesacho dienos su kaupu atlygindavo tai, kad kiti turėjo 
Kalėdas. Per Velykas Geigeriai būdavo namuose, ir šie atrodyda- 
vo tarsi šilumos ir šviesos kupinas sodas. Ta šventė reiškė mu- 
ziką ir dainas, žaidimus ir baugius, bet laimingai pasibaigiančius 
pasakojimus iš šventraščio, ypatingus sederio valgius su macais, 
atsiųstais iš Čikagos, ir motinos keptais keksais, tokiais aukštais 
ir puriais, kad vaikystėje ji tikėdavo, kai tėvas liepdavo nuo jų ne- 
nuleisti akių, esą tie pyragai galį pakilti ir nuskristi. 

Prieš Roš Hašaną ir Jom Kipurą, priešingai, šeima kiekvieną 
rudenį, ilgai ruošusis ir planavusi, susikraudavo mantą ir ištisą 
dieną keliaudavo vežimu iki Geilsburgo, paskui — traukiniu į prie- 
plauką ant Ilinojaus upės kranto, tada — garlaiviu žemyn ta upe į 
Peoriją, kur buvo žydų bendruomenė ir sinagoga. Nors į Peoriją 
nukeliaudavo tik dviem švenčių savaitėms per metus, mokėdavo 
bendruomenės narių įnašus ir visada turėjo jiems skirtas vietas. 

Per didžiąsias šventes Geigeriai visada apsistodavo pas Morisą 
Goldvaserį, tekstilės pirklį ir svarbų žmogų šulėje. Pono Goldva- 
serio viskas buvo platu ir didelės apimties — ir jo namai, ir šeima, ir 
jo paties kūnas. Užmokesčio iš Džeisono neimdavo: esą padėti ki- 
tam žydui garbinti Dievą — tai micva, ir Geigeriai, už svetingumą 
sumokėję, atimtų iš jo palaimą. Tad Liliana su Džeisonu kasmet 
ne vieną savaitę sukdavo galvą, kokia dovana geriausiai liudytų jų 
dėkingumą. 

Reičelė nekentė tų kiekvieną rudenį apkartinančių reikalų — 

pasirengimų, jaudinimosi dėl dovanų, varginamos kelionės, kas- 
metinės kankynės, dvi savaites gyvenant svetimuose namuose, 
galvos skausmo ir svaigulio per dvidešimt keturias Jom Kipuro 
pasninko valandas. 

Jos tėvams apsilankymas Peorijoje buvo galimybė atnaujinti 
žydiškumą. Su jais daug kas veržėsi bendrauti, nes Lilianos pus- 
brolis Džuda Bendžaminas buvo išrinktas Jungtinių Valstijų se- 
natoriumi nuo Luizianos — pirmasis Senato narys žydas — ir visi 
norėjo apie jį pasikalbėti su Geigeriais. Kiekviena proga jie eidavo 
į sinagogą. Liliana dalijo patiekalų receptus, domėjosi naujausio- 
mis paskalomis. 

Džėjus su vyrais kalbėjo apie politiką, kompanijoje išgerdavo 
vieną kitą taurelę schnapps, keitėsi cigarais. Gražiausiais žodžiais 
pasakojo apie Holdeno Perkėlą, pripažindamas pastangas privi- 
lioti daugiau žydų, kad ilgainiui atsirastų dešimties vyrų minjanas 
ir būtų galima melstis, kaip dera. Vyrai jį suprato ir nuoširdžiai 
užjautė. Iš jų tik Džėjus ir iš Rodo salos, Niuporto, kilęs Ralfas 
Seišesas buvo gimę Amerikoje. Kiti atkeliavo iš užsienio ir žinojo, 
koks yra pirmeivio gyvenimas. Išties sunku, sutarė visi, būti pir- 
muoju toje vietoje įsikūrusiu žydu. 

Goldvaseriai turėjo dvi storules dukteris — už Reičelę metais 
vyresnę Rouzę ir trejais metais vyresnę Klarą. Būdama maža, Rei- 
čelė mėgdavo su Goldvaserių mergaitėmis žaisti (namus, mokyklą 
ir suaugusiuosius), bet, Reičelei sulaukus dvylikos, Klara ištekėjo 
už skrybėlininko Haroldo Grino. Pora gyveno su Klaros tėvais, ir 
tais metais, Geigeriams atvažiavus didžiosioms šventėms, daug 
kas buvo pasikeitę. Klara nebežaidė suaugusiųjų, nes pati jau buvo 
tikra suaugusi ir ištekėjusi moteris. Su seserimi ir Reičele kalbė- 
jo švelniai ir globėjiškai, su žaviu uolumu rūpinosi savo vyru, jai 
buvo leista sukalbėti palaiminimus prie šabo žvakių — tokią garbę 
turėjo tik tų namų šeimininkė. 

Tačiau vieną vakarą, dideliuose namuose likusios vienos, trys 
mergaitės Rouzės kambaryje paragavo vynuogių vyno, ir penkioli- 
kmetė Klara Goldvaser-Grin pamiršo esanti šeimos moteris. Rei- 
čelei ir savo seseriai ji išklojo, ką reiškia būti ištekėjusiai, atskleidė 
švenčiausias suaugusiųjų bendrijos paslaptis, smulkiai ir išraiškin- 
gai aptarė žydų vyrų fiziologiją ir papročius. 

Ir Rouzė, ir Reičelė žinojo, kaip atrodo varpa, bet visos ma- 
tytos buvo maudomų kūdikių, vos gimusių brolių ar pusbrolių, 
mažutės — švelnios, rausvos uodegėlės su apipjaustytu lygios odos 
bumbuliuku gale ir vienintele skylute sisioti. 

Bet Klara, užmerktomis akimis siurbčiodama vyną, smagiai 
pasakojo apie žydų kūdikių ir žydų vyrų skirtumus. Laižydama 
paskutinius lašus nuo išorinio stiklo krašto, išdėstė, kaip minkštas 
ir visiškai negrėsmingas įnagis pakinta, žydui atsigulus greta žmo- 
nos, ir kas būna toliau. 

Niekas neklykė iš siaubo, bet Rouzė pastvėrė pagalvę ir abiem 
rankom spaudė sau prie veido. 

— Ir taip būna dažnai? — pasigirdo duslus jos balsas. 

Labai dažnai, patvirtino Klara, o per šabą ir religines šventes — 
būtinai, nes Dievas žydų vyrams išaiškinęs, kad tai palaima. 

— Tik, žinoma, išskyrus dienas, kai kraujuoji. 

Apie kraujavimą Reičelė žinojo — motina buvo atskleidusi tik 
tą vienintelę paslaptį. Ji dar nekraujavo, bet seserims apie tai ne- 
prasitarė. Tačiau ją trikdė kitkas - mechanikos ir dydžių santykiai 
sveiko proto atžvilgiu; mintyse vaizdavosi tą keistą ir gluminamą 
vyksmą ir nevalingai ranka prisidengė skreitą. 

— Bet, — tarė išblyškusi, — šito padaryti neįmanoma. 

Kartais, atsainiai pranešė Klara, jos Haroldas tepasi grynu ko- 
šeriniu sviestu. 

Rouzė Goldvaser atsitraukė pagalvę nuo veido ir išpūtė akis, 
net nušvitusi nuo netikėtos minties: 

— Tai štai kodėl visada pritrūkstame sviesto! 

Kitos dienos Reičelei buvo ypač sunkios. Atviros Klaros kalbos 
galėjo pasirodyti arba šiurpios, arba kvailai juokingos, ir abi su Rou- 
ze saugodamosi pasirinko juokus. Per pusryčius ir priešpiečius, kai 
dažniausiai patiekdavo pieniškus patiekalus, jos tik susižvelgdavo, 
ir kildavo tokios nepaaiškinamos, neprotingos linksmybės, kad ke- 
lis kartus abi buvo gėdingai nuvarytos nuo stalo. Per pietus valgant 
kartu su vyrais, Reičelei būdavo dar blogiau, nes, sėdėdama kitapus 
stalo per dvi kėdes nuo Haroldo Grino, vos pažvelgusi į jį ar palai- 
kydama pokalbį, visada jį įsivaizduodavo visą sviestuotą. 


Geigeriams atvykus į Peoriją kitais metais, Reičelė nuliūdo, 
sužinojusi, kad nei Klara, nei Rouzė tėvų namuose nebegyvena. 

Klara su Haroldu jau turėjo berniuką ir persikraustė į namelį ant 
aukšto upės kranto; jiems atėjus pas Goldvaserius į svečius, Klara 
šokinėjo aplink sūnų ir į Reičelę nekreipė dėmesio. Rouzė prieš 
kelis mėnesius buvo ištekėjusi už Samuelio Bilfildo ir išvažiavo gy- 
venti į Sent Luisą. 

Tą Jom Kipurą, Reičelei su tėvais stovint prie sinagogos, prie 
jų priėjo pagyvenęs vyras — Bendžaminas Šionbergas. Ponas Šion- 
bergas dėvėjo bebro veltinio cilindrą, vilkėjo susiglamžiusius baltus 
medvilninius marškinius ir siaurą juodą kaklaryšį virvelę. Su Džė- 
jumi šnektelėjęs apie farmacijos verslo padėtį, ėmė maloniai klau- 
sinėti Reičelės apie mokslus ir kaip prisidedanti prie namų ruošos. 

Liliana Geiger tam senam vyriškiui nusišypsojo ir paslaptingai 
papurtė galvą: 

— Dar ankstoka, — pasakė, o ponas Šionbergas taip pat nusi- 
šypsojo, linktelėjo ir, taręs kelis malonius žodžius, atsitraukė. 

Vakare Reičelė nugirdo motinos ir ponios Goldvaser pokalbio 
nuotrupas, iš kurių paaiškėjo, kad ponas Šionbergas yra šadche- 
nas, santuokų tarpininkas. Pasirodė, ponas Šionbergas parengė 
ir Klaros, ir Rouzės vedybas. Reičelė baisiai išsigando, bet palen- 
gvėjo prisiminus, ką motina jam sakė. Tekėti ji dar per jauna, ir 
tėvai tai puikiai supranta, įtikinėjo save, nepaisydama minties, kad 
Rouzė Goldvaser-Bilfild už ją vyresnė tik aštuoniais mėnesiais. 


Visą rudenį, įskaitant ir dvi Peorijoje praleistas savaites, Rei- 
čelės kūnas keitėsi. Vos atsiradusios krūtys iš karto sumoteriškėjo 
ir gerokai kliudė liauno kūno pusiausvyrai, tad Reičelė netrukus 
sužinojo, kaip dėvėti palaikančius drabužius, kas yra raumenų 
nuovargis ir kokių būna nugaros skausmų. Tais metais ją glostyti 
buvo pamėgęs ponas Bajersas, tad gyventi buvo šlykštu, kol įsi- 
kišęs tėvas viską sutvarkė. Motinos veidrodyje tyrinėdama savo 
atvaizdą, įsitikino: joks vyras nenorės merginos tiesiais tamsiais 
plaukais, siaurais pečiais, ištįsusiu kaklu, per daug stambiomis 
krūtimis, nemadingai blyškia oda ir neišraiškingomis rudomis 
karvės akimis. 

Paskui atėjo į galvą, kad vyras, kuris sutiktų imti tokią mergi- 
ną, turėtų ir pats būti atgrasus, kvailas bei visiškas skurdžius. Tad 
ir neabejojo, jog kiekvieną dieną artėja ateitis, apie kurią nenorėjo 

nė pagalvoti. Ji pyko ir širdo ant brolių, nes jie nesuvokė, kokių 
gėrybių ir privilegijų jiems teikia vyriškoji lytis, kaip puiku turėti 
teisę saugiai ir šiltai gyventi tėvų namuose, neskaičiuojant metų, 
teisę eiti į mokyklą ir mokytis kiek tik nori. 

Mėnesinės prasidėjo vėlai. Motina lyg tarp kitko paklausinė- 
davo, matyt, truputį susirūpinusi, kad jų dar nėra. Paskui vieną 
popietę, kai Reičelė virtuvėje triūsė, padėdama virti žemuogių uo- 
gienę, staiga dūrė toks dieglys, kad net susirietė. Motina liepė jai 
pasižiūrėti, ir paaiškėjo — kraujas. Širdis daužėsi, bet nebuvo neti- 
kėta, atsitiko namie, o ne kur kitur. Šalia esanti motina nuramino 
ir parodė, ką daryti. Viskas buvo gerai, kol motina nepabučiavo į 
skruostą ir nepasakė, kad dabar ji jau moteris. 

Reičelė pravirko. Ir negalėjo liautis. Verkė ilgai ir nepaguo- 
džiamai. Džėjus Geigeris atėjo ir atsigulė šalia. Taip elgdavosi tik 
labai seniai, kai ji buvo maža. Glostė jai galvą ir klausinėjo, kas 
atsitiko. Dukters pečiai taip krūpčiojo, kad jam plyšo širdis, tad 
atkakliai klausinėjo. 

Galų gale ji sušnibždėjo: 

— Tėveli, nenoriu tekėti. Nenoriu palikti nei jūsų, nei savo namų. 

Džėjus pabučiavo į skruostą ir nuėjo pasikalbėti su žmona. Li- 
liana labai susirūpino. Daugelis mergaičių tekėdavo trylikos metų, 
ir motina manė, kad dukteriai būtų geriau, jeigu jie, užuot nuolai- 
džiavę kvailoms baimėms, pasirūpintų gera žydiška santuoka ir 
sutvarkytų jos gyvenimą. Tačiau vyras priminė, kad jie su Liliana 
susižadėjo jau po šešioliktojo gimtadienio, taigi buvusi jau ne jau- 
nutė. Jei šitai tiko motinai, turėtų tikti ir dukteriai: reikia duoti 
galimybę užaugti ir apsiprasti su mintimi apie vedybas. 

Tad Reičelei buvo leista atsikvėpti. Gyvenimas iš karto pasitai- 
sė. Panelė Bernham tėvui pranešė, kad ji labai gabi, ir mokytis to- 
liau būtų itin naudinga. Tėvai nutarė: duktė turėtų ir toliau lankyti 
mokyklą, o ne visą laiką skirti namų ruošai ir darbui ūkyje, kaip 
buvo įprasta. Jie labai nudžiugo, išvydę dukters pasitenkinimą ir 
akyse vėl įsižiebusią gyvybę. 

Reičelė iš prigimties buvo malonaus būdo, bet, jausdamasi 
nelaiminga, ypač užjausdavo kitus, nuskriaustus gyvenimo. Kou- 
lai jai visada buvo labai artimi, lyg patys tikriausi giminės. Kartą 
Šamaną, dar vos pradėjusį vaikščioti, paguldė pas ją į lovą, ir jį 

užklupo nelaimė — apsišlapino. Tada Reičelė jį guodė ir ramino, 
neleido šaipytis kitiems vaikams. Klausą atėmusi liga ją sukrėtė, 
nes pirmą kartą parodė, kad pasaulyje yra nežinomų ir nelauktų 
pavojų. Ji bejėgiškai stebėjo Šamano pastangas, trokšdama padėti, 
bet nežinojo kaip. Kiekvienu jo žingsneliu džiaugėsi ir didžiavosi, 
lyg Šamanas būtų tikras brolis. Augdama matė, kaip Šamanas vir- 
to tvirtu jaunuoliu, gerokai praaugusiu brolį Aleksą. Šamano kū- 
nas brendo sparčiai, tad pirmaisiais greito augimo metais vaikinas 
neretai būdavo nerangus lyg vos paaugęs šunytis, ir Reičelė su juo 
elgėsi ypač švelniai. 

Ji ne kartą sėdėjo tame krėsle aukšta atkalte ir žavėjosi Ša- 
mano drąsa bei atkaklumu, su nuostaba suvokdama, kokia puiki 
mokytoja yra Dorotė Bernham. Šiai balsu pasvarsčius, kas galė- 
tų jam padėti, Reičelė apsidžiaugė pasitaikiusia proga ir atsiliepė 
nedvejodama. Daktaras Koulas su žmona dėkojo už norą dirbti 
su Šamanu, o jos šeima vertino kilnų poelgį. Bet Reičelė žinojo: 
Šamanui nori padėti, bent iš dalies, todėl, kad jis — ištikimiausias 
draugas, nes tas mažas berniukas kartą visiškai rimtai pasisiūlė 
užmušti ją skriaudusį žmogų. 


Pagalba Šamanui reiškė ilgas, be galo ilgas pratybų valandas, 
nepaisant neišvengiamo nuovargio, ir Šamanas nedelsdamas metė 
iššūkį Reičelės autoritetui, nors to niekada nebūtų drįsęs su panele 
Bernham. 

— Šiandien gana. Jau pavargau, — pareiškė, antrą kartą dirbda- 
mas vien su Reičele mažiausiai po šešių dienų, kai panelė Bern- 
ham atliko visus Šamano pratimus su Reičele. 

— Šamanai, ne, — tvirtai atsakė Reičelė. —- Dar nebaigėme. 

Bet Šamanas jau buvo dingęs. 

Taip pasitaikius antrą kartą, neištvėrė, supyko ir jį išvadino 
visokiais negražiais žodžiais kaip vaikystėje, bet Šamanas tik nusi- 
šypsojo. Tačiau kai šitai pasikartojo ir kitą dieną, Reičelė apsipylė 
ašaromis, ir Šamaną jos iškart sutrikdė. 

— (Gerai, pakartokime, - nenoromis sutiko. 

Reičelė pralinksmėjo, bet niekada nebepasidavė pagundai jį 
valdyti tokiu būdu, jausdama, kad daugiau naudos duos griežtes- 
ni santykiai. Ilgainiui tos ilgos pratybos abiem tapo kasdienybe. 

Slinko mėnesiai; Šamano kalbai vis gerėjant, Reičelė keitė panelės 
Bernham pratimus ir nuolat sugalvodavo naujų. 

Jie ilgai mokėsi suprasti, kaip kinta sakinio prasmė vien pabrė- 
žiant skirtingus jo žodžius: 

VAIKAS serga seniai. 

Vaikas SERGA seniai. 

Vaikas serga SENIAI. 

Kartais Reičelė imdavo Šamaną už rankos ir spustelėdama ro- 
dydavo, ką reikia pabrėžti. Šamanui tai patikdavo. Pratimų su pia- 
ninu, kai reikia ranka iš virpesių atskirti natas, jis dabar vengdavo, 
nes motina juos mėgo kaip svečiams demonstruojamą pramogą ir 
retkarčiais kviesdavo šitaip pasirodyti. Reičelė prie pianino grįž- 
davo dažnai ir labai džiaugėsi, kad, gamą paskambinus kita tona- 
cija, Šamanas pajusdavo net ir tokį menką skirtumą. 

Pamažu jis išmoko atskirti ne vien natas, bet ir kitus aplinkinio 
pasaulio virpesius. Netrukus jau suprasdavo, kad kažkas beldžia į 
duris, nors beldimo, žinoma, negirdėdavo. Pajusdavo laiptais li- 
pančio žingsnius, nors šalia stovintys ir klausą turintys žmonės 
dar nieko negirdėdavo. 

Kartą Reičelė, prisiminusi, kaip darė Dorotė Bernham, paėmė 
didelę jo plaštaką ir priglaudė sau prie gerklės. Iš pradžių prabilo 
garsiai. Paskui kalbėjo vis tyliau, kol galų gale tik šnabždėjo. 

— Jauti skirtumą? 

Jos oda buvo šilta ir nepaprastai lygi, kūnas liaunas, bet tvirtas. 
Šamanas jautė raumenis ir gyslas. Iš pradžių pagalvojo apie gulbę, 
paskui — apie mažesnį paukštelį, nes jos pulso ritmas jam į ranką 
plastėjo kitaip negu tada, kai laikė pridėjęs prie storesnio ir trum- 
pesnio panelės Bernham kaklo. Šamanas nusišypsojo: 

— Tikrai jaučiu. 

VANDENS ŽENKLAI 


Į RoBA DŽĖJŲ NIEKAS DAUGIAU NEBEŠOVĖ. JEIGU ANAS ŠŪVIS 
prie tvarto reiškė įspėjimą, kad gydytojas nereikalautų tirti Ma- 
kvos mirties, tai pakėlęs šautuvą žmogus — nesvarbu, kas jis - tu- 
rėjo pagrindo manyti: į įspėjimą atsižvelgta. Robas nieko nesiėmė, 
nes nežinojo, ką dar būtų galima daryti. Vėliau sulaukė mandagių 
kongresmeno Niko Holdeno ir Ilinojaus gubernatoriaus laiškų. Iš 
oficialių asmenų tik šie ir atsiliepė, jų atsakymuose buvo vien ap- 
takios bereikšmės frazės. Robas vis tiek nuolat svarstė, bet reikėjo 
imtis neatidėliotinų reikalų. 

Jo slėptuvės iš pradžių reikėdavo tik retkarčiais, bet po kelerių 
metų vos lašnojanti bėglių srovelė virto gana srauniu upokšniu, ir 
pasitaikydavo, kai nauji gyventojai į slaptavietę atvykdavo regulia- 
riai ir dažnai. 

Negrai susilaukdavo daug prieštaringo dėmesio. Dredas Sko- 
tas žemesniajame Misūrio teisme ieškinį dėl savo laisvės laimėjo, 
tačiau Aukščiausiasis valstijos Teismas paskelbė, kad jis lieka ver- 
gu, ir jo advokatai abolicionistai pateikė apeliaciją Jungtinių Vals- 
tijų Aukščiausiajam Teismui. 

Vergijos klausimą abiejose fronto pusėse griausmingai nagri- 
nėjo rašytojai ir pamokslininkai, dėl jo putojo žurnalistai ir poli- 
tikai. Fricas Grahamas, penkeriems metams išrinktas nuolatiniu 
šerifu, tuoj pat pasisamdė „nigerių medžiotojų“ gaują, nes atlygis 
buvo tapęs pelningu papildomų pajamų šaltiniu. Už pabėgusių 
vergų grąžinimą mokėta vis daugiau, o bausmės už pagalbą bė- 
gliams nuolat griežtėjo. Robas Džėjus kaskart šiurpdavo pagal- 

vojęs, kas būtų, jeigu jį sučiuptų, bet apie tai susimąstyti sau daž- 
niausiai neleisdavo. 

Džordžas Klaiburnas, jiems atsitiktinai susitikus, sveikinda- 
vosi mieguistai mandagiai, lyg jie niekada nebūtų susitikę nakties 
tamsoje visiškai kitokiomis aplinkybėmis. Be kita ko, šitas ryšys 
Robui teikė galimybę naudotis gausia Klaiburno biblioteka, ir jis 
dažnai pargabendavo knygų Šamanui, kai kurias skaitė ir pats. 
Grūdų pirklys turėjo daug filosofinės ir religinės literatūros, gero- 
kai mažiau — apie mokslą, tad per knygas Robas Džėjus ir susipa- 
žino su jų savininku. 

Praėjus maždaug metams nuo negrų slapstymo pradžios, Klai- 
burnas jį pakvietė į kvakerių susirinkimą ir neįsižeidė sulaukęs 
neigiamo atsakymo. 

— Maniau, jums tai galėtų būti svarbu, nes atliekate Viešpaties 
vertą darbą. 

Robas jau žiojosi jį pataisyti, esą atliekąs ne Dievo, o žmogaus 
vertą darbą, bet net neištarti tie žodžiai pasirodė per daug skam- 
būs, tad tik nusišypsojo ir papurtė galvą. 

Žinojo, kad jo slėptuvė — tik viena grandis, o visa grandinė, 
be abejo, labai didelė, bet apie organizaciją nieko nežinojo. Su 
daktaru Baru niekada nesikalbėjo apie tai, kad šio rekomendaci- 
ja paskatino nesilaikyti įstatymų. Slaptus ryšius Robas palaikė tik 
su Klaiburnu ir Kerolu Vilkensonu, kuris jam pranešdavo, kai tik 
kvakeris gaudavo „naują įdomią knygą“. Robas Džėjus neabejojo, 
kad, palikę jo slėptuvę, bėgliai keliaudavo šiaurėn per Viskonsiną į 
Kanadą. Tikriausiai laiveliu plaukdavo per Aukštutinį ežerą. Bent 
pats būtų gabenęs šiuo keliu, jei būtų turėjęs jį parinkti. 

Klaiburnas kartais atveždavo moterį, tačiau dauguma bėglių 
buvo vyrai. Labai įvairūs ir skirtingi, bet apdriskę. Kai kurių oda 
tokia tamsi, kad juodesnės nė būti negalėjo — lyg iki tviskėjimo 
sunokusi tamsiai mėlyna slyva, švytintis juodasis gintaras, var- 
no plunksnų juoduma. Kitų odos spalva liudijo buvusi atmiešta 
jų engėjų blyškumo, ir įvairovė margavo atspalviais nuo balintos 
kavos iki pakepintos duonos. Dauguma — tvirti, raumeningi vy- 
rai, bet buvo vienas liesas jaunuolis, beveik baltaodis, su akiniais 
metaliniais rėmeliais. Šis sakė esąs namų juodukės ir plantacijos 
šeimininko sūnus iš Šrivz Lendingo Luizianoje. Mokėjo skaityti ir 

labai dėkojo, iš Robo gavęs žvakių, degtukų ir senų Rok Ailendo 
laikraščių. 

Robas Džėjus jautėsi neatliekąs gydytojo pareigos, nes bėgliai 
pabūdavo per trumpai, kad užtektų laiko pasirūpinti jų sveikata. 
Pastebėjęs, kad šviesiaodis juodukas nešioja stipresnius akinius, 
negu reikėtų, po kelių savaičių, jam jau seniai iškeliavus, rado, jo 
nuomone, tinkamesnius. Kitą kartą atvykęs į Rok Ailendą, užėjo 
pas Klaiburną ir pasiteiravo, gal šis galėtų juos persiųsti, bet Klai- 
burnas nustebo ir papurtė galvą. 

— Na, žinote, daktare Koulai... - tepasakė ir nuėjo neatsisvei- 
kinęs. 

Kitą kartą stambus labai juodas vyras slaptavietėje praleido 
tris dienas, ir Robui tikrai pakako laiko pastebėti, kad to nervin- 
go Žmogaus virškinimas sutrikęs. Veidas kartais atrodė liguistas ir 
papilkėjęs, apetitas nevienodas. Robas neabejojo — jis turi kaspi- 
nuotį. Davė butelį vaistų, bet įspėjo nevartoti, kol nepasieks kelio- 
nės tikslo. 

— Kitaip neturėsi jėgų keliauti ir visur paliksi skystų išmatų 
pėdsaką, o jį aptiks bet kurios apygardos šerifas. 

Visi jie giliai įsirėžė į atmintį. Nuoširdžiai užjautė dėl jų baimių 
ir išgyvenimų, ir ne vien todėl, kad ir pačiam kadaise teko bėgti; 
suvokė, kad rūpinasi jais, nes, savo akimis regėjęs saukų vargus, 
supranta sunkią jų padėtį. 

Jau seniai nepaisė Klaiburno nurodymų bėglių nieko neklausi- 
nėti. Vieni buvo plepūs, kiti nedaugžodžiaudavo. Robas siekė bent 
sužinoti vardus. Nors akiniuotasis vadinosi Neronas, daug vardų 
buvo žydiškos-krikščioniškos kilmės: Mozė, Abraomas, Aronas. 
Tie patys vardai kartodavosi nuolat, ir Robas vis prisimindavo 
Makvos pasakojimus, kaip krikščioniškoje mokykloje indėnų 
mergaitėms buvo skiriami bibliniai vardai. 

Su šnekesniais kalbėdavo, kiek tik būdavo saugu. Vienas vyras 
iš Kentukio jau kartą buvo pabėgęs ir vėl sučiuptas. Jis Robui pa- 
rodė rimbo nugaroje paliktus randus. Kitas, iš Tenesio, sakė, kad 
šeimininkas su juo nesielgė blogai. Robui Džėjui paklausus, kodėl 
pabėgęs, tas negras tik kiečiau sučiaupė lūpas ir prisimerkė lyg 
galvodamas, ką čia atsakyti. 

— Nenorėjau laukti Jubiliejaus. 

Apie Jubiliejų Robas pasiteiravo Džėjaus. Senovės Palestinoje 
pagal Šventojo Rašto nurodymus kas septintus metus dirbamąją 
žemę palikdavo pūdyti, kad pailsėtų. Po septynių pūdymų pen- 
kiasdešimtieji metai buvo skelbiami jubiliejaus, ir vergus reikėjo 
apdovanoti bei paleisti laisvėn. 

Robas pareiškė, kad Jubiliejus - kur kas geresnė išeitis, negu 
žmones laikyti amžinoje vergijoje, bet tai — ne itin didelė malo- 
nė, nes penkiasdešimt vergijos metų dažniausiai viršija žmogaus 
amžių. 

Juodu su Džėjumi jau seniai įsitikino, kokios skirtingos jų pa- 
žiūros, tad dabar klausimą gvildeno atsargiai, lyg ant pirštų galų. 

— Ar žinai, kiek yra vergų pietinėse valstijose? Keturi milijo- 
nai. Vienas juodis dviem baltiems. Duok jiems laisvę, ir užsidarys 
plantacijos, ūkiai, iš kurių minta daugybė abolicionistų šiaurėje. Ir 
ką tuomet darysime su tais keturiais milijonais juodųjų? Iš ko jie 
gyvens? Kuo pavirs? 

— Ilgainiui ims gyventi kaip ir visi. Jei bus išsilavinę, galės tapti, 
kuo nori, pavyzdžiui, vaistininkais, - Robas neištvėrė nepaerzinęs. 

Džėjus pakratė galvą. 

— Tu visai nesupranti. Nuo vergijos priklauso visas Pietų gyvy- 
bingumas, todėl net ir vergijos nepripažįstančios valstijos pagalbą 
pabėgusiems vergams laiko nusikaltimu. 

Džėjus užkliudė skaudžią vietą. 

— Tik nepasakok apie nusikaltimus! Prekyba Afrikos vergais 
paskelbta neteisėta nuo 1808 metų, bet žmonės iš Afrikos vis dar 
gaudomi, grasinant ginklu, grūdami į laivus, gabenami į visas Pie- 
tų valstijas ir pardavinėjami turguje. 

— Kalbi apie nacionalinius įstatymus. Kiekviena valstija juos 
priima skirtingus. Tik valstijų įstatymai ir yra svarbūs. 

Robas prunkštelėjo, ir pokalbis baigėsi. 


Juodu su Džėjumi artimai draugavo ir visapusiškai vienas kitą 
palaikė, nesutarė tik dėl vergijos. Ir abu gailėjosi. Robas visada 
vertino ramų draugišką pokalbį, tad jei būdavo kur nors netoliese, 
vis dažniau Trudę sukdavo į taką, vedantį į Šventojo Pranciškaus 
vienuolyną. 

Nė pats nežinojo, kada virto motinos Miriamos Feročijos 
draugu. Sara teikė fizinės aistros malonumą, kuris nemažėjo ir 
buvo toks pat svarbus, kaip valgis ir gėrimas, tačiau su pastoriumi 
ji kalbėdavosi daugiau negu su savo vyru. 

Susipažinęs su Makva, Robas suprato, kad artimas ryšys su 
moterimi gali būti ir be sekso. Dabar tuo dar kartą įsitikino, ben- 
draudamas su šita Šventojo Pranciškaus ordino vienuole — pen- 
kiolika metų vyresne, rūsčių akių, griežto veido, visada gobtuvu 
apsigaubusia moterimi. 

Iki to pavasario ten lankydavosi tik retkarčiais. Žiema pasitaikė 
švelni ir keista — su gausiais lietumis. Vandens lygis kilo nepastebi- 
mai, bet staiga paaiškėjo, kad upes ir upokšnius jau sunku įveikti, ir 
kovo mėnesį apylinkei teko patirti, ką reiškia būti įsikūrus tarp dvie- 
jų upių, nes jau prasidėjo tai, ką vėliau vadino 1857-ųjų potvyniu. 

Robas stebėjo, kaip upė išsilieja jo valdose. Plūsdamas per 
krantus, vanduo nuplovė Makvos karščio namelį ir jos moterų 
būstą. Hedonoso-te išliko, nes Makva jį apdairiai pastatė ant kalve- 
lės. Potvynis nepasiekė ir aukščiau stovinčio Koulų namo. Tačiau, 
vos vandeniui nuslūgus, Robą pakvietė gydyti pirmo užkrečiama 
karštlige susirgusio ligonio. Paskui susirgo dar vienas. O tada ligo- 
niai pasipylė. 

Sarai tuoj pat teko imtis slaugyti, bet labai greitai jos, Robo ir 
Tomo Bekermano pastangų nebepakako. Tačiau vieną rytą atjo- 
jęs į Haskelų ūkį, karščiuojantį Beną Haskelą Robas rado jau nu- 
praustą kempine, nes juo rūpinosi dvi Šventojo Pranciškaus ordi- 
no seserys. Visi „rudieji vabalai“ išsiskirstė po ligonių namus. 

Jis tuoj pat su didžiausiu dėkingumu įsitikino, kad vienuolės — 
puikios slaugės. Kiek jas matydavo, visada būdavo poromis. Net ir 
vyresnioji eidavo slaugyti su kita vienuole. Robas pagalvojo, kad 
jos šitaip keistai išmokytos, ir, kalbėdamasis su Miriama Feročija, 
tuo nusistebėjo, bet ši atšovė labai šaltai, duodama suprasti — jo 
pastabos beprasmės. 

Robui toptelėjo — vienuolės poromis dirba todėl, kad galėtų 
viena kitą saugoti nuo dvasios ir kūno pagundų. Po kelių dienų, 
vakarodamas vienuolyne prie puodelio kavos, pareiškė: vyresnioji 
bijanti išleisti savo seseris vienas į protestantų namus. Ir prisipa- 
žino, kad jam tai nesuprantama. 

— Vadinasi, jūsų tikėjimas silpnas? 

— Mūsų tikėjimas tvirtas! Tačiau šiluma ir patogumai mums 
malonūs taip pat kaip ir kitiems. Mūsų pasirinktas gyvenimas yra 
atšiaurus; negana to, negailestingas ir su pagundų prakeiksmais. 

Robas suprato ir džiaugsmingai sutiko su Miriamos Feročijos 
sąlygomis: svarbiausia — kad jos seserys slaugytų ligonius. 

Bet čia pat susilaukė būdingos paniekos. 

— Daktare Koulai, nejaugi neturite kokio kito krepšio, tik šitą 
nutrintą odinį, pasišiaušusį kiaulės šeriais? 

— Tai mano mi-šom, medicininis saukų krepšys. Šis diržas su- 
vytas iš ize juostų. Jos neleidžia manęs sužeisti kulkoms. 

Ji išplėtė akis. 

— Jūs netikite mūsų Viešpačiu Išganytoju, bet tikitės apsaugos 
iš pagonių indėnų saukų? 

— Ši apsauga iš tiesų padeda, — ir papasakojo apie šūvį prie 
tvarto. 

— Turite būti itin atsargus, - įspėjo vienuolė, į puodelį pilda- 
ma kavos. Jo dovanota ožka jau du kartus atsivedė prieauglį — du 
ožiukus. Vieną Miriama išmainė ir kažkaip gavo dar tris ožkeles, 
nes tebesvajojo apie sūrių gamybą, tačiau Robas, užsukęs į vie- 
nuolyną, pieno prie kavos niekada negaudavo, nes visos ožkos, 
matyt, visuomet laukdavosi arba žindydavo. Kaip ir vienuolės, jis 
apsieidavo be pieno, išmoko gardžiuotis ir juoda kava. 

Jų pokalbis pakrypo prie rimtų reikalų. Robas nusivylė, suži- 
nojęs, kad ji savo bažnytiniais keliais nieko nesužinojo apie Elvudą 
Patersoną. Pasakė svarstęs vieną planą. 

— Ojeigu Aukščiausiajame žvaigždėtosios vėliavos ordine įtai- 
sytume savo žmogų? Tada galbūt iš anksto sužinotume jų kėslus ir 
būtų galima jiems sukliudyti. 

— Kaipgi tai padarytumėte? 

Apie tai jis buvo nemažai galvojęs. Reikėjo rasti Amerikos pi- 
lietį, gimusį Amerikoje, visiškai patikimą ir artimą Robui. Džėjus 
Geigeris netiko, nes tas Ordinas žydo tikriausiai nepriimtų. 

— Turiu samdinį Oldeną Kimbelą. Gimęs Vermonte. Labai ge- 
ras Žmogus. 

Ji susirūpinusi papurtė galvą. 

— Jei žmogus geras, tai tik blogiau, nes toks suokalbis gali pra- 
žudyti ir jį, ir jus. Tie Žmonės nepaprastai pavojingi. 

Robui teko pripažinti, kad vienuolė kalba išmintingai. Be to, ir 
Oldenas jau gerokai senstelėjęs. Dar anaiptol nenusilpęs, bet sens- 
telėjęs. Ir gausiai gėrė. 

Privalote būti kantrus, — švelniai tarė. - Dar pasiteirausiu. Kol 
kas laukite. 

Motinėlė paėmė nuo stalo jo puodelį, ir Robas suprato: laikas 
keltis nuo vyskupo krėslo ir joti namo, kad vyresnioji galėtų pasi- 
ruošti naktinėms pamaldoms. Ant peties užsikabino savo dygliuo- 
tąjį skydą ir šyptelėjo, pastebėjęs kreivą jos žvilgsnį į mi-šom. 

— Ačiū, garbioji motinėle. 

KLAUSANTIS MUZIKOS 


HoOLDENO PERKĖLOJE BUVO ĮPRASTA, KAD ŠEIMA LEIDŽIA VAIKĄ 
į akademiją pusmečiui ar metams pramokti skaityti, aritmetikos 
ir vedžioti raides. Tuo mokslai baigdavosi, ir vaikai pradėdavo 
gyventi kaip visateisiai ūkio darbininkai. Aleksas, sulaukęs šešio- 
likos, pareiškė, kad mokytis gana. Nors Robas Džėjus siūlė sumo- 
kėti už mokslą aukštesnėje mokykloje, stojo dirbti su Oldenu avių 
ūkyje, ir Šamanas su Reičele liko vyriausi akademijos mokiniai. 

Šamanas norėjo mokytis toliau, o Reičelė džiaugėsi vienodai 
slenkančiomis dienomis, tarsi skestantis šiaudo įsikibusi į vis dar 
nekintantį gyvenimą. Dorotė Bernham žinojo, kokia yra sėkmė 
mokytojui turėti net ir vieną tokį mokinį. Abu vertino tarsi bran- 
gakmenius, perteikdama visa, ką žinojo, ir be paliovos stengda- 
masi rasti ko nors nauja. Mergaitė už Šamaną buvo trejais metais 
vyresnė ir daugiau mokiusis, bet ilgainiui panelė Bernham juos 
ėmė mokyti kaip atskirą dviejų mokinių klasę, tad abu daug laiko 
mokydavosi kartu. 

Pasibaigus pamokoms, Reičelė tuoj pat pereidavo prie Šama- 
no kalbos lavinimo. Du kartus per mėnesį jaunuoliai susitikdavo 
su panele Bernham, ir Šamanas mokytojai atlikdavo išmoktus pra- 
timus. Kartais ji siūlydavo ką nors pakeisti ar parodydavo naują 
pratimą. Mokytoja džiaugėsi, kad vaikinas daro tokią pažangą, ir 
Reičelė Geiger sugeba šitaip padėti. 

Jų draugystei tvirtėjant, Reičelė ir Šamanas kartais leisda- 
vo vienas kitam žvilgtelėti ir giliau. Reičelė papasakojo, kaip ją 
baugina kasmetinė kelionė į Peoriją per didžiąsias žydų šventes. 

Šamanas sulaukė jos užuojautos, atskleidęs savo nerimą, — nors 
ir gerokai paprastesniais žodžiais, - kad motina su juo elgiasi 
šaltai („Mama man buvo labiau Makva, o ne ji, ir mama tai su- 
pranta. Dėl to pyksta, bet taip buvo“) 

Reičelė buvo pastebėjusi, kad ponia Koul sūnaus niekada ne- 
vadina taip, kaip visi - Šamanų; Sara šaukdavo Robertu - vos ne 
oficialiai, kaip panelė Bernham mokykloje. Reičelė svarstė, ar ponia 
Koul taip daro todėl, kad nemėgsta indėniškų žodžių. Dar buvo gir- 
dėjusi, kaip jos motinai sakė esanti patenkinta, kad saukų nebėra. 

Šamanas su Reičele balso pratimus kartojo visur, kur tik pa- 
sitaikydavo proga — plaukdami plokščiadugne Oldeno valtimi ar 
sėdėdami su meškerėmis ant kranto, rinkdami rėžiukus salotoms, 
žingsniuodami per preriją, Lilianai lupdami vaisius ar daržoves 
pietietiškoje Geigerių verandoje. Kelis kartus per savaitę jie pri- 
sėsdavo ir prie Lilianos pianino. Reičelės balso toną Šamanas 
pajusdavo, liesdamas pakaušį ar nugarą, bet ypač patikdavo, jai 
kalbant, priglausti delną prie lygios, šiltos gerklės. Suprato, kad 
Reičelė turėtų jausti, kaip virpa jo pirštai. 

— Norėčiau, kad atmintyje būtų likęs tavo balso skambesys. 

— O muziką atsimeni? 

— Neatsimenu... Bet girdėjau muziką praėjusiais metais, kitą 
dieną po Kalėdų. 

Ji suglumusi išplėtė akis. 

— Sapnavau. 

— Ir sapne girdėjai muziką? 

Jis linktelėjo. 

— Nieko nemačiau, tik vyro kojas ir batus. Turbūt mano tėvo. 
Atsimeni, kaip mus kartais suguldydavo miegoti ant grindų, kai 
grodavo? Tavo motinos ir tėvo nemačiau, bet girdėjau jų smuiką ir 
pianiną. Ką grojo, neatsimenu. Tik atsimenu... muziką! 

Reičelė vos pajėgė kalbėti. 

— Jie mėgsta Mocartą, gal ten buvo šitai, - ji ėmė skambinti. 

Bet po kelių akimirkų jis papurtė galvą. 

— Man tai — tik virpesiai. Ten buvo tikra muzika. Nuo tada vis 
stengiuosi vėl ją susapnuoti, bet... 

Šamanas pastebėjo, kaip sužvilgo jos akys, ir apstulbo, nes Rei- 
čelė palinko ir pabučiavo į lūpas. Jis irgi atsakė bučiniu, ir tai buvo 
kažkas nauja, galvojo jis, tarsi visiškai kitokia muzika. Kažkaip 

ranka atsidūrė Reičelei ant krūties ir ten liko, kai jie nustojo bu- 
čiuotis. Tikriausiai viskas būtų buvę gerai, jeigu Šamanas būtų iš 
karto atitraukęs ranką. Tačiau, lyg čiuopdamas muzikinės natos 
virpesį, pajuto, kaip kietėja ir vos vos krusteli sustandėjęs pumpu- 
rėlis. Jis spustelėjo, o Reičelė plačiai užsimojo ir vožė į burną. 

Antras smūgis pataikė žemiau dešinės akies. Jis sėdėjo lyg ap- 
dujęs, nė nemėgindamas gintis. Jei būtų norėjusi, būtų galėjusi 
užmušti, bet tik sudavė dar kartą. Reičelė užaugo dirbdama ūkyje, 
tad buvo stipri ir smūgiavo kumščiu. Viršutinė Šamano lūpa buvo 
suknežinta, iš nosies varvėjo kraujas. Reičelė verkdama ir gokčio- 
dama išbėgo iš kambario. 

Jis nusekė į priemenę; laimė, namie nieko nebuvo. 

— Reičele, — šūktelėjo, bet negalėjo žinoti, ar ji atsakė, o lipti iš 
paskos aukštyn nedrįso. 

Išsmukęs laukan, patraukė namo, šniurkščiodamas nosimi, 
kad nesukruvintų nosinės. Iš tvarto išėjo Oldenas. 

— Jėzau gailestingiausias! Kas gi tau nutiko? 

— Susipešiau. 

— Aišku. Ir ačiū Dievui, nes jau buvau pradėjęs galvoti, kad iš 
Koulų vaikų atsikirsti moka tik vienintelis Aleksas. Kaipgi atrodė 
anas šunsnukis? 

— Baisiai. Kur kas blogiau negu aš. 

— Aha, tada gerai, - linksmai tarė Oldenas ir nuėjo savais keliais. 

Vakarieniaujant Šamanui teko ištverti keletą ilgų muštynes 
smerkiančių pamokslų. 

Rytą jaunesni vaikai pagarbiai apžiūrinėjo jo kovos žaizdas, į 
kurias panelė Bernham pabrėžtinai nekreipė dėmesio. Juodu su 
Reičele visą dieną beveik nesikalbėjo, bet, jo nuostabai, po pamo- 
kų ji kaip visada laukė prie durų. Niūriai tylėdami pasuko į Gei- 
gerių namus. 

— Sakei tėvui, kad tave liečiau? 

— Ne! - atsakė karštai. 

— Tai gerai. Nenorėčiau, kad mane nuplaktų, - atsiliepė Šama- 
nas. Tikrai taip galvojo. Kalbėdamas turėjo žiūrėti į Reičelę, todėl 
matė, kaip ji rausta, bet suglumo, kad juokiasi. 

— Oi, Šamanai! Vargšeli, kaip tu atrodai! Labai atsiprašau, — ji 
spustelėjo jam ranką. 

— Ir aš atsiprašau, — pakartojo jis, nors nežinojo, už ką. 

Namuose Liliana Geiger juos pavaišino imbieriniu pyragu. Su- 
valgę sėdėjo prie stalo vienas prieš kitą ir ruošė pamokas. Paskui 
vėl nuėjo į svetainę. Abu įsitaisė ant suolelio prie pianino, bet Ša- 
manas pasistengė labai arti jos nesėsti. Kaip ir bijojo, dėl to, kas 
įvyko aną dieną, daug kas pasikeitė, bet, jo nuostabai, nebuvo ne- 
jauku. Išlikęs jausmas tartum spinduliavo šilumą, glūdėjo kažkur 
šalia lyg jų paslaptis, lyg abiejų nugertas puodelis. 


Oficialus laiškas nurodė Robui Džėjui atvykti į teismo būstinę 
Rok Ailende „vienas tūkstantis aštuoni šimtai penkiasdešimt sep- 
tintųjų mūsų Viešpaties metų birželio dvidešimt pirmą dieną dėl 
natūralizacijos“. 

Diena pasitaikė giedra ir šilta, bet teismo salės langai buvo už- 
daryti, nes pirmininkaujantis teisėjas Danielis P. Alanas nekentė 
musių. Teismas darbo turėjo nedaug, tad Robas Džėjus pagrįstai 
tikėjosi greitai viską baigti, kol teisėjas Alanas perėjo prie priesai- 
kos procedūros. 

— Ar pasižadate nuo šiol atsisakyti bet kurių užsienyje gautų 
titulų ir priklausomybės bet kuriai kitai šaliai? 

— Pasižadu, - tarė Robas Džėjus. 

— Ar įsipareigojate palaikyti ir ginti Konstituciją bei imtis gin- 
klo Jungtinių Amerikos Valstijų vardu? 

— Ne, pone garbusis teisėjau, neįsipareigoju, — tvirtai atsakė 
Robas. 

Teisėjas Alanas net krūptelėjo, pažadintas iš stingulio, ir išpū- 
tė akis. 

— Garbusis teisėjau, aš nepalaikau žudymo, todėl niekada ne- 
dalyvausiu karo veiksmuose. 

Teisėjas Alanas, regis, suirzo. Žemiau pakylos prie raštininko 
stalo sėdintis Rodžeris Marėjus atsikrenkštė. 

— Teisėjau, įstatyme pasakyta, kad tokiais atvejais, kaip šis, 
prašytojas turi įrodyti kariuomenėje atsisakąs tarnauti dėl sąži- 
nės ir moralinių įsitikinimų. Tai reiškia, kad jis turėtų priklausyti 
kokiai nors grupei, pavyzdžiui, kvakeriams, nes jie, kaip žinoma, į 
rankas ginklo neima. 

— Žinau įstatymą ir kas jame parašyta, — dygiai atšovė teisėjas, 
niršdamas, kad Marėjus niekada nesugeba jam patarti ne taip vie- 
šai. Jis pažvelgė per akinių viršų. - Daktare Koulai, jūs - kvakeris? 

— Ne, garbusis teisėjau. 

— Tai kas jūs, po galais? 

— Savęs nesieju su jokia religija, - tarė Robas Džėjus ir išvydo, 
kad teisėjas atrodo taip, lyg būtų asmeniškai įžeistas. 

— Garbusis teisėjau, ar galėčiau prieiti? — paklausė kažkas iš 
salės galo. Robas Džėjus pamatė, kad kalba Stivenas Hjumas, nuo 
tada, kai Nikas Holdenas laimėjo jo vietą Kongrese, dirbantis ge- 
ležinkelio advokatu. 

Teisėjas Alanas jam mostelėjo. 

— Prašau, kongresmene. 

— Teisėjau, - šypsodamasis prabilo Hjumas, — ar galėčiau as- 
meniškai laiduoti už daktarą Koulą? Jis — vienas iš garbingiausių 
Ilinojaus piliečių, gydytojas, tarnauja žmonėms ir dieną, ir naktį. 
Visi žino, kad jo žodis — auksas. Jeigu sako negalįs kariauti dėl 
savo įsitikinimų, tai išmintingam žmogui kokių kitų įrodymų ir 
nereikia. 

Teisėjas Alanas susiraukė, svarstydamas, ar politinių ryšių tu- 
rintis teisininkas teismo salėje jo ką tik nepavadino neišmintingu, 
bet nusprendė, kad bus ramiau rūsčiu žvilgsniu nutvilkyti Rodžerį 
Marėjų. 

— Tęsime natūralizacijos procedūrą, — pareiškė jis, ir Robas 
Džėjus be jokių tolesnių kliuvinių tapo piliečiu. 

Grįžtantį į Holdeno Perkėlą aplankė keli keisti, gailesčio ku- 
pini prisiminimai apie Škotiją — tėvynę, kurios ką tik atsižadėjo, 
bet buvo gera jaustis amerikiečiu. Tik šitai šaliai bėdų irgi nestigo. 
Jungtinių Valstijų Aukščiausiasis Teismas ką tik galutinai nutarė: 
Dredas Skotas yra vergas, nes Kongresas neturįs teisės valstijose 
naikinti vergijos. Iš pradžių pietiečiai džiūgavo, bet netrukus vėl 
ėmė niršti, nes Respublikonų partijos vadovai paskelbė neketiną 
pripažinti teismo sprendimo. 

Jo nepripažino ir Robas Džėjus, nors žmona ir vyresnysis sū- 
nus pietiečius karštai palaikė. Per savo slėptuvę į Kanadą jis nu- 
siuntė dešimtis pabėgusių vergų ir kelis kartus nedaug trūko, kad 
būtų įkliuvęs. Vieną dieną Aleksas papasakojo naktį kelyje maž- 
daug už mylios nuo ūkio sutikęs Džordžą Klaiburną. 

— Ryte, trečią valandą, jis rieda šieno prikrautu vežimu, sėdė- 
damas pačiame viršuje. Ką tai galėtų reikšti? 

— Spėju, darbštų kvakerį gali aplenkti tik gerokai pasistengęs. 
Bet kuo gi tu buvai užsiėmęs, kad namo grįžai trečią valandą? — 
pasidomėjo Robas Džėjus, ir Aleksui taip parūpo nukreipti kalbą 
nuo naktinių nuotykių ir girtavimo su Melu Hovardu, kad apie 
keistą Džordžo Klaiburno darbštumą daugiau nebeužsiminė. 

Kitą kartą, vidurnaktį Robui Džėjui rakinant priestato duris, 
atslinko Oldenas. 

— Neima miegas. Baigėsi tie velnio lašai, ir prisiminiau, kad 
dar turiu jų paslėpęs tvarte. 

Jis kilstelėjo ąsotį ir pasiūlė Robui. Nors Robas svaigalų ne- 
mėgo ir žinojo, kad jie slopina Dovaną, atstumti Oldeno neno- 
rėjo. Atkimšęs ąsotį, sriūbtelėjo ir užsikosėjo. Oldenas plačiai 
nusišypsojo. 

Robas norėjo darbininką nuvesti toliau nuo priestato. Slėp- 
tuvėje kitapus durų tūnojo vidutinio amžiaus negras, kurio vos 
švokščiantis alsavimas šiek tiek priminė astmą. Robas Džėjus 
įtarė, kad tas švokštimas kartais gali būti gana garsus, ir nebuvo 
tikras, ar čia, kur jie su Oldenu kalbasi, jo nebus girdėti. Bet Ol- 
denas neketino niekur eiti; atsitūpęs ant kulnų, rodė, kaip viskį 
geria rimtas vyras — vienu pirštu užkabina ąsą, užsimeta ąsotį ant 
alkūnės, o šią iškelia tiek, kad į burną patektų norimas deginančio 
skysčio kiekis. 

— Prasčiau miegi? 

Oldenas gūžtelėjo pečiais. 

— Po darbo pavargęs dažniausiai iš karto užsnūstu. O jei ne, 
labai padeda keli gurkšniai gėrimo. 

Nuo tada, kai mirė Ateina Dainuodamas, Oldenas atrodė kur 
kas labiau susidėvėjęs. 

— Tau reikėtų pagalbininko ūkyje, - pasakė Robas Džėjus vei- 
kiausiai bent dvidešimtą kartą. 

— Sunku rasti gerą baltąjį vyrą, kuris norėtų būti samdiniu. 
O su juočkiu nedirbčiau, — atsiliepė Oldenas, ir Robas pagalvojo, 
kaip garsas sklinda priešinga kryptimi, į priestatą. - Beje, dabar su 
manimi dirba Aleksas ir gerai sukasi. 

— Tikrai? 

Oldenas pakilo ir išsitiesė nors šiek tiek svirduliuodamas; ma- 
tyt, buvo nemažai išragavęs velnio lašų, kol tie pasibaigė. 

— Velniai rautų, daktare, - lėtai tarė, — visada gaili tiems varg- 
šams snargliams gero žodžio. 
Rūpestingai laikydamas ąsotį, patraukė prie savo trobelės. 


Vieną dieną vasaros pabaigoje į Holdeno Perkėlą užklydo vi- 
dutinio amžiaus kinas; jo vardo niekas nežinojo. Išvytas iš Nel- 
sono smuklės, pasamdė prostitutę Penę Deivis, kad jam nupirk- 
tų butelį viskio ir nusivestų į savo lūšną. Kitą rytą ten, jos lovoje, 
mirė. Šerifas Grahamas pareiškė nepageidaująs mieste kekšių, 
kurios duoda savo skylę siauraakiams, o paskui tą pačią siūlo bal- 
tiesiems vyrams, todėl pats pasirūpino, kad Penės Deivis Holdeno 
Perkėloje neliktų. Paskui lavoną paguldė vežimo gale ir nugabeno 
pas artimiausią koronerį. 

Tą popietę Robui Džėjui pasukus prie priestato, ten jo laukė 
Šamanas. 

— Niekada nemačiau rytiečio. 

— Šis jau nebegyvas, Šamanai. Tikriausiai supranti? 

— Taip, tėte. 

Robas Džėjus linktelėjo ir atrakino priestato duris. 

Kūną dengė paklodė. Robas ją sulankstė ir padėjo ant senos 
medinės kėdės. Sūnus, pablyškęs, bet ramus, įdėmiai tyrinėjo 
žmogų ant stalo. Kinas buvo nedidukas, liesas, tačiau raumenin- 
gas, akys užmerktos. Odos spalva — maždaug per vidurį tarp bal- 
tos ir indėniškos raudonos. Užsirietę ir pageltę kojų nagai prašėsi 
apkarpomi. Pažvelgęs į juos sūnaus akimis, Robas susijaudino. 

— Šamanai, dabar man reikia dirbti. 

— Ar galiu pažiūrėti? 

— Tikrai nori? 

— Taip, tėti. 

Robas paėmė skalpelį ir atvėrė krūtinės ląstą. Oliveris Vende- 
lis Holmsas mirtį mėgo apibūdinti skambiai ir įspūdingai, bet Ro- 
bas viską darydavo paprastai. Sūnų įspėjo, kad žmogaus viduriai 
dvokia bjauriau už bet kokio medžiojamo gyvūno, kurį berniukui 
teko darinėti, ir patarė kvėpuoti pro burną. Tada priminė, kad at- 
šalę audiniai — jau nebe žmogus. 

— Nesvarbu, nuo ko priklausė jo gyvybė, - kai kas sako, kad 
nuo sielos, — šiaip ar taip, tai jau pasitraukė iš kūno. 

Šamano veidas buvo išblyškęs kaip drobė, bet akys žvelgė gyvai. 

— Tai ta dalis, kuri keliauja į dangų? 

— Nežinau, kur ji keliauja, - švelniai atsakė Robas. Svėrė orga- 
nus, o Šamanui leido užrašyti jų svorį — tikrai vertinga pagalba. — 
Viljamas Fergiusonas, mano mokytojas, sakydavo, kad dvasia pa- 
lieka kūną kaip ištuštėjusius namus, todėl su juo privalome elgtis 
atsargiai ir neįžeidžiai iš pagarbos tam žmogui, kuris dar neseniai 
jame gyveno. 

— Štai širdis, o čia — tai, kas jį nužudė, — Robas išėmė organą 
ir padėjo Šamanui ant delno, kad jis galėtų apžiūrėti patamsėjusį 
negyvo audinio skrituliuką, išsišovusį iš raumens paviršiaus. 

— Tėti, kodėl jam taip nutiko? 

— Nežinau, Šamanai. 

Jis sudėjo organus atgal, užsiuvo pjūvius; viską išplovus ir su- 
tvarkius, Šamano veidas vėl atgavo spalvą. 

Tvirta sūnaus laikysena Robui Džėjui padarė įspūdį. 

— Kartais pagalvoju, - tarė, — gal norėtum retkarčiais su ma- 
nimi pasimokyti? 

— Labai norėčiau! — nušvito Šamanas. 

— Man atrodo, norėtum siekti mokslo laipsnio. Galėtum būti 
dėstytojas, gal net koledžo. Kaip manai, sūnau, ar patiktų? 

Šamanas rimtai pažvelgė į jį svarstydamas ir vėl apniktas abe- 
jonių. Paskui gūžtelėjo pečiais: 

— Galbūt. 

MOKYTOJAI 


SAUSIO MĖNESĮį RoBAS DŽĖJUS SLĖPTUVĖJE PADĖJO DAR KE- 
lias antklodes, nes bėglius iš tolimų pietų stingdė šaltis. Sniego 
buvo mažiau negu visada, bet pakako užkloti įdirbtiems laukams, 
kad atrodytų kaip prerija žiemą. Kartais, vėlią naktį keliaudamas 
namo iš ligonio, įsivaizduodavo, kad, pakėlęs galvą, gali išvysti 
ilgą vorą raudonodžių vyrų, jojančių gerais arkliais per tviskan- 
čią baltą neliestų prerijų lygumą paskui šamaną ar vadus; arba iš 
tamsos artėjančius didžiulius kuprotus padarus apšerkšnijusiais 
rudais susivėlusiais gaurais, mėnuliui apšviečiant lenktus ragus su 
grėsmingais sidabriniais galiukais. Tačiau iš tikrųjų niekada nieko 
nematė, nes vaiduokliai ir šmėklos jam atrodė dar mažiau įtikina- 
mi negu Dievas. 

Atėjus pavasariui, potvynis buvo menkas, upės iš krantų ne- 
išėjo. Galbūt šitai kažkaip paveikė ir karštliges, nes jų gydyti Ro- 
bui teko mažiau; bet kažkodėl iš susirgusiųjų daugiau mirė. Viena 
iš tų, kurių neišgelbėjo, buvo Matilda Kovan; jos vyras Simeonas 
apylinkės šiaurėje turėjo labai geros, nors ir sausokos, žemės ir 
augino kukurūzus. Jie turėjo tris mažas dukrytes. Mirus jaunai 
moteriai ir likus vaikams, vyras turi ilgai nelaukęs vėl vesti, niekas 
tuo neabejojo, tačiau daugelis gerokai nustebo, kai Kovanas ranką 
pasiūlė mokytojai Dorotei Bernham. Ji iš karto sutiko. 

Vieną rytą prie pusryčių stalo Robas Džėjus kikendamas Sarai 
pasakojo, kad mokyklos taryba labai nusiminusi. 

— Tikėjomės, Dorotė amžinai liks senmerge. Kovanas gudrus. 
Ji bus gera žmona. | 

— Tai moteriai pasisekė, - santūriai atsiliepė Sara. — Ji gerokai 
už jį vyresnė. 

— Et, Simeonas Kovanas už Dorotę jaunesnis tik trimis ar ke- 
tveriais metais, - tarė Robas Džėjus, tepdamas sviestu sausainį. — 
Ne kažin koks skirtumas. 

Ir nusišypsojo stebėdamasis, kad Šamanas irgi nusiteikęs pa- 
liežuvauti apie savo mokytoją ir pritardamas linksi galvą. 


Paskutinę panelės Bernham dieną akademijoje Šamanas delsė, 
kol visi išėjo namo, o tada priėjo atsisveikinti. 

— Tikriausiai matysiu jus miestelyje. Džiaugiuosi, kad ištekėju- 
si neiškeliausite kur nors toliau. 

— Ir aš džiaugiuosi, Robertai, kad gyvensiu Holdeno Perkėloje. 

— Noriu padėkoti, — šiek tiek sumišęs tarė Šamanas. Jis žinojo, 
kokia buvo svarbi jo gyvenime ši paprasta ir šilta moteris. 

— Nėra už ką, brangusis, - ji jau buvo pranešusi tėvams dau- 
giau nebesirūpinsianti jo kalbos lavinimu, nes turės prižiūrėti ir 
naująją šeimą, ir ūkį. - Neabejoju, su Reičele puikiai susitvarkysite 
ir be manęs. Beje, balso pratybų jau galima ir nebetęsti. 

— Ar kalbu taip pat, kaip kiti? 

— Na... - tokį klausimą ji įvertino rimtai. —- Gal nevisiškai. Kai 
pavargsti, kalba pasidaro gomurinė. Tu labai gerai suvoki, kaip žo- 
džiai turi skambėti, todėl nesuveli taip, kaip kiti. Tad šioks toks 
skirtumas girdėti, — pamačiusi, kad Šamanas nusiminė, paėmė jo 
ranką ir spustelėjo. - Tačiau tas skirtumas labai patrauklus, - pri- 
dūrė ir apsidžiaugė, kad jo veidas nušvito. 

Rok Ailende Šamanas už savo pinigus jai buvo nupirkęs dova- 
nėlę - šviesiai žydrais mezginiais apkraštuotų nosinaičių. 

— Aš taip pat turiu tau šį tą, — tarė įteikdama Šekspyro sonetų 
rinkinį. — Skaitydamas juos, turi galvoti apie mane, — dar nuro- 
dė, — tik, žinoma, išskyrus tuos, kurie apie meilę! — taip drąsiai 
pasakiusi nusijuokė su Šamanu, džiaugdamasi laisve, nes žinojo, 
kad ponia Kovan galės kalbėti ir daryti tai, apie ką vargšė mokyto- 
ja panelė Bernham nedrįso nė pasvajoti. 


Pavasarį atgijus laivybai, tai šen, tai ten Misisipėje kas nors 
nuskęsdavo. Aukščiau Holdeno Perkėloje jaunas jūreivis iškrito iš 
baržos ir dingo, jo kūną srovė įtraukė gelmėn ir grąžino tik ties 

Holdeno Perkėla. Baržos įgula jį vadino Biliu, bet nežinojo, nei 
kas jis toks, nei iš kur atkeliavęs, tad šerifas Grahamas skenduolį 
atgabeno Robui Džėjui. 

Šamanas stebėjo ir antrą skrodimą, vėl užrašinėjo organų svo- 
rį tėvo sąsiuvinyje ir sužinojo, kas atsitinka plaučiams, kai žmo- 
gus paskęsta. Šį kartą stebėti buvo sunkiau. Nuo ano kino skyrė 
amžius ir neįprasta kilmė, o dabar čia gulintis jaunuolis buvo vos 
keleriais metais vyresnis už jo brolį Dičkį, ir ta mirtis Šamanui 
liudijo jo paties mirtingumą. Vis dėlto tokias mintis nustūmė, kad 
galėtų stebėti ir mokytis. 

Baigęs skrosti, Robas Džėjus prapjovė odą žemiau dešinio Bi- 
lio riešo. 

— Daugumai chirurgų didžiausias siaubas — ranka, — prisipaži- 
no Šamanui, - nes jie per trumpai ją tyrinėja. Jeigu tapsi anatomi- 
jos ir fiziologijos dėstytoju, apie ranką turėsi išmanyti. 

Suprasti, kodėl baisu pjauti ranką, buvo nesunku — vien rau- 
menys, raumenėliai, sausgyslės ir susieti sąnariai. Šamanas ap- 
stulbo ir išsigando, kai tėvas, jiems baigus nagrinėti dešinę ranką, 
liepė savarankiškai skrosti kairę. 

Tėvas, gerai suprasdamas, ką sūnus jaučia, nusišypsojo. 

— Nesijaudink! Juk nebesužeisi. 

Tad Šamanas beveik visą dieną pjaustė, narstė ir tyrinėjo, 
stengdamasis įsidėmėti visų kaulelių pavadinimus, suprasti, kaip 
sąnariai juda gyvo žmogaus rankoje. 

Po kelių savaičių šerifas Robui Džėjui atvežė neturtingame 
ūkyje mirusios senos moters kūną. Šamanas tuoj pat susiruošė 
tęsti mokslą, bet prie priestato durų tėvas jį sustabdė. 

— Šamanai, ar esi matęs nuogą moterį? 

— Kartą mačiau Makvą. Ji mane nusivedė į karščio namelį, gie- 
dojo giesmes, kad sugrąžintų man klausą. 

Tėvas pažvelgė apstulbęs, bet vis tiek pasijuto turįs įspėti: 

— Kai pirmą kartą matai moters kūną, manau, ji neturėtų būti 
sena, negraži ir negyva. 

Šamanas linktelėjo, jausdamas, kaip kaista skruostai. 

— Tėti, tai ne pirmas kartas. Makva nebuvo sena ir negraži. 

— Iš tiesų, — pritarė tėvas ir paplekšnojo Šamanui per petį, tada 
abu žengė vidun ir uždarė duris. 

Liepos mėnesį mokyklos komitetas Reičelei Geiger pasiūlė 
būti akademijos mokytoja. Suteikti galimybę vyresniam mokiniui 
tapti mokytoju, jei atsirasdavo vieta, buvo įprasta, o Reičelę, be 
to, primygtinai rekomendavo Dorotė Bernham laiške, kurį parašė 
palikdama mokyklą. Be to, kaip teigė Kerolas Vilkensonas, buvo 
galima samdyti už pradedančiojo algą, ji taip pat turėjo namus, 
tad nereikėjo apgyvendinti ir teikti maisto. 

Šis siūlymas Geigeriams sukėlė daug nerimo, sumaišties ir 
rimtų prislopintų Lilianos ir Džėjaus pokalbių. 

— Jau ir taip ilgai atidėliojame, — sakė Džėjus. 

— Tačiau vieni mokytojos darbo metai būtų didelis privalu- 
mas, padėtų rasti geresnę porą. Mokytojauti - labai amerikietiška! 

Džeisonas atsiduso. Jis be galo mylėjo savo sūnus - Deivį, Her- 
mą ir Kubį. Puikūs, mieli berniukai. Visi geriau ar prasčiau skam- 
bino pianinu kaip ir jų motina; Deivis ir Hermas norėjo išmokti 
groti pučiamaisiais, jei tik atsirastų koks mokytojas. Reičelė buvo 
vienintelė duktė, pirmagimė, ją jis išmokė griežti smuiku. Žinojo, 
kad ateis diena, kai jai reikės išeiti iš namų, o tada liks tik retai 
siunčiami laiškai bei trumpi nedažni pasisvečiavimai. 

Nusprendė būti savanaudis ir dar truputėlį ją palaikyti šeimoje. 

— Gerai, tegu bus mokytoja, — tarė jis Lilianai. 


Praėjo jau keleri metai nuo tada, kai potvynis nuplovė Makvos 
karščio namelį. Iš jo buvo likusios tik dvi akmeninės sienos — šešių 
pėdų ilgio, trijų pėdų aukščio ir pustrečios pėdos atstumu viena 
nuo kitos. Rugpjūčio mėnesį Šamanas lėtai, neįgudusiais pirštais 
virš jų pradėjo ręsti skliautą iš jaunų sulenktų medelių. Tada jį išpy- 
nė žaliomis gluosnio šakelėmis. Pamatęs, ką sūnus veikia, tėvas pa- 
sisiūlė padėti, ir juodu beveik per dvi savaites, nutaikę laisvo laiko, 
šiaip ne taip pastatė karščio namelį, panašų į tą, kurį Makva, pade- 
dama Mėnulės ir Ateina Dainuodamas, surentė per kelias valandas. 

Pasiruošę dar šakų ir vytelių, nupynė žmogaus dydžio lopšį ir 
pakabino namelyje nuo vienos sienos viršaus iki kitos. 

Robas Džėjus turėjo seną bizono odos užtiesalą ir elnio kailį. 
Juos ištempus viršuje, didelė dalis liko neuždengta. 

— Gal tiktų antklodė? — pasiūlė Šamanas. 

— Geriau dvi, kitaip nesulaikys garo. 

Karščio namelį išmėgino pirmą šaltesnę rugsėjo dieną. Ma- 
kvos kaitinimo akmenys tebegulėjo ten, kur buvo palikusi, tad, už- 
kūrę laužą, juos sumetė, kad kaip reikiant įkaistų. Šamanas žengė 
prie namelio vien apsisiautęs antklode, o įeidamas ją nusimetė ir 
drebėdamas atsigulė į lopšį. Robas Džėjus, susiradęs dvišakų laz- 
dų, atnešė karštus akmenis, ant jų užpylė kelis kibirus šalto van- 
dens ir sandariai uždengė namelio angą. 

Šamanas gulėjo kylančio garo tumuluose, jausdamas vis tirš- 
tesnę gaubiančią drėgmę ir prisimindamas, kaip tūnojo Makvos 
glėbyje, išsigandęs karščio ir prietemos. Atsiminė keistas žymes 
ant krūtų, ir kaip tie randai lietė skruostą. Reičelė buvo lieknesnė, 
o krūtys stambesnės. Galvojant apie Reičelę, jam sustandėjo, ir jis 
sunerimo, kad nepamatytų staiga užėjęs tėvas. Prisivertė vėl gal- 
voti apie Makvą, prisiminė spinduliuojamą ramų švelnumą, malo- 
nų ir raminamą, tarsi pirmieji šilto garo kamuoliai. 

Atrodė keista gulėti namelyje, kur tiek daug kartų buvo Ma- 
kva. Kiekvienais metais ją prisimindavo vis rečiau, bet iki šiol 
stebėjosi, kodėl kažkam prireikė ją žudyti, kodėl yra tokių blogų 
žmonių. Beveik nejučia uždainavo jos išmokytą dainą: Vi-a-ja-ni, 
Ni-na ne-gi-seke-vi-to-seme-ne ni-na... Kur tik eisi, aš einu su ta- 
vimi, sūnau mano. 

Netrukus tėvas atnešė dar kelis karštus akmenis ir apipylė 
šaltu vandeniu. Namelis garo prisipildė iki pat viršaus. Šamanas 
kentė sukandęs dantis, visas gausiai išpiltas prakaito, žiopčioda- 
mas gaudė orą, paskui stryktelėjo iš lopšio, išlėkė į šaltą orą ir, nu- 
skuodęs prie upės, nėrė į stingdantį vandenį. Akimirką manė, kad 
ištiko staigi ir tyra mirtis, bet taškantis ir plaukiojant kraujas ėmė 
pulsuoti visame kūne, tad, ūkaudamas lyg saukas, šoko iš vandens 
ir nukūrė į tvartą. Ten skubiai iki sausumo išsitrynė rankšluosčiu 
ir apsivilko šiltus drabužius. 

Matyt, per audringai džiūgavo, nes išėjęs tėvą rado laukiantį. 
Dabar Šamanas kaitino ir nešiojo akmenis, pylė ant jų vandenį, 
kad kiltų garas. 

Galų gale, kai iškaitę ir plačiai šypsodamiesi parsirado, vaka- 
rienės laikas seniai buvo praėjęs. Labai įsižeidusi Šamano motina 
lėkštes paliko ant stalo, taigi maistas atšalęs. Juodu turėjo apsieiti 

be sriubos, nuo avienos gremžti sustingusius taukus, bet sutarė: 
paaukoti karštą vakarienę buvo verta. Makva išties žinojo, kaip 
reikia maudytis. 


Pradėjusi dirbti mokykloje, Reičelė įsitikino, kad būti mokyto- 
ja visiškai nesunku. Kasdienė tvarka buvo gerai pažįstama: pamo- 
kos, klasės darbai, dainavimas, užduotys atlikti namie. Šamanas 
geriau už ją išmanė matematiką, tad ji paprašė vesti aritmetikos 
pamokas. Nors atlyginimo negaudavo, Reičelė jį gyrė tėvams ir 
mokyklos tarybai, ir jam patiko kartu su ja planuoti pamokas. 

Nė vienas neužsimindavo apie panelės Bernham nuomonę, 
kad balso pratybos tikriausiai jau nebūtinos. Reičelė dabar buvo 
mokytoja, pratimus jie atlikdavo akademijoje, vaikams išėjus, iš- 
skyrus tuos, kuriems reikėjo jos motinos pianino. Šamanui patiko 
sėdėti šalia jos ant suolelio prie instrumento, bet labiau mėgo su 
Reičele mokykloje būti vienas, jaustis jai artimas. 

Mokiniai anksčiau visada šaipydavosi, kad panelei Bernham 
greičiausiai niekada nereikia siusioti, ir dabar Reičelė laikėsi tokios 
pat drausmės, bet, mokiniams skirstantis, vos sulaukdavo, kada 
galės lėkti į išvietę. Laukdamas grįžtančios, Šamanas nuolat svars- 
tydavo, ką ji dėvi po sijonais. Dičkis buvo pasakojęs: kai tai darė su 
Pete Draker, turėjo padėti jai išsinerti iš senų skylėtų marškinių, 
pasiūtų iš tėvo apatinių, bet Šamanas žinojo, kad dauguma mote- 
rų nešioja banginio ūsų krinolinus arba arklio ašutų marškinius, 
nuo kurių niežti odą, bet jie šiltesni. Reičelė šalčio nemėgo. Grįžusi 
paltą pakabindavo ant kablio, o paskui skubėdavo prie krosnies ir 
šildydavosi, glausdamasi pirma priekiu, o paskui nugara. 

Pamokytojavusi mėnesį, turėjo su šeima keliauti į Peoriją švęsti 
žydų švenčių, ir pusę spalio Šamanas ją pavadavo, gaudamas atly- 
ginimą. Mokiniai jau buvo įpratę, kad jis moko aritmetikos. Žino- 
jo: jam reikia matyti jų lūpas, kad suprastų, kas kalbama, ir pirmą 
rytą Rendis Viljamsas, jauniausiasis kalvio sūnus, pasakė kažką 
smagaus, į mokytoją atsigręžęs nugara. Šamanas maloniai lingavo 
galvą, kol vaikai juokėsi, ir paklausė Rendžio, ar norėtų pakyboti, 
laikomas už kulnų. Šamanas buvo aukštesnis už daugumą jų pažįs- 
tamų vyrų, tad šypsenos pranyko, o Rendis šiek tiek virpančiu balsu 
atsakė: ne, šito jis nenorįs. Kitas dvi savaites mokyti buvo nesunku. 

Pirmą dieną grįžusi į mokyklą Reičelė buvo prislėgta. Tą po- 
pietę, vaikams išėjus, iš išvietės grįžo drebėdama ir verkdama. 

Priėjęs Šamanas rankomis atsirėmė į krosnį abipus pečių. Rei- 
čelė nesipriešino, tik stovėjo užsimerkusi. 

— Nekenčiu Peorijos, — tyliai ištarė. — Šlykštu, tiek daug žmo- 
nių. Motina ir tėvas... jie mane visiems rodė. 

Šamanas pagalvojo, kad tai — nieko nuostabaus, nes ja turbūt 
didžiuojasi. Be to, į Peoriją nereikės vykti ištisus metus. Bet nieko 
nepasakė. Nė nesvajojo pabučiuoti — jautėsi laimingas, stovėda- 
mas prisiglaudęs prie jos švelnumo ir neabejodamas, kad niekas 
iš to, ką vyras ir moteris veikia kartu, negali būti geriau už šitai. 
Staiga ji atsitraukė ir sudrėkusiomis rimtomis akimis pažvelgė į jį. 

— Tu - mano ištikimiausias draugas! 

— Taip. 


Robui Džėjui akis atvėrė du įvykiai. Žvarbų lapkričio rytą Ša- 
manas sustabdė tėvą, einantį į tvartą. 

— Vakar aplankiau panelę Bernham, tai yra ponią Kovan. Prašė 
perduoti linkėjimų tau ir mamai. 

Robas nusišypsojo. 

— Štai kaip? Labai ačiū. Ar ji jau apsiprato su gyvenimu Kova- 
no ūkyje? 

— Taip. Su mergaitėmis, atrodo, puikiai sutaria. Darbo, žino- 
ma, daug, kai tik dviese sukasi, — jis žvilgtelėjo į tėvą. — Tėti! Ar 
daug būna tokių santuokų, kaip jų? Na, tokių, kur moteris vyresnė? 

— Paprastai, Šamanai, būna atvirkščiai, bet ne visada. Manau, 
tokių tikrai nemažai. 

Jis laukė pokalbio tęsinio, bet sūnus tik linktelėjo ir pasuko į 
akademiją, tad Robas žengė vidun balnoti arklio. 

Po kelių dienų juodu darbavosi name. Kai kur Rok Ailende 
Sara matė tam tikru būdu išklotas grindis ir ilgai prašė Robo Džė- 
jaus, kol šis sutiko tris kambarius iškloti taip, kaip ji nori. Drobę 
reikėjo išdervuoti ir padengti penkiais sluoksniais dažų. Tokios 
grindys tapdavo atsparios purvui ir vandeniui bei gražiai atrody- 
davo. Aleksui ir Oldenui Sara pavedė tepti dervą ir keturis kartus 
nudažyti drobę, o paskutiniam dažymui pasitelkė vyrą. 

Robas Džėjus gamino dažus — maišė pasukas, pirktinę alyvą ir 
smulkiai sutrintus rudų kiaušinių lukštus, kad išgautų gerą kokybę 

ir ką tik iškultų kviečių spalvą - visiems penkiems sluoksniams. Su 
Šamanu užtepė paskutinį sluoksnį ir dabar, saulėtą sekmadienio 
rytą, rūpestingai brėžė siaurutes juodas linijas naujos dangos pa- 
kraščiais: darbą norėjo baigti, kol iš bažnyčios grįš Sara. 

Šamanas dirbo labai kantriai. Robas žinojo, kad virtuvėje jo 
laukia Reičelė, bet matė — vaikinas neskuba, nors liko apkraštuoti 
paskutinio, trečio, kambario grindis. 

— Tėti. - prabilo Šamanas. - Ar daug pinigų reikia, norint vesti? 

— Hmm. Gal ir nemažai, - ploną teptuką Robas nušluostė į 
skudurėlį. - Bet gali būti įvairiai. Kai kurios poros apsigyvena su 
kurio nors tėvais iki tada, kai gali įsikurti atskirai. 

Dažydamas Robas kaip trafaretą naudojo ilgą siaurą lentelę; 
Šamanas ją pridėjo prie paskutinio kraštelio, tėvas nubraukė juo- 
dą brūkšnį, ir darbas buvo baigtas. 

Jie išplovė teptukus, visus reikmenis išnešė į tvartą. Jau ren- 
giantis grįžti į namą, Šamanas linktelėjo. 

— Savaime aišku, suprantu, gali būti įvairiai. 

— Kas gali būti įvairiai? — išsiblaškęs paklausė Robas, nes min- 
tyse jau svarstė, kaip geriau ištraukti skystį iš baisiai ištinusio Ha- 
roldo Heizo kelio sąnario. 

— Kiek pinigų reikia vedyboms. Priklausys nuo to, kiek uždir- 
bi, ar greit atsiras kūdikis, na ir panašiai. 

— Visiškai teisingai, — atsiliepė Robas Džėjus apstulbęs ir su- 
glumęs, lyg pro ausis būtų praleidęs svarbiausią jų pokalbio dalį. 

Bet po kelių minučių, eidami iš sodybos, pro tvartą pražings- 
niavo Šamanas su Reičele. Šamanas žiūrėjo į ją, kad matytų, ką 
sako, bet, įdėmiau pažvelgęs į sūnaus veidą, Robas Džėjus iš karto 
suprato, kas jame atsispindi. 

Staiga viskas paaiškėjo, ir jis skausmingai susiraukė. 

Atidėjęs kelionę pas Haroldą Heizą, Robas nujojo pas Geige- 

— Sveikas, Robai, — šypsodamasis pasisveikino, pustykle tebe- 
džyrindamas ašmenis. 

— Sveikas, Džeisonai! 

Šalia gulėjo dar viena pustyklė, ir Robas ja ėmė galąsti kitą dalgį. 

— Reikia pasikalbėti, - pasakė. 

VAIKAI UŽAUGO 


LAUKAI BOLAVO LYG PADENGTI PLONU GLAJUMI, VIS DAR UŽ- 
kloti paskutinių atkakliausių žiemos sniego likučių, kai Robas 
Džėjus pradėjo pavasarinius avių ūkio darbus. Šamanas net ap- 
stulbo iš netikėtumo, bet ir apsidžiaugė, nes pirmą kartą jį įtraukė 
į tuos reikalus. Anksčiau visada tekdavo tik vienas kitas atsitiktinis 
darbelis, kad galėtų mokytis ir lavinti balsą. 

— Šiais metais trūks plyš reikia tavo pagalbos, - pasakė tėvas. — 
Oldenas su Aleksu nepripažįsta, bet net ir trys vyrai neįveikia tiek, 
kiek vienas nudirbdavo Ateina Dainuodamas. 

Be to, avių kaimenė kasmet auga, kalbėjo tėvas, ir reikia ap- 
tverti vis daugiau ganyklų. 

— Kalbėjau ir su Dorote Kovan, ir su Reičele. Abi sako, kad 
akademijoje jau išmokai visa, kas tik įmanoma. Jos sako, ir balso 
pratybų nebereikia, be to, — plačiai nusišypsojo Šamanui, - turiu 
pripažinti — mano nuomonė tokia pat. Tavo balsas skamba puikiai! 

Robas Džėjus iš karto pabrėžė, kad visada taip nebus. 

— Žinau, nenori likti ūkyje. Bet padėk mums dabar, o paskui 
pagalvosime, ką norėtum veikti toliau. 

Oldenas ir Aleksas pjovė ėriukus. Šamanas, vos išėjus paša- 
lui, gavo sodinti gyvatvores ties ganyklų ribomis. Paprastos skel- 
tų rąstų tvoros avių nesulaikydavo: jos nesunkiai išsprūsdavo 
pro tarpus, kita vertus, vidun lengvai įsibraudavo ir plėšrūnų. 
Naujo ganyklos sklypo pakraščiuose Šamanas išardavo siaurą 
vagą ir joje tankiai sodindavo dygiąsias obelaites, turinčias virsti 
gyvatvore. 

Dirbo rūpestingai, nes sodinukai kainavo po penkis dolerius 
už svarą. Medeliai išaugdavo tvirti, šakoti, pilni ilgų aštrių dyglių, 
neleidžiančių avims išlįsti ir atbaidančių vilkus bei kojotus. Tikra 
laukus saugančia gyvatvore jie virsdavo tik per trejus metus, ta- 
čiau Robas Džėjus dygliuotas tvoras augino nuo pat pradžių, tad 
Šamanas, baigęs sodinti naujas gyvatvores, pasistatęs kopėčias, 
nuolat karpydavo senąsias. Jas nugenėjus, reikėjo rinkti iš dirvos 
akmenis, ruošti malkas, gaminti stulpus tvoroms, pamiškėse rauti 
kelmus. 

Jo rankos iki alkūnių buvo apdraskytos spyglių, ant delnų atsi- 
rado nuospaudų, raumenis maudė, bet paskui jie sukietėjo. Kūnas 
brendo, balsas vis labiau priminė suaugusio vyro. Naktimis lanky- 
davo seksualiniai sapnai. Kartais jų neatsimindavo ar neatpažin- 
davo susapnuotų moterų, bet kelis kartus aiškiai prisiminė regėjęs 
Reičelę. Mažiausiai vieną kartą moteris sapne buvo Makva, tada 
atsibudo sutrikęs ir išsigandęs. Kaip įmanydamas, nors ir tuščiai, 
stengėsi pašalinti įkalčius, kol paklodės nukeliavo virintis su kitais 
skalbiniais. 

Daugelį metų su Reičele susitikdavo kasdien, o dabar ją matė 
retai. Sekmadienį po pietų nuėjo pas Geigerius, bet pabeldus du- 
ris atvėrė motina. 

— Reičelė dabar užsiėmusi ir negali susitikti. Perduosiu linkėji- 
mus, Robai Džėjau, — maloniai pasakė Liliana. 

Vieną šeštadienio vakarą, šeimoms susirinkus muzikuoti ir 
paplepėti, Šamanas nutaikė progą atsisėsti greta Reičelės ir pakal- 
bėti apie mokyklą. Jis pasiilgdavo aritmetikos pamokų vaikams, 
klausinėjo apie juos, padėjo planuoti būsimas pamokas. Tačiau 
ji atrodė neįprastai nesmagi. Kažkas joje — tai, kas šilta ir šviesu 
ir kas Šamanui buvo brangu — atrodė lyg sudrėkę, pridusę, taip 
ugnis nuslopsta, prikrovus per daug malkų. Jam pasiūlius išeiti 
pasivaikščioti, kambaryje esantys suaugusieji tarsi sukluso, lauk- 
dami jos atsakymo, ir lengviau atsikvėpė tik išgirdę — ne, dabar 
vaikštinėti nenorinti, bet labai ačiū, Šamanai. 


Motina su tėvu Reičelei buvo viską paaiškinę — supratingai ir 
užjausdami papasakojo apie berniukišką susižavėjimą ir be užuo- 
lankų pabrėžė: pirmiausia ji privalo elgtis apdairiai ir jokiu būdu 

Šamano neskatinti. Tai pasirodė labai sunku. Šamanas buvo arti- 
mas draugas, ir jo labai trūko. Jai rūpėjo jo ateitis, bet pati buvo 
lyg pakibusi virš bedugnės, ir daugiausia nerimo bei baimės kėlė 
pastangos įžvelgti, kas glūdi toje niūrioje gelmėje. 

Žinoma, Reičelė turėjo susivokti, kad Šamano įsimylėjimas 
paspartins visus pokyčius, tačiau taip negalvojo apie savo ateitį, 
tad pas tėvus savaitgaliui atvykusį Johaną K. Regensbergą palaikė 
tėvo draugu. Tas mielas, gal truputį apkūnokas, prie keturiasde- 
šimties artėjantis vyras namų šeimininką pagarbiai vadino ponu 
Geigeriu, bet Džeisono prašė į jį kreiptis Džo. Buvo vidutinio ūgio 
ir pro akinius metaliniais rėmeliais į pasaulį žvelgė mąsliai, pri- 
merkęs žydras akis. Malonų veidą dailiai įrėmino trumpa barzdelė 
ir jau retėjančių rusvų plaukų kupeta viršugalvyje. Vėliau Liliana 
draugams pasakos, kad jo „aukšta kakta“. 

Džo Regensbergas ūkyje pasirodė penktadienį, pačiu laiku 
prieš šabo pietus. Tą vakarą ir kitą dieną jis, niekur neskubėda- 
mas, praleido su Geigerių šeima. Šeštadienio rytą su Džeisonu 
skaitė Šventąjį Raštą ir nagrinėjo Kunigų knygą. Po šaltų priešpie- 
čių jis apžiūrėjo tvartą ir vaistinės patalpas, o paskui, susisupęs ir 
apsitūlojęs nuo darganos, su Geigeriais žingsniavo apie pavasario 
sėjai skirtus laukus. 

Šabą baigė vakarienė su čolentu — patiekalu iš pupų, mėsos, 
perlinių kruopų ir juodųjų slyvų, kuris lėtai troškinosi karštose 
anglyse nuo vakarykštės popietės, nes kurti ugnį per šabą žydams 
draudžiama. Vėliau skambėjo muzika, Džeisonas pagriežė dalį Be- 
thoveno Sonatos smuikui, tada perleido instrumentą Reičelei, ir ši 
su džiaugsmu kūrinį baigė, stebint akivaizdžiai patenkintam atvy- 
kėliui. Vakarui artėjant prie galo, Džo Regensbergas pravėrė savo 
didžiulį audeklu apmuštą lagaminą ir ištraukė dovanas - jo skardos 
dirbtuvėje Čikagoje pagamintų kepimo indų rinkinį Lilianai, butelį 
puikaus seno brendžio Džėjui, o Reičelei - knygą „Pikviko užrašai“. 

Ji pastebėjo, kad kiti vaikai dovanų negavo. Išsyk supratusi, 
kuo reikšmingas šis svečias, Reičelė pašiurpo ir sutriko. Dėkoda- 
ma tarsi nutirpusiomis lūpomis, pasakė, kad pono Dikenso kny- 
gos jai patinka, bet iki šiol skaičiusi tik „Nikolą Niklbį“. 

— „Pikviko užrašus“ ypač mėgstu, - atsiliepė jis. - Kai perskai- 
tysite, apie šitą knygą būtinai pasikalbėsime. 

Niekam nebūtų kilusi mintis jį vadinti gražuolių, bet veidas 
buvo protingas. Knyga, viltingai galvojo Reičelė, yra pirmoji dovana, 
kurią tokiomis aplinkybėmis moteriai dovanotų nepaprastas vyras. 

— Pamaniau, kad tai —- tinkama dovana mokytojai, — tarė, lyg 
perskaitęs jos mintis. Drabužiai svečiui tiko geriau negu kitiems 
jos pažįstamiems vyrams gal todėl, kad geriau pasiūti. Jam šypsan- 
tis, akių kampučiuose išryškėdavo juoko raukšlelės. 


Jau senokai Džeisonas buvo parašęs laišką Bendžaminui Šion- 
bergui, šadchenui iš Peorijos, bet dėl visa ko kitą laišką nusiuntė 
santuokų agentui Solomonui Rozenui į Čikagą, kur sparčiai augo 
žydų bendruomenė. Šionbergas atsiliepė įmantriai surašytu laiš- 
ku — jis turįs ne vieną jaunuolį, puikiai tinkantį į jaunikius, ir Geige- 
riai galėsią juos išvysti, kai visa šeima atvyks į Peoriją didžiosioms 
šventėms. Užtat Solomonas Rozenas griebėsi veiksmų. Vienas ge- 
riausių galimų jo jaunikių buvo Johanas Regensbergas. Šiam užsi- 
minus apie ketinimą vykti į vakarų Ilinojų aplankyti jo gaminius 
pardavinėjančių prekybininkų, tarp jų ir kelių parduotuvių Rok Ai- 
lende ir Davenporte, Solomonas Rozenas pasirūpino jo pristatymu. 

Praėjus kelioms savaitėms po svečiavimosi, atėjo dar vienas 
pono Rozeno laiškas. Reičelė Johanui Regensbergui paliko nepa- 
prastai gerą įspūdį. Ponas Rozenas pranešė, kad Regensbergų šei- 
ma turi puikų jiches, kitaip tariant, yra garsi ir daugelis jos kartų 
labai nusipelnė bendruomenei. Jis rašė, kad tarp pono Regens- 
bergo protėvių net nuo keturioliktojo amžiaus buvo mokytojų ir 
Šventojo Rašto žinovų. 

Tačiau, Džėjui skaitant toliau, veidas net patamsėjo iš pasipik- 
tinimo. Johano tėvai Leonas ir Golda Regensbergai mirę. Šiuose 
reikaluose jiems atstovavo ponia Harieta Ferber, velionio Leono 
Regensbergo sesuo. Siekdama laikytis šeimos tradicijos, ponia 
Ferber paprašė patvirtinto liudijimo ar kitokio būsimosios nuota- 
kos skaistybės įrodymo. 

— Čia ne Europa. Ir jie ne karvę perka, — su panieka burbtelėjo 
Džeisonas. 


Trumpu ir šaltu laišku tokį reikalavimą atmetęs, tuoj pat su- 
laukė itin taikaus pono Rozeno atsakymo, kuris apie aną prašymą 

nebeužsiminė, bet klausė, ar galėtų Johano teta būti pakviesta pa- 
viešėti pas Geigerius. Tad po kelių savaičių į Holdeno Perkėlą atvy- 
ko ponia Ferber, mažutė tiesi moteris žilais, tviskančiais, standžiai 
į kuodelį susuktais plaukais. Ji ir jos dengta pintinė su cukruotais 
vaisiais, brendžiu sulaistytais pyragais ir tuzinu butelių košerinio 
vyno taip pat atkeliavo prieš šabą. Ponia Ferber gardžiavosi Lilia- 
nos patiekalais ir džiaugėsi muzikiniais šeimos gebėjimais, bet la- 
biausiai stebėjo Reičelę, kalbėjosi apie mokymąsi ir vaikus ir išsyk 
akivaizdžiai susižavėjo. 

Ponia Ferber pasirodė esanti anaiptol ne tokia griežta, kaip jie 
manė. Vėlai vakare, Reičelei tvarkant virtuvę, viešniai likus sėdėti 
su Džėjumi ir Liliana, jie vieni kitus supažindino su savo šeimomis. 

Lilianos protėviai buvo Ispanijos žydai, nuo inkvizicijos pa- 
bėgę iš pradžių į Olandiją, paskui - į Angliją. Amerikoje jie nuo 
seno dalyvavo politikoje. Jos giminę iš tėvo pusės Frensį Salvadorą 
kaimynai krikščionys išrinko į Pietų Karolinos Kongresą; tas pats 
Salvadoras, paskelbus Nepriklausomybės deklaraciją, vos po kelių 
savaičių įstojo į savanorių būrį, pateko į torių bei indėnų pasalą, 
buvo jų nuskalpuotas ir tapo pirmuoju žydu, žuvusiu už Jungtines 
Valstijas. Iš motinos pusės jos giminė buvo Mendesai, pusbrolis 
Džuda Bendžaminas - Jungtinių Valstijų senatorius nuo Luizianos. 

Džeisono šeima, žinomi vaistų gamintojai Vokietijoje, į Carls- 
toną atvyko 1819 metais, nes teko bėgti nuo riaušininkų, kurie 
lakstė gatvėmis, ieškodami žydų ir rėkaudami: „Hep! Hep! Hep! — 
tas kryžiuočių laikų šūkis reiškė pirmąsias raides žodžių Hieroso- 
lyma est perdita, Jeruzalė prarasta. 

Regensbergai, pasak ponios Ferber, iš Vokietijos išvyko, likus 
dešimtmečiui iki „Hep“ riaušių. Jie turėjo vynuogynų Reino kraš- 
te. Didelių turtų nevaldė, bet gyveno pasiturimai, o Džo Regens- 
bergo skardos gaminių verslas klestėjo. Džo buvo kilęs iš kahanų 
genties, jo gyslomis tekėjo aukštųjų Saliamono šventyklos žynių 
kraujas. Jei santuoka įvyktų, Lilianai ir Džėjui užsiminė ponia Fer- 
ber, jų anūkai būtų dviejų vyriausiųjų Jeruzalės rabinų palikuonys. 
Visi trys sėdėjo, gerdami puikią anglišką arbatą iš tos stebuklingo- 
sios pintinės, ir maloniai žvelgė vieni į kitus. 

— Mano motinos sesuo taip pat buvo Harieta, — tarė Liliana. — 
Vadindavome Hate. 

Jos niekas nėra vadinęs kitaip, tik Harieta, atsiliepė ponia Fer- 
ber, bet taip šiltai ir linksmai, kad Geigeriams pasirodė visiškai 
nesunku sutikti, kai ji pakvietė apsilankyti Čikagoje. 

Po kelių savaičių, trečiadienį, visi šeši Geigerių šeimos nariai 
Rok Ailende sėdo į vagoną ir po penkių valandų be jokių persė- 
dimų atsidūrė Čikagoje. Tas miestas buvo didelis, plačiai išsikė- 
tęs, nutriušęs, purvinas, triukšmingas, pilnas žmonių; Reičelei jis 
pasirodė labai įdomus. Jos šeima apsigyveno Palmerio Ilinojaus 
namų viešbutyje, ketvirto aukšto kambariuose. 

Ketvirtadienį ir penktadienį pietaudami Harietos namuose 
Pietų Vabašo gatvėje, susipažino su kitais giminaičiais, šeštadienio 
rytą dalyvavo pamaldose Regensbergų lankomoje „Kehilat Anše 
Maarib“ bendruomenės sinagogoje, kur Džeisonui teko garbė būti 
pakviestam prie Toros sugiedoti palaiminimo. Vakare nuėjo į salę, 
kur keliaujanti operos trupė vaidino Karlo Marijos fon Veberio 
„Laisvąjį šaulį“. Reičelė iki tol niekada nebuvo operoje, ir pakilios 
romantiškos arijos ją užbūrė. 

Per pirmąją pertraukėlę tarp veiksmų Džo Regensbergas, iš- 
sivedęs ją į lauką, paprašė tapti jo žmona, ir ji sutiko. Tai įvyko 
labai sklandžiai, be didesnių sukrėtimų, nes tikrąjį pasiūlymą tei- 
kė, svarstė ir priėmė vyresnieji. Džo iš kišenės išsitraukė žiedą, 
anksčiau priklausiusį jo motinai. Deimantas — pirmas, kurį Rei- 
čelei teko išvysti — atrodė kuklus, bet dailiai įstatytas. Žiedas buvo 
didokas, ir ji laikė suspaudusi kumštį, kad žiedas nenuslystų ir ne- 
pasimestų. 

Jiems įsmukus į savo vietas, vaidinimas jau turėjo prasidėti. 
Sėdėdama tamsoje šalia Lilianos, Reičelė paėmė jos ranką, uždėjo 
ant žiedo ir plačiai nusišypsojo, nes motina aiktelėjo. Tada leidosi, 
nuostabios muzikos nešama, į vokiečių mišką ir staiga suprato, 
kad įvykis, kurio ji taip ilgai bijojo, gali tapti durimis į laisvę ir 
didelį pasitenkinimą teikiančia galia. 


Karštą gegužės rytą ji atėjo į avių ūkį. Šamanas, apsipylęs pra- 
kaitu, kelias valandas mosavo dalgiu, o dabar jau grėbė, tad buvo 
dulkinas ir apkibęs šapais. Reičelė vilkėjo paprastą seną pilką su- 
knelę, kurios pažastyse jau ryškėjo tamsesnės dėmės, buvo užsi- 
dėjusi platų anksčiau nematytą pilką gobtuvą ir užsimovusi baltas 

medvilnines pirštinaites. Jai paklausus, ar Šamanas nepalydėtų 
namo, šis su džiaugsmu metė grėblį. 

Truputį pakalbėjo apie akademiją, bet ji tuoj pat pradėjo pasa- 
koti apie save ir apie tai, kas vyksta jos gyvenime. 

Reičelė šypsodamasi nusimovė kairę pirštinę ir parodė žiedą. 
Šamanas suprato, kad ji rengiasi tekėti. 

— Vadinasi, čia nebegyvensi? 

Ji paėmė Šamaną už rankos. Po daugelio metų, nuolat prisi- 
mindamas tą pokalbį, jis gėdijosi, kad tada su ja nekalbėjo. Palin- 
kėjo gražaus gyvenimo, pasakė, kiek daug ji jam reiškia, padėkojo. 

Ir atsisveikino. 

Bet negalėjo pakelti į ją akių, tad nesuprato, ką sako. Tarsi vir- 
to akmeniu, ir jos žodžiai ritosi lyg lietaus lašai. 

Priėjo keliuką į jų sodybą, Šamanas apsigręžė ir patraukė atgal. 
Jam maudė ranką, nes ji visą kelią ją laikė suspaudusi. 

Geigeriams išvykus į Čikagą, kur Reičelė turėjo susituokti si- 
nagogoje po baldakimu, kitą dieną namo grįžusį Robą Džėjų pasi- 
tiko Aleksas. Pasakė pasirūpinsiąs arkliu. 

— Verčiau eik vidun. Kažkas atsitiko Šamanui. 

Robas Džėjus, sustojęs prie Šamano kambario durų, išgirdo 
kimų gomurinį kūkčiojimą. Pats būdamas tokio amžiaus, šitaip 
raudojo, kai jo šuo staiga pasiuto, puolė kandžiotis, ir motina ati- 
davė jį kalvose, toli nuo visų, gyvenančiam valstiečiui. Tačiau da- 
bar jo sūnus gedėjo ne gyvūno, o žmogaus. 

Jis užėjo ir atsisėdo ant lovos. 

— Noriu tau kai ką pasakyti. Žydų yra labai nedaug, dažniau- 
siai jie gyvena apsupti daugybės tokių, kaip mes. Todėl jaučia turį 
tuoktis tik su saviškiais, nes kitaip išnyktų. Bet tavo atžvilgiu tai 
nesvarbu. Tu niekada neturėjai nė menkiausios galimybės, — iš- 
tiesęs ranką, delnu brūkštelėjo drėgnus sūnaus plaukus, paskui 
uždėjo ranką ant galvos. - Nes ji - moteris, - pridūrė Robas, - o 
tu - berniukas. 


Vasarą mokyklos komitetas, šniukštinėdamas, bene ras kur 
nors gerą mokytoją, kuriam dėl jauno amžiaus galima mokėti ne- 
daug, pasiūlė dirbti Šamanui, bet šis atsisakė. 

— Tai ką norėtum veikti? — paklausė tėvas. 

— Nežinau. 

— Geilsburge yra aukštesnė mokykla. Nokso koledžas, — pa- 
sakė Robas Džėjus. — Sako, ji labai gera. Norėtum toliau mokytis? 
Kartu ir pakeisti aplinką? 

Sūnus linktelėjo: 

— Manau, kad taip. 

Tad po penkioliktojo gimtadienio praslinkus dviem mėne- 
siams, Šamanas iškeliavo iš namų. 

NUGALĖTOJAI IR PRALAIMĖTOJAI 


1858 METŲ RUGSĖJĮ DIDŽIAUSIA SPRINGFILDO BAPTISTŲ BAŽ- 
nyčia dvasiniu ganytoju pasikvietė tėvą Džozefą Hilsą Perkin- 
są. Klestinčių jo avelių būryje buvo ir gubernatorius, ir nemažai 
valstijos senatorių, tad tokia sėkmė apstulbino ir tėvą Perkinsą, ir 
jo bažnyčios Holdeno Perkėloje bendruomenės narius, kuriems 
aukšta jam tekusi katedra tapo akivaizdžiu įrodymu, kaip išmin- 
tingai jie buvo pasirinkę. Sara uoliai plušėjo rengiant atsisveikini- 
mo pietus ir vakarėlius; paskui, Perkinsams išsikrausčius, reikėjo 
apgyvendinti ir maitinti ne vieną kviestinį pastorių, o tada ir vėl 
prasidėjo ginčai ir kivirčai dėl to, kuris galimas kandidatas atrodo 
priimtinesnis. 

Iš pradžių didesnio palankumo susilaukė ugningai nuodėmes 
smerkiantis pamokslininkas iš Ilinojaus šiaurės, tačiau kai ku- 
riems, tarp jų ir Sarai, jo stilius nepatiko, ir šis būrelis lengviau at- 
siduso, kai buvo nutarta tos kandidatūros nesvarstyti, nes jis turįs 
šešis vaikus ir dar vienas esąs pakeliui, o klebonijos namelis nedi- 
delis. Galų gale apsispręsta dėl neseniai Vakaruose apsigyvenusio 
raudonskruosčio, stuomeningo tėvo Lusiano Blekmerio. 

— Iš Rod Ailendo valstijos — į Malonės valstiją, - tokiais žodžiais 
Kerolas Vilkensonas naująjį pastorių pristatė Robui Džėjui. Tėvas 
Blekmeris atrodė esantis malonus žmogus, bet Robą prislėgė jo 
žmonos vaizdas - Džulija Blekmer buvo liesa, nerimastinga, blyški 
jos oda ir kosulys liudijo pažengusią plaučių ligą. Sveikindamasis 
jautė įdėmų vyro žvilgsnį, tarytum Blekmeris lauktų patikinimo, 
kad daktaras Koulas neabejotinai gali ją išgydyti ir duoti naują viltį. 

Holdeno Perkėla, Ilinojus 
1858 metų spalio 12 diena 


Mielasis Šamanai, 

džiaugiuosi iš tavo laiško sužinojęs, kad įsikūrei Geilsbur- 
ge, esi geros sveikatos ir smagiai kimbi į mokslus. Namie 
viskas gerai. Oldenas su Aleksu baigė skersti kiaules, tad 
dabar valgome šviežią šoninę, šonkauliukus, kumpius (vir- 
tus, rūkytus ir marinuotus), slėgtainius ir lašinius. 

Girdėti kalbų, kad naujasis pastorius, stojęs prie ka- 
tedros, bus įdomus žmogus. Tenka pripažinti: jis iš tiesų 
drąsus, nes pirmame pamoksle kalbėjo apie kai kuriuos iš 
vergijos kylančius moralinius klausimus ir, regis, susilaukė 
daugumos pritarimo, bet atsirado ir susitelkusi bei iškalbi 
mažuma (įskaitant tavo motiną!), kuri, pamaldoms pasi- 
baigus, pareiškė su juo nesutinkanti. 

Labai apsidžiaugiau sužinojęs, kad spalio 7 dieną Nok- 
so koledže turėjo vykti Abraomo Linkolno iš Springfildo ir 
senatoriaus Daglaso debatai. Tikiuosi, pasinaudojai proga 
dalyvauti. Jiems varžantis dėl vietos Senate, balsuosiu, ta- 
pęs piliečiu, pirmą kartą, ir niekaip nenusprendžiu, kurį iš 
jų pasirinkti yra blogiau. Daglasas svaido perkūnus į Nieko 
Nežinančiųjų neišmanėlius ir fanatikus, bet teisina vergų sa- 
vininkus. Linkolnas sako liepsningas kalbas apie vergiją, bet 
pageidauja — tiesą sakant, net kaulija — paramos iš Nieko Ne- 
žinančiųjų. Abu mane baisiai erzina. Politikai, kad juos kur! 

Dalykai, kurių mokaisi, atrodo rimti. Turėk omenyje, 
kad vertingų žinių teikia ne tik botanika, astronomija ir fi- 
ziologija — daug svarbių paslapčių galima rasti ir poezijoje. 

Šį tą įdedu, viliuosi, bus lengviau pirkti kalėdines dova- 
nas. Labai laukiu grįžtančio atostogų! 

Tavo mylintis 
Tėvas 


Šamano jis pasiilgdavo. Santykiai su Aleksu buvo ne per 
daug šilti, labiau pagrįsti apskaičiavimu. Sara nuolat pasinėrusi 
į bažnyčios reikalus. Jis retkarčiais pamuzikuodavo vakarais su 

Geigeriais, bet, baigus groti, neišvengiamai atsiskleisdavo po- 
litinių požiūrių skirtumai. Vis dažniau vėlyvomis popietėmis, 
aplankęs ligonius, arklį sukdavo į Šventojo Pranciškaus vienuo- 
lyną. Slinko metai, ir jam buvo aišku, kad motina Miriama yra 
labiau drąsioji, o ne nuožmioji, ne rūsti, o griežta ir teisinga. 

— Turiu jums šį tą, — tarė vieną popietę, paduodama pluoštą 
rudų, smulkiai ranka skystu juodu rašalu primargintų popierių. 

Sėdėdamas odiniame krėsle ir gerdamas kavą, Robas pradė- 
jo skaityti ir suprato, kad aprašyta Žvaigždėtosios vėliavos ordino 
sandara ir vidaus tvarka; taip rašyti galėjo tik to Ordino narys. 

Iš pradžių buvo išdėstyta bendra slaptosios politinės draugi- 
jos struktūra valstybės mastu. Jos pagrindą sudarė apylinkių ta- 
rybos, kurių kiekviena išsirinkdavo savo pareigūnus, sudarydavo 
įstatus ir priimdavo naujus narius. Virš jų buvo apygardų tarybos, 
jas sudarė apylinkių tarybų atstovai, po vieną iš kiekvienos tary- 
bos. Apygardų tarybos prižiūrėjo politinę apylinkių tarybų veiklą 
ir nutardavo, kurie vietiniai kandidatai į politinius postus yra ver- 
ti paramos. 

Visus valstijos skyrius kontroliavo didžioji taryba, į kurią pa- 
tekdavo po tris atstovus iš kiekvienos apygardos tarybos. Ją valdė 
didysis prezidentas ir kiti renkami pareigūnai. Tokios sudėtingos 
piramidės viršuje buvo nacionalinė taryba, jai priklausė visi naci- 
onalinės politikos klausimai, ji parinkdavo ir Ordino kandidatus 
į Jungtinių Valstijų prezidentus ir viceprezidentus. Nacionalinė 
taryba skirdavo bausmes nariams už pareigų nevykdymą ir tvir- 
tindavo daugybę Ordino ritualų. 

Nariai buvo dviejų lygių. Pirmajam lygiui tiko suaugęs vyras, 
gimęs Jungtinėse Valstijose, kurio tėvai — protestantai, o žmona — 
ne katalikė. 

Kiekvienas norintis įstoti sulaukdavo tiesmuko klausimo: „Ar 
sutinkate naudoti savo įtaką ir balsuoti tik už Amerikoje gimusius 
piliečius, kai renkama ar skiriama į daug garbės, galios ir naudos 
teikiančias pareigas, bei šalinti iš visur svetimšalius, ypač Romos 
katalikus, nepaisant simpatijų ar narystės partijose?“ 

Šitaip prisiekęs žmogus turėjo atsisakyti įsipareigojimų kitoms 
partijoms, remti politinę Ordino valią ir dėti pastangas natūrali- 
zacijos įstatymams keisti. Tada jam patikėdavo paslaptis, smulkiai 

aprašytas pranešime — atpažinimo ženklą, tam tikrą būdą pa- 
spausti ranką, slaptažodžius ir įspėjamuosius gestus. 

Norėdamas pakilti iki antrojo lygio, narys turėjo būti patiki- 
mas veteranas. Tik šio lygio nariai galėjo gauti pareigas Ordine, 
dalyvauti slaptoje jo veikloje ir gauti paramą siekiant vietos ar na- 
cionalinio lygio postų. Paskirti ar išrinkti į tokias pareigas, privalė- 
jo iš pavaldinių šalinti užsieniečius, svetimtaučius ar Romos kata- 
likus ir jokiu būdu „jų neskirti į jums prižiūrėti pavestas įstaigas“. 

Robas Džėjus, išplėtęs akis, žvelgė į Miriamą Feročiją. 

— Kiekgi jų yra? 

Ji gūžtelėjo. 

— Nemanome, kad tame slaptame Ordine gali būti labai daug 
žmonių. Gal koks tūkstantis. Tačiau jie —- plieninė Amerikiečių 
partijos šerdis. Atiduodu jums šiuos užrašus, nes priešinatės sam- 
būriui, besikėsinančiam kenkti mano Motinai Bažnyčiai, ir svar- 
bu žinoti, kokie yra tie, kurie mums daro pikta, ir už kurių sielas 
meldžiamės Dievui, — ji ramiai žvelgė į Robą. - Tačiau privalote 
pažadėti šiomis žiniomis nesinaudoti, jei norėtumėte suartėti su 
numanomu Ordino nariu Ilinojuje, nes tada visa tai užrašiusiam 
žmogui galėtų kilti didžiulis pavojus. 

Robas Džėjus linktelėjo. Sulankstė popierius ir ištiesė Miria- 
mai, bet ši tik papurtė galvą. 

— Jie — jums. Kaip ir mano maldos. 

— Prašau už mane nesimelsti! 

Kalbėtis su ja apie tikėjimo reikalus būdavo nejauku. 

— Uždrausti negalite. Esate nusipelnęs, kad už jus būtų mel- 
džiamasi, ir, kalbėdamasi su Viešpačiu, dažnai jus miniu. 

— Lygiai taip, kaip melsdamasi už mūsų priešus, — niūriai pa- 
brėžė Robas, bet vienuolė liko nepajudinama. 

Vėliau, grįžęs namo, dar kartą perskaitė užrašus, vis stengda- 
masis įsižiūrėti į voratinklį primenančią rašyseną. Šitai rašė žmo- 
gus (gal kunigas?), gyvenantis slaptą gyvenimą, apsimetantis esąs 
tas, kuo nėra, rizikuodamas savo saugumu, gal ir gyvybe. Robas 
Džėjus būtų norėjęs susėsti su tuo žmogumi ir pasikalbėti. 


Nikas Holdenas, remdamasis kovotojo su indėnais šlove, dar 
du kartus nesunkiai laimėjo rinkimus į Kongresą, bet dabar siekė 

pergalės ketvirtą kartą, o jo priešininkas buvo advokatas iš Rok 
Ailendo Džonas Kerlandas. Pastarąjį labai vertino ir demokra- 
tai, ir kiti, o Nieko Nežinančiųjų parama Holdenui, matyt, men- 
ko. Žmonės kalbėjo, kad kongresmenas, ko gero, bus išverstas iš 
kėdės, ir Robas Džėjus laukė, kad Nikas sumanys kokį įspūdingą 
spektaklį balsams laimėti, tad beveik nenustebo, kai, vieną popietę 
grįžęs namo, išgirdo, kad kongresmenas Holdenas ir šerifas Gra- 
hamas vėl buria savanorių gaują. 

— Šerifas sako, esą apygardos šiaurėje gūžtą yra susisukęs ban- 
ditas Frenkas Mosbis, - papasakojo Oldenas. — Nikas visus taip 
sukurstė, kad jie, mano galva, pasiruošę jį ne suimti, o nulinčiuoti. 
Grahamas įkalbinėja visus, ką sutinka. Aleksas išlėkė tenai baisiai 
susijaudinęs. Pasiėmė šautuvą ir su Vike išjojo į miestą... — Olde- 
nas lyg atsiprašydamas susiraukė. - Mėginau atkalbėti, bet... - jis 
gūžtelėjo pečiais. | 

Trudė dar toli gražu nebuvo ataušusi, bet Robas Džėjus vėl 
užmetė balną ir išjojo į miestą. 

Žmonės gatvėje stoviniavo grupelėmis. Parduotuvės priean- 
gyje, kur visi būriavosi aplink Niką ir šerifą, kažkas garsiai kvato- 
jo, bet Robas jų nepaisė. Aleksas stovėjo su Melu Hovardu ir dar 
dviem jaunuoliais, visi su šautuvais, net švytintys nuo įsivaizduo- 
jamos savo svarbos. Išvydęs Robą Džėjų, Aleksas paniuro. 

— Aleksai, reikia pasikalbėti, — tarė Robas, nusivesdamas 
atokiau. 

— Noriu, kad grįžtum namo, — pasakė, kai kiti jau nebegalėjo 
girdėti. 

— Ne, tėti. 

Aleksas buvo aštuoniolikmetis ir kartais elgdavosi karštako- 
šiškai. Spaudžiamas galėjo pasiųsti po velnių ir visam laikui išeiti 
iš namų. 

— Nenoriu, kad vyktum su jais. Yra rimta priežastis. 

— Apie tą priežastį girdžiu visą gyvenimą, — su kartėliu atšovė 
Aleksas. - Kartą tiesiai paklausiau mamos, ar Frankas Mosbis yra 
mano dėdė. Ji atsakė, kad ne. 

— Esi tikras kvailys, jei verti motiną apie tai kalbėti. Visiškai 
nesvarbu, ar dabar kur nors nukeliausi ir nušausi Mosbį, nejaugi 
nesupranti? Vis tiek bus žmonių, kurie apie tai kalbės. Ir tai, ką 

jie kalba, yra visiškai nesvarbu. Galėčiau liepti tau eiti namo, nes 
ir šitas ginklas, ir šitas vargšas aklas arklys — mano. Tačiau tikroji 
priežastis, kodėl neturėtum išvykti — esi mano vaikas, ir neleisiu 
tau padaryti to, dėl ko paskui turėtum graužtis visą gyvenimą. 

Aleksas sutrikęs žvilgtelėjo į Melą ir kitus, smalsiai žiūrinčius 
jo pusėn. 

— Pasakyk jiems, kad ūkyje labai daug darbo. O tada susirask 
Vikę, nežinau, kur ją palikai pririšęs, ir grįžk namo. 

Apsisukęs Robas nužingsniavo prie Trudės ir nujojo Didžiąja 
gatve. Priešais bažnyčią susirinkę vyrai kėlė triukšmą, buvo aišku, 
kad jau nemažai išgerta. 

Bent pusę mylios jojo nesidairydamas, bet pagaliau atsigrę- 
žęs pamatė labai atsargiai, netvirtai žengiantį arklį - prastai ma- 
tydama Vikė įprato šitaip eiti — ir virš jo kaklo palinkusį siluetą 
žmogaus, tarsi jojančio prieš vėją, su paukščių medžioklei skirtu 
šautuvėliu. Jo vamzdis buvo nukreiptas aukštyn - taip, kaip visada 
mokė savo sūnus. 


Kelias savaites Aleksas stengėsi nepakliūti jam į akis gal ne tiek 
širsdamas, kiek labiau vengdamas tėvo autoriteto. Šerifo surinktas 
būrys grįžo po dviejų dienų. Savo auką jie aptiko apgriuvusioje 
žeminėje, sėlino, ėmęsi gudrių ir sudėtingų atsargumo priemonių, 
bet tas žmogus nieko nenujausdamas miegojo. Pasirodė, jis — ne 
Frankas Mosbis, o Bjurenas Harisonas. Anksčiau jis buvo užpuo- 
lęs Dženeseo parduotuvės savininką ir atėmęs keturiolika dolerių. 
Nikas Holdenas ir išdidūs girti jo nusikaltėlių gaudytojai Harisoną 
atlydėjo ir atidavė į teisingumo rankas. Vėliau paaiškėjo, kad Fran- 
kas Mosbis dar prieš dvejus metus nuskendo Ajovoje, plaukdamas 
raitas per patvinusį Sidarą. 

Lapkričio mėnesį Robas Džėjus balsavo, kad Kongreso nariu 
taptų Džonas Kerlandas, o senatoriumi — Stivenas A. Daglasas. 
Kitą vakarą dideliame vyrų būryje Haskinso parduotuvėje lauk- 
damas žinių apie rinkimų rezultatus, vitrinoje pamatė porą pui- 
kių kišeninių peiliukų. Abu turėjo vienus didelius ašmenis, dvejus 
mažesnius, žirklutes, viskas iš grūdinto plieno, poliruota vėžlio 
kiauto rankena, sidabru tviskantys dangteliai ant abiejų galų. To- 
kie peiliai derėjo vyrams, kurie nebijo imti gyvenimo už ragų, ir 
Robas juos nupirko sūnums kalėdinių dovanų. 

Vos sutemus iš Rok Ailendo atjojo Haroldas Eimsas su rinki- 
mų rezultatais. Ta diena buvo sėkminga jau einantiems pareigas. 
Kovotojas su indėnais ir įstatymo saugotojas Nikas Holdenas ma- 
žute persvara įveikė Džoną Kerlandą. Grįžti į Vašingtoną turėjo 
ruoštis ir senatorius Daglasas. 

— Dabar žinos tas Abraomas Linkolnas, kaip aiškinti žmo- 
nėms, kad negalima turėti vergų! - mosuodamas kumščiu, džiu- 
giai prunkštė Džulianas Hovardas. — Daugiau apie tą šunsnukį 
nebegirdėsime! 

KOLEDŽO STUDENTAS 


HOLDENO PERKĖLOS GELEŽINKELIS NESIEKĖ, TAD TĖVAS SU 
Šamanu ir jo daiktais trisdešimt dvi mylias iki Geilsburgo dardėjo 
vežimu. Miestą ir koledžą prieš ketvirtį amžiaus Niujorke plana- 
vo presbiterionai ir kongregacionistai, kurie paskui atkeliavo ir 
statė namus gatvėse, taisyklingais keturkampiais išdėstytose apie 
pagrindinę aikštę. Čarlzas Hamondas, koledžo dekanas, pareiškė, 
kad Šamanas, jaunesnis už daugelį, neturėtų gyventi bendrabu- 
tyje. Dekanas su žmona savo baltame karkasiniame name Vyšnių 
gatvėje turėjo kelis nuomininkus, tad ten, tolimiausiame antro 
aukšto kambaryje, Šamaną ir apgyvendino. 

Laiptai greta jo kambario vedė žemyn prie durų į kiemą, kur 
buvo vandens siurblys ir išvietė. Kambaryje į dešinę nuo jo durų gy- 
veno pora kongregacionistų teologijos studentų, kurie kalbėdavo- 
si tik tarpusavyje. Dviejuose kambariuose priešingoje koridoriaus 
pusėje buvo įsitaisę nedidelio ūgio labai orus koledžo biblioteki- 
ninkas ir vyresnis studentas Ralfas Brukas, kurio akys ir linksmas 
strazdanotas veidas visada atrodydavo nustebęs. Brukas mokėsi l0- 
tynų kalbos. Pirmą rytą per pusryčius Šamanas pamatė jo rankose 
Cicerono tomą. Tėvas Šamaną lotynų kalbos buvo gerai išmokęs: 

— Iucundi acti labores. Daryti gerus darbus yra malonu. 

Bruko veidas nušvito lyg saulė. 

— Tta vivam, ut scio. Kol gyvas, žinau. 

Brukas tapo vieninteliu žmogum visame name, su kuriuo Ša- 
manas nuolat šnekėjosi, neskaitant dekano ir jo žmonos, kasdien 
pareigingai sumurmančių bent kelis žodžius. 


ŠAMANAS 333 


— Ave! - kiekvieną dieną pasisveikindavo Brukas. - Ouomodo 
te habes hodie, iuvenis? Kaip laikotės šį rytą, jaunuoli? 

— Tam bene guam fieri possit talibus in rebus, Caesar. Taip ge- 
rai, kaip ir galima tikėtis šiomis aplinkybėmis, Cezari, — visada at- 
sakydavo Šamanas. Ir šitaip kasdien. Toks mažas rytinis pokštas. 

Pusryčiaudamas Brukas vogdavo sausainius ir vis žiovauda- 
vo. Priežastį žinojo tik Šamanas. Brukas turėjo moterį, tad mieste 
užsibūdavo ilgai ir labai dažnai. Apsigyvenus Šamanui, lotynistas 
po dviejų dienų jį įtikino, visiems atsigulus, patyliukais nusileisti 
laiptais ir atrakinti užpakalines duris, kad Brukas galėtų įsmukti 
niekieno nepastebėtas. Tokios paslaugos prašydavo nuolat. 

Pamokos prasidėdavo aštuntą valandą. Šamanas pasirinko 
fiziologiją, anglų literatūrą ir rašymą bei astronomiją. Bruko 
džiaugsmui, jis išlaikė ir lotynų kalbos egzaminą. Buvo privaloma 
dar viena kalba, ir Šamanas, atsisakęs graikų, ėmėsi hebrajų, bet į 
tokio pasirinkimo priežastis nesigilino. Pirmą sekmadienį Geils- 
burge dekanas ir ponia Hamond jį nusivedė į presbiterionų baž- 
nyčią, bet vėliau Hamondams pasakė esąs kongregacionistas, o 
teologijos studentams — presbiterionas, tad kiekvieną sekmadienį 
iš ryto galėjo netrukdomas vaikštinėti po miestą. 

Geležinkelis, Geilsburgą pasiekęs prieš šešerius metus, atnešė 
gerovę ir klestėjimo laikams būdingą žmonių įvairovę. Be to, ne- 
toliese, Misijos Kalvoje, neseniai sužlugo bendrai ūkininkauti ke- 
tinusi švedų bendruomenė, ir daugelis jos narių apsigyveno Geils- 
burge. Šamanui patikdavo žiūrėti į šviesiaplaukes, skaisčiaodes 
švedų moteris ir merginas. Kai prireikdavo rūpintis, kad ponios 
Hamond paklodės po nakties liktų nesuterštos, moterys vaizduo- 
tėje būdavo švedės. 

Kartą Pietinėje gatvėje jis sustingo, išvydęs moters galvą tam- 
sesniais plaukais: neabejojo pažįstąs ir nepajėgė net kvėptelėti. 
Tačiau apsiriko. Pamačiusi jį spoksant, moteris šyptelėjo, bet Ša- 
manas tik panarino galvą ir nuskubėjo tolyn. Ji atrodė mažiausiai 
dvidešimtmetė. Su vyresnėmis prasidėti nenorėjo. 

Šamanas ilgėjosi ir namų, ir meilės, bet abi ligos netrukus pri- 
slopo, tokias nesunkiai galėjai ištverti kaip kokį vos maudžiantį 
dantį. Draugų nesusirado tikriausiai dėl kurtumo ir jauno am- 
žiaus, todėl mokslas sekėsi puikiai, nes jam skyrė beveik visą laiką. 

Labiausiai mėgo astronomiją ir fiziologiją, nors pastaruoju dalyku 
nusivylė — per pamokas girdėjo vien vardijamas kūno dalis ir jų 
elementus. 

Apie tai, kas kūne vyksta, ponas Rovelsas, fiziologijos moky- 
tojas, daugiau užsiminė tik kalbėdamas apie virškinimą ir tvar- 
kingos mitybos svarbą. Bet fiziologijos kabinete buvo vielutėmis 
sukabinti griaučiai, kyboję ant kaukolės viršugalvyje įsukto varžto, 
ir Šamanas prie jo vienas leisdavo ištisas valandas, stengdamasis 
įsiminti, kaip kiekvienas tas senas pabalęs kaulas vadinasi, koks jo 
pavidalas ir kam yra skirtas. 

Geilsburgas buvo gražus miestas, palei gatves rikiavosi pirmų- 
jų naujakurių sodintos guobos, klevai ir riešutmedžiai. Žmonės 
čia didžiavosi trimis dalykais. Harvis Henris Mėjus čia išrado plie- 
ninį savaime nusivalantį plūgą. Geilsburgo gyventojas Olmstedas 
Ferisas sugalvojo, kaip gaminti gerus spragintus kukurūzus; net 
nukeliavo į Angliją ir spragino, stebint karalienei Viktorijai. Na, 
ir 1858 metų spalio 7 dieną koledže debatus surengė senatorius 
Daglasas ir jo priešininkas Linkolnas. 

Šamanas tą vakarą nuėjo jų paklausyti, bet, atėjus į Didžiąją 
salę, ten jau laukė minia, ir jis suprato, kad net ir gavęs pačią geriau- 
sią laisvą vietą, negalės skaityti iš oponentų lūpų. Tad išėjo iš salės 
ir užkopė laiptais iki durų, vedančių ant stogo, kur profesorius Gar- 
dneris, dėstantis jam astronomiją, turėjo nedidelę observatoriją. 

Kiekvienas studentas kelias valandas per mėnesį privalėjo ty- 
rinėti dangų. Dabar Šamanas ten buvo vienas ir žvelgė pro penkių 
colių Alvano Klarko refrakcinio teleskopo — profesoriaus Gardne- 
rio pasididžiavimo ir meilės objekto — okuliarą. Pasukiojus ran- 
kenėlę, mažinančią atstumą tarp akies ir išgaubtų priekinių lęšių, 
priešais sužybsėjo žvaigždės, du šimtus kartų didesnės negu prieš 
akimirką. Naktis buvo vėsi, oras toks skaidrus, kad galėjai įžiūrė- 
ti du Saturno žiedus. Jis patyrinėjo Oriono ir Andromedos ūkus, 
paskui, dairydamasis po dangų, ėmė sukioti teleskopą ant trikojo 
stovo. Profesorius Gardneris tai vadino „dangaus žvalgymu“ ir pa- 
sakojo, kad Marija Mičel šitaip žvalgė dangų ir atrado kometą, tad 
pelnė ilgametę šlovę. 

Šamanas kometų neatrado. Stebėjo žvaigždes, kol jos, didžiulės 
ir tviskančios, ėmė tarytum suktis akyse. Kaip jos susidarė ten, aukš- 
tybėse? O žvaigždės, kurios toliau, už jų? Ir tos, kurios dar toliau? 

Jautė, kad kiekviena žvaigždė ir planeta yra sudėtingos siste- 
mos dalis, kaip kaulelis griaučiuose ar kraujo lašas kūne. Vos ne 
viskas gamtoje atrodė organizuota, apgalvota - tvarkinga, bet itin 
sudėtinga. Kas ją tokią sukūrė? Profesorius Gardneris Šamanui 
buvo sakęs, kad, norint tapti geru astronomu, tereikia gerų akių 
ir matematinių gebėjimų. Kelias dienas jis svarstė, gal vertėtų visą 
gyvenimą užsiimti astronomija, bet paskui apsigalvojo. Žvaigždės 
kerėjo, tačiau jas galėjai tik stebėti. Jei dangaus kūnui kas nors nu- 
tiktų, beviltiška tikėtis kaip nors jį sutvarkyti. 


Grįžus namo per Kalėdas, Holdeno Perkėla atrodė kažkaip 
kitaip negu anksčiau, vienatvė slėgė labiau negu jo kambaryje de- 
kano namuose, ir, atostogoms baigiantis, į koledžą atkako beveik 
patenkintas. Džiaugdamasis tėvo dovanotu peiliuku, nusipirko 
nedidelį galąstuvą, mažytį buteliuką alyvos ir visus ašmenis išga- 
lando taip, kad kirto net plauką. 

Antrajame semestre vietoj astronomijos pasirinko chemiją. 
Rašyti buvo sunku. Tu jau ANKSČIAU man sakei, šleivai pake- 
verzojo anglų kalbos profesorius, kad Bethovenas daug savo mu- 
zikos parašė būdamas kurčias. Profesorius Gardneris ragino nau- 
dotis teleskopu kada tik nori, todėl vasario mėnesį vakare prieš 
chemijos egzaminą, užuot mokęsis atominius svorius iš Berceli- 
jaus lentelės, sėdėjo ant stogo ir žvalgė dangų, o kitą dieną gavo 
prastą pažymį. Po to žvaigždes stebėjo mažiau ir chemijos kursą 
išmoko labai gerai. Vėl grįžus į Holdeno Perkėlą Velykoms, Gei- 
geriai Koulus pakvietė pietų, ir Džeisono domėjimasis chemija 
padėjo Šamanui lengviau ištverti tą kankynę, nes Džėjus vis klau- 
sinėjo, ko mokėsi. 

Jo atsakymai, matyt, įtikino. 

— Na, seni Šamane, ką ketini veikti gyvenime? — paklausė Džėjus. 

— Dar nežinau. Galvojau... gal užsiimsiu kokiu mokslu. 

— Jei susidomėtum farmacija, džiaugčiausi — taptum mano 
mokiniu. 

Iš tėvų veidų matė, kad toks pasiūlymas jiems malonus, tad 
vangiai padėkojo Džėjui ir pasakė būtinai apie tai pagalvosiąs; bet 
žinojo — farmacininku būti nenori. Kelias minutes sėdėjo, įbedęs 
akis į savo lėkštę, ir praleido dalį pokalbio, tačiau vėl apsižvalgęs 

pamatė, kad Lilianos veidą temdo liūdesio šešėlis. Tuo metu ji 
sakė jo motinai, kad Reičelės kūdikis būtų turėjęs gimti po penkių 
mėnesių, ir jos valandėlę kalbėjosi apie prarastus kūdikius. 


Tą vasarą Šamanas darbavosi prie avių ir skaitė iš Džordžo 
Klaiburno pasiskolintas filosofijos knygas. Grįžus į koledžą, de- 
kanas Hamondas leido sprukti iš hebrajų kalbos kurso. Šamanas 
nutarė studijuoti Šekspyro pjeses, aukštąją matematiką, botaniką 
ir zoologiją. 

Iš teologijos studentų į Noksą tęsti mokslų grįžo tik vienas, 
bet grįžo ir Brukas, su kuriuo Šamanas ir toliau kalbėjosi tarsi ro- 
mėnas, kad neužsimirštų lotynų kalba. Zoologiją dėstė profeso- 
rius Gardneris, mylimas mokytojas, bet astronomas jis buvo kur 
kas geresnis. Jie skrodė tik varles, peles ir žuvytes bei piešė daug 
schemų. Meninių tėvo gabumų Šamanas neturėjo, bet vaikystė su 
Makva davė gerus botanikos pagrindus; pirmąjį darbą jis rašė apie 
gėlių anatomiją. 

Tais metais koledže kilo karšti ginčai dėl vergijos. Su studen- 
tais ir dėstytojais Šamanas įstojo į Vergijos panaikinimo draugiją, 
tačiau koledže ir Geilsburge netrūko palaikančių pietines valsti- 
jas, tad ginčai kartais vykdavo ne itin gražiai. 

Žmonės jo dažniausiai netrikdydavo. Miesto gyventojai ir stu- 
dentai su juo apsiprato, bet prietaringiems ir neišmanėliams jis 
buvo paslaptis, vietos legenda. Jie nieko nežinojo apie kurtumą ir 
kaip kurtieji sugeba išlavinti kitus gebėjimus. Visi greitai įsitikino, 
kad jis ničnieko negirdi, bet kai kurie manė jį turint antgamtinių 
galių, nes, kam nors tyliai priėjus prie Šamano iš nugaros, jam mo- 
kantis, šis visada pajusdavo. Todėl buvo sakoma, kad jis turįs „akis 
pakaušyje“. Tokie nesuprasdavo, kad artėjantys žingsniai skleidžia 
virpesius, o pravėrus duris, atsklinda vėsa ar krusteli rankoje lai- 
komas popieriaus lapas. Šamanas džiaugėsi, kad niekas čia nežino 
ir nesužinos, jog jis sugeba atskirti pianinu skambinamas natas. 

Buvo girdėjęs apie save kartais sakant „tas keistas kurčias 
vaikinas“. 


Vieną maloniai šiltą ankstyvos gegužės popietę jis vaikštinėjo 
po miestą dairydamasis, kaip skleidžiasi kiemuose gėlių žiedai, o 
Pietine gatve ties Kedrų upeliu iš už kampo dideliu greičiu atlėkė 

keturių arklių traukiamas didelis krovininis vežimas. Šamano ne- 
pasiekė kanopų dundesys ir vežiko šūkavimai, bet jis pastebėjo, 
kaip mažas gauruotas padaras vos spėjo išvengti nelaimės ties ve- 
žimo priekiu, tačiau tuoj pat pakliuvo po užpakaliniu dešiniu ratu, 
šis užkabinęs dar apsuko ore ir švystelėjo į šalį. Vežimas nutratėjo, 
palikęs šunį blaškytis gatvės dulkėse. Šamanas atskubėjo arčiau. 

Tai buvo neišvaizdi kalė gelsvu kailiu, trumpomis kojomis ir 
uodega su baltu galiuku. Šamanui šiek tiek priminė terjerą. Raitėsi 
ant nugaros, o iš nasrų kampučio nutįso raudona srovelė. 

Netoliese buvusi porelė priėjo pasižiūrėti. 

— Bjauru, — tarė vyras. - Pamišę vežikai. Nedaug trūko, kad 
patys būtume atsidūręs jos vietoje, - pamatęs, kad Šamanas nori 
priklaupti, įspėdamas ištiesė ranką. — Nepatarčiau. Tikrai gali 
įkąsti, nes jai skauda. 

— Gal žinote, kas jos šeimininkas? — paklausė Šamanas. 

— Ne, — atsiliepė moteris. 

— Et, valkataujanti kalė, ir tiek, — tarė vyras, ir abu nuėjo. 

Šamanas atsiklaupė ir atsargiai paglostė, bet tas padaras lyž- 
telėjo ranką. 

— Vargšelis. 

Apčiupinėjo letenėles, atrodė nelūžusios, bet jis žinojo, kad 
kraujavimas — blogas ženklas. Tuoj pat nusivilko švarką ir apgau- 
bė kalę. Laikydamas ant rankų lyg kūdikį ar gniužulą skalbinių, 
nusinešė namo. 
nešuliu įėjo į kiemą. Nė vieno žmogaus nesutiko ir ant laiptų. 
Kambaryje šunelį padėjo ant grindų, paskui iš apatinio komodos 
stalčiaus iškrovė kojines ir apatinius. Koridoriaus spintoje rado 
valymui ponios Hamond laikomų skudurų. Iš jų stalčiuje padarė 
tarsi lizdą ir šunelį paguldė. Švarkas buvo iškruvintas labai nežy- 
miai. Be to, iš vidinės pusės. 

Šuo gulėjo stalčiuje, sunkiai alsuodamas, ir jį stebėjo. 

Atėjus metui vakarieniauti, Šamanas išėjo. Koridoriuje Brukas 
išpūtė akis, kad jis rakina duris — taip niekas nesielgdavo, jei neke- 
tindavo eiti iš namų. 

— Ouid vis? - pasidomėjo Brukas. 

— Condo parvam catulam in meo cubiculo. 

Bruko antakiai iš nuostabos pakilo aukštyn. 

— Ten pas tave... — jis net nepasikliovė savo lotynų kalba. — 
Tavo kambaryje paslėpta maža kalytė? 
— Sic est. 


— Oho! — netikėdamas tarė Brukas ir pliaukštelėjo Šamanui 
per nugarą. Valgomajame tą dieną, pirmadienį, buvo patiekta li- 
kučių nuo sekmadienio kepsnio. Kelis gabalėlius Šamanas iš savo 
lėkštės įsikišo į kišenę. Brukas jį stebėjo susidomėjęs. Poniai Ha- 
mond išėjus į podėlį atnešti saldžiojo patiekalo, Šamanas paėmė 
pusę puodelio pieno ir atsikėlė nuo stalo, kol dekanas įsigilinęs 
šnekėjosi su bibliotekininku apie lėšas knygoms. 

Mėsa šuns visiškai nesudomino, nelakė ir pieno. Pamirkęs 
pirštus į pieną, Šamanas užlašino jai ant liežuvio, lyg maitindamas 
motinos netekusį ėriuką, ir šitaip truputį ją pamaitino. 

Paskui kelias valandas mokėsi. Vėlai vakare vangią, nejudančią 
kalę paglostė. Jos nosis buvo sausa ir karšta. 

— Na, dabar miegok, šunyte, — tarė ir užpūtė lempą. Buvo keis- 
ta, kad kambaryje — dar vienas gyvas padaras, bet Šamanui patiko. 


Rytą tuoj pat priėjo apžiūrėti šuns: nosis buvo vėsi. Tiesą sa- 
kant, visas kūnas buvo atšalęs ir sustingęs. 

— Prakeikimas, - karčiai tarė Šamanas. 

Dabar reikėjo sugalvoti, kaip jos atsikratyti. Kol kas nusiprau- 
sė, apsirengė ir nuėjo pusryčiauti, bet išeidamas kambarį vėl užra- 
kino. Brukas jo laukė koridoriuje. 

— Maniau, kad juokauji, - prabilo nepatenkintas. - Bet pusę 
nakties girdėjau, kaip ji rauda ir inkščia. 

— Atsiprašau, — tarė Šamanas. — Daugiau taip nebus. 

Po pusryčių užlipęs viršun, atsisėdo ant lovos ir pažvelgė į 
šunį. Ant stalčiaus krašto tupėjo musė. Šamanas norėjo pritrėkš- 
ti, bet vis nepataikydavo. Teks laukti, kol visi išsivaikščios, ir tada 
išnešti, pagalvojo. Rūsyje turėtų būti kastuvas. Vadinasi, pirmą pa- 
moką reikės praleisti. 

Bet staiga jam atėjo į galvą, kad tai puiki proga atlikti pomir- 
tinį tyrimą. 

Tokia galimybė labai sudomino, tačiau kilo ir problemų. Pir- 
miausia — kraujas. Padėdamas tėvui daryti skrodimus, žinojo, kad 
po mirties kraujas iš dalies sukreša, bet kraujavimo išvengti sunku... 

Palaukęs, kol namie beveik nieko neliko, nuėjo į koridoriaus 
galą, susirado ant vinies kybančią metalinę maudytis skirtą vone- 
lę. Atsinešęs į kambarį, pastatė prie lango, kur šviesiau. Šunį į vo- 
nelę paguldė ant nugaros iškeltomis letenomis. Atrodė, tas pada- 
ras laukia, kad kas pakasytų pilvą. Nagai buvo ilgi lyg apsileidusio 
žmogaus, vienas nulūžęs. Ant užpakalinių kojų turėjo keturis na- 
gus ir dar vieną, mažesnį, aukščiau, virš pėdos, lyg kažkaip viršun 
nukeliavusį nykštį. 

Šamanas sumanė palyginti, ar šuns galūnių sąnariai panašūs 
į Žmogaus. Išsitraukęs tėvo dovanotą kišeninį peiliuką, atlenkė 
mažąją geležtę. Šuns kailį sudarė ilgi susivėlę gaurai ir tankesnis 
trumpesnis poplaukis, bet papilvė buvo visiškai gryna, todėl oda 
ir audiniai, perbraukti peiliu, prasiskyrė labai dailiai. 


Į pamokas jis nenuėjo, praleido ir pietus. Visą dieną skrodė, 
piešė schemas ir darė užrašus. Vėlyvą popietę baigė nagrinėti vi- 
daus organus ir kelis sąnarius. Dar norėjo ištirti ir nupiešti stu- 
burą, bet šunį vėl įkėlė į stalčių ir uždarė. Tada į dubenį prisipylė 
vandens ir ilgai, kruopščiai prausėsi, gausiai muilindamasis rudu 
muilu. Vandenį supylė į vonelę. Prieš leisdamasis apačion vakarie- 
niauti, persirengė iki pat apatinių. 

Vis dėlto, vos pradėjus valgyti sriubą, dekanas Hamondas su- 
raukė mėsingą nosį. 

— Ko dabar? — paklausė žmona. 

— Kažkas čia yra, - atsiliepė dekanas. —- Kopūstai? 

— Ne, — tarė ji. 

Vakarienei pasibaigus, Šamanas kuo greičiau dingo. Sėdėjo 
kambaryje, prakaituodamas iš baimės, kad kas nors dabar nesu- 
manytų išsimaudyti. 

Maudytis niekam neprireikė. Nuo įtampos miegas neėmė, ir 
jis laukė nepaprastai ilgai, kol buvo taip vėlu, kad visi turėjo seniai 
miegoti. Tada iš kambario vonelę nunešė laiptais žemyn į kiemą ir 
kruvinas pamazgas išliejo ant pievelės. Pumpuojant vandenį, ran- 
kinis siurblys kėlė, regis, neapsakomą triukšmą, o bet kurią aki- 
mirką kas nors galėjo eiti į išvietę... Šamanas kelis kartus vonelę 
išplovė su muilu ir rūpestingai nuskalavo, tada parnešė ir pakabi- 
no ant sienos. 


340 NOAH GORDON 


Pabudęs ryte suprato, kad tęsti skrodimo negalės: kambaryje 
buvo šilčiau, ir kvapas gerokai sustiprėjo. Stalčių laikė uždarytą, 
aplinkui apkrovęs pagalve ir kita patalyne, vildamasis tą kvapą su- 
laikyti. Bet, nusileidęs pusryčiauti, aplink stalą išvydo susirauku- 
sius veidus. 

— Padvėsusi pelė kažkur sienoje, — tarė bibliotekininkas. — 
O gal žiurkė. 

— Ne, — atsiliepė ponia Hamond. — Šį rytą aptikome, iš kur 
sklinda smarvė. Veikiausiai kyla iš žemės apie vandens siurblį. 

— Kad tik nereikėtų kasti naujo šulinio, - atsiduso dekanas. 

Brukas atrodė lyg visą naktį nemiegojęs. Sėdėjo nervingai nu- 
kreipęs žvilgsnį į šalį. 

Šamanas lyg apdujęs nuskubėjo į chemijos pamoką melsda- 
mas, kad namai ištuštėtų. Po jos, užuot perėjęs prie Šekspyro, nu- 
lėkė namo, nes reikėjo tuoj pat viską sutvarkyti. Tačiau, užkopęs 
laiptais, prie savo durų rado Bruką, ponią Hamond ir du polici- 
ninkus. Šeimininkė laikė raktą. 

Visi sužiuro į Šamaną. 

— Ten kažkoks negyvėlis? — paklausė policininkas. 

Šamanas nepajėgė išspausti nė žodžio. 

— Jis sakė, kad slepia moterį, - tarė Brukas. 

Šamanas atgavo balsą. 

— Ne, - pasakė jis, bet policininkas jau paėmė iš ponios Ha- 
mond raktą ir atrakino duris. 

Brukas ėmė ieškoti po lova, bet policininkas pamatė pagalvę 
bei patalynę ir tuoj pat ištraukė stalčių. 

— Šuo. Visas supjaustytas. 

— Ne moteris? — paklausė Brukas ir pažvelgė į Šamaną. — Sakei, 
kalė. 

— Tu sakei kalė. Aš sakiau catulam, - atšovė Šamanas. — Šuo — 
moteriškosios giminės. 

— Na, pone, - paklausė policininkas, - turbūt daugiau paslėp- 
tų negyvėlių čia nėra? Galiu kliautis jūsų žodžiu? 

— Ne, tikrai nėra, — atsakė Šamanas. 

Ponia Hamond pažvelgė į jį, bet neištarė nė žodžio. Tik nusku- 
bėjo laiptais žemyn, ir tuoj atsidarė ir trinktelėjo laukujės durys. 
Policininkas atsiduso. 

— Ji lekia tiesiai į vyro kabinetą. Manau, ten pat reikia eiti ir mums. 
Šamanas linktelėjo ir patraukė iš paskos pro Bruką, su gailesčiu 

žvelgiantį virš nosinės, kurią laikė prispaudęs prie burnos ir nosies. 
— Vale, — tarė jam Šamanas. Sudie. 


Jis privalėjo išsikraustyti. Iki semestro pabaigos dar buvo li- 
kusios beveik trys savaitės, ir profesorius Gardneris leido miegoti 
ant lovelės jo pašiūrėje darže. Iš dėkingumo Šamanas sukasė visą 
daržą ir pasodino trisdešimt dvi pėdas bulvių. Po akmeniu gyve- 
nanti gyvatė jį išgąsdino, bet pakako įsitikinti, kad tai tik mažutė 
pieniškoji gyvatė, ir paskui jie puikiai sutarė. 

Šamano pažymiai po semestro buvo labai geri, bet jis gavo tė- 
vui skirtą užklijuotą voką. Grįžęs namo, sėdėjo kabinete ir laukė, 
kol tėvas jį perskaitys. Šamanas maždaug nutuokė, kas ten parašy- 
ta. Dekanas Hamondas pranešė, kad jis gavo visus reikiamus dve- 
jų koledžo mokslo metų įvertinimus, bet yra šalinamas vieniems 
metams subręsti gyvenimui akademinėje bendruomenėje. Grįžęs 
mokytis, turėsiąs susirasti kitą būstą. 

Tėvas baigė skaityti ir pakėlė akis į sūnų. 

— Ar tas nedidelis nuotykis tave ko nors išmokė? 

— Taip, tėti. Šuns vidus nepaprastai panašus į žmogaus. Širdis, 
žinoma, gerokai, gal perpus mažesnė, bet atrodė beveik tokia pati, 
kaip tos žmonių širdys, kurias išimdavai ir sverdavai. Tokios pat 
raudonmedžio spalvos... 

— Nevisiškai raudonmedžio... 

— Na... rausvos. 

— Taip, rausvos. 

— Plaučiai ir virškinimo traktas taip pat panašūs. Bet blužnis — 
ne. Žmogaus nedidelė ir apvali, o šuns — lyg didelis liežuvis, maž- 
daug pėdos ilgio, dviejų colių pločio ir colio storio. Aorta buvo 
plyšusi. Dėl to šuo ir žuvo. Manau, neteko beveik viso kraujo. Jo 
daug buvo susikaupę ertmėje. 

— Viską surašiau, jei norėtum paskaityti. 

— Labai norėčiau, — susimąstęs atsakė tėvas. 

PAIEŠKOS 


NAKTĮ ŠAMANAS GULĖJO LOVOJE, KURIOS VIRVINES SPYRUOK- 
les seniai reikėjo įtempti, ir žvelgė į sienas, tokias pažįstamas, kad 
iš to, kaip jas apšviečia tekanti saulė, lengvai galėjo pasakyti, koks 
dabar metų laikas. Tuos metus, kuriems jį pašalino iš koledžo, tė- 
vas pasiūlė leisti namie. 

— Šiek tiek pramokai fiziologijos, tad galėsi man daugiau padė- 
ti skrodžiant. Nuvykus pas ligonius, pagalbininko rankų taip pat 
dažnai reikia. Kitu metu, - kalbėjo Robas Džėjus, - padėsi ūkyje. 

Netrukus atrodė, kad Šamanas niekur nė nebuvo išvykęs. Ta- 
čiau pirmą kartą gyvenime jį gaubianti tyla atrodė tokia kupina 
vienatvės. 

Tais metais, vietoj vadovėlių naudodamas savižudžių, bena- 
mių ir artimųjų neturinčių skurdžių kūnus, jis perprato skrodi- 
mo meną. Ligonių ir susižeidusiųjų namuose ruošė instrumentus 
ir tvarsčius, stebėjo, kaip tėvas stoja į kovą su kaskart kitokiomis 
grėsmėmis. Žinojo, kad ir tėvas jį stebi, tad iš visų jėgų stengėsi 
būti pasirengęs, mokėsi instrumentų, įtvarų, tvarsčių pavadini- 
mus, kad turėtų po ranka, Robui jų dar net nepaprašius. 

Vieną rytą, jiems sustabdžius vežimą paupio miške ir išlipus 
nusilengvinti, Šamanas pasakė tėvui neketinąs, metams pasibai- 
gus, grįžti į Nokso koledžą ir norįs mokytis medicinos. 

— Nė velnio, — atsiliepė Robas Džėjus, ir Šamanas pajuto kar- 
taus nusivylimo dūrį. Tėvo veidas liudijo, kad jo nuomonės niekas 
nepakeitė. —- Berniuk, nejaugi nesupranti? Mėginu tave apsaugoti 
nuo skausmo ir kančios. Akivaizdu, kad turi daug gabumų mokslui. 

Baik koledžą, o aš sumokėsiu už tolesnes studijas, nesvarbu kokias 
ir kuriam pasaulio krašte pasirinktum. Gali dėstyti, gali užsiimti 
moksliniais tyrimais. Neabejoju - turi galios daryti didelius darbus. 

Šamanas papurtė galvą. 

— Skausmo ir kančių nebijau. Kadaise buvai surišęs man ran- 
kas ir nedavei valgyti, kol nepaprašiau balsu. Ne saugojai nuo kan- 
čių, bet stengeisi pakeisti mane, kad būčiau geresnis. 

Robas Džėjus atsiduso, paskui linktelėjo. 

— Puiku. Jeigu esi pasiryžęs siekti medicinos, mokysiu pats. 

Bet Šamanas vėl pakratė galvą. 

— Tai būtų gailestingumas ir labdara kurčiam sūnui. Pastangos 
padaryti ką vertinga iš prastos žaliavos, nors pats manai priešingai. 

— Šamanai... — vos išspaudė tėvas. 

— Ketinu mokytis taip, kaip tu — medicinos mokykloje. 

— Manau, nieko neišeitų. Neįsivaizduoju, kad gera mokykla 
sutiktų tave priimti. Dygsta daug niekam vertų medicinos moky- 
klų, šitos priimtų. Priima visus, turinčius pinigų. Tačiau mokytis 
medicinos tokioje įstaigoje būtų apgailėtina klaida. 

— Nesiruošiu to daryti. 

Šamanas paprašė tėvo surašyti geriausias medicinos moky- 
klas, ne per daug nutolusias nuo Misisipės slėnio. 

Vos grįžęs namo, Robas Džėjus nuėjo į kabinetą, sudarė sąrašą 
ir įteikė dar prieš vakarienę, lyg norėdamas tą klausimą ištrinti iš 
atminties. Šamanas įpylė į lempą šviežio aliejaus ir iki vėlyvos nak- 
ties, atsisėdęs prie nedidelio stalo savo kambaryje, rašė laiškus. 
Kad neatsirastų jokių nemalonių siurprizų, labai aiškiai išdėstė: 
pretendentas mokytis yra kurčias. 


Kumelė Besė, anksčiau - Monika Grenvil, kadaise nešė Robą 
Džėjų per pusę žemyno ir po tos kelionės buvo liesa, apšlubusi, 
bet dabar, nusenusi ir atleista nuo sunkaus darbo, aptukusi džiau- 
gėsi gyvenimu. Užtat vargšė akla Vikė, pirkta Besei pakeisti, jau 
nieko gero nelaukė. Vieną vėlyvą rudens popietę jodamas namo 
Robas Džėjus pamatė, kad Vikė ganykloje dreba. Stovėjo nusva- 
rinusi galvą, pražergusi liesas kojas ir visiškai nesuprasdama, kas 
vyksta aplinkui, visai kaip koks silpnas ir bejėgis žmogus, pasiekęs 
negalios kamuojamą senatvę. 

Kitą rytą Robas nuėjo pas Geigerius ir paklausė Džėjaus, ar šis 
turįs daug morfino. 

— Kiek tau reikia? 

— Tiek, kad pribaigtų arklį, - atsakė Robas. 

Nuvedęs Vikę toliau į ganyklą, sušėrė dvi morkas ir obuolį. Kol 
kumelė čiaumojo paskutinį skanėstą, jis, švelniai kalbindamas ir 
glostydamas kaklą, vaistus suleido į jungo veną. Po kelių akimirkų 
Vikė susmuko ant kelių ir griuvo ant nugaros. Robas Džėjus palau- 
kė, kol viskas buvo baigta, atsiduso, sūnums liepė ja pasirūpinti ir 
išvyko pas ligonius. 

Šamanas su Aleksu pradėjo kasti prie pat jos nugaros. Užtruko 
ilgai, nes duobė turėjo būti gili ir plati. Iškasę stabtelėjo ir pažvelgė 
į arklį. 

— Keista, kaip atsikišę priešakiniai jos dantys. 

"- Taip - iš dantų - sprendžiama apie arklio amžių, - atsiliepė 
Aleksas. 

— Dar atsimenu, kai jos dantys buvo tiesūs, kaip tavo ar mano... 
Buvo gera sena panelė. 

— Daug bezdėdavo, - tarė Aleksas, ir abu nusišypsojo. Vis dėl- 
to, įvertę į duobę, sparčiai metė žemes, nepajėgdami žiūrėti į seną- 
ją kumelę. Diena buvo vėsi, bet jiedu permirko prakaitu. Aleksas 
nuėjo į tvartą ir parodė Šamanui, kur Oldenas po maišais slepia 
viskį. Jis sriūbtelėjo gerokai, Šamanas nurijo gurkšnelį. 

— Turiu ištrūkti iš čia, - pasakė Aleksas. 

— Maniau, tau patinka dirbti ūkyje. 

— Nesutariu su tėčiu. 

Šamanas dvejojo. 

— Aleksai, jis rūpinasi mumis. 

— Žinoma. Visada gerai su manimi elgėsi. Bet... neduoda ra- 
mybės klausimas, kas mano tikrasis tėvas. Niekas nieko nesako, tai 
eisiu ir užvirsiu košę, nes dabar jaučiuosi kaip tikras mergvaikis. 

Šamanas įsižeidė. 

— Turi motiną ir tėvą. Taip pat brolį, — piktai atsiliepė. - To 
turėtų pakakti kiekvienam, kuris nevisiškas kvailys. 

— Taip, senis Šamanas visada buvo blaivaus proto, - Aleksas 
plačiai nusišypsojo. —- Klausyk, o ką, jei tu ir aš... imtume ir dingtu- 
me, niekam nieko nesakę? Į Kalifornijakę. Ten aukselio dar turėtų 

būti likę. Pasismagintume, praturtėtume, o grįžę iš Niko Holdeno 
nusipirktume šitą miesteliūkštį. 

Mintis — leistis su Aleksu į nutrūktgalviškus nuotykius — atro- 
dė patraukli, o siūlymas — anaiptol ne vien pokštas. 

— Dički, mano planai kitokie. Ir nedrįsk sprukti: jei tavęs čia 
nebus, kas po avių mėšlą kapstysis? 

Aleksas užgriuvo visu kūnu ir parbloškė Šamaną. Rėkaudami 
ir stenėdami abu stengėsi įsikibti į priešininką. Jiems galynėjantis 
ant šieno prikreiktų tvarto grindų, pamirštas Oldeno butelis nusi- 
rito gurgėdamas, kol ištuštėjo. Aleksas buvo stiprus ir nuolatinio 
darbo užgrūdintas, bet Šamanas — stambesnis ir dar stipresnis, 
tad netrukus brolį surietė ir užlaužė sprandą. Bet netrukus jam 
pasirodė, kad Aleksas nori kažką pasakyti, todėl, kaire ranka tebe- 
spausdamas kaklą, dešine atsuko galvą, kad matytų veidą. 

— Pasiduok, tada paleisiu, - vargais negalais sugargė Aleksas, 
ir Šamanas kvatodamas griuvo aukštielninkas ant šieno. 

Aleksas nuropojo prie nuriedėjusio butelio ir liūdnai pažvelgė 
vidun. 

— Oldenas pasius taip, kad reikės slėptis. 

— Pasakyk, aš išgėriau. 

— Tai bent! Kas tuo patikėtų? — tarė Aleksas, keldamas butelį 
prie lūpų ir siurbdamas paskutinius lašus. 


Tą rudenį gausiai lijo net ir tuomet, kai paprastai jau snigda- 
vo. Lietus krito lyg tanki sidabro uždanga, bet su pertraukomis, 
tarp audrų palikdamas kelias atilsio dienas, tad upės virto galin- 
gais riaumojančiais srautais, tačiau iš krantų nelipo. Ganykloje 
aukštas žemių kauburys ant Vikės kapo suslūgo ir netrukus jo jau 
nebuvo matyti. 

Robas Džėjus Sarai nupirko liesą palšį - Bosą, nors, jojikei sė- 
dus į balną, tikroji viršininkė būdavo ji. 

Robas sakė dairąsis arklio ir Aleksui. Šis, kaip jam atrodė, už 
tai deramai atsidėkodavo, nes pats — pirmiausia — taupumu ne- 
pasižymėjo, kita vertus, jei tik galėdavo kokį pinigą atidėti, viskas 
buvo skirta geram medžiokliniam šautuvui įsigyti. 

— Taip išeina, amžinai turiu ieškoti kokio arklio, - sakė Robas 
Džėjus, bet neužsiminė, kad reikėtų paieškoti ir Šamanui. 

Pašto maišas į Holdeno Perkėlą iš Rok Ailendo atkeliaudavo 
antradieniais ir penktadieniais prieš vidurdienį. Maždaug nuo 
Kalėdų Šamanas pradėjo laukti kiekvienos siuntos, bet pirmieji 
laiškai pasirodė tik trečią vasario savaitę. Tą antradienį gavo du 
trumpus, beveik atžarius neigiamus atsakymus: vieną iš Viskon- 
sino medicinos koledžo, kitą iš Luizianos universiteto Medicinos 
fakulteto. Penktadienį dar vienas laiškas pranešė, kad jo išsilavini- 
mas ir žinios yra puikūs, bet „Rašo medicinos koledžas Čikagoje 
negali pasiūlyti sąlygų ir įrangos kurtiesiems“. 

Įrangos? Gal mano, kad jį reikia uždaryti į narvą? 

Tėvas žinojo, kad atėjo keli laiškai, ir iš santūrios Šamano lai- 
kysenos suprato: nė viena mokykla jo nepriima. Šamanui būtų 
buvę skaudu, jei tėvas būtų guodęs ar užjautęs, tačiau jis taip ir 
nedarė. Neigiami atsakymai žeidė; kitas septynias savaites laiškų 
nebuvo, ir Šamanas buvo visiškai ramus. 


Robas Džėjus perskaitė, ką Šamanas rašė skrosdamas šunį; 
pastangos jam pasirodė prasmingos, nors ir liudijo žinių stoką. 
Tad pasiūlė mokytis iš jo anatominių užrašų, ir Šamanas studi- 
javo juos, kai tik turėdavo laisvo laiko. Tad atsitiktinai aptiko ir 
Makva-ikvos skrodimo ataskaitą. Skaityti buvo keista: tuo metu, 
kai vyko šiurpūs ataskaitoje aprašyti dalykai, jis mažas miegojo 
visiškai čia pat, miške. 

— Buvo išprievartauta! Žinojau, kad nužudyta, bet... 

— Išprievartauta ir išniekinta. Apie tokius dalykus vaikams pa- 
prastai nepasakojama, — tarė tėvas. 

Be abejo, tai buvo tiesa. 

Tarsi užkerėtas, jis vis skaitė ir skaitė tą ataskaitą. 

Vienuolika durtinių žaizdų netaisyklingoje linijoje nuo jungo 
įlankos žemyn per krūtinkaulį iki taško maždaug dviem centime- 
trais žemiau kardinės ataugos. 

Žaizdos trikampės, plotis — 0,947-0,952 cm. Trys — 0,887, 
0,799 ir 0,803 cm - siekia širdį. 

— Kodėl žaizdos skirtingo pločio? 

— Ginklas buvo smailus, geležtė link rankenos tolygiai platė- 
janti. Kuo stipresnis smūgis, tuo platesnė žaizda. 

— Kaip manai, ar tuos, kas šitai padarė, kada nors pagaus? 

— Manau, kad ne, - atsiliepė tėvas. — Tikriausiai jų buvo trys. 
Aš ilgai prašiau žmonių atkakliai ieškoti tokio Elvudo R. Paterso- 
no. Bet neatsirado nė menkiausio pėdsako. Turbūt tai netikra pa- 
vardė. Su juo buvo Kofas. Niekada su tokiu nesusidūriau ir net ne- 
girdėjau apie žmogų tokia pavarde. Ir jaunas vaikinas su vyndėme 
ant veido, be to, šlubuojantis. Visada nutirpdavau pamatęs ką nors 
dėmėtu skruostu ar raišą. Bet visada būdavo arba dėmė, arba šluba 
koja, tik ne abu požymiai. Valdžia niekada nesistengė jų ieškoti, o 
dabar... — jis gūžtelėjo pečiais. - Praėjo daug laiko — tiek metų! 

Šamanas pajuto liūdesį tėvo žodžiuose, bet matė, kad beveik 
visas pyktis ir įniršis jau seniai užgesę. 


Vieną balandžio dieną, Šamanui su tėvu jojant pro katalikų 
vienuolyną, Robas Džėjus pasuko Trudę į tenai vedantį takelį, o 
Šamanas su Bosu nusekė iš paskos. 

Vienuolyne Šamanas pastebėjo, kad kelios vienuolės tėvą svei- 
kino vardu ir, kaip atrodė, visiškai nenustebo jį matydamos. Tėvas 
Šamaną pristatė motinai Miriamai Feročijai, matyt, viršiausiajai. 
Ji pasiūlė sėstis: tėvui — į didžiulį odinį sostą, Šamanui — ant me- 
dinės kėdės stačia atkalte po ant sienos kabančiu kryžiumi su iš 
medžio išdrožtu Jėzumi liūdnomis akimis. Kita vienuolė atnešė 
geros kavos ir karštos duonos. 

— Reikės su berniuku užsukti dažniau, — tarė tėvas vyresniajai. — 
Duonos prie kavos šiaip negaunu. 

Šamanas suvokė, kad Robas turi daug nuostabių bruožų, ir 
tėvo galutinai perprasti jis gal niekada ir nepajėgs. 

Buvo matęs, kad vienuolės retkarčiais slaugo tėvo pacientus, 
ir visada poromis. Robas Džėjus su vienuole šnektelėjo apie kelis 
ligonius, bet netrukus jie nukrypo prie politikos, ir paaiškėjo, kad 
jie čia užsuko tik šiaip pasikalbėti. Robas Džėjus žvilgtelėjo į Nu- 
kryžiuotąjį. 

— Čikagos „Tribūna“ cituoja Ralfą Voldą Emersoną, esą jis sa- 
kęs, kad Džonas Braunas savo kartuvėms suteikė tokią pat šlovę, 
kaip ir kryžiui. 

Miriama Feročija pastebėjo, kad Brauną, aršų abolicionistą, 
pakartą už tai, kad užgrobė Jungtinių Valstijų arsenalą vakarų Vir- 
džinijoje, vergijos priešininkai vis dažniau ima laikyti kankiniu. 

— Vis dėlto ne vergija yra tikroji regionų kivirčų priežastis. 
Esmė — ekonomika. Pietūs savo medvilnę bei cukrų parduoda į 
Angliją ir Europą ir iš ten, o ne iš pramoninės Šiaurės, perka įvai- 
rius gaminius. Pietūs nusprendė, kad jiems nereikia kitų Jungtinių 
Amerikos Valstijų. Kad ir ką ponas Linkolnas kalbėtų prieš vergi- 
ją, tikrasis pūlinys yra čia. 

— Visiškai nesuprantu ekonomikos, - susimąstęs prabilo Šama- 
nas. — Turėjau šiais metais jos mokytis, jeigu būčiau grįžęs į koledžą. 

Vienuolei pasiteiravus, kodėl gi negrįžo, tėvas papasakojo, jog 
buvo metams pašalintas už tai, kad skrodė šunį. 

— Ak, štai kaip? Bet šuo jau buvo negyvas? 

Patikinta, kad taip, žinoma, negyvas, ji linktelėjo. 

+ Ja, tuomet nieko baisaus. Aš ir pati niekada nesimokiau eko- 
nomikos. Tačiau man tai tiesiog įaugę kraujyje. Mano tėvas gyve- 
nimo pradžioje buvo dailidė ir taisė šienui skirtus vežimus. Dabar 
jis turi vežimų dirbtuvę Frankfurte ir karietų gamyklą Miunche- 
ne, — šyptelėjo. - Tėvo pavardė —- Brotknechtas. Išvertus iš vokie- 
čių kalbos — kepėjas, nes viduramžiais mano šeima kepė duoną. 
O Badene, kur įstojau į vienuolyną, buvo kepėjas Vagenknechtas, 
taigi — vežimų gamintojas. 

— O koks buvo jūsų vardas prieš tampant vienuole? - paklausė 
Šamanas. 

Išvydęs jos dvejonę ir surauktą tėvo kaktą, suprato, kad šitaip 
klausti nederėjo, bet Miriama atsakė: 

— Kol nebuvau pasitraukusi iš pasaulio, vadino Andrea. 

Ji pakilo ir iš lentynos paėmė knygą. 

— Galbūt tau būtų įdomu ją pavartyti. Parašė Deividas Rikar- 
das, anglų ekonomistas. 

Šamanas tą vakarą negulė iki vėlumos ir skaitė. Kai ką buvo 
sunku suprasti, bet suvokė, kad Rikardas palaiko laisvą prekybą 
tarp tautų; šito reikalavo ir Pietūs. 

Galų gale užmigęs, regėjo Kristų ant kryžiaus. Sapnuojant jo 
ereliška nosis trumpėjo ir platėjo, oda patamsėjo ir įgavo raudo- 
ną atspalvį, plaukai tapo juodi. Atsirado moters krūtys, išryškėjo 
tamsūs speneliai, runų ženklai. Atsivėrė žaizdos. Per miegus Ša- 
manas net neskaičiuodamas žinojo, kad jų yra vienuolika, ir žiū- 
rint susikaupęs kraujas siaura srovele nutekėjo kūnu ir jau lašėjo 
nuo Makvos pėdų. 

LAIŠKAI IR RAŠTELIAI 


1860 METŲ PAVASARĮ KOULŲ AVYS ATSIVEDĖ KETURIASDEŠIMT 
devynis ėriukus, ir visa šeimyna darbavosi ir sunkesniais atvejais, 
ir juos kastruojant. 

— Kiekvieną pavasarį banda išauga, - pasakė Oldenas Robui 
didžiuodamasis, bet ir susirūpinęs. - Dabar turite pasakyti, ką su 
jais daryti. 

Robas Džėjus ne itin turėjo ką rinktis. Pjauti galėjo tik kele- 
tą. Kaimynams pirktinės mėsos beveik nereikėjo, nes patys augi- 
no gyvulių, o vežti į miestą parduoti neapsimokėjo — mėsa iki tol 
būtų sugedusi. Gyvas avis buvo galima vežti parduoti, tačiau tai 
buvo sunku: reikėjo daug laiko, pastangų ir pinigų. 

— Vilnos labai vertingos, palyginti su jų svoriu, - tarė Robas 
Džėjus. — Geriausia toliau gausinti bandą ir pelno tikėtis iš par- 
duodamų vilnų. Taip nuo seno daro mano šeima Škotijoje. 

— Taigi. Darbo bus dar daugiau. Tada reikės dar vienų rankų, — 
jausdamasis nepatogiai, atsiliepė Oldenas, ir Šamanas pagalvojo, 
ar tik nebus Aleksas samdiniui užsiminęs apie norą sprukti. - Da- 
gas Penfildas lyg ir norėtų pas jus dirbti dalį dienos. Sakė man 
anądien. 

— Manai, jis — rimtas vyras? 

— Aišku, rimtas, kilęs iš Naujojo Hampšyro. Tai, žinoma, ne 
tas pats, kas Vermontas, bet gana panašu. 

Robas Džėjus sutiko, kad tikrai panašu, ir pasamdė Dagą 
Penfildą. 

Tą pavasarį Šamanas užmezgė ryšį su Liusile Viljams, kalvio 
Polo Viljamso dukterimi. Ji kelerius metus lankė akademiją, Ša- 
manas ją ten mokė matematikos. Dabar Liusilė buvo jauna mo- 
teris. Tiesa, šviesių į didelį kuodą susuktų plaukų spalva labiau 
priminė pelenų spalvą, o ne geltonas švedžių garbanas iš jo sapnų, 
bet jam patiko gyva šypsena ir malonus veidukas. Sutikęs mieste- 
lyje, kaip senas draugas stabtelėdavo pasikalbėti, paklausinėdavo 
apie darbą. Ji kažką veikdavo ir tėvo arklidėse, ir „Moteriškuose 
Robertos drabužiuose“ — motinos parduotuvėje Didžiojoje ga- 
tvėje. Tokia tvarka teikė nemažai laisvės ir lankstumo, nes tėvai 
nesirūpindavo, jei jos nebūdavo šalia: kiekvienas manydavo, kad ji 
išėjusi pas kitą. Todėl, Liusilei paklausus, ar jis negalėtų jai namo 
atnešti kaimiško sviesto, tarkim, rytoj antrą po pietų, Šamanas ge- 
rokai sunerimo ir susijaudino. 

Ji smulkiai paaiškino, kad arklį jis turėtų pririšti Didžiojoje ga- 
tvėje priešais parduotuves, tada apeiti kvartalą, Ilinojaus gatvėje 
kirsti Reimersų sklypą palei aukštų alyvų krūmų gyvatvorę, kad 
nebūtų matomas iš namo, perlipti statinių tvorą į Viljamsų kiemą 
ir pabelsti į galines duris. 

— Kad neatrodytų... na, kad kaimynai nesusidarytų klaidingo 
įspūdžio, — pasakė, nuleisdama akis. 

Jis nenustebo, nes prieš gerus metus sviestą jai nešė ir Aleksas, 
ir šis viską papasakojo broliui. Vis dėlto Šamanas nerimavo: juk 
jis — ne Aleksas. 

Kitą dieną jis rado žiedais apsipylusias Reimersų alyvas. Tvorą 
perlipo nesunkiai, o durys atsivėrė vos pabeldus. Liusilė itin išraiš- 
kingai žavėjosi, kaip dailiai sviestas susuktas į rankšluosčius, ku- 
riuos sulanksčiusi paliko ant stalo su dubeniu, o sviestą nunešė į 
šaltąjį rūsį. Grįžusi paėmė Šamaną už rankos ir nusivedė į kamba- 
rį greta virtuvės; matyt, ten Roberta Viljams matuodavo klientes. 

Viename kampe gulėjo pusė rietimo languotos medvilnės, ant 
ilgos lentynos tvarkingai sulankstyti laukė šilko, satino, tiko ir ki- 
tokių medvilninių audinių likučiai. Šalia didžiulio ašutinio minkš- 
tasuolio stovėjo siuvėjos manekenas - iš vielų išlankstyta, audiniu 
aptraukta figūra. Šamanas apsalo pamatęs, kad ji turi dramblio 
kaulo užpakalį. 

Liusilė atkišo veidelį vienam ilgam bučiniui, o paskui, puolę 
greitai ir mikliai rengtis, drabužius paliko dviem mažomis, ne- 
tvarkingomis panašaus dydžio krūvelėmis, kojines sukišo į batus. 
Įgudusia akimi Šamanas įvertino, kad jos kūnui stinga pusiausvy- 
ros — pečiai siauri ir nuožulnūs, krūtys — tarsi vos iškilę blyneliai, 
ant kiekvieno — mažas sirupo skrituliukas, papuoštas rusva uoga, 
o apatinė dalis sunkesnė - platūs klubai ir storos kojos. Jai nusisu- 
kus užmesti kažkokios pilkos paklodės ant minkštasuolio („Ašutai 
duria!“), Šamanas įsitikino, kad siuvėjos manekenas skirtas ne jos 
sijonams, šiems reikėjo kur kas stambesnio. 

Plaukų ji nepaleido. 

— Juos susukti užtrunka labai ilgai, — lyg atsiprašydama pasa- 
kė Liusilė, ir Šamanas vos ne oficialiai užtikrino, kad tai nėmaž 
netrukdo. 

Veiksmas buvo lengvas. Liusilė stengėsi, o Šamanas buvo tiek 
daug girdėjęs pagyrūniškų Alekso ir kitų istorijų, kad neblogai ži- 
nojo, ko tikėtis, nors pats niekada nebuvo bandęs. Dar vakar ne- 
būtų svajojęs nė paliesti dramblio kaulu švytinčio siuvėjo maneke- 
no, o dabar glostė šiltą, gyvą kūną, laižė sirupą ir ragavo uogyčių. 

Labai greitai, suvirpėjęs visa esybe ir patyręs didį palengvėji- 
mą, nusimetė nekaltybės naštą. Negalėdamas išgirsti, ką Liusilė 
šnopavo į ausį, kitas jusles naudojo kaip tik įmanydamas, ir ji ne- 
prieštaraudama sukiojosi visaip ir į visas puses, kad būtų prieina- 
ma tyrinėti iš labai arti, kol Šamanas pajėgė veiksmą pakartoti, šį 
sykį užtrukdamas truputį ilgiau. Norėjo tęsti, bet netrukus Liusilė 
žvilgtelėjo į laikrodį ir pašoko nuo minkštasuolio, mat, pasak jos, 
iki tėvams grįžtant turėjo paruošti vakarienę. 

Rengdamiesi aptarė ateitį. Ji visada galėjo būti (šitame tuščia- 
me name!) dieną. Deja, tuo metu Šamanas dirbdavo. Sutarė, kad 
ji bus namie kiekvieną antradienį ir penktadienį antrą valandą po 
pietų, jei kartais jis atjotų į miestelį. Tuo metu, praktiškai svarstė 
Šamanas, jis galėtų pasiimti paštą. 

Liusilė buvo ne mažiau praktiška ir, atsisveikindama bučiniu, 
pranešė mėgstanti ledinukus, bet būtinai rausvos spalvos ir sal- 
džius, o ne tuos žalsvus su mėtomis. Šamanas užtikrino gerai su- 
prantąs skirtumą. Kitapus tvoros atgal ėjo netikėtai lengvu žings- 
niu palei ilgą gausiai žydinčių alyvų krūmų gretą, uosdamas sodrų 

tamsiai rausvą kvapą, kuris paskui jam visą gyvenimą reiškė jaudi- 
nančią ir juslingą aistrą. 


Liusilei patiko lygi jo rankų oda, nors nežinojo, kad jos tokios 
švelnios dėl lanolino, kuriuo pasidengia nuo nuolat čiupinėjamos 
riebios avių vilnos. Jos tvarkymas nusitęsė iki gegužės vidurio, avis 
daugiausia kirpo Šamanas, Aleksas ir Oldenas; Dagui Penfildui su 
žirklėmis kol kas sekėsi sunkiai, nors atkakliai mokėsi, tad daž- 
niausiai gaudavo vilnas rinkti ir plauti. 

Jis atnešdavo naujienų iš platesnio pasaulio, pranešė ir gan- 
dą, kad respublikonai kandidatu į prezidentus pasirinko Abrao- 
mą Linkolną. Tuo metu, kai vilnos jau buvo sūsuktos, surištos ir 
sukištos į maišus, atsklido žinia, esą demokratai susirinko Balti- 
morėje ir po aršių ginčų išsirinko Daglasą. Po kelių savaičių Pietų 
demokratai tame pačiame mieste sušaukė dar vieną suvažiavimą 
ir dalyvauti prezidento rinkimuose iškėlė viceprezidentą Džoną K. 
Brekinridžą, reikalaudami apginti jų teisę turėti vergų. 

Ilinojaus demokratai buvo vieningesni ir dar kartą išrinko Rok 
Ailendo advokatą Džoną Kerlandą varžytis su Niku Holdenu dėl 
vietos Kongrese. Niką palaikė ir Amerikiečių partija, ir respubli- 
konai, o jis aktyviai agitavo už Linkolną, vildamasis, kad preziden- 
tinio populiarumo banga kilstelės ir jį. Nieko Nežinančiųjų para- 
mą Linkolnas priėmė, todėl Robas Džėjus pareiškė už tokį žmogų 
balsuoti negalįs. 

Šamanui sekti politikos vingius buvo sunku. Liepos mėnesį jis 
gavo atsakymą — ir vėl neigiamą — iš Klivlando medicinos koledžo, 
iki vasaros pabaigos jo atsisakė ir Ohajo medicinos koledžas bei 
Luisvilio universitetas. Sau buvo pažadėjęs: užteks ir vieno teigia- 
mo laiško. 

Pirmą rugsėjo savaitę, antradienį, Liusilei laukiant veltui, 
tėvas parjojo, nešinas paštu, ir padavė ilgą rudą voką; atgalinis 
adresas liudijo, kad siuntėjas - Kentukio medicinos mokykla. Ša- 
manas jį atplėšė, nuėjęs į tvartą. Džiaugėsi esąs vienas, nes prašy- 
mas buvo atmestas. Jis krito aukštielninkas ant šieno ir stengėsi 
nepasiduoti panikai. 

Dar turėjo laiko grįžti į Geilsburgą ir pradėti trečiąjį kursą 
Nokso koledže. Ten viskas buvo žinoma ir aišku, įprasta kasdie- 

nybė, prie kurios gebėjo neblogai prisitaikyti. Gavus bakalauro 
laipsnį, gyvenimas gal net būtų įdomus, nes atsivertų galimybės 
vykti į rytus toliau gilintis į mokslus. O gal net keliauti į Europą. 

Jeigu negrįžtų į Noksą ir negalėtų stoti mokytis medicinos, 
koks jo gyvenimas būtų tada? 

Bet nesiryžo eiti pas tėvą ir prašytis atgal į koledžą. Ilgai gulėjo 
ant šieno, o atsikėlęs čiupo kastuvą, karutį ir griebėsi mėžti — lyg 
pats sau atsakydamas į tą klausimą. 


Politikos išvengti buvo neįmanoma. Lapkričio mėnesį Šama- 
no tėvas atvirai pripažino rinkimuose balsavęs už Daglasą, tačiau 
tie metai pasirodė palankūs Linkolnui, nes Šiaurės ir Pietų demo- 
kratai suskaldė partiją keldami skirtingus kandidatus, ir Linkolnas 
lengvai laimėjo. Šiek tiek paguodos teikė tai, kad pagaliau išstum- 
tas Nikas Holdenas. 

— Bent turėsime gerą kongresmeną Kerlandą, — sakė Robas 
Džėjus. Didžiojoje parduotuvėje žmonės svarstė, ar dabar Nikas 
grįš į Holdeno Perkėlą ir vėl taps teisininku. 

Po kelių savaičių svarstymai nutilo, nes Abraomas Linkolnas 
pradėjo skelbti pirmuosius naujos administracijos paskyrimus. 
Garbusis kongresmenas Nikolas Holdenas, karų su saukais didvy- 
ris ir karštas pono Linkolno kandidatūros rėmėjas, buvo paskirtas 
Jungtinių Valstijų komisaru indėnų reikalams. Jam nurodyta siekti 
galutinai sudaryti sutartis su gentimis Vakaruose ir parengti joms 
tinkamas rezervacijas mainais į taikingą elgesį bei kitas indėnų že- 
mes bei teritorijas. 

Robas Džėjus kelias savaites vaikščiojo prislėgtas ir suirzęs. 


Tas laikas Šamanui buvo kupinas įtampos ir nerimo, toks pat 
buvo ir visai šaliai, bet gerokai vėliau tą Žiemą jis prisimindavo 
su ilgesiu, mintyse regėdamas nuostabius kaimo paveikslus, tarsi 
kantrios rankos meistriškai išraižytus, o paskui sustingusius kriš- 
tole. Namas, tvartas. Ledo sukaustyta upė, sniegu užkloti laukai. 
Avys, arkliai, melžiamosios karvės. Atskiri žmonės. Visi saugūs, 
visi kartu ir kiekvienas savo vietoje. 

Tačiau tas krištolas jau buvo stumtelėtas nuo stalo ir krito 
žemėn. 

Vos tik išrinkus prezidentą, prieš rinkimus skelbusį, kad ne- 
leistina turėti vergų, pietinės valstijos po kelių dienų žengė atsis- 
kyrimo link. Pirmoji nuskubėjo Pietų Karolina, ir Jungtinių Vals- 
tijų kariuomenės pajėgos, buvusios dviejuose Čarlstono įlankos 
fortuose, persikėlė į didesnį — Samterio fortą. Ir išsyk atsidūrė 
apgultyje. Valstijų savanorių būriai Džordžijoje, Alabamoje, Flo- 
ridoje, Luizianoje ir Misisipėje iš negausių federalinių taikos meto 
pajėgų vieną po kito atėmė gynybinius Jungtinių Valstijų įtvirtini- 
mus, kartais stodami ir į mūšį. 


Brangūs mama ir tėte, 
iškeliauju su Melu Hovardu. Prisidėsime prie pietiečių. 
Dar gerai nežinome, kurioje valstijoje stosime į kariuome- 
nę. Melas lyg ir norėtų vykti į Tenesį, nes ten turi giminių. 
Man nelabai svarbu, nebent galėčiau keliauti į Virdžiniją ir 
pasveikinti mūsiškius. 

Ponas Hovardas sako, kad pietiečiams svarbu sutelkti 
įspūdingo dydžio kariuomenę ir parodyti Linkolnui, kad 
su ja nepajuokausi. Jis mano, kad tikro karo nebus, čia lyg 
koks šeimos kivirčas. Tad turbūt grįšiu greitai, dar gerokai 
iki pavasarinio ėriavimosi. 

O kol kas, tėte, gal turėsiu savo arklį ir šautuvą! 

Jus mylintis sūnus 
Aleksandras Bledsou Koulas 


Savo kambaryje Šamanas rado dar vieną raštelį, pakeverzotą 
ant rudo vyniojamojo popieriaus skiautės, padėtą ant pagalvės ir 
prislėgtą broliu dvyniu to peiliuko, kurį jam padovanojo tėvas. 


Mažasis broli, 

pasirūpink šituo daikčiuku. Nenorėčiau jo pamesti. Iki greito. 
Dičkis 

Robas Džėjus tuoj pat nujojo pas Džulianą Hovardą, kuris su- 


trikęs, bet vis tiek pūsdamasis, pripažino išvakarėse, tuoj po die- 
nos darbų, vaikinus nuvežęs į Rok Ailendą. 

— Dieve mano, ko taip jaudintis? Vyrukai jau suaugę, o čia — tik 
mažas nuotykis. 

Robas Džėjus paklausė, kurioje prieplaukoje paliko. Hovardas 
jautė šaltį ir panieką šito įžūlaus daktaro balse, bet išlemeno pali- 
kęs juos prie „Trijų žvaigždžių“ krovinių kompanijos laivo. 

Robas nujojo tiesiai tenai, turėdamas menkutę viltį sugrąžinti 
juos namo. Jeigu žiema būtų buvusi tokia šalta, kaip kartais pa- 
sitaikydavo, galbūt jam būtų pasisekę labiau, bet upė buvo neuž- 
šalusi, ir laivų plaukiojo daug. Išgirdęs klausimą, ar kartais ne- 
atkreipė dėmesio į du jaunuolius, kurie ieškojo darbo pasroviui 
plaukiančiuose laivuose ar plaustuose, krovinių kompanijos val- 
dytojas pažvelgė nustebęs. 

— Pone, šioje prieplaukoje vakar iškrovėme ar pakrovėme sep- 
tyniasdešimt du laivus, nors šiuo metų laiku darbo ne itin daug, ir 
mes — tik viena iš daugelio Misisipės krovinių kompanijų. Daugu- 
ma šitų laivų samdo jaunus vyrus, kurie kažkur paliko šeimas, tad 
mano akis už jų nė neužkliūva, —- gana maloniai pasakė. 


Šamanui atrodė, kad pietinės valstijos atsiskyrė lyg karštoje 
keptuvėje spraginamas kukurūzo grūdas. Jo motina paraudusio- 
mis akimis nuolat meldėsi, o tėvas ligonius lankė niūrus ir nesišyp- 
sodamas. Rok Ailende viena pašarų parduotuvė daugumą prekių 
perkėlė į tolimąjį sandėlį ir pusę patalpų išnuomojo kariuomenės 
verbuotojui. 

Kartą tenai priklydo ir Šamanas, pagalvojęs: jeigu niekur ki- 
tur nepasiseks, turbūt galėtų kariuomenėje nešioti neštuvus, nes 
yra aukštas ir stiprus. Tačiau vyrus surašinėjęs kapralas, išgirdęs, 
kad Šamanas kurčias, tik pašaipiai kilstelėjo antakius ir liepė eiti 
namo. 

Šamanas jautė, kad, pasauliui aplinkui taip sparčiai ritantis į 
pragarą, jis neturi teisės kamuotis dėl sumaišties savo gyvenime. 
Antrą sausio antradienį tėvas parnešė vieną, penktadienį — kitą 
laišką. Tėvas jį nustebino. Robas Džėjus prisiminė rekomendavęs 
devynias mokyklas ir skaičiavo atsakymus, kurių jau atėjo devyni. 

— Tai čia jau, turbūt, paskutinis? — paklausė Šamano po vaka- 
rienės. 

— Taip. Iš Misūrio medicinos koledžo. Neigiamas, — tarė Ša- 
manas, ir tėvas nenustebęs linktelėjo. - Bet štai laiškas, atėjęs an- 
tradienį, — pridūrė, ištraukdamas iš kišenės ir išskleisdamas. 

Laišką pasirašęs dekanas, medicinos daktaras Lesteris Našas 
Bervinas iš Sinsinačio poliklinikinės medicinos mokyklos tei- 
gė galįs priimti Šamaną mokytis su sąlyga, kad sėkmingai baigtų 
pirmą trimestrą, ir tai būsiąs bandomasis laikotarpis. Mokykla, 
veikianti prie Pietvakarių Ohajo ligoninės Sinsinatyje, siūlė dvejų 
metų studijų programą, po kurios suteikiamas medicinos daktaro 
laipsnis. Keturi trimestrai kasmet. Artimiausio trimestro pradžia 
numatyta sausio 24 dieną. 

Šamanas turėjo pajusti pergalės džiaugsmą, bet žinojo, kad 
tėvas mato žodžius „su sąlyga“ ir „bandomasis laikotarpis“, todėl 
pasirengė ginčytis. Aleksui išvykus, jis buvo reikalingas ūkyje, bet 
buvo pasiryžęs ištrūkti, nepaleisti savo šanso. Jam netrūko prie- 
žasčių, taip pat savanaudiškų, pykti ant tėvo, kam leido Aleksui 
pabėgti. Širdo ir dėl to, kad tėvas taip nepakenčiamai tiki, jog Die- 
vo nėra, kad nesupranta, jog dauguma žmonių — ne tokie stiprūs, 
kad galėtų būti pacifistai. 

Tačiau, Robui Džėjui pakėlus akis nuo laiško, Šamanas išvydo 
akis ir lūpas. Suvokimas, kad daktaras Robas Džėjus Koulas nėra 
nepažeidžiamas, nutvilkė lyg įsmigusi strėlė. 

— Aleksui nieko neatsitiks. Jis grįš sveikas! — riktelėjo Šama- 
nas, bet žinojo, kad tie žodžiai — ne garbingas rimto žmogaus, 
subrendusio vyro pareiškimas. Nors kažkur buvo kambarys su 
manekenu dramblio kaulo pusrutuliais, nors atėjo šis laiškas iš 
Sinsinačio, Šamanas jautė, kad tai — tik menkas bejėgiškai spur- 
dančio berniuko pažadas. 

MEDICINOS MOKYKLOJE 


SINSINATIS BUVO IŠSIDRIEKĘS PLAČIAU, NEGU ŠAMANAS TIKĖ- 
josi. Gatvėse kunkuliavo gyvenimas, neužšalusiu Ohaju pirmyn 
atgal plaukiojo laivai. Iš aukštų fabrikų kaminų grėsmingais ka- 
muoliais virto dūmai. Zujo žmonės; jis įsivaizdavo, koks ten 
triukšmas. 

Arklio traukiamas tramvajus iš geležinkelio stoties paupyje 
jį nugabeno į pažadėtąją žemę Devintojoje gatvėje. Pietvakarių 
Ohajo ligoninė turėjo du raudonų plytų pastatus, abu trijų aukštų, 
ir dviaukštį karkasinį medinį užkrečiamųjų ligų skyrių. Kitapus 
gatvės veikė Sinsinačio poliklinikinė medicinos mokykla, jos ply- 
tinį pastatą puošė kupolas stikliniais šonais. 

Viduje Šamanas išvydo apšiurusias auditorijas ir paskaitų 
sales. Vieno studento paklausė, kur dekano kabinetas — reikėjo 
ąžuoliniais laiptais lipti į antrą aukštą. Daktaras Bervinas buvo 
geraširdis vidutinio amžiaus vyras žilais ūsais ir plika galva, kuri 
blausiai tviskėjo neryškioje pro aukštus apmusijusius langus krin- 
tančioje šviesoje. 

— Vadinasi, esate Koulas. 

Mostelėjo sėstis. Tada trumpai papasakojo medicinos moky- 
klos istoriją, užsiminė apie gero gydytojo atsakomybę, būtinumą 
nuolat ir uoliai mokytis. Šamanas nujautė, kad tai iš anksto pa- 
ruošta ir visiems naujokams sakoma įžanginė kalba, bet jos pabai- 
ga buvo skirta tik jam. 

— Jokiu būdu neturėtumėte bijoti, kad priimame su sąlyga, — 
rūpestingai rinko žodžius daktaras Bervinas. - Tam tikra prasme 

visų studentų čia laukia išmėginimai, ir jie turi įrodyti esantys ver- 
ti mokytis. 

Tam tikra prasme. Šamanas būtų galėjęs lažintis: ne kiekvie- 
nam studentui pranešama, kad priimamas bandomajam laiko- 
tarpiui. Bet maloniai padėkojo. Daktaras Bervinas jį nusiuntė į 
bendrabutį — triaukštį medinį karkasinį gyvenamąjį namą, pasi- 
slėpusį už medicinos mokyklos. Iš skelbimo, kabančio koridoriuje 
ant sienos, Šamanas sužinojo, kad Robertui Dž. Koului paskirta 
vieta kambaryje 2-B su Polu P. Kuku, Ruelu Toringtonu ir Viljamu 
Henridu. 

2-B buvo mažutis kambarys, visą erdvę užpildė dvi dviaukštės 
lovos, dvi komodos ir stalas su keturiomis kėdėmis, kurių vieną 
buvo užsėdęs apkūnus vyrukas. Šamanui įėjus, jis nustojo rašyti 
sąsiuvinyje. 

— Sveikutis! Aš — P. P. Kukas, iš Zenijos. Bilis Henridas išėjo 
parsinešti knygų. Vadinasi, turi būti arba Toringtonas iš Kentukio, 
arba tas kurčiasis. 

Šamanas, staiga aprimęs, nusijuokė. 

— Aš - kurčiasis. Neprieštarausi, jei tave vadinsiu Polu? 


Tą vakarą jie stebėjo vieni kitus ir darė išvadas. Kuko tėvas 
buvo pašarų pirklys, gana pasiturintis, sprendžiant iš sūnaus dra- 
bužių ir mantos. Šamanas matė, kad jis įpratęs kvailioti tikriausiai 
dėl apkūnumo, bet viską pastebinčių rudų akių žvilgsnyje sklei- 
dėsi mitrus protas. Bilis Henridas buvo gležnas ir tylus. Pasakojo 
užaugęs ūkyje prie Kolambuso ir dvejus metus lankęs seminari- 
ją, bet tada nusprendęs, kad būti pastoriumi jam neskirta. Ruelas 
Toringtonas atsirado tik po vakarienės ir visus nustebino: buvo 
dvigubai vyresnis už kambario draugus ir jau seniai dirbo gydy- 
toju. Jaunystėje mokęsis pas kitą gydytoją, dabar sumanė lankyti 
medicinos mokyklą, kad galėtų teisėtai vadintis daktaru. 

Trys 2-B kambario studentai iš pradžių apsidžiaugė gavę tokį 
išmanantį draugą, tikėdamiesi, kad mokytis greta patyrusio gy- 
dytojo bus lengviau, bet Toringtonas atvyko prastos nuotaikos, 
kuri, kiek jie gyveno kartu, taip ir nepasitaisė. Vienintelė lais- 
va likusi lova buvo antrame aukšte prie sienos ir jam nepatiko. 
Toringtonas iš karto aiškiai parodė niekinantis visus: Kuką, nes 

storas, Šamaną — nes kurčias, Henridą - nes katalikas. Toks prie- 
šiškumas trijulę suvienijo, ir dėmesio į Toringtoną jie daugiau 
nebekreipė. 

Kukas ten gyveno jau kelias dienas, buvo surinkęs šiokių tokių 
žinių ir jas išpasakojo. Mokyklos dėstytojai apskritai garsėjo gera 
reputacija, bet dvi žvaigždės švytėjo ryškiau už kitas. Viena - chi- 
rurgijos profesorius daktaras Bervinas, jis - taip pat mokyklos de- 
kanas. Kita — daktaras Barnetas A. Makgovanas, patologas, dės- 
tantis didžiausią siaubą — tai, kas vadinama „A ir F“ — anatomiją 
ir fiziologiją. 

— Už akių jį vadina Barniu, — pasakojo Kukas. — Sako, jis vie- 
nas studentų yra „sukirtęs“ daugiau negu visi kiti dėstytojai kartu. 


Kitą rytą Šamanas nuėjo į taupomąjį banką ir padėjo didesnę 
atsivežtų pinigų dalį. Su tėvu rūpestingai suplanavo jo finansi- 
nius reikalus. Mokslas kainavo šešiasdešimt dolerių per metus, 
mokant iš anksto — penkiasdešimt. Pridėjo pinigų kambariui ir 
maistui, knygoms, kelionėms ir kitoms išlaidoms. Robas Džė- 
jus būtų apmokėjęs visa, kas reikalinga, bet Šamanas užsispyręs 
laikėsi minties, kad mokytis medicinos yra jo sumanymas, todėl 
pats ir turįs už tai sumokėti. Galų gale sutarė: tėvui jis parašys 
raštelį-įsipareigojimą, baigus mokslą, grąžinti viską iki paskuti- 
nio dolerio. 

Išėjus iš banko, kitas rūpestis buvo susirasti mokyklos iždi- 
ninką ir sumokėti už mokymąsi. Šitas pareigūnas irgi nepraskai- 
drino jam nuotaikos, nes išaiškino — jeigu Šamanas būtų pašalin- 
tas dėl akademinių ar sveikatos priežasčių, galėtų susigrąžinti tik 
dalį įmokų. 

Pirmasis užsiėmimas, tapus medicinos studentu, buvo vienos 
valandos paskaita apie moterų ligas. Šamanas jau koledže suprato, 
kad į kiekvieną auditoriją turi ateiti kuo anksčiau, kad atsisėstų 
kuo arčiau ir galėtų aiškiai skaityti iš lūpų. Į tą pirmąją paskaitą 
atėjo iš tiesų anksti, rado vietą pirmoje eilėje ir labai džiaugėsi, 
nes profesorius Haroldas Meigsas kalbėjo labai greitai. Šamanas 
jau mokėjo užsirašinėti žiūrėdamas ne į popierių, o dėstytojui į 
burną. Rašė rūpestingai, nujausdamas, kad Robas Džėjus norės 
paskaityti jo užrašus: kaip ten mokoma medicinos? 

Kitas užsiėmimas, chemija, parodė, kad jo patirtis laboratori- 
joje medicinos mokyklai tikrai pakankama; pralinksmėjęs pajuto 
ne tik norą darbuotis, bet ir alkį. Patraukė į mokyklos valgomąjį 
ir paskubomis užkando sausainių ir mėsiškos sriubos, bet sko- 
nis nesužavėjo. Tada nulėkė į medicinos mokyklą aptarnaujantį 
Krukšanko knygyną. Ten išsinuomojo mikroskopą ir nusipir- 
ko knygų iš privalomo sąrašo: Danglisono „Bendrąją terapiją ir 
medicinos klausimus“, Makgovano „Žmogaus fiziologiją“, Kvei- 
no „Anatomijos lakštus“, Bervino „Operacinę chirurgiją“, Founo 
„Chemiją“ ir dvi Meigso knygas — „Moteris, jos ligos ir jų gydy- 
mas“ bei „Vaikų ligos“. 

Senyvam pardavėjui skaičiuojant bendrą kainą, Šamanas žvilg- 
telėjo į šalį ir pamatė daktarą Berviną, kalbantį su neaukštu rūsčiu 
vyru tvarkinga, žilomis dėmelėmis pamarginta barzda ir kupeta 
tokių pat plaukų. Jis buvo itin gausiai plaukuotas, tikra priešingy- 
bė plikagalviui Bervinui. Buvo aišku, kad jie karštai ginčijasi, nors, 
matyt, kalbėjo tyliai, nes niekas nekreipė į juos dėmesio. Daktaras 
Bervinas stovėjo pusiau nusisukęs nuo Šamano, tačiau jo pašne- 
kovas žvelgė tiesiai, ir Šamanas skaitė iš jo lūpų labiau iš įpročio, o 
ne iš noro pasiklausyti svetimo pokalbio. 

— „ir kad visa šalis rengiasi kariauti. Puikiai žinau, pone, kad 
naujame kurse yra keturiasdešimt du studentai, o ne šešiasdešimt 
kaip visada, ir puikiai žinau — kai kurie spruks į kariuomenę, vos 
tik paaiškės, kad mokytis medicinos per sunku. Tokiais laikais 
ypač privalome stengtis, kad mūsų reikalavimų lygis nesumažėtų. 
Haroldas Meigsas sako, kad priėmėte tokių studentų, kurie praė- 
jusiais metais būtų sulaukę neigiamo atsakymo. Girdėjau, tarp jų 
yra net kurčnebylys... 

Laimė, tą akimirką pardavėjas palietė Šamanui ranką ir paro- 
dė, kiek mokėti. 

— Kas tas ponas, kalbantis su daktaru Bervinu? —- paklausė Ša- 
manas, balsą atgavęs nebylys. 

— Daktaras Makgovanas, pone, - atsakė pardavėjas, o Šama- 
nas linktelėjo, susirinko knygas ir tuoj pat dingo. 


Po kelių valandų profesorius Barnetas Alanas Makgovanas 
sėdėjo prie savo stalo medicinos mokyklos skrodimo laboratori- 

joje ir persirašinėjo užrašus. Visa, ką rašė, buvo susiję su mirtimi, 
nes daktarui Makgovanui retai pasitaikydavo turėti reikalų su gy- 
vais pacientais. Daugumai mirtis atrodė ne itin smagus dalykas, 
todėl jis buvo pratęs darbui gauti tokias vietas, kur nesiekia vi- 
suomenės akys. 

Ligoninėje daktaras Makgovanas dirbo vyriausiuoju patologu, 
ir ten skrodimo patalpa buvo pagrindinio pastato rūsyje. Žinoma, 
buvo patogu, kad ji - prie pat plytomis apmūryto tunelio, po gatve 
jungiančio ligoninę ir medicinos mokyklą, bet kambarys atrodė 
niūrus, su gausybe palubėje vingiuojančių vamzdžių. 

Medicinos mokyklos anatomijos laboratorija buvo įrengta 
pastato gale antrame aukšte. Į ją vedė ir koridorius, ir atskiri laip- 
tai. Pro vieną aukštą langą be užuolaidų į ilgą siaurą kambarį krito 
švininė žiemos šviesa. Viename gale ant rakščiuotų grindų sto- 
vėjo profesoriaus stalas, prieš jį - mažutis amfiteatras, keliomis 
eilėmis kylančios kėdės sugrūstos taip, kad sėdėti tikrai neturėjo 
būti patogu, bet visi gerai viską matė. Kitame gale — po tris suri- 
kiuoti skrodimo stalai studentams. Patalpos viduryje kėpsojo di- 
delis katilas su sūrymu, jame plūduriavo daugybė žmogaus kūno 
dalių, šalia — stalas su tvarkingai išdėliotais skrodimo įrankiais. 
Ant pastumtos į šoną ir užkeltos ant ožių plokštės gulėjo švaria 
balta paklode užklotas jaunos moters kūnas. Užrašus apie šį kūną 
profesorius ir tvarkė. 

Likus dvidešimčiai minučių iki paskaitos pradžios, į laborato- 
riją įėjo studentas. Profesorius Makgovanas su tuo aukštu jaunuo- 
liu nesisveikino ir net nepakėlė akių, tik pamirkė plieninę plunks- 
ną į rašalą ir rašė toliau, o studentas nužingsniavo prie pirmos 
kėdžių eilės ir užsiėmė vietą pačiame viduryje, padėjęs ten sąsiu- 
vinį. Tačiau ne atsisėdo, bet patraukė apžiūrinėti laboratorijos. 

Stabtelėjęs prie katilo su sūrymu, paėmė medinę lazdą su ge- 
ležiniu kabliu ir, daktaro Makgovano nuostabai, pradėjo maišyti 
druskos tirpalą kaip tvenkinyje žaidžiantis berniukas, lyg ko ieš- 
kodamas tarp mirkstančių kūno dalių. Profesorius Makgovanas 
jau devyniolika metų dėstė anatomiją, bet dar nė vienas studentas 
prieš pirmą užsiėmimą šitaip nesielgė. Naujokai į anatomijos la- 
boratoriją įžengdavo rimtai nusiteikę ir orūs. Dažniausiai įeidavo 
nedrąsiai, kartais net įsibauginę. 

— Nagi, kas čia dabar? Tuoj pat liaukitės. Padėkite tą kablį, — 
liepė Makgovanas. 

Jaunuolis niekuo neišsidavė išgirdęs, neatsigręžė, profesoriui 
net garsiai suplojus delnais, ir Makgovanas staiga suprato, kas čia 
toks. Jau buvo bekyląs, bet vėl atsisėdo, susidomėjęs, kuo čia vis- 
kas baigsis. 

Vaikinas atsargiai makalavo kabliu po sūrymą. Dauguma kūno 
dalių buvo senos, daugelis ne kartą pjaustytos studentų. Atgrasi jų 
būklė ir sudarkyta išvaizda pirmame anatomijos užsiėmime buvo 
svarbiausia: studentus reikėjo priblokšti. Makgovanas matė, kad 
jaunuolis į paviršių iškėlė plaštaką su riešu ir visaip išpjaustinėtą 
koją. Paskui sužvejojo dilbį su plaštaka akivaizdžiai geresnės bū- 
klės negu dauguma anatominių pavyzdžių. Makgovanui žiūrint, 
tą kūno dalį kabliu nustūmė į tolesnį dešinį kampą, o kelias neiš- 
vaizdžias dalis užtraukė ant viršaus. Vadinasi, paslėpė! 

Lazdą su kabliu vaikinas tuoj pat padėjo ten, iš kur paėmė, ir 
perėjo prie stalo, kur patikrino, ar aštrūs skalpeliai. Radęs jam tin- 
kamą, pastūmė taip, kad būtų išsikišęs iš kitų, tada grįžo į amfite- 
atrą ir atsisėdo pasirinktoje vietoje. 

Daktaras Makgovanas nusprendė nekreipti į jį dėmesio ir dar 
dešimt minučių darbavosi prie užrašų. Į laboratoriją pamažu rin- 
kosi studentai. Visi iš karto sėdosi amfiteatre. Daugelis jau atrodė 
pablyškę, nes patalpoje tvyrantys kvapai tik dar labiau kurstė jų 
fantazijas ir baimes. 

Lygiai ketvirtą valandą daktaras Makgovanas padėjo plunksną 
ir išėjo iš už stalo. 

— Ponai, — visiems nutilus prisistatė. — Šiame kurse tyrinėjame 
mirusius, siekdami daugiau sužinoti apie gyvuosius ir jiems padė- 
ti. Pirmą kartą tokie tyrimai aprašyti senovės egiptiečių, jie skrodė 
kūnus varganų neturtėlių, paaukotų dievams. Tikrieji fiziologijos 
tyrimų pradininkai yra senovės graikai. Aleksandrijoje veikė puiki 
medicinos mokykla, ten Herofilas iš Chalkedono tyrinėjo žmo- 
gaus kūną ir vidaus organus. Jis sugalvojo pavadinimus rašomoji 
plunksna* ir dvylikapirštė žarna. 


* Calamus scriptorius (lot.) - anatominė žmogaus galvos pailgųjų smegenų struk- 
tūra (vert. past.). 

Daktaras Makgovanas jautė, kad pirmos eilės viduryje sėdintis 
jaunuolis neatitraukia žvilgsnio nuo jo lūpų. Kiekvieną žodį aki- 
mis siurbė pačia tikriausia prasme. 

Profesorius šmaikščiai pasakojo, kaip anatomijos tyrimai pra- 
nyko prietarų užgožtoje Tamsiųjų amžių tuštumoje ir kaip atgijo, 
prasidedant XIV amžiui. 

Baigdamas paskaitą pasakė, kad, gyvybei iš kūno pasitraukus, 
liesti kūną tyrėjams dera be baimės, tačiau pagarbiai. 

— Kai pats buvau studentas Škotijoje, mano profesorius apie 
kūną po mirties sakydavo: tai - namas, kurio savininkas išsikraus- 
tė. Jis mokė, kad su kūnu privalu elgtis atsargiai ir rūpestingai, ne- 
pamirštant pagarbos čia gyvenusiai sielai, - dėstė daktaras Makgo- 
vanas. Ir suirzo pamatęs, kad tas jaunuolis priekinėje eilėje šypsosi. 

Jis liepė iš katilo su sūrymu paimti po kūno dalį, išsirinkti 
peilį, išskrosti savo pavyzdį, nupiešti, ką pamatys, ir užsiėmimo 
pabaigoje piešinį parodyti. Pirmame užsiėmime šią akimirką visi 
suklusdavo, nesiryždavo pradėti. Kitiems delsiant, anksti vietą už- 
siėmęs vaikinas vėl visus aplenkė: nieko nelaukdamas, atsistojo, iš 
katilo išsitraukė pasislėptą pavyzdį ir pasiėmė išsirinktą skalpelį. 
Kol kiti dvejodami vaikštinėjo apie katilą, jis jau rengėsi dirbti prie 
geriausiai apšviesto skrodimo stalo. 

Daktaras Makgovanas puikiai suvokė, kaip slegia pirmas ana- 
tomijos užsiėmimas. Pats buvo seniai įpratęs prie salsvo dvoko, 
kurį skleidė sūrymo katilas, bet gerai žinojo, koks poveikis nepa- 
tyrusiems. Jo užduotis kai kuriems studentams iš esmės buvo ne- 
įveikiama, nes daugelis pavyzdžių buvo tokios prastos būklės, kad 
jie nė negalėjo gerai išskrosti ir teisingai nupiešti, bet profesorius į 
tai atsižvelgė. Šiame pirmame naujokų „apšaudyme“ svarbiausia — 
išsaugoti drausmę ir pareigingumą. Jie turėjo patirti, ką reiškia 
susidurti su nemalonumu ir bjaurastimi, ir įsisąmoninti negailes- 
tingą, bet privalomą žinoti tiesą: būti gydytoju — tai ne vien imti 
pinigus ir jaustis gerbiamu visuomenės nariu. 

Netrukus keli studentai iš laboratorijos išėjo, vienas jaunuo- 
lis spruko itin skubiai. Ilgainiui, daktaro Makgovano džiaugsmui, 
visi grįžo. Beveik valandą jis vaikštinėjo tarp stalų, stebėdamas, 
kaip studentams sekasi. Tarp jų buvo keletas subrendusių vyrų, 
kurie medicinos buvo mokęsi iš kitų gydytojų. Be abejo, kvapai 

ir pykinimas jiems trukdė kur kas mažiau negu kitiems. Daktaras 
Makgovanas iš patirties nujautė, kad kai kurie taps puikiais gy- 
dytojais, tačiau matė ir vieną, — Ruelą Toringtoną, — kuris peties 
sąnarį peiliu dorojo taip, kad profesorius tik atsiduso, pagalvojęs, 
kiek klaikių operacijų jau yra šio žmogaus praeityje. 

Ilgiau stabtelėjo prie paskutinio stalo, kur apkūnus vaikinukas 
gausiai prakaitavo, kamuodamasis su galva, tiksliau — beveik vien 
tik su kaukole. 

Prie gretimo stalo dirbo kurčiasis. Buvo matyti, kad jis paty- 
ręs — ranka skalpeliu išpreparuota dailiais sluoksniais. Tai, kad ži- 
nojo, kaip šitai daroma, liudijo turimas anatomijos žinias. Dakta- 
ras Makgovanas ir apsidžiaugė, ir nustebo, pamatęs, kad sąnariai, 
raumenys, nervai ir kraujagyslės piešinyje pavaizduoti aiškiai, tei- 
singi pavadinimai. Jam žiūrint, vaikinas ant piešinio didžiosiomis 
raidėmis užrašė savo pavardę ir lapą padavė profesoriui. Robertas 
Dž. Koulas. 

— Gerai. Beje, Koulai, ateityje rašykite šiek tiek didesnėmis 
raidėmis. 

— Supratau, pone, — visiškai aiškiai atsakė Koulas. —- Ar dar 
turėsite pastabų? 

— Ne. Savo pavyzdį galite pamerkti į katilą ir viską sutvarkyti. 
Paskui galite eiti. | 

Po tų žodžių daktaras Makgovanas gavo dar kelis piešinius, 
bet kiekvienam studentui buvo liepta piešinį papildyti ar pataisyti 
skrodimo rezultatus. 

Kalbėdamasis su studentais, profesorius matė, kaip Koulas 
savo pavyzdį nunešė į katilą. Tada nuplovė skalpelį ir nušluostęs 
padėjo ant stalo. Atsinešęs vandens, nušveitė tą skrodimo stalo 
pusę, kur dirbo, paskui rudu muilu bei švariu vandeniu rūpestin- 
gai nusiplovė rankas ir tik tada nuraitė rankoves. 

Išeidamas Koulas stabtelėjo prie storulio ir nužvelgė jo piešinį. 
Daktaras Makgovanas matė jį palinkstant ir kažką šnibždant. Ano 
vaikino veidas šiek tiek praskaidrėjo, jis linktelėjo, o Koulas pa- 
tapšnojo per petį. Tada storasis vėl ėmėsi darbo, o kurčiasis išėjo. 

ŠIRDIES GARSAI 


MEDICINOS MOKYKLA ATRODĖ LYG TOLIMAS NEPAŽĮSTAMAS 
kraštas, kuriame Šamaną tik retsykiais pasiekdavo baugūs gandai 
apie Jungtinėse Valstijose artėjantį karą. Girdėjo apie Taikos suva- 
žiavimą Vašingtone, Kolumbijos apygardoje, į kurį susirinko šim- 
tas trisdešimt vienas delegatas iš dvidešimt vienos valstijos. Bet tą 
rytą, kai sostinėje prasidėjo Taikos suvažiavimas, Montgomeryje, 
Alabamos valstijoje, susirinko Laikinasis Amerikos valstijų kon- 
federacijos kongresas. Po kelių dienų Konfederacija balsavo už 
atsiskyrimą nuo Jungtinių Valstijų, ir visiems tapo iki šleikštulio 
aišku, kad taikos nebus. 

Šalies bėdoms Šamanas dėmesio skyrė tik probėgšmais. Buvo 
svarbiau kovoti dėl jo paties likimo. Laimė, buvo geras studentas. 
Vakarais sėdėdavo, palinkęs prie knygų, kol raidės imdavo lietis 
akyse, o rytais iki pusryčių paprastai pasimokydavo dar kelias va- 
landas. Paskaitos vykdavo nuo pirmadienio iki šeštadienio nuo de- 
šimtos iki pirmos valandos ir paskui nuo antros iki penktos. Daž- 
nai būdavo derinamos su ligonių apžiūra vienoje iš šešių klinikų, 
pagal kurias pasivadino ir medicinos mokykla: antradieniais po- 
piet — krūtinės ląstos, vakare — odos ir venerinės, ketvirtadieniais 
popiet — vaikų ligos, vakare — moterų negalavimai, šeštadieniais iš 
ryto — chirurgijos, popiet —- bendrosios terapijos klinika. Sekma- 
dienio popietę studentai stebėdavo gydytojų darbą palatose. 

Šamanas jau šeštą kartą dalyvavo šeštadieninėje klinikoje, kai 
daktaras Meigsas prakalbo apie stetoskopą. Jam mokantis Pran- 
cūzijoje, kai kurie dėstantys gydytojai anksčiau buvo klausę to 

instrumento išradėjo paskaitų. Meigsas studentams pasakojo, kad 
gydytojas Renė Laenekas, nenorėdamas glausti ausies prie krūti- 
ningos ir drovios pacientės kūno, susuko iš popieriaus tūtą ir su- 
rišo virvele. Vieną tūtos galą pridėjęs prie krūtinės, o ausį — prie 
kito galo, nustebo, kad klausytis dar patogiau: tūta sustiprino iš 
krūtinės sklindančius garsus. 

Meigsas pasakojo, kad stetoskopas dar neseniai buvo papras- 
čiausias medinis vamzdelis, kuriuo gydytojas galėjo klausyti tik 
viena ausimi. Dabar jis turėjo patobulintą prietaisą su tūta, nu- 
pinta iš šilko, ir į ausis įstatomais dramblio kaulo antgaliais. Li- 
gonių apžiūrai Meigsas naudojo juodmedžio stetoskopą su antra 
anga, prie kurios buvo pritaisytas dar vienas vamzdelis, kad garsų 
paciento krūtinėje tuo pat metu galėtų klausyti ir profesorius, ir 
studentas. Klausė visi studentai, bet, atėjus Šamano eilei, šis pro- 
fesoriui pasakė, kad jam klausytis beprasmiška. 

— Aš nieko negirdėsiu. 

Daktaras Meigsas papūtė lūpas. 

— Bent pamėginkite, — ir labai aiškiai dar kartą Šamanui paro- 
dė, kaip reikia pridėti instrumentą prie ausies. Tačiau Šamanas tik 
papurtė galvą. 

— Labai gaila, — tarė profesorius Meigsas. 


Visi studentai turėjo laikyti klinikinės praktikos egzaminą. 
Kiekvienas ligonį turėjo ištirti stetoskopu ir papasakoti, ką nusta- 
tė. Šamanas neabejojo: išlaikyti nepavyks. 

Vieną šaltą rytą, apsivilkęs paltą, kaklą apsimuturiavęs šaliku, 
užsimovęs pirštines, patraukė nuo mokyklos. Ties gatvės kampu 
berniukas pardavinėjo laikraščius, juose buvo aprašyta Linkol- 
no inauguracija. Šamanas pasuko prie upės ir, giliai susimąstęs, 
žingsniavo palei prieplaukas. 

Grįžęs pasuko į ligoninę ir, eidamas per palatas, įdėmiai žvelgė 
į slaugytojus ir sanitarus. Dauguma buvo vyrai, nemažai prasigė- 
rusių, kuriems darbas ligoninėje tiko dėl menkų reikalavimų. Dai- 
rydamasis į tuos, kurie atrodė blaivūs ir protingi, Šamanas galų 
gale nusprendė, kad jo tikslui galėtų patarnauti toks Džimas Ha- 
lekas. Palaukęs, kol tas sanitaras atnešė ir šalia pilvotos krosnies 
numetė glėbį malkų, Šamanas priėjo. 

— Pone Halekai, turiu pasiūlymą. 

Tą popietę, kai turėjo vykti egzaminas, klinikoje pasirodė ir 
Makgovanas su Bervinu. Dėl to Šamanas dar labiau susinervino. 
Daktaras Meigsas studentus kvietė pagal abėcėlę. Šamanas turėjo 
būti trečias po Alardo ir Bronsono. Izraeliui Alardui kliuvo lengva 
užduotis; jo pacientė buvo jauna moteris, pasitempusi nugarą, jos 
širdis skleidė stiprius, tolygius ir aiškius garsus. Klarkas Bronso- 
nas turėjo ištirti sergantį astma jau nebejauną vyrą. Mikčiodamas 
ir užsikirsdamas apibūdino karkalus ligonio krūtinėje. Meigsas 
uždavė kelis papildomus klausimus, kad išgirstų, kas reikalinga, 
bet galų gale profesorius liko patenkintas. 

— Pone Koulai! 

Meigsas, akivaizdu, tikėjosi, kad Šamanas atsisakys dalyvauti 
egzamine. Tačiau šis žengė priekin ir paėmė vienam žmogui skir- 
tą medinį stetoskopą. Tada žvilgtelėjo ton pusėn, kur sėdėjo Dži- 
mas Halekas, ir sanitaras priėjęs atsistojo greta. Skirtasis ligonis 
buvo augalotas šešiolikmetis, stalių dirbtuvėje susižalojęs ranką. 
Halekas vieną stetoskopo galą pridėjo jam prie krūtinės, pats pri- 
spaudė ausį prie kito galo. Šamanas paėmė vaikinui už rankos ir 
pirštais užčiuopė pulsą. 

— Paciento širdis plaka normaliai ir vienodai. Septyniasdešimt 
aštuoni dūžiai per minutę, — po valandėlės pranešė. Klausiamai 
pažvelgė į sanitarą, o šis vos pastebimai papurtė galvą. - Užesių 
nėra, — pridūrė Šamanas. 

— Ką reiškia šitas... teatras? —- paklausė daktaras Meigsas. — Ką 
čia veikia Džimas Halekas? 

— Ponas Halekas yra mano ausys, pone, — atsakė Šamanas ir, savo 
nelaimei, spėjo pastebėti, kaip plačiai šypsosi kai kurie studentai. 

Daktaras Meigsas nesišypsojo. 

— Štai kaip! Jūsų ausys! Tai gal, pone Koulai, žadate susituokti 
su ponu Haleku? Ir visada turėti jį šalia savęs ten, kur gydysite 
ligonius? Visą gyvenimą? 

— Ne, pone. 

— Tada galbūt prašysite kitų žmonių pabūti jūsų ausimis? 

— Gal kartais ir prašysiu. 

— O jeigu jūs, gydytojas, atvykstate pas tą, kuriam reikalinga 
jūsų pagalba, bet esate vienas, tik jūs ir pacientas? 

— Kaip plaka širdis, galiu sužinoti iš pulso, - Šamanas priglau- 
dė du pirštus prie paciento gerklės ties miego arterija. - Ir pajusti, 
ar jis normalus, šokinėjantis, o gal silpnas, - išskėtęs pirštus, delną 
uždėjo jaunuoliui ant krūtinės. — Galiu nustatyti alsavimo tankį. 
Paliesti odą ir sužinoti, karšta ar vėsi, drėgna ar sausa. Galiu apžiū- 
rėti akis. Jei pacientas nemiega ir yra sąmoningas, galiu pasikalbė- 
ti. Net jei sąmonės neturi, galiu nustatyti seilių tirštumą, įvertinti 
šlapimo spalvą, kvapą, jei prireiktų, net ir skonį, - žvelgdamas pro- 
fesoriui į veidą, Šamanas stengėsi užbėgti už akių daktaro Meigso 
prieštaravimui. — Bet karkalų krūtinėje išgirsti niekada negalėsiu. 

— Ne, negalėsite. 

— Man karkalai nebus pagrindinis pavojaus ženklas. Pastebė- 
jęs ankstyvus uždegimą liudijančio kvėpavimo požymius, žinosiu, 
kad jo krūtinėje, jei galėčiau girdėti, be abejo, traškėtų karkalai. 
Jeigu uždegimas bus gerokai pažengęs, žinosiu, kad krūtinėje gir- 
dėti drėgnų karkalų. Jei bus astma ar bronchų infekcija, žinosiu, 
kad karkalai šnypščia. Bet to patvirtinti negalėsiu, - jis stabtelėjo 
ir pažvelgė daktarui Meigsui į akis. - Su savo kurtumu nieko pa- 
daryti negaliu. Gamta atėmė iš manęs vertingą diagnostikos prie- 
monę, bet aš turiu kitų. Ir skubiais atvejais rūpinčiausi ligoniu, 
padedamas akių ir nosies, burnos ir pirštų. Ir smegenų. 

Tai nebuvo pagarbus atsakymas, kokio daktaras Meigsas būtų 
galėjęs laukti iš pirmamečio studento, ir jo veide atsispindėjo ne- 
pasitenkinimas. Priėjęs daktaras Makgovanas pasilenkė ir kažką 
pašnibždėjo į ausį. 

Netrukus daktaras Meigsas vėl atsigręžė į Šamaną. 

— Siūloma patikėti tuo, ką sakote, ir jums duoti ištirti pacientą, 
nesinaudojant stetoskopu. Jei sutinkate, neprieštarausiu. 

Šamanas linktelėjo, nors širdis nusirito į kulnus. 

Medicinos profesorius visus nuvedė į artimiausią palatą ir su- 
stojo prie vieno ligonio. Kortelė ant lovos kojūgalio liudijo, kad 
ten guli Arturas Herenšou. 

— Pone Koulai, galite apžiūrėti. 

Vos pažvelgęs Arturui Herenšou į akis, Šamanas pamatė, kad 
tam žmogui labai blogai. 

Nutraukęs antklodę, kilstelėjo marškinius. Pacientas atrodė 
labai storas, bet, palietus delnu, kūnas priminė smarkiai iškilusią 

tešlą. Nuo kaklo su išsipūtusiomis ir tvinkčiojančiomis venomis 
iki pat beformių kulkšnių audiniai buvo išbrinkę nuo skysčių. Li- 
gonis alsavo sunkiai, vos ne kilnodamasis. 

— Kaip šiandien laikotės, pone Herenšou? 

Klausti teko dar kartą ir gerokai garsiau, kol pacientas galų 
gale atsiliepė vos papurtydamas galvą. 

— Kiek jums metų, pone? 

— „man... penkias... du... — tarp skiemenų jis baisiai švokštė, 
gaudydamas orą, lyg iš toli atbėgęs žmogus. 

— Pone Herenšou, ar jums ką nors skauda? ...pone? Ar skauda? 

— Ak... — ligonis spaudė ranką prie krūtinkaulio. Šamanas pa- 
stebėjo jį mėginant pasikelti. 

— Norite atsisėsti? 

Šamanas padėjo, nugarą apkaišiodamas pagalvėmis. Ponas 
Herenšou gausiai prakaitavo, bet tuo pat metu ir drebėjo. Palatoje 
šilumą skleidė tik storas juodas krosnies kamino vamzdis, einan- 
tis nuo malkomis kūrenamos krosnies ir palatos lubas dalijantis 
pusiau, tad Šamanas ponui Herenšou apklojo pečius antklode. 
Tada išsitraukė laikrodį. Užčiuopus pulsą, jam pasirodė, kad an- 
troji rodyklė tarsi sustojo. Pulsas buvo silpnas, vos juntamas ir 
neįtikėtinai tankus, tarsi koks gyvūnėlis tipentų, iš paskutiniųjų 
sprukdamas nuo plėšrūno. Šamanas vos spėjo skaičiuoti. Gyvū- 
nėlis stabtelėjo, kelis kartus lėtai šoktelėjo. Ir vėl skubiai nutipeno. 

Šamanas suvokė, kad kaip tik dabar daktaras Meigsas paim- 
tų stetoskopą. Galėjo tik įsivaizduoti, kokių nepaprastų, tragiškų 
garsų būtų išgirdęs, koks triukšmas kyla kūne, kuris skęsta savo 
paties skysčiuose. 

Jis paėmė pono Herenšou rankas ir net pašiurpo nuo to, ką 
pajuto. Nusigręždamas nė nepastebėjo, kaip užjausdamas palietė 
susmukusius ligonio pečius. 

Visi grįžo į aptarimų kambarį išklausyti Šamano nuomonės. 

— Nežinau, kodėl jo audiniuose kaupiasi skysčiai. Man stinga 
patirties tai suprasti. Bet paciento pulsas silpnas, siūliškas. Nevie- 
nodas. Širdies veikla sutrikusi, pulsas kartais pagreitėja iki šimto 
trisdešimt dviejų dūžių per minutę, - jis pažvelgė į Meigsą. - Per 
kelerius pastaruosius metus tėvui padėjau skrosti du vyrus ir 
vieną moterį, mirusius nuo širdies nepakankamumo. Kiekvienu 


372 NOAH GORDON 


atveju lopinėlis širdies sienelėje buvo apmiręs. Audiniai atrodė 
kaip nudegę, tarsi palietus karštu nuodėguliu. 

— Ką siūlytumėte jam daryti? 

— Stengčiausi sušildyti. Skirčiau migdomųjų. Po kelių valandų 
mirs, tad derėtų palengvinti jam kančias. 

Šamanas iš karto suprato pasakęs per daug, bet žodžių sugrą- 
žinti nebegalėjo. 

— Iš kur žinote, kad jis mirs? - pašoko Meigsas. 

— Pajutau, — tyliai atsakė Šamanas. 

— Ką!? Pone Koulai, kalbėkite garsiau, kad visi girdėtų. 

— Aš tai pajutau, pone. 

— Išmanyti apie kūno skysčius jums trūksta patirties, bet su- 
gebate pajusti artėjančią mirtį, — kandžiai tarė profesorius. Jis 
apžvelgė studentus. — Ponai, štai jums akivaizdi pamoka. Kol pa- 
cientas gyvas, mes niekada nesprendžiame, kad mirs. Ir jūs to ne- 
darykite niekada! Mes kovojame, kad sugrąžintume juos į gyveni- 
mą, kol išeina galutinai. Ar suprantate, pone Koulai? 

— Taip, pone, - prislėgtas atsakė Šamanas. 

— Tuomet galite sėstis. 


Džimą Haleką jis nusivedė vakarienės į pakrantės smuklę pju- 
venų pribarstytomis grindimis. Abu valgė virtos jautienos su ko- 
pūstais, išgėrė po tris stiklus tamsaus kartaus alaus. Tai nebuvo 
pergalės puota. Dėl to, kas nutiko, nė vienas nesijautė smagiai. 
Nors sutarė, kad Meigsas — tikras bambeklis, daugiau neturėjo 
apie ką kalbėti; pavalgius Šamanas padėkojo Halekui ir sumokėjo 
už pagalbą, tad šis pas žmoną ir keturis vaikus grįžo keliais dole- 
riais turtingesnis, negu tą rytą išeidamas į darbą. 

Šamanas dar pasiliko ir vėl gėrė alaus. Neleido sau nerimauti, 
kaip svaigalai paveiks Dovaną. Nemanė, kad laikotarpis, kai Dova- 
na turėtų reikšmės jo gyvenime, galėtų labai ilgai užsitęsti. 

Jis atsargiai žingsniavo į bendrabutį, galvodamas vien apie tai, 
kaip tvarkingai dėti vieną koją po kitos, ir parėjęs į lovą įsiropštė 
nė nenusirengęs. 

Rytą atsibudęs suprato, kad yra ir daugiau priežasčių vengti 
stipriųjų gėrimų: skaudėjo ir galvą, ir veido kaulus. Pelnyta baus- 
mė. Ilgai prausėsi ir persirenginėjo, paskui koja už kojos vėluo- 

damas patraukė pusryčiauti, bet į ligoninės valgomąjį atlėkė pir- 
mųjų metų studentas Rodžersas. 

— Daktaras Makgovanas liepė tučtuojau ateiti į jo laboratoriją 
ligoninėje. 

Įžengęs į ligoninės rūsyje esančią skrodimo patalpą žemomis 
lubomis, rado daktarą Makgovaną su daktaru Bervinu. Ant stalo 
gulėjo Arturo Herenšou kūnas. 

— Jau seniai jūsų laukiame, — suirzęs pareiškė Makgovanas, 
tarsi Šamanas būtų pavėlavęs į iš anksto suderintą susirinkimą. 

— Atsiprašau, pone, — išlemeno, nesumodamas, ką daugiau 
galėtų pasakyti. 

— Gal malonėtumėte prapjauti? — tarė daktaras Makgovanas. 

Šamanas to dar nebuvo mėginęs. Tačiau ne kartą matė, kaip 
daro tėvas, tad linktelėjo. Makgovanas padavė skalpelį. Pjaudamas 
krūtinės ląstą, juto, kad abu gydytojai jį atidžiai stebi. Šonkaulius 
perkirpo Makgovanas, o Šamanui išėmus krūtinkaulį, patologas pa- 
linko arčiau kūno, ištiesė ranką ir šiek tiek kilstelėjo širdį, kad dak- 
taras Bervinas ir Šamanas pamatytų apvalią, lyg nudegintą žymę 
ten, kur buvo pažeistas pono Herenšou širdies sienelės raumuo. 

— Turėtumėte žinoti, - tarė Bervinas Šamanui, — kartais pažei- 
dimas atsiranda širdies viduje, tad išorinėje sienelėje jo nematyti. 

Šamanas linktelėjo, kad suprato. 

Makgovanas nusigręžė į daktarą Berviną ir kažką pasakė, o 
šis nusijuokė. Daktaras Makgovanas pažvelgė į Šamaną. Jo veidas 
buvo raukšlėtas lyg sena oda, ir Šamanas pirmą kartą išvydo jį, 
nutviekstą šypsenos: 

— Pasakiau jam: „Surask daugiau tų kurčiųjų, mums tokių reikia“. 

SINSINAČIO DIENOS 


TĄ PILKĄ KAIP ŠVINAS, VISĄ ŠALĮ KANČIOMIS UŽLIEJUSĮ PAVA- 
sarį žmonės kasdien nerimastingai būriuodavosi prie Sinsinačio 
„Komercijos žinių“ redakcijos ir skaitydavo kreida ant juodos 
lentos užrašytas karo naujienų suvestines. Prezidentas Linkolnas 
federaliniam karo laivynui įsakė blokuoti konfederatų uostus ir 
visose šiaurinėse valstijose paskelbė kvietimą vyrams stoti į naci- 
onalinės vėliavos gynėjų gretas. 

Visi kalbėjo apie karą, sklido įvairiausi gandai. Sąjungos ka- 
riuomenės vadas generolas Vinfildas Skotas, nors ir pietietis, 
rėmė Jungtines Valstijas, tačiau buvo jau senas ir nusilpęs. Ligo- 
ninėje vienas pacientas Šamanui pasakojo girdėjęs, esą Linkolnas 
kreipėsi į pulkininką Robertą E. Li - prašė imtis vadovauti Sąjun- 
gos kariuomenei. Bet po kelių dienų laikraščiuose pasirodė pra- 
nešimų, kad tarnauti federalinei valdžiai Li atsisakė — apsisprendė 
kovoti Pietų pusėje. 

Poliklinikinėje medicinos mokykloje semestrui dar nesibaigus, 
daugiau kaip tuzinas studentų, daugiausia nestiprių, metė studijas 
ir stojo į vieną ar kitą kariuomenę. Tarp jų - ir Ruelas Toringtonas; 
liko tušti du jo komodos stalčiai, pradvisę neskalbtais drabužiais. 
Kiti studentai kalbėjo semestrą baigsią ir tada eisią į kariuomenę. 

Gegužės mėnesį daktaras Bervinas sušaukė studentus į susi- 
rinkimą ir pasakė: dėstytojai svarstę, ar nevertėtų atsižvelgti į ypa- 
tingas sąlygas ir, kol vyksta karas, mokyklą uždaryti, tačiau po ilgų 
ir įnirtingų ginčų nutarta mokslą tęsti. Studentus jis paragino likti 
mokykloje: 

— Labai greitai ir kariuomenei, ir civiliams gydytojų reikės la- 
biau negu kada nors anksčiau. 

Beje, daktarui Bervinui teko pranešti ir nemalonią žinią. Dės- 
tytojams atlyginimai buvo mokami iš studentų įmokų už mokslą, 
tačiau, studentų itin sumažėjus, mokestį reikėjo gerokai didinti. 
Šamanui tai reiškė, kad atsiras išlaidų, kurioms pinigų nebuvo nu- 
matęs. Bet, įveikęs tokią kliūtį, kaip kurtumas, nė už ką nebūtų su- 
tikęs, kad kelią tapti gydytoju užkirstų toks menkniekis — pinigai. 


Su Polu Kuku juodu susidraugavo. Mokyklos ir medicinos 
reikalais patardavo ir spręsdavo Šamanas, kitur vadovavo Kukas. 
Polas jį supažindino su restoranais ir teatru. Pakiliai nusiteikę, jie 
aplankė Paiko operos teatrą — ten Edvinas Tomas Butas vaidino 
Ričardą III. Teatro salę trimis aukštais juosė balkonai, joje buvo 
trys tūkstančiai vietų sėdėti ir dar tūkstantis — stovėti. Kukas ka- 
soje iškaulijo kėdes aštuntoje eilėje, bet net ir ten Šamanas nebū- 
tų visko supratęs, tačiau koledže buvo perskaitęs visą Šekspyrą, 
o prieš eidamas į teatrą, pjesę perskaitė dar kartą. Tad siužeto 
posūkiai ir veikėjų monologai buvo pažįstami, ir spektaklis jam 
nepaprastai patiko. 

Kito šeštadienio vakarą Kukas jį nusivedė į viešnamį. Šamanas 
klusniai nusekė paskui nekalbią moterį į jos kambarį ir buvo spar- 
čiai aptarnautas. Ta moteris beveik nieko nekalbėjo, nuo veido nė 
akimirką nedingo ta pati sustingusi šypsena. Tenai eiti dar kartą 
Šamano niekada nebetraukė, bet, kaip ir kiekvienam sveikam nor- 
maliam žmogui, seksualinis geismas nedavė ramybės. 

Vieną dieną, kai atėjo eilė važnyčioti ligoninės greitosios pa- 
galbos vežimą, jis nuvyko į P. L. Trento žvakių įmonę, kur dirbo 
moterys ir vaikai. Turėjo apžiūrėti trylikmetį berniuką, kuriam 
ištiškęs verdantis vaškas apdegino kojas. Vežamą į ligoninę ber- 
niuką lydėjo juodaplaukė mergina švelnia lyg persikas oda, atsi- 
sakiusi vienos valandos uždarbio, kad galėtų padėti pacientui, jos 
pusbroliui. 

Tą savaitę ketvirtadienio vakare Šamanas ją vėl išvydo atėjusią 
į ligoninę labdaros palatoms nustatytu lankymo laiku. Apsidegi- 
nusį berniuką norėjo pamatyti ir daugiau giminių, tad palatoje 
ji buvo neilgai, ir Šamanui pasitaikė proga užkalbinti. Mergina 

vadinosi Heizelė Melvil. Kad ir neturėdamas pinigų, Šamanas pa- 
kvietė sekmadienį vakarieniauti. Mergina mėgino vaizduoti esan- 
ti priblokšta, bet vis tiek patenkinta nusišypsojo ir linktelėjo. 

Ji gyveno netoli ligoninės medicinos mokyklos trečiame ben- 
drabutį labai primenančio gyvenamojo daugiabučio namo aukšte. 
Motina buvo mirusi. Šamanas drovėjosi savo gomurinės kalbos, 
nes raudonveidis jos tėvas, Sinsinačio miesto teismo antstolis, į jį 
žvelgė šaltomis įtariomis akimis niekaip nesuprasdamas, kuo šitas 
Heizelės svečias kitoks. 

Šiltesnę dieną Šamanas būtų siūlęs paplaukioti laiveliu. Nuo 
upės pūtė vėjas, bet abu vilkėjo paltus, vaikštinėti buvo malonu. 
Blėstančioje šviesoje jie dairėsi į parduotuvių vitrinas. Ji graži, pa- 
manė Šamanas, tik lūpos plonos ir rūsčios — ties lūpų kampučiais 
įsirėžusios mažytės nuolatinį nepasitenkinimą liudijančios raukš- 
lelės. Išgirdusi apie jo kurtumą, apstulbo. Šamanui aiškinant, kaip 
skaito iš lūpų, tik sutrikusi šypsojosi. 

Vis dėlto buvo malonu kalbėtis su moterimi, kuri neserga ir 
nesusižeidusi. Ji sakė žvakių dagčius mirkanti jau metus. To darbo 
nekentė, bet moterys neturėjo iš ko rinktis. Pasipiktinusi pasako- 
jo, kad du vyresni pusbroliai įsitaisė dirbti už gerą atlyginimą pas 
„Velsą ir partnerius“. 

— „Velsas ir partneriai“ gavo užsakymą iš Indianos valstijos 
šauktinių dalinio nulieti dešimt tūkstančių statinių Minjė kulkų 
muškietoms. Kaip būtų puiku, jei jie priimtų ir moteris! 

Vakarieniavo restoranėlyje, kurį padėjo išsirinkti Kukas — ten 
buvo ir nebrangu, ir pakako šviesos, kad Šamanas matytų, ką ji 
sako. Heizelei ten, regis, patiko, nors ji griežtai ir pakeltu balsu 
padavėjui liepė duoną nešti atgal, nes ši nepakankamai karšta. 
Grįžus pas ją namo, tėvas buvo išėjęs. Ji noriai leidosi Šamano pa- 
bučiuojama ir taip noriai atsiliepė, kad jis lyg savaime ją ėmė glos- 
tyti per drabužius, o paskui ir pasimylėjo ant nepatogaus kutais 
apkraštuoto minkštasuolio. 

Nerimaudama, kad tėvas gali grįžti, ji negesino šviesos ir dra- 
bužių nenusivilko, tik virš juosmens pasikeltus sijonus ir apatinius 
marškinius susigrūdo už nugaros. Moteriškus kvapus gožė sotva- 
ras iš parafino, kuriame šešias dienas per savaitę mirkė dagčius. 
Šamanas ją paėmė greitai ir smarkiai, nepajutęs nieko panašaus į 

džiaugsmą vis galvodamas, kad gali įsiveržti įsiutęs antstolis. Pa- 
tyrė ne kažin kiek daugiau žmogiško sąlyčio negu su ana kekšyno 
moterimi. 

Septynias savaites jos nė neprisiminė. 

Bet vieną popietę, stumiamas pažįstamo ilgesio, nuėjo į Tren- 
to žvakių fabriką ir susirado Heizelę. Dirbtuvėje buvo karšta nuo 
kaitinamo vaško, tvyrojo troškus sotvaro kvapas. Išvydusi Šama- 
ną, Heizelė Melvil susierzino. 

— Lankytojai čia nepageidaujami, gal nori, kad mane atleistų? 

Tačiau, jam išeinant, dar suskubo pranešti — su juo daugiau 
susitikti negalės, mat per tą laiką, kol jis nesirodė, pasižadėjusi ki- 
tam seniai pažįstamam vyrui. Jis rimtas, turįs profesiją - įmonės 
buhalteris, dėstė Šamanui neslėpdama, kaip yra tuo patenkinta. 


Tiesą sakant, kūniški reikalai Šamaną blaškė kur kas mažiau, 
negu pats būtų tikėjęsis. Medicinos studijoms jis skyrė viską — 
troškimus ir lūkesčius, viltis ir malonumų siekius, energiją ir vaiz- 
duotę. Kukas su neslepiamu pavydu sakė, kad Robertui Dž. Koului 
lemta tapti medicinos studentu, ir Šamanas jautė, kad tai tiesa. Jis 
visą gyvenimą laukė to, ką dabar rado Sinsinatyje. 

Įpusėjus semestrui, vis dažniau, nutaikęs laisvą valandėlę, 
užsukdavo į skrodimo laboratoriją, kartais vienas, bet paprastai 
su Kuku ar Biliu Henridu — padėdavo jiems lavinti darbo su ins- 
trumentais įgūdžius ar paaiškindavo kokią svarbią paskaitoje ar 
vadovėlyje pastebėtą smulkmeną. Jau po pirmųjų anatomijos ir 
fiziologijos kurso užsiėmimų daktaras Makgovanas vis prašydavo 
padėti tiems, kam sekdavosi sunkiau. 

Šamanas žinojo, kad ir kitų dalykų jo įvertinimai puikūs, ir net 
daktaras Meigsas maloniai linktelėdavo, jei pasitaikydavo prasi- 
lenkti koridoriuje. Žmonės apsiprato, kad jis kitoks. Kartais, jei 
per paskaitą ar užsiėmimą laboratorijoje būdavo labai susikaupęs, 
atgydavo senas blogas įprotis niūniuoti, nors pats nejusdavo. Kar- 
tą daktaras Bervinas per paskaitą nutilo ir pasakė: 

— Pone Koulai, liaukitės niūniuoti! 

Iš pradžių studentai kikendavo, bet netrukus įprato paliesti 
jam ranką ir žvilgsniu parodydavo elgtis tyliau. Šamano tai netrik- 
dė. Savimi jis visiškai pasitikėjo. 

Mėgo vienas vaikštinėti po palatas. Kartą pacientė pasiskun- 
dė, esą praėjo pro jos lovą, nekreipdamas dėmesio, nors kelis kar- 
tus jį šaukusi vardu. Po to įvykio nutaręs, kad jo kurtumas ne- 
turėtų skaudinti pacientų, įprato stabtelėti prie kiekvienos lovos, 
palaikyti ligonius už rankų ir kiekvienam tyliai tarti kelis žodžius. 

Anksčiau bauginusi priėmimo „su sąlyga“ grėsmė buvo jau 
seniai išnykusi, o vieną dieną daktaras Makgovanas jam pasiūlė 
dirbti ligoninėje liepos ir rugpjūčio mėnesiais, kai medicinos mo- 
kykla atostogaus. Makgovanas atvirai išdėstė, kad juodu su Ber- 
vinu ketino varžytis, su kuriuo Šamanas turėtų dirbti, bet paskui 
nutarė juo pasidalyti. 

— Visą vasarą dirbsi su mumis abiem — kiekvieną rytą atlik- 
si nešvarius darbus Bervino operacinėje, o po pietų man padėsi 
skrosti ir nustatyti jo klaidas. 

Tai nuostabi galimybė, išsyk suvokė Šamanas, o menkutis atly- 
ginimas padės sumokėti išaugusį mokestį už mokslą. 

— Labai norėčiau, —- pasakė jis daktarui Makgovanui. — Tačiau 
tėvas manęs laukia grįžtančio: šią vasarą padėsiu ūkio darbuose. 
Turėsiu jam parašyti laišką ir paprašyti leisti pasilikti čia. 

Barnis Makgovanas nusišypsojo. 

— Ak, taip, tas ūkis, — tarė atsainiai. - Nujaučiu, jaunuoli, daug 
ūkininkauti jums jau neteks. Jei neklystu, jūsų tėvas — kaimo gy- 
dytojas Ilinojuje? Tiesa, vis ruošiausi paklausti. Edinburge, univer- 
siteto koledžo ligoninėje, keliais kursais aukščiau už mane mokėsi 
studentas tokia pat pavarde, kaip ir paties. 

— Taip. Tai buvo mano tėvas. Kaip ir jūs per pirmą anatomi- 
jos paskaitą, jis labai panašiais žodžiais pasakojo apie serą Viljamą 
Fergiusoną ir jo posakį, kad lavonas yra namas, kurio savininkas 
išsikraustęs. 

— Pamenu, šypsojotės, man šitai sakant. O dabar suprantu, ko- 
dėl, - Makgovanas žvelgė prisimerkęs ir susimąstęs. — Ar žinote, 
kodėl... e-e... jūsų tėvas išvyko iš Škotijos? 

Šamanas matė, kad Makgovanas stengiasi kalbėti neužgauliai. 

— Taip. Pasakojo. Nedaug trūko, kad jį būtų išvežę į Australiją. 

— Atsimenu, — Makgovanas palingavo galvą, - mums tai buvo 
pasakyta kaip įspėjimas. Universiteto ligoninėje apie jį buvo gir- 
dėję visi. Sero Viljamo Fergiusono numylėtinis, neribotos galimy- 
bės ateityje. O dabar - kaimo gydytojas. Kaip gaila! 

— Nereikia gailėtis, — Šamanas užgniaužė pyktį ir šyptelėjo. — 
Mano tėvas — didis žmogus, — pridūrė ir nustebęs suvokė, kad tai 
tiesa. Tada ėmė pasakoti apie Robą Džėjų, kaip jis dirbo su Olive- 
riu Vendeliu Holmsu Bostone, apie žygį per visą šalį ir darbą med- 
kirčių bei geležinkelio darbininkų stovyklose. Kaip kartą su arkliu 
kėlėsi per dvi upes ir upelį, kol pasiekė žeminę ir padėjo moteriai 
pagimdyti dvynius. Pasakojo apie virtuves prerijų sodybose, kur 
tėvas operuodavo, o kartą stalą iš nešvarių namų išnešė laukan ir 
operavo, tvieskiant saulei. Prisiminė, kaip tėvą sučiupę nusikaltė- 
liai, atstatę ginklus, liepė išimti kulką vyrui iš peties. Kaip tėvas 
jojo naktį namo, temperatūrai lygumose krintant žemiau nulio, 
ir, gelbėdamasis nuo šalčio, bėgo, įsikibęs arklio uodegos, kad pa- 
greitintų kraujotaką. 

Barnis Makgovanas nusišypsojo. 

— Esate teisus. Jūsų tėvas — tikrai didis žmogus. Ir laimingas 
tėvas. 

— Ačiū, pone, - Šamanas jau gręžėsi eiti, bet stabtelėjo. - Dak- 
tare Makgovanai, vienu atveju, kai mano tėvas darė skrodimą, 
moteris žuvo nuo vienuolikos maždaug 0,95 centimetro pločio 
durtinių žaizdų krūtinėje. Padarytos smailiu trikampiu įrankiu, 
išgaląstos visos trys briaunos. Gal kartais žinote, koks įrankis pa- 
lieka tokias žaizdas? 

Patologas susidomėjęs mąstė. 

— Galėjo būti medicininis instrumentas. Yra toks Bėro peilis, 
triašmenis skalpelis, kuriuo operuojama katarakta ir šalinami lę- 
šiuko defektai. Tačiau jūsų minimos žaizdos Bėro peiliui per daug 
didelės. O briaunos — vienodo pločio? 

— Ne. Tas įrankis smailėjantis. 

— Nežinau tokio skalpelio. Turbūt žaizdos padarytos ne medi- 
cininiu instrumentu. 

Šamanas dvejojo. 

— Ar galėjo jas padaryti koks paprastai moterų naudojamas 
įrankis? 

— Kažkoks panašus į mezgimo virbalą? Žinoma, gali būti ir 
taip, bet niekaip nesugalvoju, koks namų apyvokos įrankis galėtų 
padaryti tokią žaizdą, - Makgovanas šyptelėjo. — Reikės apie tai 
pagalvoti, paskui dar pasikalbėsime. Rašydamas tėvui, perduok 

geriausių linkėjimų nuo to, kuris pas Viljamą Fergiusoną mokėsi 
keleriais metais vėliau. 
Samanas pažadėjo būtinai apie tai parašysiąs. 


Tėvo atsakymas Sinsinatį pasiekė likus vos aštuonioms die- 
noms iki semestro pabaigos, bet atėjo laiku, ir Šamanas galėjo pri- 
imti pasiūlymą vasarą dirbti ligoninėje. 

Tėvas Makgovano visiškai neprisiminė, bet džiaugėsi, kad 
Šamanas studijuoja patologiją, vadovaujamas kito škoto, kuris 
skrodimo meno ir mokslo mokėsi iš Viljamo Fergiusono. Prašė 
sūnaus išreikšti profesoriui jo pagarbą ir sutiko, kad Šamanas 
dirbtų ligoninėje. 

Laiškas buvo šiltas, bet trumpas, ir Šamanui toks nešnekumas 
liudijo, kad tėvas skendi liūdesyje. Nė žodeliu neužsiminė, kur da- 
bar Aleksas, ar jis gyvas ir sveikas, tik pranešė, kad, kovoms vis 
smarkėjant, Šamano motiną vis labiau kamuoja baimė. 

KELIONĖ LAIVU 


RoBAs DŽĖJUS NIEKADA NEPAMIRŠO, KAD IR DŽEFERSONAS DEI- 
visas, ir Abraomas Linkolnas į valdžios viršūnes iškilo aktyviai da- 
lyvaudami naikinant saukų gentį Juodojo Vanago kare. Deivisas, 
tuo metu jaunutis kariuomenės leitenantas, asmeniškai gabeno 
Juodąjį Vanagą ir šamaną Baltąjį Debesį iš Krofordo forto Misisipe 
žemyn iki Džefersono kareivinių, kur juos laikė sukaustytus gran- 
dinėmis. Linkolnas prieš saukus kovojo savanorių gretose, buvo ir 
eilinis, ir kapitonas. Dabar žmonės abiem sakė „Pone prezidente“, 
o jie kiekvienas vedė vieną amerikiečių pusę prieš kitą. 

Robas Džėjus troško atsiriboti nuo besikraustančio iš proto 
pasaulio, bet šito tikėtis nevertėjo. Karas tęsėsi jau šešias savaites, 
kai pas jį į Holdeno Perkėlą atjojo Stivenas Hjumas. Buvęs kon- 
gresmenas atvirai pripažino pasinaudojęs savo įtaka, kad Jungti- 
nių Valstijų kariuomenėje gautų pulkininko postą. Palikęs gele- 
žinkelio teisininko tarnybą Rok Ailende, ėmėsi organizuoti 102-ąjį 
Ilinojaus savanorių pulką ir atvyko siūlyti daktarui Koului tapti to 
pulko chirurgu. 

— Stivenai, tas darbas — ne man. 

— Daktare, abstrakčiai prieštarauti karui kaip idėjai yra puiku. 
Bet aplinkui - konkretus gyvenimas, ir tikrai daug priežasčių, ko- 
dėl tas karas reikalingas. 

— Nemanau, kad dėl daugybės žmonių mirties kas nors ims 
kitaip galvoti apie vergiją ir laisvą prekybą. Jums, beje, reikėtų jau- 
nesnio ir piktesnio žmogaus. Esu keturiasdešimt ketverių ir net 
užsiauginęs pilvą. 

Jis išties buvo priaugęs svorio. Anksčiau, pabėgusiems vergams 
vis atvykstant į slaptąją patalpą, Robas Džėjus įprato, eidamas per 
virtuvę, į kišenę įsikišti kokio maisto — virtų batatų, keptos viš- 
tienos, porą saldžių bandelių - bėgliams. Dabar irgi pasiimdavo 
maisto, bet jį kramsnodavo balne šiaip sau. 

— Ne, man reikia jūsų, ir nesvarbu kokio — plono ar storo, ma- 
lonaus ar pikto, — atsiliepė Hjumas. — Beje, šitoje kariuomenėje 
tėra devyniasdešimt medicinos pareigūnų. Atsivers puikios gali- 
mybės. Pradėsite nuo kapitono, bet nespėsite nė mirktelėti ir jau 
būsite majoras. Tokie gydytojai, kaip jūs, visada kyla. 

Robas Džėjus papurtė galvą. Tačiau Stiveną Hjumą jis mėgo, 
tad ištiesė ranką. 

— Pulkininke, linkiu grįžti gyvam ir sveikam. 

Hjumas kreivai šyptelėjo ir palingavo galvą. Po kelių dienų 
didžiojoje parduotuvėje Robas Džėjus išgirdo, kad 102-ojo pulko 
chirurgu paskirtas Tomas Bekermanas. 


Tris mėnesius abi pusės tik vaizdavo kariaujančias, bet lie- 
pos mėnesį paaiškėjo: bręsta didelis susidūrimas. Daugelis vis dar 
manė, kad viskas netrukus baigsis, tačiau pirmasis mūšis kraštui 
tarsi atvėrė akis. Laikraščių pranešimus Robas Džėjus skaitė įni- 
kęs kaip koks užkietėjęs karo gerbėjas. 

Daugiau kaip trisdešimt tūkstančių Sąjungos kareivių, vado- 
vaujamų generolo Irvino Makdauelo, Manase, Virdžinijoje, už 
dvidešimt penkių mylių į pietus nuo Vašingtono stojo prieš dvide- 
šimt tūkstančių generolo Pjero G. T. Boregardo konfederatų. Dar 
maždaug vienuolika tūkstančių konfederatų su generolu Džozefu 
E. Džonstonu laukė Šenandoa slėnyje, prieš juos buvo išsidėstę 
kiti Sąjungos daliniai —- generolo Roberto Patersono vadovauja- 
mi keturiolika tūkstančių kareivių. Makdauelas, tikėdamasis, kad 
Džonstonas, priešais turėdamas Patersoną, niekur nejudės, liepos 
21 dieną ties Sadli Fordu prie Bulrano upelio savo kariuomenę nu- 
vedė prieš pietiečius. 

Vargu ar tas puolimas kam nors buvo netikėtas. 

Prieš pat Makdauelui pajudant, Džonstonas paspruko nuo 
Patersono ir prisidėjo prie Boregardo pajėgų. Šiauriečių mūšio 
planas visiems buvo žinomas taip gerai, kad kongresmenai ir val- 

dininkai, į vežimus ir vežimaičius susisodinę žmonas bei vaikus, 
būriais traukė į Manasą: čia iškylavo, ragavo atsigabentų skanių 
patiekalų ir rengėsi stebėti reginį lyg kokias garsių bėgikų lenk- 
tynes. Kariuomenė buvo pasamdžiusi ne vieną dešimtį civilių ve- 
žikų, kad lauktų su vežimais, jei prireiktų gabenti sužeistuosius. 
Nemažai tų vežikų turėjo tokiai iškylai reikiamų viskio atsargų. 

Susižavėjusiems žiūrovams dairantis, Makdauelo kareiviai 
puolė išaugusias konfederatų pajėgas. Abiejose pusėse dauguma 
vyrų buvo beveik neapmokyti naujokai ir į mūšį žengė su užsi- 
degimu, bet mažai išmanydami karo meną. Konfederatų kareiviai 
kelias mylias atsitraukė, o paskui laikėsi tvirtai, leisdami šiaurie- 
čiams eikvoti jėgas keliomis karštligiškomis atakomis. Tada Bore- 
gardas įsakė kontratakuoti. Pavargę Sąjungos daliniai neištvėrė ir 
ėmė trauktis. Netrukus atsitraukimas virto bėgimu. 

Mūšis atrodė visiškai kitaip, negu stebėtojai tikėjosi: šiurpiai 
aidėjo susimaišę garsai — pokšėjo šūviai, dundėjo artilerija, klykė 
žmonės, vaizdai buvo dar baisesni. Užuot išvydę smagias varžy- 
bas, žiūrovai regėjo, kaip ką tik buvę gyvi Žmonės virsta sudar- 
kytais, begalviais, bekojais kūnais. Ištisa negyvėlių jūra. Kai kurie 
žiūrintys alpo, kiti raudojo. 

Visi ėmė bėgti, bet atskriejęs artilerijos sviedinys susprogdi- 
no vežimą, užmušė arklį ir užtvėrė pagrindinį pasitraukimo kelią. 
Dauguma persigandusių civilių vežikų, ir girtų, ir blaivesnių, iš- 
dardėjo tuščiais vežimais. Keli rinkę sužeistuosius beviltiškai įstri- 
go civilių vežimų ir išsigandusių arklių grūstyje. Sunkiai sužeisti 
gulėjo mūšio lauke dejuodami, kol sulaukė mirties. Kai kurie len- 
gviau sužeisti Vašingtoną pasiekė tik per kelias dienas. 

Holdeno Perkėloje konfederatų pergalė pietiečių rėmėjus 
įkvėpė. Robą Džėjų labiau slėgė ne sutriuškinimas, o nusikals- 
tamai atsainus požiūris į aukas. Ankstyvą rudenį paaiškėjo, kad 
Bulrano mūšyje beveik penki tūkstančiai žuvo, buvo sužeisti ar 
dingo be žinios, bet daugelis gyvybės neteko tik dėl aplaidumo. 

Vieną vakarą Robas su Džėjumi Geigeriu, sėdėdami Koulų vir- 
tuvėje, visaip vengė kalbų apie mūšį. Jie nejaukiai aptarė žinią, kad 
Lilianos Geiger pusbrolis Džuda P. Bendžaminas paskirtas Konfe- 
deracijos karo sekretoriumi. Bet abu visiškai sutarė ir dėl vienos, 
ir dėl kitos kariuomenės kvailumo bei žiaurumo, jei jos taip nesi- 
rūpino savo sužeistaisiais. 

— Kad ir kaip būtų sunku, - tarė Džėjus, — neturime leisti, kad 
šitas karas suardytų mūsų draugystę. 

— Žinoma, ne. Jokiu būdu! 

Galbūt visiškai nesuardys, galvojo Robas, bet draugystė jau 
apgadinta ir pilna įtampos. Todėl apstulbo, kai Geigeris, susiruo- 
šęs namo, jį apkabino lyg įsimylėjėlis. 

— Tavo namiškiai man kaip savi, - pasakė Džėjus. - Viską pa- 
daryčiau, kad tik jie būtų laimingi. 

Kitą dieną Robas suprato, kodėl Džėjus buvo toks jausmin- 
gas. Liliana, prisėdusi Koulų virtuvėje, sausomis akimis prane- 
šė: jos vyras auštant iškeliavo į Pietus ir savo paslaugas pasiūlys 
Konfederacijai. 


Robui atrodė, kad niūria pilka konfederatų spalva nusidažė 
visas pasaulis. Nepaisant jo pastangų, pastoriaus žmona Džulija 
Blekmer, taip ir nenustojusi kosėti, mirė pačioje žiemos pradžioje, 
šalčiams dar neįsigalėjus. Šventoriuje pastorius ašarodamas kal- 
bėjo laidotuvių maldas, ir, pirmiesiems grumstams dunkstelėjus 
į pušinį Džulijos karstą, Sara Robui ranką suspaudė taip, kad net 
suskaudo. 

Po laidotuvių Blekmerio ganomos avelės susibūrė paremti 
ganytojo, ir Sara moteris paragino stengtis, kad jų dvasininkas 
niekada neliktų be užjaučiančios draugijos ar karšto valgio. Robui 
atrodė, kad derėtų leisti pastoriui pabūti vienam su savo sielvartu, 
tačiau ponui Blekmeriui toks nuoširdus rūpestis, regis, patiko. 

Prieš Kalėdas motina Miriama Feročija Robui pasakė ga- 
vusi laišką iš Frankfurto teisininkų, kad mirė jos tėvas Ernstas 
Brotknechtas. Testamente buvo nurodyta parduoti vežimų gamy- 
klą Frankfurte bei karietų dirbtuvę Miunchene, ir laiške rašoma, 
kad jo dukters, ankstesniame gyvenime - Andrea Brotknecht, 
laukia nemenki pinigai. 

Robas pareiškė užuojautą dėl tėvo, kurio ji nebuvo mačiusi 
daugybę metų. Paskui pridūrė: 

— Motina Miriama, jūs dabar turtinga! 

— Ne, - ramiai atsakė vienuolė. Priimdama abitą, visas pasau- 
lietines vertybes buvo pasižadėjusi atiduoti šventajai motinai Baž- 
nyčiai. Ir jau pasirašė popierius, kuriais paveldėjimo teises perlei- 
do savo arkivyskupui. 

Robas Džėjus suirzo. Daug metų jam buvo gaila žiūrėti, kaip 
vienuolės vargsta, tad jų bendruomenei nuolat dovanodavo vieną 
kitą smulkmeną. Matė, kokia atšiauri jų buitis, kaip joje viskas ri- 
bota, nė menkiausio ženklo to, ką būtų galima laikyti prabanga. 

— Šiek tiek pinigų gerokai palengvintų jūsų bendruomenės se- 
serų gyvenimą. Jeigu jums pačiai priimti netinka, galėjote pagal- 
voti apie savo vienuoles. 

Bet jo pyktis liko be atsako. 

— Skurdas yra esminė jų gyvenimo dalis, - pasakė motina Mi- 
riama ir linktelėjo siutinamai krikščioniškai kantriai, kai Robas 
per staigiai atsisveikino. 


Džeisonui išvykus, Robo gyvenimas tapo gerokai niūresnis. 
Būtų galėjęs ir toliau muzikuoti su Liliana, tačiau pianinui ir vio- 
lai da gambai stigo melodingo Džėjaus smuiko cemento, instru- 
mentai skambėjo keistai, lyg nederėdami, ir Robas su Liliana vis 
rasdavo priežasčių, kodėl negali groti vieni. 

Pirmąją 1862 metų savaitę Robas jautėsi ypač prislėgtas, užtat 
labai nudžiugino iš Bostono atėjęs Hario Lumio laiškas. Prie laiško 
buvo pridėtas vengrų gydytojo Ignaco Zemelveiso prieš kelerius 
metus Vienoje paskelbto straipsnio vertimas. Tas straipsnis -„Po- 
gimdyminės karštligės etiologija, sąvoka ir profilaktika“ — iš esmės 
patvirtino tai, ką Amerikoje nustatė Oliveris Vendelis Holmsas. 
Dirbdamas Bendrojoje Vienos ligoninėje, Zemelveisas padarė iš- 
vadą, kad karštligė, pražudanti dvylika gimdyvių iš šimto, yra už- 
krečiama. Lygiai kaip ir Holmsas prieš kelis dešimtmečius nusta- 
tė, kad ją platina rankų neplaunantys gydytojai. 

- Haris Lumis rašė, kad jį vis labiau domina būdai, kaip išvengti 
žaizdų ir chirurginių pjūvių infekcijų. Teiravosi, ar Robas Džėjus 
girdėjęs apie daktaro Miltono Akersono tyrimus. Šis gydytojas 
dirbo Misisipės slėnio ligoninėje Kairo mieste Ilinojuje, Hario 
nuomone, gana netoli Holdeno Perkėlos. 

Robas nebuvo girdėjęs apie daktaro Akersono darbus, bet tuoj 
pat nutarė aplankyti Kairą ir pats viską pamatyti. Kelis mėnesius 
nepasitaikė tinkamos progos. Robas nenuilsdamas jojo per snie- 
gynus pas ligonius, bet pagaliau, kaip tik prasidedant pavasari- 
niams lietums, viskas aprimo. Motina Miriama užtikrino, kad ir 

ji, ir vienuolės jo pacientais pasirūpins, tad Robas Džėjus pareiškė 
išvykstąs trumpų atostogų į Kairą. 

Balandžio 9 dieną, trečiadienį, jis sėdo ant Boso ir per giliais 
purvynais virtusius kelius nuklampojo iki pat Rok Ailendo. Ten 
arklį paliko arklidėje, o pats jau temstant įsiprašė į sielį, plaukiantį 
Misisipe žemyn. Visą naktį, nešamas srovės, gana patogiai snaudė 
ant rąstų sielininkų stoginėje prie krosnelės. Rytą, kai sustingęs 
išlipo į krantą Kaire, tebelijo. 

Kairas atrodė baisiai — vanduo buvo užliejęs laukus, užtvindęs 
daug gatvių. Užeigoje Robas nusiprausė ir apsitvarkė, gavo pras- 
tus pusryčius. Paskui susirado ligoninę. Daktaras Akersonas buvo 
neaukštas, tamsaus gymio, akiniuotis tankiais ūsais, kurie, nutįsę 
skruostais, jungėsi su plaukais prie ausų pagal abejotiną madą, 
atsiradusią sekant Ambrouzu Bernsaidu — šis vadovavo brigadai, 
kuri pirmoji puolė konfederatus prie Bulrano. 

Daktaras Akersonas mandagiai pasisveikino ir akivaizdžiai 
pasijuto pagerbtas, kad jo darbas atkreipė kolegų dėmesį net toli- 
mame Bostone. Jo palatose slėgė gaižus druskos rūgšties kvapas, 
mat, jo nuomone, būtent ši medžiaga galėjo įveikti infekcijas, nuo 
kurių taip dažnai miršta sužeistieji. Robas Džėjus pajuto, kad „de- 
zinfekavimo priemonės“, kaip ją vadino Akersonas, kvapas užgo- 
žia nemalonius palatos kvapus, bet dirgina nosį ir akis. 

Netrukus įsitikino, kad tas Kairo gydytojas jokių stebuklų ne- 
padaro. 

— Kartais atrodo, kad apdoroti žaizdas druskos rūgštimi iš 
tiesų naudinga. Bet kai kada... — daktaras Akersonas gūžtelėjo, — 
deja, nepadeda niekas. 

Operacinę ir palatas anksčiau išpurkšdavo druskos rūgštimi, 
pasakojo Robui, bet dėl garų būdavo sunku matyti ir kvėpuoti. 
Dabar druskos rūgštimi suvilgąs tvarsčius ir dedąs ant žaizdų. Jo 
manymu, gangreną ir kitas infekcijas sukelia ore dulkėmis sklan- 
dančios pūlių dalelės, todėl rūgštimi suvilgyti tvarsčiai neleidžia 
teršalams patekti į žaizdą. 

Pro šalį ėjo sanitaras, nešinas tvarsčių prikrautu padėklu. Vie- 
nas nukrito ant grindų. Daktaras Akersonas jį pakėlė, nubraukė 
nešvarumus ir padavė Robui. Tas tvarstis buvo paprasčiausia drus- 
kos rūgštimi įmirkyta medvilninė skiautė. Robas grąžino tvarstį 
Akersonui, šis atsiduso ir padėjo prie naudoti skirtų tvarsčių. 

— Gaila, kad negalime nustatyti, kodėl vienais atvejais tai vei- 
kia, kitais — ne, — tarė chirurgas. 

Jų pokalbį nutraukęs jaunas gydytojas: daktarui Akersonui 
pranešė, kad „itin skubiu reikalu“ su juo nori susitikti ponas Ro- 
bertas Frensis, Jungtinių Valstijų Sanitarijos komisijos atstovas. 

Akersonas palydėjo Robą iki durų, ir ten jie pamatė korido- 
riuje nerimaujantį poną Frensį. Robas Džėjus buvo girdėjęs apie 
Sanitarijos komisiją, civilinę organizaciją, turinčią padėti sužeis- 
tiesiems, tam darbui rinkti lėšas ir telkti žmones, tad jos veiklai 
pritarė. Ponas Frensis paskubomis pasakojo apie įvykusį žūtbū- 
tinį, dvi dienas trukusį mūšį Tenesyje prie Pitsburg Landingo, už 
trisdešimties mylių į šiaurę nuo Korinto Misisipės valstijoje. 

— Aukų ypač daug, kur kas daugiau negu prie Bulrano. Su- 
rinkome savanorių, galinčių būti slaugytojais, bet baisiai trūksta 
gydytojų. 

— Dauguma mūsų gydytojų jau išėjo į kariuomenę, - susikrim- 
tęs atsakė daktaras Akersonas. - Iš čia nieko nebegalime išleisti. 

Robas iš karto įsiterpė: 

— Ponas Frensi, aš esu gydytojas. Galiu padėti. 


Su trimis iš apylinkių surinktais gydytojais ir penkiolika įvairių 
niekada nieko neslaugiusių civilių Robas Džėjus vidurdienį sėdo į 
upinį prekinį garlaivį „Luizianos miestas“, ir šis nupūškavo Ohaju 
per viską užgulusią drėgną miglą. Pavakare, penktą valandą, pa- 
siekė Paduką Kentukyje ir įplaukė į Tenesį. 

Toliau laukė ilga - 230 mylių — kelionė. Tamsoje, nieko nema- 
tydami ir niekieno nepastebėti, praplaukė Henrio fortą, vos prieš 
mėnesį užimtą Uliso S. Granto. Paskui ištisą dieną pupsėjo pro 
pakrančių miestus, prekines prieplaukas, užlietus laukus. Penktą 
valandą pasiekus Pitsburg Landingą, jau vėl buvo beveik sutemę. 

Robas Džėjus ten suskaičiavo dvidešimt keturis garlaivius, 
įskaitant du karinius. Medikų būriui išlipus, pasirodė, kad atsi- 
traukdami jankiai visiškai ištrypė krantą ir šlaitus, tad ėjo, klim- 
pdami iki kelių. Robą paskyrė į „Karo vanagą“, kuriame buvo 406 
sužeisti kareiviai. Jam įlipus, beveik visi jau buvo įkelti, ir laivas 
negaišdamas išplaukė. Paniuręs kapitono padėjėjas Robui ramiai 
pranešė, kad po mūšio aukų buvo tiek daug, jog Tenesio ligoninėse 

vietų nebeliko. Savo keleivius „Karo vanagas“ turėjo nugabenti 658 
mylias aukštyn Tenesiu į Ohają, o tada Ohaju - į Sinsinatį. 


Sužeisti vyrai buvo suguldyti visur — ir apačioje, jūreivių ir 
keleivių kajutėse, ir atviruose deniuose po nesiliaujančiu lietumi. 
Gydytojai buvo tik du —- Robas Džėjus ir kariuomenės gydytojas 
iš Pensilvanijos Džimas Spreigas. Visos atsargos gulėjo sumestos 
didesnėje kajutėje, ir, laivui išplaukus, jau po dviejų valandų Robas 
pastebėjo, kad kažkas vagia medicininį spiritą. Laivui vadovavo 
jaunutis pirmasis leitenantas Kritendonas nuo mūšio dar padū- 
mavusiomis akimis. Robas jį įtikino — atsargas būtina saugoti, ir 
prie durų tuoj pat atsirado ginkluota sargyba. 

Savo medicininio krepšio iš Holdeno Perkėlos nebuvo pasiėmęs. 
Tarp atsargų pamatė chirurginį rinkinį ir laivo mechaniko paprašė 
išgaląsti kelis instrumentus. Bet jų naudoti neturėjo jokio noro. 

— Sužeistiesiems kelionė — baisus vargas, — tarė jis Spreigui. — 
Manau, jei tik įmanoma, operacijas turėtume atidėti, kol juos pri- 
statysime į ligonines. 

Spreigas neprieštaravo. 

— Nelabai mėgstu pjaustyti, — pareiškė ir niekur per daug ne- 
sikišo, palikdamas spręsti Robui. Šis pastebėjo, kad Spreigas ir 
gydyti ne itin mėgsta, bet pavedė prižiūrėti, kaip tvarstomos žaiz- 
dos, ir rūpintis, kad pacientai gautų sriubos ir duonos. 

Robas beveik iš karto suprato: kai kurie vyrai sunkiai sužaloti, 
jiems būtinos skubios amputacijos. 

Savanoriai slaugytojai stengėsi, bet jie buvo naujokai — rašti- 
ninkai, mokytojai, arklininkai — staiga išvydę kraują, skausmą ir 
tokias kančias, kokių neįsivaizdavo. Robas pasirinko kelis pagalbi- 
ninkus amputacijoms, kitus paskyrė darbuotis, vadovaujamiems 
Spreigo: tvarstyti žaizdas, keisti tvarsčius, nešioti vandenį ištroš- 
kusiems, antklodėmis ar milinėmis nuo lietaus dangstyti gulinčius 
ant denio. 

Robas Džėjus norėjo prieiti prie kiekvieno sužeistojo, bet ši- 
tai buvo neįmanoma, todėl prie paciento prieidavo tik tada, jeigu 
slaugytojas pranešdavo, kad žmogui „blogai“. Iš esmės nė vienam 
„Karo vanago“ keleiviui neturėjo būti taip „blogai“, kad neištvertų 
kelionės, bet keli mirė vos ne pačioje kelionės pradžioje. 

Robas liepė iškraustyti visus iš antrojo padėjėjo kajutės ir 
pradėjo amputuoti pasišviesdamas keturiais žibintais. Tą naktį 
pašalino keturiolika galūnių. Daugelis laivo keleivių jau buvo am- 
putuoti anksčiau, ir, Robui kai kuriuos apžiūrint, liūdino prastas 
chirurgų darbas. Devyniolikmetis Petersas buvo netekęs dešinės 
kojos iki kelio, kairės — iki šlaunies, dešinės rankos - iki pat peties. 
Naktį kairės kojos bigė ėmė kraujuoti, o gal kraujavo jau seniai. Jį 
pirmą rado negyvą. 

— Tėveli, aš stengiausi, — raudojo kareivis ilgais šviesiais plau- 
kais ir su skyle nugaroje, pro kurią stuburas baltavo lyg upėtakio 
kaulai. — Aš labai stengiausi. 

— Taip, žinoma, stengeisi. Tu — geras sūnus, — tarė Robas, glos- 
tydamas jam galvą. 

Vieni klykė, kiti gulėjo, susisupę į tylą tarsi į šarvus, dar kiti ver- 
kė ir kažką vebleno. Pamažu iš skausmo trupinėlių Robui pradėjo 
aiškėti visas mūšis. Grantas su keturiasdešimt dviem tūkstančiais 
karių Pitsburg Landinge laukė atvykstančių generolo Don Karlo- 
so Bjuelo pajėgų. Boregardas ir Albertas Džonstonas nusprendė 
pamėginti sumušti Grantą, kol neatkeliavo Bjuelas, ir Sąjungos 
stovyklą užklupo keturiasdešimt tūkstančių konfederatų. Granto 
rikiuotę nubloškė atgal ir kairiajame, ir dešiniajame flange, bet itin 
žiauriame mūšyje atsilaikė centras, kur kovėsi kareiviai iš Ajovos 
ir Ilinojaus. 

Maištininkai sekmadienį paėmė daug belaisvių. Didžiąją Są- 
jungos pajėgų dalį jie nuvijo iki pat upės, tiesiai į vandenį, ir pri- 
spaudė prie stačių pakrantės uolų, tad trauktis nebuvo kur. Bet pir- 
madienio rytą, konfederatams rengiantis viską baigti, iš apyaušrio 
miglos išnėrė laivai, gabenantys Bjuelo dvidešimties tūkstančių 
pastiprinimą, ir mūšis pakrypo kitaip. Tai klaikiai dienai baigian- 
tis, pietiečiai atsitraukė į Korintą. Temstant, kiek tik nuo Šailo 
bažnyčios akys aprėpė mūšio lauką, per lavonus nebuvo matyti 
žemės. O kai kuriuos sužeistuosius surinko ir suguldė laivuose. 


Rytą „Karo vanagas“ slinko pro ryškiai pirmaisiais lapeliais ža- 
liuojančius, tirštai amalo lizdais apžėlusius miškus, žaluma pasi- 
dengusius laukus, tai vienur, tai kitur pražydusius persikų sodus, 
bet Robas nieko nematė. 

Laivo kapitonas ketino ryte ir vakare stoti kokiame pakrantės 
mieste ir pasikrauti malkų. Tuo metu savanoriai turėjo lipti į kran- 
tą ir ieškoti pacientams maisto, vandens. Tačiau Robas Džėjus su 
Spreigu kapitoną privertė stoti ir vidurdienį, kartais net ir po pie- 
tų, nes matė, kad vandens atsargos labai greitai baigsis. Sužeistuo- 
sius kamavo troškulys. 

Robas gerokai nusiminė, nes savanoriai nepajėgė palaikyti 
higienos. Daugelis kareivių iki sužeidimo sirgo dizenterija. Vyrai 
tuštinosi ir šlapinosi ten, kur gulėjo — išvalyti buvo neįmanoma. 
Drabužių pamainos niekas neturėjo, gulint šaltame lietuje, išma- 
tos džiūvo prie kūnų. Slaugytojai daugiausia dalijo karštą sriubą. 

Antrą popietę lietus liovėsi, nušvito karšta saulė, ir Robas len- 
gviau atsiduso, pajutęs šilumą. Bet, drėgmei garuojant nuo denio 
ir Žmonių, „Karo vanage“ tvyrantis baisus dvokas neapsakomai 
sustiprėjo. Smarvę, sakytum, galėjai čiuopte apčiuopti. Laivui su- 
stojus, kartais ateidavo patriotiškų civilių, nešinų antklodėmis, 
vandeniu, maistu. Užlipę jie tik sumirksėdavo pavandenijusiomis 
akimis ir skubėdavo kuo greičiau dingti. Robui atėjo į galvą, kad 
būtų neblogai turėti daktaro Akersono druskos rūgšties. 

Mirusius vyrus užsiūdavo į pačias nešvariausias paklodes. Ro- 
bas atliko dar šešias amputacijas — patys sunkiausi atvejai, ir iš 
trisdešimt aštuonių per visą kelionę mirusių buvo aštuoni iš dvi- 
dešimties jo amputuotųjų. Sinsinatį laivas pasiekė ankstų antra- 
dienio rytą. 

Robas buvo nemiegojęs ir beveik nevalgęs tris su puse dienos. 
Staiga atsakomybė išnyko, ir jis stovėjo prieplaukoje, kvailai spok- 
sodamas, kaip kiti skirsto pacientus grupėmis išvežioti po įvairias 
ligonines. Suguldžius vyrus į ratus, skirtus Pietvakarių Ohajo ligo- 
ninei, Robas Džėjus įlipo ir atsisėdo ant grindų tarp dvejų neštuvų. 


Iškrovus sužeistuosius, jis klaidžiojo po ligoninę, bet judė- 
jo labai lėtai, koja už kojos, nes Sinsinačio oras atrodė tirštas lyg 
grietinė. Ligoninėje Žmonės vis šnairavo į vidutinio amžiaus nesi- 
skutusį ir prasmirdusį milžiną. Pagaliau vienam sanitarui griežtai 
paklausus, ko jam čia reikia, ištarė Šamano vardą. 

Netrukus jį atvedė į nedidelį balkoną, išsikišusį virš operaci- 
nės. Ten jau buvo operuojami pacientai iš „Karo vanago“. Aplink 

stalą stovėjo keturi vyrai, ir vienas pasirodė esąs jo sūnus. Kelias 

ta miego banga, ir jis paniro visa galva lengvai ir nesipriešindamas. 


Neatsiminė, kaip iš ligoninės jį atvedė į Šamano kambarį, kaip 
nurengė. Visą tą dieną, paskui ir naktį sūnaus lovoje miegojo lyg 
negyvas. Kai pabudo trečiadienio rytą, skaisčiai švietė saulė. Kol 
skutosi ir maudėsi, Šamano draugas, paslaugus jaunuolis Kukas, 
iš ligoninės skalbyklos parnešė išvirintus ir išlygintus Robo drabu- 
žius, o tada nubėgo pašaukti Šamano. 

Šamanas buvo sulysęs, bet atrodė sveikas. 

— Gal ką nors žinai apie Aleksą? — iš karto paklausė. 

— Ne. 

Šamanas linktelėjo. Nusivedė Robą į restoraną toliau nuo ligo- 
ninės, kad niekas netrukdytų. Jie sočiai pavalgė kiaušinių ir bulvių 
su mėsa, užgerdami prasta kava, kurioje buvo beveik vien tik su- 
gruzdusi cikorija. Šamanas leido jam nuryti pirmą karštą rūgštimi 
trenkiantį gurkšnį, o tada jau klausinėjo ir, nenuleisdamas akių, 
siurbė visa, kas įvyko „Karo vanage“. 

Robas Džėjus domėjosi medicinos mokykla. Ir pasakė labai 
didžiuojąsis Šamanu. 

— Atsimeni tą seną žydro plieno skalpelį namie? 

— Tokį senovišką, vadinamą Robo Džėjaus peiliu? Kurį šeimo- 
je esą saugome jau daug šimtmečių? 

— Taip, šitą. Jį iš tiesų turime jau daug šimtmečių. Jis atitenka 
pirmajam gydytoju tapusiam sūnui. Dabar jis tavo. 

Šamanas nusišypsojo. 

— Ar nebūtų geriau palaukti gruodžio, kai baigsiu mokyklą? 

— Nežinau, ar galėsiu čionai atvykti tau baigiant. Ketinu eiti į 
kariuomenę gydytoju. 

Šamanas net nusipurtė. 

— Juk tu pacifistas! Nekenti karo. 

— Taip, tikrai nekenčiu, — atsiliepė tėvas, ir jo balsas nuskam- 
bėjo aitriau net už karčią kavą. - Bet juk matai, ką jie daro vieni 
kitiems. 

Jie ilgai sėdėjo, iš vis prisipildančių puodelių siurbčiodami bjau- 
rią kavą, kurios nė vienas nenorėjo — du aukšti vyrai, dėmesingai 

žvelgiantys vienas kitam į akis, negarsiai ir lėtai kalbantys, tarsi 
jiems būti kartu skirta be galo daug laiko. 

Bet vienuoliktą valandą priešpiet abu sugrįžo į operacinę. Su- 
žeistųjų iš „Karo vanago“ antplūdis pareikalavo didžiausių ligoni- 
nės ir jos chirurgų pastangų. Kai kurie dirbo kiaurą naktį ir rytą, 
tad dabar Robertas Džefersonas Koulas operavo vaikiną iš Ohajo, 
kuriam į galvą, pečius, nugarą, sėdmenis ir kojas buvo susmigęs 
spiečius konfederatų šrapnelių. Darbas buvo ilgas ir reikalavo 
kruopštumo, nes kiekvieną metalo gabalėlį reikėjo iškrapštyti, kuo 
mažiau sužalojant audinius, o paskui labai atsargiai susiūti, kad 
raumenys ilgainiui dar galėtų suaugti. 

Nedidelėje galerijoje susibūrę studentai ir keli dėstytojai žiū- 
rėjo, kokie šiurpūs atvejai laukia gydytojų šiame kare. Pirmoje ei- 
lėje sėdintis daktaras Haroldas Meigsas bakstelėjo alkūne Barniui 
Makgovanui ir, kryptelėjęs smakru, parodė vyrą apačioje, šiek tiek 
atokiau nuo chirurgų, kad ne tik netrukdytų, bet ir kad gerai viską 
matytų. Jis, aukštas, žilstelėjęs, jau su pilvuku, stovėjo sukryžiavęs 
rankas ant krūtinės, žvilgsnį įsmeigęs į operacinį stalą, užmiršęs 
viską aplinkui. Stebėdamas, kaip tvirtai ir pasitikėdamas savimi 
dirba chirurgas, pritardamas nejučia linkčiojo galvą, ir abu profe- 
soriai susižvalgę nusišypsojo. 


Robas Džėjus grįžo traukiniu ir į Rok Ailendo stotį atvyko, 
praėjus devynioms dienoms nuo tada, kai iškeliavo iš Holdeno 
Perkėlos. Gatvėje šalia geležinkelio stoties sutiko Polą ir Robertą 
Viljamsus, atvažiavusius į Rok Ailendą apsipirkti. 

— Sveiki, daktarėli! Ką tik iš traukinio? — šūktelėjo Viljamsas. — 
Girdėjau, buvote išvažiavęs. Trumpų atostogų? 

— "Taip. 

— Na, ir kaip — gerai praleidote laiką? 

Robas jau žiojosi atsakyti, bet užsičiaupė. 

— Ačiū, labai maloniai, - negarsiai atsakė. Paskui nuėjo į arkli- 
dę pasiimti Boso ir joti namo. 

SAMDYTAS CHIRURGAS 


RoBAs DžĖjUS RENGĖSI BEVEIK VISĄ VASARĄ. Iš PRADŽIŲ 
svarstė viską sutvarkyti taip, kad perimti praktiką Holdeno Per- 
kėloje kitam gydytojui būtų finansiškai patrauklu, tačiau ilgainiui 
paaiškėjo: tai neįmanoma, nes dėl karo gydytojų nepaprastai stigo. 
Tik susitarė su Tobiju Baru, kad jis trečiadieniais atvyktų į Koulo 
ambulatoriją, o kitu metu - tik prireikus, jei atvejis skubus. Dėl 
paprastesnių bėdų Holdeno Perkėlos žmonės turėjo keliauti pas 
daktarą Barą į Rok Ailendą arba klausti vienuolių slaugytojų pa- 
tarimo. 

Sara niršo — Robui kartais atrodė ne tiek dėl to, kad jis išvyks- 
ta, bet labiau kad ketina stoti „ne ton pusėn“. Ji meldėsi ir vis tarėsi 
su Lusianu Blekmeriu. Sakė - be jo nebus kas ją apgina. 

— Prieš išvykdamas turi parašyti Sąjungos kariuomenei, - lie- 
pė ji, - ir pasiteirauti, ar Alekso kartais nėra jų belaisvių ar sužeis- 
tųjų sąrašuose. 

Robas tokį laišką išsiuntė jau prieš kelis mėnesius, bet sutiko, 
kad jau laikas vėl paklausti, ir tuo pasirūpino. 

Sara labai suartėjo su Liliana. Džeisonas rado labai vykusį 
būdą, tikriausiai su kontrabandą gabenančiais upeiviais, per fron- 
tą jai siųsti laiškus ir konfederatų naujienas. Dar Ilinojaus laikraš- 
čiams nepranešus, Liliana jau pasakojo, kad Džuda P. Bendžami- 
nas gavo aukštesnes pareigas — iš Konfederacijos karo sekretoriaus 
pakilo iki valstybės sekretoriaus. Sara ir Robas kartą pietavo su 
Geigeriais ir Bendžaminu, kai Lilianos pusbrolis buvo atvykęs į 
Rok Ailendą su Hjumu aptarti geležinkelio ieškinio. Bendžaminas 

atrodė protingas ir kuklus, nepanašus į žmogų, laukiantį progos 
tapti naujos šalies vadovu. 

Liliana pasakojo, kad Džeisonui pavojus negresia. Turėjo ka- 
rininko laipsnį ir karinės ligoninės kažkur Virdžinijoje stiuardo, 
kitaip tariant — administratoriaus, pareigas. 

Išgirdusi, kad Robas rengiasi stoti į šiauriečių kariuomenę, vos 
linktelėjo. 

— Melsiuosi, kad, kol vyksta karas, su Džeisonu niekada nesu- 
sitiktumėte. 

— Vargu ar tai įmanoma, — atsiliepė Robas ir patapšnojo jai 
ranką. 

Atsisveikinti norėjo kuo tyliau. Motina Miriama Feročija klau- 
sė nuolankiai, vos ne akmeniniu veidu. Tai vienuoliško gyvenimo 
dalis, galvojo Robas, skirtis su tais, kurie tampa artimi. Vienuolės 
eina ten, kur liepia Dievas; tuo atžvilgiu jos — tarsi kareiviai. 

1862 metų rugsėjo 12 dienos rytą Rok Ailendo garlaivių prie- 
plaukoje jį, nešiną mažu lagaminėliu ir su 2i-šom per petį, paly- 
dėjo Sara. Ji verkė ir bučiavo į lūpas, bučiavo net karštai, nepaisy- 
dama spoksančių žmonių. 

— Tu man brangiausia, —- švelniai pasakė jai. 

Buvo labai nesmagu šitaip ją palikti, bet, įlipęs į laivą ir pamoja- 
vęs, atsikvėpė lengviau. Tuo metu garlaivis ūktelėjo du kartus trum- 
pai ir vieną kartą ilgai, nuo prieplaukos pajudėjo į srovę ir nutolo. 


Beveik visą kelionę upe žemyn jis praleido denyje. Misisipė jam 
visada patiko, buvo įdomu stebėti patį laivybos įkarštį. Tuo metu 
pietiečiai kovėsi narsiau ir beatodairiškiau, jų generolai buvo kur 
kas sumanesni už šiauriečių. Bet federalai, pavasarį užėmę Nau- 
jąjį Orleaną, Sąjungos viršenybę įtvirtino ir Misisipės aukštupyje, 
ir žemupyje. Kontroliuodamos ir Tenesį, ir kitas mažesnes upes, 
federalinės pajėgos savo rankose turėjo laivybos kelią, vedantį tie- 
siai į pažeidžiamą pietiečių papilvę. 

Vienas iš kariuomenės judėjimo centrų tame vandens kelyje 
buvo Kairas, kuriame Robas Džėjus pradėjo kelionę „Karo vana- 
gu“. Ten dabar ir išlipo. Rugpjūčio pabaigoje Kaire potvynio nebe- 
buvo, bet miestas atrodė ne ką geriau, nes jo pakraščiuose stovyk-- 
lavo tūkstančiai kareivių, ir atliekos nuo tokių žmonių sankaupų 

buvo pasklidusios gatvėmis — šiukšlės, šunų gaišenos ir įvairiausi 
puvėsiai krūvomis kėpsojo purve prieš dailius namus. 

Paskui kariškių srautą Robas nusekė iki stovyklos, ten jį su- 
stabdė sargyba. Prisistatęs paprašė nuvesti pas vyresnįjį karininką. 
Netrukus stovėjo priešais 176-ojo Pensilvanijos savanorių pulko 
pulkininką Siblį. Šis pareiškė, kad 176-asis jau turi du pulkui priva- 
lomus gydytojus. Bet pridūrė, kad stovykloje yra dar trys pulkai — 
42- ir 106-asis Kanzaso ir 201-asis Ohajo. Jo nuomone, 106-asis 
turėjo laisvą chirurgo vietą, tad Robas tenai ir patraukė. 

106-ojo vadą pulkininką Frederiką Hiltoną Robas rado sėdintį 
šalia savo palapinės prie mažo stalelio. Jis kramtė tabaką ir kažką 
rašė. Chirurgo jam labai reikėjo. Iš karto prabilo apie leitenanto 
laipsnį („Tuoj pat bus ir kapitono“) ir vienų metų medicinos kari- 
ninko tarnybą, bet Robas dar būdamas namie pasidomėjo ir ge- 
rai viską apgalvojo. Išlaikęs karo chirurgo egzaminą, būtų galėjęs 
tapti majoru, gauti dosnią algą ir išlaikymą bei štabo mediko arba 
bendrosios ligoninės gydytojo pareigas. Tačiau jis žinojo, ko nori. 

— Nereikia nei tarnybos, nei laipsnio. Kariuomenė laikinam 
darbui samdo civilius gydytojus, tad pas jus dirbsiu tris mėnesius 
pagal sutartį. 

Hiltonas gūžtelėjo pečiais. 
rienės, pasirašysite. Aštuoniasdešimt dolerių per mėnesį, arkliu rei- 
kės pasirūpinti pačiam. Uniformos galiu nusiųsti pas siuvėją mieste. 

— Uniformos nenešiosiu. 

Pulkininkas nužvelgė jį tiriamai. 

— Būtų patartina. Vyrai čia — kareiviai, jie nepuls vykdyti civi- 
lio įsakymų. 

— Nesvarbu. 

Pulkininkas Hiltonas abejingai linktelėjo ir išspjovė tabako 
tyrę. Šūktelėjęs seržantą, liepė parodyti daktarui Koului medici- 
nos karininkų palapinę. 

Jiems tenuėjus kelis žingsnius kuopos gatve, suskambo pirmie- 
ji trimito garsai — ženklas sulig saulės laida nuleisti vėliavą. Viskas 
aplinkui nutilo ir sustojo, atsigręžę į vėliavą, vyrai atidavė pagarbą. 

Robui tai buvo pirmas vakaras kariuomenėje, ir ši ceremonija 
jam pasirodė keistai jaudinanti — tarsi religinė bendrystė, siejanti 

čia esančius vyrus, kurie sustingę saliutavo, kol nutilo paskutinė 
virpanti tolimo trimito nata. Paskui stovyklos gyvenimas vėl atgijo. 

Dauguma kareivių gyveno žemose palapinėse, bet seržantas 
žingsniavo prie kūgiškųjų. Robui jos priminė indėnų tipius. Prie 
vienos seržantas sustojo. 

— Jūsų namai, pone. 

— Ačiū. 

Viduje vietos miegoti buvo tik dvi. Vienoje knarkė girtas vy- 
ras, neabejotinai pulko chirurgas. Nuo jo sklido rūgštus kūno ir 
stiprus romo kvapas. 

Robas Džėjus padėjo ant žemės savo mantą ir atsisėdo šalia. 
Daug iki šiol būta klaidų, galvojo jis, nemažai padaryta kvailysčių, 
nors kiti kvailiojo ir daugiau. O dabar svarstė, ar tik šis jo žingsnis 
nebus vienas iš kvailiausių per visą gyvenimą. 


Pulko chirurgas — majoras G. H. Vofendenas. Robas Džėjus 
netrukus sužinojo, kad medicinos mokyklos jis nelankė, tik pasi- 
mokė pas „senąjį daktarą Kovaną“, o paskui jau darbavosi savaran- 
kiškai. Pulkininkas Hiltonas jį pasamdė Topekoje. Nieko geriau už 
majoro algą jis neturėjęs. Ir visiškai neprieštarausiąs, jei chirurgo 
padėjėjas užsiimsiąs sergančiais kareiviais, o jis tuo metu galėsiąs 
iki soties gerti. 

Sergančių kareivių apžiūra užtrukdavo beveik iki vakaro, ir 
kiekvieną dieną ligonių eilė tarsi nesibaigdavo. Pulkas turėjo du 
batalionus. Pirmas — pilnos sudėties, penkių kuopų. Antrame — 
tik trys kuopos. Pulkas gyvavo mažiau negu keturis mėnesius, jį 
formavo tada, kai geriausi vyrai jau tarnavo kariuomenėje. 106- 
asis pasiėmė, kas liko, o antras surinko Kanzaso šiukšles. 

Daugelis Robo apžiūros laukiančių vyrų buvo per seni tarnauti 
kareiviais, daug per jaunų, tarp jų bent pustuzinis dar, ko gero, 
neišaugusių iš paauglio amžiaus. Visų sveikatos būklė labai prasta. 
Dažniausiai skundėsi viduriavimu ir dizenterija, bet Robas matė ir 
įvairiausių karštligių, sunkių peršalimų, sifilio ir gonorėjos, balto- 
sios karštligės ir kitų alkoholizmo požymių, išvaržų ir labai daug 
sergančių skorbutu. 

Viena palapinė buvo skirta ambulatorijai, jai priklausė Jung- 
tinių Valstijų kariuomenės medicinos atsargos — didelė pinta ir 

drobe aptraukta dėžė su įvairiais medicininiais reikmenimis. 
Sprendžiant iš aprašo, ten turėjo būti ir juodosios arbatos, baltojo 
cukraus, kavos ekstrakto, jautienos ekstrakto, sutirštinto pieno bei 
svaigiųjų gėrimų. Robui Džėjui paklausus Vofendeno, kur tie daly- 
kai, chirurgas, regis, įsižeidė. 

— Matyt, išvogta, — atšovė labai nepatenkintas. 

Kelis kartus pavalgęs, Robas suprato, kodėl pulko kareiviai 
taip skundžiasi virškinimo sutrikimais. Susiradęs intendantą, nu- 
sikamavusį antrąjį leitenantą Ziringą, sužinojo, kad kariuomenė 
žmogui per dieną maitinti pulkui skiria aštuoniolika centų. Jie 
virsdavo dienos daviniu — dvylika uncijų riebios sūdytos kiaulie- 
nos, pustrečios uncijos baltųjų pupelių ar žirnių ir aštuoniolika 
uncijų miltų arba dvylika uncijų džiūvėsių. Mėsos paviršius bū- 
davo pajuodęs, o perpjovus geltonavo nuo gedimo. Džiūvėsius 
kareiviai vadino „kirminų peryklomis“, nes dideliuose storuose, 
dažnai pelėsiu apsitraukusiuose jų gabaluose neretai gyvavo lervų 
ir straubliukų kolonijos. 

Kiekvienas kareivis gaudavo davinį ir ant lauželio pats gamin- 
davosi. Paprastai pupas išvirdavo, o mėsą ir sutrupintus džiūvė- 
sius — arba net ir miltus — kepdavo kiaulienos taukuose. Tokia mi- 
tyba drauge su įvairiomis ligomis tūkstančiams skrandžių reiškė 
tikrą nelaimę. Išviečių nebuvo. Vyrai tuštinosi kur papuola, daž- 
niausiai už palapinių, bet daugelis viduriuojančių tiek nenubėg- 
davo ir reikalą atlikdavo tarp savosios ir kaimynų. Stovyklos tvai- 
kas priminė „Karo vanagą“, ir Robui Džėjui rodėsi, kad išmatomis 
dvokia visa kariuomenė. 

Jis suprato nieko negalįs padaryti dėl mitybos, bent iš karto, 
tačiau neabejojo, kad gyvenimo sąlygas būtina gerinti. Kitą po- 
pietę, baigęs sergančių apžiūrą, nuėjo ten, kur pirmo bataliono C 
kuopos seržantas pustuzinį vyrų mokė kautis su durtuvu. 

— Seržante, ar žinote, kur rasti kastuvų? 

— Kastuvų? Na, taip, žinau, — suklusęs atsiliepė seržantas. 

— Tada duokite šiems vyrams kiekvienam po kastuvą — tegu 
iškasa griovį. 

— Pone, griovį? - seržantas įsispoksojo į tą keistą žmogų duks- 
liais juodais drabužiais, suglamžytais marškiniais, virveliniu ka- 
klaraiščiu ir juoda plačiakrašte neuniformine skrybėle. 

— Taip, griovį, - patvirtino Robas. - Štai čia. Dešimties pėdų 
ilgio, trijų pėdų gylio ir šešių pėdų pločio. 

Tas civilis gydytojas buvo stambus ir tvirtas. Atrodė labai ryž- 
tingai nusiteikęs. Be to, seržantas žinojo, kad jo pareigos atitinka 
pirmojo leitenanto laipsnį. 

Netrukus, Robui su seržantu stebint, o šešiems vyrams uoliai 
kasant, kuopos gatve atžingsniavo pulkininkas Hiltonas ir pirmo 
bataliono C kuopos kapitonas Irvinas. 

— Kas čia, po velnių, vyksta? — pulkininkas Hiltonas atsigręžė 
į seržantą. Šis žioptelėjo ir pažvelgė į Robą Džėjų. 

— Pulkininke, jie kasa išvietę, - tarė Robas. 

— Išvietę? 

— Taip, pone, vietą tuštintis. 

— Žinau, kas yra išvietė. Šiems vyrams naudingiau mokytis 
durti priešininką. Netrukus jie turės stoti į mūšį. Dabar rodome, 
kaip turi žudyti maištininkus. Šitas pulkas konfederatus šaudys, 
badys, kapos, o jei prireiks, šiksim ant jų ir myšim, kol nudvės. Bet 
išviečių nekasim! 

Vienas vyras su kastuvu garsiai nusikvatojo. Seržantas, žiūrė- 
damas į Robą, plačiai šypsojosi. 

— Ar aišku, chirurgo padėjėjau? 

Robas Džėjus nesišypsojo. 

— Taip, pulkininke. 

Tai buvo ketvirta jo diena 106-ajame pulke. Paskui — dar aš- 
tuoniasdešimt šešios. Kasdien skaičiuojamos, slinko labai lėtai. 


50 


SŪUNAUS LAIŠKAS 


Sinsinatis, Ohajas 
1863 metų sausio 12 diena 


Brangus tėti, 
aš jau galiu priimti Robo Džėjaus skalpelį! 

Sveikinimo kalbą pasakė pulkininkas Piteris Brando- 
nas, pirmasis vyriausiojo chirurgo Viljamo A. Hamondo 
padėjėjas. Kai kam ji pasirodė puiki, bet mane nuvylė. 

Daktaras Brandonas sakė, kad gydytojai per visą istoriją 
rūpinosi savo kariuomenės medicinos poreikiais. Pateikė 
daugybę pavyzdžių — ir žydų iš Biblijos, ir graikų, ir romė- 
nų, ir t. t. Paskui daug kalbėjo apie puikias galimybes, kurios 
kare atsiranda gydytojams Jungtinių Valstijų kariuomenėje, 
apie atlyginimus ir apie atpildą už tarnavimą savo šaliai. 

Laukėme, kad primintų šlovingiausius mūsų naujosios 
profesijos vardus — Platoną ir Galeną, Hipokratą ir An- 
drių Vezalijų, o jis šnekėjo kaip kariuomenės verbuotojas. 
Nors, tiesą sakant, to visiškai nereikėjo. Iš mano kurso — 
trisdešimt šešių gydytojų — septyniolika jau apsisprendė 
stoti į kariuomenės medicinos tarnybą. 

Žinau, suprasi mane, jei pasakysiu, kad lengviau atsi- 
kvėpiau, mamai atsisakius kelionės į Sinsinatį, nors būčiau 
labai džiaugęsis, ją matydamas. Traukiniuose, viešbučiuo- 
se ir kitur šiais laikais tokios grūstys ir purvas, kad mote- 
riai, keliaujančiai vienai, neišvengiamai tektų nepatogumų, 

jei tik ne blogiau. Man ypač trūko tavo dalyvavimo, ir tai 
dar viena priežastis nekęsti karo. 

Polo Kuko tėvas, Zenijoje prekiaujantis pašarais ir 
grūdais, į ceremoniją atvyko, o paskui mums abiem iškėlė 
tikrą puotą su vynu, pasakė tostų ir daug gražių žodžių. 
Polas — vienas tų, kurie eina į kariuomenę. Jis labai links- 
mas ir nuolat pokštauja, bet tai tik apgaulinga išorė: mūsų 
kurse jis buvo pats gabiausias ir gavo diplomą surnma cum 
laude. Padėdavau jam laboratorijoje, o jis man padėjo pel- 
nyti magna cum laude, nes, baigus skaityti, kas užduota, 
mane klausinėdavo aršiau už bet kurį mūsų profesorių. 

Po tų pietų jis su tėvu nuėjo į Paiko operos teatrą pa- 
siklausyti Adelinos Pati koncerto, o aš grįžau į polikliniką. 
Labai aiškiai žinojau, ką noriu padaryti. Medicinos moky- 
klą ir ligoninę jungia plytomis apmūrytas tunelis po De- 
vintąja gatve. Juo naudotis gali tik gydytojai. Ištikus sku- 
biam atvejui, takas turi būti laisvas, todėl studentams ten 
vaikščioti draudžiama — jie turi pereiti gatvę viršuje, nors 
būtų ir bjauriausias oras. Nusileidau į mokyklos rūsį dar 
jausdamasis esąs studentas ir žengiau į lempų nušviestą 
tunelį. Išėjęs kitame gale ir atsidūręs ligoninėje, kažkaip 
pirmą kartą pajutau — esu gydytojas! 

Tėti, priėmiau pasiūlymą dvejus metus dirbti Pietvaka- 
rių Ohajo ligoninėje. Mokės tik tris šimtus dolerių per me- 
tus, bet daktaras Bervinas sako, kad vėliau, gavęs chirurgo 
vietą, galiu tikėtis gerų pajamų. „Niekada nemenkink paja- 
mų svarbos, — sakė. — Turi atsiminti, kad žmonės, apmau- 
daujantys dėl gydytojų pinigų, paprastai yra negydytojai: 

Bervinas su Makgovanu vis ginčijasi, kuris priglaus po 
savo sparnu — net nejauku, kad man šitaip sekasi. Prieš ke- 
lias dienas Barnis Makgovanas išdėstė štai tokį mano ateities 
planą: kelerius metus padirbėčiau su juo kaip jaunesnysis 
padėjėjas, paskui išrūpintų anatomijos profesoriaus padėjė- 
jo vietą, o vėliau, jam dėl amžiaus traukiantis, būčiau, pasak 
jo, pasirengęs perimti patologijos profesoriaus mantiją. 

Man visko pasirodė per daug, net galva apsvaigo, nes 
visada svajojau tapti tik gydytoju. Galų gale juodu sudarė 

man labai naudingą programą. Lygiai kaip aną vasarą, ry- 
tais darbuosiuosi operacinėje su Bervinu, popiet - patolo- 
gija su Makgovanu, tik jau neužsiimsiu nešvariais studen- 
tų darbais, dirbsiu kaip gydytojas. Jie labai malonūs, bet aš 
dar nežinau, ar apskritai noriu įsikurti Sinsinatyje. Pasi- 
ilgstu gyvenimo mažoje apylinkėje, kur visus gerai pažįstu. 

Sinsinatis jausmais ir nuotaikomis kur kas pietietiš- 
kesnis už Holdeno Perkėlą. Bilis Henridas keliems patiki- 
miems draugams prisipažino, kad baigęs stos gydytoju į 
konfederatų kariuomenę. Prieš dvi dienas su Henridu ir 
Kuku surengėme atsisveikinimo pietus. Buvo keista ir liū- 
dna, nes abu žinojo, kur kitas ketina eiti. 

Žinia, kad prezidentas Linkolnas pasirašė deklaraciją, 
suteikiančią vergams laisvę, čia sukėlė daug pykčio. Su- 
prantu — nemėgsti prezidento dėl jo vaidmens naikinant 
saukus, bet aš gerbiu jį už tai, kad išlaisvino vergus, ir ne- 
svarbu, kokie šiuo atveju politiniai jo tikslai. Čionykščiai 
šiauriečiai veikiausiai pasiryžę aukotis, jei mano, kad taip 
gelbsti Sąjungą, bet visiškai nepageidauja, kad karas vyktų 
dėl vergijos panaikinimo. Atrodo, daugumai nepriimtinos 
aukos, jeigu kruvinos kovos tikslas — išlaisvinti negrus. 
Antrojo Bulrano ir Antitamo mūšiai atnešė baisių nuosto- 
lių. Dabar ateina žinių apie skerdynes prie Frederiksbergo, 
kur beveik trylika tūkstančių Sąjungos karių krito, steng- 
damiesi užimti pietiečių ginamą aukštumą. Daugelis, su 
kuo teko kalbėti, apimti nevilties. 

Nuolat nerimauju dėl tavęs ir Alekso. Galbūt išgirdęs 
supyksi, bet pradėjau melstis, nors nežinau kam, ir visada 
prašau tik vieno — kad abu grįžtumėte namo. 

Labai prašau rūpintis ne tik kitų, bet ir savo sveikata. 
Ir atsimink: yra žmonių, kuriems tavo stiprybė ir gerumas 
yra jų gyvenimo pamatas. 

Tavo mylintis sūnus 
Šamanas 
(Daktaras! Robertas Džefersonas Koulas) 

MUZIKANTAS 


GYVENTI PALAPINĖJE, VĖL MIEGOTI ANT ŽEMĖS PASIRODĖ NE 
taip sunku, kaip Robas Džėjus bijojo. Sunkiau buvo atsakyti sau 
į be paliovos kamuojančius klausimus: kodėl, po galais, jis čia, ir 
kuo baigsis šitas klaikus pilietinis karas. Šiauriečių reikalai ir to- 
liau klostėsi prastai. 

— Pralaimime tiek, kad, matyt, niekaip nelaimėsime, — vieną 
šiek tiek blaivesnę akimirką pareiškė majoras G. H. Vofendenas. 

Dauguma kareivių, tarp kurių gyveno Robas Džėjus, laisvu 
laiku be atodairos gėrė, ypač kai gaudavo algą. Gėrė siekdami 
užsimiršti, prisiminti, atšvęsti, užjausti vienas kitą. Purvu ap- 
tekę ir dažnai girti jauni vyrai buvo tarsi kautis parengti ir už 
pavadžio laikomi šunys, kaip matyti, nesuvokiantys gresiančios 
mirties, trokštantys kibti į gerklę prigimtiniams priešams — ki- 
tiems amerikiečiams, be abejo, tokiems pat purviniems ir taip 
pat dažnai girtiems. 

Kodėl jie taip troško žudyti konfederatus? Iš tikro tai suvokė 
gal tik vienas kitas. Robas Džėjus matė, kad karas jiems pats savai- 
me tapo tikslu, įgijo savarankišką prasmę, amžiams nutolusią nuo 
tikrųjų jo priežasčių ir interesų. Jie veržėsi į kovą, nes karas tapo 
tikrovės dalimi, buvo oficialiai paskelbta, kad žudyti yra puiku ir 
patriotiška. To buvo gana. 

Robas norėjo staugti ir rėkti ant jų, užrakinti generolus ir po- 
litikus į tamsų kambarį lyg neklusnius, padykusius vaikus, čiupti 
visus už kokios kolektyvinės pakarpos, kaip reikiant papurtyti ir 
surikti: „Kas jums pasidarė? Kas, po galais, jums pasidarė? 

Bet, užuot šitaip pasielgęs, kasdien gydė sergančius, dalijo ipe- 
kakuaną, chininą ir analgetikus, o vaikščiodamas neatitraukdavo 
akių nuo žemės tarsi žmogus, apsigyvenęs milžiniškoje atmatų 
duobėje. 

Paskutinę tarnybos 106-ajame Kanzaso pulke dieną Robas su- 
sirado apskaitininką, pasiėmė savo aštuoniasdešimt dolerių, grįžo 
prie savo kūgiškosios palapinės, užsimetė ant peties mi-šom ir pasi- 
ėmė lagaminėlį. Majoras G. H. Vofendenas, susisukęs į guminį ap- 
siaustą, neatsimerkė ir nė žodžio nemurmtelėjo atsisveikindamas. 

Prieš penkias dienas 176-ojo Pensilvanijos pulko vyrai netvar- 
kinga rikiuote atžingsniavo prie garlaivių ir Misisipe išplaukė į 
pietus, ten, kur vyko mūšiai. Dabar iš kitų laivų į krantą plūdo 
kitas pulkas — 131-asis Indianos. Kareiviai statė palapines toje pa- 
čioje vietoje, kur dar neseniai gyveno pensilvaniečiai. Susiradęs 
pulko vadą, Robas Džėjus išvydo vaikiško veido, dar nė trisdešim- 
ties neturintį pulkininką Alonzą Simondsą. Šis pasakė labai ieškąs 
gydytojo. Ankstesniojo trijų mėnesių tarnyba buvo ką tik pasibai- 
gusi, ir jis grįžo į Indianą. Padėjėjo niekada neturėjo. Simondsas 
smulkiai išklausinėjo daktarą Koulą, ir tai, ką sužinojo, jam, matyt, 
patiko, bet, Robui pradėjus sakyti, kad sutiksiąs tik esant tam ti- 
kroms sąlygoms, pulkininkas Simondsas ėmė abejoti. 

106-ajame pulke apžiūrėtus ligonius Robas Džėjus buvo rū- 
pestingai suregistravęs. 

— Beveik kiekvieną dieną gulėjo ar mano apžiūros eilėje laukė 
trisdešimt šeši procentai vyrų. Kai kuriomis dienomis ir daugiau. 
Kokie jūsų sergamumo skaičiai? 

— Tų sergančių turime nemažai. 

— Pasistengčiau, kad turėtumėte daugiau sveikų vyrų, pulki- 
ninke, bet reikėtų jūsų pagalbos. 

Simondsas pulkininku buvo dar tik keturis mėnesius. Jo šeima 
Fort Veine turėjo žibalinių lempų gaubtų gamyklą, ir jis žinojo, 
kaip viskas gali žlugti dėl apsirgusių darbininkų. 131-asis Indianos 
pulkas buvo sudarytas prieš keturis mėnesius, kareiviai visiškai 
„Žali“, bet po kelių dienų teko stoti sargybon Tenesyje. Simondsas 
neabejojo: jam labai pasisekė, kad su priešu įvyko tik pora men- 
kų susišaudymų, kuriuos galėtum vadinti kontaktu. Pulkas neteko 
dviejų karių, vienas buvo sužeistas, bet karštligė kareivius kasdien 

guldė taip, kad konfederatai, jei tik būtų žinoję, jo pulką būtų be 
vargo sutrynę į dulkes. 

— Ką turiu padaryti? 

— Jūsų kareiviai renčia palapines ant šūdų krūvų, paliktų Pen- 
silvanijos 176-ojo. Ir vanduo čia labai prastas — jį semia iš upės, 
kurią teršia jūsų pačių nuotekos. Kitoje stovyklos pusėje yra ne- 
naudotas plotas, iki jo - mažiau negu mylia. Ten teka švarūs šalti- 
niai; į juos įvarę vamzdžius, visą žiemą turėtumėte gero vandens. 

— Viešpatie mieliausias! Reikėtų sukarti visą mylią einant tartis 
su kitais pulkais. Arba laukti, kad jų karininkai ateitų pasikalbėti 
su manimi. 

Valandėlę jie žvelgė vienas į kitą, ir pulkininkas Simondsas ap- 
sisprendė. Nuėjęs pas viršilą, pasakė: 

— Duglasai, įsakyk ardyti palapines! Pulkas kelsis į kitą vietą. 

Tada grįžo ir su tuo užsispyrusiu daktaru aptarė kitus reikalus. 

Robas ir vėl atsisakė karinio laipsnio. Prašė samdyti trims mė- 
nesiams kaip chirurgo padėjėją. 

— Vadinasi, negavęs, ko norite, bet kada galėsite išvykti, — 
įžvalgiai pastebėjo jaunasis pulkininkas. Pagyvenęs daktaras ne- 
siginčijo, ir pulkininkas Simondsas pakėlė akis. - Ko dar norite? 

— Išviečių, — tarė Robas Džėjus. 


Žemė buvo kieta, bet dar neįšalusi. Per pusdienį atsirado grio- 
viai, jų pakraščiuose — rąstai ant vienos pėdos aukščio stulpelių. 
Visoms kuopoms buvo paskelbtas įsakymas: pagauti tuštinantis 
ir šlapinantis bet kur, išskyrus numatytas išvietes, sulauks greitų 
ir griežtų bausmių. Kilo pasipiktinimas. Vyrams reikėjo ko nors 
nekęsti ir iš ko nors šaipytis, ir Robas suprato atitikęs šį poreikį. 
Jam einant pro šalį, jie baksnojo vienas kitam, spoksojo ir piktai 
vaipėsi, tyčiodamiesi iš juokingo civilio ir jo vis labiau nusidėvin- 
čių drabužių. 

Pulkininkas Simondsas jiems apie savo vargus ilgai galvoti ne- 
leido. Statyboms skyręs keturias dienas, sulaukė daugelio papras- 
tų, pusiau į žemę įkastų rąstinių, velėna apdėtų trobelių. Jos buvo 
drėgnos, prastai vėdinosi, bet nuo darganos saugojo geriau negu 
palapinės, o nedidelis ugniakuras viduje leido vyrams išsimiegoti 
ir šaltą naktį. 


ŠAMANAS 405 


Simondsas buvo geras vadas, tad ir karininkus surinko pado- 
rius. Pulko intendantu tarnavo kapitonas Meisonas. Jis visai ne- 
sunkiai suprato skorbuto ryšį su maistu, nes Robas galėjo pateikti 
daug pavyzdžių, kaip tas negalavimas veikia kareivius. Juodu veži- 
mu nuriedėjo į Kairą ir nupirko kelias statines kopūstų ir morkų. 
Tas daržoves imta dalyti su maisto daviniu. 

Kituose stovyklos daliniuose skorbutas buvo dar dažnesnis, 
bet Robo Džėjaus pastangos kalbėtis su tų pulkų gydytojais liko 
bevaisės. Jiems, matyt, labiau rūpėjo būti karininkais, o ne gydy- 
tojais. Visi vaikščiojo uniformuoti, du nešiojo kardus lyg rikiuotės 
karininkai, o Ohajo pulko chirurgas vilkėjo uniformą su jam pagal 
užsakymą pasiūtais spurguotais epoletais kaip vienas kadaise pa- 
veikslėlyje Robo matytas pasipūtęs prancūzų generolas. 

Jis pats, priešingai, laikėsi savo — civilio — įvaizdžio. Pulko 
skrandžio dieglius, jam davė mėlyną vilnonę milinę. Robas padė- 
kojęs ją paėmė, bet, nunešęs į miestą, paprašė nudažyti juodai ir 
prisiūti paprastas kaulines sagas. Jam patiko apsimesti tuo pačiu 
kaimo gydytoju, tik laikinai persikrausčiusiu į kitą miestą. 

Stovykla daugeliu atžvilgiu iš tiesų buvo nedidelis miestas, 
nors gyvenamas vien vyrų. Pulkas turėjo savo paštą, jo viršininkas 
ir laiškanešys buvo kapralas Amasa Dekeris. Trečiadienio vaka- 
rais pratybų aikštėje orkestras rengdavo koncertus, kartais, gro- 
jant kokią žinomą dainą, pritardavo ir kareiviai. Prekijai į stovyklą 
atgabendavo įvairių prekių. Gaudamas per mėnesį trylika dolerių, 
eilinis kareivis negalėjo sau leisti dažnai pirkti sūrio po penkiasde- 
šimt centų už svarą ar sutirštinto pieno po septyniasdešimt penkis 
centus už skardinę, bet svaigalų pirkdavo dažnai. 

Robas Džėjus kelis kartus per savaitę pasilepindavo saldžiais 
sausainiais už šešis po ketvirtį dolerio. Didelėje palapinėje studiją 
įsirengė fotografas, ir vieną dieną Robas, sumokėjęs dolerį, gavo 
ferotipiją su savo atvaizdu, kuriame sėdėjo rimtas ir sustingęs. Tą 
fotografiją iš karto nusiuntė Sarai kaip įrodymą, kad jos vyras te- 
bėra gyvas, sveikas ir ją širdingai myli. 


Kartą su neapmokytais kareiviais atsidūręs priešo akivaizdoje, 
pulkininkas Simondsas tvirtai nusprendė, kad daugiau to nebus. 

Per žiemą kareivius vaikė negailėdamas. Rengė pratybų žygius po 
trisdešimt mylių, ir Robas Džėjus gaudavo daugiau pacientų, nes kai 
kurie vyrai, nešdami kareivio mantą ir sunkią graižtvinę muškietą, 
pasitempdavo raumenis. Kitiems nuo sunkiomis šovinių dėžutėmis 
apkabinėtų diržų atsirasdavo išvaržų. Būriai vis mokėsi kautis dur- 
tuvais, o Simondsas reikalavo nuolat pratintis užtaisyti muškietas: 

— Lyg įniršęs dantimis plėši popierių nuo užtaiso. Pili paraką į 
vamzdį, stumi tenai Minjė kulką, iš paskos - tą patį popierių vietoj 
kamščio ir viską grūdi žemyn iki galo. Čiumpi iš krepšio kapsulę, 
mauni ant daužiklio. Tavo gražuolė paruošta, nusitaikai ir - ugnis! 

Tuos judesius jie kartojo be galo. Simondsas sakė Robui norįs, 
kad jo žmonės galėtų užtaisyti ir šauti bet kada - pažadinti iš gi- 
laus miego, apimti panikos, drebėdami iš jaudulio ar baimės. 

Tokiu pat tikslu, siekdamas, kad kareiviai įprastų nedvejodami 
vykdyti įsakymus, o ne priešgyniautų karininkams ar juos plūstų, 
pulkininkas rengė nuolatines rikiuotės pratybas. Keletą kartų, kai 
viską užklojo sniegas, Simondsas iš Kairo kelių tarnybos skolinosi 
didžiulius medinius volus, ir kariuomenės arklių kinkiniai tol juos 
tampydavo po rikiuotės aikštę, kol ši likdavo lygi ir kieta, vėl tin- 
kama kuopoms žygiuoti pagal pulko orkestro grojamus maršus ir 
greitus fokstrotus. 

Tokią giedrą žiemos dieną, eidamas pakraščiu rikiuotės aikš- 
tės, kurioje mokėsi žygiuoti kelių būrių kareiviai, Robas Džėjus 
žvilgtelėjo į šone sėdintį orkestrą ir pastebėjo, kad vienas pūtikas 
ant skruosto turi vyndėmę. Sunkus žalvarinis instrumentas muzi- 
kantui gulėjo ant kairio peties, žiemiškoje saulėje už nugaros auksu 
tviskėjo ilgas vamzdis ir plati gerklė, o jam apžiojus pūstuką ir pu- 
čiant — orkestras grojo „Valio, Kolumbija!“ — žandai tai baisiai išsi- 
pūsdavo, tai subliūkšdavo. Žandams pildantis oru, tamsiai raudona 
žymė po dešine akimi patamsėdavo lyg koks mirkčiojantis ženklas. 

Devynerius ilgus metus Robas Džėjus sustingdavo iš įtampos, 
kai tik pasitaikydavo sutikti žmogų su dėme ant veido, bet dabar 
jis tik nuėjo toliau priimti ligonių, lyg savaime žingsniuodamas 
įkyriai garsios muzikos ritmu iki pat ambulatorijos palapinės. 

Kitą rytą, išvydęs orkestrą žygiuojant per aikštę groti pirmo 
bataliono rikiuotės apžiūrai, akimis paieškojo to muzikanto su 
žyme ant skruosto, bet jo ten nebuvo. 

Robas Džėjus pasuko pro trobelių eilę, kur gyveno orkestras, ir 
tuoj pat pamatė tą vyrą — šis nuo virvės rinko sušalusius skalbinius. 

— Sustingę kaip negyvėlio pimpalas, - bjaurėdamasis tarė Ro- 
bui. —- Kokia prasmė vidury žiemos rengti apžiūras? 

Robas veidmainiškai pritarė, nors pats tas apžiūras pasiūlė, 
kad vyrai būtų priversti išsiskalbti nors vieną kitą drabužį. 

— Gavai išeiginę? 

Vyras metė niaurų žvilgsnį. 

— Rikiuotėje nežygiuoju. Aš raišas. 

Jam nueinant su glėbiu suledėjusių drabužių, Robas įsitikino, 
kad tai tiesa. Šitas pūtikas būtų ardęs tvarkingą karinio orkestro 
simetriją. Dešinė koja atrodė šiek tiek trumpesnė už kairę, ir eida- 
mas jis pastebimai šlubavo. 


Robas Džėjus grįžo į savo trobelę ir šaltoje prieblandoje atsisė- 
do ant apsiausto, ant pečių užsimetė antklodę. 

Vienuolika metų. Jis gerai prisiminė tą dieną. Galėjo tiksliai 
išvardyti visus ligonius, kuriuos lankė tuo metu, kai Makva-ikva 
buvo išniekinta, o paskui nužudyta. 

Galvojo apie tuos tris vyrus, pasirodžiusius Holdeno Perkėloje 
prieš pat žmogžudystę ir tuoj pat dingusius. Per vienuolika metų 
jis nieko apie juos nesužinojo, išskyrus tik tai, kad buvo „baisūs 
girtuokliai“. 

Apsimetėlis pastorius, tėvas Elvudas Patersonas, jo gydytas 
nuo sifilio. 

Stambus, fiziškai labai stiprus storulis Henkas Kofas. 

Liesas jaunuolis, kitų vadintas Lenu. Kartais Leniu. Su vyndė- 
me ant skruosto po dešine akimi. Ir šlubas. 

Jau anaiptol nebeliesas, jeigu čia tas pats. Kita vertus, jau ir 
nebe jaunuolis. 

Čia tikriausiai ne tas, kurio jis ieško, tarė sau Robas. Visiškai 
įmanoma, kad Amerikoje yra ne vienas raišys su dėme ant veido. 

Net ir nereikia, kad čia būtų tas žmogus. Suprato nebenorįs jo 
surasti. Ką gi darytų, jei pasirodytų, kad muzikantas yra tas Lenis? 
Perrėžtų gerklę? 

Sėdėjo sukaustytas bejėgiškumo. 

Makvos mirtį jis iki šiol saugojo tarsi paslėptą atskirame sie- 
los kamputyje. Dabar ta kertelė atsivėrė kaip Pandoros skrynia, ir 

Robas pajuto, kaip giliai viduje ima augti jau beveik užmiršta le- 
dinė vėsa, šaltis, niekaip nesusijęs su mažos trobelės temperatūra. 

Išėjęs patraukė prie palapinės, tarnavusios kaip pulko raštinė. 
Viršila buvo Stivenas Duglasas — pavardė nuo senatoriaus skyrėsi 
tik viena raide. Žinojo, kad daktarui vis prireikia pulko žmonių 
duomenų. Buvo sakęs — niekada nematė karo gydytojo, taip rū- 
pestingai tvarkančio medicininius įrašus. 

— Dirbsite su popieriais, daktare? 

— Šiek tiek. 

— Darbuokitės kiek tinkamas. Pasiuntinys nuėjo atnešti karš- 
tos kavos. Kai grįš, įsipilkite. Tik labai prašyčiau neaplaistyti tų 
prakeiktų mano įrašų! 

Robas Džėjus pažadėjo neaplaistysiąs. 

Orkestras buvo priskirtas štabo kuopai. Seržantas Duglasas 
kiekvienos kuopos įrašus laikė tvarkingai sudėtus į atskiras pilkas 
dėžutes. Robas rado štabo kuopos dėžutę, viduje atskiras, virvele 
surištas, pluoštas kortelių buvo pažymėtas užrašu „Indianos 131- 
ojo pulko orkestras“. 

Korteles vertė po vieną. Leonardo vardo orkestre nebuvo, bet, 
radęs vieną kortelę, Robas išsyk ir be jokių abejonių suprato, kad 
tai tas žmogus — taip kartais pajusdavo, gyvens ligonis ar mirs. 


Ordvėjus, Laningas A., eilinis. Gyvenamoji vieta — Vinsene- 
sas, Indiana. Priimtas vienų metų tarnybai 1862 m. liepos 28 d. 
Įrašymo tarnybon vieta — Fort Veinas. Gimimo vieta — Vinsene- 
sas, Indiana. Gimimo data - 1836 m. lapkričio 11 d. Ugis - 5 pėdos 
ir 8 coliai. Vidutinio kūno sudėjimo. Akys pilkos. Plaukai rudi. Pri- 
imtas ribotai tarnybai kaip muzikantas (mi-bemnol bosinis korne- 
tas) ir pagalbinis darbininkas (dėl neįgalumo). 


c2 


KARIUOMENĖS ŽYGIAI 


ROBO SUTARTIS BUVO PASIBAIGUSI JAU PRIEŠ KELIAS SAVAITES, 
kai pulkininkas Simondsas atėjo pasikalbėti dėl jos atnaujinimo. 
Tuo metu pavasarinės karštligės jau siaubė kitus pulkus, bet India- 
nos 131-0jo tarsi ir nelietė. Vyrai skundėsi peršalimais dėl drėgnos 
žemės ir praskydusiais viduriais dėl mitybos, bet Robo Džėjaus 
apžiūros laukiančių ligonių eilės buvo trumpiausios per visą jo 
darbo kariuomenėje laiką. 

Pulkininkas Simondsas žinojo, kad kiti trys pulkai kamuoja- 
mi karštligės ir drugio, o jo laikėsi palyginti neblogai. Kai kuriuos 
pagyvenusius vyrus, apskritai neturėjusius patekti kariuomenėn, 
jis išsiuntė namo. Dauguma kitų buvo utėlėti, nešvariais kaklais ir 
kojomis, niežinčiomis kirkšnimis, per daug gėrė viskio. Bet atro- 
dė liesi ir sutvirtėję po ilgų žygių pėsčiomis, užgrūdinti nuolatinių 
pratybų, energingi ir žibančiomis akimis, nes chirurgo padėjėjas 
Koulas kažkaip sugebėjo įvykdyti tai, ką žadėjo — vyrai peržie- 
mojo ir liko tinkami tarnauti. Iš šešių šimtų pulko žmonių per 
žiemą mirė septyni, mirštamumas — dvylika iš tūkstančio. Paly- 
ginti nesunku - kituose pulkuose mirė penkiasdešimt aštuoni iš 
tūkstančio, o dabar, prasidėjus karštligėms, tas skaičius turėjo dar 
gerokai paaugti. 

Tad pulkininkas pas savo gydytoją atėjo išmintingai nusitei- 
kęs, ir Robas Džėjus nedvejodamas pasirašė sutartį dar trims mė- 
nesiams — gerą padėtį mokėjo vertinti. 

Dabar, pasakė Simondsui, reikia sukurti sanitarų tarnybą, rei- 
kalingą pulkui mūšyje. 


410 NOAH GORDON 


Civilinė Sanitarijos komisija karo sekretorių spaudė tol, ko! 
galų gale Potomako armijoje atsirado sanitarinių vežimų ir neštu- 
vų nešikų, bet toliau reforma nebejudėjo, ir vakarų pusėje sužeis- 
taisiais niekas taip nesirūpino. 

— Pasirūpinsime patys, - pasakė Robas Džėjus. 

Juodu su Simondsu sėdėjo prie ambulatorijos palapinės, rūkė 
cigarus, leisdami dūmus į šylantį pavasario orą, o Robas pasakojo 
apie kelionę „Karo vanagu“ į Sinsinatį. 

— Kalbėjau su žmonėmis, kurie sužeisti mūšio lauke gulėjo dvi 
dienas. Visa laimė, kad lijo, nes vandens jie neturėjo. Vienas sakė, 
kad naktį visai šalia jo atėjusios kiaulės puolė ėsti kūnus. Kai kurie 
dar buvo gyvi. 

Simondsas linktelėjo. Buvo girdėjęs apie visas tas šiurpias 
smulkmenas. 

— Ko jums reikia? 

— Po keturis žmones iš kiekvienos kuopos. 

— Norite, kad su neštuvais bėgiotų visas būrys? — priblokštas 
atsiliepė Simondsas. — Šiam pulkui ir šiaip stinga žmonių. Neštu- 
vų nešikai mūšio laimėti man nepadės, - jis susimąstęs įsispokso- 
jo į cigaro galiuką. — Dar turiu daug senų ir nepajėgių — tų iš viso 
nereikėjo imti į kariuomenę. Pasirinkite iš jų. 

— Ne. Mums reikia vyrų, kurie apšaudomi nusigautų iki kitų ir 
juos pargabentų ten, kur saugu. Seni ir paliegę nepajėgs. 

Robas Džėjus žvelgė į šitą susirūpinusį jauną žmogų. Buvo jau 
pamėgęs pulkininką ir drauge jo gailėjo. Simondsas mylėjo savo 
kareivius ir norėjo juos apsaugoti, bet jam teko nepavydėtinas 
darbas — nepaisyti žmonių gyvybių, lyg jos būtų kulkos, maisto 
daviniai ar malkos. 

— Ojeigu paimčiau iš pulko orkestro, — pasiūlė Robas. — Šiaip 
jie gali beveik visą laiką dūduoti ir čirpinti, o po mūšio tegu čium- 
pa neštuvus. 

Pulkininkas Simondsas su palengvėjimu atsiduso. 

— Puiku. Paprašykite orkestro vadovo skirti jums žmonių. 


Orkestro vadovas Vorenas Fitsas, prieš užsirašydamas į ka- 
riuomenę Fort Veine, šešiolika metų buvo batsiuvys. Kadaise gavo 
neblogą muzikinį išsilavinimą ir jaunystėje Saut Bende kelerius 

metus siekė įsteigti muzikos mokyklą. Bet prasiskolinęs tą mies- 
tą paliko ir nuo tada, karčiai atsidusęs, ėmėsi tėvo amato - tapo 
batsiuviu. Užsidirbdavo kukliam,-bet padoriam gyvenimui ir ret- 
karčiais turėdavo muzikos pamokų: mokė skambinti pianinu bei 
groti variniais pučiamaisiais. 

Karas atgaivino, tegu ir šiek tiek kitu pavidalu, svajones, ku- 
rias seniai buvo užmetęs ir nebesitikėjo kada nors įgyvendinti. Su- 
laukęs keturiasdešimties, gavo pasiūlymą surinkti karinį orkestrą 
ir vadovauti savo nuožiūra. Ieškodamas gabių muzikai žmonių, 
išnaršė visas Fort Veino apylinkes, tad dabar apstulbęs klausėsi, 
kaip chirurgas siūlo kai kuriems jo sunkiai rastiems muzikantams 
imtis neštuvų. 

— Jokiu būdu! 

— Su manimi jie bus neilgai, - įtikinėjo Robas Džėjus. - Didžią- 
ją dalį laiko praleis orkestre. 

Fitsas slėpė panieką. 

— Kiekvienas muzikantas privalo orkestrui skirti visas jėgas ir 
dėmesį. Jei negroja, turi mokytis ir repetuoti. 

Iš savo patirties su viola da gamba Robas žinojo, kad tai tiesa. 

— Gal orkestre yra instrumentų, kuriais groja ne vienas muzi- 
kantas? — kantriai klausinėjo jis. 

Šis klausimas Fitsui užkabino jautrią stygą. Vadovavo pulko 
orkestrui ir labiau priartėti iki dirigento vietos negalėjo tikėtis, 
todėl labai stengėsi, kad ir jis pats, ir jo orkestras atrodytų taip, 
kad būtų verti vadintis menininkais. Fitsas buvo visiškai praži- 
lęs. Kasdien švariai skusdavosi, tik nešiojo rūpestingai pakirptus 
ūsus, jų galiukus tepdavo vašku ir susukdavo, kad būtų smailūs. 
jų instrumentų žalvaris turi būti nušveistas, uniformos švarios, 
batai ištepti juodu tepalu ir išblizginti. Ir žygiuoti reikėjo šauniai, 
nes orkestro vadovas, žengdamas priekyje ir mosuodamas lazdele, 
turėjo būti įsitikinęs, kad iš paskos einantis orkestras atitinka jo 
reikalavimus. Bet keli muzikantai tą vaizdą gadino... 

— Abneris Vilkoksas. Trimitininkas. 

Žinoma, Vilkoksas buvo tikras žvairys. Fitsui patiko muzikan- 
tai, be muzikinių gebėjimų, pasižymintys ir fiziniu grožiu. Ne- 
galėjo kęsti, kad kokie nors trūkumai gadintų nepriekaištingą jo 


412 NOAH GORDON 


ansamblio pasirodymą, todėl Vilkoksui buvo skyręs papildomas 
trimitininko pareigas. 

— Oskaras Lorensas. Būgnininkas. 

Tas šešiolikmetis buvo toks nerangus, kad ne tik prastai mušė 
būgną, bet ir dažnai nepataikydavo žygiuoti į koją, galva kartais 
linguodavo priešingai negu orkestro rikiuotės. 

— Laningas Ordvėjus, - ištarė Fitsas, ir chirurgas vos pastebi- 
mai keistokai linktelėjo. - Mi-bemnol bosinis kornetas. 

Vidutiniškas muzikantas, vieno orkestro vežimo važnyčioto- 
jas, kartais dirbantis ir kitus darbus. Tinkamas groti kareiviams 
trečiadienio vakarais ar repetuojant susėdus ant kėdžių rikiuotės 
aikštėje, bet žygiuoti netiko dėl raišumo, būtų gadinęs karišką or- 
kestro išvaizdą. 

— Adisonas Peris. Mažoji fleita ir dūdelė. 

Prastas muzikantas, apsileidęs ir nevalyvas žmogus. Fitsas ap- 
sidžiaugė proga atsikratyti tokio trūnėsio. 

— Liuisas Robinsonas. Mi-bemol sopraninis kornetas. 

Gabus muzikantas, pats sau turėjo pripažinti Fitsas. Bet ir 
nuolatinio susierzinimo šaltinis, savų siekių turintis gudragalvis. 
Kelis kartus Robinsonas Fitsui rodė esą jo parašytus kūrinius ir 
klausė, ar orkestras negalėtų jų pagroti. Teigė turįs patirties, Oha- 
jo valstijoje, Kolambuse, anksčiau vadovavęs bendruomenės fil- 
harmonijai. Fitsas nepageidavo, kad kas nors žvilgčiotų jam per 
petį ar alsuotų į nugarą. 

— Ir kas dar? — paklausė chirurgas. 

— Daugiau nieko, —- patenkintas atšovė orkestro vadovas. 


Per visą žiemą Robas Džėjus iš tolo stebėjo Ordvėjų. Jo 
tarnybos pabaiga dar buvo labai toli, bet Robas nerimavo, nes 
žmogus nesunkiai galėjo dezertyruoti ar šiaip dingti. Tačiau tai, 
kas daugumą vyrų laikė kariuomenėje, tiko ir Ordvėjui, tad jis 
prisistatė Robui kartu su kitais keturiais eiliniais. Kaip galimas 
žmogžudys atrodė gana malonus, tik trikdė pavandenijusios, ne- 
rimastingos akys. 

Nė vienas iš to penketo nesidžiaugė, išgirdęs apie naujas parei- 
gas. Liuisas Robinsonas išsigando. 

— Man reikia groti! Aš - muzikantas, o ne gydytojas. 

— Neštuvų nešikas. Kol kas būsi neštuvų nešikas, — pataisė Ro- 
bas Džėjus, ir kiti suprato, kad šitai sako visiems. 

Norėdamas daugiau laimėti, Robas paprašė orkestro vadovo 
jų neapkrauti kitais darbais, ir šis sutiko įtartinai lengvai. Neši- 
kus pradėjo mokyti rodydamas, kaip ruošti tvarsliavą ir gaminti 
tvarsčius, paskui mokė tvarstyti įvairias įsivaizduojamas žaizdas. 
Parodė, kaip kilnoti ir nešti sužeistuosius, kiekvienam davė nedi- 
delę kuprinę su tvarsliava, raiščiais, vandens gertuve, opijaus ir 
morfino milteliais bei piliulėmis. 

Sanitarinėse pulko atsargose įtvarų buvo, bet Robui jie netiko, 
tad užsakė medienos, ir nešikai, jo įkyriai vadovaujami, įtvarų pa- 
sigamino patys. Abneris Vilkoksas pasirodė esąs neblogas ir gana 
sumanus stalius. Tarp dviejų karčių ištempęs drobės atraižą, pri- 
gamino puikių ir lengvų neštuvų. 

Pulko intendantas sužeistiesiems gabenti pasiūlė dviratį veži- 
mą, bet Robas Džėjus, daug metų prastais keliais lankęs ligonius, 
žinojo, kad, sužeistuosius gabenant nelygia, raižyta vietove, būti- 
na riedėti keturiais tvirtais ratais. Jis rado patvarų vežimą, o Vil- 
koksas sumeistravo šonines sienas ir stogą, kad būtų uždaras, ir 
nudažė juodai. Ant šonų Ordvėjus nuo karinės atsargų dėžės labai 
dailiai perpiešė medicinos kaducėjų ir nuspalvino sidabru. Robas 
iš pulko iškaulijo porą negražių, bet stiprių darbinių arklių - tokių 
pat atliekų, kaip ir visa jo sanitarinė tarnyba. 

Tie penki vyrai pamažu jau ėmė lyg ir didžiuotis esantys to- 
kiame būrelyje, bet Robinsonas atvirai nerimavo, kad dabar jų už- 
duotis kur kas pavojingesnė. 

— Žinoma, pavojų bus, — atšovė Robas. — Jų neišvengia ir išsi- 
rikiavę pėstininkai, ir puolanti kavalerija, kitaip nereikėtų neštuvų 
nešikų. 

Jis niekada neabejojo, kad karas žmones gadina, o dabar suvo- 
kė: ir jį sugadino ne mažiau negu kitus. Robas jau pakeitė šitų pen- 
kių jaunų vyrų gyvenimą — jie dabar turėjo būti pasirengę nuo- 
lat rinkti sužeistuosius, tarsi jiems nieko nereikštų nei muškietų 
kulkos, nei artilerija, ir, vengdamas jų pykčio, sakė: visai jų kartai 
lemta žūti. Įtikinami žodžiai ir aiškus požiūris turėjo įrodyti, kad 
ne jis už tai atsako, o pats su jais viltingai tikėjosi, kad jų padėtis 
nė kiek ne blogesnė negu anksčiau, kai gyvenimas priklausė tik 


414 NOAH GORDON 


nuo kvailų Fitso užgaidų ir jų gebėjimo išgauti reikiamą ekspresiją 
grojant valsus, maršus ir kvikstepus. 

Neštuvų nešikus suskirstė poromis. Peris ir Lorensas. Vilkok- 
sas ir Robinsonas. 

— O aš? - paklausė Ordvėjus. 

— Būsi arčiau manęs, - atsakė Robas Džėjus. 


Paštininkas kapralas Amasa Dekeris Robą jau neblogai paži- 
nojo, nes nuolat nešė Saros laiškus. Ji rašė daug ir aistringai. Savo 
kūniškumu žmona Robą visada žavėjo, ir kartais, gulėdamas savo 
trobelėje ir skaitydamas laiškus, taip įsiaudrindavo nuo geismo, 
kad vaizdavosi užuodžiąs jos kvapą. Nors Kaire moterų — nuo 
parsiduodančių už pinigus iki nusiteikusių patriotiškai — nestigo, 
Robas jų neieškojo. Gyveno valdomas ištikimybės prakeiksmo. 

Beveik visą laisvalaikį praleisdavo rašydamas švelnius, para- 
mos ir paguodos kupinus laiškus lyg atsvarą nerimastingam Saros 
įkarščiui. Kartais parašydavo Šamanui ir nuolat rašė dienoraštį. 
Kitu metu gulėdavo ant apsiausto ir svarstydavo, kaip iš Ordvėjaus 
galėtų išgauti, kas įvyko tą dieną, kai buvo nužudyta Makva-ikva. 
Suvokė turįs kokiu nors būdu įgyti jo pasitikėjimą. 

Galvojo ir apie Nuožmiosios Miriamos duotą pranešimą apie 
Nieko Nežinančiuosius ir jų Žvaigždėtosios vėliavos ordiną. Jį rašęs 
žmogus — Robas visada įsivaizdavo, kad jis —- kunigas — apsimetė 
esąs protestantas antikatalikas. Gal tokia taktika padėtų ir šį kartą? 
Pranešimas su kitais popieriais liko Holdeno Perkėloje. Tačiau jį 
buvo skaitęs taip dažnai ir įdėmiai, kad prisiminė ženklus ir signa- 
lus, slaptažodžius ir sutartus žodžius — ištisą gudrią ir smulkme- 
niškai apgalvotą slapto susižinojimo sistemą, kokią sukurti galėjo 
itin jausmingas ir perdėm gyva vaizduote apdovanotas berniukas. 


Robas Džėjus neštuvų nešikams nuolat rengė pratybas, vie- 
nam vaidinant sužeistąjį, ir paaiškėjo, kad du vyrai nesunkiai pa- 
guldo žmogų ant neštuvų ir įkelia į vežimą, bet jei prireiktų nešti 
tolokai, turbūt greitai pavargtų ir nebepaeitų. 

— Neštuvams reikia keturių nešikų, - pasakė Peris, ir Robas 
sutiko. Tačiau tada liktų tik vieni neštuvai, kurių, be abejo, nepa- 
kaktų, jei pulkas patirtų net ir nedidelių nuostolių. 

Šiuos apmąstymus jis išdėstė pulkininkui. 

— Ką norėtumėte daryti? — paklausė Simondsas. 

— Duokite visą orkestrą. Penkis mano apmokytus nešikus 
padarykite kapralais. Mūšio lauke, kai būtų daug sužeistųjų, kie- 
kvienas kapralas turėtų po tris jam priskirtus muzikantus ir būtų 
neštuvų vyresnysis. Jei paklaustume kareivių nuomonės, kokie 
muzikantai geriau — gražiai grojantys mūšyje ar gelbstintys pa- 
šautųjų gyvybę, neabejoju, ką rinktųsi. 

— Nejiems rinktis, — ramiai atsakė Simondsas. - Čia renkuosi aš. 

Jis pasirinko teisingai. Penki nešikai ant rankovių prisisiuvo 
po juostelę, bet orkestro vadovas Fitsas, sutikęs Robą Džėjų, ne- 
sisveikindavo. 

Gegužės viduryje užėjo karščiai. Stovykla buvo įsikūrusi Oha- 
jo ir Misisipės santakoje, jos nuotekos teršė abi upes. Bet Robas 
Džėjus visiems išdalijo po pusę gabalėlio rudo muilo, ir kuopos po 
vieną žygiavo į Ohajo pakrantę aukščiau, kur vanduo švarus, ten 
vyrai gaudavo įsakymą nusirengti ir praustis. 

Iš pradžių jie brisdavo dejuodami ir plūsdamiesi, bet daugu- 
ma buvo kilę iš kaimo ir neatsispyrė galimybei pasipliuškenti, tad 
prausimasis netrukus virsdavo taškymusi ir siautuliu. Išlipusius 
seržantai tikrindavo, ypač priekabiai apžiūrinėdami galvas bei 
kojas, ir vienas kitas, draugams prunkščiant ir šaipantis, turėjo 
praustis dar kartą. 

Kai kurios uniformos buvo apdriskusios, būta nevienodų, pa- 
siūtų iš prastų audinių. Tačiau pulkininkas Simondsas gavo nema- 
žai naujų, ir, šias išdalijus, vyrai pagrįstai spėjo, kad netrukus jų 
laukia žygis. Abu Kanzaso pulkai jau išplaukė garlaiviais Misisipe 
žemyn. Visiems buvo aišku: jie siunčiami padėti Granto armijai 
užimti Viksburgą, ir Indianos 131-asis vyks iš paskos. 

Tačiau gegužės dvidešimt septintosios popietę, Voreno Fit- 
so orkestrui energingai grojant, — nors ir su aiškiai girdimomis 
klaidomis, — pulkas nužygiavo ne prie upės, o į geležinkelio stotį. 
Į vagonus sulaipinti vyrai ir gyvuliai dar dvi valandas laukė, kol 
vežimus pritvirtino prie platformų, o tada jau temstant 131-asis 
atsisveikino su Kairu ir Ilinojaus valstija. 


Gydytojas su neštuvų nešikais keliavo ligoninės vagone. Išva- 
žiuojant iš Kairo, jis buvo tuščias, bet jau po valandos kažkuriame 
vagone nualpo jaunas eilinis. Tą kareivį perkėlė į ligoninės vagoną, 

ir Robas Džėjus nustatė, kad vaikinas smarkiai karščiuoja, sąmonė 
pritemusi. Nuprausė alkoholiu sumirkyta kempine ir nusprendė, 
kai tik bus įmanoma, perkelti į civilinę ligoninę. 

Robas labai džiaugėsi ligoninės vagonu, nes jis būtų buvęs la- 
bai naudingas, jeigu mūšis jau būtų įvykęs. Išilgai vagono abipus 
tako trimis aukštais buvo įtaisyti neštuvai. Jų rankenos laikėsi su- 
maniai įtaisytose guminėse kilpose, šios buvo užnertos ant sie- 
nose ir stulpuose įtvirtintų kablių, tad gana neblogai sugerdavo 
traukinio trinksėjimą ir siūbavimą. 

Kol ligonių nebuvo, visi naujieji kapralai išsirinko po neštuvus 
ir sutarė dėl vieno: net ir būdami generolai negalėtų tikėtis pato- 
gesnės kelionės. Adisonas Peris galėjo užmigti bet kur, nesvarbu 
diena ar naktis, tad ir dabar jau miegojo; snaudė ir jaunasis Loren- 
sas. Liuisas Robinsonas įsitaisė atokiau nuo visų po žibintu ir pieš- 
tuku juodais ženklais margino popieriaus skiautę - kūrė muziką. 

Nė vienas nenumanė, kur važiuoja. Robas Džėjus nužingsnia- 
vo į vagono galą. Atidarius duris, kurtino triukšmas ir džeržgesys, 
bet, tarp siūbuojančių vagonų žvilgtelėjęs į šviesius taškelius dan- 
guje, aptiko Grįžulo Ratus. Viename jų gale įžiūrėjo dvi pagrindi- 
nes žvaigždes, viena — Šiaurinė. 

— Keliaujame į rytus, — pranešė grįžęs. 

— Mėšlas, - atsiliepė Abneris Vilkoksas, - mus siunčia į Poto- 
mako armiją. | 

Liu Robinsonas liovėsi skrebenti savo juodus ženklus. 

— Kodėl tai blogai? 

— Potomako armija niekada nieko doro nenuveikia. Tik trinasi 
aplinkui. O jei tie subingalviai kada netyčia pradeda kokias kauty- 
nes, tai maištininkams visada prakiša. Norėjau patekti pas Grantą. 
Tas vyras — tikras generolas. 

— Kol triniesi aplinkui, lieki gyvas, - pastebėjo Robinsonas. 

— Nekenčiu rytų, — tarė Ordvėjus. —- Tie prakeikti rytai visur 
pilni airių. Katalikų padugnės. Šlykštūs šunsnukiai. 

— Frederiksberge Airių brigada pasirodė geriausiai. Dauguma 
žuvo, — negarsiai pasakė Robinsonas. 

Robas ilgai nesvarstė: sprendimas atėjo tarsi savaime. Piršto ga- 
liuką prispaudęs žemiau dešinės akies, lėtai nustūmė prie nosies — 
tai buvo vieno Ordino nario ženklas kitam, kad šis kalba per daug. 

Ar paveikė tas ženklas, o gal tai buvo tik sutapimas? Laningas 
Ordvėjus apstulbęs spoksojo į Robą, paskui greit užsičiaupė ir nu- 
sisukęs užmigo. 


Paryčiais, trečią valandą, jų sąstatas ilgai stovėjo Luisvilyje — 
prie pėstininkų traukinio prikabino artilerijos bateriją. Nakties 
oras atrodė sunkesnis ir švelnesnis negu Ilinojuje. Nemiegantys 
išlipo pamankštinti kojų, o Robas Džėjus susirgusį kapralą perkėlė 
į vietinę ligoninę. Grįžo bėgiais pro du besišlapinančius vyrus. 

— Griovių kasti, pone, čia nėra kada, - tarė vienas, ir abu nusi- 
kvatojo. Šaipytis iš civilio gydytojo vis dar buvo smagu. 

Robas pasuko tenai, kur prie geležinkelio platformų storomis 
grandinėmis buvo tvirtinami didžiuliai dešimties svarų Paroto pa- 
būklai ir dvylikos svarų haubicos. Patrankas krovė šviečiant dide- 
lėms geltonoms kalcio lempoms, jos spragsėjo ir mirguliavo, mes- 
damos keistai judančius, tarsi savarankiškai gyvuojančius šešėlius. 

— Daktare, — tyliai kažkas pašaukė. 

Šalia jo iš tamsos išniręs žmogus paėmė už rankos, rodydamas 
atpažinimo ženklą. Per daug susijaudinęs, kad pajustų, kokia kvai- 
la ši padėtis, atitinkamą ženklą Robas išdrįso parodyti taip, lyg tai 
būtų daręs daugybę kartų. 

Į jį žvelgė Ordvėjus. 

— Taigi, — ištarė jis. 

ILGA PILKA EILĖ 


ILGAINIUI TAS TRAUKINYS JIEMS TAIP ĮKYRĖJO! BE GALO LĖTAI 
šliaužė per Kentukį ir tarsi leisgyvis vingiavo tarp kalvų lyg ilgas, 
nuobodulio kupinas gyvatės pavidalo kalėjimas. Pasiekus Virdži- 
niją, per vagonus ėmė sklisti įvairios žinios. Kareiviai spoksojo pro 
langus, tikėdamiesi čia pat išvysti priešų veidus, bet aplinkui tik 
driekėsi miškingas ir kalvotas kraštas. 

Miesteliuose sustojus kuro ir vandens, žmonės elgėsi taip 
pat draugiškai kaip ir Kentukyje, nes vakarinė Virdžinijos pusė 
rėmė Sąjungą. Kitoje jos dalyje viskas buvo kitaip. Stotyse mo- 
terys nebesiūlė tyro šaltinių vandens ar limonado, abejingi vyrai 
bejausmiais veidais pro primerktus vokus žvelgė atsargiai ir ne- 
pasitikėdami. 

Indianos 131-asis iš traukinio išsilaipino Vinčesteryje, savų 
pajėgų užimtame miestelyje. Visur šmėžavo mėlynos uniformos. 
Kol iš vagonų buvo kraunama manta ir vedami arkliai, pulkinin- 
kas Simondsas pranyko štabo pastate greta geležinkelio stoties. 
Jam vėl pasirodžius, kareiviai ir vežimai laukė, išsirikiavę žygiuoti, 
ir pulkas patraukė į pietus. 

Pasirašant tarnybos sutartį, Robas Džėjus buvo įspėtas, kad 
arkliu turės pasirūpinti pats, bet Kaire jo beveik ir nereikėjo, nes 
uniformos nenešiojo ir paraduose nedalyvaudavo. Kita vertus, 
aplink kariuomenės stovyklas arklių būdavo mažai, nes kavalerija 
imdavo visus — ir lenktyninius žirgus, ir plūgą traukti pratusius ar- 
klius. Tad dabar Robas dardėjo sanitariniame vežime ant pasostės 
greta vadelėjančio kapralo Ordvėjaus. 

Būdamas su juo, Robas vis dar šiek tiek nerimaudavo, bet Or- 
dvėjaus abejonės apsiribojo nepatikliu klausimu, kaip čia yra, kad 
Žvaigždėtosios vėliavos ordino narys kalba „lyg užsienietis“ — turė- 
jo galvoje Robo kalboje kartais prasprūstantį škotišką greblavimą. 
Robas sakė gimęs Bostone, bet vaikystėje buvęs išsiųstas mokytis 
į Edinburgą, ir Ordvėjui to pakako. Dabar jis atrodė draugiškas ir 
linksmas, akivaizdžiai patenkintas, kad dirba su žmogumi, kuris 
dėl politinių priežasčių turėtų juo rūpintis. 

Riedėdami dulkėtu vieškeliu, pravažiavo kelio į Frederiksber- 
gą rodyklę. 

— Dieve švenčiausias, — tarė Ordvėjus, - tikiuosi, niekam ne- 
šaus į galvą siųsti dar vieną jankių būrį prieš tuos maištininkų šau- 
lius ant Frederiksbergo kalvų. 

Robas Džėjus galėjo tik pritarti. 

Pavakare, dar nesutemus, 131-asis pasiekė Rapahanoko pakran- 
tę, ir Simondsas liepė ten įrengti stovyklą. Priešais savo palapinę 
sušaukė karininkus. Klausėsi ir Robas, atsistojęs už uniformuotųjų. 

— Ponai, jau pusę dienos esame generolo Džozefo Hukerio va- 
dovaujamos Federalinės Potomako armijos dalis, - paskelbė Si- 
mondsas. 

Jis papasakojo, kad Hukeris turi surinkęs maždaug 122 000 žmo- 
nių, šitos pajėgos išsidėsčiusios palei ilgą liniją. Robertas E. Li turėjo 
apie devyniasdešimt tūkstančių konfederatų ir laukė Frederiksber- 
ge. Hukerio kavalerija jau seniai stebėjo Li armiją, ir jie neabejojo, 
kad Li rengiasi įsiveržti į Šiaurę, siekdamas atitraukti Sąjungos pa- 
jėgas nuo apsiausto Viksburgo, bet niekas nežinojo, kada pradės. 

— Vašingtono žmonės, savaime suprantama, labai jaudinasi, 
nes konfederatų kariuomenė išsidėsčiusi vos per porą valandų ke- 
lio nuo Baltųjų rūmų slenksčio. 131-asis pulkas žygiuos susijungti 
su kitais daliniais prie Frederiksbergo. 

Karininkai žinias išklausė rimtai. Jie pasirūpino kelių eilių sar- 
gybomis ir tolimose prieigose, ir arčiau, ir stovykla nurimo nak- 
čiai. Robas Džėjus, suvalgęs savo kiaulieną su pupomis, gulėjo ant 
nugaros ir žiūrėjo į ryškias vasaros dangaus žvaigždes. Jam netilpo 
galvoje, kad abiejų priešininkų pajėgos tokios didelės. Maždaug 
devyniasdešimt tūkstančių konfederatų! Apie 122 000 Sąjungos 
vyrų! Ir visi iš paskutiniųjų stengiasi vienas kitą nudėti. 

Naktis buvo giedra. 131-asis pulkas, 614 karių, gulėjo ant pli- 
kos įšilusios žemės — nesivargino statyti palapinių. Daugelis po 
šiaurėje praleistos žiemos tebebuvo peršalę ir kosuliu būtų išsida- 
vę, jei tik arčiau būtų atsiradęs koks priešas. Robą staiga aplankė 
tikras gydytojo košmaras - jis įsivaizdavo, koks būtų garsas, jei 
vienu metu kosėtų visi 122 000 vyrų. Sustiręs chirurgo padėjėjas 
sunkiai atsiduso. Žinojo: jeigu susikibs dvi tokios milžiniškos ka- 
riuomenės, nešti sužeistųjų vieno orkestro muzikantų nepakaks. 


Iki Frederiksbergo žygiavo pustrečios dienos. Pakeliui jų vos 
nepribaigė slaptas Virdžinijos ginklas — erkės. Nuo pakelės me- 
džių ant einančių kareivių krisdavo mažyčiai raudoni vabzdžiai. 
Jei įsikabindavo į drabužius, ropinėdavo tol, kol pasiekdavo odą, ir 
tada giliai įsisiurbdavo. | 

Netrukus vyrams ėmė niežėti rankų ir kojų tarpupirščius, sė- 
dmenis ir tarpukojį. Tos erkutės kūnas buvo iš dviejų dalių; jei ka- 
reivis pamatydavo ją prikibusią ir traukdavo, vabzdys plyšdavo per 
siaurą juosmenį, bet po oda likusi priekinė dalis pakenkdavo ne 
mažiau negu visa erkė. Trečią dieną jau dauguma kareivių kasėsi 
ir keikėsi, drėgname ir karštame ore kai kurios žaizdos supūliavo. 

Robas Džėjus nieko negalėjo padėti, tik įsisiurbusius vabz- 
džius papurkšdavo siera, bet keli vyrai išmanė, kaip tvarkytis. Jie 
pasakė kitiems, kad vienintelis būdas — žioruojantį šakelės galiuką 
ar degantį cigarą prikišti prie pat odos ir laikyti, kol, pajutusi ši- 
lumą, erkė ims lįsti lauk. Tada reikia ją čiupti ir lėtai traukti, kad 
nenutrūktų. Vyrai vieni kitiems traukė erkes, ir Robui jie priminė 
kadaise Edinburgo zoologijos sode matytas beždžiones, nuolat 
viena kitą blusinėjančias. 

Erkių apgultis nenuslopino baimės. Artėjant prie Frederiks- 
bergo, įtampa augo: čia neseniai krito tiek daug jankių. Tačiau at- 
vykę matė tik mėlyną Sąjungos spalvą, nes Robertas Li prieš kelias 
dienas, prisidengęs tamsa, patyliukais sumaniai atitraukė savo pa- 
jėgas, ir dabar jo Šiaurės Virdžinijos armija žygiavo į šiaurę. Sąjun- 
gos kavalerija stebėjo jo žygį, bet Potomako armija konfederatų 
nepersekiojo. Kodėl - žinojo tik generolas Hukeris. 

Prie Frederiksbergo jie stovyklavo šešias dienas - ilsėjosi, gydė 
batų pritrintas pūsles, traukė erkes, valė ir tepė ginklus. Laisvu 

laiku nedideliais būreliais kopė ant kalvų, kur vos prieš šešis mė- 
nesius žuvo ar buvo sužeisti beveik trylika tūkstančių Sąjungos 
vyrų. Žvelgdami žemyn į draugus, kopiančius iš paskos, suvokė: 

Simondsui gavus naujus nurodymus, pulkas vėl pajudėjo į 
šiaurę. Žygiuodami dulkėtais keliais, kareiviai sužinojo, kad Vin- 
česteris, iki kurio jų pulkas atvažiavo traukiniu, patyrė smarkų 
generolo Ričardo Juelo vadovaujamų konfederatų smūgį. Ir vėl 
nugalėjo maištininkai —- devyniasdešimt penki Sąjungos kareiviai 
Žuvo, 348 sužeisti, daugiau kaip keturi tūkstančiai dingę ar patekę 
į nelaisvę. 

Robas, sėdėdamas ant nepatogios sanitarinio vežimo pasostės 
ir žvalgydamasis, matė ramybę apylinkėse ir netikėjo, kad laukia 
mūšis — panašiai kaip vaikystėje, kai neleisdavo sau tikėti, kad yra 
mirtis. Kodėl žmonės turėtų mirti? Tai atrodė visiškai beprasmiš- 
ka, nes gyventi kur kas maloniau. Ir apskritai, kodėl kare žmonėms 
reikia kautis? Juk kur kas geriau snūduriuojant riedėti vingiuotu, 
saulės kepinamu keliu, o ne siekti ką nors nužudyti. 

Tačiau vaikystėje Robo Džėjaus abejones dėl žmonių mir- 
tingumo išsklaidė tėvo mirtis. Ir dabar aplinka greitai grąžino į 
tikrovę, atvykus prie Feirfakso teismo rūmų. Ten pamatė, kad ši 
kariuomenė neaprėpiama tarsi jūra. 


Jų stovykla viename ūkyje išsidėstė šešiuose laukuose greta 
artilerijos, kavalerijos ir kitų pėstininkų. Kur tik Robas Džėjus 
žvelgė, visur matė Sąjungos kareivius. Armija be paliovos judėjo — 
vieni daliniai atvykdavo, kiti išvykdavo. Įsikūręs 131-asis pulkas 
kitą dieną sužinojo, kad Li su Šiaurės Virdžinijos armija per Po- 
tomaką jau persikėlė į Merilandą ir įsiveržė į Šiaurę. Po ryžtingų 
Li veiksmų sukruto ir Hukeris — pirmieji jo armijos daliniai lėtai 
ir nerangiai pajudėjo šiaurėn stengdamiesi atsidurti tarp konfede- 
ratų ir Vašingtono. Praėjo dar keturiasdešimt valandų, ir į tą pusę 
patraukė ir 131-asis pulkas. 

Abi kariuomenės buvo labai didelės ir plačiai pasklidusios, 
tad negalėjo judėti sparčiai ir organizuotai. Dalis Li pajėgų dar tik 
rengėsi keltis per upę ir prisidėti prie savo vado. Dvi armijos at- 
rodė lyg beformės pulsuojančios pabaisos, tai išsiskleidžiančios, 

tai susitraukiančios, nuolat judėjo, kartais net šalia. Jei susiliesda- 
vo kraštais, tarsi žiežirbų spiečius pasipildavo susirėmimai — prie 
Apervilio, Heimarketo, Oldžio ir bent tuzino kitų vietų. Indianos 
131-ajam kautis kol kas niekur neprireikė, išskyrus vieną naktį, kai 
prie tolimosios sargybos linijos vyko trumpas susišaudymas be jo- 
kių pasekmių su keliais raiteliais — šie skubiai nujojo. 

Birželio 27 dieną 131-o0jo pulko vyrai naktį nedidelėmis valti- 
mis persikėlė per Potomaką. Kitą rytą vėl pajudėjo į šiaurę, ir Fitso 
orkestras užgrojo „Merilandas, manasis Merilandas“. Kartais, kai 
pakeliui pasitaikydavo žmonių, kas nors pamojuodavo, bet sutikti 
Merilando gyventojai jais ne itin domėjosi, nes jau ne vieną dieną 
matė pražygiuojančią kariuomenę. Merilando valstijos himnas ir 
Robui, ir kareiviams netrukus įkyrėjo iki gyvo kaulo, bet orkestras 
jį grojo ir kitą rytą, kai pulkas per gražiai kalvomis banguojančias 
derlingas žemes pasiekė tvarkingą tos apylinkės miestelį. 

— Kuri čia Merilando dalis? — paklausė Ordvėjus Robo. 

— Nežinau. 

Tuo metu jie važiavo pro senyvą vyrą, sėdintį pakelėje ant suo- 
lo ir žiūrintį į kareivius. 

— Pone, - šūktelėjo Robas Džėjus, — kaip vadinasi ši graži vietovė? 

Malonus žodis senį lyg suglumino. 

— Mūsų miestelis? Taigi čia Getisbergas. 


Nors Indianos 131-0jo vyrai ir nežinojo, tą dieną, kai jie įžengė 
į Pensilvaniją, jų vadu per dvidešimt keturias valandas tapo naujas 
generolas. Vietoj generolo Džo Hukerio, nubausto už vangų kon- 
federatų persekiojimą, buvo paskirtas generolas Džordžas Midas. 

Jie perėjo tą mažą miestelį ir nužygiavo Tenitauno keliu. Sąjun- 
gos kariuomenė telkėsi į pietus nuo Getisbergo, ir Simondsas įsakė 
sustoti didžiulėje, per kalveles nutįsusioje ir stovyklai tinkamoje 
pievoje. Karštame tvankiame ore tvyrojo drėgmė ir baime atmiešta 
narsa. 131-0jo vyrai kalbėjo apie maištininkų kovos riksmą. Tene- 
syje jo neišgirdo, tačiau kalbų buvo prisiklausę nemažai ir girdėję 
ne kartą jį mėgdžiojant. Dabar svarstė, ar greit jį išgirs ir patys. 

Pulkininkas Simondsas žinojo, kad nervus geriausiai rami- 
na darbas, tad, paskirstęs būreliais, kareiviams liepė kasti negi- 
lias ugniavietes ir pridengti krūvomis akmenų. Vakare, čiulbant 

paukščiams ir čirpiant žiogams, visi sumigo. Ryte pajuto, kad oras 
dar karštesnis ir tvankesnis, o tolumoje, už kelių mylių į šiaurės 
vakarus, Čembersbergo Užkardos pusėje, tankiai trata šūviai. 

Apie vienuoliktą pulkininkas Simondsas gavo naujus nurody- 
mus, ir 131-asis pulkas miškingomis kalvų keteromis nužygiavo 
pusę mylios iki pievos aukštumoje į rytus nuo Emitsbergo kelio. 
Niekam nekilo abejonių, kad naujoji pozicija yra arčiau priešo — 
visus niūriai nuteikė šeši Sąjungos kareiviai, kaip atrodė, susiruošę 
šienauti, bet prigulė ir užmigo. Negyvi sargybiniai buvo basi - ba- 
tus pavogė prastai apsirūpinę pietiečiai. 

Simondsas įsakė kasti naujus apkasus, išstatė sargybas. Robui 
Džėjui paprašius, pamiškėje iš rąstų buvo pastatytas ilgas siauras 
statinys, tarsi pavėsinė, iš viršaus apklota šakomis su lapais, kad 
sužeistieji turėtų šešėlio, o šalia Robas pastatė operacinį stalą. 

Iš nurodymus atnešusių pasiuntinių jie sužinojo, kad anksčiau 
girdėtas susišaudymas prasidėjo susirėmus kavaleristams. Dienai 
slenkant, šiaurėje vis garsiau aidėjo mūšis — vienodai ir kimiai, 
lyg lotų tūkstančiai įniršusių šunų, pokšėjo muškietos, tai šen, tai 
ten nuolat dundėjo pabūklai. Net menkiausias troškaus oro gūsis 
jiems tartum svilino veidus. 

Ankstyvą popietę pulkas trečią kartą tą dieną pakilo ir nužy- 
giavo miesto pusėn, iš kur sklido mūšio garsai, švysčiojo patrankų 
ugnis ir kamuoliais kilo balkšvai pilki dūmai. Robas Džėjus jau ne- 
blogai pažinojo kareivius ir nujautė, kad dauguma troško kokios 
menkos žaizdos, gal vien įdrėskimo, bet tokio, kuriam greitai už- 
gijus liktų pastebima žymė, ir žmonės namie matytų, kaip kareivis 
kentėjo dėl garbingos pergalės. 

Bet dabar jie ėjo ten, kur laukė mirtis. Žygiavo per miestą, ir 
netrukus, kopdami į kalvą, čia pat išgirdo visa, ką anksčiau girdėjo 
tik iš tolo. Kelis kartus virš galvų prašvilpė artilerijos sviediniai, 
šalia kelio, įsikasę į žemę, laukė pėstininkai ir keturios nuolat šau- 
dančių pabūklų baterijos. Užlipę į viršūnę, kur buvo jiems skirta 
pozicija, pamatė kapus. Ta vieta ir vadinosi Kapinių kalva. 

Robui Džėjui tvarkant medicinos punktą už įspūdingo mau- 
zoliejaus, kuris teikė ir priedangą, ir šiokį tokį pavėsį, priėjo pra- 
kaitu apsipylęs pulkininkas ir paklausė, kas čia medicinos karinin- 
kas. Jis prisistatė esąs pulkininkas Martinas Nikolsas iš medicinos 
skyriaus, atsakingas už medicinos tarnybos organizavimą. 

— Turite chirurgijos patirties? - pasidomėjo. 

Tokiu metu kuklintis tarsi ir nederėjo. 

— Taip, esu patyręs. Tokios patirties turiu daug. 

— Tuomet man jūsų reikia ligoninėje, kur operuoti siunčiami 
sunkiausi atvejai. 

— Pulkininke, jei neprieštarausite, norėčiau likti su šiuo pulku. 

— Prieštarausiu, daktare, tikrai prieštarausiu! Turiu nemažai 
gerų chirurgų, bet yra daug jaunų nepatyrusių gydytojų, jie imasi 
sunkių operacijų ir viską sugadina. Amputuoja galūnes, nepalik- 
dami odos atvarto, kartais palieka bigę su per kelis colius išsikišu- 
siu kaulu. Daro keistas eksperimentines operacijas, kurių nieka- 
da nedarytų patyrę chirurgai —- įpjauna žastikaulio galvą, nukerta 
klubo ar peties sąnarį. Be reikalo luošina žmones ir pacientus: šie 
visą gyvenimą, pabudę ryte, klyks iš skausmo. Pakeisite vieną tokį 
vadinamąjį chirurgą, jį atsiųsiu čionai, tegu tvarsto sužeistuosius. 

Robas Džėjus linktelėjo. Pasakė Ordvėjui, kad šis lieka atsa- 
kingas už medicinos punktą, kol atvyks kitas gydytojas, ir paskui 
pulkininką Nikolsą nusileido nuo kalvos. 


Ligoninė buvo mieste, katalikų bažnyčioje. Pastebėjo, kad pa- 
vadinta šventojo Pranciškaus vardu, ir pagalvojo — reikėtų nepa- 
miršti apie tai papasakoti Nuožmiajai Miriamai. Ties įėjimu sto- 
vėjo operacinis stalas, dvivėrės bažnyčios durys plačiai atlapotos, 
kad chirurgas turėtų kuo daugiau šviesos. Sužeistiesiems gultus 
atstojo ant klauptų sudėtos lentos, ant jų pakreikta šiaudų ir pa- 
dėta antklodžių. 

Rūsyje, mažame, drėgname kambarėlyje, apšviestame gelsvos 
žibintų šviesos, buvo dar du chirurginiai stalai, prie vieno Robas ir 
atsistojo. Kol nusivilko paltą ir kuo aukščiau pasiraitojo rankoves, 
Pirmosios kavalerijos divizijos kapralas davė chloroformo karei- 
viui, kuriam pabūklo sviedinys buvo nutraukęs plaštaką. Vos tik 
vaikinukas užmigo, Robas nupjovė ranką aukščiau riešo, palikęs 
geroką odos atvartą bigei sutvarkyti. 

— Kitas! - šūktelėjo. Įnešė dar vieną, ir Robas pasinėrė į darbą. 

Rūsys buvo maždaug dvidešimties pėdų pločio ir keturias- 
dešimties pėdų ilgio. Kitoje patalpos pusėje irgi dirbo chirurgas, 
bet vienas į kitą jie žvilgtelėdavo retai ir kalbėti neturėjo apie ką. 

Ilgainiui Robas pastebėjo, kad anas operuoja gerai, ir pats sulau- 
kė pripažinimo, bet abu tematė savąjį stalą. Robas Džėjus traukė 
kulkas ir metalo gabalėlius, kišo vidurius atgal į perskrostus pil- 
vus, siuvo žaizdas ir amputavo. Vis amputavo ir amputavo. 

Minjė kulka skriedavo lėtai ir ypač daug žalos padarydavo, pa- 
taikiusi į kaulą. Jei kaulo nuplėšdavo daug ar labai jį sutraiškydavo, 
chirurgams likdavo vienintelis kelias — šalinti galūnę. Ant aslos 
tarp Robo ir ano chirurgo augo rankų ir kojų kalnas. Retkarčiais 
įeidavo vyrai ir galūnes išnešdavo. 

Po keturių ar penkių valandų rūsyje pasirodė kitas pulkinin- 
kas, šį kartą pilka uniforma, ir abiem gydytojams pranešė, kad jie — 
belaisviai. 

— Mes už jūsų vyrukus kariaujame geriau, užėmėme visą mies- 
tą. Jūsiškiai nustumti šiaurėn, jų sučiupome keturis tūkstančius. 

Jie neturėjo, ką sakyti. Kitas chirurgas pažvelgė į Robą ir gūž- 
telėjo pečiais. Robas Džėjus tuo metu operavo ir pulkininkui pa- 
sakė, kad šis užstoja šviesą. 

Vos tik sulaukęs menkiausio atokvėpio, kelias minutes nusnūs- 
davo stačias. Bet atokvėpio pasitaikydavo retai. Kariaujančios armi- 
jos naktį miegojo, tačiau gydytojai dirbo nesustodami, gelbėjo abiejų 
kariuomenių sumaitotus karius. Rūsyje langų nebuvo, nuolat švietė 
lempos. Netrukus Robas Džėjus visiškai prarado laiko nuovoką. 

— Kitas! — šūktelėjo. 

Kitas! Kitas! Kitas! 

Tai priminė pastangas išmėžti Augėjo arklides: vos baigus 
operuoti vieną, įnešdavo kitą. Kai kurie vilkėjo kruvinas ir sudri- 
skusias pilkas uniformas, kiti — kruvinas ir sudriskusias mėlynas, 
bet Robas greitai suprato: jų srautas nesibaigs niekada. 

Kiti dalykai baigėsi kur kas greičiau. Bažnyčios ligoninė ne- 
trukus pritrūko tvarsčių; nebeliko maisto. Pulkininkas, sakęs, 
kad pietiečiai kariauja geriau, dabar pareiškė: pietiečiai neturi nei 
chloroformo, nei eterio. 

— Negalite nei apauti jų, nei nuslopinti skausmo, todėl vis tiek 
pralaimėsite, — be jokio džiaugsmo tarė tam karininkui Robas ir 
liepė kur nors rasti svaigalų. Pulkininkas išėjo, bet atsiuntė žmo- 
gų, kuris atgabeno viskio pacientams ir karštos balandienos sriu- 
bos gydytojams. Robas ją prarijo, nepajutęs skonio. 

Nebelikus skausmą malšinančių priemonių, Robas pasikvietė 
keletą tvirtų vyrų: jie pacientus laikė, o jis operavo kaip jaunystėje — 
pjovė ir siuvo greitai, tiksliai, taip, kaip mokė Viljamas Fergiusonas. 
Aukos klykė ir blaškėsi. Žiovulys nekamavo, akys nesimerkė, nors 
mirksėjo tankiai. Robas aiškiai jautė, kad skausmingai tinsta pėdos 
ir kulkšnys, ir kartais, kol išnešdavo vieną pacientą ir įnešdavo kitą, 
stovėjo kaire ranka trindamas dešinę plaštaką. Kiekvienas atvejis 
buvo kitoks, bet būdų žmonėms naikinti skaičius vis dėlto ne be- 
galinis, ir netrukus visi atrodė tokie patys, kartojosi, net jei būdavo 
sudraskyta burna, nuplėšti lytiniai organai ar peršautos akys. 

Slinko valandos. 

Jam ėmė atrodyti, kad žmones šitame mažame drėgname 
kambaryje pjausto vos ne visą gyvenimą, ir yra pasmerktas čia 
likti amžinai. Bet ilgainiui iki jų ataidintys garsai pasikeitė. Esan- 
tys bažnyčioje buvo įpratę prie klyksmų ir aimanų, pabūklų ir 
muškietų pokšėjimo, mortyrų bumbsėjimo ir net viską iki pama- 
tų sudrebinančių artimų pataikymų. Tačiau šūviai ir artilerijos 
sprogimai sustiprėjo dar labiau: virto kurtinama, kelias valandas 
nesibaigiančia kanonada, o paskui staiga viskas tarsi pritilo, ir 
žmonės bažnyčioje vėl galėjo susikalbėti. Netrukus pasiekė nau- 
jas garsas — riksmas, o gal staugimas, kuris kilo ir augo lyg van- 
denynas, ir kai Robas išsiuntė sanitarą konfederatą sužinoti, kas 
ten darosi, tas grįžęs nerišliai samurmėjo: čia tie suknisti velnio 
jankiai džiūgauja — štai kas ten darosi. 


Po kelių valandų atėjęs Laningas Ordvėjus jį rado tebestovintį 
mažajame kambaryje. 

— Daktare! Tuoj pat eime su manimi! 

Ordvėjus Robui papasakojo, kad šis bažnyčioje praleido be- 
veik dvi dienas, ir pasakė, kur dabar 131-ojo pulko stovykla. Robas 
nesipriešino vedamas, o draugu tapęs pikčiausias priešas surado 
saugų tuščią sandėliuką ir skubiai paklojo šieno guolį. Robas atsi- 
gulė ir užmigo. 


Vėlyvą kitos dienos popietę jį riksmais ir dejonėmis pažadino 
sužeistieji, suguldyti sandėliuke ant grindų. Prie stalų darbavosi 
kiti chirurgai, jo ten dabar nereikėjo. Ieškoti bažnyčios išvietės 

buvo beprasmiška — jau seniai perpildyta. Robas išėjo laukan — 
veidą negailestingai ėmė čaižyti smarkus lietus — ir, užėjęs už kaž- 
kokių dabar jau vėl Sąjungai atitekusių alyvų krūmų, tame sielą 
gaivinančiame lietuje nusilengvino. 

Sąjungai vėl atiteko ir Getisbergas. Robas Džėjus ėjo per lie- 
tų ir dairėsi. Jis užmiršo, kur, pasak Ordvėjaus, dabar yra 131-asis 
pulkas, ir vis klausinėjo. Galų gale juos rado lindinčius palapinėse 
keliuose vieno ūkio laukuose į pietus nuo miesto. 

Vilkoksas ir Ordvėjus pasisveikino taip šiltai, kad Robas su- 
sijaudino. Jie turėjo kiaušinių! Kol Laningas Ordvėjus daktarui 
pusryčiams juos, pritrupinęs džiūvėsių, kepė kiaulės taukuose, jie 
išklojo naujienas. Pradėjo nuo blogųjų. Žuvo geriausias orkestro 
pūtikas Tedas Bušmanas. 

— Jo krūtinėje, daktare, buvo tik viena mažytė skylutė, - kalbė- 
jo Vilkoksas. - Matyt, tiksliai pataikė. 

Iš neštuvų nešikų pirmą pašovė Liu Robinsoną. 

— Jam kliuvo į dešinę koją, vos jums išėjus, - pasakojo Ordvė- 
jus. —- Oskarą Lorensą vakar artilerijos sviedinys beveik perplėšė 
pusiau. 

Ordvėjus baigė kepti kiaušinienę ir padėjo keptuvę priešais 
Robą Džėjų, o šis tuo metu, nuoširdžiai apgailėdamas, galvojo 
apie nerangųjį būgnininką. Tačiau, savo gėdai, maistui neatsispyrė 
ir puolė godžiai valgyti. 

— Oskaras buvo per jaunas. Turėjo likti namie su mamyte, — 
karčiai išspaudė Vilkoksas. 

Gurkštelėjęs juodos kavos, Robas nusidegino burną. Gėrimas 
buvo bjaurus, bet atrodė skanus. 

— Visi turėtume būti namie su mamytėmis, — pasakė ir atsi- 
rūgo. Jau neskubėdamas baigė kiaušinienę, dar išgėrė kavos, o jie 
toliau pasakojo, kas vyko, kol jis buvo bažnyčios rūsyje. 

— Tą pirmą dieną mus nustūmė į aukštumą šiauriau nuo mies- 
to, - dėstė Ordvėjus, - dėl to labai pasisekė, nieko geriau nebūtum 
sugalvojęs. Kitą dieną pakilome ant Kapinių keteros, susirėmėme 
ilgu frontu nuo vienos kalvų poros iki kitos: šiaurėje — Kalpo ir 
Kapinių kalvos, per porą mylių į pietus - Apvalioji ir Mažoji Ap- 
valioji. Baisi buvo kova, labai baisi. Žuvo daugybė. Turėjome nešti 
labai daug sužeistųjų. 

— Bet ir stengėmės, - įsiterpė Vilkoksas. — Taip, kaip mokėte. 

— Nėmaž neabejoju. 

— Kitą dieną 131-ąjį perkėlė priekin ant Kapinių keteros kaip pa- 
stiprinimą Hovardo korpusui. Apie pusiaudienį mus smarkiai daužė 
konfederatų patrankos, — pasakojo Ordvėjus. - Mūsų priešakinės 
linijos pastebėjo, kad, šitaip jiems šaudant, daugybė konfederatų 
kareivių apačioje skverbiasi į mišką kitapus Emitsbergo kelio. Tai 
šen, tai ten matėme blykčiojant metalą. Patrankos šaudė gal valandą 
su viršum, nemažai ir pataikė, bet laukėme — žinojome, kad puls. 

Popiet jų patrankos nutilo, mūsiškiai irgi liovėsi. O tada kaž- 
kas suriko: „Ateina!“ ir iš to miško pasirodė penkiolika tūkstančių 
tų niekšų maištininkų pilkomis uniformomis. Tų Li vaikinų gretos 
judėjo petys į petį. Jų durklai atrodė lyg ilga, virš galvų išsiraičiusi 
plieno smaigų tvora, ryškiai blykčiojanti saulėje. Jie nešaukė, neta- 
rė nė žodžio, tik ėjo vienodu sparčiu žingsniu. 

— Pasakysiu, daktare, — tęsė Ordvėjus, — Robertas Li prikūlė 
mus ne kartą, žinau, kad jis — bjaurus ir gudrus šunsnukis, bet 
čia, Getisberge, jo gudrumo nemačiau. Net negalėjome patikėti, 
matydami, kaip tie maištininkai šitaip eina prie mūsų per atvirą 
lauką, o mes — aukštumoje, gerai įsitvirtinę. Žinojome, kad jie — 
jau negyvėliai; tikriausiai ir patys tai numanė. 

Buvo gal kokia mylia iki jų, kai pamatėme ateinančius. Pulkinin- 
kas Simondsas ir kiti karininkai abiejose pusėse rėkė: „Nešaudyti! 
Tegu prieina arčiau. Nešaudyti!“ 


»oyo- e 


Veikiausiai girdėjo ir anie. Kai priė- 


Apvaliosios ir nuo Kapinių keteros, ir daugybė jų tiesiog išnyko. 

Pro dūmus likusieji artėjo į mus, ir Simondsas pagaliau rikte- 
lėjo „Ugnis!“. Tada kiekvienas nušovėme po maištininką. Kažkas 
riktelėjo: „Už Frederiksbergą!“, ir visi ėmė šaukti: „Už Frederiks- 
bergą! Už Frederiksbergą! Už Frederiksbergą!'.Ir šauna, užtaiso ir 
šauna, užtaiso ir šauna... Akmenų sieną mūsų keteros apačioje jie 
pasiekė tik vienoje vietoje. Kovėsi kaip pasmerktieji, bet visi žuvo 
ar buvo sučiupti, — baigė Ordvėjus, ir Robas linktelėjo. Štai tada, 
suprato jis, ir buvo girdėti tas džiūgavimas. 


Vilkoksas su Ordvėjumi visą naktį nešiojo sužeistuosius ir da- 
bar rengėsi eiti vėl. Robas Džėjus per liūtį išėjo su jais. Artėjant 

prie mūšio vietos, jis suprato, kad lietus — tikra palaima, nes slo- 
pina mirties tvaiką. Vis dėlto šis šiurpus kvapas jau tvyrojo lau- 
ke. Visur gulėjo brinkstantys kūnai. Tarp plačiai pasklidusių karo 
aukų ir nuolaužų gelbėtojai ieškojo teberusenančios gyvybės. 

Visą rytą Robas darbavosi lietuje, tvarstydamas žaizdas ir neš- 
damas vieną neštuvų kampą. Sužeistuosius atgabenus į ligonines, 
paaiškėjo, iš kur jo vaikinai gauna kiaušinių. Stovėjo iškraunami 
vežimai. Nestigo nei vaistų, nei skausmą malšinančių priemonių, 
užteko ir tvarsčių, ir maisto. Prie kiekvieno operacinio stalo plušo 
po tris chirurgus. Dėkingos Jungtinės Valstijos išgirdo, kad paga- 
liau pergalė — jų pusėje, ir už ją sumokėta brangiai, tad nieko ne- 
gailėjo likusiems gyviems. 

Šalia geležinkelio stoties prie jo priėjo maždaug jo amžiaus 
civilis ir mandagiai paklausė, ar Robas nežinąs, kur galima bal- 
zamuoti kareivį. Domėjosi taip, lyg teirautųsi laiko ar kelio iki 
kokios įstaigos. Tas vyras sakė esąs Vinfildas Volkeris jaunesny- 
sis, ūkininkas iš Havro di Greiso Merilande. Išgirdus apie mūšį, 
tarsi kas jam būtų pakuždėjęs aplankyti sūnų Piterį. Jį rado tarp 
žuvusių. 

— Dabar, žinote, norėčiau balzamuoti jo kūną, kad galėčiau 
pargabenti namo. 

Robas Džėjus neprieštaravo. 

— Girdėjau, pone, balzamuoja „Vašingtono namų“ viešbutyje. 

— Žinau. Bet sakė, kad ten didžiulė eilė, prieš mane daugybė 
laukia. Maniau paieškoti kitur. 

Jo sūnaus kūnas buvo Haroldo ūkyje įrengtoje ligoninėje šalia 
Emitsbergo kelio. 

— Aš esu gydytojas. Galiu šitai atlikti, - tarė Robas. 

Pulko medicinos atsargose turėjo reikiamų medžiagų, tad grį- 
žęs jas susirinko ir nuėjo pas poną Volkerį į tą ūkį. Kuo švelniau 
paaiškino, kad būtina iš kariuomenės gauti cinkuotą karstą, nes 
gali persisunkti skysčiai. Kol tėvas rūpinosi tokiu liūdnu reikalu, 
Robas miegamajame, kur gulėjo dar šešeri palaikai, pasirūpino 
jo sūnumi. Piteris Volkeris buvo gražus jaunuolis, gal dvidešim- 
tmetis: vešlūs tamsūs plaukai, dailiai įrėžti tėvo bruožai. Neturėjo 
jokių žaizdų, bet sviedinys buvo nutraukęs koją ties šlaunimi. Jis 
mirtinai nukraujavo, ir kūnas baltavo lyg marmuro statula. 

Dviejose kvortose vandeniu praskiesto alkoholio Robas išmai- 
šė unciją cinko chlorido druskų. Užrišo sužalotos kojos arteriją, 
kad skystis neištekėtų, tada įpjovė sveikosios kojos šlaunies arteri- 
ją ir švirkštu suleido balzamavimo tirpalą. 

Ponas Volkeris karstą iš kariuomenės gavo be vargo. Siūlėsi 
sumokėti už balzamavimą, bet Robas papurtė galvą: 

— Vienas tėvas turi padėti kitam. 

Tebelijo. Be jokio gailesčio. Vos prasidėjusi liūtis pliaupė taip, 
kad upeliai patvino, ir kai kurie sunkiai sužeisti prigėrė. Dabar lie- 
tus šiek tiek aprimo, ir Robas, grįžęs į mūšio lauką, iki sutemų ieš- 
kojo sužeistųjų, kol į paieškas įsitraukė jaunesni ir stipresni, nešini 
žibintais ir deglais; be to, buvo mirtinai pavargęs. 

Sanitarijos komisija šalia Getisbergo centro sandėlyje įrengė 
virtuvę. Ten nuėjęs Robas Džėjus gavo sriubos su jautiena, kurios 
nebuvo regėjęs jau daug mėnesių. Suvalgė tris dubenėlius su še- 
šiomis baltos duonos riekėmis. 

Pavalgęs užsuko į presbiterionų bažnyčią ir vaikščiojo tarp 
klauptų eilių, sustodamas prie kiekvienos paskubomis paruoštos 
lovos ir padarydamas ką nors gero — duodavo vandens, nuo veido 
nušluostydavo prakaitą. Jei tik pasitaikydavo konfederatas, visada 
klausdavo to paties: 

— Sūnau, ar neteko kariuomenėje kur nors sutikti dvidešimt 
trejų metų šviesiaplaukio Aleksandro Koulo iš Holdeno Perkėlos 
Ilinojuje? 

Bet nė vienas apie tokį nebuvo girdėjęs. 


54 


SUSIRĖMIMAI 


LIETUI VĖL PRATRŪKUS SMARKIAU, GENEROLAS ROBERTAS Li 
sutelkė savo nukraujavusią armiją ir nuslinko atgal į Merilandą. 
Midas turėjo neleisti jam pasprukti. Potomako armija taip pat 
smarkiai nukentėjo — neteko daugiau kaip dvidešimt trijų tūks- 
tančių kareivių: iš jų bent aštuoni tūkstančiai žuvusių ar dingu- 
sių be žinios, bet po pergalės šiauriečiai buvo pakiliai nusiteikę ir 
kur kas stipresni už konfederatus, kuriems judėti sparčiau trukdė 
didžiulė vežimų su sužeistaisiais kolona, nusitęsusi septyniolika 
mylių. Tačiau lygiai kaip Hukeris delsė Virdžinijoje, taip ir Midas 
sugaišo Pensilvanijoje, todėl konfederatų niekas nepersekiojo. 

— Kažin kur ponas Linkolnas randa tokių generolų? - piktin- 
damasis murmėjo Simondsas Robui. Nors delsimas erzino pulki- 
ninkus, eiliniai kareiviai džiaugėsi galėdami pailsėti ir atsipūsti, 
gal ir proga parašyti laišką namiškiams bei pranešti neįtikėtiną 
žinią: jie tebėra gyvi. 

Vienoje ligoninėje Ordvėjus surado Liuisą Robinsoną. Dešinė 
jo koja buvo amputuota per keturis colius aukščiau kulkšnies. At- 
rodė sulysęs ir išblyškęs, bet šiaip neblogos sveikatos. Robas Džė- 
jus apžiūrėjo bigę ir Robinsonui pranešė, kad gyja gerai, o jam koją 
nupjovęs žmogus darbą išmanė. Robinsonas akivaizdžiai džiau- 
gėsi, kad kariauti nebereikės; palengvėjimas jo akyse švytėjo taip 
ryškiai, kad, rodos, galėjai apčiuopti. Robas jautė: Robinsonui tai 
buvo lemta, nes sužeidimo labai bijojo. Jis atnešė kornetą, kelis 
pieštukus, popieriaus ir neabejojo, kad jaunuolis išsikapstys, nes 
kurti muzikai ar groti pučiamaisiais nebūtina turėti abi pėdas. 

Ir Ordvėjus, ir Vilkoksas buvo pakelti į seržantus. Aukštesnius 
laipsnius gavo daugelis, nes Simondsas pulko pareigų lentelėje 
žuvusiuosius turėjo pakeisti, tad išdalijo ir kritusiųjų pareigas, ir 
laipsnius. Indianos 131-0jo nuostoliai buvo aštuoniolika procentų — 
nedaug, palyginti su daugeliu pulkų. 

Vienas pulkas iš Minesotos neteko aštuoniasdešimt šešių pro- 
centų vyrų. Ir tas, ir keli kiti pulkai iš esmės buvo sunaikinti. Si- 
mondsas ir jo štabo karininkai kelias dienas kalbino karius iš tų 
pražuvusių pulkų pereiti pas juos. Šitai sekėsi neblogai, ir netru- 
kus 131-asis jau turėjo 771 kareivį. 

Jausdamasis šiek tiek nejaukiai, pulkininkas Robui Džėjui pra- 
nešė radęs pulko chirurgą. Daktaras Gardneris Kopersmitas vie- 
name išformuotame Pensilvanijos dalinyje tarnavo kaip kapitonas, 
ir Simondsas jį prisiviliojo, pažadėjęs aukštesnį laipsnį. Baigęs Fila- 
delfijos medicinos mokyklą, jis jau turėjo dvejų metų karo patirtį. 

— Jei nebūtumėte civilis, daktare Koulai, iškart jus paskirčiau 
pulko chirurgu, — pasakė Simondsas. - Bet šioms pareigoms būti- 
nas karininkas. Turbūt suprantate, kad majoras Kopersmitas vis- 
kam vadovaus ir bus jūsų viršininkas? 

Robas Džėjus patikino suprantąs. 


Robui tas karas buvo keistas ir keista jį kariaujanti tauta. Lai- 
kraštyje perskaitė, kad Niujorke kilusių rasinių riaušių priežas- 
tis — pyktis dėl paskelbtų pirmųjų šaukimo į kariuomenę sąrašų. 
Penkiasdešimties tūkstančių minia, daugiausia darbininkai airiai 
katalikai, padegė šaukiamųjų registracijos įstaigą, Niujorko lai- 
kraščio „Tribune“ redakciją ir negrų našlaičių prieglaudą, kurioje 
tuo metu, laimė, vaikų nebuvo. Matyt, dėl karo kaltais laikydami 
negrus, jie kelias dienas bastėsi gatvėmis, šiuos plėšdami ir muš- 
dami, žudydami ir linčiuodami, kol riaušes nuslopino federalinė 
kariuomenė, ką tik grįžusi iš kovų su pietiečiais Getisberge. 

Tie įvykiai skaudžiai žeidė Robo dvasią. Amerikoje gimę pro- 
testantai nekentė katalikų bei imigrantų ir juos engė, o katalikai, 
imigrantai niekino ir žudė negrus, lyg tos grupės būtų mitusios ne- 
apykanta, kurią turėjo puoselėti, ssiurbdamos syvus iš silpnesnių. 

Rengdamasis gauti pilietybę, Robas Džėjus skaitė Jungtinių 
Valstijų Konstituciją ir žavėjosi jos nuostatomis. Dabar suvokė, 

kad jos kūrėjai genialiai numatė žmogaus būdo silpnybes ir pa- 
saulyje nuolatos egzistuojantį blogį, todėl siekė kuo labiau įteisinti 
individualią laisvę, kuria šalis be atvangos privalėjo remtis. 

Jam nepaprastai rūpėjo išsiaiškinti, kas verčia žmones nekęs- 
ti vieni kitų, tad tyrinėjo Laningą Ordvėjų, tarsi šlubasis seržantas 
būtų koks vabzdys po mikroskopu. Jeigu Ordvėjus nebūtų tai vie- 
na, tai kita proga taškęsis neapykantos purslais lyg ant per smarkios 
ugnies verdantis katiliukas, ir jei Robas nebūtų žinojęs, koks šiur- 
pus ir bausmės nesusilaukęs nusikaltimas prieš dešimtmetį įvykdy- 
tas Ilinojuje jo paties miške, Ordvėjus būtų buvęs vienas iš malo- 
nesnių jaunuolių visame pulke. Dabar matė, kaip neštuvų nešikas 
pražydo ir išaugo — tikriausiai todėl, kad didesnės sėkmės, negu 
dabar kariuomenėje, Ordvėjus nebuvo patyręs per visą gyvenimą. 

Sėkmės dvasia gyveno ir pulkas. Indianos 131-ojo orkestras 
demonstravo šaunumą ir energiją, keliaudamas iš vienos ligoninės 
į kitą ir koncertuodamas sužeistiesiems. Naujasis tūbos pūtikas 
buvo prastesnis už Tedą Bušmaną, bet muzikantai grojo didžiuo- 
damiesi, nes savo vertę įrodė mūšyje. 

— Drauge išgyvenome baisiausia, — vieną vakarą per daug išgė- 
ręs iškilmingai pareiškė Vilkoksas ir įsmeigė į Robą nuožmų žvairų 
akių žvilgsnį. - Žengėme tiesiai mirčiai į nasrus ir grįžome, žygia- 
vome, nieko nepaisydami, per šešėlių karalystę. Žvelgėme į akis tai 
pabaisai. Girdėjome, kaip rėkia maištininkai, ir jiems atsikirtome. 

Vyrai bendravo šiltai. Seržantai Ordvėjus ir Vilkoksas ir net 
apsileidėlis kapralas Peris susilaukė pagarbos, nes jų vadovaujami 
muzikantai, priešui šaudant, bėgo rinkti ir išnešti sužeistųjų. Isto- 
rija apie Robo Džėjaus dviejų dienų maratoną su skalpeliu rankoje 
skambėjo visose palapinėse, ir vyrai žinojo, kad sanitarų tarnybą 
pulke įsteigė jis. Robui jie šypsojosi, apie išvietes niekas nebeuž- 
simindavo. 

Naujasis pripažinimas jam buvo nepaprastai malonus. Vienas 
kareivis iš antrosios brigados B kuopos, Lajonas, net atvedė arklį. 

— Radau vaikštinėjantį palei kelią be žmogaus. Iškart pagalvo- 
jau apie jus, daktare, — tarė jis, paduodamas vadeles. 

Robas sutriko, bet tokia pagarbos ir simpatijos išraiška jį labai 
nudžiugino. Žinoma, purvo spalvos arklys — tik liesas kuinas įdu- 
busia nugara — buvo prastas. Anksčiau, matyt, priklausė kritusiam 

ar sužeistam maištininkų kareiviui, nes ir gyvulys, ir kruvinas bal- 
nas buvo pažymėti konfederatų armijos ženklu. Arklys blausiomis 
akimis stovėjo nuleidęs ir galvą, ir uodegą; karčiai ir uodega pilni 
varnalėšų. Tikriausiai turėjo ir kirminų. Bet... 

— Žinai, kareivi, jis tikras gražuolis! Nė nežinau, kaip tau atsi- 
dėkoti. 

— Manau, keturiasdešimt dviejų dolerių pakaktų, — atsiliepė 
Lajonas. 

Robas Džėjus nusikvatojo — prajuokino ne tiek pasiūlymas, 
kiek kvailas jo paties troškimas sulaukti šiltų jausmų. Po derybų 
arklys jam atiteko už 4,85 dolerio ir pažadą niekam nepranešti 
apie Lajono plėšikavimą mūšio lauke. 

Arklį jis gerai šėrė, iš karčių ir uodegos kantriai rankiojo var- 
nalėšas, nuo balno nuplovė kraują, aliejumi įtrynė pakinktų odos 
nuzulintas vietas ir iššukavo kailį. Nors arklys vis tiek atrodė ap- 
gailėtinai, Robas jį pavadino Gražuoliu, lyg paslapčia tikėdamasis, 
kad toks vardas nedailiam gyvuliui pridės bent šiek tiek pasitenki- 
nimo ir savigarbos. 

Tuo arkliu jis ir jojo rugpjūčio 17 dieną, Indianos 131-ajam 
iškeliaujant iš Pensilvanijos. Gražuolio galva ir uodega tebebuvo 
nuleistos, bet arklys žingsniavo lengvai ir tvirtai — aiškiai įpratęs 
prie ilgų žygių. Jei kas nors pulke dar nesuprato, kuria kryptimi 
jie eina, abejonės išsisklaidė, orkestro vadovui Vorenui Fitsui pa- 
pūtus švilpuką, atkišus smakrą ir iškėlus lazdelę, nes orkestras už- 
grojo „Merilandas, manasis Merilandas“. 


131-asis vėl persikėlė per Potomaką šešiomis savaitėmis vėliau 
negu Li kariuomenė ir visu mėnesiu vėliau, negu pirmieji jų pačių 
kariuomenės daliniai. Pulkas judėjo į pietus paskui vėlyvą vasarą, 
ir švelnus, pagundų kupinas ruduo pasivijo tik įžengus gerokai gi- 
lyn į Virdžiniją. Jie buvo veteranai, užgrūdinti ir kovų, ir erkių, bet 
svarbiausi karo įvykiai tuo metu klostėsi vakaruose, ir Indianos 
131-asis gyveno ramiai. Li armija judėjo Šenandoa slėniu, Sąjun- 
gos žvalgai nuolat ją stebėjo ir sakė, kad kareiviai gerai pasirengę, 
išskyrus akivaizdų atsargų, pirmiausia padoraus apavo, trūkumą. 

Pasiekus Rapahanoką, Virdžinijos dangus juodavo rudeniš- 
kais lietumis. Netrukus atsirado neginčijamų įrodymų, kad ten 
dar visai neseniai buvo apsistoję konfederatai. Nepaisydami Robo 

Džėjaus prieštaravimų, kareiviai sustatė palapines visiškai toje 
pačioje maištininkų stovyklos vietoje. Majoras Kopersmitas buvo 
išsilavinęs ir sumanus gydytojas, bet visai nesijaudino dėl vieno 
kito šūdo ir niekam nekvaršino galvos prašymais kasti išvietes. Jis 
tiesiai pareiškė Robui: jau baigėsi laikas, kai medicininius reikalus 
pulke tvarkė chirurgo padėjėjas. Majoras mėgo vienas apžiūrėti 
ligonius, išskyrus tas dienas, kai galbūt jausis blogai, tačiau taip 
pasitaiko nedažnai. Ir pridūrė: jo nuomone, kovos veiksmų metu 
medicinos punkte žaizdoms tvarkyti užteks jo ir dar vieno sanita- 
ro, nebent tie veiksmai virstų dar vienu Getisbergu. 

Robas nusišypsojo. 

— Kas tada lieka man? 

Majoras Kopersmitas susiraukė ir smiliumi išlygindamas per- 
braukė ūsus. 

— Daktare Koulai, norėčiau, kad vadovautumėte neštuvų ne- 
šikams. 

Šitaip Robas Džėjus pakliuvo į nagus paties sukurtai pabai- 
sai, įstrigo susiregztame voratinklyje. Jis visiškai netroško būti su 
nešikais, bet, jiems tapus pagrindine jo užduotimi, atrodė kvaila 
manyti, kad jis juos tik siųs priekin ir žiūrės, kaip klojasi. Surinko 
savą komandą: du muzikantus, naująjį bosinio rago pūtiką Alaną 
Džonsoną ir dūdmaišininką Liusijų Vagnerį, o ketvirtą pasikvietė 
kapralą Amasą Dekerį, pulko paštininką. 

Neštuvų būreliai išeidavo paeiliui. Naujokams, kaip ir pirmie- 
siems penkiems nešikams (vienas jau buvo negyvas, o kitas — be 
kojos), paaiškino, kad nešti sužeistuosius nėra pavojingiau negu 
visa kita, kas vyksta kare. Įtikinęs save, kad viskas bus gerai, savo 
nešikų būrelį įtraukė į bendrą tvarkaraštį. 


131-asis pulkas ir daugybė kitų Potomako armijos dalinių sekė 
konfederatams iš paskos palei Rapahanoką iki pagrindinio jos in- 
tako Rapidano. Jie žygiavo ir žygiavo šalia upės, kurioje atsispin- 
dėjo dangaus pilkuma. Li turėjo mažiau ir pajėgų, ir atsargų, tad 
nuo federalų laikėsi kuo toliau. Virdžinijoje tvyrojo ramybė, kol 
Sąjungai gerokai apkarto karas vakaruose. 

Generolo Brakstono Brago konfederatai prie Čikamogos Kri- 
ko, netoli Čatanugos, gerokai aptalžė generolo Viljamo Rouzkranso 

vadovaujamas Sąjungos pajėgas, šios neteko daugiau kaip šešiolikos 
tūkstančių žmonių. Linkolnas ir jo vyriausybė surengė skubų pa- 
sitarimą ir nusprendė nuo Potomako armijos atskirti du Hukerio 
korpusus ir geležinkeliu juos išsiųsti į Alabamą padėti Rouzkransui. 

Mido armijai netekus dviejų korpusų, Li liovėsi bėgti. Padalijo 
savo armiją pusiau ir, sumanęs apeiti Midą iš šonų, nužygiavo į 
šiaurę ir į vakarus, Manaso ir Vašingtono kryptimi. Tad prasidėjo 
susirėmimai. 


Midas nuolat stengėsi atsidurti tarp Li ir Vašingtono, ir Są- 
jungos kariuomenė vis atsitraukdavo po vieną kitą mylią, kol, 
vykstant daug atsitiktinių susišaudymų, pietiečiams atidavė bent 
keturiasdešimt mylių. 

Robas Džėjus pastebėjo, kad kiekvienas nešikas savo užduo- 
ties imasi skirtingai. Vilkoksas sužeistųjų ėjo ieškoti atkakliai ir 
ryžtingai, o Ordvėjus elgėsi beatodairiškai drąsiai, nelygiu žings- 
niu skuosdamas tarsi didelis žvitrus krabas. Sužeistąjį nešė rūpes- 
tingai, savąjį neštuvų kampą laikydamas aukštai ir tvirtai, šlubavi- 
mą išlygindamas raumeningų rankų jėga. 

Apie pirmąjį išėjimą į mūšio lauką Robas Džėjus galvojo kelias 
savaites, ir štai galų gale prireikė. Tik bėda, kad vaizduotę turė- 
jo tokią pat gyvą, kaip ir Robinsonas, gal net gyvesnę. Apsvarstė, 
kokiomis aplinkybėmis ir kokiais būdais gali būti pašautas. Pala- 
pinėje, pasišviesdamas žibintu, nemažai pripiešė į dienoraštį - pa- 
vaizdavo, kaip Vilkoksas su savo būreliu bėga priekin: trys palinkę 
vyrai dengiasi nuo tikėtino švino lietaus, o ketvirtas bėga atstatęs 
neštuvus — labai menką skydą. Nupiešė grįžtantį Ordvėjų, kaip 
jis neša dešinį užpakalinį neštuvų kampą, kiti nešikai persigandę, 
įsitempę, o plonos Ordvėjaus lūpos lyg išsirietusios į šypseną, lyg 
prašieptos urgzti — iš esmės netikęs žmogus, galų gale darantis 
tai, ką moka iš tiesų gerai. Ką gi Ordvėjus veiks, svarstė Robas, kai 
karas baigsis ir nebereikės, aidint šūviams, nešti sužeistųjų? 

Savo nešikų Robas nepiešė. Jie dar nė karto nebuvo išėję. 

Pirmą kartą išėjo lapkričio 7 dieną. Indianos 131-ąjį nusiuntė 
keltis per Rapahanoką ties Kelio brasta. Įdienojus pulkas jau buvo 
kitame krante, bet netrukus smarki priešo ugnis privertė sustoti, ir 
po dešimties minučių sanitarinę tarnybą pasiekė žinia, kad kažkas 

sužeistas. Robas Džėjus su trimis nešikais nubėgo priekin į šie- 
naujamą pakrantės pievą, kur pustuzinis vyrų, sutūpę už vijokliais 
apžėlusios akmeninės tvoros, šaudė miško pusėn. Visą kelią iki tos 
tvoros Robas laukė, kada į kūną įsmigs kulkos geluonis. Oras atro- 
dė toks tirštas, kad negalėjo įtraukti į šnerves. Pro jį reikėjo brautis 
vos ne jėga, o kojos kažkodėl judėjo labai lėtai. 

Kareiviui kulka pataikė į petį. Gabalėlis švino įstrigo raumeny- 
se, jį reikėjo išimti, bet ne priešo apšaudomame lauke. Savo mi-šom 
Robas surado tvarstį ir žaizdą aprišo, kad nekraujuotų. Tada jie ka- 
reivį užkėlė ant neštuvų ir sparčiu žingsniu patraukė atgal. Robas 
suvokė, kad plati jo nugara neštuvų gale — puikus taikinys. Aiškiai 
girdėjo, kaip pokšteli kiekvienas šūvis, kaip kažkur greta, kapoda- 
mos aukštą žolę, prašvilpia kulkos ir dusliai dunksteli į žemę. 

Kitoje neštuvų pusėje Amasa Dekeris garsiai suniurnėjo. 

— Pataikė? — aiktelėjo Robas. 

— Ne. 

Garsiai trepsėdami, jie su nešuliu beveik bėgo, kol po ištisos 
amžinybės nuslydo į negilią priedangą, kurioje majoras Kopers- 
mitas buvo įrengęs medicinos punktą. 

Sužeistąjį perdavę chirurgui, keturi nešikai krito ant žolės ir 
gulėjo lyg ką tik sužvejoti upėtakiai. 

— Zvimbė lyg bitės tos kulkos, — tarė Lusijus Vagneris. 

— Maniau, mums galas, — atsiliepė Amasa Dekeris. - O kaip 
jūs, daktare? 

— Buvo baisu, bet raminausi turįs šiokią tokią apsaugą. 

Robas parodė mi-šom ir pasakė, kad krepšio diržas, nupintas 
iš sausgyslių — ize virvelių, saugo nuo kulkų, taip jį tikino saukai. 
Dekeris su Vagneriu klausėsi rimtai, nors pastarasis nežymiai šyp- 
sojosi. 

Popiet šaudymas beveik nutilo. Abi pusės sustojo, nieko ne- 
pasiekusios, kol temstant net dvi pilnos Sąjungos brigados persi- 
kėlė per upę ir, pralėkusios pro 131-o0jo pozicijas, stojo į durtuvų 
mūšį — vienintelį Robo matytą per visą karą. 131-0jo pėstininkai 
ant šautuvų taip pat užmovė durtuvus ir puolė kartu. Netikėta ir 
aršia ataka Sąjunga pribloškė ir sutriuškino priešus: sunaikino ar 
paėmė nelaisvėn kelis tūkstančius konfederatų. Sąjungos nuosto- 
liai buvo menki, bet Robas Džėjus su nešikais iki vakaro dar bent 

pustuzinį kartų ėjo parnešti sužeistųjų. Trys jo kareiviai jau tvir- 
tai tikėjo, kad su daktaru Koulu ir tuo indėnišku krepšiu juos lydi 
sėkmė, o kai laimingai grįžo ir septintą kartą, savo mi-šom galia 
Robas tikėjo ne mažiau negu anie. 

Tą vakarą, pasirūpinus visais sužeistaisiais, Gardnerio Koper- 
smito akys jų palapinėje net švytėjo. | 

— Sutikite, Koulai, ta durtuvų ataka buvo išties puiki? 

Robas tą klausimą vertino rimtai. 

— Dar vienos skerdynės, - atsiliepė, apimtas begalinio nuovargio. 

Pulko gydytojas žvelgė bjaurėdamasis. 

— Jeigu šitaip mąstote, kodėl, po velnių, jūs čia? 

— Nes ir pacientai čia, - atsakė Robas Džėjus. 


Vis dėlto, metams baigiantis, jis nusprendė turįs palikti India- 
nos 131-ąjį. Pacientai tebebuvo čia, bet jis atėjo į kariuomenę, no- 
rėdamas kareiviams teikti tinkamą medicininę pagalbą, o majoras 
Kopersmitas to daryti neleido. Robui, patyrusiam gydytojui, užsi- 
imti beveik vien tik bėgiojimu su neštuvais yra nepateisinama; kita 
vertus, ateistui beprasmiška gyventi taip, lyg siektų kankinystės 
ir šventumo. Todėl ketino pirmąją 1864 metų savaitę, pasibaigus 
sutarčiai, keliauti namo. 

Kalėdos buvo keistos - ir apgailėtinos, ir jausmingos. Prieš pa- 
lapines vyko pamaldos. Vienoje Rapahanoko pusėje 131-0jo muzi- 
kantai grojo „Adeste Fideles“. Jiems baigus, konfederatų orkestras 
kitame krante užgrojo „Telaimina jus Dievas, ponai“, ir muzika 
baugiai sklendė virš tamsių vandenų. Paskui — „Tyli naktis“. Or- 
kestro vadovas Fitsas iškėlė lazdelę, ir Sąjungos orkestras užgrojo 
su konfederatais, o abiejų pusių kareiviai pritarė dainuodami. Abi 
pusės gerai matė vieni kitų laužus. 

Ta naktis iš tikrųjų buvo tyli, niekas nešaudė. Vakarienei nepa- 
tiekta jokių vaišių, bet kariuomenė pagamino visai neprastą sriu- 
bą, kurioje plūduriavo tai, kas galėjo būti jautiena, ir kareiviai gavo 
šventinį davinį viskio. Tai galėjo tapti klaida, nes sužadino norą 
gauti daugiau. Po koncerto Robas Džėjus sutiko svirduliuojančius 
Vilkoksą su Ordvėjumi, jie pakrantėje ką tik ištuštino iš prekijo 
gautą butelį prasto gėrimo. Vilkoksas Ordvėjų laikė už parankės, 
nors ir pats žengė netvirtai. 

— Eik miegoti, Abneri, - tarė jam Robas. — O šitą aš palydėsiu 
iki palapinės. 

Vilkoksas linktelėjo ir nuėjo, bet Robas nepadarė, kaip žadė- 
jęs. Nusivedė Ordvėjų toliau nuo palapinių ir pasodino, nugarą 
atrėmęs į didelį akmenį. 

— Leni, — tarė jis, - Lenai, vaikeli, pasikalbėkime. 

Ordvėjus spoksojo pusiau prisimerkęs. 

— „linksmų Kalėdų, daktare. 

— Linksmų Kalėdų, Leni! Pakalbėkime apie Žvaigždėtosios vė- 
liavos ordiną. 


Šitaip jis nusprendė, kad viskis yra raktas, kuriuo galima atra- 
kinti. visa, ką žino Laningas Ordvėjus. 

Sausio 3 dieną, kai pulkininkas Simondsas atėjo, nešinas nau- 
ja sutartimi, Robas stebėjo, kaip Ordvėjus į kuprinę rūpestingai 
kraunasi tvarsčius ir morfino piliules. Dvejojo vos akimirką, ne- 
nuleisdamas akių nuo Ordvėjaus. Paskui brūkštelėjo parašą dar 
trijų mėnesių tarnybai. 

— KADA SUSIPAŽINAI SU ELVUDU PATERSONU? 


ROBAS MANĖ KALĖDŲ VAKARĄ KLAUSINĖJĘS GIRTA ORDVĖJŲ 
labai gudriai ir apdairiai. Ta apklausa sutvirtino tai, ką jis žinojo 
apie tą žmogų ir apie ŽVO. 

Atsirėmęs į palapinės stulpą, ant sulenktų kelių pasidėjęs die- 
noraštį, jis rašė: 


Laningas Ordvėjus Amerikiečių partijos susirinkimus pradėjo 
lankyti Indianoje, Vinsenese, „kai dar buvo penkeriais metais per 
jaunas balsuoti“. 

(Pasidomėjo, kur įstojau aš. Atsakiau, kad Bostone.) 

Į susirinkimus vesdavosi tėvas, „nes norėjo, kad būčiau ge- 
ras amerikietis“. Jo tėvas — Natanielis Ordvėjus, samdomas šluo- 
tų rišėjas. Susirinkimai vykdavo antrame aukšte virš smuklės. Jie 
pereidavo smuklę, išeidavo pro užpakalines duris ir užlipdavo 
laiptais. Tėvas sutartu būdu pabelsdavo į duris. Jis atsimena, kad 
tėvas visada didžiuodavosi, kai Vartų Sargas pažvelgdavo į juos 
pro durų akutę ir įleisdavo, „nes mes - geri žmonės“. 

Gal po metų, jei tėvas prastai jausdavosi ar būdavo girtas, La- 
ningas į susirinkimus kartais nueidavo vienas. Natanieliui Ordvė- 
jui mirus („nuo girtavimo ir plaučių uždegimo“), Laningas išvyko 
į Čikagą ir pradėjo dirbti smuklėje šalia geležinkelio dirbtuvių Ga- 
lenos gatvėje, ten jo tėvo pusbrolis pilstė viskį. Valydavo girtuoklių 
vėmalus, kas rytą grindis pabarstydavo šviežiomis pjuvenomis, 
plovė aukštus veidrodžius, šveitė žalvarinius turėklus — darė vis- 
ką, ko tik prireikdavo. 


ŠAMANAS 441 


Lyg ir savaime jis susirado Čikagos Nieko Nežinančiųjų sky- 
rių — tarsi ieškotų giminaičių, nes, tiesą sakant, su Amerikiečių 
partija jį siejo kur kas daugiau negu su tėvo pusbroliais. Partija 
stengėsi, kad į valdžią patektų tik tokie pareigūnai, kurie samdytų 
ne imigrantus, o tik Amerikoje gimusius darbuotojus. Nors buvo 
luošas (iš pokalbių su juo ir stebėjimo sprendžiu, kad tai - įgimtas 
klubo sąnario išnirimas), partijos nariai vis dažniau jį kviesdavo, 
prireikus jauno žmogaus, kuris gebėtų atlikti svarbias užduotis ir 
mokėtų laikyti liežuvį už dantų. 

Jis labai didžiavosi, kai vos po poros metų, sulaukęs tik septy- 
niolikos, buvo priimtas į slaptąjį Žvaigždėtosios vėliavos ordiną. 
Prisipažino puoselėjęs ir tam tikras viltis, nes neturtingam ir luo- 
šam Amerikoje gimusiam jaunuoliui reikėjo galingos organizaci- 
jos paramos, norint bent šio to pasiekti, „kai užsieniečiai katalikai 
pasirengę Amerikoje dirbti bet ką vos ne už dyka“. 

Ordinas „darė tai, ko negalėjo daryti partijos“. Paklausiau Or- 
dvėjaus, ką jis yra daręs Ordinui. Atsakė, kad „tai šį, tai tą. Kelia- 
vau tai vienur, tai kitur“. | 

Paklausiau, ar kada buvo sutikęs Henką Kofą, ir jis sumirksėjo. 

— Žinoma, pažįstu jį. Jūs irgi pažįstate tą žmogų? Tik pama- 
nyk! Taigi, Henkas! 

Paklausiau, kur Kofas dabar, ir jis pažvelgė keistai. 

— Savaime aišku, kariuomenėje. 

Tačiau paklausus, ką jie nuveikę kartu, prispaudė smilių po 
akimi ir nubraukė juo prie nosies. Tada svirduliuodamas šiaip ne 
taip atsistojo, ir pokalbis baigėsi. 


Kitą rytą Ordvėjus niekuo neišsidavė atsimenąs vakarykščius 
klausimus. Robas Džėjus kelias dienas nuo jo laikėsi atokiau. Tiks- 
liau — praėjo net kelios savaitės, kol pasitaikė panaši proga, nes 
per šventes kareiviai iššlavė pulko prekijo viskio atsargas, o su Są- 
jungos kariuomene keliaujantys pirkliai Virdžinijoje jo pirkti ven- 
gė, kad nebūtų užnuodytas. 

Bet chirurgo padėjėjas savo žinioje turėjo viskio, valstybės pa- 
rūpinto medicinos reikalams. Robas Džėjus butelį davė Vilkoksui, 
teisingai spėdamas, kad šis jį išmauks su Ordvėjumi. Paskui vaka- 
re laukė, kol jie pasirodys. Pagaliau abu grįžo: Vilkoksas linksmas, 

Ordvėjus paniuręs, ir Robas, palinkėjęs Vilkoksui labos nakties, 
perėmė Ordvėjų savo globon. Kaip ir aną kartą, nusivedė prie to 
paties akmens toliau nuo palapinių. 

— Leni, — tarė Robas, - pasikalbėkime dar. 

— Apie ką, daktare? 

— Kada susipažinai su Elvudu Patersonu? 

To vyruko akys priminė ledo smaigus. 

— Kas jūs toks? — paklausė Ordvėjus lyg visiškai išsiblaivęs. 

Robas Džėjus buvo pasirengęs iškloti tiesą. Tos akimirkos jis 
laukė ilgai. 

— O kaip tau atrodo? 

— Manau, prakeiktas katalikų šnipas, jei šitaip klausinėjate. 

— Noriu dar šio to paklausti. Apie tavo nužudytą indėnę. 

— Kokią indėnę? — Ordvėjus neapsimestinai išsigando. 

— Kiek dar indėnių esi nužudęs? Ar žinai, Leni, iš kur aš? 

— Sakėte, iš Bostono, - niūriai atsiliepė Ordvėjus. 

— Tai buvo anksčiau. Daug metų gyvenu Ilinojuje. Mažame 
miestelyje, kuris vadinasi Holdeno Perkėla. 

Ordvėjus pakėlė akis, bet nieko nepasakė. 

— Ta nužudyta indėnė, Leni, buvo mano draugė, dirbo su ma- 
nimi. Ji - Makva-ikva, jei iki šiol nežinojai. Išprievartauta ir nužu- 
dyta mano miške, prie mano ūkio. 

— Indėnė? Dieve mano! Atstok nuo manęs, tu trenktas pami- 
šėli, nežinau, apie ką čia šneki! Ir įspėju, jei tik turi proto, - ir jeigu 
nenori palydėti galvos, tu suknista šnipo išpera, - pamiršk viską, 
ką įsivaizduoji žinąs apie Elvudą Patersoną, - išrėžė Ordvėjus. Pa- 
šokęs puolė tolyn nuo Robo ir netvirtomis kojomis į tamsą nužir- 
gliojo taip sparčiai, lyg kas šaudytų pavymui. 


Kitą dieną Robas Džėjus akies krašteliu jį nežymiai stebėjo. 
Matė, kaip rengia pratybas savo nešikams, tikrina jų kuprines, 
girdėjo aiškinant, kad jie turį labai taupiai naudoti morfiną, nes 
pulko atsarga beveik pasibaigusi, ir reikia laukti, kol bus pristatyta 
daugiau. Laningas Ordvėjus, teko jam pripažinti, tapo geru ir iš- 
maniu sanitarinės tarnybos seržantu. 

Popiet Robas jį pastebėjo sėdintį palapinėje prie popieriaus 
lapo su pieštuku rankoje. Taip šis vargo ne vieną valandą. 

Po signalo gulti Ordvėjus į pašto palapinę atnešė laišką. 

Robas Džėjus palaukė ir nuėjo pas paštininką. 

— Šįryt man pasitaikė prekijas, turėjęs tikro sūrio, - tarė Ama- 
sai Dekeriui. —- Tavo palapinėje palikau ir tau gabalą. 

— Daktare, jūs toks rūpestingas, - labai patenkintas atsiliepė 
Dekeris. 

— Turiu rūpintis savo nešikais, kaipgi kitaip? Bet verčiau eik ir 
suvalgyk, kol jo neaptiko kas kitas. O aš pabūsiu paštininku. 

Tik tiek ir reikėjo. Vos Dekeriui išskubėjus, atidarė siunčiamų 
laiškų dėžę. Po kelių minučių rado reikiamą voką ir įsikišo į mi-šom. 

Tik grįžęs į palapinę, išsitraukė tą laišką ir atplėšė. Ant voko 
buvo užrašytas gavėjas ir adresas: tėvas Deividas Gudnou, Bridž- 
tono gatvė 237, Čikaga, Ilinojus. 


Brangusis pone Gudnou, rašo Laningas Ordvėjus. Esu Indianos 
131-ajame, jei pamenate. Yra čia vienas, klausinėja. Daktaras, vardu 
Robertas Koulas. Nori žinoti apie Henrį. Kalba keistai, jau anks- 
čiau pastebėjau. Nori žinoti apie Elvudą Patersoną. Pasakė, kad 
mes išprievartavome ir nužudėme tą indėnų mergšę tada Ilinojuje. 
Galiu juo pasirūpinti, turiu daug būdų. Bet aš nekvailas: pranešu, 
kad galėtumėte sužinoti, kaip jis apie mus sužinojo. Aš - seržantas. 
Kai karas baigsis, vėl dirbsiu Ordinui. Laningas Ordvėjus. 

KĖLIMASIS PER RAPAHANOKĄ 


RoBAs DŽĖjJUS AIŠKIAI IR SKAUSMINGAI SUVOKĖ, KAD KARO 
įkarštyje, apsuptas ginkluotų žmonių, nuolat ir kasdieniškai vyks- 
tant žudynėms, patyręs ir juo „pasirūpinti“ sumanęs žmogus išties 
ras daug progų ir galimybių. 

Keturias dienas jis stebėjo, kas vyksta už nugaros, ir penkias 
naktis beveik neužmigo, tik snūduriavo. 

Gulėjo atsimerkęs ir svarstė, ko Ordvėjus galėtų imtis. Pagal- 
vojęs apie jo būdą, nusprendė: juo dėtas, palauktų, kol abu atsiras- 
tų kokiame susirėmime, kur daug šaudymo ir triukšmo. Kita ver- 
tus, Ordvėjus turbūt mokėjo elgtis su peiliu. Jei po ilgos tamsios 
nakties, kai nerimo kamuojamiems sargybiniams bet kuris mėne- 
sienos šešėlis atrodo lyg konfederatų žvalgas, Robą Džėjų rastų 
nudurtą ar perrėžta gerkle, niekas per daug nesistebėtų ir nepultų 
aiškintis jo mirties. 

Padėtis pasikeitė sausio 19 dieną, kai antrosios brigados B kuo- 
pai buvo liepta persikelti per Rapahanoką, surengti trumpą žval- 
gomąjį išpuolį ir tuoj pat atsitraukti, bet viskas susiklostė kitaip. 
Menkai ginkluota pėstininkų kuopa su gerai įsitvirtinusiu ir gau- 
siu konfederatų daliniu susidūrė ten, kur priešo rasti nesitikėjo, ir 
smarki ugnis užklupo atviroje vietovėje. 

Taigi pasikartojo padėtis, į kurią prieš kelias savaites buvo 
patekęs pulkas, tačiau tada viską nulėmė maždaug septyni šim- 
tai kareivių su durtuvais ant šautuvų, puolę per upę į pagalbą, 
o dabar paramos iš Potomako armijos nebuvo. 107 vyrai, ištisą 
dieną apšaudomi, gynėsi kaip įmanydami, bet pajudėti negalėjo. 

Sutemus jie spruko į kitą krantą, gabendami keturis lavonus ir 
septynis sužeistuosius. 
Pirmąjį į ligoninės palapinę įnešė Laningą Ordvėjų. 


Nešikai, kuriems Ordvėjus vadovavo, pasakojo, kad jį sužeidė 
pačioje pavakarėje. Jis kyštelėjo ranką į švarko kišenę, siekdamas 
į popierių suvynioto kieto sausainio ir keptos kiaulienos, kuriuos 
ten įsidėjo ryte, ir tą akimirką į jį susmigo dvi kulkos. Viena išplė- 
šė pilvo sienelės gabalą, tad ten dabar kyšojo ringė pilkšvų žarnų. 
Robas Džėjus iš karto norėjo sukišti atgal ir žaizdą užsiūti, bet 
tuoj pamatė daugiau sužalojimų ir suprato — Ordvėjaus nebeiš- 
gelbės niekas. 

Antra kulka perėjo kiaurai ir visiškai sumaitojo vidurius — 
žarnyną ar skrandį, o gal ir vieną, ir kitą. Robas neabejojo, kad, 
atvėręs pilvą, ertmėje rastų gausiai pritekėjusio kraujo. Ordvėjus 
gulėjo išblyškęs, baltu lyg pienas veidu. 

— Leni, gal ko norėtum? — paklausė švelniai. 

Ordvėjus pajudino lūpas. Žvilgsnis įsmigo į Robą, buvo ma- 
tyti, kad jis sąmoningas — tokią mirštančiųjų ramybę Robas buvo 
regėjęs ne kartą. 

— Vandens. 

Žmogui peršautu pilvu nieko blogiau būti negalėjo, bet Robas 
žinojo: dabar jau nebesvarbu. Iš 72i-šom išėmęs dvi opijaus table- 
tes, davė su vandeniu. Šis beveik tuoj pat viską išvėmė su krauju. 

— Gal pakviesti pastorių? — tvarkydamas žaizdas, paklausė Ro- 
damas akių. 

— Gal nori papasakoti, ką tą dieną darėte Makva-ikvai mano 
miške? Ar dar ką nors papasakoti. 

— Tu... velnių, —- išspaudė Ordvėjus. 

Robas Džėjus velniais netikėjo ir nemanė kada nors keliausiąs 
pragaran. Netikėjo, kad tenai nukeliaus ir Ordvėjus ar kas nors 
kitas, bet ginčytis dabar netiko. 

— Pamaniau, jei kalbėtum, būtų lengviau. Gal kartais nori atsi- 
kratyti kokių slegiančių minčių. 

Ordvėjus užsimerkė, ir Robas suprato, kad dabar verčiau pa- 
likti jį ramybėje. 

Jis visada pykdavo, pralaimėdamas kovą su mirtimi, o dabar 
ypač širdo, kad prarado šitą jį besikėsinusį nužudyti žmogų, nes 
užrakinta Ordvėjaus smegenyse slypėjo tai, ko jis tiek metų ieško- 
jo, ir mirdamos jos netrukus turėjo užgesti tarsi užpūstas žibintas, 
kartu sunaikindamos visas žinias. 

Dar jis suprato, kad tas keistas, prieštaringas, į šitą mėsmalę 
patekęs jaunuolis, nepaisant visko, užkabino kažkokią jo širdies 
stygą. Kaip būtų buvę, jei būtų tekę pažinti kitokį Ordvėjų - gimu- 
sį sveiką, kaip reikiant ragavusį mokslo, vaikystėje jautusį ne alkį, 
o meilę, ir į gyvenimą išėjusį kitaip, ne išlydėtą girtaujančio tėvo? 

Robas žinojo: šitaip svarstyti — bergždžias užsiėmimas, ir, 
žvilgtelėjęs į nejudrų kūną, neabejojo, kad su Ordvėjum jau baigta. 

Valandėlę, kol Gardneris Kopersmitas gana mikliai traukė 
muškietos kulką vaikinukui iš kairės mėsingo užpakalio pusės, 
Robas laikė eterio kūgį. Paskui grįžo prie Ordvėjaus, parišo žandi- 
kaulį ir smulkiomis monetomis prispaudė vokus. Tada su pagalbi- 
ninkais paguldė greta kitų keturių, kuriuos parnešė B kuopa. 

RATAS APSISUKO 


1864 METŲ VASARIO 12 DIENA RoBAs DžĖjUS DIENORAŠTYJE 
parašė: 


Namie mano gyvenimą lėmė dvi upės —- didinga Misisipė ir 
mažesnė Uolotoji, o dabar Virdžinijoje nė kiek ne prasčiau susipa- 
žinau su kita upių pora — Rapahanoku ir Rapidanu - bei regėjau 
jų krantuose nuolat pasikartojančias skerdynes. Žiemai baigiantis 
bei ankstyvą pavasarį ir Potomako armija, ir Šiaurės Virdžinijos 
armija nesiliovė į priešininko krantą siųsti nedidelius pėstininkų 
ir kavalerijos būrelius. 

Anksčiau kasdieniškai keldavausi per Uolotąją aplankyti ne- 
galuojančio kaimyno ar pasitikti į pasaulį besiveržiančio kūdikio, 
o dabar lygiai taip pat įvairiausiose vietose lydžiu kareivius per 
Rapidaną, kartais raitas ant Gražuolio ar taškydamasis pėsčiomis 
per seklias brastas, o jei giliau — plaukiu valtimi ar plaustu. 

Šią žiemą nepasitaikė mūšių, kur žūtų tūkstančiai, bet įpratau 
matyti lavonus — kartais kokį vieną, kai kada ir tuziną. Vienas ne- 
gyvėlis - neapsakomai tragiškiau už lavonais nuklotą lauką. Kaž- 
kaip išmokau nebematyti nei sveikųjų, nei žuvusiųjų, sutelkiu dė- 
mesį tik į sužeistuosius, einu ir nešu atgal tuos prakeiktus kvailus 
jauniklius, dažniausiai kitų kvailų jauniklių apšaudomas... 


Abiejų pusių kareiviai įprato prismeigti prie drabužių popie- 
riaus skiauteles su pavarde ir adresu vildamiesi, kad, kritus mūšy- 
je, kas nors praneš artimiesiems. Nei Robas Džėjus, nei kiti trys jo 

nešikai tais užrašais domėtis nesivargino. Dabar jie ėjo į priekines 
linijas be baimės, nes Amasa Dekeris, Alanas Džonsonas ir Liusi- 
jus Vagneris jau buvo tvirtai įtikėję, kad Makva-ikvos priemonės 
išties juos saugo, o Robas Džėjus leido sau pasiduoti tokiam jų 
įsitikinimui. Atrodė, lyg mi-šom kažkokiu būdu skleistų jėgą, nu- 
kreipiančią visas kulkas, ir jų kūnai yra nepažeidžiami. 

Kartais atrodydavo, kad karas vyksta nuo neatmenamų laikų ir 
tęsis amžinai. Bet Robas matė: kai kas keičiasi. Vieną dieną apdri- 
skusiame Baltimorės „Amerikiečio“ numeryje perskaitė, kad tar- 
nauti konfederatų kariuomenėje Pietuose šaukiami visi baltieji nuo 
septyniolikos iki penkiasdešimties. Vadinasi, nuo šiol, kritus konfe- 
deratui, jo pakeisti nebebus kuo, ir jų kariuomenė vis mažės. Robas 
savo akimis regėjo, kad visų paimtų į nelaisvę ar žuvusių konfede- 
ratų uniformos suplyšusios, o batai labai prasti. Jis kankindamasis 
svarstė, ar Aleksas gyvas, ar pavalgęs, ar turi drabužių ir batų. 

Pulkininkas Simondsas paskelbė, kad Indianos 131-asis netru- 
kus gaus nemažai Šarpso karabinų su dėtuvėmis, leidžiančiomis 
šaudyti kur kas greičiau. Ir iš to aiškėjo, kurion pusėn krypsta ši- 
tas karas, kai Šiaurė gamina vis geresnius ginklus, šaudmenis ir 
laivus, o Pietūs vis labiau vargsta, nes jiems trūksta ir kareivių, ir 
visko, ką gamina pramonė. 


Vieną dieną vasario pabaigoje keturis neštuvų nešikus iškvie- 
tė pas kapitoną Teinį, pirmosios brigados A kuopos vadą, kuris, 
stoiškai rūkydamas cigarą, gulėjo kulkos sužalota koja. Robas 
Džėjus suprato, kad dėti įtvarą — beprasmiška, nes ir blauzdi- 
kaulis, ir šeivikaulis nukirsti per kelis colius, koją teks amputuoti 
maždaug per vidurį tarp kulkšnies ir kelio. Siekdamas tvarsčio, jis 
čiuptelėjo už mi-šom, bet krepšio prie šono nebuvo. 

Pajutęs nemalonią tuštumą pilve, iškart prisiminė, kur jį paliko — 
ant žolės šalia sanitarinės palapinės. 

Prisiminė ir kiti. 

Nusegęs Alanui Džonsonui odinį diržą, pritaikė vietoj turni- 
keto. Tada kapitoną jie užkėlė ant neštuvų ir pajudėjo atgal lyg 
apsvaigę. 

— Dieve mieliausias, - vapėjo Liusijus Vagneris. Visada taip 
sakydavo tartum kaltindamas, kai labai bijodavo. Dabar tuos 

žodžius šnibždėjo įkyriai, kol visiems įgriso, bet niekas nesi- 
skundė ir jo netildė, nes kiekvienas įsitempęs laukė, kada nuo 
smingančios kulkos nudiegs kūną, staiga likusį negailestingai 
nuogą, jokių burtų nesaugomą. 

Kelionė su neštuvais atgal atrodė lėtesnė ir labiau kankino 
negu pirmasis jų žygis. Nuolat aidėjo šūviai, bet nešikų nepalietė. 
Galų gale jie vėl atsirado prie sanitarinės palapinės, sužeistąjį per- 
davė Kopersmitui, tada Amasa Dekeris stvėrė nuo žemės mi-šom 
ir grūste įgrūdo Robui Džėjui į rankas. 

— Tuoj pat užsidėkite, — įsakė, ir Robas nedelsdamas pakluso. 

Trys nešikai, net suglebę iš palengvėjimo, niūriai pasitarė ir 
nusprendė nuo šiol stebėti ir rūpintis, kad chirurgo padėjėjas 
Koulas kasdien iš pat ryto pirmiausia ant peties užsikabintų savo 
medicininį krepšį. 


Po dviejų dienų Robas Džėjus galėjo džiaugtis, prie šono turėda- 
mas ni-šom, kai už pusmylio nuo ten, kur Rapidanas įteka į didesnę 
upę, Indianos 131-asis žygiuodamas už kelio posūkio staiga prieš 
save išvydo brigadą persigandusių vyrų pilkomis uniformomis. 

Abiejų pusių kareiviai puolė šaudyti, kai kur atstumas tarp jų 
buvo itin mažas. Visose pusėse vyrai rėkė, aidėjo keiksmai, muš- 
kietų šūviai, klykė pašautieji, netrukus priekinės gretos susikibo, 
karininkai kapojo kardais, šaudė pistoletais, kareiviai švaistėsi 
šautuvais kaip buožėmis, nes užtaisyti nebuvo kada, ar kovėsi vien 
kumščiais, nagais ir dantimis. 

Vienoje kelio pusėje augo ąžuolynas, kitoje plytėjo mėšlu 
gausiai nubarstytas, suartas ir sėjai paruoštas švelnus it aksomas 
laukas. Dalis abiejų pusių vyrų pasislėpė už pakelės medžių, bet 
pagrindinės pajėgos pabiro į lauką, bjaurodamos įdirbtos žemės 
grožį. Pasklidę netvarkingu frontu, kareiviai pyškino vieni į kitus. 

Paprastai Robas Džėjus, prasidėjus susirėmimui, likdavo už- 
nugaryje ir laukdavo, kol juos pašauks, tačiau kautynių sumaišty- 
je dabar su persigandusiu arkliu atsidūrė pačiame laukinės kovos 
sūkuryje. Arklys baidėsi ir stojo piestu, paskui tarsi suglebo. Ro- 
bas nusirito į šoną, o arklys griuvo ir liko gulėti krūpčiodamas ir 
spardydamasis. Purvo spalvos Gražuolio kailyje ties gerkle buvo 
matyti smulkios monetos dydžio skylutė be kraujo lašelio, bet iš 

šnervių jau vinguriavo dvi raudonos srovelės, nors gaištantis ar- 
klys dar kvėpavo ir mėšlungiškai blaškėsi. 

Medicininiame krepšyje buvo švirkštas su žalvarine adata ir 
morfinu, bet opijaus preparatų vis dar trūko ir naudoti juos arkliui 
nederėjo. Už trisdešimties pėdų gulėjo negyvas jaunutis konfede- 
ratų leitenantas, ir Robas priėjęs iš dėtuvės ištraukė sunkų juodą 
revolverį. Grįžęs prie nedailiojo arklio, pridėjo vamzdį Gražuoliui 
po ausimi ir paspaudė gaiduką. 

Žengus gal tik kokius šešis žingsnius, stiprus skausmas staiga 
nudiegė kairės rankos žastą, lyg būtų įgėlusi pėdos dydžio bitė. 
Robas žengė dar tris žingsnius, ir tada salsvai mėšlu kvepianti 
tamsiai ruda žemė tartum pakilo pasitikti. Jis mąstė visiškai aiš- 
kiai. Suprato, kad nualpo, bet netrukus turėjo atsigauti, tad gulėjo 
ir žvelgė aukštyn dailininko akimis, gėrėdamasis sodriai geltona 
saule rausvai žydrame danguje. Aplinkui garsai slopo, tarsi kas ant 
pasaulio būtų užmetęs antklodę. 

Jis nežinojo, kiek laiko šitaip gulėjo. Tik suprato iš sužeistos 
rankos netenkąs kraujo ir ėmė graibytis medicininio krepšio — 
tvarsčių gniužulu užspaus žaizdą ir sustabdys kraujavimą. Pažvel- 
gęs ant mi-šom pamatė kraują, ir tai pasirodė taip neatremiamai 
ironiška, kad netrukus jau juokėsi iš savęs — ateisto, mėginusio 
įžvelgti dievą sename dygliakiaulės odos krepšyje ir keliose rau- 
gintos odos juostelėse. 

Vėliau jo paimti atėjo Vilkokso nešikai. Seržantas, toks pat 
atgrasus, kaip ir Gražuolis, žvelgė žvairomis, meilės bei rūpesčio 
kupinomis akimis ir kalbėjo tokius pat beprasmius niekus, kaip 
Robas buvo tūkstančius kartų sakęs pacientams, veltui stengda- 
masis juos paguosti. Pietiečiai, matydami, kad priešininkai skai- 
čiumi gerokai pranašesni, jau atsitraukė. Aplinkui gulėjo negyvi 
kareiviai, arkliai, sulaužyti vežimai, išmėtyti daiktai, ir Vilkoksas 
liūdnai tarstelėjo, kad ūkininkas sugaiš velniškai daug laiko, kol 
vėl suars šitą puikų lauką. 


Robas neabejojo, kad jam pasisekė — žaizda galėjo būti kur kas 
pavojingesnė, tačiau tai buvo ne šiaip įdrėskimas. Kulka kaulo ne- 
užkabino, bet išplėšė nemažai odos ir raumenų. Kopersmitas dalį 
žaizdos užsiuvo, rūpestingai sutvarstė ir tartum patyrė nemenką 
malonumą. 

Kartu su kitais trisdešimt šešiais sužeistaisiais Robą perkėlė 
į didesnę ligoninę Frederiksberge, kur jis praleido dešimt dienų. 
Anksčiau tarnavusi kaip sandėlis, ta patalpa nebuvo tokia švari, 
kaip Robas būtų norėjęs, bet ligoninės vyresnysis, majoras Spa- 
rou, iki karo turėjęs praktiką Hartforde, Konektikuto valstijoje, 
buvo neblogas gydytojas. 

Robas Džėjus prisiminė Miltono Akersono eksperimentus su 
druskos rūgštimi Ilinojuje, ir daktaras Sparou sutiko žaizdą ret- 
karčiais nuplauti silpnu druskos rūgšties tirpalu. Skaudėjo nepa- 
kenčiamai, bet žaizda ėmė gražiai kristalizuotis, infekcija nepra- 
sidėjo, ir jie abu nutarė, kad tai būtų prasminga daryti ir kitiems. 
Robas galėjo lankstyti pirštus ir judinti kairę ranką, nors ir skau- 
dėjo. Daktaras Sparou sakė, kad dar anksti spėlioti, ar sužeista 
ranka bus tokia pat stipri ir mikli kaip anksčiau, ir Robas su juo 
visiškai sutiko. 

Po savaitės ligoninėje jį aplankė pulkininkas Simondsas. 

— Keliaukite namo, daktare Koulai! Jei pasveikęs norėsite pas 
mus grįžti, visada būsite laukiamas, — sakė jis, nors abu žinojo, 
kad Robas negrįš. Simondsas šiek tiek nesklandžiai padėkojo. — 
Jeigu liksiu gyvas, o jums pasitaikytų būti Fort Veine, Indianoje, 
būtinai užsukite į Simondso lempų gaubtų fabriką, tada skaniai ir 
daug prisivalgysime, gersime be saiko ir kalbėsimės be galo apie 
senus blogus laikus, - baigė Simondsas. Jie stipriai paspaudė vie- 
nas kitam ranką, ir jaunasis pulkininkas išėjo. 


Kelionė namo užtruko tris su puse dienos. Pradėjęs nuo Bal- 
timorės ir Ohajo geležinkelio, Robas važiavo penkių kompanijų 
traukiniais. Visi traukiniai vėlavo, buvo purvini ir prisigrūdę įvai- 
riausio plauko keleivių. Nors ir parišta ranka, Robas, pusamžis ci- 
vilis, buvo tik vienas iš daugybės, ir kelis kartus jam teko stovėti 
siūbuojančiame vagone penkiasdešimt ar net daugiau mylių. 

Kantone, Ohajo valstijoje, pusdienį laukė kito traukinio, o pas- 
kui atsisėdo ant dviviečio suolo su prekybininkų Harisonu. Įmonė, 
kurioje šis dirbo, kariuomenei tiekė rašalo miltelius. Tas žmogus 
pasakojo kelis kartus buvęs taip arti mūšio, kad net girdėjęs šau- 
dant. Jis neužsičiaupdamas žėrė neįtikėtinas istorijas apie karą, vis 
pagražindamas žymių karo ir politikos žmonių pavardėmis, bet 
Robas Džėjus nesiginčijo, nes klausant mylios slinko greičiau. 

Tvankiuose sausakimšuose vagonuose baigėsi vanduo. Robas, 
kaip ir kiti, išgėrė, ką turėjo gertuvėje, o paskui kentė troškulį. Pa- 
galiau traukinys stabtelėjo tarpstotėje šalia kariuomenės stovyklos 
prie Mariono Ohajo valstijoje pasipildyti kuro ir vandens iš nedi- 
delio upelio, ir keleiviai puolė iš vagonų semti vandenį į butelius 
ir gertuves. 

Robas Džėjus nuskubėjo su visais, bet, priklaupus ir panardi- 
nus gertuvę, kažkas kitame krante patraukė žvilgsnį. Pasibjaurėjęs 
suvokė, kas ten yra. Priėjęs arčiau, pamatė, kad kažkas į vandenį 
išvertė panaudotus tvarsčius, kruvinus skudurus ir kitokias ligoni- 
nės atliekas. Žengus kelis žingsnius palei upelį, paaiškėjo — tokių 
vietų yra nemažai. Robas užkimšo gertuvę bei patarė taip pasielgti 
ir kitiems. 

Konduktorius pranešė, kad gero vandens bus šiek tiek toliau, 
Limoje, ir Robas grįžo į savo vietą vagone. Traukiniui vėl pajudėjus, 
jis jau miegojo, nepaisydamas vagono siūbavimo ir ratų bildėjimo. 

Pabudęs sužinojo, kad jie ką tik pravažiavo Limą. 

— Et, norėjau ten pasisemti vandens, —- suirzęs tarė Robas. 

— Ne bėda, - atsiliepė Harisonas. - Dabar turiu jo gausiai, - ir 
padavė gertuvę. Robas godžiai ir su malonumu iš jos atsigėrė. 

— Turbūt Limoje prie vandens suplūdo didelė minia? — pa- 
klausė, grąžindamas gertuvę. 

— Ak, ne, Limoje vandens nesėmiau. Prisipildžiau dar Mario- 
ne, kai buvome sustoję kuro, - tarė prekijas. 

Vyras pabalo išgirdęs, ką Robas matė upelyje prie Mariono. 

— Tai dabar susirgsime? 

— Sunku pasakyti. 

Po Getisbergo Robas Džėjus kartą tapo liudytoju, kaip visa 
kuopa keturias dienas gėrė vandenį iš šulinio, kuriame, kaip paaiš- 
kėjo, buvo įmesti du negyvi konfederatai, ir vėliau nepatyrė jokių 
žymesnių negalavimų. Jis gūžtelėjo pečiais: 

— Nenustebčiau, jeigu po kelių dienų abu kaip reikiant suvi- 
duriuotume. 

— Yra kokių vaistų? 

— Gal kartais padėtų viskis, jei tik jo turėtume. 

— Šituo pasirūpinti palikite man, — pareiškė Harisonas ir nu- 
skubėjo ieškoti konduktoriaus. Grįžo, be abejo, palengvėjusia 

pinigine, bet nešinas dideliu, tik trečdaliu nugertu buteliu. Pa- 
ragavęs Robas nutarė, kad tas viskis pakankamai stiprus, todėl 
gydytis tinka. Su Harisonu jie išsiskyrė Pietų Bende, Indianoje, 
abu gerai įkaušę ir tvirtai įsitikinę, kad kitas —- puikus vyras, todėl 
karštai spaudė vienas kitam ranką. Tik pasiekęs Garį, Robas atsi- 
tokėjo, kad taip ir nepaklausė Harisono vardo. 


Į Rok Ailendą atvažiavo ankstyvą ir gaivų rytą, pučiant vėjui 
nuo upės. Patenkintas išlipo iš traukinio ir patraukė per miestą, 
sveikąja ranka nešdamas lagaminėlį. Ketino išsinuomoti arklį ir 
vežimą, bet čia pat, gatvėje, sutiko Džordžą Klaiburną. Pašarų 
pirklys energingai pakratė jam ranką ir pareiškė būtinai pats savo 
vežimaičiu jį nuvešiąs į Holdeno Perkėlą. 


Robui įžengus pro duris, Sara kaip tik sėdo valgyti pusryčių — 
kiaušinio su vakarykšte bandele. Pažvelgė į jį ir, netarusi nė žo- 
džio, pravirko. Juodu tik laikė apkabinę vienas kitą. 

— Tu sunkiai sužeistas? 

Jis patikino, kad ne. 

— Sulysęs. 

Ji jau norėjo ko nors paruošti pusryčiams, bet Robas pasakė, 
kad valgys vėliau. Ėmė ją bučiuoti, skubėjo lyg berniukas, geidė 
jos čia pat, ant stalo ar ant grindų, bet Sara nutarė, kad jam būtų 
laikas į savo lovą, ir Robas neatsilikdamas nusekė paskui ją laiptais 
viršun. Miegamajame ji privertė palaukti, kol viskas nukris žemėn. 

— Man būtų gerai kaip reikiant nusiprausti, - sutrikęs tarė Ro- 
bas, bet Sara sušnibždėjo, kad ir nusiprausti galima vėliau. 

Su drabužiais nukrito ir prabėgęs laikas, ir nežmoniškas nuo- 
vargis, ir sužeistos rankos skausmas. Jie bučiavosi ir tyrinėjo vie- 
nas kitą net karščiau negu tada ūkininko daržinėje, kai susituokė 
per Didįjį Pabudimą, nes dabar abu žinojo, ko taip ilgėjosi. Svei- 
koji ranka prisiminė Saros kūną, o pirštai buvo iškalbingesni už 
žodžius. Po valandėlės Sara susmuko, atsiremdama į Robą, bet šis 
krūptelėjo nuo skausmo. Ji neblykšdama pažvelgė į žaizdą, padėjo 
vėl įtaisyti ranką perpetės raištyje, paguldė Robą ant nugaros ir 
toliau viskuo rūpinosi pati. Jiems mylintis, Robas balsu riktelėjo 
kelis kartus, iš jų vieną — suskaudus rankai. 

Buvo džiugu ne tik grįžti pas žmoną, bet ir nueiti į tvartą, duo- 
ti džiovintų obuolių arkliams ir pastebėti, kad jie jį prisimena; ir, 
priėjus prie tvorą taisančio Oldeno, senio veide išvysti nepapras- 
tą džiaugsmą; nužingsniuoti Trumpuoju taku per mišką iki upės, 
stabtelėjus prie Makvos kapo, išrauti kelias piktžoles; pasėdėti, 
nugara atsirėmus į medį, ten, kur anksčiau stovėjo Žedonoso-te, 
žiūrėti į ramiai skubančius vandenis, nelaukiant, kad kas nors iš- 
šoks kitame krante, baubdami lyg gyvuliai, ir ims į jį šaudyti. 

Vėlyvą popietę su Sara pasuko Ilguoju taku, vedančiu į Geige- 
rių namus. Jį išvydusi, Liliana irgi apsiverkė ir pabučiavo į lūpas. 
Džeisonas taip pat gyvas ir sveikas, sakė ji, dabar vadovauja didelei 
ligoninei prie Džeimso upės. 

— Buvau labai netoli jo, - tarė Robas. - Vos už poros valandų 
kelio. 

Liliana linktelėjo. 

— Jei Dievas laimins, greitai ir jis grįš, - ramiai tarė, negalėda- 
ma atitraukti akių nuo Robo rankos. 

Vakarienės Sara pasilikti nenorėjo, troško Robą turėti vien sau. 

Namie jį išlaikė tik dvi dienas, nes trečią rytą jau buvo paskli- 
dusi žinia, kad Robas grįžo, ir pamažu ėmė lankytis žmonės, kai 
kurie tik šiaip pasisveikinti, bet daugelis lyg tarp kitko užsiminda- 
vo apie votį ant kojos ar smarkų kosulį, ar niekaip neatslūgstantį 
skausmą skrandyje. Trečią dieną Sara pasidavė. Oldenas pabalno- 
jo Bosą, ir Robas Džėjus nujojo į kelias sodybas, pakeliui lankyda- 
mas ir senus ligonius. 

Tobijas Baras Holdeno Perkėloje pacientus priiminėdavo be- 
veik kiekvieną trečiadienį, bet Žmonės ten ateidavo tik neatidėlio- 
tiniausiais atvejais, ir Robas Džėjus rado labai panašias bėdas, kaip 
ir pirmą kartą atkeliavęs į Holdeno Perkėlą — negydytas išvaržas, 
sugedusius dantis, lėtinį kosulį. Užsukęs pas Šrioderius, pasidžiau- 
gė, esą jam labai palengvėjo, pamačius, kad Gustavas, dirbdamas 
ūkyje, daugiau pirštų neprarado. Taip manė iš tiesų, nors kalbėjo 
juokaudamas. Alma pavaišino cikorijų kava su migdoliniais sausai- 
niais ir išklojo apylinkės naujienas. Kai kurios buvo liūdnos. Rug- 
pjūčio mėnesį kviečių lauke negyvas krito Hansas Gruberis. 

— Tikriausiai širdis, - tarė Gusas. 

O Sjuzi Džilbert, visada įkalbinėjusi jį pasilikti ir paragauti jos 
sunkiai virškinamų bulvinių blynų, prieš mėnesį mirė gimdydama. 

Miestelyje atsirado naujų žmonių — atvyko šeimos iš Naujo- 
sios Anglijos ir iš Niujorko valstijos. Ir trys katalikų šeimos, nauji 
imigrantai iš Airijos. 

— Nė nesuprantu, ką jie ten kalba, — pareiškė Gusas, ir Robas 
nesulaikė šypsenos. 

Popiet arklį pasuko į Šventojo Pranciškaus Ksavero Asyžiečio 
vienuolyną. Šalia tako ganėsi jau nemaža ožkų banda. 

Nuožmioji Miriama net nušvito. Sėdėdamas vyskupo krėsle, 
jis pasakojo, ką patyręs. Vienuolė labai susidomėjusi klausėsi apie 
Laningą Ordvėjų ir jo laišką į Čikagą tėvui Deividui Gudnou. Dar 
paprašė leisti užsirašyti jo vardą ir adresą: 

— Yra žmonių, kuriems ši žinia labai svarbi. 

Miriama pasakojo ir apie savo pasaulį. Vienuolynas klestėjo. 
Jame apsigyveno dar keturios vienuolės ir pora naujokių. Sekma- 
dieniais į pamaldas ateidavo ir pasauliečių. Daugėjant naujakurių, 
galbūt netrukus čia būsianti ir katalikų bažnyčia. 

Robas spėjo, kad ji laukė svečių, nes, jam atėjus, jau netrukus 
sesuo Merė Petra Selestina patiekė lėkštę su ką tik iškeptais sau- 
sainiais ir labai gero ožkų sūrio. Ir tikros kavos - tokios jis nebuvo 
ragavęs daugiau kaip metus — su riebiu ožkų pienu. 

— Turite žindomą ožiuką, garbioji motinėle? 

— Gerai, kad grįžote, - atsiliepė ji. 


Su kiekviena diena jis stiprėjo. Nepersistengdavo dirbdamas, 
ilgiau pamiegodavo, su pasitenkinimu valgė gerą maistą, dairėsi 
po ūkį. Kasdien po pietų priimdavo kelis pacientus. 

Vis dėlto prie gero gyvenimo teko prisitaikyti iš naujo. Grįžus 
namo, septintą dieną įsiskaudo rankos ir kojos, maudė nugarą. Jis 
tik juokėsi ir sakė Sarai atpratęs miegoti lovoje. 

Paryčiais tįsodamas lovoje, pajuto — pilve kažkas virptelėjo, 
bet nekreipė dėmesio, nes nenorėjo keltis, tačiau netrukus pajuto, 
kad reikia; leisdamasis laiptais, jau turėjo šokti per kelias pakopas 
ir bėgti, pažadindamas Sarą. 

Išvietės pasiekti nespėjo, tik žengė nuo tako ir pritūpė, niurnė- 
damas ir dejuodamas lyg girtas kareivis, kol viskas išsiveržė lauk. 

Sara nusileido laiptais ir atėjo iš paskos. Robui buvo labai ne- 
malonu, kad jį užtiko tokioje padėtyje. 

— Kas tau? 

— Vanduo... tame traukinyje, — sušvokštė. 


Šitaip bėgti jam teko dar triskart. Rytą išgėrė daug ricinos alie- 
jaus, kad žarnynas išsivalytų, o kai vakare negalavimas vėl pasikar- 
tojo, perėjo prie Epsomo druskų. Kitą dieną prasidėjo karštligė su 
nepakenčiamais galvos skausmais, ir Robas jau žinojo, kuo serga. 
Tik vėliau vakare Sara jį nurengė išmaudyti, ir abu pamatė raudo- 
nas dėmeles ant pilvo. 

Sara buvo nusiteikusi ryžtingai: 

— Anksčiau išslaugėme žmones, sirgusius vidurių šiltine. Sa- 
kyk, koks turi būti maistas. 

Pagalvojus apie valgymą, Robą pykino, bet pradėjo vardyti: 

— Mėsos sultiniai, virti su daržovėmis, jei tik jų rasi. Vaisių sul- 
tys. Bet šituo metų laiku... 

Rūsyje, statinėje, sakė ji, dar likę obuolių, ir Oldenas juos iš- 
spausiąs. 

Sara ėmėsi darbo, nes, ką nors veikiant, ne taip kamavo nerimas, 
bet, prabėgus parai, suprato, kad be padėjėjų neišsivers — per tą lai- 
ką beveik nemiegojo, nes reikėjo ir antelę pakišti, ir ligonį prausti, 
kad kristų karštis, ir nuolat keisti patalynę, ir virinti skalbinius. Ji 
nusiuntė Oldeną į katalikų vienuolyną kviesti pagalbon vienuolių. 

Atėjo dvi - Sara buvo girdėjusi, kad jos visada dirba poromis — 
sesuo Merė Benedikta, jauna vienuolė kūdikio veidu, ir vyresnė 
moteris, aukšta, ilganosė, pasisakiusi esanti motina Miriama Fe- 
ročija. Robas prasimerkė, pamatė jas ir nusišypsojo, o Sara nuėjo į 
berniukų kambarį ir šešias valandas miegojo. 


Ligonio palata buvo tvarkinga ir maloniai kvepėjo. Vienuo- 
lės mokėjo slaugyti. Joms čia praleidus tris dienas, Robui nukrito 
temperatūra. Iš pradžių visos trys apsidžiaugė, bet vyresnioji Sarai 
netrukus parodė, kad išmatose atsirado kraujo, ir Oldenui buvo 
tuoj pat liepta joti į Rok Ailendą kviesti daktaro Baro. 

Jam atvykus, Robas Džėjus tuštinosi beveik vien krauju ir buvo 
labai išblyškęs. Nuo pirmųjų ligos požymių buvo praėjusios aštuo- 
nios dienos. 

— Labai sparti eiga, - tarė jam daktaras Baras, tartum jie kal- 
bėtųsi Medicinos draugijos susirinkime. 

— Kartais taip pasitaiko, — atsiliepė Robas Džėjus. 

— Gal chinino ar kalomelio, - balsu samprotavo daktaras Ba- 
ras. — Kai kas mano, kad tai — maliarinės kilmės. 

Robas Džėjus tik mostelėjo — ne, chininas ir kalomelis netinka. 

— Vidurių šiltinė nesusijusi su maliarija, - sunkiai pasakė. 

Tobijas Baras anatomiją išmanė kur kas mažiau už Robą, bet 
abu žinojo, kad smarkus kraujavimas rodo žarnyne gausiai esant 
ligos sukeltų prakiurusių žaizdelių, ir tos opos ne užgis, o tik plė- 
sis. Kraujuos neilgai... 

— Galėčiau palikti Doverio miltelių, - pasakė daktaras Baras. 

Doverio milteliai buvo ipekakuanos ir opijaus mišinys. Robas 
Džėjus papurtė galvą, ir daktaras Baras suprato: jis nori kuo ilgiau 
likti sąmoningas savo namuose. 

Tobijui Barui būdavo lengviau, kai pacientas nieko neišmano 
ir jam galima palikti vilties su buteliuku ir nurodymais, kaip tuos 
vaistus vartoti. Jis paplekšnojo Robui per petį, ranka stabtelėjo. 

— Užsuksiu rytoj, — tarė ramiai; šitai regėjo daugybę kartų. Bet 
dabar jį slėgė gailestis. 


— Gal galime jums padėti kaip nors kitaip? — paklausė Miria- 
ma Saros. Ši atsakė esanti baptistų tikėjimo, bet visos moterys at- 
siklaupė koridoriuje prie miegamojo durų ir meldėsi. Tą vakarą 
Sara padėkojo vienuolėms, ir jos išėjo. 

Robas Džėjus ramiai ilsėjosi beveik iki vidurnakčio, bet prasidė- 
jo nedidelis kraujavimas. Jau anksčiau Sarai buvo uždraudęs šaukti 
pastorių, bet ji perklausė, ar nenorįs pasikalbėti su tėvu Blekmeriu. 

— Ne. Viską galiu susitvarkyti pats - kaip ir Ordvėjus, — aiškiai 
ištarė. 

— Kas tas Ordvėjus? — paklausė Sara, bet Robas nebeturėjo 
jėgų atsakyti. 

Ji sėdėjo prie lovos. Netrukus jis ištiesė ranką, Sara ją paėmė, 
ir šitaip abu nepastebimai užsnūdo. Prieš pat antrą valandą ji nu- 
budo ir pajuto jo rankos vėsą. 

Truputį pasėdėjo su juo, paskui prisivertė atsistoti. Atsuko 
lempas ir paskutinį kartą jį nuprausė, nuplaudama paskutinį didelį 

kraujo pliūpsnį, atėmusį gyvybę. Nuskuto barzdą ir padarė visa kita, 
kaip jis daug metų ją mokė daryti kitiems, tada apvilko geriausią 
kostiumą. Dabar tas drabužis buvo gerokai per didelis, bet ji žinojo, 
kad tai nesvarbu. 

Kaip gero gydytojo žmona, surinko patalynę, per daug iškru- 
vintą skalbti ir virinti, susuko į paklodę ir išnešė sudeginti. Tada 
sušildė vandens, pasiruošė vonią ir prausėsi rudu muilu verkda- 
ma. Auštant, apsivilkusi išeiginius drabužius, jau sėdėjo ant kėdės 
prie virtuvės durų. Vos išgirdusi Oldeną atveriant tvarto duris, iš- 
ėjo laukan ir pasakė, kad jos vyro nebėra, ir davė nunešti į telegra- 
fo stotį raštelį, kuriame prašė sūnaus grįžti namo. 


ŠEŠTA 
DALIS 


KAIMO GYDYTOJAS 


1864 Metų 
gegužės 2 diena 


C$ 


PATARĖJAI 


PABUDUSĮ ŠAMANĄ UŽPLŪDO ITIN PRIEŠTARINGI JAUSMAI: STAI- 
gus ir skausmingas tikrovės dūris, kad Tė nebėra, ir toks maloniai 
pažįstamas saugumas atsidūrus namie, kur buvo savas ir kūnu, ir 
protu, lengvai bei patogiai pritampantis, tarsi užpildydamas jam 
skirtą tuščią vietą. Namas vis taip pat virptelėdavo prieš ūžtelint 
lygumų vėjo šuorui — tą pojūtį puikiai atsiminė, kaip ir pagalvės ar 
šiurkščių paklodžių prisilietimą prie odos, laiptais aukštyn sklin- 
dančius ir keltis iš lovos viliojančius pusryčių kvapus, net daugybę 
kartų matytus karštos geltonos saulės blyksnius ant rasotos kiemo 
žolės. Išėjus iš išvietės, magėjo pasukti takeliu prie upės, bet dar 
turėjo praeiti kelios savaitės, kad vanduo sušiltų tiek, jog būtų ga- 
lima maudytis. 

Grįžtant iš tvarto išlindęs Oldenas mostelėjo ranka sustoti. 

— Šamanai, kiek laiko čia būsi? 

— Nežinau, Oldenai. 

— Klausyk, štai koks reikalas. Ganykloje reikia pasodinti krūvą 
gyvatvorių. Joms rėžius Dagas Penfildas jau suarė, bet vėluojame 
tvarkytis su pavasariniais ėriukais ir daugeliu kitų dalykų - su- 
trukdė visi šitie įvykiai. Būtų neblogai, jei padėtum sodinti tas dy- 
gias obelaites. Užtruksi gal kokias keturias dienas. 

Šamanas papurtė galvą. 

— Ne, Oldenai. Negaliu. 

Išvydęs, kaip senis suirzo, pasijuto kaltas, jau norėjo teisin- 
tis, bet susitvardė. Oldenas jį vis dar laikė jaunesniuoju šeiminin- 
ko vaiku, kuriam reikia nurodyti, kur ir ką veikti, tuo kurčiuoju, 

menkesniu už Aleksą darbininku. Atsisakydamas jis parodė, kad 
santykiai jau kitokie, todėl norėjo sušvelninti padėtį. 

— Gal porą dienų ir padirbėsiu. Bet jei ne — su Dagu turėsite 
verstis patys, — tarė jis, ir paniuręs Oldenas nuėjo. 

Šamanas įsitaisė savo vietoje prie stalo, su motina vienas ki- 
tam santūriai nusišypsojo. 

Jie jau mokėjo kalbėti apie nereikšmingus dalykus. Jis pagyrė 
naminę dešrą ir puikiai išvirtus kiaušinius — tokių pusryčių neval- 
gė nuo tada, kai iškeliavo iš namų. 

Ji papasakojo vakar pakeliui į miestą mačiusi tris pilkūosius 
garnius. 

— Šiais metais jų, atrodo, bus daugiau negu visada. Manau, 
juos iš kitų vietų išbaidė karas, — pasakė Sara. 

Vakar Šamanas iki vėlumos sėdėjo prie tėvo dienoraščio. Daug 
ko būtų norėjęs jo paklausti, bet tai buvo neįmanoma. 

Po pusryčių nagrinėjo tėvo užrašus apie pacientus. Tokių išsa- 
mių medicininių užrašų, kaip Roberto Džadsono Koulo, neturėjo 
niekas. Net ir mirtinai pavargęs, prieš guldamasis miegoti visada 
užrašydavo tai, kas reikalinga, ir dabar Šamanas nesunkiai sudarė 
tikslų sąrašą žmonių, kuriuos tėvas grįžęs gydė tas kelias dienas. 

Tada pasiteiravo motinos, ar jis galėtų visai dienai pasiimti 
Bosą ir vežimą. 

— Noriu aplankyti tuos, pas ką buvo užsukęs Tė. Vidurių šil- 
tinė — labai užkrečiama liga. 

Ji linktelėjo. 

— Gerai sugalvojai. O kaip dėl priešpiečių? 

— Susivyniosiu porą tavo bandelių ir įsikišiu į kišenę. 

— Jis dažnai taip darydavo, - tyliai tarė Sara. 

— Žinau. 

— Įdėsiu priešpiečius. 

— Būtų gerai, jei tik tau nesunku. 

Priėjęs prie motinos, pabučiavo į kaktą. Sara sėdėjo nekruste- 
lėdama, bet paėmė sūnaus ranką ir stipriai suspaudė. Kai galų gale 
paleido, Šamanas vėl pagalvojo, kokia ji graži. 


Pirmiausia stabtelėjo pas Viljamą Bemisą, kuris, padėdamas 
karvei veršiuotis, buvo susižeidęs nugarą. Bemisas šlubčiojo, per- 
kreipęs kaklą, bet tvirtino, kad nugaros nebeskauda. 

— Beje, tavo tėvo paliktas dvokiantis tepalas jau beveik baigėsi. 

— Ar nekarščiavote, pone Bemisai? 

— Nė velnio! Taigi nugarą pasitempiau, kodėl turėčiau karš- 
čiuoti? — jis susiraukęs žvilgtelėjo į Šamaną. — Prašysite sumokėti 
už vizitą? Daktaro nekviečiau. 

— Ne, pone, mokėti nereikia. Džiaugiuosi, kad jaučiatės ge- 
riau, — patikino Šamanas ir dar paliko to dvokiančio tepalo, kad 
pacientas jaustųsi patenkintas. 

Jis užsuko ir ten, kur tėvas būtų sustojęs vien tik pasisveikinti 
su senais draugais. Šrioderių namus pasiekė jau po vidurdienio. 

— Kaip tik laiku, sėdame pietauti, - linksmai tarė Alma ir pasi- 
piktinusi papūtė lūpas, kad jis turįs savų priešpiečių. — Tai neškis 
juos vidun ir valgyk, o mes pietausime, - nusileido ji. 

Šamanas taip ir padarė, tokia draugija jam patiko. Sara buvo 
įdėjusi kelias riekes šaltos avienos, keptą saldžiąją bulvę ir tris 
perpjautas medumi pateptas bandeles. Alma patiekė dubenį kep- 
tų putpelių ir bandelių su persikų uogienės įdaru. 

— Būtinai paragauk bandelių, į jas sudėjau paskutinius uogie- 
nės likučius, — ragino ji, ir Šamanas suvalgė dvi, taip pat kelias 
putpeles. 

— Tavo tėvas žinojo, kad, pas mane ateinant per pietus, nerei- 
kia turėti priešpiečių, — priekaištavo Alma. Ji pažvelgė Šarnanui į 
akis. — Ketini pasilikti Holdeno Perkėloje? Dabar tu mus gydysi? 

Jis net sumirksėjo. Klausimas buvo savaime suprantamas, šito 
jis turėjo paklausti pats savęs, bet iki šiol atkakliai vengė. 

— Na, Alma... apie tai dar negalvojau, — atsiliepė Šamanas su- 
glumęs. 

Gusas Šrioderis palinko ir sušnibždėjo, lyg sakydamas kokią 
paslaptį: 

— Tai gal pagalvok? 


Vėliau Robas Džėjus aplankė Snou sodybą. Edvinas Snou au- 
gino kviečius pačiame šiauriniame apylinkės pakraštyje, jau tolo- 
kai nuo Koulų ūkio, bet Holdeno Perkėlos ribose. Pasklidus žiniai, 
kad daktaras grįžo, jo šaukėsi, nes kamavo bjaurus pūlinys ant 
kojos piršto. Šamanas pamatė jį vaikščiojantį po kiemą ir nėmaž 
nešlubčiojantį. 

— Su pėda — viskas gerai, - linksmai pasakojo. — Tavo tėvas 
Tildai liepė ją laikyti, o pats tuo savo mažu peiliuku gražiai sveiką- 
ja ranka prapjovė. Pirštai nė nevirptelėjo. Paskui mirkiau sūriame 
vandenyje, kaip jis liepė, kad viską iš ten ištrauktų. Bet kaip gerai, 
kad kaip tik šiandien užsukai! Tilda prastai jaučiasi. 

Ponią Snou jie rado lesinančią vištas; atrodė, barstyti grūdus 
jai stinga jėgų. Aukšta kūninga moteris įraudusiu veidu pripažino 
esanti „gal kiek šiltoka“. Šamanas iš karto suprato, kad ji smarkiai 
karščiuoja, ir pastebėjo, kaip jai palengvėjo, išgirdus, kad būtina 
gultis į lovą, nors iki namo ginčijosi, kad tai visiškai nereikalinga. 

Papasakojo gal jau antrą dieną neturinti apetito ir šiek tiek 
skauda nugarą. 

Šamanas sunerimo, bet vis tiek kalbėjo žvaliai. Liepė ilsėtis, o 
viščiukais ir kitais jaunikliais pasirūpinsiąs ponas Snou. Paliko bu- 
telį stiprinančio gėrimo ir pasakė užeisiąs kitą dieną. Užmokesčio 
atsisakė. Snou nenorėjo sutikti, bet Šamanas laikėsi savo. 

— Mokėti nereikia — nesu jūsų nuolatinis gydytojas. Tik jojau 
pro šalį, — sakė, nedrįsdamas imti pinigų už gydymą ligos, kuria 
galbūt užkrėtė jo tėvas. 

Dienos pabaigai jis pasiliko Šventojo Pranciškaus Ksavero 
Asyžiečio vienuolyną. 

Motina Miriama nuoširdžiai džiaugėsi, jį matydama. Pasiūlius 
atsisėsti, Šamanas pasirinko medinę kėdę tiesia atkalte, ant kurios 
sėdėjo kelis kartus, vienuolyne lankydamasis su tėvu. 

— Dairaisi senuosiuose savo namuose? 

— Ne tik. Šiandien noriu nustatyti, ar dar kas nors Holdeno 
Perkėloje neužsikrėtė vidurių šiltine nuo tėvo. Jums su seserimi 
Mere Benedikta neatsirado kokių nors simptomų? 

Motina Miriama papurtė galvą. 

— Ne. Ir nemanau, kad atsiras. Esame įpratusios slaugyti įvai- 
riausiomis ligomis sergančius žmones. Kaip ir tavo tėvas. Dabar 
jau įpratęs ir tu, ja? 

— Taip, spėju, kad įpratęs. 

— Tokius žmones, kaip mes, Viešpats veikiausiai saugo. 

Šamanas šyptelėjo. 

— Tikiuosi, jūs teisi. 

— Ar jūsų ligoninėje yra daug sergančių vidurių šiltine? 

— Nemažai. Sergančius užkrečiamosiomis ligomis laikome 
atskirame pastate, toliau nuo kitų. 

— Ja, tai išmintinga. Papasakok apie jūsų ligoninę. 

Ir jis ėmė pasakoti apie Pietvakarių Ohajo ligoninę. Pradėjo 
nuo slaugytojų, nes jai tai turėjo būti svarbu, paskui perėjo prie 
medicinos ir chirurgų personalo. Miriama vis klausinėjo, dėmesiu 
skatindama kalbėti daugiau. Jis papasakojo, kaip dirba su chirurgu 
daktaru Bervinu ir patologu Barniu Makgovanu. 

— Vadinasi, gavai gerą išsilavinimą ir įgijai puikios patirties. 
Kas toliau? Liksi Sinsinatyje? 

Šamanas nejučia prakalbo apie tai, kaip jo klausė Alma Šrio- 
der, o jis negalėjo atsakyti. 

Motina Miriama žvilgtelėjo susidomėjusi. 

— Kodėl? 

— Čia gyvendamas visada jaučiausi nevisavertis, kurčias tarp 
girdinčiųjų. Mylėjau tėvą ir juo žavėjausi, norėjau būti toks, kaip 
jis. Troškau būti gydytojas, dirbau ir stengiausi iš paskutiniųjų, 
nors visi, net ir tėvas, sakė, kad nieko nepasieksiu. Mano svajonė 
visada buvo tapti gydytoju. Dabar pasiekiau jau daugiau. Nevisa- 
vertiškumo jausmo nebeliko, grįžau tenai, kur man gera. Tačiau ši 
vieta visada priklausys tikrajam gydytojui — mano tėvui. 

Motina Miriama linktelėjo. 

— Bet, Šamanai, jo nebėra. | 

Jis nieko neatsakė. Jautė, kaip daužosi širdis — tarsi šią Žinią 
būtų išgirdęs pirmą kartą. 

— Noriu paprašyti, — ji parodė į odinį krėslą. — Atsisėsk ten, 
kur jis visada sėdėdavo. 

Nenoriai, lyg medinėmis kojomis, Šamanas pakilo ir persėdo į 
krėslą. Miriama patylėjo. 

— Argijis toks nepatogus? 

— Labai patogus, — tvirtai atsakė Šamanas. 

— Ir tau labai dera. 

Ji šyptelėjo ir pasakė beveik taip pat, kaip ir Gusas Šrioderis: 

— Pagalvok apie tai. 


Pakeliui namo jis stabtelėjo pas Hovardus ir nusipirko butelį 
viskio. 
— Užjaučiu dėl tėvo, - nejaukiai sumurmėjo Džulianas Hovardas. 

Šamanas linktelėjo, nors žinojo — tėvas ir Hovardas vienas kito 
nemėgo. Molė Hovard pasakė, kad Melas su Aleksu, jos nuomone, 
pateko į konfederatų kariuomenę, nes nuo tada, kai pabėgo, jie iš 
Melo negavo nė žodelio. 

— Mano galva, jei būtų šioje pusėje, vienas ar kitas būtų atsiun- 
tęs kokią žinią, — kalbėjo ji, ir Šamanas pritarė. 

Po vakarienės jis nuėjo pas Oldeną į jo trobelę, nešinas buteliu 
viskio — susitaikymo ženklu. Žinodamas, kad Oldenas nemėgsta 
gerti vienas, jei kas nors yra šalia, net ir sau įsipylė lašelį į stiklai- 
nėlį nuo uogienės. Palaukė, kol Oldenas kelis kartus trūktelės, ir 
tada prabilo apie ūkį. 

— Kodėl gi šiais metais su Dagu Penfildu taip nesusitvarkote 
su darbais? 

Žodžiai pasipylė lyg iš prakiurusio maišo. 

— Viskas kaupėsi jau labai seniai! Prieauglio beveik neparduoda- 
me, išskyrus vieną kitą pavasarinį ėriuką kuriam kaimynui Velykų 
pietums. Todėl banda kasmet didėja, vis daugiau avių reikia prižiū- 
rėti, kirpti, vis daugiau reikia aptvertų ganyklų. Tavo tėvui apie tai 
sakiau, prieš pat jam išeinant į kariuomenę, bet jis nieko nesiėmė. 

— Gerai, pakalbėkime apie tai dabar. Kiek gauname už svarą 
vilnos? — paklausė Šamanas, išsitraukdamas užrašų knygelę ir 
pieštuką. 

Beveik valandą jie sėdėjo ir kalbėjosi apie vilnos rūšis ir kainas, 
apie galimus rinkos pokyčius po karo, kiek vienai aviai maždaug 
reikia ganyklų ploto, kiek darbo dienų, kokios išlaidos vienai die- 
nai. Baigus Šamano užrašų knygutėje margavo gausybė skaičių. 

Oldenas sušvelnėjo: 

— Na, jei pasakytum, kad netrukus grįš Aleksas, vaizdas iš 
karto pasikeistų, nes tas vaikinas — geras darbininkas. Bet, tiesą 
sakant, jis gal kur guli negyvas šiltuosiuose kraštuose — pats, Ša- 
manai, supranti, kad taip gali būti. 

— Taip. Tačiau kol nieko nežinau, manau, kad gyvas. 

— Dieve, žinoma, taip! Bet tik tiek, kad jei planuosi, jo geriau 
neskaičiuok. 

Šamanas atsiduso ir pakilo. 

— Klausyk, Oldenai! Rytoj po pietų man vėl reikės išjoti, bet 
prieš pietus nuo pat ryto darbuosiuosi prie gyvatvorės. 

Kitą dieną, apsivilkęs darbo drabužius, nuo ankstaus ryto jau 
buvo laukuose. Diena dirbti lauke pasitaikė gera — buvo sausa, 
pūtė nestiprus vėjas, dangumi plaukė lengvi debesėliai. Fiziškai 
seniai buvo dirbęs, tad, iškasęs pirmą duobę, pajuto, kaip įsitempę 
raumenys. 

Spėjo pasodinti tik tris daigus, kai į lauką raita ant Boso atlėkė 
motina, o jai iš paskos — šiek tiek Šamanui pažįstamas švedas Pe- 
ras Svansonas, netoliese auginantis burokėlius. 

— Mano duktė, - dar iš tolo riktelėjo tas vyras, - atrodo, susi- 
laužė sprandą! 

Šamanas čiupo motinos atneštą medicininį krepšį, sėdo ant 
arklio ir nušuoliavo paskui ūkininką. Iki Svansono namų reikėjo 
joti gal penkiolika minučių. Klausydamas jo pasakojimo, Šamanas 
bijojo, ką ten pamatysiąs, bet atvykęs suprato, kad mergaitė gyva, 
tik jai labai skauda. 

Selma Svanson buvo mažutė — trejų metų baltapūkė. Ji mėgo 
važinėti su tėvu ant mėšlo kratytuvo. Tą rytą tėvo kinkinys pabai- 
dė didelį vanagą, lesusį pelę. Vanagas staiga suplasnojo kildamas 
ir išgąsdino arklius. Šie trūktelėjo, Selma neišlaikė pusiausvyros ir 
krito. Tramdydamas gyvulius, Peras matė, kaip kratytuvo kampas 
užkabino krintančią Selmą. 

— Man atrodė, pataikė į kaklą, - sakė jis. 

Mergaitė dešine ranka laikė kairę, prispaudusi prie krūtinės. 
Kairys petukas buvo pakreiptas priekin. 

— Lūžo? — pasiteiravo motina. 

— Šiek tiek pakrypo, gal net įskilo. Nesijaudinkite. Būtų rimta, 
jeigu taip atsitiktų jums ar jos tėvui. Bet jos amžiuje kaulai lanks- 
tosi lyg jaunos šakelės ir labai greitai sugyja. 

Raktikaulis buvo pažeistas greta sąnario su mente. Iš ponios 
Svanson duotų skepetų kairei Selmos rankai jis surišo mažą per- 
petę, paskui kita skepeta tą ranką pririšo prie kūno, kad raktikau- 
lis nejudėtų. 

Ant viryklės ponia Svanson turėjo karštos kavos. Baigiant ją 
gerti, mergaitė jau aprimo. Iš ten Šamanui buvo netoli iki kelių 
žmonių, kuriuos ketino tądien aplankyti. Grįžti namo, o paskui 
vėl joti atgal tikrai nevertėjo, tad patraukė pas pacientus. 

Vieno naujojo naujakurio žmona Rois priešpiečiams davė ap- 
kepo su mėsa. Į savo ūkį jis grįžo tik vėlyvą popietę. Jodamas pro 
lauką, kuriame pradėjo dirbti rytą, pamatė, kad gyvatvorę sodinti 
Oldenas pristatė Dagą Penfildą, ir dygiųjų obelų sodinukai ilga ža- 
lia greta priekaištingai nusitęsė į preriją. 

TĖVO PASLAPTYS 


— SERGĖK, DIEVE, — SUŠNIBŽDĖJO LILIANA. 

Ne, sakė ji, niekam iš Geigerių neatsirado jokių vidurių šilti- 
nės požymių. Šamanas pagalvojo, kad jos veide atsispindi vargas — 
viena rūpinasi ūkiu, namais ir šeima. Žinoma, vaistinės veikla su- 
menko, bet Liliana ją šiek tiek tęsė, vaistus tiekdama Tobijui Barui 
ir Džulijui Bartonui. 

— Bėda, kad Džėjus tiek daug medžiagų gaudavo iš savo šei- 
mos farmacijos įmonės Čarlstone. O nuo Pietų Karolinos mus da- 
bar, žinoma, atskyrė karas, - aimanavo ji, pildama arbatą. 

— Ar pastaruoju metu gavote žinių iš Džeisono? 

— Ne, senokai nieko negirdėjome. 

Teiraujantis apie Džeisoną, ji jausdavosi nesmagiai, bet Ša- 
manas nesistebėjo, kad Liliana nenori per daug kalbėti apie vyrą, 
mat bijo atskleisti kokių jam ar šeimai galinčių pakenkti smul- 
kmenų ar karinių paslapčių. Buvo sunku moteriai gyventi Sąjun- 
gai priklausančioje valstijoje, kai jos vyras dirbo Virdžinijoje pas 
konfederatus. 

Liliana pagyvėdavo, prakalbus apie Šamano karjerą medicino- 
je. Žinojo apie jo pasiekimus ligoninėje ir žadamas perspektyvas — 
Šamano motina perduodavo iš jo laiškų sužinotas naujienas. 

— Sinsinatis — nepaprastai gyvas miestas, — tarė Liliana. — Bus 
puiku ten pradėti karjerą, dėstyti medicinos mokykloje ir turėti 
praktiką. Su Džėjumi labai tavimi didžiuojamės, - ji plonomis ne- 
trupančiomis riekelėmis pjaustė kavinį keksą ir krovė jam į lėkštę. — 
Jau nusprendei, kada tenai grįši? 

— Dar nežinau. 

— Šamanai, — ji uždėjo delną jam ant rankos ir palinko prie- 
kin. — Tėvui mirus, grįžai ir labai gerai viskuo pasirūpinai. Dabar 
turi pagalvoti apie save ir savo karjerą. Ar žinai, ko būtų norėjęs 
tavo tėvas? 

— Ko gi, teta Liliana? 

— Tavo tėvas būtų norėjęs, kad grįžtum į Sinsinatį ir ten siek- 
tum karjeros. Turi kuo greičiau grįžti! - baigė ji iškilmingai. 


Šamanas žinojo, kad ji teisi. Jei ketino grįžti, reikėjo keliau- 
ti neatidėliojant. Kasdien jo šaukėsi, nes žmonės jau žinojo, kad 
Holdeno Perkėloje vėl yra gydytojas. Ką nors gydydamas, jautė, 
kaip jį apraizgo dar vienas plonytis siūlelis. Žinoma, tuos siūlus 
buvo galima sutraukyti; jam išvykus, daktaras Baras būtų perėmęs 
gydyti tuos, kuriems dar reikėjo medicininės pagalbos. Bet jam 
rūpėjo pacientai, ir tai dar labiau stiprino jausmą, kad čia yra da- 
lykų, kurių negalėtų palikti nebaigtų. 

Tėvas turėjo pavardžių sąrašą su adresais, Šamanas jį atidžiai 
peržiūrėjo. Apie tėvo mirtį jis parašė Oliveriui Vendeliui Holmsui 
į Bostoną ir niekada nematytam dėdei Herbertui, kuriam daugiau 
nebereikės nerimauti, kad vyresnysis brolis gali grįžti į Škotiją ir 
pareikalauti savo žemės. 

Kiekvieną laisvą minutę Šamanas prisėsdavo skaityti dieno- 
raščių, jį žavėjo galimybė tėvą išvysti visai kitokį. Apie sūnaus 
kurtumą Robas Džėjus Koulas rašė nerimastingai ir švelniai — 
skaitydamas jautė jo šilumą ir meilę. Tėvo skausmas, aprašant 
Makva-ikvos mirtį, paskui ir Ateina Dainuodamas bei Mėnulės 
žūtį, pažadino giliai glūdinčius ir pamirštus jausmus. Šamanas dar 
kartą perskaitė ataskaitą apie Makva-ikvos skrodimą, klausdamas 
savęs, ar ko nors nepraleido, skaitydamas aną kartą, o paskui gal- 
vodamas, ar tirdamas nepraleido ko nors tėvas, ir ką jis būtų daręs 
kitaip, jei būtų skrodęs pats. 

Pasiekęs 1853 metų sąsiuvinį, apstulbo. Tėvo stalo stalčiuje rado 
raktą, kuriuo buvo užrakintas tvarto priestatas. Atrakinęs tvir- 
tą spyną, įėjo. Priestatas atrodė toks pat kaip visada, šioje vietoje 
jis lankėsi šimtus kartų. Prie sienų pritvirtintose lentynose gulėjo 
vaistų, stiprinamųjų gėrimų ir vaistingų medžiagų atsargos, ant 
sijų kybojo Makvos palikimas — ryšeliai džiovintų žolių. Čia pat, 

šalia medinio skrodimo stalo, prie kurio tiek kartų padėjo tėvui tir- 
ti kūnus, stovėjo malkomis kūrenama krosnis. Ant sienų kabojo 
dubenys ir kibirai skysčiams surinkti. Nutįsęs nuo vinies, prie atra- 
minį stulpą atstojančio rąsto glaudėsi senas rudas tėvo megztinis. 

Jau kelerius metus šitos patalpos niekas nešlavė, nešluostė 
dulkių. Visur draikėsi voratinkliai, bet Šamanas į juos nekreipė 
dėmesio. Nuėjo prie sienos, kur vedė nuojauta, tačiau trūktelėta 
lenta nepasidavė. Tvarte prie durų stovėjo laužtuvas, bet jo nepri- 
reikė — kitos lentos lengvai išsitraukė. 

Atrodė, lyg žvelgtum į olą. Priestate buvo per tamsu, pilkšvos 
dienos šviesa krito tik pro mažutį apdulkėjusį langelį. Šamanas iš 
pradžių atlapojo duris, bet šviesos vis tiek trūko, tad nukabino ži- 
bintą, kuriame tebebuvo šiek tiek aliejaus, ir uždegė. 

Jį prikišus prie angos, slaptoje ertmėje sumirgėjo šešėliai. 

Šamanas įšliaužė vidun. Tėvas ten viską buvo sutvarkęs. Laukė 
švarūs daiktai — dubuo, puodelis ir sena rūpestingai sulankstyta 
antklodė — Šamanas prisiminė, kad daugelį metų ji buvo naudoja- 
ma namie. Urve buvo labai ankšta, o Šamanas — aukštas ir plačia- 
petis kaip ir tėvas. 

Be abejo, kai kurie pabėgę vergai taip pat buvo stotingi. 

Šamanas užpūtė žibintą, ir slaptavietę užgulė tamsa. Jis įsi- 
vaizdavo, kad įėjimą dengia lentos, o pasaulis aplinkui - lyg gauja 
jį besivejančių skalikų. Ir rinktis galima tik viena iš dviejų — būti 
darbiniu gyvuliu arba medžiojamu žvėrimi. 

Po valandėlės iššliaužęs laukan, nuo vinies nukabino seną rudą 
megztinį ir apsivilko, nors oras įdienojus jau buvo sušilęs. Megz- 
tinis tebekvepėjo tėvu. 

Visą tą laiką, galvojo jis, visus tuos metus, kai su Aleksu gyve- 
no namie, kivirčijosi ir krėtė išdaigas, paskendę savo reikaluose ir 
noruose, tėvas nešiojo šitą nepaprastą paslaptį ir viską darė vienas. 
Šamanas pajuto begalinį norą pasikalbėti su Robu Džėjumi, išklau- 
sinėti, suprasti, ką reiškia tokia patirtis, pasakyti, kaip jį myli ir juo 
žavisi. Gavęs telegramą apie tėvą, ligoninėje, savo kambaryje, jis 
apsiverkė. Tačiau traukinyje tvardėsi, per laidotuves, gailėdamas 
motinos, laikėsi tvirtai. Dabar atsirėmė nugara į sieną šalia slaptojo 
kambarėlio, bet slydo žemyn, kol klestelėjo ant žemės lyg vaikas ir 
lyg tėvo besišaukiantis vaikas nugrimzdo į sielvartą, aiškiai supras- 
damas, kad nuo šiol jo pasaulio tyloje vienatvės bus dar daugiau. 

SERGANTIS VAIKAS 


TAI BUVO TIKRA LAIMĖ. VIDURIŲ ŠILTINE HOLDENO PERKĖLOJE 
daugiau niekas nesusirgo. Praėjo dvi savaitės, bet Tildos Snou taip 
ir neišbėrė. Karščiavimas greitai atslūgo, be to, ji ne tik neviduria- 
vo su krauju, bet ir išmatose kraujo apskritai nebuvo net požymių, 
todėl, vieną popietę užsukęs į Snou ūkį, Šamanas rado ją šeriančią 
kiaules. 

— Jai buvo tik stiprus gripas, bet jau praėjo, - pasakė vyrui. Jei- 
gu Snou dabar būtų pasiūlęs sumokėti už darbą, pinigus Šamanas 
būtų paėmęs, bet vietoj jų padavė ryšulį puikių žąsų — papjautų, 
nupeštų ir išdarinėtų būtent Šamanui. 

— Turiu seną išvaržą, vis kamuoja, — pridūrė Snou. 

— Reikėtų apžiūrėti. 

— Nenoriu dabar gydyti, kaip tik pradedu šienauti. 

— O kada baigsite? Po šešių savaičių? 

— Maždaug. 

— Tada ateikite į ambulatoriją. 

— Ką, negi tuo metu dar būsite čia? 

— Taip, — atsakė Šamanas, plačiai nusišypsodamas Snou. Ši- 
taip jis ir nutarė pasilikti - ramiai ir nesiblaškydamas, net pats 
nenujausdamas, kad jau apsisprendė. 


Žąsis atidavė motinai ir pasiūlė pakviesti pietų Lilianą su sū- 
numis. Bet Sara pareiškė, kad Lilianai kaip tik dabar netinkamas 
laikas eiti į svečius, ir tarė mananti, jog geriau tuos paukščius su- 
valgysią vieni, tik pasikviesią abu samdinius. 

Vakare Šamanas parašė atskirus laiškus Barniui Makgovanui 
ir Lesteriui Bervinui, dėkodamas už tai, ką jie jam davė medici- 
nos mokykloje ir ligoninėje. Taip pat pranešė atsisakąs vietos li- 
goninėje, nes perimąs tėvo praktiką Holdeno Perkėloje. Parašė ir 
Tobijui Barui į Rok Ailendą, padėkojo už Holdeno Perkėlai skirtus 
trečiadienius, pranešė nuo šiol visa apimtimi dirbsiąs Holdeno 
Perkėloje ir paprašė, kad daktaras Baras paremtų jo prašymą pri- 
imti į Rok Ailendo apygardos Medicinos draugiją. 

Parašęs laiškus, pasakė ir motinai. Jos veide išvydo palengvėji- 
mą ir džiaugsmą. Sara prišoko ir pabučiavo į skruostą. 

— Pasakysiu moterims bažnyčioje, — tarškėjo ji, ir Šamanas nu- 
sišypsojo: skelbtis dar kaip nors nėra jokio reikalo. 

Susėdę abu tarėsi ir planavo. Jis numatė ambulatoriją ir priestatą 
naudoti lygiai taip, kaip ir tėvas — rytais pacientus priims namie, o 
po pietų juos lankys namie. Įkainius irgi ketino palikti tuos pačius — 
nors jie ir nedideli, iš uždarbio visada pakakdavo padoriai gyventi. 

Šamanas buvo pamąstęs ir apie ūkio reikalus. Sara klausėsi jo 
sumanymų ir pritarė. 

Kitą rytą jis sėdėjo Oldeno trobelėje ir, gerdamas baisią kavą, 
dėstė: jie nutarė sumažinti ūkio bandą. 

Oldenas įdėmiai klausė, nenuleisdamas nuo Šamano akių, vis 
papsėdamas ir retkarčiais iš naujo prisidegdamas pypkę. 

— Ar tikrai supranti, ką čia kalbi? Juk žinai — kol karas nesibai- 
gė, vilnos kaina visada bus aukšta. Ir pajamos iš mažesnės bandos 
bus mažesnės, negu tos, kurias taip malonu gauti dabar. 

Šamanas linktelėjo. 

— Mudu su motina manome, kad tada reikėtų plėsti ūkį, sam- 
dyti daugiau žmonių ir daugiau dirbti, bet nė vienas šito nenori- 
me. Mano darbas yra gydyti, o ne auginti avis. Tačiau jokiu būdu 
nenorime, kad Koulų ūkis kada nors liktų be avių. Todėl peržiūrėk 
bandą ir atskirk geriausią vilną turinčias avis. Jas auginsime ir vei- 
sime. Kasmet jų mažinsime, kad vilna būtų vis geresnė, vadinasi, 
ir toliau uždirbsime gerai. O avių laikysime tik tiek, kiek su Dagu 
Penfildu pajėgsite prižiūrėti. 

Oldeno akys sužibo: 

— Galiu pasakyti — gerai sugalvojote, — ir Šamanui į puodelį 
dar kliūstelėjo bjauriosios kavos. 

Skaityti dienoraštį Šamanui kartais būdavo labai sunku — per 
daug skausminga brautis į tėvo mintis ir jausmus. Pasitaikydavo, 
kad jį atidėdavo net savaitei, bet paskui vėl skaitydavo toliau, nes 
žinojo: tai — paskutinis ryšys su tėvu. Perskaitęs viską iki galo, 
daugiau nieko nauja apie Robą Džėjų Koulą nebesužinos, liks tik 
prisiminimai. 

Birželis buvo lietingas, o vasara neįprasta, viskas noko anks- 
čiau — ir javai, ir vaisiai, ir uogos miškuose. Priviso begalė triušių 
ir kiškių; tie visur esantys žvėreliai ėdė žolę net prie pat namų ir 
nugraužė Saros Koul salotas ir gėles. Šlapi orai trukdė šienauti, 
didžiulėse pievose niekaip neišdžiūvantis pašaras puvo ant žemės. 
Užtat drėgmė padėjo veistis spiečiams vabzdžių, kurie, Šamanui 
jojant lankyti ligonių, gėlė ir siurbė jo kraują. 

Vis dėlto gydytojauti Holdeno Perkėloje buvo smagu. Jis mėgo 
savo darbą Sinsinačio ligoninėje; jei prireikdavo vyresnio gydyto- 
jo pagalbos ar patarimo, tučtuojau bet kuris atsiliepdavo. Čia jis 
buvo vienui vienas ir niekada nežinojo, kas laukia kiekvieną dieną. 
Tai buvo tikra ir gyva medicinos praktika, ir Šamanui ji patiko. 

Tobijas Baras jam pranešė, kad Medicinos draugijos veikla 
nutrūkusi, nes dauguma narių išėję į karą. Bet kol kas jie trise su 
Šamanu ir Džulijumi Bartonu galėtų vieną vakarą per mėnesį susi- 
tikti pietų ir aptarti profesinius reikalus. Pirmas toks susitikimas, 
visų trijų pasitenkinimui, ir įvyko, svarbiausias jų aptartas klausi- 
mas — tymai, kurių sparčiai gausėjo Rok Ailende, bet ne Holde- 
no Perkėloje. Jie sutarė: ir vyresniems, ir jaunesniems pacientams 
būtina išaiškinti, kad spuogelių negalima kasyti ir draskyti, kad ir 
kaip niežtėtų, o gydyti reikia raminamaisiais tepalais, vėsinančiais 
gėrimais ir Zeidlico milteliais. Abu gydytojai labai susidomėjo, iš 
Šamano išgirdę, kad Sinsinačio ligoninėje, aptikus sutrikusį kvė- 
pavimą, buvo skiriama skalauti alūnais. 

Perėjus prie deserto, pokalbis nukrypo į politiką. Daktaras 
Baras buvo vienas tų respublikonų, kurie manė, kad Linkolnas 
su pietiečiais elgiasi per daug švelniai. Jis labai palaikė Veido- 
Deiviso pertvarkymo įstatymą, kuris numatė, karui pasibaigus, 
griežtas baudžiamąsias priemones Pietums; Atstovų rūmai, ne- 
paisydami Linkolno prieštaravimų, jam pritarė. Nepatenkinti 

respublikonai, padrąsinti Horaso Grilio, susirinko Klivlande ir 
nutarė prezidento rinkimuose iškelti savo kandidatą - generolą 
Džoną Čarlzą Eremontą. 

— Manote, tas generolas galėtų įveikti Linkolną? — paklausė 
Šamanas. 

Daktaras Baras niūriai palingavo galvą. 

— Jei karas tęsis — ne. Prezidentui perrinkti nieko nėra palan- 
kiau už karą. 


Liepos mėnesį lietūs pagaliau liovėsi, bet saulė tvieskė lyg va- 
ris, ir prerija iš pradžių garavo, paskui svilo ir galų gale visiškai 
parudavo. Tymai vis dėlto pasiekė Holdeno Perkėlą, ir Šamanui 
dažnai tekdavo net naktį šokti iš lovos ir vykti pas ligonius, nors 
ligos protrūkis buvo silpnesnis, palyginti su Rok Ailendu. Moti- 
na jam pasakojo, kad tymai Holdeno Perkėloje siautė praėjusiais 
metais ir nusinešė šešias gyvybes, iš jų kelis vaikus. Šamanas 
svarstė, kad tikriausiai po smarkaus ligos protrūkio vėlesniais 
metais kažkaip atsiranda tam tikras atsparumas, ir pagalvojo 
parašyti Haroldui Meigsui, kuris jam dėstė Sinsinačio medici- 
nos mokykloje, ir paklausti, ar tokia teorija galėtų būti kaip nors 
pagrįsta. 

Vieną tvankų, be vėjelio vakarą, pasibaigusį audra su perkū- 
nija, Šamanas atsigulė miegoti, jausdamas, kaip retkarčiais viskas 
suvirpa nuo didingo griaustinio, ir atsimerkdamas, kai, tvykstelė- 
jus žaibui, kambarys nušvisdavo baltai. Galų gale nuovargis įveikė 
gamtos šėlsmą, ir Šamanas įmigo taip giliai, kad motina turėjo sti- 
priai papurtyti už peties. 

Sara pakėlė žibintą sau prie veido, kad jis matytų lūpas. 

— Tuoj pat kelkis! 

— Vėl tymai? — paklausė jau vilkdamasis viršutinius drabužius. 

— Ne. Atbėgo Lajonelis Geigeris. 

Tuo metu jis jau buvo apsiavęs batus ir žengė laukan. 

— Kas nutiko, Mažiau? 

— Sesers berniukas susirgo. Dūsta, mėgina įkvėpti, bet su to- 
kiu keistu garsu, lyg siurblys vandens nepatrauktų. 

Bėgti Ilguoju taku per mišką būtų užtrukę per ilgai, kinkyti 
vežimą ar balnoti kurį arklį taip pat nebuvo kada. 

— Paimsiu tavo arklį, —- pasakė Lajoneliui ir, šokęs į balną, 
pavarė šuoliais taku iš sodybos, paskui dar ketvirtį mylios keliu 
ir tada tiesiai į Geigerių kiemą, spausdamas glėbyje medicininį 
krepšį, kad nepamestų. 

Prie laukujų durų laukė Liliana. 

— Greičiau čionai. 

Reičelė. Sėdinti ant lovos savo senajame kambaryje su vaiku ant 
rankų. Mažas berniukas buvo labai pamėlęs. Jis vis norėjo įkvėpti. 

— Daryk ką nors! Jis tuoj mirs! 

Po teisybei, Šamanas neabejojo, kad vaiko gyvybė pavojuje. 
Pražiodęs į gerklytę sukišo nykštį ir smilių. Visą užpakalinę bur- 
nos ertmės dalį ir gerklų angą dengė bjaurus gleivių sluoksnis — 
stora pilkšva ir dusinanti plėvė. Suėmęs pirštais, ištraukė. 

Vaikas iš karto kelis kartus giliai įkvėpė ir net suvirpėjo. 

Motina laikė jį glėbyje ir verkė. 

— Ak, Dieve, Džošua, ar tau geriau? 

Ji buvo susivėlusi, iš burnos sklido nemalonus kvapas. 

Vis dėlto, nors ir neįtikėtina, ten sėdėjo Reičelė. Vyresnė, mo- 
teriškesnė. Žvilgsnį įsmeigusi vien į kūdikį. 

Mažulis jau atrodė geriau, ne toks pamėlęs, sulig į plaučius pa- 
tenkančiu deguonimi vis greičiau atgaudamas įprastą spalvą. Ša- 
manas pridėjo ranką jam prie krūtinės ir palaikė, tikrindamas, ar 
normaliai plaka širdis. Paskui suskaičiavo pulsą ir savo didelėmis 
rankomis suėmė jo plaštakėles. Berniukas kelis kartus užsikosėjo. 

Į kambarį įžengė Liliana, Šamanas kreipėsi į ją: 

— Koks jo kosulys? 

— Šaižus... loja lyg šuo. 

— Ar kartais švokščia? 

— Taip, užsikosėjęs vos nešvilpia. 

Šamanas linktelėjo. 

— Jam —- katarinis krupas. Tuoj pat virinkite vandenį ir visą 
naktį maudykite šiltoje vonioje, kad atsipalaiduotų kvėpuoti pade- 
dantys krūtinės raumenys. Ir duokite alsuoti garais. 

Iš krepšio ištraukė Makvos vaistą — juodžolių ir medetkų ar- 
batos. 

— Užpilkite ir duokite gerti pasaldintos ir kuo karštesnės. Ne- 
leis gerkloms vėl apsitraukti ir lengvins kosulį. 

— Ačiū, Šamanai, - spustelėjusi jam ranką, tarė Liliana. Reičelė 
jo tarsi nė nematė. Krauju pasruvusios akys atrodė lyg paklaiku- 
sios. Suknelė ištepliota vaiko snargliais. 

Jam žengiant pro duris, Ilguoju taku atėjo jo motina su La- 
joneliu. Šis nešė žibintą, aplink kurį sukosi milžiniškas spiečius 
drugių ir mašalų. Lajonelio lūpos sukrutėjo, ir Šamanas nesunkiai 
atspėjo, ko klausia. 

— Manau, pasveiks. Užpūsk žibintą ir žiūrėk, kad tų vabzdžių 
neprilįstų į namus. 

Tada vienas nužingsniavo Ilguoju taku. Juo anksčiau vaikščio- 
jo tiek kartų, kad tamsa nėmaž netrukdė. Vis blykstelėdavo besi- 
baigiančios audros žaibai, ir abipus tako staiga išnirdavo juodas 
miškas. 

Grįžęs nusirengė lyg apdujęs. Bet atsigulęs negalėjo užmigti. 
Priblokštas ir suglumęs žiūrėjo į tamsias lubas ir juodas sienas, 
bet kur tik pažvelgdavo, regėdavo tą patį veidą. 

ATVIRAS POKALBIS 


KITĄ RYTĄ JAM UŽSUKUS PAS GEIGERIUS, JI ATIDARĖ DURIS, VIL- 
kėdama žydrą, atrodo, naują suknelę. Buvo tvarkingai susišukavu- 
si. Kai paėmė jį už rankų, atsklido vos juntamas kvepalų aromatas. 

— Labas, Reičele. 

— Ačiū, Šamanai! 

Jos akys buvo tokios pat, gražios ir gilios, bet paraudusios iš 
nuovargio. 

— Kaip mano ligoniukas? 

— Atrodo sveikesnis. Ir kosi nebe taip baisiai. 

Ji nuvedė laiptais aukštyn. Liliana sėdėjo prie anūko lovos su 
pieštuku ir keliais rudo popieriaus lapais, piešė pagaliukus-figūras 
ir linksmino visokiais pasakojimais. Žmogutis, kurį Šamanas išva- 
karėse matė tik kaip sunkiai sergantį ligonį, rytą pasirodė esąs ma- 
žas tamsiaakis berniukas rudais plaukais ir blyškiame veide aiškiai 
išsiskiriančiomis strazdanomis. Ko gero, maždaug dvejų metų. 
Lovūgalyje sėdėjo keleriais metais vyresnė mergaitė, nepaprastai 
panaši į brolį. 

— Čia — mano vaikai, - tarė Reičelė. - Džošua ir Hetė Regens- 
bergai. O čia - daktaras Koulas. 

— Labas, vaikai, — pasisveikino Šamanas. 

— Labas, - berniukas žvelgė nepatikliai. 

— Laba diena, — atsiliepė Hetė Regensberg. — Mama sako, kad 
tu mūsų negirdi, todėl kalbėdami turime žiūrėti į tave ir aiškiai 
sakyti žodžius. 

— Teisingai, taip ir yra. 

— Kodėl negirdi? 

— Aš esu kurčias, nes susirgau, kai buvau mažas, — atvirai pri- 
sipažino Šamanas. 

— Džošua irgi apkurs? 

— Ne, Džošua tikrai neapkurs. 

Po kelių minučių jis patikino, kad Džošua jaučiasi tikrai ge- 
riau. Po šiltų vonių ir kvėpavimo garais karštligė atslūgo, širdis 
plakė tolygiai ir garsiai. Šamanas uždėjo stetoskopo varpelį, pasa- 
kė Reičelei, ko klausytis, ir karkalų ji neišgirdo. Paskui antgalius 
įstatė Džošua į ausis ir davė pačiam paklausyti, kaip plaka jo širdis. 
Stetoskopo panoro ir Hetė — varpelį uždėjo broliui ant pilvo ir 
paskelbė nieko negirdinti, tik „gurgulius“. 

— Todėl, kad jis alkanas, — tarė Šamanas ir patarė Reičelei ber- 
niuką porą dienų maitinti lengvai, bet maistingai. 

Hetei ir Džošua jis atskleidė, kad jų motina žinanti vietų prie 
upės, kur labai gerai kimba žuvys, ir pakvietė aplankyti Koulų ūkį, 
pažaisti su ėriukais. Tada atsisveikino su vaikais ir senele. Iki durų 
palydėjo Reičelė. 

— Tavo labai gražūs vaikai. 

— Nuostabūs, tiesa? 

— Labai užjaučiu dėl vyro, Reičele! 

— Ačiū, Šamanai. 

— Ir linkiu laimingos būsimosios santuokos! 

Reičelė net krūptelėjo. 

— Kokios būsimosios santuokos? — paklausė kaip tik tą akimir- 
ką, kai laiptais leidosi motina. 

Liliana praėjo koridoriumi, nieko netarusi, bet jos veidą išpy- 
lęs raudonis buvo iškalbingesnis už žodžius. 

— Tave tikriausiai suklaidino. Jokių vedybų neplanuoju, — Rei- 
čelė pasakė aiškiai ir pakankamai garsiai, kad išgirstų ir motina. 
Atsisveikindama su Šamanu, ji atrodė išbalusi. 


Popiet, jodamas Bosu namų pusėn, pasivijo keliu žingsniuo- 
jančią vienišą moterį. Prijojęs arčiau, pažino žydrąją suknelę. Rei- 
čelė ėjo apsiavusi tvirtus, vaikščioti skirtus batus, veidą nuo saulės 
dengė sena skrybėlaitė. Šamanui šūktelėjus, atsigręžė ir ramiai 
pasisveikino. 

— Ar galėčiau tave palydėti? 

— Žinoma. 

Jis nušoko ir paėmė arklį už pavadžio. 

— Nežinau, kas motinai šovė į galvą, kodėl sumanė tau pasa- 
koti, kad ketinu tekėti. Džo pusbrolis rodė šiokį tokį dėmesį, bet 
tuoktis neketiname. Spėju, motina mane taip spaudžia, nes jai 
rūpi, kad vaikai vėl turėtų tėvą. 

— Tos motinos — tikros sąmokslininkės. Manoji nematė reika- 
lo pranešti — sąmoningai, neabejoju — kad tu grįžai. 

— Jos elgiasi labai negražiai, - atsiliepė Reičelė, ir Šamanas pa- 
matė jos ašaras. — Mano, kad mes — kvailiai. Puikiai žinau, kad 
turiu sūnų ir dukterį, kuriems reikia tėvo žydo. Kita vertus, tavęs 
tikrai negali dominti žydė su dviem vaikais ir nešiojanti gedulą. 

Šamanas nusišypsojo. 

— Tuodu vaikai puikūs. Ir jų motina nuostabi. Bet tiesa ir tai, 
kad aš - jau ne tas penkiolikmetis, iš meilės pametęs galvą. 

— Ištekėjusi dažnai apie tave pagalvodavau. Buvo labai gaila, 
kad tave įskaudinau. 

— Tas bėdas greitai įveikiau. 

— Buvome vaikai, ir mums teko daug išgyventi. Tada siaubin- 
gai bijojau tekėti, o tu buvai toks geras draugas, - Reičelė nusi- 
šypsojo. — Kai buvai mažas, sakei, kad, mane gindamas, galėtum 
nužudyti žmogų. O dabar jau esame suaugę, ir tu išgelbėjai man 
sūnų. — Ji priglaudė delną Šamanui prie rankos. — Tikiuosi, liksime 
geriausiais draugais amžinai. Kol būsime gyvi, Šamanai! 

Jis atsikrenkštė. 

— Žinoma, neabejoju, kad būsime, - išbėrė nejaukiai. Valandė- 
lę ėjo tylėdami, paskui Šamanas paklausė, ar nenorėtų pajodinėti. 

— Ne, verčiau dar pasivaikščiosiu. 

— Ką gi, tuomet jau josiu, nes iki vakarienės dar turiu daug ką 
nuveikti. Lik sveika, Reičele! 

— Viso geriausio, Šamanai. 

Jis sėdo ant arklio ir nujojo, palikęs ją, ryžtingai žingsniuojan- 
čią keliu. 


Šamanas tikino save, kad ji — stipri ir praktiška moteris, tu- 
rinti drąsos viską matyti taip, kaip yra iš tiesų, todėl pasiryžo imti 

pavyzdį. Jam reikėjo moters draugijos. Kaip tik pasitaikė aplan- 
kyti Robertą Viljams, kamuojamą „moteriškų bėdų“ ir pradėjusią 
per daug girtauti. Kreipdamas žvilgsnį nuo siuvėjos manekeno 
dramblio kaulo užpakaliu, pasiteiravo apie dukterį ir sužinojo, kad 
Liusilė prieš trejus metus ištekėjo už pašto darbuotojo ir gyvena 
Davenporte. 

— Gimdo po jauniklį kasmet. Nelanko manęs toji, nebent pini- 
gų pritrūksta, - pasakojo Roberta. 

Šamanas paliko butelį stiprinamojo gėrimo. 

Kaip tik tokią didžiausio nepasitenkinimo akimirką Didžiojoje 
gatvėje jam šūktelėjo Tobijas Baras. Sėdėjo brikelėje su dviem mo- 
terimis. Viena — jo smulkutė šviesiaplaukė žmona Frensė, kita - iš 
Sent Luiso atvykusi jos dukterėčia. Evelina Flag turėjo aštuonio- 
lika metų, už Frensę Bar aukštesnė, bet tokia pat šviesiaplaukė. 
Žvelgdamas iš šono, Šamanas įvertino: puikesnio moters veido 
nėra matęs. 

— Važinėjame su Eve po apylinkes, pamaniau, reikia parody- 
ti ir Holdeno Perkėlą, - tarė daktaras Baras. - Šamanai, ar esate 
skaitęs „Romeo ir Džuljetą“? 

— Žinoma. 

— Taigi, prisimenu, sakei, kad mėgsti žiūrėti spektaklius, jei esi 
skaitęs pjesę. Rok Ailende šią savaitę vaidina gastroliuojanti trupė, 
ir mes rengiamės į teatrą. Gal eitum kartu? 

— Mielai, — atsakė Šamanas ir nusišypsojo Evelinai, o ši atsakė 
akinamai malonia šypsena. 

— Tuomet iš pradžių penktą valandą pavakariai pas mus, — 
pridūrė Frensė Bar. 


Jis nusipirko baltus marškinius, juodą virvelės pavidalo kakla- 
raištį ir iš naujo perskaitė pjesę. Barai dar pasikvietė Džulijų Barto- 
ną su žmona Rouze. Evelina vilkėjo žydrą suknelę, dailiai derančią 
prie šviesių plaukų. Šamanas suko galvą, kur neseniai matė tokį 
žydrą atspalvį, bet greit susigaudė: tokia buvo Reičelės suknelė. 

Frensės Bar pavakariai reiškė šešis patiekalus. Su Evelina Ša- 
manui kalbėtis buvo sunku. Ko nors paklausus, ji dažnai atsaky- 
davo staiga nervingai šyptelėdama ir dar linktelėdama arba pa- 
purtydama galvą. Pati prabilo tik dukart — iš pradžių tetą pagyrė 

už puikius kepsnius, o paskui pranešė Šamanui labai mėgstanti ir 
persikus, ir kriaušes, todėl labai džiaugiasi, kad jie prinoksta skir- 
tingu laiku. 

Į teatrą prisirinko daug žmonių, vakaras buvo karštas, kaip ir 
dera baigiantis vasarai. Jie atvyko prieš pat pakylant uždangai, nes 
šešiems patiekalams teko skirti nemažai laiko. Pirkdamas bilietus, 
Tobijas Baras pagalvojo apie Šamaną. Jie sėdėjo pačiame trečio- 
sios eilės viduryje. Vos spėjus atsisėsti, prasidėjo vaidinimas. 

Į aktorius Šamanas žiūrėjo pro teatrinius žiūronus, tad vi- 
sai gerai suprato, ką kalba, ir jam patiko. Per pirmąją pertrauką 
su Baru ir Bartonu jis išėjo į lauką, ir, laukdami eilėje prie tuale- 
to, įvertino spektaklį — įdomus. Daktaras Bartonas tvirtino, kad 
Džuljetą vaidinanti aktorė tikriausiai nėščia. Daktaras Baras sakė, 
kad Romeo po aptemptomis kelnėmis turi išvaržos tvarstį. 

Šamanas visą dėmesį buvo sutelkęs į aktorių burnas, bet an- 
trajame veiksme jis atidžiau pažvelgė į Džuljetą ir nepastebėjo jo- 
kių požymių, kurie patvirtintų daktaro Bartono prielaidą. Tačiau 
Romeo dėvimas išvaržos tvarstis nekėlė jokių abejonių. 

Baigiantis antram veiksmui, atvėrė salės duris, kad būtų gai- 
viau, ir uždegė lempas. Juodu su Evelina liko sėdėti salėje ir mėgi- 
no kalbėtis. Ji sakė Sent Luise dažnai lankanti teatrą. 

— Spektakliai mane labai įkvepia. O jus? 

— Ir mane taip pat. Bet teatre lankausi retai, — išsiblaškęs atsa- 
kė Šamanas. Jis jautėsi stebimas. Pro teatrinius žiūronus apžvelgė 
žmones balkonuose kairėje, paskui dešinėje scenos pusėje. Antra- 
me balkone dešinėje pamatė Lilianą Geiger ir Reičelę. Liliana vil- 
kėjo rudą lininę suknelę plačiomis varpo pavidalo nėrinių ranko- 
vėmis. Reičelė sėdėjo tiesiai po lempa, tad nuolat vaikė apie šviesą 
zujančius vabzdžius, bet Šamanas gavo progą į ją pažvelgti iš arčiau. 

Plaukai rūpestingai sušukuoti, pakaušyje susukti į tviskantį 
kuodą. Vilkėjo juodą šilkinę suknelę; kada gi, pagalvojo Šamanas, 
viešumoje nesivilks gedulo drabužių? Šiltam orui tinkanti sukne- 
lė buvo be apykaklės, trumpomis pūstomis rankovėmis. Šamanas 
tyrinėjo apvalias rankas, putlią krūtinę, vis grįždamas prie veido. 
Jam tebežiūrint, ji nusigręžė nuo motinos ir žvilgtelėjo apačion, 
ten, kur sėdėjo jis. Aiškiai pastebėjo jį žiūrint į ją, bet paskui nusi- 
suko, nes patarnautojai jau gesino šviesas. 

Trečias veiksmas, atrodė, niekada nesibaigs. Kaip tik tą aki- 
mirką, kai Romeo tarė Merkucijui: „Žaizda turbūt nedidelė. Lai- 
kykis“, Šamanas suvokė Eveliną Flag bandant jam kažką pasakyti. 
Jai šnibždant, pajuto šilumą prie ausies, o Merkucijus tuo metu 
atsakė: „Aiškus daiktas, ji ne tokia gili kaip šulinys ir ne tokia plati 
kaip bažnyčios durys. Bet užteks ir jos, daugiau nė nereikia“ 

Jis atitraukė nuo akių žiūronus ir į greta jo tamsoje sėdinčią 
Eveliną atsisuko suglumęs ir nesuprasdamas, kodėl maži vaikai, 
kad ir Džošua ir Hetė Regensbergai, gali įsidėmėti, ko reikia skai- 
tant iš lūpų, o ši mergina to nesugeba. 

— Aš jūsų negirdžiu. 

Šnibždėti nebuvo pratęs, tad jo balsas nuskambėjo per garsiai — 
priešais antroje eilėje sėdintis vyras atsigręžė ir įsispoksojo. | 

— Labai atsiprašau, - sušnibždėjo Šamanas, nuoširdžiai vilda- 
masis, kad šį kartą sako tyliau, ir vėl pakėlė prie akių žiūronus. 

MEŠKERIOTOJAI 


ŠAMANAS BE PERSTOJO SVARSTĖ, KODĖL TOKIE ŽMONĖS, KAIP 
jo tėvas ir Džordžas Klaiburnas, prievartos atsisakė, o kiti — ne. 
Praėjus kelioms dienoms po išvykos į teatrą, jis vėl keliavo į Rok 
Ailendą, šį kartą — pasikalbėti su Klaiburnu apie pacifizmą. Buvo 
sunku patikėti, ką aptiko dienoraštyje — kad Klaiburnas yra drąsus 
ir šaltakraujiškas žmogus: jo tėvui atveždavo pabėgusius vergus, o 
paskui pasiimdavo ir pergabendavo į tolesnę slėptuvę. 

Apkūnus, praplikęs pašarų pirklys neatrodė panašus į didvyrį 
ar narsuolį, dėl savo principų pasiryžusį nepaisyti įstatymo ir ri- 
zikuoti viskuo. Šamanas nepaprastai žavėjosi tuo tvirtu, nepalen- 
kiamu, aplinkiniams nematomu žmogumi, kuris gyveno glebiame 
krautuvininko Klaiburno kūne. 

Išgirdęs į parduotuvę užėjusio Šamano klausimą, Klaiburnas 
linktelėjo. 

— Tamsta gali klausinėti apie pacifizmą, būtinai pasišnekėsi- 
me, bet manyčiau, tamstai vertėtų pirma apie tai paskaityti, — tarė 

Šamanas nujojo paskui Klaiburną iki jo namų, ir netrukus pir- 
klys iš savo bibliotekos parinko kelias knygas ir nedidelį pamfletą. 

— Galbūt tamsta norėtum kada nors ateiti į Draugų susirinkimą. 

Šamanas tokiu noru abejojo, bet padėkojo, ir, pasiėmęs kny- 
gas, išjojo namo. Tačiau gavo gerokai nusivilti: daugiausia buvo 
rašoma apie kvakerius. Pasirodo, Draugų bendrija atsirado 
Anglijoje XVII amžiaus pradžioje, jos pradininkas — Džordžas 
Foksas, tikėjęs, kad net ir eilinis, niekuo neišsiskiriantis žmogus 

švyti „vidine Viešpaties šviesa“. Pasak Klaiburno knygų, kvakeriai 
gyvena paprastai ir vieni kitus palaiko meile bei draugyste. Jie ne- 
mėgsta dogmų ar skambių principų, jiems šventas visas gyveni- 
mas, tad nesilaiko jokios ypatingos liturgijos. Neturi ir dvasinin- 
kų, bet tiki, kad Šventąją Dvasią gali pajusti ir pasaulietis. Esminė 
jų tikėjimo nuostata — nepripažinti karo ir darbais siekti taikos. 

Anglijoje Draugus persekiojo, ir jiems prilipęs vardas iš pra- 
džių reiškė panieką. Jėga atvestas pas teisėją, Foksas jam liepė 
„drebėti išgirdus Viešpaties žodį“, tad teisėjas jį pavadino kvake- 
riu — drebėtoju. Viljamas Penas savo koloniją Pensilvanijoje įkūrė 
kaip prieglobstį Anglijoje persekiojamiems Draugams, ir septy- 
niasdešimt penkerius metus Pensilvanijoje nereikėjo ginkluotos 
jėgos, pakako kelių policininkų. 

Šamanas susimąstė, kaip jie sugeba tvarkytis su girtuokliais. 
Perskaitęs Klaiburno knygas, apie pacifizmą sužinojo nedaug, ne- 
nutvieskė jo ir vidinė šviesa. 

Rugsėjis atnešė šilumos, bet oras buvo skaidrus ir gaivus, tad 
Šamanas, jodamas lankyti ligonių, stengėsi, kai tik pasitaikydavo 
proga, rinktis kelius palei upę ir grožėjosi srovėje raibuliuojančiais 
saulės blyksniais, grakščiais, ilgakojais vandenyje braidančiais 
paukščiais, nors šių buvo matyti jau rečiau, nes daug jau rengėsi 
skristi į Pietus. 

Vieną dieną, lėtai jodamas namo, ant kranto po medžiu išvydo 
tris pažįstamus siluetus. Sūnui laikant meškerę, Reičelė kaip tik 
traukė kabliuką iš laimikio žiaunų. Besiblaškančią žuvį ji įmetė į 
vandenį, ir iš Hetės pozos ir veido išraiškos Šamanas matė, kad ji 
kažkuo nepatenkinta. Pasukęs Bosą iš kelio, nujojo prie jų. 

— Labas, meškeriotojai! 

— Labas, — atsiliepė Hetė. 

— Ji mums neleidžia pasilikti nė vienos žuvytės, - pasiskundė 
Džošua. 

— Lažinuosi, kad visos jos — šamai, — plačiai nusišypsojęs tarė 
Šamanas. Reičelei niekada neleisdavo parsinešti šamų, nes tos žu- 
vys neturi žvynų, todėl nekošerinės. Jis žinojo, kad vaikai didžiau- 
sią malonumą iš meškeriojimo patiria matydami, kaip visa šeima 
valgo jų sugautą žuvį. - Dabar kasdien lankau Džeką Deimoną, jis 
prastai jaučiasi. Ar žinote tą vietą, kur netoli jo namų upės vaga 
staigiai sukasi? 

Reičelė nusišypsojo. 

— Tą vingį, kur daugybė akmenų? 

— Taip, ten kaip tik ta vieta. Aną dieną mačiau, kaip berniukai 
iš po akmenų traukė labai dailius nedidukus ešerius. 

— Ačiū už gerą mintį. Rytoj juos ten nusivesiu. 

Jis pastebėjo, kad mažoji mergaitė šypsosi visai kaip mama. 

— Buvo malonu jus pamatyti. 

— Ir mums malonu, - atsiliepė Hetė. 

Jis pirštais palietė skrybėlės kraštą ir pasuko arklį. 

— Šamanai, - Reičelė žengė žingsnį artyn, žvelgdama į jį. - Jei 
rytoj apie vidurdienį jotum pas Džeką Deimoną, stabtelėk ten prie 
mūsų, pavaišinsime priešpiečiais. 

— Ko gero, ir stabtelėsiu, jei tik galėsiu. 


Kitą dieną, pasprukęs nuo švokščiančio Džeko Deimono kvė- 
pavimo ir nujojęs prie to upės vingio, pamatė rudą jos motinos bri- 
kelę ir pavėsyje pririštą pilką kumelę, rupšnojančią sultingą žolę. 

Reičelė su vaikais meškeriojo nuo akmenų, ir Džošua, paėmęs 
Šamaną už rankos, nutempė prie šešėlyje skendinčios seklumėlės, 
kur, suverti ant valo ir pririšti prie medžio šakos, ant šono plau- 
kiojo šeši juodieji ešeriai — kaip tik valgyti tinkamiausio dydžio. 

Vos pamačiusi Šamaną, Reičelė stvėrė muilą ir puolė šveisti 
rankas. 

— Priešpiečiai dvoks žuvimi, — linksmai pareiškė. 

— Manęs tai nėmaž negąsdina, — atsiliepė Šamanas. Išties ne- 
gąsdino. Jie valgė įdarytus kiaušinius su raugintais agurkais, gėrė 
limonadą su saldžiais sausainiais. Pavalgiusi Hetė labai rimtai pra- 
nešė, kad laikas nusnūsti, ir abu vaikai, netoliese sugulę ant ant- 
klodės, užmigo. 

Sutvarkiusi indus ir maisto likučius, Reičelė viską sudėjo į dro- 
binį maišą. 

— Jei nori, imk meškerę ir pažvejok. 

— Ne, - atsakė Šamanas. Jam buvo smagiau žiūrėti, ką ji sako, 
o ne stebėti plūdę. | 

Ji linktelėjo ir pažvelgė į upę. Didelis būrys kregždžių, matyt, 
keliaujančių iš tolimų šiaurinių kraštų, sutartinai siuvo virš srovės 
lyg vienas paukštis, paskui brūkštelėjo vandens paviršių ir nulėkė. 

— Šamanai, kaip nuostabu! Juk gera būti namie? 

— Taip, Reičele, tikrai gera. 

Jie ilgokai kalbėjosi apie gyvenimą mieste. Šamanas pasakojo 
apie Sinsinatį, apie medicinos mokyklą ir ligoninę. 

— O kaip tau Čikaga — patiko? 

— Patiko, kad viskas šalia — ir teatrai, ir koncertai. Kiekvieną 
ketvirtadienį griežiau smuiku kvartete. Džo muzikos neišmanė, 
bet jis mane lepino. Jis buvo labai geras žmogus, — kalbėjo Reiče- 
lė. — Labai globojo mane, kai netekau kūdikio pirmaisiais santuo- 
kos metais. 

Šamanas linktelėjo. 

— Na, bet paskui atsirado Hetė, prasidėjo karas. Jis atėmė lais- 
valaikį. Čikagoje mūsų, žydų, nebuvo nė tūkstančio. Aštuoniasde- 
šimt keturi vaikinai sudarė žydų kuopą, mes surinkome lėšų ir vis- 
kuo juos aprūpinome. Jie tapo Aštuoniasdešimt antrojo Ilinojaus 
pėstininkų pulko C kuopa. Pasižymėjo ir Getisberge, ir kitur. Prie 
tos veiklos daug prisidėjau ir aš. 

— Bet juk esi Džudos Bendžamino dukterėčia, o tavo tėvas — 
karštas pietiečių šalininkas! 

— Žinau. Tačiau nei Džo, nei aš jų nepalaikėme. Tą dieną, kai 
gavau motinos laišką su žinia, kad tėvas išėjo pas konfederatus, 
mano virtuvėje sėdėjo būrys ponių iš Žydų moterų paramos karei- 
viams draugijos ir vyniojo tvarsčius Sąjungos kariuomenei. 

Ji gūžtelėjo pečiais. 

— Vėliau gimė Džošua. Paskui mirė Džo. Tai ir viskas. 

— Iki šiol, - tarstelėjo Šamanas, ir ji pakėlė akis. Jis jau buvo pa- 
miršęs, kaip gražiai išlinkę jos lygūs skruostai po aukštais skruos- 
tikauliais, kokia švelniai putli apatinė lūpa, ir kaip tamsiai rudose 
akyse mainosi šviesa ir šešėliai. Toliau klausinėti lyg ir neketino, 
bet kitas klausimas nuskambėjo tarsi prieš jo valią. — Tad santuo- 
koje buvai laiminga? 

Reičelė susimąsčiusi tebežvelgė į upę. Jis manė nepastebėjęs 
atsakymo, bet ji atsigręžė. 

— Norėčiau sakyti — patenkinta. Bet iš tikrųjų buvau nuolan- 
kiai susitaikiusi. 

— Niekada nebuvau nei nuolankus, nei taikiausi, - stebėdama- 
sis atsiliepė. 

— Tu nepasiduodi, visada kovoji, todėl ir esi Šamanas. Privalai 
pasižadėti, kad niekada neleisi sau nusivilti ir susitaikyti. 

Nubudusi Hetė paliko brolį miegoti. Atėjusi susirangė motinai 
ant kelių. 

— Pažadėk, - reikalavo Reičelė. 

Šamanas šyptelėjo. 

— Pažadu. 

— Kodėl tu taip juokingai šneki? — susidomėjo Hetė. 

— Aš kalbu juokingai? — paklausė labiau Reičelės, o ne vaiko. 

— Taip! — atšovė Hetė. 

— Tavo balsas labiau gomurinis, negu man iš čia išvažiuo- 
jant, — atsargiai tarė Reičelė. - Ir kalbą valdai prasčiau. 

Šamanas papasakojo, kaip nepatogiai pasijuto mėgindamas 
pašnibždėti spektaklyje. 

— O pratimus tebeatlieki? — paklausė Reičelė. 

Turėjo pripažinti, kad, išvykęs iš Holdeno Perkėlos į medici- 
nos mokyklą, savo kalba ne itin rūpinosi. Reičelė nuliūdo. 

— Kalbos pratimams neturėjau laiko. Man buvo svarbiausia 
tapti gydytoju. 

— Bet dabar jokiu būdu negali visko taip palikti! Būtinai vėl im- 
kis pratimų. Jeigu bent retkarčiais jų nedarysi, pamirši, kaip turi 
kalbėti. Jei nori, padėsiu tobulinti kalbą kaip ir anksčiau. 

Ji žiūrėjo rimtai ir nuoširdžiai. Vėjelis nuo upės švelniai taršė 
palaidus plaukus, atsilošusi į krūtis, ant kelių glaudėsi maža mer- 
gaitė jos akimis ir šypsojo taip, kaip ji. Reičelė sėdėjo, aukštai iškė- 
lusi galvą, tiesus ir grakštus kaklas Šamanui priminė paveikslėlius, 
kuriuose vaizduojama liūtė. 

Panele Bernham, žinau, kad sugebėsiu. 

Jo atmintyje iškilo mergaitė, pasisiūliusi padėti mažam kur- 
čiam berniukui kalbėti, ir jis prisiminė, kaip ją tada mylėjo. 

— Būčiau dėkingas, Reičele, — tvirtai tarė Šamanas, pabrėžda- 
mas antrą skiemenį žodyje „dėkingas“ ir sakinio pabaigoje nuleis- 
damas balsą. 


Jie nusprendė susitikinėti Ilgajame take, pusiaukelėje tarp jų 
namų. Šamanas neabejojo, kad ji Lilianai nesakė vėl pradedanti su 
juo dirbti, ir pats nematė reikalo apie tai užsiminti savo motinai. 

Pirmą dieną Reičelė pasirodė sutartu laiku, trečią valandą, su abiem 
vaikais; jie gavo užduotį rinkti palei taką lazdynų riešutus. 

Nugara atsirėmusi į ąžuolą, Reičelė sėdėjo ant nedidelės at- 
sineštos antklodės. Šamanas pareigingai įsitaisė priešais ją. At- 
liekant pratimą, ji tardavo sakinį, o Šamanas turėjo perskaityti 
iš lūpų ir pakartoti su reikiama intonacija ir kirčiais. Norėdama 
padėti, laikė jo pirštus ir spustelėdavo, rodydama, kurį žodį ar 
skiemenį reikia pabrėžti. Jos ranka buvo šilta, sausa ir dalykiška, 
tartum laikytų drabužių laidynę ar kokius skalbinius. Šamanui jo 
paties ranka atrodė karšta ir prakaituota, bet, sutelkus dėmesį į 
užduotį, drovėjimasis išnyko. 

Jo kalba buvo suprastėjusi gerokai labiau, negu pats manė, ir 
galynėjimasis su tomis bėdomis anaiptol neteikė malonumo. Ša- 
manas lengviau atsiduso, kai pagaliau grįžo vaikai, vos vilkdami 
beveik puskibirį lazdynų riešutų. Reičelė pažadėjo, kad namie juos 
suskaldys plaktuku, išims branduolius, o tada keps duoną su rie- 
šutais, kuria pavaišins ir Šamaną. 

Jie turėjo susitikti rytojaus dieną ir vėl atlikti kalbos pratimus, 
bet rytą, baigęs darbus ambulatorijoje ir išjojęs lankyti ligonių, 
Džeką Daimoną rado galutinai priveiktą džiovos. Tad pasiliko prie 
mirštančiojo, bent šitaip stengdamasis padėti. Sulaukus pabaigos, 
buvo jau vėlu, su Reičele sutartas laikas praėjo, ir Šamanas paniu- 
ręs nujojo namo. 

Kita diena buvo šeštadienis. Geigerių namuose griežtai laikėsi 
šabo, taigi su Reičele susitikti jis negalėjo, bet, priėmęs ligonius 
ambulatorijoje, kelis balso pratimus padarė savarankiškai. 

Jautėsi, lyg praradęs pagrindą po kojomis, nepatenkintas gy- 
venimu, nors tai, regis, niekaip nesisiejo su jo darbu. 

Popiet sėdo prie Klaiburno knygų ir toliau skaitė apie pacifiz- 
mą kaip kvakerių judėjimą, o sekmadienio rytą atsikėlė anksti ir 
išjojo į Rok Ailendą. Pasibeldus į Klaiburno namus, pašarų pirklys 
buvo baigiąs pusryčiauti. Džordžas paėmė grąžinamas knygas, 
pavaišino puodeliu kavos ir nė trupučio nenustebęs linktelėjo, kai 
šis paklausė, ar galįs kartu eiti į kvakerių susirinkimą. 

Džordžas Klaiburnas buvo našlys. Jis samdė namų tvarkyto- 


pats Klaiburnas. Šamanas palaukė, kol jis suplovė pusryčių indus. 

Šluostyti patikėjo Šamanui. Bosą paliko tvarte ir abu išvažiavo 
Klaiburno brikele. Pakeliui Džordžas jam šiek tiek papasakojo 
apie susirinkimą. 

— Į susirinkimų salę įeiname nekalbėdami ir atsisėdame vyrai 
vienoje pusėje, moterys — kitoje. Manau, kad neblaškytume dė- 
mesio. Visi sėdi tylėdami, kol Viešpats kam nors atveria pasaulio 
kančių naštą: tada tas žmogus atsistoja ir kalba. 

Klaiburnas neįkyriai patarė Šamanui atsisėsti salės viduryje 
arba gale. Kartu nesėdėsią. 

— Pagal paprotį vyresnieji, labai daug metų dirbę bendruome- 
nei, sėdi priekyje, — jis palinko arčiau lyg suokalbininkas. — Kai 
kurie kvakeriai mus vadina Svariaisiais draugais, - pasakė ir pla- 
čiai nusišypsojo. 

Pastatas, kuriame buvo susirinkimų salė, atrodė nedidelis 
ir labai paprastas, baltas karkasinis namas be jokio bokštelio ar 
smailės. Viduje — baltos sienos ir pilkos grindys. Palei tris sienas 
rikiavosi nuo laiko patamsėję suolai, sudarydami keturkampę 
plokščią raidę U, kad sėdintys matytų vieni kitus. Keturi vyrai jau 
sėdėjo. Šamanas išsirinko vietą gale, arčiau durų, lyg žmogus, ke- 
tinantis nerti į gelmę ir tikrinantis vandenį kojos pirštu pačioje 
sekliausioje vietoje. Priešais jį sėdėjo šešios moterys, su jomis — 
aštuoni vaikai. Visi vyresnieji — išties pagyvenę; Džordžas ir penki 
Svarieji jo draugai salės priekyje sėdėjo ant nedidelės, gal pėdos 
aukščio pakylos. 

Tvyrojo ramybė, labai deranti su tyla Šamano pasaulyje. 

Žmonės pamažu rinkosi ir sėdosi, netardami nė žodžio. Salėje 
Šamanas suskaičiavo vienuolika vyrų, keturiolika moterų ir dvy- 
lika vaikų. 

Jie sėdėjo ir tylėjo. 


Buvo ramu. 

Jis galvojo apie tėvą, vildamasis, kad ilsisi ramybėje. 

Galvojo apie Aleksą. 

Prašau — sklido jo mintys visiškoje tyloje, kurioje dabar buvo 
ne vienas — iš visų tų šimtų tūkstančių žuvusiųjų pagailėti mano 
brolio. Grąžink mano trenktą, mylimą brolį pabėgėlį. 

Galvojo apie Reičelę, bet melstis nedrįso. 

Galvojo apie Hetę, kuri daug kalba ir paveldėjo motinos šyp- 
seną ir akis. 

Apie Džošua, mažai kalbantį, bet visada žiūrintį į jį. 

Vos už kelių pėdų nuo Šamano atsistojo vidutinio amžiaus vy- 
ras, liesas ir menkos sveikatos. Jis prabilo: 

— Šis siaubingas karas pagaliau artėja prie pabaigos. Tai vyks- 
ta lėtai, be galo lėtai, bet dabar jau suprantame - jis negali tęstis 
amžinai. Daugelis laikraščių prezidentu ragina rinkti generolą 
Fremontą. Jie sako, kad prezidentas Linkolnas, stojus taikai, bus 
pietiečiams per daug švelnus. Sako, dabar ne metas atlaidumui, 
nes ateina laikas atkeršyti pietinių valstijų žmonėms. Jėzus kal- 
bėjo: „Tėve, atleisk jiems, nes jie nežino, ką darą“. Ir dar jis sakė: 
„Jei tavo priešas yra alkanas, pavalgydink jį duona, jei jis yra iš- 
troškęs, pagirdyk jį vandeniu“. Privalome atleisti abiejų pusių 
nuodėmes šitame siaubingame kare ir melstis, kad greičiau išsi- 
pildytų giesmės žodžiai, jog ištikima meilė ir tiesa susitiks, teisu- 
mas ir ramybė bučiuosis. Palaiminti liūdintys, jie bus paguosti. 
Palaiminti romieji, jie paveldės žemę. Palaiminti alkstantys ir 
trokštantys teisumo, jie bus pasotinti. Palaiminti gailestingieji, 
jie susilauks gailestingumo. Palaiminti taikdariai, jie bus vadina- 
mi Dievo vaikais. 

Jis atsisėdo, ir baltosios tylos pasidarė dar daugiau. 


Beveik tiesiai priešais Šamaną atsistojo moteris. Pasakė norin- 
ti atleisti Žmogui, baisiai nuskriaudusiam jos šeimą. Moteris troš- 
ko, kad jos širdis išsivaduotų nuo neapykantos, ir norėjo skleisti 
pakantumą bei gailestingą meilę, bet kovojo su savimi, nes neno- 
rėjo atleisti. Prašė draugų melstis, kad jai būtų suteikta stiprybės. 

Ši atsisėdo, tada pakilo kita, šį kartą toli kampe, Šamanas be- 
veik nematė jos burnos, tad nesuprato, apie ką kalba. Netrukus 
ji atsisėdo, ir visi tylėjo, kol nuo suolo palei langą atsistojo vyras. 
Buvo gal įpusėjęs trečią dešimtį, atviro ir nuoširdaus veido. Pasakė 
turįs priimti svarbų sprendimą, paveiksiantį jo gyvenimą. 

— Man reikia Viešpaties pagalbos ir jūsų maldų, — tai taręs, 
atsisėdo. 

Daugiau niekas nebekalbėjo. Laikas slinko, o paskui Šamanas 
pamatė, kaip Džordžas Klaiburnas atsigręžia į šalia jo sėdintį žmogų 

ir paspaudžia ranką. Tai buvo ženklas baigti susirinkimą. Keli žmo- 
nės šalia Šamano paspaudė jam ranką, ir visi patraukė prie durų. 

Keistesnėse pamaldose Šamanas dar nebuvo dalyvavęs. Grįž- 
tant pas Klaiburną į namus, jis sėdėjo susimąstęs. 

— Nejaugi kvakeris turėtų atleisti bet kurį nusikaltimą? Kur 
tada pasitenkinimas, tiesai nugalėjus blogį? 

— Mes, be abejo, tikime teisingumu, - atsiliepė Klaiburnas. — 
Tik netikime nei kerštu, nei smurtu. 

Šamanas žinojo, kad jo tėvas siekė atkeršyti už Makvos mirtį; 
šito troško ir jis. 

— Ar atsakytumėte smurtu, jeigu kas nors jūsų akyse nušautų 
jūsų motiną? —- paklausė ir suglumo, pamatęs Klaiburną kikenant. 

— Anksčiau ar vėliau šitaip paklausia kiekvienas, susimąstęs 
apie pacifizmą. Mano motinos jau seniai nebėra, bet jei kada at- 
sidurčiau panašioje padėtyje, tikiu, Viešpats man nurodytų, kaip 
teisingai elgtis. Matai, Šamanai, kad ir ką sakyčiau, tamsta dėl to 
smurto neatsisakysi. Tai ateis ne iš čia, - jis palietė savo lūpas. - Ir 
ne iš čia, - dabar palietė Šamano kaktą. — Jeigu tai nutiks, turės 
kilti iš čia, —- Klaiburnas paplekšnojo jam į krūtinę. — Tad iki tol 
turi būti užsijuosęs savąjį kardą, — tarė, lyg Šamanas būtų koks 
romėnas ar vikingas, o ne kurčias jaunuolis, kurio nepriėmė į karo 
tarnybą. — O kai tamsta nusijuosi tą kardą — jei tik tokia diena 
ateis — ir numesi šalin, tai padarysi todėl, kad kito pasirinkimo 
tiesiog nebus, — baigė Klaiburnas, caktelėjo liežuviu ir papurtė va- 
deles, ragindamas arklį bėgti greičiau. 

DIENORAŠČIO PABAIGA 


— ŠIANDIEN PO PIETŲ MUS KVIEČIA ARBATOS PAS GEIGE- 
rius, — tarė Šamano motina. — Reičelė sako, kad būtinai turime 
ateiti. Tik kuo ten dėti vaikai ir riešutai? 

Tad popiet, nužingsniavę Ilguoju taku, susėdo Geigerių valgo- 
majame. Reičelė atnešė Sarai parodyti naują vilnonį šviesiai žalios 
miško spalvos rudeninį paltą. 

— Austa iš Koulų vilnos! 

Motina pasiuvusi jai tą paltą, pasakojo Reičelė, nes gedulo me- 
tai jau baigėsi. Visi labai gyrė Lilianą už tokį dailų drabužį. 

Reičelė užsiminė apsivilksianti jį kitą pirmadienį, keliaudama 
į Čikagą. 

— Ilgai ten būsi? — pasiteiravo Sara, ir Reičelė atsakė, kad ne — 
bus tik kelias dienas. 

— Reikalai, — atsiliepė Liliana nepritarimą aiškiai liudijančiu balsu. 

Sara tuoj pat pagyrė sodrų angliškos arbatos skonį, ir Liliana 
atsidususi atsiliepė labai besidžiaugianti, kad tokios gavo. 

— Pietuose niekur beveik neliko nei kavos, nei padorios arba- 
tos. Džėjus rašo, kad Virdžinijoje ir kava, ir arbata dabar kainuoja 
po penkiasdešimt dolerių už svarą. 

— Tai vėl gavote iš jo žinių? — paklausė Sara. 

Liliana linktelėjo. 

— Jis praneša esąs gyvas ir sveikas, ačiū Dievui. 

Hetė nušvito, nes jos motina įnešė dar šiltą, ką tik iš krosnies 
ištrauktą duoną. 

— Mes ją kepėme! - paskelbė ji. - Mama viską sudėjo ir maišė, 
o Mudu su Džošua bėrėme riešutus! 

— Aš su Džošua, - pataisė senelė. 

— Baba, tu net į virtuvę nebuvai įėjusi! 

— Riešutai labai skanūs, liežuvį gali praryti, - tarė Sara mažajai 
mergaitei. 

— Mudu su Hete juos rinkome, - išdidžiai pareiškė Džošua. 

— Aš su Hete, - vėl pataisė senelė. 

— Ne, baba, tavęs ten nebuvo, mudu su Hete rinkome prie Ilgojo 
tako, kol mama ir Šamanas sėdėjo ant antklodės ir laikėsi už rankų. 

Akimirką stojo tyla. 

— Šamanas ėmė prasčiau kalbėti, — tarė Reičelė. - Jam reikia 
daugiau pratybų. Padedu kaip ir anksčiau. Susitikome ant tako 
miške, kad vaikai galėtų žaisti netoliese, bet vėliau jis ateis ir pas 
mus, nes pratyboms reikia pianino. 

Sara linktelėjo: 

— Labai gerai, kad Robertas galės tobulinti kalbą. 

Pritarė ir Liliana, bet kur kas šalčiau. 

— Tikrai, Reičele, kaip gerai, kad tu dabar namie, — pasakė ir, 
paėmusi Šamano puodelį, dar įpylė angliškos arbatos. 


Kitą dieną, grįžęs iš ligonių, patraukė Ilguoju taku, nors su 
Reičele nieko nebuvo sutaręs. Netrukus sutiko ją ateinančią iš 
priešingos pusės. 

— Kur mano draugai? 

— Jie pavargo, padėdami tvarkyti namus, nes ateina ruduo, ir 
praleido popietinį pogulį, tad dabar miega. 

Šamanas pasisuko ir toliau žingsniavo su ja. Miške buvo 
pilna paukščių, netoliese medyje kardinolas tyliai skelbė savo 
įsakmią trelę. 

— Pykstuosi su motina. Ji norėjo, kad didžiosioms šventėms 
visi keliautume į Peoriją, o aš atsisakiau, nes nepageidauju, kad 
mane ten apžiūrinėtų galimi viengungiai ir našliai. Švęsime namie. 

— Puiku, — tyliai pasakė Šamanas, ir Reičelė nusišypsojo. 

Kitas ginčas, pasakojo ji, kilo dėl to, kad Džo Regensbergo pus- 
brolis ketina vesti kitą moterį ir pasisiūlė nupirkti Regensbergo 
alavinių gaminių įmonę, nes vedybomis jos perimti neišėjo. Todėl 
ir reikia vykti į Čikagą — parduoti įmonės, išdavė paslaptį Reičelė. 

— Motina nurims. Ji tave myli. 

— Žinau. Norėtum atlikti pratimų? 

— Kodėl gi ne? - jis ištiesė ranką. 

Šį kartą ją suėmę Reičelės pirštai vos juntamai virpėjo. Gal iš 
nuovargio tvarkant namus ar dėl kivirčų. Bet jis drįso viltis, kad 
yra ir kita priežastis; atrodė, tarsi kažkas pažįstama sruvena tarp 
jų pirštų, ir jo ranka jos delne krustelėjo lyg savaime. 

Tuo metu jie pratinosi valdyti kvėpavimą, kad tariamas garsas 
„p“ skambėtų kaip sprogstamasis, ir Šamanas visai nesišypsoda- 
mas kartojo beprasmį sakinį apie paiką pelėną, peikiantį pasipū- 
tusią pempę, bet kažkurią akimirką Reičelė papurtė galvą. 

— Ne, pajusk, kaip aš tariu, - pasakė ir jo delną priglaudė sau 
prie gerklės. 

Tačiau pirštais jis jautė tik šiltą Reičelės odą. 

Šamanas nebuvo šito numatęs; jei būtų apie tai galvojęs, nie- 
kada nebūtų padaręs. Lėtai pakėlė ranką jai prie skruosto ir palin- 
ko artyn. Bučinys buvo neapsakomai saldus — tai penkiolikmetis 
bučiavo jo beviltiškai mylimą, išsvajotą ir trokštamą merginą. Bet 
bučiuodamiesi netrukus virto vyru ir moterimi, ir abipusis alkis 
taip stulbino ir prieštaravo aiškiai apibrėžtai amžinai draugystei, 
kurią ji jam siūlė, kad Šamanas net bijojo patikėti. 

— Reičele... — ištarė jiems atsitraukus vienam nuo kito. 

— Ne. Ak, Dieve! 

Bet vėl susiglaudus ji trumpais bučiniais lyg karštais lietaus 
lašais apibėrė veidą. Jis bučiavo akis, nosį, nepataikė į lūpų vidurį 
ir pabučiavo kamputį. Jautė, kaip įsitempęs jos kūnas spaudžiasi 
prie jo. 

Dėl savų priežasčių buvo apstulbusi ir Reičelė. Virpančią ran- 
ką priglaudė jam prie skruosto, ir Šamanas pakreipė galvą, kad 
lūpas galėtų prispausti prie delno. 

Matė, kaip ji sako iš vaikystės pažįstamus žodžius, kuriais Do- 
rotė Bernham paprastai paskelbdavo pamokų pabaigą. 

— Manau, šiai dienai jau užteks, - neatgaudama kvapo, ištarė 
Reičelė. Ji nusigręžė, ir Šamanas liko stovėti, žiūrėdamas, kaip ji, 
eidama sparčiu žingsniu, dingsta už Ilgojo tako vingio. 


Tą vakarą jis pradėjo skaityti paskutinę tėvo dienoraščio dalį, 
nepajėgdamas atsitraukti nuo siaubingo karo prie Rapahanoko 

krantų, kurį plačia aiškia rašysena pavaizdavo tėvas, su baime ir 
liūdesiu jausdamas, kaip artėja Roberto Džadsono Koulo būties 
pabaiga. 

Perskaitęs aprašymą, kaip tėvas surado Laningą Ordvėjų, va- 
landėlę sėdėjo, pamiršęs skaityti. Buvo sunku patikėti, kad po tiek 
metų paieškų tėvas vis dėlto surado vieną iš vyrų, prisidėjusių prie 
Makvos mirties. 

Pasilenkęs kuo arčiau prie lempos, kad geriau įžiūrėtų, sėdėjo 
visą naktį. 

Ordvėjaus laišką Gudnou perskaitė kelis kartus. 

Prieš pat aušrą pasiekė dienoraščio — ir tėvo gyvenimo — pa- 
baigą. Ilgoką ir vienišą valandą nenusirengęs gulėjo lovoje. Išgir- 
dęs motiną vaikštant virtuvėje, nuėjo į tvartą ir paprašė Oldeno 
ateiti. Jiems parodė Ordvėjaus laišką ir papasakojo, kaip jį rado. 

— Dienoraštyje? Perskaitei jo dienoraštį? — paklausė motina. 

— Taip. Duoti tau paskaityti? 

Ji papurtė galvą. 

— Man to nereikia. Buvau jo žmona. Žinau, koks jis buvo. 

Abudu matė, kad Oldenas pagiringas ir prastai jaučiasi, tad 
Sara visiems trims įpylė kavos. | 

— Nežinau, ką daryti su tuo laišku. 

Šamanas laukė, kol abu jį lėtai perskaitys. 

— Ir ką gi čia gali padaryti? — suirzo Oldenas. Jis sparčiai sens- 
ta, suprato Šamanas. Gal daugiau geria arba jau nebeatlaiko viskio. 
Šaukšteliu semdamasis cukraus, Oldenas drebančiomis rankomis 
pribarstė ant stalo. - Tavo tėvas ėmėsi visokių būdų, siekdamas, 
kad įstatymas kažką darytų dėl tos saukų moters mirties. Manai, 
dabar, kai vieno negyvėlio laiške radai kažkokio žmogaus vardą, 
kas nors tuo susidomės labiau? 

— Robertai, kada visa tai baigsis? — su kartėliu prabilo motina. — 
Tos moters kaulai šitiek metų guli mūsų žemėje, bet jūs abu — iš 
pradžių tėvas, o dabar ir tu — neleidžiate ramiai ilsėtis nei jai, nei 
mums. Kodėl nesuplėšai to laiško, neužmiršti visų tų senų nuos- 
kaudų ir mirusiųjų nepalieki ramybėje? 

Bet Oldenas pakratė galvą: 

— Su visa pagarba, ponia Koul! Bet, kalbant apie tuos indėnus, 
vargu ar jis klausys sveiko proto ir išmintingų patarimų, lygiai kaip 

neklausė ir jo tėvas, — jis pūstelėjo kavą, abiem rankomis pakėlė 
prie burnos ir sriūbtelėjo, tikriausiai nusidegindamas liežuvį. — 
Ne, jis tąsys viską iki gyvenimo galo lyg šuo, įsikandęs kaulą. Taip 
ir jo tėvas darė, — Oldenas pažvelgė į Šamaną. - Jei mano patari- 
mas ko nors vertas, nors labai tuo abejoju, turėtum kada nors, ra- 
dęs laiko, nukeliauti į Čikagą, paieškoti to Gudnou ir išklausinėti. 
Kitaip pats svilsi kaip koks nuodėgulis ir dar mus susvilinsi. 


Motina Miriama Feročija buvo kitos nuomonės. 

Šamanui po pietų nujojus į vienuolyną ir parodžius laišką, ji 
linktelėjo. 

— Tavo tėvas pasakojo apie Deividą Gudnou, - ramiai pasakė ji. 

— Jeigu tėvas Gudnou iš tiesų yra tėvas Patersonas, turėtų at- 
sakyti už Makvos mirtį. 

Motina Miriama atsiduso. 

— Šamanai, esi gydytojas, o ne policininkas. Nejaugi šito žmo- 
gaus teismo negali palikti Dievui? Juk mums tavęs čia reikia kaip gy- 
dytojo, - ji palinko priekin ir įsmeigė akis. - Turiu svarbią naujieną. 
Vyskupas perdavė žinią, kad mums skirs pinigų čia įkurti ligoninei. 

— Garbioji motinėle, tai puiki žinia! 

Iš tiesų puiki. Miriamai šypsantis, veidas tiesiog nušvinta, pa- 
galvojo Šamanas. Prisiminė dienoraštyje skaitęs, kad po tėvo mir- 
ties ji gavo palikimą ir visą perleido bažnyčiai, ir dabar svarstė, 
ar ne tą paveldėtą turtą, o gal tik jo dalį vyskupas ketina atsiųsti. 
Tačiau ciniškoms mintims šalia jos džiaugsmo nebuvo vietos. 

— Šių vietų žmonės turės ligoninę, — ji plačiai šypsojosi. - Šio 
vienuolyno seserys slaugytojos dirbs Šventojo Pranciškaus Ksave- 
ro Asyžiečio ligoninėje! 

— O aš turėsiu ligoninę, kur galės gydytis mano pacientai. 

— Tiesą sakant, tikimės, kad turėsi gerokai daugiau. Seserys jau 
sutarė: turi būti mūsų ligoninės medicinos direktorius. 

Jis neteko žado. 

— Tai man didelė garbė, motinėle, — pagaliau tarė. - Bet, mano 
nuomone, medicinos direktoriumi labiau tiktų gydytojas, turintis 
daugiau patirties ir vyresnis. Beje, juk žinote, nesu katalikas. 

— Kadaise, kai išdrįsau pasvajoti apie ligoninę, vyliausi, kad 
medicinos direktorius bus tavo tėvas. Dievas mums jį siuntė būti 

draugu ir gydytoju, bet jo nebėra. Dabar Dievas atsiuntė tave. Esi 
išsimokslinęs ir įgudęs, jau turi nemenką patirtį. Tu — Holdeno 
Perkėlos gydytojas ir turėtum vadovauti šios apylinkės ligoninei. 
O kalbant apie amžiaus trūkumą, - ji nusišypsojo, - manome, kad 
vyresnio už tave jaunuolio dar nesutikome. Ligoninė bus nedidelė, 
vos dvidešimt penkių lovų, ir visi augsime su ja. Ir dar —- naudo- 
damasi proga, duosiu patarimą. Nevenk savęs gerai vertinti, nes 
šitaip elgiasi ir kiti. Ir nedvejok, siekdamas bet kokio tikslo, nes 
Dievas tave dosniai apdovanojęs. 

Šamanas susidrovėjo, bet šyptelėjo su pasitikėjimu, kaip ir 
dera gydytojui, kuriam ką tik pažadėjo ligoninę. 

— Tikiu jumis, garbioji motinėle! 


64 


ČIKAGA 


APIE POKALBĮ SU VIENUOLYNO VYRESNIAĄJA ŠAMANAS PAPASA- 
kojo tik motinai. Sara labai džiaugėsi, jos didžiavimasis jį nustebi- 
no ir sušildė. 

— Kaip gerai, kad turėsime ligoninę, ir kad tu jai vadovausi! 
Koks būtų buvęs laimingas tavo tėvas! 

Šamanas priminė, kad lėšas statybai katalikų arkivyskupija 
skirs tik tada, kai ligoninės projektas bus parengtas ir patvirtintas. 

— Kol kas Miriama Feročija prašė aplankyti kelias ligonines ir 
išnagrinėti jų veiklą. 

Jam nereikėjo svarstyti, kur geriau keliauti ir kokį traukinį 
rinktis. 

Pirmadienį jis nujojo į Moliną ir Bosą kelioms dienoms pali- 
ko arklidėje. Čikagos traukinys į Moliną atvykdavo 3 val. 20 min. 
popiet ir stovėdavo tik tiek, kol sukraudavo Džono Dyro plūgų 
gamyklos krovinius. Tad be penkiolikos trečią Šamanas jau laukė 
ant medinės platformos. 

Traukiniui sustojus, įlipo į paskutinį vagoną ir patraukė pir- 
myn. Žinojo, kad Reičelė vos prieš kelias minutes įsėdo į šitą trau- 
kinį Rok Ailende, ir, perėjęs tris vagonus, ją rado sėdinčią vieną. 
Jau rengėsi linksmai pasisveikinti, pajuokauti, šitaip „atsitiktinai“ 
susidūrus, bet Reičelė išblyško kaip drobė. 

— Šamanai... kas nors atsitiko vaikams? 

— Ne, ne, visiškai nieko! Keliauju į Čikagą savais reikalais, — 
tarė, širsdamas ant savęs, jog nenumatė, kad jo staigmena taip ir 
turėjo baigtis. - Galiu atsisėsti šalia? 

— Žinoma. 

Tačiau, jam užkėlus savo lagaminą ant lentynos greta Reičelės 
daiktų ir atsisėdus prie tako, abiem pasidarė nejauku. 

— Šamanai, dėl anos dienos miške prie tako... 

— Man ten labai patiko, - atsiliepė jis tvirtai. 

— Nenorėčiau, kad susidarytum klaidingą įspūdį. 

Ir vėl, pagalvojo Šamanas, apimtas nevilties. 

— Man pasirodė, kad ir tau patiko. 

Reičelės veidą užliejo tirštas raudonis. 

— Kalbu ne apie tai. Neturime sau šitaip leisti... užsimiršti, nes 
tikrovė paskui atrodo dar negailestingesnė. 

— Kas yra ta tikrovė? 

— Aš esu našlė žydė su dviem vaikais. 

— Ir ką? 

— Prisiekiau sau: nebeleisiu tėvams rinkti man vyro, tačiau tai 
nereiškia, kad rinksiuosi neatsakingai. 

Klausyti buvo skaudu. Bet šį kartą neketino atsitraukti, neišsa- 
kęs to, kas svarbu. 

— Myliu tave beveik visą gyvenimą! Niekada nesu sutikęs mo- 
ters, gražesnės už tave ir išvaizda, ir protu. Man reikia tavo gerumo. 

— Šamanai... — ji nusigręžė ir žvelgė pro langą, bet jis tebekalbėjo. 

— Pažadėjai, kad nebūsi nuolanki ar abejinga gyvenimui. Aš 
neketinu pasiduoti ir dar kartą tavęs netekti. Noriu tave vesti ir 
tapti tėvu Hetei ir Džošua. 

Ji tebesėdėjo nusigręžusi, žiūrėdama į už lango slenkančius 
laukus ir sodybas. 

Pasakęs, ką norėjo, jis iš kišenės išsitraukė medicinos žurnalą 
ir pradėjo skaityti apie kokliušo kosulio etiologiją ir gydymą. Ne- 
trukus Reičelė iš krepšio po sėdyne išsitraukė maišelį su mezginiu. 
Šamanas pamatė, kad iš tamsiai mėlynų vilnonių siūlų mezga ma- 
žutį megztinį. 

— Hetei? 

— Džošua. 

Juodu ilgokai žiūrėjo vienas į kitą; paskui ji šyptelėjo ir vėl 
ėmėsi megzti. 

Nuvažiavus gal penkiasdešimt mylių, sutemo, atėjęs konduk- 
torius uždegė žibintus. Jau penktą valandą abu susizgribo ieškotis 

užkandžių. Šamanas išsitraukė keptą vištą ir obuolių pyrago. Rei- 
čelė turėjo duonos, sūrio, kietai virtų kiaušinių ir keturias nedide- 
les cukrines kriaušes. Pasidalijo pyragą, kiaušinius ir vaisius. Ger- 
tuvėje Šamanas turėjo šulinio vandens. 

Po sustojimo Džoliete konduktorius prigesino šviesą, ir Reiče- 
lė valandėlei užsnūdo. Pabudo, galvą padėjusi Šamanui ant peties, 
jis laikė ją už rankos. Reičelė ištraukė ranką, bet galvą pakėlė vė- 
liau. Traukiniui iš prerijų tamsos išnėrus į šviesų jūrą, ji jau sėdėjo 
tiesiai ir tvarkėsi plaukus, smeigtuką sukandusi stipriais baltais 
dantimis. Ir tuoj pranešė, kad čia - jau Čikaga. 


Iš stoties vežikas juos nuvežė į Palmerio Ilinojaus namų vieš- 
butį, kuriame Reičelės advokatas buvo užsakęs kambarį. Ten 
pat apsistojęs Šamanas gavo 508-ąjį kambarį penktame aukšte. 
Reičelę jis palydėjo į jos 306-ąjį ir davė arbatpinigių viešbučio 
patarnautojui. 

— Gal dar ko nors norėtum? Gal kartais kavos? 

— Ne, Šamanai. Jau vėloka, o rytoj manęs laukia daug reikalų. 

Pusryčiauti su juo Reičelė taip pat nenorėjo. 

— Gal verčiau susitikime čionai trečią valandą, ir aš tau iki pie- 
tų aprodysiu Čikagą? 

Šamanas atsakė, kad jam šitaip tinka, ir nuėjo. Užlipęs į savo 
508-ąjį, išsidėliojo daiktus komodos stalčiuose ar pakabino spin- 
toje, tada vėl nusileido į pirmą aukštą pasinaudoti už viešbučio 
esančiu tualetu, kuris atrodė maloniai švarus ir tvarkingas. 

Grįždamas stabtelėjo trečio aukšto laiptų aikštelėje, nužvel- 
gė link jos kambario vedantį koridorių, bet paskui užlipo į savo 
aukštą. 


Rytą, iš karto po pusryčių, susirado Bridžtono gatvę; ji buvo 
gyvenama darbininkų ir ankštai pristatyta medinių namų. Pabel- 
dus į 237-ąjį, duris atvėrė jauna moteris nuovargio paženklintu vei- 
du su kūdikiu ant rankų. Mažas berniukas laikėsi įsikibęs į sijoną. 

Šamanui paklausus apie tėvą Deividą Gudnou, papurtė galvą. 

— Ponas Gudnou čia negyvena jau daugiau kaip metus. Girdė- 
jau, sunkiai serga. 

— Gal žinote, kur jis dabar? 

— Taip, jis, na... tokioje ligoninėje. Niekada nesame jo matę. Pi- 
nigus už nuomą kas mėnesį siunčiame į ligoninę. Taip sutvarkyta 
jo advokato. 

— Gal galėčiau sužinoti, kaip ta ligoninė vadinasi? Man labai 
svarbu jį pamatyti. 

Ji linktelėjo. 

— Turiu virtuvėje užsirašiusi, - nuėjo, bet vėl grįžo, vedina sū- 
numi ir su popieriaus skiaute rankoje. 

— Dirborno prieglauda, — perskaitė. - Sabalų gatvėje. 


Iškaba buvo paprasta, bet ori - bronzinė lentelė ant vidurinės 
kolonos virš neaukštos raudonų plytų sienos: 


Dirborno prieglauda 
Neblaiviems ir pakrikusio proto 


Trijų aukštų raudonų plytų rūmų langus dengė storos metalinės 
grotos, derančios su kaltiniais smaigais, styrančiais sienos viršuje. 

Už raudonmedžio durų - belangis vestibiulis su pora ašutinių 
krėslų. Greta mažame kabinete prie stalo sėdėjo pusamžis vyras ir 
kažką žymėjo didelėje sąskaitų knygoje. Šamanui išdėsčius prašy- 
mą, linktelėjo. 

— Pas poną Gudnou niekas nesilankė nuo neatmenamų laikų. 
Kažin ar apskritai jį kas nors yra lankęs. Pasirašykite svečių kny- 
goje, o aš pakviesiu daktarą Berdžesą. 

Po kelių minučių pasirodė ir daktaras Berdžesas, nedidukas 
vyras juodais plaukais ir plonais dabitiškais ūseliais. 

— Jūs, daktare Koulai, giminaitis ar pono Gudnou draugas? 
O gal lankotės profesiniais tikslais? 

— Turiu pažįstamų, kurie pažįsta poną Gudnou, —- nenorėjo 
išsiduoti Šamanas. — Trumpam užsukau į Čikagą, tad sumaniau 
aplankyti. 

Daktaras Berdžesas linktelėjo. 

— Lankymo valandos — po pietų, bet užimtam gydytojui gali- 
me padaryti išimtį. Prašau sekti paskui mane. 

Jie užlipo į antrą aukštą, ten daktaras Berdžesas pabeldė į už- 
rakintas duris. Jas atidarė stotingas patarnautojas. Tas stambus 

vyras juos vedė ilgu koridoriumi, palei jo sienas sėdėjo moterys 
blyškiais veidais, kai kurios kalbėjo pačios su savimi, kitos tuš- 
čiomis akimis spoksojo prieš save. Teko peržengti šlapimo balą, 
buvo matyti išterliotų išmatų. Kai kuriuose kambariuose moterys 
grandinėmis buvo prirakintos prie sienų. Mokydamasis medici- 
nos mokykloje, Šamanas keturias nykias savaites praleido Ohajo 
valstijos pamišėlių prieglaudoje, tad nei vaizdai, nei kvapai neste- 
bino. Tik džiaugėsi negalįs girdėti garsų. 

Patarnautojas atrakino dar vienas duris ir koridoriumi vedė 
per vyrų patalpas, nė kiek ne geresnes negu moterų. Galų gale 
Šamaną įleido į kambarėlį, kuriame stovėjo stalas su keliomis me- 
dinėmis kėdėmis, ir liepė laukti. 

Po valandėlės gydytojas ir patarnautojas grįžo, vesdami seny- 
vą vyrą, vilkintį darbinėmis kelnėmis atlapu, be sagų klynu ir ant 
apatinių marškinių užmestu nešvariu švarku. Atrodė seniai kirpę- 
sis, veidas gausiai apžėlęs žila išsidraikiusia ir susivėlusia barzda. 
Lūpos lyg šypsojosi, bet žvilgsnis klajojo. 

— Štai ponas Gudnou, - tarė daktaras Berdžesas. 

— Pone Gudnou, aš esu gydytojas Robertas Koulas. 

Šypsena nepasikeitė. Tos akys jo nematė. 

— Jis negali kalbėti, - pasakė daktaras Berdžesas. 

Tačiau Šamanas pakilo nuo kėdės ir žengė arčiau. 

— Pone Gudnou, ar jūs buvote Elvudas Patersonas? 

— Jau daugiau kaip metus jis nekalba, — kantriai tarė daktaras 
Berdžesas. 

— Pone Gudnou, ar jūs Žvaigždėtosios vėliavos ordino pave- 
dimu lankėtės Holdeno Perkėloje ir ten išprievartavote, o paskui 
nužudėte indėnę? 

Daktaras Berdžesas su patarnautoju įsistebeilijo į Šamaną. 

— Ar žinote, kur galiu rasti Henką Kofą? 

Jokio atsakymo. 

Ir dar kartą — garsiai ir griežtai: 

— Kur ieškoti Henko Kofo? 

— Jis serga sifiliu. Dalį smegenų sunaikino parezės, — tarė dak- 
taras Berdžesas. 

— Kodėl tikite, kad jis neapsimetinėja? 

— Jį matome nuolat, taigi žinome. Argi dėl tokio gyvenimo 
vertėtų apsimetinėti? 

— Prieš daugelį metų šis žmogus su kitais padarė baisų, šlykštų 
nusikaltimą. Nedovanotina, kad jis išvengė bausmės, - su kartėliu 
pasakė Šamanas. 

Deividas Gudnou apsiseilėjo. Daktaras Berdžesas pažvelgė į jį 
ir pakratė galvą: 

— Nemanau, kad išvengė. 


Tais pačiais koridoriais Šamaną palydėjo iki išėjimo. Daktaras 
Berdžesas mandagiai palinkėjo viso labo ir užsiminė, kad prie- 
glauda džiaugtųsi, sulaukusi ligonių iš vakarinės Ilinojaus dalies. 
Šamanas žengė laukan, markstydamasis nuo ryškios saulės. Mies- 
to kvapai, palyginti su prieglaudos, atrodė visiškai malonūs. Jam 
svaigo galva, ir kelis kvartalus žingsniavo giliai susimąstęs. 

Jis jautėsi tarsi aklagatvyje. Vienas iš Makva-ikvą nužudžiusių 
vyrų miręs. Kitas, kaip ką tik įsitikino, dar gyvas pateko į pragarą, 
o kur trečias — nežinia. 

Miriama Feročija teisi, nutarė Šamanas. Atėjo laikas palikti 
Makvos žudikus Dievo teismui ir sutelkti jėgas medicinai ir savo 
gyvenimui. 


Arkliniu tramvajumi Šamanas nudardėjo iki miesto centro, 
paskui kitu — į Čikagos ligoninę, kuri priminė jo paties ligoninę 
Sinsinatyje. Ši ligoninė buvo gera ir didelė — beveik penki šimtai 
lovų. Nurodęs savo tikslą ir paprašęs pokalbio su medicinos direk- 
toriumi, sulaukė malonaus ir paslaugaus dėmesio. 

Vyriausiasis gydytojas pasikvietė vyresnįjį chirurgą, ir juodu 
išdėstė, kokios įrangos ir atsargų, jų nuomone, būtina turėti ma- 
žai ligoninei. Tiekėjas patarė, kurios įmonės priimtinomis sąly- 
gomis gali nuolat pristatyti reikiamas medžiagas. Su vyresniuoju 
ūkvedžiu Šamanas pasikalbėjo, kiek būtina turėti lovos skalbinių, 
kad visada būtų švariai paklota. Jis vos spėjo duomenis žymėtis 
užrašų knygelėje. 

Prieš pat trečią valandą grįžus į Palmerio Ilinojaus namų vieš- 
butį, Reičelė jau laukė vestibiulyje. Pamatęs jos veidą, išsyk supra- 
to, kad diena praėjo sėkmingai. 

— Jau baigta, įmone rūpintis man nebereikia. 

Advokatas iš anksto parengė visus dokumentus, ir dabar 

beveik visa parduodant gauta suma jau buvo saugiai padėta He- 
tės ir Džošua ateičiai. 

— Tai turime atšvęsti! — atsiliepė Šamanas, ir po rytinių vaizdų 
slėgusi nyki nuotaika išsisklaidė. 

Juodu sėdo į pirmą dailią karietą, laukusią eilėje priešais vieš- 
butį. Apžiūrinėti koncertų salės ar naujų gamyklų Šamanas neno- 
rėjo. Čikagoje jį domino tik viena. 

— Parodyk vietas, kur lankydavaisi čia gyvendama. 

— Bet bus labai neįdomu! 

— Vis tiek prašau. 

Tad Reičelė pasilenkė prie vežiko, pasakė, kur važiuoti, ir ar- 
klys pajudėjo. 

Iš pradžių, pasakodama apie muzikos instrumentų dirbtuvę, 
kur pirko savo smuikui stygas ir stryką bei taisė kaištelius, dro- 
vėjosi. Bet paskui ir pačiai pasidarė smagu — rodė parduotuves, 
kuriose pirko batus ir skrybėles, marškinių siuvyklą, kur tėvui gi- 
mimo dienai užsakė kelerius išeiginius marškinius. Tada, perva- 
žiavus gal dvi dešimtis kvartalų, parodė įspūdingą pastatą, Sina- 
jaus bendruomenę. 

— Čia ketvirtadieniais grieždavo mūsų kvartetas, o penktadie- 
nio vakarais ateidavome į pamaldas. Bet su Džo susituokėme ne 
čia — Kehilat Anšė Maarib sinagogoje, ten Džo teta Harieta Ferber 
buvo svarbus asmuo. Prieš ketverius metus Džo su būriu kitų at- 
siskyrė nuo tos sinagogos ir įsteigė Sinajų, reformuoto judaizmo 
bendruomenę. Jie atsisakė daugelio apeigų ir tradicijų, todėl kilo 
didžiulis skandalas. Teta Harieta baisiai niršo, bet tai nevirto dide- 
le nesantaika, mūsų santykiai liko artimi. Po metų ji mirė, ir Hetę 
pavadinome jos vardu. 

Vežikui ji liepė važiuoti į kitą nedidelių, bet patogių namų ra- 
joną ir Tailerio gatvėje parodė rusvomis čerpėmis dengtą pastatą. 

— Štai čia gyvenome. 

Šamanas prisiminė, kaip ji atrodė tada, ir, palinkęs priekin, tą 
merginą iš praeities norėjo išvysti šitame name. 

Už penkių kvartalų viena prie kitos glaudėsi kelios parduotuvės. 

— Čia turime būtinai sustoti! — sušuko Reičelė. 

Jie užėjo į prieskoniais ir druska kvepiančią bakalėjos parduo- 
tuvę. Viduje jų pasitikti išėjo raudonveidis senis žila barzda, ne 

menkesnio už Šamaną stoto, ir nušvito, šluostydamasis rankas į 
krautuvininko prijuostę. 

— Ponia Regensberg, kaip malonu vėl jus matyti! 

— Ačiū, pone Froidentali! Ir man malonu pas jus užeiti. Norė- 
jau šio to nusipirkti, parvešiu motinai. 

Ji pasirinko kelių rūšių rūkytų žuvų, juodųjų alyvuogių ir dide- 
lį keturkampį gabalą migdolų pastos. Pirklys skvarbiomis akimis 
nužvelgė Šamaną. 

— Ehr is nit ah Yiddisheh, - pasakė jis. 

— Nein, — patvirtino Reičelė. Paskui, lyg pajutusi, kad reikėtų 
kažką paaiškinti, pridūrė: — Ehr is ein guteh freind. 

Šamanui nereikėjo mokėti tos kalbos, kad suprastų, kas sako- 
ma. Išsyk pasipiktino, bet tuoj pat suvokė -- to senio klausimas 
yra dalis su Reičele susijusios tikrovės, kaip ir Hetė su Džošua. 
Gražiame jo ir Reičelės vaikystės pasaulyje tokių dalykų buvo kur 
kas mažiau, bet dabar jie suaugo, ir su visais skirtumais reikėjo 
susitaikyti. 

Tad, imdamas prekes, bakalėjininkui nusišypsojo. 

— Labos jums dienos, pone Froidentali, - pasakė Šamanas ir 
išėjo paskui Reičelę. 


Su pirkiniais jie grįžo į viešbutį. Buvo metas pietauti, ir Šama- 
nas būtų rinkęsis viešbučio valgomąjį, bet Reičelė pareiškė žinan- 
ti geresnę vietą. Nusivedė į Parkmano kavinę, mažutį restoraną 
netoli viešbučio, lengvai pasiekiamą pėsčiomis; aplinka paprasta, 
nuosaikios kainos, bet geras maistas ir aptarnavimas. Po pietų 
Šamanui paklausus, ką norėtų dabar veikti, Reičelė pasiūlė pasi- 
vaikščioti ežero pakrante. 

Nuo vandens pūtė vėsokas vėjas, bet oras vis dar buvo vasa- 
riškai šiltas. Danguje ryškiai žibėjo žvaigždės, kybojo dylančios 
delčios pjautuvas, tačiau tamsoje Šamanas nematė jos burnos, 
tad vaikštinėjo tylėdami. Su kita moterimi jis būtų nerimavęs, bet 
žinojo, kad Reičelei jo tylėjimas, nesant šviesos, yra savaime su- 
prantamas. 

Jie žingsniavo taku palei ežerą, kol ji stabtelėjo po gatvės žibin- 
tu ir mostelėjo į priekyje geltonos šviesos nutviekstą plotą. 

— Girdžiu nuostabiai klaikią muziką, vien lėkštės ir mušamieji! 

Priėjus apšviestą vietą, atsivėrė įdomus vaizdas - ant apskritos 
platformos, dydžio kaip melžimo aikštelė tvarte, stovėjo įvairūs 
ryškiai dažyti mediniai gyvūnai. Liesas vyras gausybės raukšlelių 
išvagotu, vėjo nugairintu veidu suko didžiulę rankeną. 

— Čia muzikinė dėžutė? — nustebo Reičelė. 

— Non, karuselė. Išsirenkate gyvūną ir jojate, trės drole, trės 
plaisant, - atsiliepė vyras. - Vienas pasivažinėjimas — dvidešimt 
centų, ponaičiai! 

Robas apžergė rudą lokį, Reičelė sėdo ant neįtikėtinai raudono 
žirgo. Prancūzas krioktelėjęs ėmė sukti rankeną, ir jie pajudėjo. 

Karuselės viduryje ant stulpo kybojo žalvarinis žiedas, o virš 
jo užrašas skelbė, kad tas, kas sukdamasis sučiups tą žiedą, galės 
dar kartą pasisukti nemokamai. Žiedas, be abejo, kabėjo taip, kad 
dauguma jojikų jo nepasiektų, bet Šamanas išsitempė visu ilgu 
kūnu. Tai išvydęs, prancūzas užgulė rankeną, karuselė ėmė suktis 
greičiau, bet Šamanas antru bandymu tą žiedą vis tiek sugriebė. 

Šitaip Reičelei jis uždirbo kelis pasivažinėjimus, bet netrukus 
savininkas paskelbė pertrauką, nes reikėjo pailsinti ranką. Tada 
Šamanas nušoko nuo rudojo lokio ir stojo prie rankenos. Suko 
vis greičiau, ir raudonasis Žirgas, užuot bėgęs ristele, pasileido 
šuoliais. Reičelė jojo, atmetusi galvą, ir garsiai kvatojo lyg vaikas, 
lėkdama pro šalį ir žybčiodama baltais dantimis. Bet buvo graži 
ne vaikiškumu. Lyg užburtas žvelgė ne tik Šamanas; rengdamasis 
uždaryti pramogą ir tvarkydamasis ūkį, paslapčiomis žvilgčiojo ir 
prancūzas. 

— Jūs — paskutiniai 1864 metų klientai, - pasakė Šamanui. — 
Sezonui - finis. Netrukus bus ledas. 

Reičelė važinėjosi vienuolika kartų. Buvo aišku: jie jau gaiši- 
na savininką. Mokėdamas Šamanas nepagailėjo arbatpinigių, ir 
prancūzas Reičelei dar padovanojo balto stiklo puodelį su nuta- 
pyta rožių puokštele. 

Į viešbutį grįžo šypsodamiesi ir vėjo sutaršytais plaukais. 

— Kaip buvo smagu! — džiaugėsi Reičelė prie 306-o0jo kam- 
bario durų. 

— Ir man. 

Šamanui nespėjus dar ką nors pasakyti ar padaryti, ji švelniai 
pakštelėjo į skruostą, o kambario durys atsivėrė ir vėl užsitrenkė. 

Užlipęs į savo kambarį, visą valandą nenusirengęs gulėjo lovo- 
je. Galų gale atsikėlė ir vėl nusileido į trečią aukštą. Į jo beldimą 
ilgokai niekas neatsiliepė. Šamanas jau buvo beprarandąs drąsą ir 
ketino eiti, bet durys pagaliau atsidarė. Reičelė buvo apsisiautusi 
chalatą. 

— Užeisi vidun ar man išeiti? — paklausė ji. Buvo matyti, kad 
jaudinasi. 

Šamanas žengė į kambarį ir uždarė duris. 

— Reičele... —- prabilo, bet ji delnu uždengė burną. 

— Kai buvau dar mergaitė, kartais, eidama Ilguoju taku, stab- 
telėdavau tokioje nuostabioje vietoje, kur miškas neria į upę, prie 
pat mūsų žemes skiriančios ribos. Ir sakydavau sau: tu greitai už- 
augsi, pastatysi čia namą ir išvaduosi mane iš būtinumo tekėti už 
senio išgedusiais dantimis. Įsivaizduodavau mūsų vaikus — tokį, 
kaip tu, sūnų ir tris dukteris, su kuriomis tu būsi geras ir kantrus, 
leisi eiti į mokyklą ir gyventi namie, kol pačios juos paliks. 

— Visada tave mylėjau. 

— Žinau. — Bučiuojantis jos pirštai jau čiuopė jo marškinių sagas. 


Šviesos negesino, kad vienas kitą matytų, ir kad ji galėtų su juo 
kalbėti. 

Pasimylėjus ji užsnūdo jaukiai lyg katytė, o jis gulėjo ir žiūrė- 
jo, kaip ji alsuoja. Po valandėlės pabudo ir išplėtė akis, jį pama- 
čiusi šalia. 

— Net ištekėjusi už Džo... net tapusi motina, svajojau apie tave. 

— Aš kažkaip nujaučiau. Todėl ir buvo taip sunku. 

— Šamanai, aš bijau! 

— Ko, Reičele? 

— Daugelį metų buvau palaidojusi visas viltis... Žinai, ką daro 
religingos šeimos, kai kas nors tuokiasi su kito tikėjimo žmogumi? 
Uždangsto veidrodžius ir gedi. Kalba mirusiesiems skirtas maldas. 

— Nebijok. Pasikalbėsime, ir jie supras. 

— Ojeigu niekada nesupras? 

Šamanas pajuto aštrų baimės dūrį, bet nuo klausimo išsisukti 
nederėjo: 

— Jeigu nesupras, tau teks apsispręsti. 

Juodu pažvelgė vienas į kitą. 


ŠAMANAS 509 


— Niekada nepasiduosime gyvenimui — nei tu, nei aš, - pasakė 
Reičelė. — Teisingai? 

— Teisingai. 

Jie žinojo, kad tai — už bet kokią priesaiką rimtesnis įsiparei- 
gojimas, ir susiglaudę apsikabino, laikydamiesi vienas kito lyg gel- 
bėjimosi rato. 


Kitą dieną traukinyje, keliaudami į vakarus, daug kalbėjosi. 

— Man reikės laiko, — sakė Reičelė. 

"Paklausta kiek, atsakė norinti tėvui viską atskleisti pati, o ne 
vogčiomis perduotu laišku. 

— Labai ilgai netruks. Visiems aišku, kad karas beveik baigtas. 

— Tavęs laukiu jau seniai. Galiu ir dar ilgiau palaukti, — atsi- 
liepė Šamanas. — Bet slapta nesusitikinėsime. Noriu lankytis pas 
tave, o kartais kur nors pasiimti. Ir dar — noriu būti su Hete ir 
Džošua, kad vieni kitus pažintume. 

Reičelė nusišypsojo ir linktelėjo. 

— Taip, — patvirtino ir spustelėjo jam ranką. 

Rok Ailende ją turėjo pasitikti Liliana. Šamanas išlipo Molino- 
je ir iš arklidės pasiėmė Bosą. Tada nujojo trisdešimt mylių aukš- 
tyn palei upę ir keltu persikėlė per Misisipę į Klintoną Ajovoje. 
Nakčiai apsistojo Rendalo viešbutyje, gerame kambaryje su mar- 
murine lentyna virš židinio bei iš čiaupų tekančiu šaltu ir karštu 
vandeniu. Viešbutis turėjo puikų penkiaaukštį tualetą, į kurį buvo 
galima patekti iš visų penkių aukštų. 

Tačiau kitą dieną, apsilankius Inmano ligoninėje, teko gerokai 
nusivilti. Ji buvo maža, tokia, kaip numatytoji Holdeno Perkėlo- 
je, bet nešvari ir prastai tvarkoma — tikra pamoka, kaip nereikia 
daryti. Šamanas kuo greičiau spruko iš ten ir nemažai sumokėjo 
vieno laivo kapitonui, kad jį su Bosu nuplukdytų pasroviui iki Rok 
Ailendo. 

Jojant į Holdeno Perkėlą, prapliupo šaltas lietus, bet Šamaną 
šildė mintys apie Reičelę ir jų ateitį. 

Pagaliau grįžęs namo ir pasirūpinęs arkliu, žengė į virtuvę ir 
rado motiną, labai tiesiai sėdinčią ant paties kėdės kraštelio. Buvo . 
akivaizdu, kad nekantriai laukė jo grįžtančio, nes žodžiai pabiro, 
vos pasirodžius tarpduryje: 

— Tavo brolis gyvas. Patekęs į nelaisvę. 

IŠVAKARĖSE LILIANA GEIGER GAVO LAIŠKĄ NUO VYRO. DžeEISO- 
nas rašė konfederatų karo belaisvių sąraše matęs kapralo Alek- 
sandro Bledsou vardą. Sąjungos pajėgos Aleksą sučiupo Perivilyje, 
Kentukio valstijoje, 1862 metų lapkričio 11 dieną. 

— Štai kodėl Vašingtonas neatsakė į mūsų laiškus, kai klausinė- 
jome belaisvio Aleksandro Koulo, - tarė Sara. - Jis buvo pasivadi- 
nęs mano pirmojo vyro pavarde. 

Šamanas netvėrė džiaugsmu. 

— Vadinasi, galbūt jis tebėra gyvas! Tuoj pat sėdu rašyti laiško, 
reikia išsiaiškinti, kur jį laiko. 

— Tai užtruks ne vieną mėnesį. Jei dar gyvas, nelaisvėje pra- 
leido jau trejus metus. Džeisonas rašo, kad abiejų pusių belaisvių 
stovyklose sąlygos labai blogos. Jo nuomone, Aleksą privalome 
rasti tuojau pat. 

— Tada keliausiu į Vašingtoną. 

Bet motina papurtė galvą. 

— Laikraštyje skaičiau, kad į Rok Ailendą ir Holdeno Perkėlą 
atvyksta Nikas Holdenas, ragins vėl balsuoti už Linkolną. Susirask 
jį ir paprašyk, kad padėtų ieškoti brolio. 

Šamanas suglumo. 

— Kodėl turime kreiptis į Niką Holdeną, o ne į mūsų kongres- 
meną ar senatorių? Tė visada niekino Holdeną už tai, kad prisidėjo 
naikinant saukus. 

— Nikas Holdenas tikriausiai yra Alekso tėvas, — tyliai pra- 
tarė Sara. 

Šamanas neteko amo. 

— Visada maniau... tai yra Aleksas mano, kad tikrasis jo tėvas 
yra kažkoks Vilas Mosbis. 

Motina pažvelgė į jį. Veidas išblyškęs lyg drobė, bet akys sausos. 

— Buvau septyniolikos, kai mirė mano pirmasis vyras. Likau 
vienui viena trobelėje, aplink vien prerijos, ten dabar Šrioderių 
ūkis. Mėginau toliau kurtis pati, bet nepakako jėgų. Ta žemė mane 
greitai priveikė. Pinigų neturėjau. Tuo metu čia nebuvo nei darbo, 
nei žmonių. Pirmasis mane susirado Vilas Mosbis. Jis buvo nu- 
sikaltėlis, dingdavo ilgam, bet grįždavo, visada aptekęs pinigais. 
Paskui pradėjo lankytis ir Nikas. Abu - dailūs, žavūs vyrai. Iš pra- 
džių maniau, kad vienas apie kitą jie nežino, bet, man pastojus, 
išaiškėjo, kad abu viską žinojo ir abu tvirtino, kad tėvas - ne jis. 

Šamanas nežinojo, ką sakyti. 

— Ir nė vienas tau nepadėjo? 

Ji karčiai šyptelėjo. 

— Padėjo labai labai mažai. Manau, Vilas Mosbis mane mylėjo 
ir būtų vedęs, bet gyveno nutrūktgalviškai, pavojingai ir kaip tik 
tuo metu pataikė žūti. Nikas laikėsi atokiai, nors visada galvojau, 
kad Alekso tėvas - jis. Atsirado Alma su Gusu, jie perėmė žemę, 
ir, matyt, jis nujautė, kad Šrioderiai manimi pasirūpins. Man gim- 
dant, Alma atėjo padėti, bet ta vargšelė išsigąsta dėl bet kokio 
menkniekio, tad dažniausiai pati turėjau sakyti, ką daryti. 

Aleksui gimus, kelerius metus gyvenome labai sunkiai. Iš pra- 
džių man pairo nervai, paskui sugedo skrandis, dėl to susidarė 
inkstų akmenys. Tavo tėvas išgelbėjo man gyvybę. Kol nepažinau 
jo, netikėjau, kad pasaulyje gali būti malonių ir švelnių vyrų. Turiu 
pripažinti — nusidėjau. Tau apkurtus, supratau: šitaip esu baudžia- 
ma, tai mano kaltė, ir vengiau prie tavęs net artintis. Be galo tave 
mylėjau, bet neapsakomai graužė sąžinė, — Sara ištiesė ranką ir 
palietė jo veidą. - Labai gailiuosi, kad tau teko tokia silpna ir nuo- 
dėminga motina. 

Šamanas paėmė ją už rankos. 

— Ne, nesi silpna ir nuodėminga. Tu - stipri moteris, vien išgy- 
venti reikėjo didelės drąsos. Tiesą sakant, drąsos reikėjo net ir šitai 
istorijai papasakoti. Mama, aš kurčias ne dėl tavo kaltės. Dievas 
nenori tavęs bausti. Ir didžiuojuosi tavimi, ir myliu dar labiau. 

— Ačiū, Šamanai, — pasakė Sara. Jis pabučiavo į jau sudrėkusį 
skruostą. 


Likus penkioms dienoms iki numatyto Niko Holdeno atvyki- 
mo į Rok Ailendą, apygardos respublikonų komiteto pirmininkui 
Šamanas paliko laišką. Jame rašė, kad daktaras Robertas Džefer- 
sonas Koulas būtų nepaprastai dėkingas, jei komisaras Holdenas 
rastų galimybę pasikalbėti labai svarbiu ir skubiu reikalu. 

Pirmojo politinio susirinkimo dieną Šamanas užėjo į didelį Niko 
namą Holdeno Perkėloje. Jam prisistačius, sekretorius linktelėjo. 

— Komisaras jūsų laukia, — tarė tas vyras ir palydėjo į kabinetą. 

Nuo tada, kai Šamanas jį matė paskutinį kartą, Nikas atrodė 
pasikeitęs. Sustambėjęs, pražilęs, gerokai praretėjusiais plaukais, 
kraujagyslių tinkleliu apraizgyta nosimi, bet vis tiek dar gerai atro- 
dantis vyras. Ir spinduliuojantis pasitikėjimu savimi. 

— Nagi, Dieve mano, juk tu — tas mažasis, jauniausiasis sūnus, 
jei neklystu? Ir jau daktaras? Labai džiaugiuosi, tave matydamas. 
Klausyk, žinai, man reikia sočiai užkirsti, kaip kaime įprasta. Eime 
į Anos Vaili svetainę, leisk tave pavaišinti tikrais Holdeno Perkėlos 
pietumis. 

Šamanas dar taip neseniai skaitė tėvo dienoraštį ir į Niką žvel- 
gė Robo Džėjaus Koulo akimis, mąstė jo žodžiais, tad tikrai nesi- 
veržė sėsti su juo prie vieno stalo. Tačiau žinojo, koks tikslas čia 
atvedė, todėl neprieštaravo, vežamas Niko karieta į užeigos na- 
mus Didžiojoje gatvėje. Be abejo, iš pradžių sustojo prie pagrindi- 
nės parduotuvės, kur Šamanas turėjo laukti, kol Nikas spaudė ran- 
kas prieangyje stovintiems vyrams ir vis klausinėjo, ar visi pažįsta 
„mano gerą draugą, mūsų daktarą“. 

Valgomajame Anai Vaili puolus aplink juos šokinėti, Šamanas 
gavo ragauti visai neblogo jos troškinio ir prastoko obuolių pyra- 
go. Galų gale rado progą papasakoti apie Aleksą. 

Holdenas išklausė, paskui linktelėjo. 

— Tai jau trejus metus nelaisvėje? 

— Taip, sere. Jei dar gyvas. 

Nikas iš vidinės švarko kišenės išsitraukė cigarą ir pasiūlė Ša- 
manui. Šiam atsisakius, nukando galiuką ir užsidegė pats, dūmų 
debesėlius mąsliai leisdamas jo pusėn. 

— Kodėl atėjai pas mane? 

— Mano motinai pasirodė, kad jus tai turėtų sudominti. 

Holdenas žvilgtelėjo į jį ir linktelėjo. Tada nusišypsojo. 

— Mudu su tavo tėvu... Žinai, jaunystėje buvome geri draugai. 
Kadaise smagiai leidome laiką. 

— Žinau, — santūriai pratarė Šamanas. 

Nikas kažkaip pajuto, kad ta tema daugiau kalbėti neverta: 

— Ką gi, perduok motinai šilčiausius linkėjimus. Ir pasakyk, 
kad šiuo reikalu pats asmeniškai pasidomėsiu. 

Robas padėkojo. Bet grįžęs vis tiek parašė savo kongresmenui 
ir senatoriui ir prašė padėti rasti Aleksą. 


Praėjus kelioms dienoms po kelionės į Čikagą, ir Šamanas, ir 
Reičelė savo motinoms pareiškė ketinantys būti drauge. 

Tai išgirdusi, Sara kiečiau suspaudė lūpas, bet linktelėjo, saky- 
tum, nėmaž nenustebusi. 

— Žinoma, jos vaikams tu būsi labai geras. Taip, kaip tavo tėvas 
buvo Aleksui. Jei turėsite savo vaikų, krikštysite? 

— Nežinau, mama. Taip toli į priekį dar nežiūrėjome. 

— Jumis dėta, šitai būtinai apsvarstyčiau. 

Daugiau tuo klausimu ji neturėjo ko pasakyti. 

Reičelei klostėsi ne taip gerai. Su motina ji nuolat pykosi. 
Šamanui atėjus pas Reičelę, Liliana elgėsi mandagiai, bet labai 
šaltai. Kada tik galėdamas, Reičelę su vaikais įsisodindavo į bri- 
kelę ir išvažiuodavo, bet gamta prieš jį susimokė, nes orai visiškai 
subjuro. Tais metais ir vasara su karščiais atėjo staiga, beveik be 
pavasario, ir žiema lygumas sukaustė gerokai anksčiau. Jau spalį 
ėmė spausti šaltis. Tvarte Šamanas rado tėvo pačiūžas; Haskinso 
parduotuvėje ir vaikams nupirkęs dviašmenes pačiūžas, nusive- 
žė Ččiužinėti ant užšalusio bizonų liūno, tačiau ilgiau pramogauti 
trukdė šaltis. Rinkimų dieną pasnigo — Linkolnas buvo perrink- 
tas didele persvara, o aštuonioliktą mėnesio dieną Holdeno Per- 
kėloje siautė pūga, ir žemę užklojo baltas patalas, išsilaikysiantis 
iki pavasario. 

— Ar matei, kaip Oldenui dreba rankos? — vieną rytą motina 
paklausė Šamano. 

Tiesą sakant, Oldeną jis stebėjo jau senokai. 

— Mama, jam — Parkinsono liga. 

— Dieve mano, kas tai yra? 

— Nežinau, kas sukelia tą drebėjimą, bet dėl ligos žmogus ne- 
begali valdyti raumenų. 

— Ir dėl to mirs? 

— Kartais ir mirštama, bet nedažnai. Tikriausiai jo judesiai pa- 
mažu blogės. Gal liks visiškai luošas. 

Sara linktelėjo. 

— Vargšas senukas jau per daug ligotas tvarkyti visą šitą ūkį. 
Reikia ruoštis viską perduoti Dagui Penfildui ir pasamdyti pagal- 
bininką. Ar galėsime sau tiek leisti? 

Oldenui jie mokėjo dvidešimt du dolerius, Dagui Penfildui — 
dešimt. Šamanas greitai šį tą apskaičiavo ir pagaliau linktelėjo. 

— O ką tada darysime su Oldenu? 

— Jis ir toliau gyvens savo trobelėje, o mes, žinoma, juo rūpin- 
simės. Bet bus nelengva įtikinti, kad sunkūs darbai - ne jam. 

— Būtų geriausia jam duoti daug tokio darbo, kur nereikia di- 
desnės jėgos, — gudriai pasiūlė Sara, ir Šamanas pritarė. 

— Vieną tokį darbelį, atrodo, jau turiu. 

Vakare į Oldeno trobelę atėjo, nešinas „Robo Džėjaus skalpeliu“. 

— Reikia pagaląsti? — tarė Oldenas, imdamas instrumentą. 

Šamanas šyptelėjo. 

— Ne, Oldenai, jį galandu pats. Tai chirurginis peilis, mūsų 
šeima jį saugo jau šimtus metų. Tėvas pasakojo, kad jo motinos 
namuose tas peilis buvo įrėmintas po stiklu ir kabojo ant sienos. 
Štai ir pamaniau — gal pagamintum jam rėmą? 

— O kodėl gi ne? — Oldenas sukiojo skalpelį tarp pirštų. - Ne- 
blogas plienas. 

— Labai geras. Galąsti jį - vienas malonumas. 

— Jei norėtum dar vieno, galėčiau pagaminti. 

Šamanas susidomėjo. 

— Tikrai galėtum? Gal su ilgesne ir siauresne geležte? 

— Manau, be jokio vargo, - atsakė Oldenas, o Šamanas stengė- 
si nežiūrėti, kaip, grąžinant skalpelį, jam dreba rankos. 


Būti šalia Reičelės ir tuo pat metu taip toli nuo jos buvo labai 
sunku. Juodu neturėjo vietos pasimylėti. Per gilų sniegą nuklam- 

podavo toli į mišką, apsikabindavo lyg meškinai ir bučiuodavosi 
šaltyje bei glamonėdavo vienas kitą storomis pirštinėtomis ran- 
komis. Šamanas vaikščiojo irzlus ir paniuręs, o Reičelei po akimis 
išryškėjo tamsūs ratilai. 

Jai nuėjus, Šamanas leisdavosi į ilgus ir tolimus pasivaikščio- 
jimus. Kartą, žingsniuodamas Trumpuoju taku, pastebėjo, kad iš 
sniego kyšantis medinis Makva-ikvos kapo žymeklis suskilęs. Ru- 
nas primenantys ženklai, tėvui paprašius, išraižyti Oldeno, buvo 

Šamanas pajuto, kaip iš žemės pro sniegą veržiasi įniršio pri- 
tvinkusi Makvos valia. Kas tai buvo — jo vaizduotė ar sąžinė, o gal 
ir viena, ir kita? 

Padariau, ką pajėgiau. Ko dar galiu imtis? Mano gyvenime yra 
svarbesnių dalykų, negu tai, kad tu galėtum ilsėtis ramybėje, — tarė 
jai lyg apdujęs ir per pusnis nubrido namo. 


Popiet Šamanas išjojo lankyti Betės Kamings, kuriai dėl reu- 
mato įkyriai skaudėjo pečius. Pririšo arklį ir jau buvo einąs prie 
kiemo durų, kai čia pat už tvarto pamatė dvigubą vėžę, o šalia — 
kažkokias įdomias žymes. 

Perlipęs pusnį, priklaupė apžiūrėti. 

Žymės sniege buvo trikampės, į sniegą susmigusios gal per še- 
šis colius, šiek tiek skirtingo dydžio — priklausė nuo gylio. 

Šitos trikampės žaizdos baltame paviršiuje nekraujavo, jų 
buvo gerokai daugiau negu vienuolika. 

Šamanas taip ir klūpojo, nenuleisdamas akių. 

— Daktare Koulai! 

Išėjusi laukan ir palinkusi prie jo, stovėjo susirūpinusi ponia 
Kamings. 

Ji pasakė, kad tas žymes paliko jos sūnaus slidžių lazdos. Ir 
slides, ir lazdas jis išdrožęs iš karijos, galus nusmailinęs. 

Tos skylės buvo per didelės. 

— Ar gerai jaučiatės, daktare Koulai? — ji drebėjo ir vis labiau 
siaustėsi skara. Staiga Šamanas susigėdo, kad verčia seną reumato 
kamuojamą moterį šalti lauke. 

— Kuo puikiausiai, ponia Kamings. 

Atsistojo ir paskui ją nuėjo į šiltą virtuvę. 

Robo Džėjaus skalpeliui Oldenas sumeistravo dailų rėmą. Pa- 
naudojo skelto ąžuolo lentą, iš Saros gavo skiautę žydro aksomo, 
ant jos tą instrumentą ir pritvirtino. 

— Bet niekur neradau seno stiklo. Teko pirkti naują iš Haskin- 
so. Tikiuosi, nieko baisaus. 

— Priešingai, tai labai gerai, — džiaugėsi Šamanas. — Pakabinsiu 
svetainėje. 

Jis dar labiau apsidžiaugė, pamatęs, kokį skalpelį Oldenas pa- 
gamino pagal jo nurodytus matmenis. 

— Nukaliau iš senos grūdintos geležies. Jeigu prireiktų, gero 
plieno dar liko dviem ar trims tokiems peiliams. 

Susiradęs popieriaus ir pieštuką, Šamanas prisėdo ir nupiešė 
zondavimo peilį ir amputacinę šakutę. 

— Kaip manai, tokius padarytum? 

— Žinoma, padaryčiau. 

Šamanas susimąstęs žvelgė į jį. 

— Oldenai, netrukus čia turėsime ligoninę. Vadinasi, reikės vi- 
sokiausių daiktų — instrumentų, lovų, kėdžių. Kažin, kaip būtų, 
jei turėtum kokį pagalbininką ir kai ką iš tų daiktų pagamintum? 

— Na, būtų malonu, bet... ar tokiems reikalams atsiras laiko? 

— Suprantu. O jeigu, tarkim, pasamdytume ką nors dirbti ūky- 
je su Dagu Pentfildu, ir jie pas tave ateitų gal tik porą kartų per 
savaitę gauti nurodymų, ką jiems veikti? 

Oldenas pamąstė, paskui linktelėjo. 

— Gal ir neblogai. 

Šamanas dvejojo. 

— Oldenai... tavo gera atmintis? 

— Manau, ne prastesnė negu kitų. 

— Kuo tiksliau papasakok, kur kas buvo tą dieną, kai nužudė 
Makva-ikvą. 

Oldenas atsiduso ir kilstelėjo akis į dangų. 

— Vis laikaisi įsikibęs. 

Bet šiek tiek paragintas nebesiginčijo. 

— Na, pradedant nuo tavęs — miegojai miške, bent taip man 
sakė. Tavo tėvas lankė ligonius. Aš buvau pas Hansą Gruberį, pa- 
dėjau skersti gyvulius: mainais tavo tėvas gaudavo jaučiokus, kurie 
traukdavo mėšlo kratytuvą mūsų ganyklose... Taigi, kas ten dar liko? 

— Aleksas. Mano motina. Mėnulė ir Ateina Dainuodamas. 

— Aleksas kažkur lakstė, žvejojo ar žaidė, nežinau. Tavo moti- 
na ir Mėnulė... pamenu, jos valė šaltąjį sandėlį, ruošė vietą kabinti 
mūsų pačių skerstuvių mėsą. Didysis indėnas kažką veikė kieme, 
paskui išėjo dirbti į mišką. — Oldenas, plačiai šypsodamasis, atsi- 
gręžė į Šamaną: — Na, kaip atmintis? 

— Makvą rado Džeisonas. Ką jis tą dieną veikė? 

Oldenas pasipiktino. 

— Iš kur, po velnių, galiu žinoti? Jei nori sužinoti apie Geigerį, 
kalbėkis su jo žmona. 

— Ko gero, taip ir padarysiu, — linktelėjo Šamanas. 

Tačiau, grįžus namo, visos mintys išgaravo, nes motina prane- 
šė, kad buvo atjojęs Kerolas Vilkensonas ir jam paliko pranešimą, 
gautą Rok Ailendo telegrafo stotyje. 

Atplėšiant voką, pirštai drebėjo lygiai kaip Oldeno. 

Telegrama buvo glausta ir dalykiška. 

„Kapralas Aleksandras Bledsou iš 38-ojo Luizianos raitųjų šau- 
lių pulko šiuo metu įkalintas kaip karo belaisvis Elmairos belaisvių 
stovykloje Niujorko valstijoje. Prašau kreiptis, jeigu dar kuo nors 
galėčiau būti naudingas. Nikolas Holdenas, Jungtinių Valstijų ko- 
misaras indėnų reikalams“ 

ELMAIROS STOVYKLA 


BANKO PREZIDENTO KABINETE ČARLIS ANDRESONAS ŽVILGTE- 
lėjo į čekyje įrašytą prašomą išimti grynųjų pinigų sumą ir papū- 
tė lūpas. 

Nors tai buvo paties Šamano pinigai, jis nedvejodamas atsklei- 
dė Andresonui priežastį, kodėl jų reikia, nes žinojo, kad bankinin- 
ku visada galima pasitikėti. 

— Visiškai neįsivaizduoju, ko Aleksui reikės. Šiaip ar taip, turiu 
padėti, ir man reikės pinigų. 

Andresonas linktelėjo ir išėjo iš kabineto. Netrukus grįžo su 
drobiniu maišeliu, kuriame buvo nemažas pluoštas banknotų. 
Taip pat atsinešė diržą pinigams laikyti ir įteikė Šamanui. 

— Nedidelė banko dovanėlė klientui, kurį labai vertiname. Su 
širdingiausiais linkėjimais ir, jei neprieštarausite, patarimu. Pini- 
gus laikykite dirže, o jį juosėkite kuo arčiau kūno, po drabužiais. 
Ar turite pistoletą? 

— Ne. 

— Tada turėtumėte įsigyti. Keliaujate toli, todėl gali pasitaiky- 
ti pavojingų žmonių, kurie dėl tokios pinigų sumos nužudytų nė 
nemirktelėję. 

Padėkojęs bankininkui, pinigus ir diržą susidėjo į savo siuvinė- 
tą maišelį. Jodamas Didžiąja gatve, staiga prisiminė, kad pistoletą 
turi — 44 kalibro koltą, kurį tėvas paėmė iš negyvo konfederato, 
kai reikėjo nušauti arklį, ir parsinešė iš karo. Šiaip Šamanui nebū- 
tų atėję į galvą imti į kelionę ginklą, bet jis negalėjo leisti, kad kas 
nors sutrukdytų rasti brolį ir jam padėti, todėl apsigręžęs nujojo 

atgal, į Haskinso parduotuvę, ir nusipirko dėžutę 44. kalibro šovi- 
nių. Kulkos ir revolveris buvo sunkūs ir užėmė daug vietos laga- 
mine, kurį vienintelį - neskaitant medicininio krepšio — pasiėmė, 
kitą rytą išvykdamas iš Holdeno Perkėlos. 


Garlaiviu pasroviui nuplaukė iki Kairo, paskui važiavo trau- 
kiniu į rytus. Tris kartus reikėjo ilgai laukti, nes jo traukiniai vis 
turėjo praleisti sąstatus su kariuomene. Sunki kelionė truko ke- 
turias dienas ir naktis. Išvažiavus iš Ilinojaus, dingo sniegas, bet 
ne žiema, ir šaltis bildančiuose vagonuose skverbėsi iki pat kaulų. 
Galų gale atsidūręs Elmairoje, Šamanas buvo labai išvargęs, bet 
nesvarstė, kur nusiprausti ar persirengti —- pirmiausia norėjo pa- 
matyti Aleksą, nes privalėjo įsitikinti, kad brolis gyvas. 

Prie stoties laukė daili karieta, bet Šamanas pasirinko brikelę, 
kad galėtų sėdėti šalia vežiko ir matyti, ką jis sako. Šis patenkintas 
pasakojo, kad mieste gyvena jau penkiolika tūkstančių. Jie perva- 
žiavo per jaukų miestelį, pilną nedidelių namų, pasiekė Elmairos 
pakraštį ir Vandens gatve riedėjo, pasak vežiko, palei Čemungo 
upę. Netrukus pasirodė belaisvių stovyklą juosianti medinė tvora. 

Vežikas didžiavosi apylinkių įžymybėmis ir mokėjo apie jas 
pasakoti. Šamanui atskleidė, kad tvora yra dvylikos pėdų aukščio, 
statyta iš „vietinių lentų“, o jos ribojamas plotas — dvidešimt du 
akrai, kuriuose gyvena daugiau kaip dešimt tūkstančių belaisvių 
konfederatų. 

— Yra čia buvę tų maištininkų net beveik dvylika tūkstančių. 

Jis atkreipė Šamano dėmesį, kad išorinėje tvoros pusėje per 
keturias pėdas nuo viršaus įrengtas tiltelis, kuriuo vaikštinėja gin- 
kluota sargyba. 

Jie važiavo Vakarine vandens gatve, kur mitrūs verslininkai 
stovykla naudojosi kaip zoologijos sodu. Ten stovėjo medinis 
triaukštis bokštas, ir už penkiolika centų, kas norėjo, galėjo laip- 
tais užkopti į turėklais aptvertą apžvalgos aikštelę ir spoksoti į 
žmones, zujančius už tvoros. 

— Anksčiau stovėjo du bokštai. Ir daugybė užkandžių pardavė- 
jų. Stebintiems kalinius siūlė pyragaičių, sausainių, Žemės riešutų, 
limonado, alaus. Bet tie prakeikti kariškiai juos išvaikė. 

— Gaila. 

— Taigi. Norėtumėte stabtelėti, užlipti ir pasižiūrėti? 
Šamanas papurtė galvą. 
— Ne, tik prašyčiau išleisti prie pagrindinių stovyklos vartų. 


Vartus saugojo labai kariškai atrodanti sargyba. Dauguma sar- 
gybinių — negrai. Šamanas paskui vieną eilinį nužingsniavo į sar- 
gybos patalpą, ten prisistatė seržantui ir paprašė leisti susitikti su 
belaisviu Aleksandru Bledsou. 

Seržantas pasitarė su leitenantu, sėdinčiu prie stalo mažyčia- 
me kabinete, tada grįžo ir sumurmėjo, kad apie daktarą Koulą 
kažkas buvo pranešta iš Vašingtono, ir apie Nikolasą Holdeną Ša- 
manas ėmė galvoti maloniau. 

— Lankymo trukmė - ne daugiau kaip devyniasdešimt minučių. 

Išgirdo, kad eilinis jį nuves pas brolį į palapinę 8-C, ir apledė- 
jusiu taku jie patraukė gilyn į stovyklą. Kur tik žvelgė, visur matė 
nuskurusius, varganus, vangius belaisvius. Išsyk buvo matyti, kad 
beveik badauja. Jis pastebėjo, kaip du vyrai ant apverstos statinės 
dyrė kailį žiurkei. 

Praėjo nemažai žemų medinių barakų. Už jų eilėmis rikiavosi 
palapinės, dar toliau telkšojo ilgas siauras tvenkinys, neabejotinai 
naudojamas kaip atviras kanalizacijos griovys, nes artėjant stiprė- 
jo dvokas. 

Galų gale juodaodis kareivis sustojo priešais vieną palapinę. 

— Štai 8-C, pone, - tarė, ir Šamanas padėkojo. 

Viduje išvydo keturis vyrus nuo šalčio pastirusiais veidais. Visi 
atrodė nepažįstami, ir Šamanui toptelėjo, kad galbūt vienas iš jų 
yra Alekso bendrapavardis, tad tokį tolimą kelią bus sukoręs per 
klaidą. 

— Ieškau kapralo Aleksandro Bledsou. 

Vienas belaisvis, jaunutis vaikinukas tamsiais, aiškiai per di- 
deliais jo kaulėtam veidui ūsais, mostelėjo į skarmalų krūvą, ku- 
rioje nieko, atrodo, negalėjo būti. Šamanas žengė atsargiai, tarsi 
po purvinais skudurais tykotų plėšrus žvėris — du pašarams skirti 
maišai, kilimo atraiža, kažkas panašaus į palto liekanas. 

— Uždangstome veidą nuo šalčio, —- tarė tamsieji ūsai ir patrau- 
kė vieną maišą. 

Po maišu gulėjo jo brolis, nors iš tiesų brolio ten buvo likę ne- 
daug. Prasilenkdamas gatvėje, Šamanas jo gal net nebūtų pažinęs, 

nes Aleksas buvo labai pasikeitęs. Nepaprastai liesas, susenęs nuo 
įsirėžusių pėdsakų išgyvenimų, apie kuriuos Šamanas nenorėjo nė 
galvoti. Jis paėmė brolį už rankos. Po valandėlės Aleksas atsimer- 
kė ir neatpažinęs žvelgė abejingai. 

— Dički, — pralemeno Šamanas, bet daugiau nieko ištarti ne- 
pajėgė. 

Brolis sumirksėjo apstulbęs. Bet pamažu suvokimas atslinko 
lyg potvynio banga, lėtai užliejanti bangų mūšos nualintą krantą, 
ir Aleksas pravirko. 


— Kaip mama ir Tė? 

Tai buvo pirmieji Alekso ištarti žodžiai, ir Šamanas nejučia 
sumelavo: 

— Abu laikosi gerai. 

Broliai sėdėjo, laikydamiesi už rankų. Tiek visko reikėjo pasa- 
kyti, tiek paklausti ir papasakoti, kad iš pradžių buvo it nebyliai. 
Netrukus Šamanas atgavo žadą, bet Aleksui buvo per sunku. Nors 
labai susijaudinęs, greitai vėl nugrimzdo į snaudulį, ir Šamanui tai 
liudijo, kokia sunki jo būklė. 

Kitiems keturiems vyrams pasisakė, kas esąs, ir sužinojo jų 
vardus ir pavardes. Beris Vomakas iš Spartanbergo Pietų Karoli- 
noje — neaukštas, tvirtai sudėtas, ilgais šviesiais ir purvinais plau- 
kais. Foksas Berdas iš Šarlotsvilio Virdžinijoje — mieguisto veido ir 
apdribęs, lyg anksčiau būtų buvęs storas. Džeimsas Džozefas Vol- 
dronas iš Van Bjureno Arkanzase — apkūnus, tamsaus gymio ir iš 
visų jauniausias, kaip spėjo Šamanas, ne vyresnis negu septynio- 
likos. Ir Bartonas Vestmorlandas iš Ričmondo Virdžinijoje — tas 
vaikinukas su dideliais ūsais, įnirtingai pakratęs Šamanui ranką ir 
paprašęs vadinti Bartu. 

Kairės pėdos nebuvo. 

— Jį pašovė? 

— Ne, pone, - atsiliepė Bartas. — Buvau tada su juo. Liepos 
16 dieną mus didžiuliu būriu vežė čionai traukiniu iš Apžvalgos 
taško belaisvių stovyklos Merilande... Na, Pensilvanijoje... taip, 
Pensilvanijoje, Šololoje, įvyko baisi katastrofa, traukinys nulėkė 
nuo bėgių. Žuvo keturiasdešimt aštuoni belaisviai ir septyniolika 

federalų sargybinių. Juos palaidojo lauke šalia bėgių lyg po mūšio. 
Mūsų, belaisvių, aštuoniasdešimt penki buvo sužeisti. Aleksui taip 
sutraiškė koją, kad paskui galėjo tik nupjauti. Man labai pasisekė, 
tik išsinarinau petį. 

— Iš pradžių jūsų brolis laikėsi neblogai, - įsiterpė Beris Vo- 
makas. - Džimis Džo pagamino ramentą, ir Aleksas su juo labai 
mikliai judėdavo. Šitoje palapinėje jis buvo sanitaras ir rūpinosi 
mumis. Sakė šiek tiek pramokęs gydyti žiūrėdamas į jūsų tėvą. 

— Jį vadiname daktaru, - pridūrė Džimis Džo Voldronas. 

Kilstelėjęs Alekso koją, Šamanas pamatė visų bėdų priežastį. 
Amputacija atlikta prastai. Koja dar negangrenavo, bet pusė ne- 
tvarkingos bigės dar nebuvo užgijusi, o apgijusioje dalyje po randu 
kaupėsi pūliai. 

— Jūs — tikras daktaras? — išvydęs stetoskopą, paklausė Vol- 
dronas. Šamanas patvirtino. Pridėjo klausomąją angą Aleksui prie 
krūtinės, kad Džimis Džo paklausytų, ir labai apsidžiaugė iš jo pa- 
sakojimo nustatęs plaučius esant visiškai švarius. Tačiau Aleksas 
karščiavo, pulsas buvo silpnas ir trūkčiojo. 

— Visoje stovykloje siaučia ligos, pone, — tarė Bartas. — Rau- 
pai. Visokios karštligės. Maliarija, įvairūs drugiai. Kaip manote, 
kas jam yra? 

— Koja gangrenuoja, — niūriai pasakė Šamanas. Buvo akivaizdu, 
kad Aleksas, kaip ir kiti vyrai, nusilpęs dėl prastos mitybos ir nuo- 
latinio šalčio. Šamanui jie pasakojo, kad kai kurios palapinės turi 
alavines krosneles, kitur yra antklodžių, bet dauguma neturi nieko. 

— Ką valgote? 

— Rytą kiekvienas gauna duonos ir gabalėlį prastos mėsos.Va- 
kare — duonos ir puodelį to, kas vadinama sriuba, - ten vanduo, 
kuriame virė ta prasta mėsa, - pasakojo Bartas Vestmorlandas. 

— Daržovių nebūna? 

Jie papurtė galvas, bet Šamanas ir pats žinojo atsakymą. Vos 
įžengusį į stovyklą pasitiko daugybė skorbuto požymių. 

— Čia atvykus mūsų buvo dešimt tūkstančių, — pasakojo Bar- 
tas. — Jie vis atveža belaisvių, bet iš pradžioje buvusių dešimties 
tūkstančių liko tik penki tūkstančiai. Lavoninė šalia stovyklos turi 
daug darbo, nuo ten netoli ir didelės kapinės. Kasdien miršta maž- 
daug dvidešimt penki. 

Šamanas sėdėjo ant šaltos žemės ir, stebėdamas Alekso veidą, 
laikė jo rankas. Brolis snaudė, nieko nejusdamas. 

Netrukus į palapinę galvą kyštelėjęs sargybinis pranešė, kad 
jau laikas išeiti. 


Sargybos patalpoje seržantas abejingai klausė, kaip Šamanas, 
prisistatęs esąs gydytojas, vardijo brolio ligos požymius. 

— Norėčiau, kad man leistų jį parvežti namo. Žinau - jei liks 
uždarytas, mirs. 

Panaršęs aplanke, seržantas ištraukė kortelę ir atidžiai perskaitė. 

— Jūsų brolis negali būti paleistas, davęs garbės žodį. Jis čia 
pasižymėjo kaip inžinierius. Taip vadiname belaisvius, kurie kasa 
tunelį po tvora. 

— Tunelį! - nustebo Šamanas. - Kaipgi jis galėjo kasti? Juk turi 
tik vieną koją. | 

— Užtat turi dvi rankas. Anksčiau, iki atvykdamas čionai, pa- 
spruko iš kitos stovyklos, bet buvo sučiuptas. 

Šamanas pasitelkė sveiką protą. 

— Juk ir pats būtumėte taip daręs? Kaip dar galėtų elgtis gar- 
bingas žmogus? 

Bet seržantas pakratė galvą. 

— Turime savo taisykles. 

— Galiu jam atgabenti vieną kitą daiktą? 

— Nieko aštraus ar pagaminto iš metalo. 

— Ar kur nors netoliese galima apsistoti? 

— Už kelių žingsnių vakarų pusėn nuo pagrindinių vartų yra 
namas, ten nuomoja kambarius, — pasakė seržantas, ir Šamanas 
padėkojęs pasiėmė savo daiktus. 


Vos atsidūręs savo kambaryje ir atsikratęs namo šeimininko, iš 
pinigų diržo ištraukė 150 dolerių ir įsikišo į palto kišenę. Patarnau- 
tojas džiaugsmingai sutiko už mokestį nuvežti naująjį nuominin- 
ką į miestą. Telegrafo stotyje Šamanas išsiuntė pranešimą Nikui 
Holdenui į Vašingtoną: „Aleksas sunkiai serga. Būtina išlaisvinti, 
kitaip mirs. Prašau padėti“ 

Netoliese buvo didelė, daug vežimų turinti arklidė. Šamanas 
išsinuomojo arklį su paprastu vežimu. 

— Dienai ar savaitei? — pasidomėjo arklidės savininkas. Šama- 
nas išsinuomojo savaitei ir sumokėjo į priekį. 

Parduotuvė buvo didesnė už Haskinso, tad išnuomotame ve- 
žime greitai atsirado daug reikmenų Alekso palapinės vyrams: 
malkų, antklodžių, išdarinėta višta, pusė geros kiaulės, šeši kepa- 
lai duonos, pora maišų bulvių, maišas svogūnų, dėžė kopūstų. 

Pamatęs Šamano broliui atgabentą „vieną kitą daiktą“, seržan- 
tas išpūtė akis. 

— Šiandien devyniasdešimt minučių jau išnaudojote. Tik iš- 
kraukite visą šitą grobį ir eikite lauk. 

Palapinėje Aleksas tebemiegojo. Bet kitiems tai priminė senų 
gerų laikų Kalėdas. Jie pasikvietė kaimynų. Prisirinko žmonių bent 
iš tuzino palapinių, visi gavo malkų ir daržovių. Šamanas norėjo, 
kad pagerėtų būtent 8-C palapinės vyrų gyvenimas, bet jie nutarė 
dauguma jo atvežtų daiktų pasidalyti. 

— Puodą turite? — paklausė Šamanas Barto. 

— Taip, pone! — Bartas ištraukė didžiulę aplamdytą alavinę 
skardinę. 

— Išvirkite sriubos su vištiena, svogūnais, kopūstais, bulvėmis 
ir trupučiu duonos. Norėčiau, kad sugirdytumėte jam kuo dau- 
giau karštos sriubos. 

— Gerai, pone, būtinai, —- atsakė Bartas. 

Šamanas dvejojo. Nemaža maisto dalis jau buvo dingusi, ir tai 
kėlė nerimą. 

— Rytoj atgabensiu dar. Privalote bent dalį palikti gyvenan- 
tiems šioje palapinėje. 

Vestmorlandas niūriai linktelėjo. Be žodžių iškelta sąlyga buvo 
priimta — pirmiausia turi būti pamaitintas Aleksas. 


Kitą rytą Šamanui atėjus į stovyklą, Aleksas miegojo, jį prižiū- 
rėjo Džimis Džo. Šis pranešė, kad Aleksas suvalgė nemažai sriubos. 

Šamanas geriau jį apklostė, ir brolis krūptelėjęs nubudo. Ša- 
manas palietė petį: 

— Viskas gerai, Dički! Čia tik aš, tavo brolis. 

Aleksas vėl užsimerkė, bet prabilo: 

— Senasis Oldenas dar gyvas? 

— Taip, dar kruta. 

— Gerai! — Aleksas prasimerkė, ir jo žvilgsnis užkliuvo už ste- 
toskopo, kyšančio iš medicininio krepšio. — Kodėl nešiojiesi tėvo 
krepšį? 

— E-e... pasiskolinau, — kimiai tarė Šamanas. — Dabar jau ir 
pats esu gydytojas. 

— Meluoji! — atšovė Aleksas, lyg juodu tebebūtų vaikai, vienas 
kitam pasakojantys neįtikėtinus prasimanymus. 

— Tikrai, — patvirtino Šamanas, ir abu nusišypsojo, tačiau 
Aleksas netrukus vėl užmigo. Šamanas patikrino pulsą, bet per 
daug dėl jo nesirūpino, nes kol kas vis tiek nieko negalėjo padary- 
ti. Nepraustas Alekso kūnas smarkiai dvokė, bet Šamanas atklojo 
bigę, pasilenkė pauostyti, ir jam nudiegė paširdžius. Su tėvu, vė- 
liau su Lesteriu Bervinu ir Barniu Makgovanu įgyta patirtis liu- 
dijo, kad tai, ką kai kurie ne itin išsilavinę chirurgai vadina „ge- 
rybiniais pūliais“, nežada nieko gero. Šamanas žinojo, kad pūliai 
pjūvyje ar žaizdoje dažniausiai reiškia prasidedantį kraujo užkrė- 
timą, besiformuojantį pūlinį ar gangreną. Žinojo, ką reikia daryti, 
bet belaisvių stovykloje tai buvo neįmanoma. 

Užklojęs brolį dviem antklodėmis iš tų, kurias ką tik atgabeno, 
sėdėjo šalia, laikė už rankų ir tyrinėjo veidą. 

Po pusantros valandos kareivio išvarytas iš stovyklos, Šamanas 
išnuomotą arklį ir vežimą pasuko į pietryčius keliu palei Čemungo 
upę. Kraštas čia, palyginti su Ilinojumi, buvo kalvotesnis ir miškin- 
gesnis. Už penkių mylių nuo miesto rado parduotuvę, kurios savi- 
ninkas, sprendžiant iš iškabos, buvo Barnardas. Ten Šamanas nu- 
sipirko sau priešpiečiams džiūvėsių ir sūrio, paskui dar suvalgė dvi 
riekes skanaus obuolių pyrago, užsigerdamas dviem puodeliais ka- 
vos. Išgirdęs klausimą, kur apylinkėje galima apsistoti, šeimininkas 
nurodė Poliną Klėj maždaug už mylios, prie Velsbergo miestelio. 

Namas buvo mažas, nedažytas, apsuptas miško. Keturi rožių 
krūmai styrojo nuo šalčio apvynioti miltų maišais ir aprišti virve- 
lėmis. Nedidelis užrašas ant statinių tvoros skelbė: „Kambariai“. 

Ponia Klėj buvo atviro, draugiško veido. Sužinojusi apie jo 
brolį, susijaudino ir aprodė namą. Šamanas tuoj pat suprato, kad 
ant tvoros derėtų rašyti vienaskaita, nes miegamųjų buvo tik du. 

— Jūsų brolis galėtų įsikurti svečių kambaryje, o jūs - manaja- 
me. Pati dažnai miegu ant sofos, — siūlė šeimininkė. 

Šamanui pasakius, kad norįs išsinuomoti visą namą, ji akivaiz- 
džiai sutriko. 

— Ak, bijau, kad... 

Tačiau išplėtė akis, sužinojusi, kiek Šamanas pasirengęs mokėti. 
Moteris atvirai prisipažino jau daug metų našlaujanti ir sunkiai besi- 
verčianti, tad tokio dosnaus pasiūlymo atstumti negalinti, todėl suti- 
ko persikelti pas seserį į miestelį, kol broliai Koulai gyvens jos name. 

Šamanas vėl nukeliavo į Barnardo parduotuvę apsirūpinti 
maistu ir kitomis atsargomis. Jam visa tai nešant į namą, ponia 
Klėj jau ruošėsi išsikraustyti. 


Kitą rytą seržantas buvo paniuręs ir elgėsi pabrėžtinai šaltai, 
bet kariuomenę, matyt, pasiekė žinia nuo Niko Holdeno, o gal nuo 
kai kurių jo draugų. 

Seržantas davė Šamanui išspausdintą lapą su oficialiu pasiža- 
dėjimu, kad, atgavęs laisvę, „žemiau pasirašęs niekada nekels gin- 
klo prieš Jungtines Amerikos Valstijas“. 

— Duokite broliui pasirašyti ir galite pasiimti. 

Šamanas sunerimo. 

— Jis toks silpnas, kad, ko gero, nepajėgs pasirašyti. 

— Na, tvarka tokia: turi pasižadėti, kitaip nebus paleistas. Man 
nerūpi, kiek jis nusilpęs. Jei nepasirašys, liks čia. 

Tad Šamanas į 8-C atėjo, nešinas plunksna ir rašalu, ir už pa- 
lapinės tyliai pasikalbėjo su Bartu. 

— Ar Aleksas pasirašys šitą popierių, jei tik pajėgs? 

Vestmorlandas pasikasė smakrą. 

— Na, kai kurie pasirašo, kad tik iš čia ištrūktų, bet kiti tai laiko 
negarbe. Ką mano jūsų brolis, nežinau. 

Šalia palapinės stovėjo dėžė, kurioje buvo atgabenti kopūstai. 
Šamanas ją apvertė ir pasidėjo popierių, rašalą. Pamirkęs plunks- 
ną, lapo apačioje greitai parašė: „Aleksandras Bledsou“. 

Bartas pritardamas linktelėjo: 

— Teisingai, daktare Koulai! Traukite jį lauk iš šitos prakeiktos 
vietos. 


Alekso palapinės draugams Šamanas liepė ant popieriaus 
skiautės užrašyti kurio artimo žmogaus pavardę ir adresą — paža- 
dėjo pranešti, kad šie vyrai tebėra gyvi. 

— Manote, laiškus kaip nors perduosite per fronto liniją? — pa- 
klausė Bartas Vestmorlandas. 

— Tikiuosi, taip, kai tik grįšiu namo. 

Šamanas veikė nedelsdamas. Palikęs pasižadėjimą seržantui, į 
išsinuomotą kambarį nuskubėjo savo lagamino. Sumokėjo patar- 
nautojui, kad į vežimą prikrautų palaidų šiaudų, tada vėl atvažia- 
vo į stovyklą. Negrų seržanto ir eilinio prižiūrimi, belaisviai įkėlė 
Aleksą į vežimą ir apklostė antklodėmis. 

8-C palapinės vyrai atsisveikino, karštai spausdami Šamanui 
ranką. 

— Laimingo kelio, daktare! 

— Lik sveikas, seni Bledsou! 

— Duok jiems visiems velnių! 

— Na, dabar jau sveik! 

Aleksas, taip ir nepramerkęs akių, jiems neatsakė. 

Seržantas mostelėjo, eilinis užsiropštė ant vežimo, paėmė va- 
deles ir nuvažnyčiojo tik iki pagrindinių stovyklos vartų. Žiūrė- 
damas į jo tamsų rimtą veidą, Šamanas kai ką prisiminė iš tėvo 
dienoraščio ir šyptelėjo. 

— Jubiliejaus diena, — tarė. Kareivis lyg išsigando, bet paskui 
nusišypsojo, parodydamas puikius baltus dantis. 

— Ko gero, jūs teisus, pone, — atsiliepė ir vadžias perdavė Ša- 
manui. 


Vežimo spyruoklės buvo prastos; gulintį ant šiaudų Aleksą ge- 
rokai kratė. Šamanui važiuojant pro vartus ir išsukus į kelią, brolis 
keliskart riktelėjo iš skausmo, o paskui vis dejavo. 

Arklys traukė vežimą pro apžvalgos bokštą palei stovyklos 
tvorą. Nuo tiltelio tvoros viršuje į juos tolstančius įdėmiai žvelgė 
sargybinis su šautuvu. 

Šamanas tvirtai laikė vadeles, neleisdamas arkliui žengti grei- 
čiau. Paspartinti kelionės negalėjo, nes Aleksui būtų tekę kęsti dar 
didesnį skausmą, bet, kita vertus, nenorėjo ir atkreipti į save dė- 
mesio. Nors ir pats nesuprato, kodėl, bet jautė — ilga Jungtinių 
Valstijų kariuomenės ranka brolį gali bet kurią akimirką stverti ir 
susigrąžinti. Jis lengviau atsikvėpė, tik stovyklos sienoms dingus 
tolumoje ir vežimui išriedėjus už Elmairos miesto ribos. 

PoNIOS KLĖJ NAMUKAS JUOS PASITIKO DRAUGIŠKAI. BUVO TOKS 
mažas, kad jo tyrinėti beveik ir neprireikė: viskas netrukus tapo 
pažįstama, lyg Šamanas ten būtų gyvenęs daugelį metų. 

Krosnyje jo užkurta ugnis taip riaumojo, kad pakuros metalas 
netrukus sušvito grėsmingai vyšniniu raudoniu. Tada, surinkęs 
didžiausius ponios Klėj puodus, pašildė vandens ir supylė į vonią, 
pastatytą kuo arčiau šilumos. 

Tada Aleksą lyg kūdikį paguldė į vandenį, ir iš pasitenkinimo 
šio akys net padidėjo. 

— Kada paskutinį kartą kaip reikiant prauseisi? 

Aleksas tik lėtai papurtė galvą. Šamanas suprato, kad tai buvo 
taip seniai, jog net neįmanoma prisiminti. Ilgai mirkti neleido, kad 
neperšaltų, vandeniui vėstant, tad negaišdamas ėmė muilinti sku- 
durėliu, stengdamasis nekreipti dėmesio į Alekso šonkaulius, per 
audeklą primenančius skalbimo lentą, ir kuo švelniau liesti sužeis- 
tą kairę koją. 

Iškėlęs iš vonios, paguldė ant antklodės priešais krosnį, sau- 
sai nušluostė ir apvilko naktiniais flaneliniais marškiniais. Prieš 
kelerius metus jį užnešti į antrą aukštą būtų buvę nelengva, bet 
Aleksas neteko tiek svorio, kad dabar buvo vienas juokas. 

Brolis pagaliau atsidūrė svečių kambario lovoje, o Šamanas 
ėmėsi darbo. Žinojo, ką daryti. Laukti nebuvo prasmės - atidėlio- 
jant pavojus tik didėtų. 

Iš virtuvės išnešė viską, paliko tik stalą ir kėdę, kitus baldus su- 
krovė svetainėje. Tada karštu vandeniu ir stipriu muilu nušveitė 

sienas, grindis, lubas, stalą, kėdę. Nuplovė chirurginius instrumen- 
tus ir išdėliojo ant kėdės, kad nesunkiai pasiektų. Pagaliau trumpai 
nusikirpo nagus ir švariai nusišveitė rankas. 

Vėl nešant Aleksą apačion ir guldant ant stalo, Šamaną sukrė- 
tė jo liaunumas ir pažeidžiamumas. Tik tai Šamanui kėlė nerimą, 
visa kita puikiai žinojo ir pasitikėjo savimi. Turėjo chloroformo, 
bet abejojo, kiek jo naudoti, nes dėl sužeidimo ir prastos mitybos 
brolis buvo labai nusilpęs. 

— Ko čia dabar? — mieguistu balsu nepatenkintas paklausė 
Aleksas, suglumęs nuo nešiojimo. 

„— Dički, giliai alsuok. 

Užlašinęs chloroformo, prikišo kūgį Aleksui prie veido ir pa- 
laikė virpėdamas. „Dieve, padėk“, - pagalvojo. 

— Aleksai? Ar girdi? - Šamanas įgnybo jam į ranką, pliaukšte- 
lėjo per skruostą, bet brolis buvo giliai įmigęs. 

Šamanui galvoti ar planuoti nereikėjo. Viską buvo nuodugniai 
apsvarstęs ir rūpestingai parengęs. Išmetė iš galvos jausmus ir 
ėmėsi daryti, kas būtina. 

Norėjo palikti kuo daugiau galūnės, bet amputuoti tiek, kad 
būtų pašalinti visi užkrėtimo paliesti audiniai ir kaulai. 

Pirmą žiedinį pjūvį padarė šešiais coliais žemiau apatinio pa- 
kinklinio raumens taško ir paliko nemažą atvartą būsimai bigei, 
nepamiršdamas užrišti visų venų — didžiosios ir mažosios poodi- 
nių, šeivikaulio ir abiejų blauzdinių. Blauzdikaulį perpjovė tokiais 
judesiais, lyg ruoštų krosniai prakuras. Paskui taip pat sutvarkė 
šeivikaulį, ir užkrėstoji kojos dalis atsiskyrė —- darbas buvo atliktas 
švariai ir tvarkingai. 

Pjūvį sutvarstė standžiai, kad susidarytų reikiamo pavidalo 
bigė. Baigęs pabučiavo sąmonės dar neatgavusį Aleksą ir vėl nu- 
nešė į lovą. 

Ilgokai sėdėjo šalia ir stebėjo, bet jokių nerimą keliančių žen- 
klų nematė — nei pykinimo ar vėmimo, nei dejonių iš skausmo. 
Brolis miegojo lyg darbininkas po sunkios darbo dienos. 

Nupjautą kojos dalį Šamanas vėliau suvyniojo į rankšluostį, 
rūsyje susirado kastuvą ir išsinešė laukan. Amputuotus audinius 
ir kaulus norėjo palaidoti miške už namo, bet žemė buvo giliai 
įšalusi, ir kastuvas tik kaukšėjo tarsi į akmenį. Galų gale, pririnkęs 

sausų šakų, lyg senovės vikingas amputuotai kojai sukrovė laido- 
tuvių laužą. Ant jo uždėjęs nuopjovą, dar apkrovė šakomis ir pa- 
šlakstė lempų aliejumi. Vos kyštelėjus degtuką, plykstelėjo ugnis. 
Nugara atsirėmęs į medį, Šamanas stovėjo greta. Jo akys buvo 
sausos, bet jautėsi nykiai prislėgtas ir galvojo, jog gerai sutvarky- 
tame pasaulyje neturėtų būti taip, kad žmogus privalėtų nupjauti 
vyresniajam broliui koją ir ją sudeginti. 


Belaisvių stovyklos sargybos būstinėje sėdintis seržantas gerai 
pažinojo Elmairos apylinkių seržantus ir viršilas, tad neabejojo, 
jog šitas apkūnus plačiapetis viršila atvykęs iš kitur. Paprastai iš- 
vydęs svetimą kareivį, prašydavo prisistatyti, iš kokio tas dalinio, 
tačiau šito vyro elgesys ir ypač akys neklystamai liudijo, kad jis 
atėjo ketindamas žinių gauti, o ne jas teikti. 

Seržantas žinojo, kad viršilos — anaiptol ne dievai, bet puikiai 
suprato: jais remiasi kariuomenės gyvenimas. Kai kurie aukščiau- 
sią padėtį įgiję viršilos galėjo parūpinti gerą tarnybą arba pasiekti, 
kad žmogus būtų nugrūstas į tolimą fortą. Jie galėjo pagelbėti, iš- 
tikus nemalonumams, arba, priešingai, patys jų sukelti, pastūmė- 
ti aukštyn karjeros laiptais ar ją galutinai sugadinti. Kasdieniame 
kareivių pasaulyje viršila reiškė kur kas daugiau negu karininkas, 
ir seržantas nedvejodamas pasistengė būti paslaugus. 
tavo. — Prasilenkėte vos viena diena. Tas vyrukas labai ligotas. 
Mat teturi vieną koją. Jo brolis - daktaras Koulas. Tik vakar rytą 
iškeliavo, jį paguldęs į vežimą. 

— Į kurią pusę nuvažiavo? 

Seržantas kilstelėjo akis ir papurtė galvą. 

Stambusis viršila suniurnėjo ir nusispjovė ant švarių grindų. 
Išėjęs iš sargybos būstinės, užšoko ant gražios bėro plauko kava- 
lerijos kumelės ir išjojo pro pagrindinius stovyklos vartus. Vieną 
dieną pavėluoti dar nieko nereiškė, nes brolis gabeno vienkojį. Ke- 
lias buvo tik vienas; jie galėjo pasukti tik į vieną kurią pusę. Jis 
nutarė keliauti į šiaurės vakarus. Retkarčiais, kai tik pamatydavo 
parduotuvę, sodybą ar sutikdavo keliautoją, stabtelėdavo ir klausi- 
nėdavo. Šitaip prajojo ir Horshedo, ir Big Fleto kaimus. Nė vienas 
iš kalbintų jo ieškomų vyrų nebuvo matęs. 

Viršila buvo patyręs seklys. Numanė: jei pėdsaką taip sunku 
aptikti, tikriausiai ieškoma ne ten. Tad apgręžė arklį ir nujojo prie- 
šinga kryptimi. Prajojo belaisvių stovyklą ir Elmairos miestą. Už 
dviejų mylių ūkininkas prisiminė matęs jų vežimą. Nujojęs dvi 
mylias už Velsbergo, viršila rado parduotuvę. 

Viduje savininkas nusišypsojo pamatęs, kaip storas kareivis 
glaudžiasi prie krosnies. 

— Šaltoka, ar ne? 

Viršilai paprašius juodos kavos, šeimininkas linktelėjo ir ne- 
trukus atnešė. Linktelėjo ir išgirdęs to vyro klausimą. 

— Ak, taip, žinoma! Jie apsistoję Polinos Klėj name. Tuoj papa- 
sakosiu, kaip jį rasti. Tas daktaras Koulas - labai malonus žmogus. 
Daug čia pirko maisto ir šiaip visko. Jie turbūt jūsų draugai? 

Viršila šyptelėjo: 

— Bus malonu juos pamatyti. 


Vakare po operacijos Šamanas sėdėjo ant kėdės prie brolio lo- 
vos ir visą ilgą naktį negesino šviesos. Aleksas snaudė, bet miegas 
buvo neramus, trikdomas skausmų. 

Apyaušriu Šamanas pats trumpam užmigo. Atsimerkęs pilkš- 
voje šviesoje pamatė, kad Aleksas žiūri į jį. 

— Sveikas, Dički! 

Aleksas lyžtelėjo išdžiūvusias lūpas. Šamanas atnešė vandens 
ir palaikė galvą, kol brolis gėrė, bet davė tik kelis gurkšnelius. 

— Vis svarstau, —- pagaliau prabilo Aleksas. 

— Ką? 

— Kaip dabar reikės... spardyti tau subinę... kad nenugriūčiau 
ir nesusigurinčiau nosies. | 

Kaip buvo smagu Šamanui išvysti jo kreivą šypsenėlę! 

— Matyt, dar nurėžei man kojos? - Aleksas žvelgė priekaištin- 
gai, ir mirtinai pavargusiam Šamanui dilgtelėjo širdį. 

— Taip, bet tikriausiai šį tą ir išgelbėjau. 

— Kas gi tai galėtų būti? 

— Tavo gyvybė. 

Aleksas pamąstė, paskui linktelėjo. Tuoj pat vėl užmigo. 


Pirmą dieną po operacijos Samanas du kartus keitė tvarsčius. 
Ir vis uostė bigę, tyrinėjo baimindamasis, ar neatsirado gedimo 

požymių, nes ne kartą matė, kaip ligoniai po amputacijos per ke- 
lias dienas miršta nuo užkrėtimo. Tačiau jokio grėsmingo kvapo 
nejuto, o rausvi audiniai ties pjūviu atrodė sveiki. 

Aleksas beveik nekarščiavo, bet buvo labai vangus, ir Šama- 
nas abejojo, ar jam užteks jėgų sveikti. Todėl vis ilgiau užsibūdavo 
ponios Klėj virtuvėje. Įdienojus sumaitino jam šiek tiek avižinės 
košės, vidurdienį — minkštai virtą kiaušinį. 

Po vidurdienio lauke stambiais dribsniais pabiro sniegas. Ne- 
trukus užklojo žemę, ir Šamanas sunerimęs patikrino, kiek dar 
likę jo atsigabentų atsargų, bei nusprendė, kad reikia dar kartą nu- 
kakti su vežimu iki parduotuvės — gali užversti sniegu. Nutaikęs 
akimirką, kai Aleksas pabudo, pasakė, ką ketinąs daryti, ir anas 
linktelėjęs parodė, kad suprato. 

Važiuoti per tylų apsnigtą pasaulį buvo malonu. Iš tikrųjų į 
parduotuvę pirmiausia išsirengė dėl paukštienos sriubai, bet nu- 
sivylė — Barnardas jos neturėjo, užtat pasiūlė neprastos jautienos, 
tinkančios maistingam sultiniui, ir Šamanas sutiko, kad galima 
pasitenkinti ir tokia mėsa. 

— Ar draugas jus rado? — pasidomėjo krautuvininkas, nupjaus- 
tydamas riebalus. 

— Draugas? 

— Na, tas kareivis. Paaiškinau, kaip iš čia nujoti iki ponios Klėj 
namo. 

— Šit kaip? Ir kada tai buvo? 

— Vakar, likus porai valandų iki uždarant. Stambus vyras, sto- 
rulis. Juoda barzda, daug antsiuvų, — paliesdamas sau ranką, pasa- 
kojo Barnardas. — Taip ir neatvyko? - krautuvininkas prisimerkęs 
žvilgtelėjo į Šamaną. — Ar nieko baisaus, kad pasakiau, kur esate? 

— Žinoma, ne, pone Barnardai! Nesvarbu, kas būtų, bet tas 
žmogus galų gale tikriausiai nutarė neturįs laiko svečiuotis, tad ir 
prajojo pro šalį. 

„Ko gi dabar kariuomenei reikia?“ — galvojo Šamanas, eidamas 
iš parduotuvės. 

Nuvažiavęs gal pusę kelio iki namų, nebegalėjo atsikratyti 
jausmo, kad yra stebimas. Iš pradžių sutvardęs norą atsigręžti ir 
pasižiūrėti, po valandėlės vis dėlto sustabdė arklį ir išlipęs ėmė 

kas dedasi užpakalyje. 

Pro krintančias snaiges ką nors pastebėti buvo sunku, bet ūž- 
telėjęs vėjo gūsis sukėlė smarkų sūkurį, ir tolumoje šmėkštelėjo iš 
paskos jojančio raitelio siluetas. 


Grįžęs pamatė, kad Aleksas laikosi neblogai. Iškinkęs arklį ir 
nuvedęs į tvartą, užkaitė mėsą lėtai virti su bulvėmis, morkomis, 
svogūnais ir ropėmis. 

Jam buvo neramu. Ilgokai svarstė, ar sakyti Aleksui, ką išgirdo, 
bet pagaliau prisėdo šalia lovos ir papasakojo. 

— Taigi, gali būti, kad sulauksime svečių iš kariuomenės, — 
baigė. 

Tačiau Aleksas papurtė galvą. 

— Jei tai būtų kariuomenė, jau daužytų kumščiais į duris... 
Žmogus, panašiai kaip tu, išsiruošęs traukti giminaičio iš belais- 
vių stovyklos, tikriausiai turi pinigų. Labiau tikėtina, kad jo tikslas 
toks... Ginklo turbūt neturi? 

— Turiu. 

Nuėjęs iš krepšio ištraukė koltą. Alekso raginamas, atidžiai jo 
stebimas, išvalė ir užtaisė, paskui dar patikrino, ar šovinys tikrai 
vamzdyje. Revolverį pasidėjęs ant stalelio prie lovos, sunerimo 
dar labiau. 

— Kodėl tam žmogui reikia tik laukti ir mus stebėti? 

— Šniukštinėja... nori įsitikinti, kad mes čia vieni. Pamatyti, ku- 
riuose languose vakare šviesu, sužinoti, kuriame kambaryje mie- 
game... maždaug taip. 

— Man atrodo, per daug viską išpučiame, — lėtai tarė Šama- 
nas. - Apie mus klausinėjęs vyras veikiausiai iš kokios nors karinės 
žvalgybos, nori įsitikinti, kad neketiname padėti kitiems belais- 
viams ištrūkti iš stovyklos. Turbūt niekada apie jį ir nebeišgirsime. 

Aleksas gūžtelėjo pečiais ir linktelėjo. Bet Šamanui patikėti savo 
žodžiais buvo sunkiau. Jam mažiausiai norėjosi būti užspeistam ši- 
tame name su nusilpusiu broliu, kuriam ką tik vėl amputuota koja. 


Popiet Aleksui davė šilto pieno su medumi. Norėjo vos ne jėga 
maitinti sočiais apkepais, kad ant šonkaulių būtų ne vien oda, bet 
žinojo — tam reikės laiko. Ankstyvą popietę brolis vėl užmigo, o 
pabudęs po kelių valandų norėjo kalbėtis. 


534 NOAH GORDON 


Pamažu Šamanas sužinojo, kaip klostėsi jo gyvenimas, palikus 
namus. 

— Su Melu Hovardu laivu nusikasėme iki Naujojo Orleano. 
Susipykome dėl merginos, ir jis vienas išvyko į Tenesį užsirašyti 
į kariuomenę, — Aleksas stabtelėjo ir pažvelgė į brolį. - Gal žinai, 
kaip Melas? 

— Jo namiškiai nesulaukė nė žodelio. 

Aleksas linktelėjo nėmaž nenustebęs. 

— Tada nedaug trūko, kad būčiau grįžęs namo. Geriau jau bū- 
čiau grįžęs. Tačiau visur buvo pilna konfederatų verbuotojų, ir aš 
užsirašiau į jų kariuomenę. Pamaniau — moku joti ir šaudyti, tad 
nuėjau į kavaleriją. 

— Daug teko dalyvauti mūšiuose? 

Aleksas niūriai linktelėjo. 

— Bent dvejus metus. Kai mane Kentukyje sučiupo, baisiai ant 
savęs pykau! Laikė už tokios statinių tvoros, kad ir vaikas būtų 
galėjęs pasprukti. Sulaukiau progos ir dėjau į kojas. Tris dienas 
buvau laisvėje, maisto pasivogdavau iš daržų ir kitur. Paskui užė- 
jau į vieną sodybą ir paprašiau valgyti. Moteris pasiūlė pusryčius, 
padėkojau mandagiai kaip išauklėtas ponas, nemėginau kaip nors 
kabinėtis, ir tikriausiai tai buvo mano klaida! Po pusvalandžio iš- 
girdau lojant rują šunų — juos paleido mano pėdsakais. 

Puoliau į milžinišką kukurūzų lauką. Aukšti žali stiebai, suso- 
dinta per daug tankiai, negalėjau prasibrauti tarp eilių. Bėgdamas 
juos laužiau, tad atrodė, kad ten bėgo meška. Sprukdamas nuo 
šunų, tuose kukurūzuose klaidžiojau beveik visą rytą. Maniau, 
niekad iš ten nebeišeisiu. Paskui išlindau kitoje lauko pusėje, o ten, 
išsišiepę ir atstatę šautuvus, laukė du jankių kareiviai. 

Šį kartą federalai mane nusiuntė į Apžvalgos tašką. Ta belais- 
vių stovykla — pati blogiausia! Maistas blogas arba iš viso jokio, 
vanduo nešvarus, o sargyba šauna, jei prieini prie tvoros arčiau 
negu per keturis žingsnius. Suprantama, apsidžiaugiau, kai iš ten 
išvežė. Bet tada, žinoma, įvyko ta traukinio katastrofa, - jis palin- 
gavo galvą. - Prisimenu tik baisiausią džeržgesį ir kojos skausmą. 
Ilgokai buvau netekęs sąmonės, o kai atsigavau, pėdos jau neturė- 
jau, ir netrukus kitu traukiniu keliavau į Elmairą. 

— Kaipgi su amputuota koja rausei tunelį? 

Aleksas linksmai šyptelėjo. 

— Labai lengvai. Nugirdau, kad vienas būrelis kasasi laukan. 
Tuo metu jaučiausi visai neblogai, tai ir padėjau. Išsirausėme per 
du šimtus pėdų, tiesiai po siena. Bigė dar nebuvo užgijusi, tunelyje 
nuolat išsipurvindavau. Gal dėl to ir ėmė pūliuoti. Žinoma, pa- 
bėgti su jais negalėjau, bet dešimt vyrų ištrūko, ir negirdėjau, kad 
bent vieną būtų pagavę. Galvodamas apie tuos laisvę atgavusius 
dešimtį vyrų, dažnai užmigdavau laimingas. 

Šamanas giliai įkvėpė. 

— Dički, Tė nebėra. 

Aleksas patylėjo, paskui linktelėjo. 

— Ko gero, šitai supratau, pamatęs tavo atsineštą jo krepšį. Jei 
būtų buvęs gyvas ir sveikas, būtų pats atvykęs manęs vaduoti, o ne 
tave siuntęs. | 

Šamanas nusišypsojo. 

— Taip, tai tiesa. 

Jis papasakojo, ką Robas Džėjus iškentė prieš mirtį. Klausyda- 
mas Aleksas tyliai verkė ir paėmė Šamaną už rankos. Šiam baigus 
pasakoti, abu sėdėjo tylėdami, susikibę rankomis. Aleksas užsnū- 
do, bet Šamanas dar ilgokai nesijudino ir laikė brolio ranką. 


Snigo iki pat vakaro. Sutemus Šamanas apėjo langus visose 
namo pusėse ir dairėsi į lauką. Ant sniego be jokių pėdsakų spin- 
dėjo mėnesiena. Tuo metu jis jau buvo radęs sau paaiškinimą. Esą 
storasis kareivis išsiųstas jo ieškoti, nes kažkam reikėjo gydytojo. 
Galbūt ligonis mirė ar pasveiko, o gal tas žmogus rado kitą gydy- 
toją, ir daktaro Koulo jam nebereikėjo. 

Taip galėjo būti, ir Šamaną tokios mintys ramino. 

Vakarienei Aleksui davė dubenį sotaus sultinio su jame išmir- 
kytais džiūvėsiais. Brolis miegojo neramiai. Šamanas ketino tą 
naktį atsigulti kitame kambaryje, bet dabar snaudė krėsle greta 
Alekso lovos. 

Paryčiais — pažvelgęs į šalia revolverio gulintį savo laikrodį, 
Šamanas matė, kad buvo 2 valandos 43 minutės - jį pažadino bai- 
mingai akis išplėtęs Aleksas. Buvo pusiau iššliaužęs iš patalo. 

„Kažkas apačioje išdaužė langą“, - sujudino lūpas Aleksas. 

Šamanas linktelėjo. Atsistojęs kaire ranka paėmė revolverį — 
labai neįprastą daiktą. 

Įsmeigęs žvilgsnį Aleksui į veidą, laukė. Galbūt jam tik pasivai- 
deno? Gal prisisapnavo? Miegamojo durys uždarytos. Gal išgirdo, 
kaip trūkinėja varvekliai? 

Bet Šamanas stovėjo sustingęs. Jo kūnas virto ranka ant piani- 
no plokštės, ir jautė, kaip kažkas sėlina. 

— Jis viduje, — sušnibždėjo. Paskui pajuto laiptais tarsi gamos 
natomis kylančius žingsnius. 

— Lipa laiptais. Dabar užpūsiu lempą. 

Matė, kad Aleksas suprato. Juodu žinojo, kaip miegamajame 
išdėstyti baldai, o įsibrovėlis — ne, tamsoje tai buvo pranašumas. 
Bet Šamanas bijojo, nes be šviesos negalėjo skaityti Aleksui iš lūpų. 

Paėmęs brolio ranką, užsidėjo ant kojos. 

— Kai išgirsi, kad jis jau kambaryje, suspausk, - sušnibždėjo 
broliui, ir Aleksas linktelėjo. 

Ant grindų gulėjo vienintelis Alekso batas. Šamanas perkėlė 
ginklą į dešinę ranką, pasilenkęs paėmė batą ir užpūtė lempą. 

Atrodė, praslinko labai daug laiko. Sustingę tamsoje, jie galėjo 
tik laukti. 

Pagaliau geltoni sienų plyšeliai aplink miegamojo duris pajuo- 
davo. Įsibrovėlis priėjo lempą koridoriuje ant sienos ir užpūtė, kad 
nebūtų matomas tarpduryje. 

Supamas sau įprastos, jokio garso netrikdomos tylos, Šama- 
nas pajuto, kada tas žmogus pravėrė duris, nes pro atvirą langą 
plūstelėjo gūsis šalto oro. | 

Alekso pirštai suspaudė koją. 

Jis švystelėjo batą per visą kambarį į galinę sieną. 

Tuoj pat išvydo du vienodai geltonus žybsnius, tarsi vienas po 
kito prasiskleidžiančius gėlių žiedelius, ir sunkų koltą pasistengė 
nutaikyti į dešinę nuo tų liepsnelių. Paspaudus gaiduką, revolveris 
staiga lyg paklaikęs šoko piestu, tad Šamanas jį sugriebė abiem 
rankomis ir spustelėjo gaiduką dar kelis kartus, jausdamas ginklo 
atatranką, mirkčiodamas po kiekvieno blyksnio, užuosdamas šė- 
tono alsavimą. Iššaudęs visus šovinius, stovėjo, laukdamas negai- 
lestingo atsakomųjų šūvių smūgio, jausdamasis beviltiškai nuogas 
ir pažeidžiamas. 

— Dički, tu sveikas? — šūktelėjo pagaliau, lyg kvailai užmiršęs, 
kad atsakymo negali išgirsti. Sugraibęs ant stalo degtukus, dre- 
bančiomis rankomis uždegė lempą. 

— Tu sveikas? — vėl paklausė, bet šis tik pirštu rodė į žmogų 
ant grindų. Šamanas buvo prastas šaulys. Jei tik tas vyras būtų pa- 
jėgęs, tikriausiai būtų nušovęs juos abu, bet nepajėgė. Šamanas 
prisiartino taip, lyg čia gulėtų sumedžiotas lokys, bet neaišku, ar 
negyvas. Apgailėtinas jo taiklumas abejonių nekėlė, sienoje žiojėjo 
skylės, kelios grindų lentos suskaldytos. Įsibrovėlis į batą nepatai- 
kė, bet sutrupino viršutinį ponios Klėj tualetinio staliuko stalčių. 
Žmogus — storas juodabarzdis kareivis nustebusiu veidu — gulėjo 
ant šono lyg miegodamas. Vienas šūvis kairę koją jam grybštelėjo 
kaip tik ten, kur vakar Šamanas nupjovė Aleksui. Kitas pataikė į 
krūtinę vos aukščiau širdies. Šamanui apčiuopus miego arteriją, 
gerklės oda dar skleidė šilumą, bet pulso nebebuvo. 


Aleksas nebeišlaikė ir susmuko ant lovos. Šamanas sėdėjo, jį ap- 
glėbęs, ir sūpavo lyg mažą vaiką, o brolis drebėjo visu kūnu ir verkė. 

Aleksas neabejojo: jei apie šitą mirtį bus sužinota, jis turėsiąs 
keliauti atgal į stovyklą. Todėl prašė Šamano stambųjį vyrą išga- 
benti į mišką ir sudeginti taip pat, kaip Alekso koją. 

Šamanas ramino, tapšnojo per nugarą, bet mąstė šaltai ir aiškiai. 

— Jį nužudžiau aš, o ne tu. Todėl jei ką ir kaltins, tai ne tave. 
Bet šito Žmogaus kas nors pasiges. Krautuvininkas žino, kad jis 
ieškojo kelio čionai, apie tai gal bus girdėję ir kiti. Kambarys ap- 
gadintas, reikės rasti dailidę, o tas apie tai kam nors prasitars. Jei 
kūną paslėpsiu ar sunaikinsiu, galiu atsidurti kartuvėse. Todėl prie 
šito kūno net neprisilieskime. 

Aleksas aprimo. Šamanas sėdėjo greta, juodu kalbėjosi, kol 
kambarį pamažu užliejo pilka apyaušrio šviesa, ir buvo galima už- 
gesinti žiburį. Jis nunešė brolį laiptais į svetainę, paguldė ant sofos 
ir apklostė. Tada prikrovė į krosnį malkų, užtaisė koltą ir padėjo 
ant kėdės greta Alekso. 

— Grįšiu su kareiviais. Dėl Dievo meilės, nešaudyk, kol neįsiti- 
kinsi, kad ten ne mes. 

Jis pažvelgė broliui į akis. 

— Jie mus klausinės. Daug kartų. Po vieną ir abu. Būtinai sakyk 
tik tiesą. Apie viską. Tada negalės iškraipyti to, ką pasakosime. Ar 
supranti? 

Aleksas linktelėjo, tad Šamanas paplekšnojo jam per skruostą 
ir išėjo. 

Sniego buvo iki kelių, todėl vežimo neėmė. Tvarte kabėjo 
žąslai, Šamanas juos užmetė arkliui ir išjojo be balno. Apsnigtu 
keliu yrėsi lėtai net ir už Barnardo parduotuvės, bet ties Elmairos 
riba sniegas jau buvo suvoluotas, tad gaišo mažiau. 

Jis buvo sustingęs, bet ne nuo šalčio. Ne kartą pasitaikė, kad 
mirdavo ligoniai, kuriuos būtų buvę galima išgelbėti, ir dėl to visa- 
da grauždavosi. Bet iki šiol žmogaus nebuvo nužudęs. 

Prie telegrafo stoties jis atsirado anksti ir turėjo laukti, kol ati- 
darys septintą valandą. Tada išsiuntė pranešimą Nikui Holdenui: 

„Gindamasis nušoviau kareivį. Prašau civilinei ir karinei val- 
džiai Elmairoje nedelsiant nusiųsti atsiliepimą apie mano asme- 
nį, taip pat apie Aleksą Bledsou-Koulą. Su dėkingumu, Robertas 
Dž. Koulas“ 


Jis patraukė į Stubeno apygardos šerifo būstinę ir pranešė apie 
žmogžudystę. 

SUPANČIOTI 


NETRUKUS Į PONIOS KLĖJ NAMELĮ PRISIGRŪDO ŽMONIŲ. ŠERIFĄ, 
kresną žilstelėjusį vyrą -Džesą Murą - rytais kamavo skrandžio 
rūgštingumas, jis kartais raukėsi ir dažnai riaugėjo. Atvyko, lydi- 
mas dviejų pavaduotojų, o kariuomenei gavus jo nusiųstą žinią, 
greitai atsirado penki kariškiai: pirmasis leitenantas, du seržantai 
ir pora eilinių. Po pusvalandžio pasirodė majoras Oliveris P. Pu- 
las, juodbruvas akiniuotas karininkas siaurais tamsiais ūseliais. Jo 
klausė visi - buvo akivaizdu, kad jis čia vyresnysis. 

Iš pradžių kareiviai ir civiliai ilgokai apžiūrinėjo kūną, vaikš- 
čiojo laukan ir atgal, su sunkiais batais kopė aukštyn žemyn laip- 
tais arba, sukišę galvas, patyliukais tarėsi. Jie išleido visą šilumą, 
o prinešė sniego ir ledo, negailestingai subjaurodami vaškuotas 
medines ponios Klėj grindis. 

Šerifas su savo vyrais suklusę dairėsi, kariškiai laikėsi labai 
rimtai, o majoras buvo šaltai mandagus. 

Viršuje, miegamajame, majoras Pulas ištyrinėjo kulkų paliktas 
skyles grindyse, sienoje ir staliuko stalčiuje, taip pat kareivio kūne. 

— Ar pažįstate jį, daktare Koulai? 

— Niekada nesu jo matęs. 

— Manote, norėjo apiplėšti? 

— Visiškai neįsivaizduoju. Žinau tik tiek, kad tamsiame kam- 
baryje mečiau tą batą į sieną, jis šovė garso pusėn, o aš šoviau į jį. 

— Apžiūrėjote jo kišenes? 

— Ne, pone. 

Šito ėmėsi pats majoras. Storojo kareivio kišenių turinį jis 
išdėliojo ant antklodės lovos kojūgalyje. Ne kažin kas: dėžutė 

uostomojo tabako, suglamžyta, pridžiūvusių snarglių pilna no- 
sinė, septyniolika dolerių ir trisdešimt aštuoni centai bei kariuo- 
menės duotas atostogų lapelis, kurį Pulas perskaitė ir padavė 
Šamanui. 

— Ar ta pavardė jums ką nors sako? 

Atostogų lapelis buvo duotas viršilai Henriui Boumanui Kor- 
fui iš Jungtinių Valstijų Rytų ūkio tarnybos būstinės Elizabetėje, 
Naujajame Džersyje. 

Šamanas perskaitė ir papurtė galvą. 

— Niekada šitos pavardės nesu matęs ar girdėjęs, - pasakė jis 
visiškai nuoširdžiai. 

Bet, po kelių minučių leidžiantis laiptais, tas vardas mintyse 
sukėlė kažkokius trikdančius atgarsius. Nulipęs iki laiptų vidurio 
jau suprato, kodėl. 

Daugiau niekada nebereikės svarstyti, kaip tėvui iki pat mir- 
ties, kur galėtų būti trečias vyras, pasprukęs iš Holdeno Perkėlos 
tą rytą, kai buvo išprievartauta ir nužudyta Makva-ikva. Jau nebe- 
reikės ieškoti storojo „Henko Kofo“. Henkas Kofas jį susirado pats. 


Neilgai trukus atvykęs koroneris patvirtino žuvusiojo mirties 
faktą. Su Šamanu pasisveikino šaltai. Visi name esantys vyrai į jį 
žvelgė priešiškai: vieni atvirai, kiti — šiek tiek apsimesdami, ir prie- 
žastį Šamanas žinojo. Aleksas jiems buvo priešas — kovojo prieš 
juos, tikriausiai nukovė ne vieną šiaurietį ir iki šiol buvo jų karo be- 
laisvis. O dabar Alekso brolis nušovė uniformuotą Sąjungos kareivį. 

Šamanui palengvėjo, kai tą stambųjį žmogų jie užkėlė ant neš- 
tuvų, vargais negalais nugabeno laiptais ir išnešė iš namo. 

Tada jau prasidėjo rimta apklausa. Majoras atsisėdo miega- 
majame, kur anksčiau aidėjo šūviai. Greta jo, ant kitos taburetės, 
sėdėjo seržantas ir rašė tardymo protokolą. Šamanas sėdėjo ant 
lovos krašto. 

Majoras Pulas paklausė, su kokiomis organizacijomis palaikąs 
ryšius. Šamanas nurodė tik dvi draugijas, į kurias kada nors buvo 
įstojęs — Vergijos panaikinimo, kai mokėsi koledže, ir Rok Ailendo 
apygardos medicinos. 

— Daktare Koulai, jūs — variagalvis? 

— Ne. 

— Pietums nejaučiate nė menkiausios simpatijos? 

— Vergija aš netikiu. Norėčiau, kad karas baigtųsi ir žmonėms 
nereikėtų patirti kančių, bet pietiečių nepalaikau. 

— Kodėl viršila Korfas atėjo į šiuos namus? 

— Neįsivaizduoju. 

Jis beveik iš karto pasiryžo neužsiminti nei apie kadaise Ili- 
nojuje nužudytą indėnę, nei apie faktą, kad su jos išniekinimu bei 
mirtimi galėjo būti susiję trys vyrai iš slaptos politinės draugijos. 
Tai buvo labai seniai ir per daug mįslinga: prabilęs apie tai, tik pa- 
kurstytų šito atšiauraus karininko nepatiklumą ir sau sukeltų dau- 
gybę pavojų. 

— Prašote patikėti, kad ginkluotas Jungtinių Valstijų kariuo- 
menės viršila siekė apiplėšti ir buvo nužudytas. 

— Ne, neprašau, kad kuo nors patikėtumėte. Majore Pulai, negi 
manote, kad šį žmogų pasikviečiau į svečius ir liepiau išdaužti 
mano išsinuomoto namo langą, įsibrauti naktį, antrą po vidurnak- 
čio, užlipti į miegamąjį, kur guli mano sergantis brolis, ir šaudyti 
iš pistoleto? 

— Tuomet kodėl jis tai padarė? 

— Nežinau, — atsakė Šamanas, ir majoras susiraukė. 


Kol Pulas tardė Šamaną, svetainėje leitenantas klausinėjo 
Aleksą. Šerifo pavaduotojai ir abu eiliniai tuo metu krėtė tvartą ir 
namą, apieškojo Šamano daiktus, išvertė viską iš komodos stalčių 
ir spintų. 

Retkarčiais apklausa nutrūkdavo — abu karininkai tardavosi. 

— Kodėl nepasakėte, kad jūsų motina kilusi iš Pietų? — po vie- 
nos tokios pertraukos paklausė majoras Pulas Šamano. 

— Mano motina gimusi Virdžinijoje, bet daugiau kaip pusę gy- 
venimo praleido Ilinojuje. Nepasakiau, nes neklausėte. 

— Šitai radome jūsų medicininiame krepšyje. Kas čia, daktare 
Koulai? — Pulas ant lovos išdėliojo keturis popierėlius. — Ant kie- 
kvieno — pavardė ir adresas. Pietiečių. 

— Tai mano brolio palapinės draugų Elmairos stovykloje gimi- 
nės. Tie vyrai rūpinosi mano broliu ir išsaugojo jam gyvybę. Karui 
pasibaigus, su jais susisieksiu. Jei bus išgyvenę, padėkosiu. 

Klausimai biro be galo. Neretai Pulas klausdavo to paties, ir 
Šamanas kartodavo ankstesnius atsakymus. 

Vidurdienį vyrai išsiruošė į Barnardo parduotuvę maisto, 
name palikę eilinius ir seržantą. Šamanas virtuvėje išvirė košės ir 
atnešė Aleksui, nes jis atrodė labai nusikamavęs. 

Aleksas sakė, kad negali valgyti. 

Privalai valgyti, tik taip gali kovoti! — ryžtingai pasakė Šama- 
nas. Aleksas linktelėjo ir, kabindamas sprangiai tirštą masę, pra- 
dėjo valgyti. 


Papietavę tardytojai pasikeitė vietomis. Dabar majoras klausi- 
nėjo Aleksą, o leitenantas kamantinėjo Šamaną. Po kelių valandų 
Šamanas pareikalavo pertraukos ir suerzino karininkus, bet, ste- 
bint žiūrovams, perrišo Aleksui bigę. 

Šamano nuostabai, majoras Pulas paprašė jo eiti su trimis 
kareiviais į mišką tenai, kur jis sudegino amputuotą Alekso ko- 
jos dalį. Jam parodžius tą vietą, kareiviai nukasė sniegą ir rausėsi 
laužo pelenuose, kol rado keletą pabalusių blauzdikaulio ir šeivi- 
kaulio liekanų. Jas suvyniojo į nosinę ir pasiėmė. Vėlyvą popietę 
vyrai išvyko. Namas atrodė maloniai tuščias, bet nesaugus ir iš- 
draskytas. Išdaužtą langą užkimšo antklode; grindys išpurvintos, 
ore tvyrojo svetimų kūnų ir jų tabako dūmų kvapas. 

Šamanas pašildė mėsiškos sriubos. Ir labai nudžiugo, kad 
Aleksas buvo išalkęs kaip reikiant. Tad su sultiniu gavo ir daug 
jautienos bei daržovių. Užkirtę sriubos, abu dar suvalgė sviestu 
apteptos duonos su uogiene ir obuolių tyre. Paskui Šamanas už- 
plikė kavos. 

Tada Aleksą užnešė viršun ir paguldė į ponios Klėj lovą. Iki 
vėlumos slaugė ar sėdėjo greta, bet galų gale nuėjo į svetainę, kri- 
to į lovą, nežiūrėdamas į kraujo dėmes ant grindų. Tą naktį abu 
miegojo mažai. 

Ryte nesulaukė nei šerifo, nei jo vyrų, bet kareiviai atvyko 
anksti, Šamanui dar nespėjus sutvarkyti indų po pusryčių. 

Iš pradžių atrodė, kad diena bus tokia pat, kaip vakarykštė, bet 
netrukus pasibeldęs vyras prisistatė esąs Džordžas Hamiltonas 
Kroketas, Jungtinių Valstijų komisaro indėnų reikalams pavaduo- 
tojas Olbanyje. Jis ilgai sėdėjo ir tarėsi su majoru Pulu. Abu vis 
vartė nemažą pluoštą popierių. 

Vėliau kareiviai susirinko savo daiktus, užsimetė milines ir, ve- 
dami niauriai nusiteikusio majoro Pulo, išėjo. 

Ponas Kroketas dar liko pasikalbėti su Koulais. Pasirodė, jo 
tarnyba iš Vašingtono apie juos gavo daug telegramų. 

— Tai keblus įvykis. Kariuomenei sunku susitaikyti, kad vie- 
ną saviškį ji prarado konfederatų kareivio namuose. Ten žmonės 
įpratę prieš juos ranką pakėlusius konfederatus nudėti. 

— Jų klausimai ir priekabumas neleido tuo abejoti, — atsiliepė 
Šamanas. 

— Jums nėra ko bijoti. Įrodymai labai akivaizdūs. Viršilos 
Korfo arklys miške buvo pririštas taip, kad niekas nepastebėtų. 
Jo pėdsakai sniege vedė nuo arklio iki lango kitoje namo pusėje. 
Stiklas išdaužtas, langas paliktas atviras. Jiems apžiūrint kūną, jis 
tebelaikė ginklą, iš kurio šauta dukart. Siaučiant karo sukeltoms 
aistroms, ne itin rūpestingai atliekant tyrimą, net ir aiškūs įrody- 
mai gali praslysti pro akis, bet tik ne tada, kai jį stebi ir dėmesį 
rodo įtakingi valdžios sluoksniai. 

Kroketas nusišypsojęs perdavė šiltus linkėjimus nuo gerbia- 
mojo Nikolaso Holdeno. 

— Komisaras prašė jus užtikrinti, kad prireikus jis pats atvyk- 
siąs į Elmairą. Džiaugsiuosi galėdamas jį patikinti, kad tokia kelio- 
nė visiškai nebūtina. 


Kitą rytą majoras Pulas atsiuntė seržantą pranešti, kad bro- 
liams Koulams neleidžiama išvykti iš Elmairos, kol tyrimas oficia- 
liai nebaigtas. Paklaustas, kada baigsią, seržantas gana mandagiai 
atšovė nežinąs. 

Tad juodu toliau gyveno namelyje. Ponia Klėj, žinoma, jau 
buvo išgirdusi, kas atsitiko, ir perbalusi atvyko pažiūrėti. Netar- 
skyles ir kruvinas grindis. Išvydus suskaldytą stalčių, akyse sužvil- 
go ašaros. 

— Tas baldas —- mano motinos. 

— Pasirūpinsiu, kad jis būtų sutaisytas, ir sutvarkysiu namą, — 
nuramino Šamanas. — Gal žinote, kur rasti stalių? 

Popiet ji atsiuntė žmogų, senstantį ilgšį Bertą Klėjų, velionio 
vyro pusbrolį. Jis burbėjo, bet iš karto ėmėsi dirbti. Atsigabeno 
reikiamo dydžio stiklą ir įdėjo. Miegamajame triūso buvo daugiau. 
Suskaldytas grindų lentas reikėjo pakeisti, kraujo dėmes nušveisti 

ir uždažyti. Skyles sienoje Bertas sakė užpildysiąs gipsu, o sienas 

— Nežinau. Čia taškuotasis klevas. Gal kur ir rasčiau, bet kai- 
nuos brangiai. 

— "Tai ir suraskite, — niūriai atsakė Šamanas. 

Darbai tęsėsi savaitę. Bertui baigus, atvykusi ponia Klėj ati- 
net stalčius. Tačiau su Šamanu elgėsi šaltai. Jissuprato: poniai Klėj 
jos namai niekada nebebus tokie, kokie buvo. 

Šaltai elgėsi visi, su kuriais jis susidurdavo. Užėjus į parduo- 
tuvę, ponas Barnardas jau nebesišypsodavo ir nebetrokšdavo pa- 
plepėti. Šamanas matė, kaip žmonės gatvėje į jį spokso ir kažką 
vienas kitam sako. Toks visuotinis priešiškumas labai slėgė. Jo kol- 
tą majoras Pulas konfiskavo pirmą dieną vos įžengęs, todėl dabar 
abu — ir Šamanas, ir Aleksas — jautėsi nesaugūs. Šamanas naktį 
miegodavo šalia lovos pasidėjęs žarsteklį ir virtuvinį peilį. Namui 
drebant nuo vėjo šuorų, gulėdavo nesumerkdamas akių, stengda- 
masis pajusti įsibrovėlių sukeliamus virpesius. 

Baigiantis trečiai savaitei, Aleksas jau buvo priaugęs svorio, 
atrodė kur kas geriau, bet nuolat irzo — troško keliauti iš čia kuo 
toliau. Jie lengviau atsikvėpė ir apsidžiaugė, gavę iš Pulo žinią, kad 
gali išvykti. Šamanas padėjo Aleksui apsivilkti anksčiau nupirktus 
civilio drabužius. Kairę kelnių klešnę užlenkė ir prisegė aukščiau, 
kad netabaluotų. Aleksas pabandė eiti su ramentu, bet buvo sunku. 

— Kai koja taip sutrumpėjusi, esu kreivas, — sakė, tačiau brolis 
ramino, kad ilgainiui apsipras. 

Barnardo parduotuvėje Šamanas nupirko didžiulį apvalų sūrį 
ir paliko ant stalo poniai Klėj — lyg kaltei išpirkti. Arklį ir vežimą 
arklidės savininkui sutarė grąžinti geležinkelio stotyje, ir Aleksas 
iškeliavo taip pat, kaip ir iš belaisvių stovyklos — gulėdamas ant 
šiaudų. Atvažiavus traukiniui, Šamanas, keleiviams spoksant ar nu- 
sukus akis, į vagoną jį įnešė ant rankų ir pasodino prie lango. Jie be- 
veik nesikalbėjo, bet, traukiniui riedant iš Elmairos, Aleksas uždėjo 
delną broliui ant rankos, ir tas judesys buvo be galo iškalbingas. 


Namo keliavo, nukrypdami toliau į šiaurę negu tada, kai Ša- 
manas vyko į Elmairą — taikė ne į Kairą, o į Čikagą, nes bijojo, kad, 

pasiekus Ilinojų, Misisipė gali būti užšalusi. Kelionė buvo sunki. 
Vagonams trūkčiojant, Aleksui labai ir nuolat skaudėjo. Pakeliui 
daug kartų teko persėsti, ir iš vieno traukinio į kitą jį nešdavo ant 
rankų. Traukiniai beveik niekada laiku neatvykdavo ir neišvykda- 
vo. Daug kartų traukinys, kuriuo jie važiuodavo, būdavo pasta- 
tomas ant šalutinių bėgių, nes turėdavo praleisti karinį sąstatą. 
Kartą Šamanas penkiasdešimčiai mylių gavo vietas minkštajame 
vagone, bet dažniausiai reikėjo tenkintis mediniais suolais. Pasie- 
kus Erį Pensilvanijoje, Alekso lūpų kampučiuose atsirado baltų 
dėmių, ir Šamanas suprato, kad toliau keliauti brolis nebegali. 

Jis išsinuomojo kambarį viešbutyje, kad Aleksas pailsėtų 
minkštoje lovoje. Tą vakarą, perrišdamas koją, užsiminė, ką per- 
skaitė tėvo dienoraštyje. 

Papasakojo ir apie likimą tų trijų Makva-ikvą išprievartavusių 
ir nužudžiusių vyrų. 

— Manau, aš kaltas, kad Henris Korfas atsekė paskui mus. 
Lankydamasis Čikagos prieglaudoje, kur dabar laikomas Deividas 
Gudnou, per daug prišnekėjau apie žudikus. Klausinėjau ir apie 
Žvaigždėtosios vėliavos ordiną, ir apie Henką Kofą. Matyt, jiems 
pasirodė, kad kelsiu triukšmą kiek pajėgdamas. Kas nors iš ten 
dirbančių, o gal net visi, turbūt priklauso tam Ordinui! Be abejo, 
jie išsiuntė žinią Korfui, ir šis užsimojo mus surasti. 

Aleksas patylėjo, bet paskui susirūpinęs pakėlė akis. 

— Klausyk, Šamanai... Korfas žinojo, kur ieškoti. Vadinasi, kaž- 
kas Holdeno Perkėloje jam pranešė, kad išvykai į Elmairą. 

Šamanas linktelėjo. 

— Apie tai aš galvojau labai daug, — pasakė tyliai. 


Nuo Elmairos iki Čikagos keliavo savaitę. Šamanas motinai iš- 
siuntė telegramą, kad parveža brolį. Nenuslėpė: Aleksas netekęs 
kojos, ir prašė pasitikti stotyje. 

Traukiniui į Rok Ailendą atvykus visa valanda vėliau, ji sto- 
vėjo stoties perone su Dagu Penfildu. Šamanas išlipo iš vagono, 
ant rankų nešdamas Aleksą, ir Sara, apkabinusi sūnų, pravirko, 
netardama nė žodžio. 

— Palauk, pasodinsiu, jis sunkus, - pagaliau pasiskundė Šama- 
nas ir įtaisė ant brikelės sėdynės. Šis taip pat verkė. 

— Gerai atrodai, mama, — pagaliau prabilo. Motina atsisėdo 
šalia, nepaleisdama jo rankos. Šamanas vadeliojo, o Dagas jojo ant 
arklio, pririšto prie brikelės galo. 

— Kur Oldenas? — paklausė Šamanas. 

— Serga, guli lovoje. Šamanai, jam vis prasčiau, drebulys labai 
sustiprėjo. Prieš kelias savaites, upėje pjaudamas ledą, jis dar pa- 
slydo ir smarkiai susitrenkė, - atsakė Sara. 

Važiuojant Aleksas dairėsi lyg išbadėjęs. Panašiai žiūrėjo ir Ša- 
manas - jautėsi keistai. Kaip poniai Klėj jos namas nebegalėjo likti 
toks pat, taip ir jo gyvenimas atrodė sutrikdytas. Nuo tada, kai iš 
čia išvyko, jis nužudė žmogų - pasaulis toks kreivas ir neteisingas. 

Temstant parvažiavo namo, ir Aleksą paguldė į jo lovą. Brolis 
gulėjo užsimerkęs, veidas liudijo neapsakomą malonumą. 

Sūnui paklydėliui Sara gamino valgyti. Davė keptos vištienos 
su bulvių ir morkų koše. Vos baigus vakarieniauti, Ilguoju taku 
atskubėjo Liliana, nešina troškiniu. 

— Daugiau nebebadausi! — pabučiavusi ir pasveikinusi grįžus, 
pareiškė ji Aleksui. Dar pridūrė, kad Reičelė turėjo pasilikti su vai- 
kais, bet aplankysianti iš ryto. 

Šamanas juos paliko pasikalbėti — motina su Liliana sėdėjo, 
kėdes kuo arčiau pristūmusios prie Alekso lovos. Jis patraukė prie 
Oldeno trobelės. Užėjęs Oldeną rado miegantį. Dvokė nevalytu 
viskiu. Šamanas tyliai išėjo ir pasuko Ilguoju taku. Ištryptas, pas- 
kui sušalęs sniegas kai kur buvo slidus. Pasiekęs Geigerių namus, 
pro langą pamatė svetainėje prie židinio skaitančią Reičelę. Išgir- 
dus jį beldžiant į langą, jai iš rankų iškrito knyga. 

Jie bučiavosi taip, lyg kuris būtų besirengęs mirti. Paėmusi už 
rankos, Reičelė nusivedė aukštyn į savo kambarį. Vaikai miegojo 
gretimame kambaryje, brolis Lajonelis tvarte taisė pakinktus, bet 
kurią akimirką galėjo grįžti motina, bet jie pasimylėjo ant Reičelės 
lovos nenusirengę, meiliai ir ryžtingai, kupini begalinio dėkingu- 
mo vienas kitam. 

Žingsniuojant taku atgal, pasaulis jau buvo atsitiesęs ir išsi- 
lyginęs. 

ALEKSO PAVARDĖ 


ŠAMANUI DILGTELĖJO ŠIRDĮ, IŠVYDUS, KAIP OLDENAS VAIKŠTI- 
nėja po ūkį. Jo kaklas ir pečiai buvo nelankstūs — išvykdamas to 
dar nebuvo pastebėjęs — veidas sustingęs lyg kantrybę išreiškianti 
kaukė net ir tuomet, kai drebulys pasmarkėdavo. Oldenas viską 
darė lėtai ir apgalvotai, tarsi žmogus, judantis po vandeniu. 

Bet mąstė aiškiai. Radęs Šamaną priestate prie tvarto, įteikė 
dėžutę su stiklu priekyje Robo Džėjaus skalpeliui ir naują chirur- 
ginį peilį, kurį pagaminti prašė Šamanas. Pasisodinęs šalia, Olde- 
nas pateikė trumpą ataskaitą, kaip ūkis išgyveno žiemą — kiek gy- 
vulių dabar, kiek liko pašaro, ko tikėtis iš pavasarinio ėriavimosi. 

— Liepiau Dagui prinešti sausų malkų į cukraus namelį: kai tik, 
orams liepus, ims tekėti sula, virsime sirupą. 

— Puiku, — pagyrė Šamanas. Pagaliau ryžęsis atlikti nemalonų 
reikalą, lyg tarp kitko užsiminė Oldenui paprašęs Dago Penfildo su- 
rasti kokį gerą darbininką, kuris padėtų, atėjus pavasario darbams. 

Oldenas lėtai linktelėjo. Ilgai krenkštė ir kosėjo, paskui rūpes- 
tingai nusispjovė. 

— Aš jau nebe toks guvus kaip kadaise, - pasakė, lyg praneš- 
damas naujieną. 

— Na, šį pavasarį arti gali kiti. Ukvedžiui nebūtina griebtis sun- 
kių darbų, tegu jaunikliai mankština raumenis, — tarė Šamanas, ir 
Oldenas, dar kartą linktelėjęs, išėjo iš priestato. Šamanas matė, kad 
jis ilgokai judinasi, lyg žmogus, susiruošęs šlapintis ir niekaip nesu- 
laukiantis srovelės. Tačiau pajudėjus atrodė, kad kojos pačios kruta 
vienoda sparta, o visas Oldenas, jų nešamas, tik keliauja kartu. 

Šamanui buvo smagu vėl grįžus prie praktikos. Kad ir kaip rū- 
pakeisti negalėjo. Kelias savaites jis darbavosi iš visų jėgų, ėmėsi 
atidėtų operacijų ir kasdien aplankydavo gerokai daugiau pacien- 
tų negu anksčiau. 

Jam užsukus į vienuolyną, motina Miriama Feročija šiltai 
pasisveikino ir, tyliai džiaugdamasi, išklausė, kaip sekėsi Aleksui 
grįžti. Ir pati turėjo naujienų. 

— Arkivyskupija praneša, kad išankstinė mūsų sąmata patvir- 
tinta, ir prašo toliau rūpintis ligoninės statyba. 

Pateiktus planus nagrinėjo pats vyskupas. Jiems pritarė, bet 
nesiūlė ligoninės statyti šalia vienuolyno. 

— Jis sako, kad vienuolynas įsikūręs nuošaliai, tolokai nuo upės 
ir pagrindinių kelių. Tad turime ieškoti tinkamesnės vietos. 

Atsigręžusi iš už savo kėdės ištraukė dvi sunkias gelsvas plytas 
ir padavė Šamanui. 

— Kaip atrodo? 

Plytos buvo kietos ir, rodos, net suskambo, dunkstelėjus vieną 
į kitą. 

— Ne kažin ką išmanau apie plytas, bet turbūt puikios. 

— Sienos iš jų bus lyg tvirtovės, — didžiavosi vienuolyno vy- 
resnioji. — Vasarą ligoninėje bus vėsu, o žiemą šilta. Tai klinkerio 
plytos, jos tokios tankios, kad nesugeria vandens. Ir jų galima gau- 
ti čia pat, toks Rosvelas aptiko daug molio ir šalia pasistatė plytų 
degimo krosnį. Jau yra prigaminęs tiek, kad galima pradėti statyti, 
ir pridarys, kiek reikia. Jis sako: jei pageidautume tamsesnės spal- 
vos, jas aprūkytų dūmais. 

Šamanas plytas pakilnojo — tvirtos, tarsi rankose laikytų pa- 
čias ligoninės sienas. 

— Man atrodo, šita spalva itin tinkama. 

— Ir aš taip manau, - atsiliepė motina Miriama Feročija, ir juodu 
patenkinti nusišypsojo vienas kitam lyg vaikai, pasidaliję skanėstą. 


Vėlai vakare Šamanas sėdėjo virtuvėje ir su motina gėrė kavą. 

— Aš papasakojau Aleksui apie jo... ryšį su Niku Holdenu, - 
pasakė ji. 

— Ir ką jis? 

Sara gūžtelėjo pečiais. 

— Tik... išklausė, — ji blankiai šyptelėjo. - Pareiškė, kad jam ne 
itin svarbu, kas jo tėvas — Nikas ar negyvas nusikaltėlis. 

Valandėlę motina tylėjo, paskui vėl atsigręžė į Šamaną, ir buvo 
matyti, kad jaudinasi. 

— Tėvas Blekmeris iš Holdeno Perkėlos išvyksta. Davenporto 
baptistų bažnyčios pastorius pakviestas į Čikagą, ir tenykštė ben- 
druomenė katedrą pasiūlė Lusianui. 

— Užjaučiu. Žinau, kaip tu jį vertini. O bažnyčiai čia vėl reikės 
ieškoti dvasininko. 

— Šamanai, — tarė motina, — Lusianas paprašė vykti su juo. 
Pasiūlė tekėti. 

Šamanas paėmė jos ranką. Pirštai buvo šalti. 

— Ir ką nori daryti? 

— Po jo žmonos mirties mes labai... suartėjome. Kai tapau naš- 
le, jis man buvo lyg stiprybės bokštas, — ji stipriai suspaudė Šama- 
nui ranką. — Aš be galo mylėjau tavo tėvą. Ir visada mylėsiu. 

— Žinau. 

— Po kelių savaičių bus metai nuo jo mirties. Pyksi ant manęs, 
jeigu dar kartą ištekėsiu? 

Šamanas pakilo ir priėjo prie motinos. 

— Esu tokia moteris, kuriai reikia būti žmona. 

— Noriu, kad būtum laiminga, - pasakė Šamanas ir apkabino. 

Motina išsisuko iš jo glėbio ir atsilošė, kad jis matytų jos lūpas. 

— Pasakiau Lusianui, kad galėsime susituokti tik tada, kai 
Aleksui manęs nebereikės. 

— Mama, jam bus kur kas geriau, kai apie jį nešokinėsi. 

— Iš tiesų? 

— Taip. 

Jos veidas nušvito. Šamanui net kvapą užgniaužė, išvydus, ko- 
kia ji galėjo būti graži jaunystėje. 

— Ačiū, brangusis Šamanai! Pasakysiu Lusianui, — tarė motina. 


Alekso bigė gražiai gijo. Juo nuolat nenuilsdamos rūpino- 
si motina ir bažnyčios ponios. Jis priaugo svorio, buvęs kaulėtas 
kūnas pamažu artėjo prie ankstesnio pavidalo, bet veidą šypsena 
nušviesdavo retai, akis dažniau temdydavo šešėliai. 

Toks Volesas Rok Ailende jau garsėjo kaip dirbtinių galūnių 
gamintojas, ir Aleksas po ilgų įkalbinėjimų sutiko, kad Šamanas 
jį tenai nuvežtų. Voleso dirbtuvės sienas puošė stulbinama drož- 
tų plaštakų, pėdų, kojų ir rankų kolekcija. Meistras buvo apkūnus 
ir apvalainas, tokie paprastai laikomi geraširdžiais linksmuoliais, 
bet jis buvo nusiteikęs labai rimtai. Daugiau kaip valandą matavo, 
liepdamas Aleksui stovėti ir sėdėti, išsitiesti ir pavaikščioti, su- 
lenkti iš pradžių vieną kelį, paskui abu, atsiklaupti, o tada atsigulti 
tarsi susiruošus miegoti. Galų gale pasiimti dirbtinės kojos Vole- 
sas liepė atvykti po šešių savaičių. 

Aleksas buvo tik vienas iš daugybės grįžusių luošių. Nuvykęs į 
miestą, Šamanas juos — buvusius kareivius, sužalotus ne tik kūnu, 
bet ir dvasia —- matė visur. 

Senas tėvo draugas Stivenas Hjumas grįžo, mūšio lauke prie 
Viksbergo užsitarnavęs generolo žvaigždę, bet, praėjus trims die- 
noms po paaukštinimo, kulka pataikė į dešinę alkūnę ir nutraukė 
nervus. Galūnės neprarado, bet ranka liko lyg negyva, ir Hjumas 
ją nešiojo parišęs juodu raiščiu lyg nuolat lūžusią. 

Prieš du mėnesius iki jam grįžtant mirė garbusis Danielis P. 
Alanas, Ilinojaus apygardos teismo teisėjas, ir gubernatorius jo 
vieton paskyrė didvyriškąjį generolą. Teisėjas Hjumas jau nagri- 
nėjo bylas. Šamanas matė, kad kai kurie buvę kareiviai iš karto 
įsitraukia į kasdienį gyvenimą, o kiti, kamuojami įvairių bėdų, nie- 
kaip neatsigauna. 

Jis visada tarėsi su Aleksu, kai tik reikėdavo ką nors spręsti dėl 
ūkio reikalų. Samdomų darbininkų trūko, bet Dagas Penfildas rado 
Bilį Edvardsą, anksčiau dirbusį avių ūkyje Ajovoje. Su juo pasikal- 
bėjęs, Šamanas įsitikino, kad tas vyras tvirtas, nesibaido darbo, be 
to, apie jį gerai atsiliepė Džordžas Klaiburnas. Šamanas pasiteiravo 
Alekso, gal šis irgi norėtų pasikalbėti su naujuoju samdiniu. 

— Ne, nenoriu. 

— Gal būtų geriau, jei pasikalbėtum? Juk, šiaip ar taip, tas žmo- 
gus bus tavo darbininkas, kai vėl imsiesi tvarkyti ūkį. 

— Greičiausiai neūkininkausiu. 

— Tikrai? 

— Gal verčiau dirbsiu su tavimi. Galėčiau būti tavo ausys, kaip 
tas vyrukas Sinsinačio ligoninėje, apie kurį pasakojai. 

Šamanas nusišypsojo. 

— Nuolatinės ausys man nebūtinos. Kai tik prireikia, kieno nors 
ausis visada galiu pasiskolinti. O jei rimtai, ką norėtum veikti? 

— Dar nelabai žinau. 

— Turi laiko apsispręsti, - tarė Šamanas, džiaugdamasis, kad 
tą klausimą galima atidėti. 


Bilis Edvardsas buvo geras darbininkas, bet nedirbdamas ga- 
lėjo kalbėti neužsičiaupdamas: aptardavo žemės kokybę ir avių 
veisles, javų kainas ir geležinkelio privalumus. Bet kartą prabilo 
apie į Ajovą sugrįžusius indėnus, ir Šamanas sukluso. 

— Kaip čia taip — sugrįžo? 

— Ten jie visokie — ir saukai, ir meskvokiai. Pasitraukė iš rezer- 
vacijos Kanzase ir grįžo į Ajovą. 

Kaip Makva-ikvos būrys, pagalvojo Šamanas. 

-— Kaip jiems ten einasi? Apylinkės žmonės jų nepuldinėja? 

Edvardsas pasikasė galvą. | 

— Ne. Tiesą sakant, niekas neturi teisės. Šitie indėnai gudrūs, 
jie nusipirko savo pačių žemę, tad viskas teisėta. Mokėjo tikrais 
amerikietiškais pinigais, — jis plačiai nusišypsojo. - Suprantama, 
prastesnės už jų nupirktą Žemę — tas geltonuojančias dirvas — tur- 
būt nerasi visoje valstijoje. Bet jau pasistatė trobelių, keli laukai 
apsėti javais. Tikras mažutis miestelis. Vadina Tama — girdėjau, 
toks ir vieno vado vardas. 

— Kur tas indėnų miestelis? 

— Maždaug už šimto mylių į vakarus nuo Davenporto. Ir šiek 
tiek į šiaurę. 

Šamanas turėjo tenai nuvykti. 


Po kelių dienų apie saukus ir meskvokius Ajovoje jis vengė 
klausti Jungtinių Valstijų komisaro indėnų reikalams. Į Koulų ūkį 
nauja gražia karieta su vežiku atvažiavo Nikas Holdenas. Ir Sa- 
rai, ir Šamanui dėkojant už pagalbą, Holdenas kalbėjo mandagiai, 
draugiškai, tačiau buvo aišku, kad atvažiavo aplankyti Alekso. 

Alekso kambaryje, atsisėdęs prie jo lovos, praleido visą rytą. 
Šamanas, vidurdienį baigęs darbus ambulatorijoje, nustebo, išvy- 
dęs, kaip Nikas su vežiku Aleksui padeda įsitaisyti karietoje. 

Jie grįžo vakarop. Nikas su vežiku Aleksui padėjo pasiekti 
namą, mandagiai visiems palinkėjo malonaus vakaro ir išvažiavo. 

Apie tai, ką veikė dieną, Aleksas daug nešnekėjo. 

— Važinėjomės po apylinkes. Kalbėjomės, — šyptelėjo. - Tie- 
są sakant, jis kalbėjo, o aš klausiau. Anos Vaili svetainėje smagiai 
papietavome, — gūžtelėjo pečiais. Bet atrodė susimąstęs ir, tokios 
veiklios dienos nuvargintas, miegoti gulė anksti. 

Kitą rytą Nikas su karieta vėl pasirodė. Šį kartą Aleksą nusive- 
žė į Rok Ailendą, ir vakare Aleksas pasakojo apie prašmatnius jų 
pietus bei vakarienę viešbutyje. 

Trečią dieną nusigavo į Davenportą. Namo Aleksas grįžo 
anksčiau negu anas dienas, ir Šamanas nugirdo, kaip Nikui palin- 
kėjo malonios kelionės į Vašingtoną. 

— Jei galima, norėčiau palaikyti ryšį, - tarė Nikas. 

— Be abejo, pone. 

Vakare, Šamanui susiruošus miegoti ir užlipus viršun, Aleksas 
pasikvietė į savo kambarį. 

— Nikas nori mane atsiimti. 

— Atsiimti? 

Aleksas linktelėjo. 

— Atvažiavęs čionai pirmą dieną, pasakojo, kad prezidentas 
Linkolnas pasiūlė atsistatydinti, nes norįs paskirti kažką kitą. Nikas 
sako — jam jau laikas grįžti čionai gyventi nuolat. Vesti nenorįs, bet 
pageidautų turėti sūnų. Sakė visada žinojęs, kad esąs mano tėvas. 
Tris dienas važinėjome visur, apžiūrinėjome jo nuosavybę. Be to, jis 
turi pelningą pieštukų fabriką vakarų Pensilvanijoje ir dar nežinia 
ką. Nori, kad būčiau jo įpėdinis ir pakeisčiau pavardę į Holdeno. 

Šamanas nuliūdo, paskui net pyktelėjo. 

— Ką gi, minėjai, kad ūkininkauti nenori. 

— Nikui pasakiau: kas mano tėvas — neabejoju. Mano tėvas 
tas, kuris nė nemirktelėjęs taikstėsi su mano siautuliais ir jaunys- 
tės nesąmonėmis, kuris mane mylėjo ir auklėjo. Pasakiau: mano 
pavardė — Koulas. 

Šamanas spustelėjo broliui petį. Nieko neatsakė, tik linktelėjo. 
Paskui pabučiavo į skruostą ir nuėjo miegoti. 


Tą dieną, kai buvo sutarta atsiimti dirbtinę koją, jie vėl nu- 
važiavo į dirbtuvę. Volesas pėdą išdrožė dailiai, kad būtų galima 

užmauti kojinę ir batą. Bigei įstatyti įduba puikiai tiko, tą galūnę 
prie kojos odiniais dirželiais pritvirtino aukščiau ir žemiau kelio. 

Vos tik uždėtos dirbtinės kojos Aleksas negalėjo pakęsti. Pra- 
dėjus vaikščioti, baisiai skaudėjo. 

— Bigė dar labai jautri, - paaiškino Volesas. - Juo daugiau ne- 
šiosite koją, juo greičiau bigės oda suragės. Skausmas netrukus 
pranyks. 

Jie sumokėjo meistrui ir parsivežė koją. Bet Aleksas ją įkišo į 
koridoriaus spintą ir nešioti vengė, o vaikščiodamas klibinkščia- 
vo, ramstydamasis Džimio Džo belaisvių stovykloje sumeistrautu 
ramentu. 


Kovo viduryje Bilis Edvardsas vieną rytą kieme prie tvarto 
norėjo apgręžti rąstų prikrautą vežimą, tempiamą iš jaunojo 
Miulerio pasiskolintų jaučių kinkinio. Oldenas, pasirėmęs lazda, 
stovėjo už vežimo ir susipainiojusiam Edvardsui garsiai nurodi- 
nėjo, ką daryti. 

— Dabar atgal! Varyk atgal! 

Bilis taip ir darė. Jei Oldenas liepė stumti vežimą atgal, atrodė 
savaime suprantama, kad senis pasitrauks. Prieš metus Oldenas 
būtų žengtelėjęs į šalį, ir nieko nebūtų įvykę, bet dabar, nors protas 
liepė atsitraukti, liga trukdė šiai žiniai laiku pasiekti kojas. Vežimo 
gale styrantis rąstas jam smogė į dešinę krūtinės pusę lyg mūrą 
trupinantis taranas. Nusviestas kelias pėdas, suglebęs Oldenas 
liko gulėti ant purvino sniego. 

Bilis įpuolė į ambulatoriją, kur Šamanas kaip tik apžiūrėjo 
naujakurę Molę Tornvel - nėščia ji atvyko iš tolimojo Meino. 

— Oldenas... Man atrodo, užmušiau jį, - drebėjo Bilis. 

Oldeną įnešė ir paguldė virtuvėje ant stalo. Šamanas perkirpo 

Išblyškęs Aleksas iš savo kambario antrame aukšte šiaip ne 
taip nušokavo laiptais. Jis klausiamai pažvelgė į Šamaną. 

— Jam lūžę keli šonkauliai. Jo trobelė slaugyti netinkama. Pa- 
guldysiu svečių kambaryje, o pats vėl įsikursiu mūsų kambaryje 
su tavimi. 


Biliu neša Oldeną aukštyn ir guldo į lovą. 

Šiek tiek vėliau Aleksui galų gale pasitaikė proga tapti Šamano 
ausimis. Jis įdėmiai klausėsi garsų Oldeno krūtinėje ir pasakojo, 
ką išgirdęs. 

— Jis pasveiks? 

— Nežinau, — atsakė Šamanas. — Plaučiai, rodos, nepažeisti. 
Stipriam ir sveikam žmogui lūžę šonkauliai — nieko baisaus. Bet 
jo amžius... dar ir liga... 

Aleksas linktelėjo. 

— Sėdėsiu čia ir slaugysiu. 

— Tikrai? Galiu paprašyti motinos Miriamos, kad atsiųstų vie- 
nuolių. 

— Ne, norėčiau pats, - atsiliepė Aleksas. — Juk turiu daugybę 
laiko. 


Tad, be juo pasikliaujančių pacientų, Šamanas ir namie turėjo 
jo dėmesio reikalingus žmones. Savo ligonius užjausdavo ir nuo- 
širdžiai jais rūpindavosi, bet greitai suprato, kad prižiūrėti namiš- 
kius nėra tas pats, kaip gydyti svetimus. Kasdienė jų slauga ir prie- 
žiūra kėlė ypatingą įtampą ir reikalavo daug jėgų. Skubant vakare 
namo, šešėliai buvo vis ilgesni ir tamsesni. 

Tačiau pasitaikydavo ir šviesių akimirkų. Vieną popietę Džo- 
šua ir Hetė vieni atėjo aplankyti Šamano ir labai nudžiugino. Jie 
pirmą kartą vieni išsirengė Ilguoju taku, todėl buvo nusiteikę la- 
bai oriai ir rimtai. Šamano pasiteiravo, ar šis rastų laiko su jais 
pažaisti. Labai vertindamas tokį dėmesį ir pasitikėjimą, Šamanas 
visą valandą klaidžiojo su vaikais po mišką, apžiūrinėjo pirmąsias 
rugiagėles ir sekė aiškiais elnio pėdsakais. 


Oldeną kamavo stiprūs skausmai. Šamanas skyrė morfino, ta- 
čiau Oldenui visokį skausmą geriausiai slopino „ugninis vanduo“. 

— Gerai, duok jam viskio, — pasakė Šamanas Aleksui, — bet su 
saiku. Ar aišku? 

Aleksas linktelėjo ir nurodymą vykdė. Svečių kambaryje pas- 
klido Oldenui būdingas viskio kvapas, bet jo gaudavo tik dvi unci- 
jas vidudienį ir dvi uncijas vakare. 

Kartais, slaugant Oldeną, Aleksą pavaduodavo Sara ar Liliana. 
Vieną vakarą pareigas perėmė Šamanas. Jis sėdėjo prie lovos ir 

skaitė iš Sinsinačio atsiųstą chirurgijos žurnalą. Oldenas vartėsi, 
tai užsnūsdamas, tai nubusdamas iš neramaus miego. Pusiau per 
miegus kažką murmėjo, kalbėjosi tik su jam vienam matomais 
žmonėmis, ginčijosi su Dagu Penfildu dėl ūkio reikalų, keikė ėriu- 
kų tykančius plėšrūnus. Šamanas tyrinėjo seną raukšlių išvagotą 
veidą, pavargusias akis, stambią raudoną nosį plaukuotomis šner- 
vėmis ir mąstė, koks Oldenas buvo anksčiau — stiprus ir greitas, 
smarkus kovotojas, Koulų berniukus išmokęs kumščiuotis. 

Oldenas aprimo ir giliau įmigo. Šamanas baigė straipsnį apie 
vaikų kaulų lūžius ir pradėjo skaityti apie kataraktą, bet pakėlė 
akis ir Oldeną išvydo trumpą nuskaidrėjimo akimirką - jis žvelgė 
ramiai, aiškiomis ir įdėmiomis akimis. 

— Nemaniau, kad jis stengsis jus nužudyti, —- tarė Oldenas. — 
Galvojau, tik pagąsdins. 

VĖL APSIGYVENĘ VIENAME KAMBARYJE, ŠAMANAS SU ALEKSU 
pasijuto lyg vaikystėje. Kartą auštant nebemiegodamas, Aleksas 
uždegė lempą ir pasakojo, kaip aplinkui aidi pavasarinė gamta — 
nuostabios paukščių trelės, nekantriai čiurlenantys upeliai, vėl, 
kaip ir kasmet, skubantys į jūrą, riaumojanti upės srovė, retkarčiais 
viena į kitą atsitrenkiančios ir dūžtančios milžiniškos ledo lytys. 

Bet gamta Šamanui tuo metu nerūpėjo. Jis mąstė apie žmogų 
ir jo prigimtį, prisimindavo vieną kitą smulkmeną, lygindavo ats- 
kirus įvykius, ir staiga tos dalys pradėjo dėstytis į prasmingą pa- 
veikslą. Ne kartą jis kėlėsi nakties tamsoje ir basas tipeno šaltomis 
grindimis per tylius namus pavartyti tėvo dienoraščių. 
susižavėjęs, bet ir kupinas šalto, sau netikėto budrumo. Kartais į 
senąjį samdinį pažvelgdavo taip, lyg regėtų pirmą kartą. 

Oldenas snūduriuodamas tebesiblaškė. Bet vieną vakarą Alek- 
sas, paklausęs stetoskopu, išplėtė akis. 

— Atsirado naujas garsas... tarsi dvi plaukų sruogas trintum 
tarp pirštų. 

Šamanas suprato. 

— Tie garsai vadinami karkalais. 

— Ką jie reiškia? 

— Kažkas negerai su plaučiais, - atsakė Šamanas. 


Balandžio 9 dieną Sara Koul ir Lusianas Blekmeris susituo- 
kė Holdeno Perkėlos Pirmųjų baptistų bažnyčioje. Apeigas vedė 

tėvas Gregoris Bušmanas, kurio katedrą Davenporte Lusianas 
turėjo perimti. Sara vilkėjo savo gražiausią pilkąją suknelę, Lilia- 
nos dar papuoštą apykakle ir rankogaliais, kuriems baltus nėri- 
nius Reičelė baigė tik vakare. 

Tėvo Bušmano kalba buvo graži, jis akivaizdžiai džiaugėsi, su- 
tuokdamas pastorių, savo brolį Kristuje. Aleksas Šamanui sakė, 
kad Lusianas savąją pasižadėjimo dalį paskelbė tvirtu dvasininko 
balsu, o Sara kalbėjo negarsiai ir virpėdama. Ceremonijai pasibai- 
gus, jie atsigręžė, ir Šamanas pamatė, kad po trumpu šydu motina 
šypsosi. 

Po santuokos apeigų bendruomenė persikėlė į Koulų sodybą. 
Dauguma į šventę atėjo, nešini uždengtomis lėkštėmis, bet Sara ir 
Alma Šrioder visą savaitę virė, o Liliana kepė. Žmonės vis valgė, ir 
Sara neslėpė, kokia ji laiminga. 

— Visai neliko kumpių ir dešrų. Tau teks daug skersti šį pava- 
sarį, - pasakė ji Dagui Penfildui. 

— Su malonumu, ponia Blekmer, - galantiškai atsiliepė Dagas, 
pirmasis kreipęsis į ją ta pavarde. 

Išėjus paskutiniams svečiams, Sara pasiėmė jau suruoštą ke- 
lioninį krepšį ir pabučiavo sūnus. Lusianas brikele ją nuvežė į kle- 
boniją, iš kur po kelių dienų abu turėjo iškeliauti į Davenportą. 

Netrukus Aleksas koridoriaus spintoje susirado dirbtinę koją. 
Neprašydamas pagalbos, prisitaisė. Šamanas įsitaisė kabinete, 
apsikrovęs medicininiais žurnalais. Maždaug kas minutę Aleksas 
prakaukšėdavo ties atviromis durimis, netvirtai žygiuodamas per 
visą koridorių. Šamanas jautė, kaip stukteli į grindis per aukštai 
ar, priešingai — per žemai iškelta koja. Įsivaizdavo, kokį skausmą 
broliui sukelia kiekvienas žingsnis. 

Jam įėjus į miegamąjį, Aleksas jau kietai miegojo. Dirbtinė 
koja, dar apauta kojine ir batu, stovėjo ant grindų šalia dešinio 
Alekso bato, tarsi pagaliau atsidūrusi savo vietoje. 


Ryte Aleksas su dirbtine koja nuvažiavo į bažnyčią — tai buvo 
jo dovana Saros vestuvėms. Broliai lankyti bažnyčios nemėgo, bet 
motina iš anksto prašė ateiti tą sekmadienį kaip į dalį jos santuo- 
kos apeigų. Ji negalėjo atitraukti akių nuo savo pirmagimio, kai 
jis žingsniavo taku iki klauptų pirmoje eilėje, skirtoje pastoriaus 

šeimai. Aleksas ėjo, pasiramsčiuodamas uosio lazdele, kurią Ro- 
bas Džėjus anksčiau skolindavo pacientams. Dirbtinę koją kartais 
truputį vilkdamas, kartais keldamas per aukštai, nesvirduliuoda- 
mas ir negriūdamas nuėjo iki pat Saros vietos. 

bendruomenės pamaldoms. Atėjo laikas sakyti pamokslą, ir jis 
pradėjo nuo padėkos tiems, kurie kartu šventė jo santuokos įža- 
dus. Kalbėjo, kad Dievas jį atvedė į Holdeno Perkėlą, o dabar Die- 
vas veda toliau, ir dėkojo tiems, kurių dėka ganytojo veikla jam 
tapo tokia prasminga. 

Pastorius kaip tik rengėsi minėti vardus žmonių, padėjusių 
darbuotis Viešpaties garbei, kai pro pravirus fasado langus pra- 
dėjo skverbtis visokie garsai. Iš pradžių ataidėjo neaiškūs, bet vis 
smarkėjantys džiugūs šūksniai. Suspiegė moteris, kažkas kimiai 
kelis kartus riktelėjo. Didžiojoje gatvėje iššovė, netrukus šaudė iš- 
tisos papliūpos. 

Staiga atsivėrė bažnyčios durys, įžengė Polas Viljamsas. Nu- 
skubėjęs prie pastoriaus, skubomis ėmė šnibždėti. 

— Broliai ir seserys, - prabilo Lusianas; regis, jam buvo sunku 
kalbėti, - Rok Ailende ką tik gauta telegrama... Robertas Li su ka- 
riuomene vakar pasidavė generolui Grantui. 

Bendruomenė suūžė. Kai kas atsistojo. Šamanas pastebėjo, 
kaip brolis užsimerkęs atsilošė. 

— Šamanai, ką tai reiškia? — paklausė motina. 

— Mama, tai reiškia — viskas, karas pagaliau baigėsi, — atsakė 
Šamanas. 


Kitas keturias dienas Šamanui atrodė, kad, kur tik nueidavo, 
žmones rasdavo apgirtusius nuo taikos ir vilties. Net sunkūs li- 
goniai šypsojosi ir kalbėjo apie artėjančius geresnius laikus, visi 
juokėsi ir džiūgavo, bet ir sielvartavo, nes kiekvienas buvo ko nors 
netekęs. 

Ketvirtadienį aplankęs ligonius ir grįžęs namo, Aleksą rado 
apimtą ir vilties, ir nerimo, nes Oldenas atrodė nekaip. Gulėjo at- 
simerkęs ir sąmoningas. Bet Aleksas sakė, kad karkalai krūtinėje 
kur kas garsesni. 

— Atrodo karštas. 

— Oldenai, ar nori valgyti? - paklausė Aleksas. Oldenas žvilg- 
telėjo į jį, bet nieko neatsakė. Šamano paprašytas, Aleksas Oldeną 
pasodino, apramstė pagalvėmis, tada maitino sultiniu, bet sekėsi 
sunkiai: Oldenas drebėjo smarkiau. Jau daug dienų jis gaudavo 
tik košės arba sultinio, nes Šamanas bijojo, kad maisto neįkvėptų 
į plaučius. 

Tiesą sakant, Šamanas nelabai turėjo vaistų, kurie Oldenui 
būtų davę naudos. Į kibirą verdančio vandens įpylęs terpentino, 
antklodę pavertė palapine, dengiančia kibirą ir Oldeno veidą. Ol- 
denas ilgai alsavo garais ir galų gale taip užsikosėjo, kad Šamanas 
tą kibirą išnešė ir daugiau tokio gydymo nebekartojo. 


Su liūdesiu sumišęs tos savaitės džiaugsmas penktadienį po 
pietų virto siaubu. Išjojęs į Didžiąją gatvę, Šamanas suprato, kad 
įvyko kažkas siaubinga. Žmonės stoviniavo būreliais ir kalbėjosi. 
Ana Vaili, atsirėmusi į savo užeigos namų prieangio stulpą, verkė. 
Simeonas Kovanas, Dorotės Bernham-Kovan vyras, sėdėjo ant 
vežimo pasostės prisimerkęs, stambiu suskirdusiu nykščiu ir smi- 
liumi suspaudęs lūpas. 

— Kas atsitiko? — paklausė jo Šamanas, beveik neabejodamas, 
kad taika žlugo. 

— Abrahamas Linkolnas negyvas. Kažkoks prakeiktas aktorius 
vakar vakare jį nušovė Vašingtone, teatre. 

Šamanas negalėjo patikėti tokia naujiena, bet, nušokęs žemėn, 
iš visų pusių girdėjo tvirtinant tą patį. Nors niekas nežinojo smul- 
kmenų, buvo aišku, kad tai tiesa, ir jis, parjojęs namo, apie tuos 
baisius įvykius papasakojo broliui. 

— Jo vietoje bus viceprezidentas, — tarė Aleksas. 

— Be abejo, Endriu Džonsonas tikriausiai jau prisaikdintas. 

Tylėdami ilgai sėdėjo svetainėje. 

— Vargšė mūsų šalis, — pagaliau išspaudė Šamanas. Atrodė, kad 
Amerika - tarsi koks ligonis, likęs gyvas po ilgos ir sunkios kovos 
su baisiausia neganda, bet staiga nusiritęs nuo uolos į prarają. 


Slinko pilkos dienos. Lankydamas ligonius, matė paniurusius 
veidus. Kas vakarą skambėjo bažnyčios varpas. Šamanas padėjo 
Aleksui užsėsti ant Trudės, ir Aleksas išjojo — pirmą kartą raitas 

nuo tada, kai pateko į nelaisvę. Grįžęs pasakojo Šamanui, kad var- 
po dūžiai sklinda toli prerijose — liūdnas ir vienišas garsas laukų 
platybėje. 

Sėdėdamas šalia Oldeno lovos gerokai po vidurnakčio, Šama- 
nas pakėlė akis nuo skaitomo puslapio ir pamatė, kad senis į jį žiūri. 

— Ko nors nori, Oldenai? 

Jis vos pastebimai papurtė galvą. Šamanas palinko arčiau. 

— Oldenai, prisimeni, kaip kartą tėvas išėjo iš tvarto, ir kažkas 
jam šovė į galvą? O tu ieškojai miške ir nieko neradai? 

Oldeno akys žvelgė nemirksėdamos. 

— Tu šovei į mano tėvą. 

Oldenas lyžtelėjo lūpas. 

— ... šoviau taip, kad nepataikyčiau... pagąsdinti norėjau... kad 
tylėtų. 

— Nori vandens? 

Oldenas neatsakė. Paskui prabilo: 

— Kaip sužinojai? 

— Sirgdamas vis pasakydavai vieną kitą žodį, ir klausydamas 
daug ką supratau. Tarkim, mane raginai važiuoti į Čikagą ir susi- 
rasti Deividą Gudnou. Žinojai, kad jis beviltiškai išprotėjęs ir ne- 
bekalba. Ir nieko negalėsiu sužinoti. 

— Ką dar žinai? 

— Žinau, kad esi čia įsivėlęs. Ir ne šiaip įsivėlęs, tiesiog prasme- 
gęs iki kaklo. 

Oldenas vėl vos linktelėjo. 

— Ašjos nežudžiau. Aš... 

Oldeną supurtė ilgas ir baisus kosulio priepuolis, Šamanas 
ištiesė jam dubenį, ir jis išspjovė gumulą pilkų, rausvo atspalvio 
gleivių. Liovęsis kosėti, gulėjo užsimerkęs, pabalęs ir išsekęs. 

— Oldenai, kodėl pasakei Korfui, kur iškeliavau? 

— Tu vis nenorėjai nurimti. Smarkiai juos išgąsdinai Čikagoje. 
Kitą dieną, tau išvažiavus, Korfas pas mane atsiuntė žmogų. Pasa- 
kiau, kur iškeliavai. Maniau, jis tik pakalbės su tavimi, pagąsdins. 
Taip, kaip gąsdino mane. 

Jis alsavo švokšdamas. Šamano galvoje sukosi klausimų spie- 
čius, bet žinojo, kokia sunki Oldeno būklė. Tad sėdėjo, kamuoja- 
mas pykčio, visiškai nederančio su jo duota priesaika. Galų gale 

jo užsimerkęs, nuolat krečiamas drebulio ir retkarčiais atsikosė- 
damas krauju. 


Beveik po pusvalandžio Oldenas prabilo pats. 

— Aš čia buvau Amerikiečių partijos vadovas... Tą rytą talki- 
nau Gruberiui, skerdžiau gyvulius. Baigiau anksčiau, turėjau su 
tais trimis susitikti. Mūsų miške. Kai nuėjau, jie jau... turėjo tą mo- 
terį. Ji tik gulėjo ten, girdėjo, kaip kalbuosi su jais. Pradėjau rėkti, 
sakiau, kaip aš dabar čia pasiliksiu? Kalbėjau, kad jie dings, o man 
dėl tos indėnės bus labai blogai. Korfas netarė nė žodžio. Tik stvė- 
rė peilį ir nudūrė ją. 

Tą akimirką Šamanas nepajėgė ko nors klausti. Tik drebėjo, 
kunkuliuodamas iš pykčio. Norėjo klykti lyg vaikas. 

— Jie tik įspėjo, kad neplepėčiau, ir nujojo. Grįžau namo, į dėžę 
įsimečiau kelis daiktus. Pamaniau, reikia bėgti... tik nežinojau, kur. 
Bet kai ją rado, į mane niekas nekreipė dėmesio ir net nieko ne- 
klausinėjo. 

— Net palaidoti ją padėjai, menkysta tu, - iškošė Šamanas. Ne- 
susilaikė. Oldeną pasiekė turbūt ne žodžiai, bet balsas. Jis užsi- 
merkė ir prapliupo kosėti. Šį kartą kosulys nenustojo. 

Šamanas išėjo atsinešti chinino ir gysločių šaknų arbatos, ta- 
čiau, mėginant ją sugirdyti, Oldenas paspringo ir viską išpurškė 
ant savęs — sušlapino naktinius marškinius, ir reikėjo pervilkti. 


Po kelių valandų Šamanas sėdėjo ir mąstė, kokį Oldeną pažino 
per visą gyvenimą. Nagingas meistras, gaminęs meškeres ir pa- 
čiūžas, žinovas, išmokęs juos medžioti ir žvejoti. Irzlus girtuoklis. 

Melagis. Prievartavimo ir žmogžudystės bendrininkas. 

Atsistojęs kilstelėjo lempą Oldenui prie veido. 

— Oldenai, paklausyk! Kokiu peiliu Korfas ją nudūrė? Oldenai, 
koks ten buvo ginklas? 

Tačiau akių vokai nekrustelėjo. Oldenas Kimbelas nė men- 
kiausiu ženklu neparodė girdėjęs Šamano balsą. 


Paryčiais liesdamas Oldeną, jautė, kad karštligė stiprėja. Ol- 
denas gulėjo be sąmonės. Atsikosėdavo šleikščiais skrepliais, jų 

rausva spalva vis ryškėjo. Šamanas prispaudė pirštus prie riešo, ir 
pulsas tarsi puolė nuo jo bėgti. 108 dūžiai per minutę. 

Jis nurengė Oldeną ir ėmė šluostyti alkoholiu suvilgyta kempi- 

— Dieve, atrodo baisiai. Jam skauda? 

— Nemanau, kad ką nors dar jaučia. 

Viską papasakoti Aleksui buvo sunku, o šiam — dar sunkiau 
išklausyti. Bet Šamanas nepraleido nieko. 

Aleksas ilgai dirbo su Oldenu sunkius ir purvinus ūkio darbus, 
šimtus kartų girdėjo jo pamokymus įvairiausiais reikalais ir klio- 
vėsi juo, ieškodamas atramos tuo metu, kai jautėsi neturįs tikrojo 
tėvo ir maištavo prieš tėvišką Robo Džėjaus valdžią. Šamanas ži- 
nojo, kad Aleksas Oldeną mylėjo. 

— Praneši policijai? — regis, ramiai paklausė Aleksas. Tik brolis 
galėjo nujausti, koks jis sutrikęs. 

— Nėra prasmės. Jis serga plaučių uždegimu, liga spartėja. 

— Jis miršta? 

Šamanas linktelėjo. 

— Džiaugiuosi jo paties labui, - atsiliepė Aleksas. 


Susėdę jie svarstė, ar įmanoma pranešti kokiems giminai- 
čiams. Nė vienas nežinojo, kur ieškoti mormonės žmonos ir vai- 
kų, Oldeno paliktų dar prieš stojant dirbti Robui Džėjui. 

Šamanas pasiūlė broliui apieškoti Oldeno trobelę, ir Aleksas 
išėjo. Grįžęs papurtė galvą. 

— Trys buteliai viskio, dvi meškerės, šautuvas. Pakinktai, ku- 
riuos anksčiau taisė. Nešvarūs skalbiniai. Ir dar štai kas, - ranko- 
je laikė popieriaus lapą. — Kai kurių apylinkės žmonių pavardės. 
Man atrodo, tai miestelio Amerikiečių partijos narių sąrašas. 

Šamanas jo nepaėmė. 

— Geriau sudegink. 

— Tikrai? 

Jis linktelėjo. 

— Čia gyvensiu dar daug metų ir juos gydysiu. Įžengdamas į 
jų namus, esu jų gydytojas ir nenoriu žinoti, kurie čia Nieko Ne- 
žinantieji. 

Aleksas linktelėjo ir įsikišo popierių į kišenę. 

Šamanas nusiuntė Bilį Edvardsą į vienuolyną perduoti pavar- 
džių kelių pacientų, kuriuos reikėtų apžiūrėti namie, ir paprašė 
motinos Miriamos Feročijos jais pasirūpinti, kol bus išvykęs. OL- 
denas mirė prašvitus, jam miegant. Kai atsibudo, Aleksas Oldenui 
jau buvo užmerkęs akis, nuprausęs ir apvilkęs švarius drabužius. 

Sužinoję atėjo Dagas su Biliu. Valandėlę pastovėję prie lovos, 
abu nuėjo į tvartą gaminti karsto. 

— Čia, ūkyje, jo nelaidosiu, — tarė Šamanas. 

Aleksas patylėjo, bet paskui linktelėjo. 

— Galime nugabenti į Novu. Manau, tarp tenykščių mormonų 
dar tebėra jo draugų. 

Karstą vežimu nugabeno į Rok Ailendą ir įkėlė į laivą. Koulai 
atsisėdo netoliese ant dėžės su noragais. Tą dieną, traukiniui su 
Abrahamo Linkolno palaikais pajudėjus į ilgą ir lėtą kelionę vaka- 
rų pusėn, samdinio kūnas plaukė pasroviui Misisipe. 

Atvykus į Novu, karstą iškrovė garlaivių prieplaukoje. Aleksas 
liko laukti prie jo, o Šamanas užėjo į sandėlį ir raštvedžiui Perliui 
Robinsonui išdėstė, kokiu reikalu atvyko. 

— Oldenas Kimbelas? Nepažįstu. Jei norite jį čia laidoti, turite 
gauti ponios Bidamon leidimą. Palaukite. Eisiu jos paklausti. 

Netrukus grįžo. Pranašo Džozefo Smito našlė pažinojo Olde- 
ną Kimbelą — buvęs mormonas, anksčiau gyvenęs Novu ir galįs 
būti palaidotas kapinėse. 

Mažutės kapinės buvo toliau nuo pakrantės. Upės nebuvo ma- 
tyti, aplinkui augo medžiai, kažkieno įgudusi dalgį laikyti ranka pri- 
duobę, o Perlis Robinsonas, bendruomenės vyresnysis, vis tįstant 
popiečio šešėliams, tebeskaitė iš begalinės Mormono knygos. 

Paskui Šamanas sutvarkė reikalus. Laidotuvės kainavo septy- 
nis dolerius, iš jų pusketvirto — kapo sklypas. 

— Dar už dvidešimt dolerių pasirūpinčiau, kad būtų pastatytas 
dailus akmuo. 

— Gerai, - skubiai pasakė Aleksas. 

— Kada jis gimęs? 

Aleksas papurtė galvą. 

— Nežinome. Tegu išraižo — „Oldenas Kimbelas, miręs 1865 
metais“. 

— Klausykite, apačioje dar liepčiau prirašyti „Šventasis“. 
Bet Šamanas pakėlė į jį akis ir papurtė galvą: 
— Tik vardas, pavardė ir metai. 


Perlis Robinsonas pranešė, kad laivas netrukus pasirodys. Jis 
iškėlė raudoną vėliavą, kad laivas priartėtų, ir netrukus, saulei 
kruvinu dangumi leidžiantis Ajovos pusėn, jie jau sėdėjo krėsluo- 
se denyje. 

— Kodėl jis susidėjo su Nieko Nežinančiaisiais? - galų gale pa- 
klausė Šamanas. 

Aleksas atsiliepė, kad jo tai nėmaž nenustebino. 

— Jis visada gyveno pritvinkęs neapykantos. Jautė kartėlį dėl 
daugelio dalykų. Ne kartą man sakė, kad jo tėvas gimė Amerikoje 
ir mirė, būdamas samdinys Vermonte, o jis taip pat mirsiąs dirb- 
damas kitiems. Niršo matydamas, kaip svetimšaliai įsitaiso valdyti 
didelius ūkius. 

— Kas gi jam kliudė? Tė būtų padėjęs jam įsigyti ką nors sava. 

— Kažkas jį graužė viduje. Visus tuos metus apie jį galvojome ge- 
riau, negu jis apie save, - tarė Aleksas. - Nenuostabu, kad gėrė. Tik 
pagalvok, kaip tas vargšas senis turėjo gyventi su savo paslaptimis. 

Šamanas palingavo galvą. 

— Galvodamas apie jį, visada prisiminsiu, kad slapta jis šaipė- 
si iš Tė. Ir kad žmogui, kurį žinojo esant žudiką, papasakojo, kur 
mane rasti. 

— Bet, tai sužinojęs, vis tiek juo rūpinaisi, - pastebėjo Aleksas. 

— Taip, žinoma... - karčiai atsiliepė Šamanas. — Tiesą sakant, 
antrą kartą gyvenime norėjau užmušti žmogų. 

— Bet neužmušei. Priešingai, stengeisi išgelbėti. — Jis atsisuko 
į Šamaną: — Elmairos stovykloje rūpinausi palapinės vyrais. Jiems 
susirgus, įsivaizduodavau, ką darytų Tė, ir darydavau tą patį. Jau- 
čiausi laimingas. 

Šamanas linktelėjo. 

— Kaip manai, ar galėčiau tapti gydytoju? 

Šamanas apstulbo. Prieš atsakydamas gerokai pamąstė. Paskui 
pasakė: 

— Aleksai, greičiausiai galėtum. 

— Nesu toks linkęs į mokslus kaip tu. 

— Esi gabus, tik nedrįsti sau prisipažinti. Ir mokykloje nepersi- 
stengei. Bet jei dabar susiimtum, neabejoju, kad sugebėtum. Gali 
būti mano mokiniu. 

— Norėčiau dirbti su tavimi, kol pasirengsiu iš chemijos, ana- 
tomijos ir kitų dalykų, kurie, tavo nuomone, būtų reikalingi. Bet 
noriu mokytis medicinos mokykloje - taip, kaip tu ir Tė. Vykčiau į 
Rytus. Gal stočiau mokytis pas Tė draugą daktarą Holmsą. 

— Klausyk, tu jau viską suplanavęs! Jau seniai apie tai mąstai. 

— Taigi. Ir dar niekada taip nebijojau, - tarė Aleksas, ir juodu 
pirmą kartą per daugelį dienų nusišypsojo. 

ŠEIMOS DOVANOS 


PAKELIUI Iš NOVU JIE UŽSUKO Į DAVENPORTĄ IR MOTINĄ RADO 
vienišą ir nusiminusią, sėdinčią tarp neišpakuotų dėžių ir skrynių 
mažutėje mūrinėje klebonijoje šalia baptistų bažnyčios. Lusianas 
akys paraudusios. 

— Mama, kažkas negerai? 

— Ne. Lusianas — nepaprastai malonus žmogus, ir mes labai 
mylime vienas kitą. Noriu čia gyventi, bet... viskas taip pasikeitė. 
Man baugu, sunku apsiprasti, kartais galutinai sutrinku. 

Tačiau labai džiaugėsi pamačiusi sūnus. 

Išgirdusi apie Oldeną, Sara vėl apsiverkė. Ir, regis, negalėjo su- 
sitvardyti. 

— Verkiu ir dėl Oldeno, ir dėl to, kad jaučiuosi kalta, - ramin- 
dama sūnų, kalbėjo ji. - Niekada nemėgau Makva-ikvos, negra- 
žiai su ja elgiausi. Bet... 

— Man atrodo, žinau, kaip tave pralinksminti, — tarė Aleksas. 
Čiupęs dėžes, ėmė kraustyti iš jų daiktus, tuoj pat prisidėjo ir Ša- 
manas. Sara nusišluostė akis ir puolė visko tvarkyti. 

— Juk nežinote, kur ką dėti! 

Dėliodamas daiktus, Aleksas pasakojo nusprendęs mokytis 
medicinos, ir Sara atsiliepė su pagarbiu džiaugsmu: 

— Robas Džėjus būtų labai džiaugęsis. 

Ji aprodė savo nedidelius namus. Baldai buvo prasti, bet ir tų 
pačių nepakako. 

— Tikriausiai prašysiu Lusiano kai kuriuos išgabenti į daržinę, 
o tada atsivešime vieną kitą mano daiktą iš Holdeno Perkėlos. 

Ji išvirė kavos ir papjaustė obuolių pyrago, kurį kepė viena 
„jos“ bažnyčios moterų. Valgant Šamanas, apvertęs seną sąskaitą, 
brūkštelėjo kelis skaičius. 

— Ką ten darai? — pasidomėjo Sara. 

— Man šovė į galvą viena mintis, - pažvelgė į juos, nežinoda- 
mas, nuo ko pradėti, o paskui paklausė tiesiai: - Kaip jums atrodo, 
o jeigu naujajai ligoninei paaukotume ketvirtį vieno mūsų sklypo? 

Aleksas, šakute pasmeigęs gabaliuką pyrago, jau kėlė prie bur- 
nos, bet šakutė sustingo ore, o jis kažką pasakė. Šamanas ranka 
stumtelėjo šakutę žemyn, kad matytų brolio burną. 

— Šešioliktąją viso ūkio dalį? — perklausė Aleksas. 

— Apskaičiavau: jei skirtume tiek žemės, ligoninė galėtų turėti 
ne dvidešimt penkias, o trisdešimt lovų. 

— Šamanai, bet... dvidešimt akrų? 

— Bandą sumažinome. Ūkiui dar liks labai daug žemės, net jei 
kada nors vėl sugalvotume avių laikyti daugiau. 

Motina suraukė kaktą. 

— Bet ligoninė neturėtų būti per arti namo. 

Šamanas giliai įkvėpė. 

— Namas stovi kaip tik toje dalyje, kurią skirčiau ligoninei. Ši 
galėtų turėti savo prieplauką ir patogų susisiekimą su pagrindi- 
niu keliu. 

Motina su Aleksu žvelgė tylėdami. 

— Tu dabar gyvensi čia, — tarė jai Šamanas. — Reičelei ir vai- 
kams ketinu pastatyti naują namą. O tu, - jis atsigręžė į Aleksą, — 
dar daug metų mokysiesi ir gyvensi kitur. Mūsų name įrengčiau ti- 
krą kliniką, kur lengviau sergantys, gydymo ligoninėje nereikalingi 
pacientai galėtų patekti pas gydytoją. Ten būtų daugiau apžiūrų 
kambarių, laukiamųjų. Galbūt ligoninės raštinė ir vaistinė. Ją ga- 
lėtume pavadinti Memorialine Roberto Džadsono Koulo klinika. 

— Išties nuostabu! — pritarė Sara, ir, pažvelgęs jai į akis, Šama- 
nas suprato — motiną jau galutinai įtikino. 

Aleksas linktelėjo. 

— Tikrai sutinki? 

— Taip, - tarė Aleksas. 

Jau buvo vėlus vakaras, kai jie išėjo iš klebonijos ir keltu pasie- 
kė kitą Misisipės krantą. Pasiėmus arklį ir vežimą iš arklidės Rok 

Ailende, visiškai sutemo, bet kelią abu puikiai pažino, tad keliavo 
tamsoje. Į Holdeno Perkėlą grįžo tokiu metu, kai Šamanui nebūtų 
atėję į galvą užsukti į Šventojo Pranciškaus Ksavero vienuolyną. Jis 
nujautė tą naktį neužmigsiąs ir į vienuolyną eisiąs iš pat ryto, nes 
nekantravo viską papasakoti motinai Miriamai Feročijai. 


Po penkių dienų keturi matininkai, nešini teodolitais ir plieni- 
nėmis matavimo juostomis, žingsniavo per ligoninei skirtą sklypą. 
Visame krašte tarp upių architekto nebuvo, bet iš visų statytojų 
geriausią vardą turėjo Oskaras Eriksonas iš Rok Ailendo. Šamanas 
su motina Miriama Feročija jį aplankė ir ilgai šnekėjosi. Erikso- 
nas buvo pastatęs miesto rotušę ir kelias bažnyčias, bet daugiau- 
sia rentė gyvenamuosius namus ir parduotuves. Proga statyti li- 
goninę jam pasitaikė pirmą kartą, todėl įdėmiai klausė, ką kalbėjo 
Šamanas ir vienuolyno vyresnioji. Patyrinėję statytojo eskizus, jie 
suprato radę tinkamą žmogų. 

Eriksonas pradėjo nuo sklypo planavimo ir pasiūlė, kur ver- 
tėtų nutiesti takus ir kelius. Takas nuo garlaivių prieplaukos iki 
namo vedė per Oldeno trobelę. 

— Su Biliu verčiau nugriaukite ir rąstus supjaukite malkoms, — 
liepė Šamanas Dagui Penfildui, ir darbininkai negaišdami ėmėsi ją 
ardyti. Pirmam Eriksono statybininkų būriui atvykus ruošti ligo- 
ninės statybos aikštelės, trobelės nebebuvo nė pėdsako. 

Popiet Šamanas, pasikinkęs Bosą, brikele riedėjo lankyti ligo- 
nių. Priešais išdygo samdytas kinkinys iš Rok Ailendo arklidžių. 
Šalia vežiko sėdėjo kažkoks vyras, ir Šamanas prasilenkdamas pa- 
mojavo. Bet staiga suvokęs, kas tas keleivis, staigiai apgręžė Bosą 
ir nulėkė jų vytis. 

Prilėkęs pamojo vežikui sustoti ir tuoj pat nušoko žemėn. 

— Džėjau! - šūktelėjo. 

Džeisonas Geigeris taip pat išlipo. Atrodė sulysęs; nenuosta- 
bu, kad buvo sunku iš karto atpažinti. 

— Šamanas? — suabejojo jis. - Dieve mano, iš tiesų! 

Lagamino Džėjus neturėjo, tik raišteliu suveržtą drobinį krep- 
šį, kurį Šamanas tuoj pat permetė į savo brikelę. 

Džėjus patogiau įsitaisė ant sėdynės ir, regis, siurbte siurbė 
vaizdus. 

— Visko labai pasiilgau, — jis žvilgtelėjo į medicininį krepšį. — 
Liliana rašė, kad tapai gydytoju. Negaliu apsakyti, kaip didžiavausi 
išgirdęs. Tavo tėvas būtų tikriausiai... 

Jis nutilo. Paskui vėl prabilo: 

— Tavo tėvas man buvo artimesnis už mano brolius. 

— Jis visada labai džiaugėsi jūsų draugyste. 

Geigeris linktelėjo. 

— Žino, kad grįžtate? 

— Ne. Pats sužinojau vos prieš kelias dienas. Sąjungos kariuo- 
menė užėmė mano ligoninę, atvyko jų medikai ir pareiškė, kad 
galime traukti namo. Apsivilkau civilius drabužius ir sėdau į trau- 
kinį. Atvažiavus iki Vašingtono, kažkas pasakė, kad Kapitolijaus 
rotondoje pašarvotas Linkolnas, tad nuėjau tenai. Tokios minios 
dar nebuvau matęs. Eilėje stovėjau visą dieną. 

— Matėte jo kūną? 

— Vos kelias akimirkas. Atrodė nepaprastai orus. Norėjosi 
stabtelėti, ką nors jam pasakyti, bet visus varė tolyn. Pagalvojau: 
jei kas nors minioje pastebėtų pilką uniformą mano krepšyje, bū- 
čiau sudraskytas į gabalus, — jis atsiduso. - Linkolnas būtų užgy- 
dęs žaizdas. Dabar, bijau, turintieji valdžią pasinaudos jo nužudy- 
mu ir pietiečius sutrins į miltus. 

Džėjus nutilo, nes arklį ir brikelę Šamanas jau nukreipė nuo 
kelio į Geigerių namus. Jis pasuko prie šoninių durų, pro kurias 
vaikščioja namiškiai. 

— Užeisi? — paklausė Džėjus. Šamanas nusišypsojęs papurtė 
galvą. Jis palaukė, kol Džėjus pasiėmė iš brikelės krepšį ir sustingu- 
siomis kojomis užlipo laiptais. Tai buvo jo namai, tad žengė vidun 
nesibeldęs. Šamanas tyliai pliaukštelėjo liežuviu Bosui ir nuvažiavo. 


Kitą dieną Šamanas priėmė visus pacientus ambulatorijoje ir 
tik tada Ilguoju taku nužingsniavo į Geigerių sodybą. Pabeldus į 
priekines duris, atvėrė Džeisonas, ir Šamanui pakako tik išvysti jo 
veidą, kad suprastų — Reičelė su tėvu jau pasikalbėjo. 

— Užeik. 

— Ačiū, Džėjau! 

Ne itin padėjo ir tai, kad abu vaikai iš tų poros žodžių pažino 
Šamano balsą ir tuoj pat atkūrė iš virtuvės. Džošua įsikibo į vieną 

koją, Hetė nusitvėrė kitos. Iš paskos atskubėjusi Liliana pasisvei- 
kindama linktelėjo ir, stvėrusi garsiai besipiktinančius vaikus, nu- 
sivedė į virtuvę. 

Džėjus pirmas pasuko į svetainę ir mostelėjo į ašutinį krėslą. 
Šamanas klusniai atsisėdo. 

— Anūkai manęs bijo. 

— Jie dar nepripratę. Liliana su Reičele nuolat apie jus kalbė- 
davo. Senelis tą, Zayde aną. Netrukus supras, kad čia ir yra tas 
puikusis senelis, ir viskas bus gerai. 

Šamanui toptelėjo, kad dabartinėmis aplinkybėmis Džėjui 
Geigeriui galbūt visiškai nepatinka klausyti tokių globėjiškų sam- 
protavimų apie jo anūkus, todėl pokalbį nukreipė. 

— Kur Reičelė? 

— Išėjo pasivaikščioti. Ji... šiek tiek prislėgta. 

— Papasakojo apie mane? 

Džeisonas linktelėjo. 

— Mylėjau ją visą gyvenimą. Ačiū Dievui, esu jau ne berniu- 
kas... Džėjau, suprantu, kas jus baugina. 

— Ne, Šamanai! Prašau neįsižeisti, bet niekada nesuprasi. Tų 
vaikų gyslomis teka aukščiausiųjų šventikų kraujas. Jie turi užaug- 
ti žydais. 

— Jie tokie ir užaugs. Daug apie tai kalbėjome. Reičelė neatsisa- 
kys savo tikėjimo. Džošua ir Hetę galite mokyti taip, kaip mokėte 
jų motiną. Su jais hebrajų kalbos norėčiau pramokti ir aš. Jau šiek 
tiek mokiausi koledže. 

— Pakeisi tikėjimą? 

— Ne... tiesą sakant, svarstau tapti kvakeriu. 

Geigeris tylėjo. 

— Jeigu su šeima gyventumėte kur nors užsidarę vien su sa- 
viškiais, galbūt galėtumėte tikėtis, kad vaikai ras sau tokias poras, 
kurios atitinka jūsų norus. Bet jūs pats išvedėte juos į pasaulį. 

— Taip, pripažįstu. Dabar privalau vesti atgal. 

Šamanas papurtė galvą. 

— Jie neis. Nes nebegali. 

Džėjaus veido išraiška nepasikeitė. 

— Mudu su Reičele susituoksime. O jeigu ją mirtinai skaudin- 
site, dangstydami veidrodžius ir kalbėdami maldas mirusiesiems, 

paprašysiu, kad pasiimtų vaikus ir keliautų su manimi į labai toli- 
mus kraštus. 

Ir išsigando, prisiminęs, koks Geigeris gali būti ūmus, bet 
Džėjus linktelėjo. 

— Šįryt ji man sakė, kad išvažiuotų. 

— Vakar sakėte, kad mano tėvas jums širdyje artimesnis už 
brolius. Žinau — mylite jo šeimą. Nejaugi negalime mylėti vieni 
kitų tokių, kokie esame? 

Džeisonas sėdėjo išbalęs. 

— Matyt, turime pamėginti, — tarė iš lėto. Paskui atsistojo ir 
ištiesė ranką. 

Nepaisydamas rankos, Šamanas jį stvėrė į glėbį. Ir pajuto, kaip 
Džeisono ranka kyla ir leidžiasi, maloniai plekšnodama per nugarą. 


Trečią balandžio savaitę į Ilinojų grįžo žiema. Smarkiai pa- 
šalo ir prisnigo. Šamanas nerimavo dėl persikų pumpurėlių. Sta- 
tybos aikštelėje darbai sustojo, bet jis su Eriksonu apėjo Koulų 
namus ir numatė, kur statytojas įrengs lentynas ir spintas įran- 
kiams. Abu džiaugėsi, kad, paverčiant klinika, namą pertvarkyti 
reikės labai nedaug. 

Snigti nustojus, bet šalčiui laikantis, Dagas Penfildas paskerdė 
pavasariui numatytų gyvulių — taip buvo žadėjęs Sarai. Eidamas 
pro už tvarto įrengtą skerdyklą, Šamanas pamatė tris paršus, už 
užpakalinių kojų pakabintus aukštai ant sijos. Pagalvojo, kad trijų 
per daug — Reičelei virtuvėje nereikės kumpių ar rūkytos sprandi- 
nės — ir nusišypsojo: kokios įdomios įvairovės jau pradeda rastis jo 
gyvenime. Paršams jau buvo nuleistas kraujas, jie kybojo išskrosti, 
nuplikyti verdančiu vandeniu ir nugremžti, švytintys balkšvai raus- 
va spalva. Staiga stambiose jų gerklės venose Šamanas pastebėjo 
tris vienodas mažas skylutes kraujui nuleisti ir sustojo lyg įbestas. 

Trikampės žaizdos - lygiai tokios pat, kaip paliktos slidžių laz- 
dų šviežiame sniege. 

Jų matuoti nevertėjo — Šamanas žinojo, kad šitos žaizdos — 
kaip tik to dydžio. 

Jis stovėjo sustingęs šalia paršų, bet, nešinas mėsai skirtu pjū- 
kleliu, atėjo Dagas. 

— Klausyk, kuo padarei šitas skyles? 

— Oldeno kiaulių smaigu, - nusišypsojo Dagas. - Labai juo- 
kinga! Kai pradėjau čia skersti, vis prašydavau Oldeno man tokį 
padaryti. Dažnai prašydavau. O jis vis žadėdavo. Sakydavo neabe- 
jojąs, kad kiaules nudurti kur kas geriau, negu pjauti gerklę. Sakė 
anksčiau turėjęs smaigą, bet pametęs. Man taip ir nepagamino. 
O paskui ardėme jo trobą, ir ten radau tą smaigą po grindimis. 
Matyt, jas taisė, pasidėjo šalia, paskui pamiršęs lentą įstatė atgal ir 
uždengė. Net galąsti beveik nereikėjo. 

Netrukus smaigą Šamanas laikė rankoje. Tai buvo įrankis, taip 
sugluminęs Barnį Makgovaną, kai šis Sinsinačio ligoninės patolo- 
gijos laboratorijoje mėgino jį įsivaizduoti vien iš pasakojimo apie 
Makvos žaizdas. Aštuoniolikos colių ilgio, rankena apvali ir lygi, 
patogi laikyti. Kaip Šamano tėvas ir spėjo, trikampiai ašmenys še- 
šis colius smailėja, tad kuo giliau sminga į audinius, tuo žaizda 
platesnė. Trys briaunos grėsmingai žvilgėjo liudydamos, koks aš- 
trus gali būti tas metalas. Oldenas visada mėgo gerą plieną. 

Šamanas regėjo, kaip kyla ir leidžiasi ranka. Kyla ir leidžiasi. 

Vienuolika kartų. 

Makva tikriausiai neklykė, gal nė neriktelėjo. Jis pats save tiki- 
no, kad ji tikriausiai jau tūnojo giliai savyje, kur skausmo nėra. Ir 
karštligiškai vylėsi, kad taip buvo. 

Palikęs Dagą darbuotis, jis, nešinas peiliu, pasuko Trumpuoju 
taku. Tą įrankį laikė prieš save, tarsi jis galėtų staiga virsti gyvate ir 
išsirietęs kirsti. Ėjo pro medžius, pro Makvos kapą ir Zedonoso-te 
griuvėsius. Priėjęs krantą, plačiai užsimojo ir sviedė. 

Peilis nuskriejo oru, ryškiuose saulės spinduliuose vartydamasis 
ir žybsėdamas tarsi kardas. Tačiau tai nebuvo stebuklingasis kalavi- 
jas: iš gelmių neišniro ranka, Dievo siųsta jį sugriebti ir nešti aukštai 
iškėlus. Ne - jis smigo į srovę giliausioje vietoje beveik be pėdsako, 
tik kelios bangelės nuraibuliavo. Šamanas žinojo: upė jo negrąžins, 
ir našta, slėgusi daugelį metų, — taip seniai, kad jos net nejautė, — 
nukrito nuo pečių ir pranyko tartum vėjo genamas pūkas. 

STATYBŲ PRADŽIA 


BALANDŽIO PABAIGOJE SNIEGO NEBELIKO NET ATOKIAUSIOSE 
vietose, kur paupio miškas skendėjo šešėliuose. Persikų viršūnėles 
pakando šalna, bet po pajuodusiais lapeliais jau radosi nauja gyvy- 
bė: išbrinkę žali pumpurėliai rengėsi žydėti. Gegužės 13 dieną, kai 
Koulų ūkyje buvo numatyta oficiali statybų pradžios ceremonija, 
pasitaikė švelnus oras. Po vidurdienio Rok Ailende iš traukinio iš- 
lipo Čikagos vyskupas, garbusis tėvas Džeimsas Duganas, lydimas 
trijų monsinjorų. 

Juos pasitiko motina Miriama Feročija su dviem samdytomis 
karietomis, ir svečius jos nuvežė pas Koulus. Ten jau rinkosi žmo- 
nės. Atvyko beveik visi apylinkės gydytojai; vienuolės slaugės ir 
kunigas, jų nuodėmklausys; miesto vyresnybė; politikai, tarp jų — 
ir Nikas Holdenas bei kongresmenas Džonas Kerlandas, nemažai 
gyventojų. Motina Miriama pasveikino tvirtu balsu, bet akcentas 
buvo ryškesnis — taip būdavo, kai jaudindavosi. Ji pristatė prelatus 
ir pakvietė vyskupą Duganą perskaityti maldą. 

Tada vienuolyno vyresnioji pristatė Šamaną, ir šis nuvedė sve- 
čius apžiūrėti sklypo. Buvo akivaizdu, kad vyskupui, apkūniam 
vyrui raudonu veidu ir didžiule kupeta žilų plaukų, patiko tai, ką 
išvydo. Priėjus ligoninės pastato vietą, senatorius Kerlandas tarė 
kelis žodžius apie tai, ką statoma ligoninė reiškia jo rinkėjams. 
Motina Miriama vyskupui Duganui padavė kastuvą, ir aukštasis 
dvasininkas kasė taip, lyg anksčiau šitai būtų daręs ne kartą. Tada 
kastuvą perėmė Miriama, paskui Šamanas, po jo — politikai ir dar 
keletas žmonių, kurie džiaugėsi, įsivaizduodami, kaip vėliau pa- 
sakos savo vaikams kasę pamatus Šventojo Pranciškaus ligoninei. 

Tada dalyviai nuėjo į vienuolyne surengtą priėmimą. Ten daug 
ką reikėjo apžiūrėti: sodą, avių ir ožkų bandas laukuose, tvartą, 
galų gale ir namą. 

Miriama Feročija turėjo išlaikyti pusiausvyrą, svetingai pa- 
gerbdama vyskupą ir nepasirodydama kaip švaistūnė. Ir ji puikiai 
susitvarkė — iš to, ką duoda ūkis, vienuolės iškepė mažyčių pyra- 
gėlių su varške ir juos dar karštus patiekė ant padėklų prie kavos ir 
arbatos. Viskas klostėsi kuo puikiausiai, bet Šamanui pasirodė, kad 
Miriama vis labiau nerimauja. Jis matė, kaip ji susimąsčiusi žiūri į 
Niką Holdeną, sėdintį minkštame krėsle netoli vyresniosios stalo. 

Holdenui atsistojus ir nuėjus, ji tarsi kažko laukė, žvilgčioda- 
ma į vyskupą Duganą. 

Šamanas su vyskupu jau buvo susipažinęs ir pakalbėjęs savo 
ūkyje. Tad dabar žengė artyn ir, nutaikęs akimirką, paklausė: 

— Jūsų Ekscelencija, gal pastebėjote man už nugaros didelį 
minkštą krėslą su raižyto medžio porankiais? 

Vyskupas suglumo. 

— "Taip, matau. 

— Jūsų Ekscelencija, tą krėslą vienuolės, keliaudamos čionai, 
gabeno vežimu per prerijas. Jį vadino vyskupo krėslu. Ir svajojo, 
kad gal kada nors jas aplankys vyskupas ir tuomet jis turės kur 
atsisėsti ir patogiai pailsėti. 

Vyskupas Duganas labai rimtai linktelėjo, bet jo akys sužibo: 

— Daktare Koulai, manau, toli eisite! 

Vyskupas buvo apdairus žmogus. Iš pradžių, priėjęs prie kon- 
gresmeno, pasikalbėjo, kokia ateitis dabar, karui pasibaigus, laukia 
kariuomenės kapelionų. Vėliau susirado Miriamą Feročiją. 

— Prisėskime, motinėle! Reikėtų pasikalbėti. 

Jis patraukė kėdę arčiau krėslo ir jame įsitaisė. Tiesiai sėdėdama 
ant kietos kėdės, motinėlė žvelgė į vyskupą ir matė, kaip jam tinka 
krėslas — sėdėjo, patogiai atsirėmęs nugara, beveik karališkai, ran- 
kas pasidėjęs ant raižytų porankių. Nešiodama pyragėlius, sesuo 
Meri Petra Selestina pastebėjo, kaip švyti vyresnioji. Ji susižvelgė 
su kavą pilstančia seserimi Meri Benedikta, ir abi nusišypsojo. 


Kitą rytą į Koulų ūkį vežimu atriedėjo šerifas su pavaduoto- 
ju. Jie atgabeno lavoną — stambią vidutinio amžiaus moterį ilgais 

rusvais nešvariais plaukais. Kas ji, šerifas nežinojo. Aptiko negyvą 
uždarame vežime su Haskinso parduotuvės užsakytais cukraus ir 
miltų maišais. 

— Tikriausiai pro vežimo galą įsiropštė Rok Ailende, bet niekas 
nežino, nei iš kur atsirado, nei kas ji tokia, - pasakė šerifas. Įnešė 
į priestatą, paguldė ant stalo ir išvažiavo. 

— Pradėsime anatomijos pamoką, — tarė Šamanas Aleksui. 

Ją reikėjo nurengti. Moteris buvo nešvari, ir Aleksas stebėjo, 
kaip Šamanas iš plaukų šukuoja glindas ir šapus. Paskui Oldeno 
pagamintu skalpeliu Šamanas Y pavidalo pjūviu atvėrė krūtinę. 
Padirbėjęs šonkaulių žirklėmis, pašalino krūtinkaulį. Ir pasakojo, 
ką randa, ką daro ir kodėl. Kilstelėjęs akis, pamatė, kad Aleksas iš 
paskutiniųjų tvardosi. 

— Nesvarbu, kad žmogaus kūnas nešvarus, jis - stebuklas, rei- 
kia žavėtis ir su juo elgtis pagarbiai. Mirusio žmogaus siela, arba 
dvasia - graikai ją vadina anemos — išeina. Žmonės nuo seno gin- 
čijasi, ar ji miršta, o gal kažkur iškeliauja, — jis nusišypsojo, prisi- 
minęs, kaip tą patį sakė ir jo tėvas, ir Barnis Makgovanas. Ir nepa- 
prastai patenkintas pagalvojo, jog dabar tą žinią perteikia jis. - Tė, 
studijuodamas mediciną, turėjo profesorių, kuris sakydavo, kad 
dvasia kūną palieka panašiai, kaip iš namų išsikraustantis žmogus. 
Jis sakė: su kūnu turime elgtis pagarbiai, nežeisdami jame gyvenu- 
sio Žmogaus orumo. 

Aleksas linktelėjo. Šamanas matė, kaip susidomėjęs jis palinko 
prie stalo. Stebint brolio rankas, Dičkio veidas ėmė atgauti įprastą 
spalvą. 


Džėjus pasisiūlė Aleksą mokyti chemijos ir farmakologijos. 
Tą popietę jie sėdėjo Koulų namo prieangyje ir kartojo cheminius 
elementus, o Šamanas, retkarčiais užsnūsdamas, netoliese skaitė 
žurnalą. Bet turėjo mesti knygas ir užmiršti galimybę pamiegoti, 
nes atvyko Nikas Holdenas. Šamanas matė, kad Aleksas su juo pa- 
sisveikino mandagiai, bet santūriai. 

Nikas atvažiavo atsisveikinti. Jis tebeėjo indėnų reikalų komi- 
saro pareigas, tad turėjo grįžti į Vašingtoną. 

— Vadinasi, prezidentas Džonsonas paprašė pasilikti? - paklau- 
sė Šamanas. 

— Tik laikinai. Įtaisys saviškį, galite neabejoti, - vyptelėjęs at- 
siliepė Nikas. Jis papasakojo, kad Vašingtonas ūžia nuo gandų, esą 
ankstesnis viceprezidentas turėjęs ryšių su prezidento Linkolno 
žudiku. — Sako, aptiktas Džonsonui adresuotas raštelis, pasirašy- 
tas Džono Vilkso Buto. Ir dar kalbama, kad žmogžudystės dieną 
Butas užėjo į viešbutį, kur gyvena Džonsonas, jo teiravosi, tačiau 
jam atsakę, kad Džonsono nėra. 

Šamanas nusistebėjo, kad Vašingtone žūva ne tik prezidentai, 
bet ir garbingas žmonių vardas. 

— Ką dėl tokių kalbų sako Džonsonas? 

— Nekreipia dėmesio. Elgiasi kaip tikras prezidentas ir svarsto, 
kaip finansuoti karo sukeltą deficitą. 

— Didžiausio deficito finansais užglaistyti niekaip nepavyks, — 
tarė Džėjus. — Žuvo ar sužeista milijonas vyrų. Ir žus daugiau, nes 
tebėra židinių, kur konfederatai dar nepasidavė. 

Visi nutilo — mąstė apie tokį baisų skaičių. 

— Kas būtų nutikę šaliai, jeigu nebūtų buvę karo? — staiga pa- 
klausė Aleksas. — Jeigu Linkolnas būtų leidęs pietiečiams ramiai 
pasitraukti? 

— Konfederacija būtų gyvavusi trumpai, - atsiliepė Džėjus. — 
Pietuose žmonės kliaujasi sava valstija, o į centrinę valdžią žiūri 
kreivai. Vos ne iš karto būtų prasidėję kivirčai. Konfederacija būtų 
subyrėjusi į mažesnes grupes, šios ilgainiui būtų dar išsiskaidžiu- 
sios, ir būtų likusios tik atskiros valstijos. Manau, visos valstijos, 
susigėdusios ir pažemintos, būtų pačios pasiprašiusios priimamos 
atgal į Sąjungą. 

— Keičiasi ir Sąjunga, — tarė Šamanas. — Amerikiečių partija 
pastaruosiuose rinkimuose beveik nieko nepešė. Amerikoje gimę 
kareiviai matė, kaip mūšyje žūsta jų draugai airiai, vokiečiai, skan- 
dinavai, ir jau nebenori klausyti fanatiškai užsispyrusių politikų. 
Čikagos „Daily Tribune“ sako, kad Nieko Nežinantiesiems - galas. 

— Ir ačiū Dievui, - pridūrė Aleksas. 

— Na, tai buvo tik viena politinė partija, - pridūrė Nikas. 

— Politinė partija, įpūtusi gyvybės kitoms, gerokai grėsmin- 
gesnėms grupėms, — tarė Džėjus. - Bet jaudintis neverta. Trys su 
puse milijono buvusių vergų jau sklinda po šalį, ieškodami darbo 
ir užsiėmimo. Atsiras naujų pavojingų, prieš juos nusistačiusių 
draugijų, o nariai bus tie patys. 

Nikas Holdenas sukruto važiuoti. 

— Beje, Geigeri, gal tavo žmonelė gavo kokią žinią iš garsiojo 
pusbrolio? 

— Komisare, manote, jums praneščiau, jei žinočiau, kur jis da- 
bar yra? — tyliai paklausė Džėjus. 

Holdenas tik kreivai šyptelėjo. 

Holdenas išgelbėjo Aleksui gyvybę, ir Šamanas jam buvo dė- 
kingas. Bet dėkingumas niekada nebūtų privertęs Niko pamėgti. 
Giliai širdyje Šamanas vylėsi, kad jo brolio tėvas — jaunas atskalū- 
nas Vilas Mosbis. 

Jam nekilo net menkiausios minties Niką kviesti į vestuves. 


Šamanas su Reičele susituokė 1865 metų gegužės 22 dieną 
Geigerių svetainėje, dalyvaujant tik jų šeimoms. Vestuvės buvo 
ne tokios, kokių norėjo vyresnieji. Sara siūlė sūnui: turint patėvį 
dvasininką, šeimos vienybei įtvirtinti būtų gražu, jei apeigas atlik- 
tų Lusianas. Džėjus įtikinėjo dukterį, kad žydė gali susituokti tik 
vadovaujant rabinui. 

Nei Reičelė, nei Šamanas nesiginčijo, bet juos sutuokė teisėjas 
Stivenas Hjumas. Vartyti lapus ar užrašus jis galėjo tik stovėdamas 
prie pulto, tad Šamanas jį pasiskolino iš bažnyčios — šią užduotį 
palengvino ta aplinkybė, kad naujojo pastoriaus dar nespėta pa- 
samdyti. 

Prieš teisėją jie stovėjo su vaikais. Džošua maža prakaituota 
rankele buvo įsikibęs Šamano smiliaus. Reičelė, apsivilkusi ves- 
tuvinę žydro brokato suknelę su plačia kreminės spalvos nėrinių 
apykakle, už rankos laikė Hetę. Hjumas buvo malonus žmogus, 
linkėjo daug gerų dalykų, ir tai neliko be atgarsio. Jaunuosius jam 
paskelbus vyru ir žmona ir ištarus „telydi jus ramybė ir džiaugs- 
mas“, Šamanui taip ir nutiko. Pasaulis tartum sustojo, sielą užliejo 
tokia banga, kokią jautė tik vieną kartą — kai pirmąsyk kaip gydy- 
tojas ėjo tuneliu tarp Poliklinikinės Sinsinačio medicinos moky- 
klos ir Pietvakarių Ohajo ligoninės. 

Šamanas manė, kad povestuvinės kelionės Reičelė norės į Či- 
kagą ar kokį kitą miestą, bet ji iš jo buvo girdėjusi, esą į Ajovą 
sugrįžo saukai ir meskvokiai, todėl, dideliam Šamano džiaugsmui, 
paklausė, ar jie negalėtų aplankyti indėnų. 

Atsargoms ir nakvynės reikmenims nešti jiems reikėjo dar vie- 
no gyvulio. Polas Viljamsas savo arklidėje turėjo stambų ramaus 
būdo palšą arklį, ir Šamanas jį išsinuomojo vienuolikai dienų. In- 
dėnų miestas Tama buvo maždaug už šimto mylių — gal po ketu- 
rias dienas pirmyn ir atgal ir pora dienų Tamoje. 

Vos susituokę po kelių valandų jie išjojo: Reičelė - ant Trudės, 
Šamanas — ant Boso ir dar vedė nešuliais apkrautą palšį, Viljamso 
pavadintą Ulisu, „bet visiškai neįžeidžiant generolo Granto“. 

Pasiekus Rok Ailendą, Šamanas būtų ten ir nakvojęs, bet jų 
ilgai kelionei skirti apdarai ne itin derėjo viešbučiui, tad Reičelė 
norėjo naktį praleisti prerijoje. Su arkliais persikėlė keltu ir nujojo 
bent dešimt mylių už Davenporto. 

Juodu keliavo siauru dulkėtu keliu tarp neaprėpiamų suarto 
juodžemio platybių, bet tarp įdirbtų laukų kai kur dar buvo matyti 
prerijos lopinėlių. Pamačiusi vieną su upeliu, Reičelė prijojo ar- 
čiau ir mostelėjo, atkreipdama Šamano dėmesį. 

— Gal apsistotume čia? 

— Paieškokime sodybos. 

Jojo dar mylią. Arčiau namų pieva virto lauku, kuriame ne- 
trukus turėjo žaliuoti kukurūzai. Prie tvarto lodamas arklių link 
puolė geltonas šuo. Ūkininkas krapštėsi prie plūgo: nauju varžtu 
tvirtino noragą. Šamanui paprašius leisti apsistoti prie upelio, įta- 
riai susiraukė. Šamanas tuoj pasisiūlė sumokėti, bet ūkininkas tik 
mostelėjo. 

— Kursite laužą? 

— Ketinau. Aplinkui viskas žaliuoja. 

— Taip, žinoma, ugnis nesiplės. Upelis švarus, galima gerti. Pa- 
ėjus aukštyn, yra sausuolių. 

Padėkoję nujojo į tą gerą vietą. Nubalnojo arklius ir nukėlė 
krovinius nuo Uliso. Šamanas keturis kartus suvaikščiojo malkų, 
o Reičelė įrengė stovyklavietę. Ištraukė seną bizono kailį, jos tėvo 
kadaise pirktą iš Akmeninio Šuns. Kai kur pro kuokštais išdilusius 
gaurus švietė ruda oda, bet patiesti ant žemės tiko. Iki vasaros dar 
buvo likęs mažiausiai mėnuo, tad tą kailį užklojo dviem iš Koulų 
vilnos austomis antklodėmis. 

Šamanas malkas sukrovė tarp kelių riedulių ir užkūrė laužą. Į 
puodą su šaltinio vandeniu įbėrė kavos ir pastatė virti. Susėdę ant 

balnų, valgė šaltus vestuvinės puotos likučius — rausvą riekelėmis 
pjaustytą ėrieną, keptas bulves, cukruotas morkas. Saldusis patie- 
kalas — baltas vestuvinis pyragas su viskio glajumi. Paskui sėdėjo 
prie ugnies ir gėrė juodą kavą. Sutemus pasirodė žvaigždės, virš 
lygių laukų iškilo mėnulio pjautuvas. 

Netrukus Reičelė ant žemės padėjo puodelį ir, susiradusi mui- 
lo, skepetaitę ir rankšluostį, išnyko tirštėjančioje tamsoje. 

Jie jau ne kartą mylėjosi, bet Šamanas svarstė, kodėl jam taip 
nejauku. Jis nusirengė, šiek tiek toliau prie upelio paskubomis nu- 
siprausė ir, Reičelei atbėgus, jau laukė po antklodėmis ant bizono 
kailio. Vandens vėsos atšaldyti kūnai netrukus sušilo. Šamanas 
spėjo, kad laužui Reičelė parinko tokią vietą, kur jų guolis nebūtų 
neapšviestas, bet jam tai nerūpėjo. Liko tik ji, jų rankos, lūpos, 
kūnai. Jie pirmą kartą pasimylėjo kaip vyras ir žmona, o paskui 
gulėjo ant nugaros, laikydamiesi už rankų. 

— Myliu tave, Reičele Koul! 

Jiems prieš akis plytėjo neaprėpiamas dangus lyg dubuo, den- 
giantis plokščią žemę. Neaukštai pakibusios žvaigždės atrodė di- 
džiulės ir ryškios. 

Netrukus dar kartą pasimylėjo. Baigus Reičelė pašoko ir nu- 
bėgo prie laužo. Iš jo ištraukė šakelę su žioruojančia žarija gale ir 
pasuko ore lyg vėjo malūnėlį, kad žarija suliepsnotų. Tada grįžo 
ir atsiklaupė taip arti, kad jis matė šiurpstančią odą tarp rusvų 
krūtų, deglo šviesoje lyg brangakmeniai tviskančias akis ir burną. 

— Ir aš tave myliu, Šamanai! 


Kitą dieną, jojant gilyn į Ajovą, sodybų pasitaikydavo vis re- 
čiau. Pusę mylios kelias vingiavo šalia kiaulidžių, ir smarvę tarsi 
galėjai lieste paliesti, bet toliau vėl plytėjo pievos, oras čia buvo 
grynas ir malonus. 

Vienu metu Reičelė sustingo balne ir kilstelėjo ranką. 

— Kas? 

— Girdžiu staugiant. Gal vilkas? 

Jo nuomone, staugė turbūt šuo. 

— Ūkininkai vilkus veikiausiai bus išmedžioję kaip ir pas mus. 
Vilkai pasitraukė su bizonais ir indėnais. 

— Gal grįšime išvydę bent vieną prerijų stebuklą, — atsiliepė 
Reičelė, - bizoną ar miškinę katę, o gal paskutinį Ajovos vilką. 

Jie prajojo kelis miestelius. Vidurdienį rado parduotuvę ir 
pietums suvalgė sūdytų sausainių, kietojo sūrio ir konservuotų 
persikų. 

— Vakar girdėjome, kad kareiviai suėmė Džefersoną Deivisą. 
Dabar jį laiko Virdžinijoje, Fort Monro, surakintą grandinėmis, — 
tarė krautuvininkas. Ir nusispjovė ant pjuvenomis pakreiktų grin- 
dų. —- Gal pakars tą šunsnukį! Prašau atleisti, ponia. 

Reičelė linktelėjo. Buvo sunku būti ponia, iš skardinės siur- 
biant paskutinius persikų sulčių lašus. 

— Gal pagavo ir jo valstybės sekretorių? Džudą Bendžaminą? 

— Tą žydą? Ne, kiek žinau, šito kol kas nesučiupo. 

— Gerai, — garsiai tarė Reičelė. 

Pasiėmę tuščias skardines, nes kelionėje galėjo praversti, išė- 
jo prie arklių. Jiems tolstant dulkėtu keliu, krautuvininkas stovėjo 
prieangyje ir žvelgė pavymui. 


Popiet, radę brastą, visiškai nesušlapę įveikė Sidarą, bet tuoj 
pat iki paskutinio siūlo permerkė staigus pavasario lietus. Jau be- 
veik sutemus pasitaikė sodyba, kurios daržinėje prisiglaudė. Ša- 
manui tai savaip net patiko, nes prisiminė tėvo dienoraštyje apra- 
šytą vestuvinę tėvų naktį. Atėjęs prašyti leisti pernakvoti, sodybos 
šeimininkui pasirodė visas peršlapęs, kad būtų įtikinamiau. Ūki- 
ninkas sutiko nedvejodamas. Jis vadinosi Viljamsas, bet ne Hol- 
deno Perkėlos arklidės savininko giminaitis. Šamanui grįžus, iš 
paskos atskubėjo ponia Viljams, nešina šviežia duona ir puse puo- 
do sočios pieniškos sriubos su morkomis, bulvėmis ir miežinėmis 
kruopomis. Ji išėjo taip skubiai, kad Šamanas su Reičele neabejo- 
jo - šeimininkė suprato, jog atvykėliai yra jaunavedžiai. 

Rytas išaušo giedras ir gerokai šiltesnis. Ankstyvą popietę jie 
prijojo Ajovos upę. Bilis Edvardsas Šamanui sakė, kad, keliaudami 
palei ją į šiaurės vakarus, rasią indėnus. Pakrantėse niekas negy- 
veno. Netrukus prijojo seklų užutėkį smėlėtu dugnu; vanduo buvo 
skaidrus. Sustojus ir pririšus arklius, Šamanas negaišdamas nusi- 
metė drabužius ir po akimirkos jau taškėsi vandenyje. 

— Eik šen! — ragino ir Reičelę. 

Ji nedrįso. Bet saulė kaitino, be to, atrodė, kad čia — nė gy- 
vos dvasios. Reičelė netrukus įlindo į krūmus ir nusivilko viską, 

išskyrus medvilninius apatinius marškinius. Pajutusi šaltą van- 
denį, spygtelėjo, ir valandėlę jie siautė lyg vaikai. Šlapi marškiniai 
Reičelei prilipo prie kūno, Šamanas mėgino ją prisitraukti, bet ji 
išsigando. 

— Kas nors tuoj gali pasirodyti! — ir spruko iš vandens. 

Apsivilkusi suknelę, marškinius pakabino džiūti ant šakos. Ša- 
manas krepšyje turėjo valą ir kabliukų, tad apsirengęs po nuvirtu- 
siu rąstu pasikasė sliekų, o meškere tapo išsilaužta rykštė. Paėjėjęs 
prieš srovę, rado gerą duburį, ir netrukus jau turėjo porą dėmėtųjų 
ešerių pO pusę svaro. 

Anksčiau, vidurdienį, jie jau valgė kietai virtų kiaušinių iš gau- 
sių Reičelės atsargų, o žuvys puikiai tiko vakarienei. Šamanas ne- 
gaišdamas jas išdarinėjo. 

— Verčiau iškepkime dabar, kad nesugestų. Šiltai suvyniosime 
ir palaikysime iki vakaro, — tarė ir sukūrė nedidelį laužą. 

Kol žuvys kepė, jis vėl apkabino Reičelę. Šį kartą žmona ne- 
buvo atsargi. Nerūpėjo, kad jo rankos, nors daug kartų plautos 
upės vandeniu ir šveistos smėliu, vis tiek kvepia žuvimi, o dabar — 
skaisti diena. Šamanas pakėlė suknelę, po kuria ji nieko nevilkėjo, 
ir saulės nutviekstoje pakrantėje nenusirengę mylėjosi ant šiltos 
žolės, jos ausyse nepaliaujamai skambant srovės nešamo vandens 
čiurlenimui. 

Netrukus, jai vartant žuvis, vingyje išniro plokščiadugnis lai- 
vas su trimis barzdotais, basais, mūvinčiais vien apdriskusias kel- 
nes, vyrais. Vienas tingiai mostelėjo pasisveikindamas. Šamanas 
jam taip pat pamojavo. 

Kai tik laivelis nutolo, Reičelė puolė prie džiūstančių apatinių 
marškinių — didžiulės baltos vėliavos, skelbiančios, ką jie ką tik 
veikė. Šamanas atsekė iš paskos, ir Reičelė atsigręžė. 

— Kas mums atsitiko? Kas atsitiko man? Kas gi aš esu? 

— Tu — Reičelė, — atsiliepė Šamanas apglėbdamas. Ištarė su 
tokiu pasitenkinimu, kad, jo bučiuojama, ji jau šypsojosi. 

ANKSTYVĄ PENKTOS DIENOS RYTĄ JIE PASIVIJO RAITELį. PRISI- 
artinęs paklausti kelio, Šamanas pastebėjo, kad vyras apsirengęs 
paprastai, bet joja geru arkliu ir sėdi brangiame balne. Jo plaukai 
buvo juodi ir ilgi, o oda - deginto molio spalvos. 

— Gal pasakytumėte, kuriuo keliu joti į Tamą? 

— Galiu ne tik pasakyti. Pats tenai keliauju. Tad, jei norite, jo- 
kite kartu. 

— Labai ačiū. 

Indėnas pasilenkė ir dar kažką pasakė, bet Šamanas papurtė 
galvą. 

— Jojant man sunku kalbėti. Turiu matyti jūsų burną. Esu kurčias. 

— Ak, štai kaip. 

— Bet mano žmonos klausa puiki, — tarė Šamanas ir nusišyp- 
sojo. Vyras irgi plačiai nusišypsojo ir, atsigręžęs į Reičelę, pridėjo 
ranką prie skrybėlės. Jie persimetė keliais žodžiais, bet toliau tą 
šiltą rytą jojo tylėdami. 

Pamatę gerą vandens telkinį, sustojo: arkliai atsigers ir parupš- 
nos žolės, o jie pramankštins kojas. Tada susipažino. 

Vyras paspaudė jiems rankas ir prisistatė esąs Čarlzas P. Kei- 
zeris. 

— Gyvenate Tamoje? 

— Ne, turiu ūkį už aštuonių mylių nuo čia. Esu potavatomis, 
bet mano šeima išmirė nuo karštligės, ir mane užaugino baltieji. 
Indėniškai net nesusišneku, moku tik kelis žodžius kikapu kalba. 
Buvau vedęs moterį, pusiau prancūzę, pusiau kikapu. 

Jis papasakojo kas kelerius metus į Tamą atkankąs kelioms 
dienoms. 

— Net ir nežinau, kodėl, - gūžtelėjęs nusišypsojo. - Gal raudo- 
nodį vis traukia prie tokių pačių. 

Šamanas linktelėjo. 

— Ko gero, mūsų gyvuliams ganytis jau gana? 

— Žinoma. Nereikia, kad persiėstų, — atsiliepė Keizeris, ir visi 
trys susirengė joti toliau. 


Įdienojus, Keizerio vedami, prijojo Tamą. Dar tolokai iki glau- 
džiu ratu susispietusių trobelių paskui juos sekė rudaakiai vaikai, 
ir skalydami bėgo šunys. 

Netrukus Keizeris davė ženklą sustoti, ir jie nulipo. 

— Pranešiu vadui, kad atvykome, — tarė ir užėjo į trobelę ne- 
toliese. Kai netrukus pasirodė su plačiapečiu vidutinio amžiaus 
raudonodžiu, aplink jau stovėjo nemažas būrelis. 

Pečiuitas vyras kažką pasakė, bet Šamanas iš jo lūpų nieko ne- 
išskaitė. Indėnas kalbėjo ne angliškai, bet paspaudė Šamano iš- 
tiestą ranką. 

— Esu daktaras Robertas Džėjus Koulas iš Holdeno Perkėlos 
Ilinojuje. Ji - mano žmona Reičelė Koul. 

— Daktaras Koulas? — iš minios žengė jaunuolis ir įsmeigė 
žvilgsnį. — Ne. Tu per jaunas. 

— Gal pažinojai mano tėvą? 

Vyras įdėmiai žvelgė į veidą. 

— Tai tu - kurčiasis berniukas?... Šamanai, čia tu? 

— Taip. 

— Aš — Mažasis Šuo. Mėnulės ir Ateina Dainuodamas sūnus. 

Šamanas džiaugsmingai kratė jo ranką, nes gerai prisiminė, 
kaip drauge žaisdavo vaikystėje. 

Plačiapetis vyras kažką pasakė. 

— Jis yra Medi-ke, Smarkusis Vėžlys, Tamos vadas, - tarė Ma- 
žasis Šuo. — Jus kviečia užeiti. 

Smarkusis Vėžlys mostelėjo Mažajam Šuniui, kad jis taip pat 
užeitų. Kitiems davė ženklą išsiskirstyti. Jo trobelė buvo maža; 
kvepėjo neseniai valgyta skrudinta mėsa. Sulankstytos antklo- 
dės liudijo, kur žmonės miega, kampe kybojo drobinis hamakas. 

Plūktinės grindys buvo švariai nušluotos, ant jų visi ir susėdo, o 
Smarkiojo Vėžlio žmona Vopansi — Mažoji Šviesa — pasiūlė juo- 
dos labai saldžios kavos. Šamanas juto klevų sirupo ir kitokį, neį- 
prastą dėl kažkokių priedų, skonį. Jis priminė kavą, kurią virdavo 
Makva-ikva. Mažajai Šviesai ją išpilsčius, Smarkusis Vėžlys jai pa- 
sakė kelis žodžius, ir moteris išėjo. 

— Turėjai seserį Moterį Paukštę, - Šamanas kreipėsi į Mažąjį 
Šunį. - Ji irgi čia? 

— Jau seniai mirusi. Turiu kitą seserį — Žaliąją Gluosnę, ji jau- 
niausia. Su vyru gyvena Kanzaso rezervacijoje. 

Iš gyvenusių Holdeno Perkėloje, sakė Mažasis Šuo, Tamoje 
nėra nė vieno. 

Smarkusis Vėžlys per Mažąjį Šunį papasakojo esąs meskvokis. 
Tamoje gyvena maždaug du šimtai meskvokių ir saukų. Paskui apie 
kažką jis kalbėjo daug ir greitai. Nutilęs vėl pažvelgė į Mažąjį Šunį. 

— Jis sako, kad rezervacijose labai blogai, tai lyg gyventi di- 
deliame narve. Yač ilgėjomės ankstesnių laikų, senųjų papro- 
čių. Gaudydavome laukinius arklius, prajodinėdavome, paskui 
parduodavome. Taupėme kiekvieną monetą. Tada gal šimtas 
mūsų atkeliavo čionai. Teko pamiršti, kad Rok Ailendas kadaise 
buvo Sauk-e-nukas, didis saukų miestas, o Davenportas — Mes- 
kvok-e-nukas, didis meskvokių miestas. Pasaulis pasikeitė. Bal- 
tųjų Žmonių pinigais sumokėjome už aštuoniasdešimt akrų čia ir 
pareikalavome, kad sutartį savo parašu paliudytų baltasis Ajovos 
gubernatorius. 

Šamanas linktelėjo: 

— Labai išmintingai padarėte, — pagyrė, ir Smarkusis Vėžlys 
nusišypsojo. Matyt, angliškai šiek tiek suprato, bet ir toliau šnekė- 
jo savo kalba, o veidas rūstėjo. 

— Jis sako — valdžia tik apsimeta, kad mūsų neaprėpiamas že- 
mes jie nusipirko. Baltasis Tėvas grobia mūsų žemę, gentims už ją 
siūlydamas smulkius pinigėlius, o ne stambius popierinius pini- 
gus. Ir kitaip apgaudinėja: veža pigų šlamštą ir blizgučius ir sako, 
kad jie - kasmetinis užmokestis meskvokiams ir saukams. Dauge- 
lis mūsiškių tuos beverčius daiktus palieka trūnyti. Raginame juos 
garsiai pareikšti, kad mokestis turi būti vien pinigais, o tada čionai 
pirkti žemę. 

— Kaip sutariate su baltaisiais kaimynais? — teiravosi Šamanas. 

— Jokių rūpesčių, — atsakė Mažasis Šuo ir toliau klausė Smar- 
kiojo Vėžlio. - Jis sako, kad mes niekam negrasiname. Mūsų žmo- 
nėms nuvykus prekiauti, baltieji į medžių žievę įspraudžia mone- 
tas ir sako mūsiškiams, kad jas galės pasiimti, jei pataikys strėle iš 
lanko. Kai kurie mūsiškiai sako: tai pasityčiojimas, bet Smarkusis 
Vėžlys neprieštarauja. 

Smarkusis Vėžlys vėl kažką pasakė, ir Mažasis Šuo nusišypsojo. 

— Jis sako: kai kuriuos mūsiškius šitai verčia nepamiršti šau- 
dyti iš. lanko. 

Mažoji Šviesa grįžo su vyru, vilkinčiu nudėvėtus medvilninius 
marškinius ir dėmėtas rudos vilnos kelnes, kaktą apsirišusiu rau- 
dona skarele. Jis pasisakė esąs Nepepakva, Vaikščiojantis Per Mie- 
gus, saukų žynys. Nepepakva iš karto perėjo prie reikalo. 

— Ji sako, kad tu esi gydytojas. 

— Taip. 

— Gerai. Eisi su manimi? 

Šamanas linktelėjo. Juodu su Reičele paliko Čarlzą Keizerį 
gerti kavą su Smarkiuoju Vėžliu. Stabtelėjo pasiimti Šamano krep- 
šio, o tada nusekė paskui žynį. 


Eidamas per kaimą, Šamanas dairėsi, ar nepamatys to, ką at- 
siminė iš vaikystės. Tipių nepastebėjo, bet už trobelių stovėjo ke- 
letas hedonoso-te. Žmonės daugiausia vilkėjo nunešiotus baltųjų 
drabužius; mokasinai atrodė tokie pat, kaip kadaise, nors nemažai 
indėnų avėjo darbinius ar kariškus batus. 

Vaikščiojantis Per Miegus atvedė prie trobelės kitoje kaimo 
pusėje. Viduje jauna liesa moteris, rankomis spausdama didžiulį 
pilvą, raitėsi iš skausmo. 

Jos akys blizgėjo lyg stiklinės, atrodė kaip pakvaišusi. Šamano 
klausinėjama neatsiliepė. Pulsas buvo tankus ir nelygus. Šamanas 
sunerimo, bet, paėmęs rankas, pajuto kur kas daugiau gyvybės, 
negu tikėjosi. 

Pasak Vaikščiojančio Per Miegus, ji — Vatvaveiska, Sliuogianti 
Voverė. Jo brolio žmona. Vakar rytą atėjo laikas pirmą kartą gim- 
dyti. Jau anksčiau ji buvo susiradusi miške minkštą sausą vietą, tad 
vakar tenai ir nuėjo. Atsitūpė taip, kaip motinos išmokyta. Stiprūs 

skausmai tai suremdavo, tai atslūgdavo. Nutekėjo vandenys, su- 
šlapo kojos, permirko suknelė, bet nieko neįvyko. Kančios tęsėsi, 
kūdikis nepasirodė. Sutemus moterys išsiruošė jos ieškoti ir par- 
nešė į trobelę. 

Vaikščiojantis Per Miegus padėti negalėjo. 
kūną. Ji buvo labai jauna. Krūtys, nors ir pritvinkusios pieno, ma- 
žutės, dubuo siauras. Makštis žiojėjo atsivėrusi, bet kūdikio gal- 
vutės nebuvo matyti. Šamanas pirštais švelniai keliskart spustelėjo 
pilvą, paskui išsitraukė stetoskopą ir klausomuosius antgalius pa- 
davė Reičelei. Varpelį priglaudęs prie pilvo keliose vietose, įsitiki- 
no, kad garsai, kuriuos jam nupasakojo Reičelė, patvirtina tai, ką 
nustatė jo akys ir rankos. 

— Kūdikio padėtis neteisinga. 

Išėjęs laukan paklausė, kur rasti švaraus vandens, ir Vaikščio- 
jantis Per Miegus nuvedė į giraitę prie upelio. Žynys smalsiai ste- 
bėjo, kaip Šamanas išsimuilino ir rūpestingai nušveitė rankas iki 
pat alkūnių. 

— Taip daryti būtina, - pasakė Šamanas, tad Vaikščiojantis Per 
Miegus irgi paėmė muilą ir panašiai nusiprausė. 

Grįžęs į trobelę, Šamanas išsitraukė buteliuką su švariais tau- 
kais ir išsitepė rankas. Į gimdymo kanalą iš pradžių įkišo vieną 
pirštą, paskui kitą, lyg mėgindamas atgniaužti kumštį, ir pamažu 
judėjo aukštyn. Iš pradžių nieko neužčiuopė, bet moteriai prasi- 
dėjo sąrėmis, ir kietai suspaustas kumštis vos vos atsileido. Jo pirš- 
tai aptiko naujagimio pėdą ir apie ją apsivijusią virkštelę. Ši buvo 
standi ir įsitempusi, todėl Šamanas pėdos laisvinti nemėgino, kol 
nesibaigė sąrėmis. Tada, atsargiai darbuodamasis tik dviem pirš- 
tais, atvyniojo virkštelę ir trūktelėjo pėdą. 

Kita pėda šiek tiek aukščiau rėmėsi į kanalo sienelę. Ją pasiekė 
per kitą sąrėmį ir traukė tol, kol iš motinos kūno išlindo dvi ma- 
žytės raudonos pėdos. Jos netrukus virto kojytėmis, o paskui pa- 
aiškėjo, kad tai berniukas. Pasirodė kūdikio pilvukas su nutįsusia 
virkštele. Bet tuoj viskas sustojo, nes pečiai ir galva įstrigo kanale 
lyg kamštis butelio kaklelyje. 

Kūdikio jis negalėjo traukti, bet negalėjo ir pasiekti taip toli, 
kad motinos audiniai neužspaustų naujagimiui šnervių. Jis klū- 

pojo, ranką laikydamas kanale, ir karštligiškai svarstė, ką daryti, 
bet nujautė, kad kūdikis gali uždusti. 

Trobelės kampe susiradęs savo krepšį, Vaikščiojantis Per Mie- 
gus ištraukė keturių pėdų ilgio virkščią. Vienas jos galas labai pri- 
minė atgrasią, plokščią barškuolės galvą su juodomis it karoliukai 
akimis ir atsikišusiomis plaušų iltimis. Žynys „gyvatę“ judino taip, 
kad ji, regis, šliaužė Sliuogiančios Voverės kūnu, kol galva prislin- 
ko prie veido. Tuo pat metu ir giedojo savo kalba, bet Šamanas jo 
lūpų sekti nesistengė. Tik stebėjo Sliuogiančią Voverę. 

Jis matė, kaip moters akys, įsmeigtos į gyvatę, išsiplėtė. Žynio 
rankų valdoma gyvatė pasisuko ir šliaužė kūnu žemyn, kol pasiekė 
pilvą ir kūdikį. 

Gimdymo kanale Šamanas pajuto virptelėjimą. 

Akies kraštu jis matė, kad Reičelė jau ketina piktintis, ir metė 
raminamą žvilgsnį. 

Iltys palietė pilvą. Staiga Šamanas pajuto, kad kanalas plečia- 
si. Moteris iš visų jėgų įsitempė, ir kūdikis pajudėjo taip lengvai, 
kad jį ištraukė be jokių pastangų. Lūpos ir skruostai buvo pamėlę, 
bet tuoj ėmė raudonuoti. Drebančiu pirštu Šamanas iš burnytės 
išvalė gleives. Mažutis veidukas pasipiktinęs susiraukė, burna pra- 
sižiojo. Šamanas jautė, kaip susitraukia kūdikio pilvas, įkvepiant 
oro, ir suprato, kad kiti dabar girdi garsų klyksmą. Gal re-bemnol, 
nes pilvelis vibravo lygiai taip pat, kaip Lilianos pianinas, Reičelei 
spustelėjus penktą nuo krašto juodą klavišą. 


Abu su žyniu vėl nuėjo prie upelio nusiprausti. Vaikščiojantis 
Per Miegus atrodė patenkintas. Šamanas buvo susimąstęs. Išeida- 
kad iš tiesų tai tik virkščia. 

— Moteris manė, kad gyvatė praris jos kūdikį, todėl, stengda- 
masi jį išgelbėti, ir pagimdė? 

— Mano giesmėje gyvatė - blogasis manitu. Moteriai padėjo 
gerasis Manitu. 

Šamanas suprato, ką tai reiškia: medicinos mokslo galia turi 
ribas. Toliau nepaprastai gali padėti tikėjimas kažkuo kitu. Žy- 
nys už gydytoją buvo pranašesnis, nes jis — ne tik daktaras, bet ir 
šventikas. 

— Tu - šamanas? 

— Ne, — grįžtelėjo į jį Vaikščiojantis Per Miegus. — Girdėjai 
apie Išminties Palapines? 

— Makva pasakojo, kad jų yra septynios. 

— Taip, septynios. Kai kuriais atžvilgiais esu ketvirtojoje. Ta- 
čiau daugeliu kitų — tik pirmojoje. 

— Bet kada nors tapsi šamanu? 

— Kas gi mane išmokys? Vabokišijekas miręs. Makva-ikva mi- 
rusi. Gentys išblaškytos, mide-vivin nebėra. Kai buvau jaunas ir 
žinojau, kad noriu tapti dvasių saugotoju, girdėjau apie Misūryje 
gyvenantį seną sauką, beveik šamaną. Jį susiradau, ten praleidau 
dvejus metus. Tačiau jis mirė nuo raupų. Dabar ieškau senų žmo- 
nių, noriu iš jų mokytis, bet jų mažai ir jie dažniausiai patys nieko 
nežino. Mūsų vaikai rezervacijose mokosi angliškai, ir septynios 
Išminties Palapinės baigia išnykti. 

Šamanas suprato jo kartėlį — nebuvo medicinos mokyklų, 
kurioms Vaikščiojantis Per Miegus galėtų siųsti laiškus ir prašyti 
priimti mokytis. Saukų ir meskvokių tebuvo likučiai, netekę savo 
tikėjimo, medicinos ir praeities. 

Jam prieš akis iškilo šiurpus vaizdas — žaliaodės gaujos už- 
puola baltąją žemiečių rasę, jų lieka visai mažai, ir tik vienas kitas 
miglotai prisimena buvusią civilizaciją ar yra ką nors girdėjęs apie 
Hipokratą ir Galeną, Aviceną ir Jehovą ar apie Apoloną ir Jėzų. 


Apie kūdikio gimimą visas kaimas sužinojo akimirksniu. Indė- 
nai visada elgdavosi santūriai, bet Šamanas, eidamas tarp trobelių, 
jautė jų pagarbą. Čarlzas Keizeris prasitarė, kad prieš metus pana- 
šiomis aplinkybėmis gimdydama mirė jo žmona. 

— Gydytojas atvykti nespėjo. Vienintelė moteris šalia buvo 
mano motina, o ji išmanė ne daugiau už mane. 

— Nereikia savęs kaltinti. Kartais nieko negalime padaryti. Kū- 
dikis irgi mirė? 

Keizeris linktelėjo. 

— Dar turi vaikų? 

— Dvi mergaites ir berniuką. 

Šamanas spėjo, kad viena iš priežasčių, kodėl Keizeris atke- 
liavo į Tamą — susirasti žmoną. Tamos indėnai, kaip matyti, jį 

pažinojo ir mėgo. Pro šalį eidami žmonės su Keizeriu sveikinosi, 
vadindami Čarliu Ūkininku. 

— Kodėl tave taip vadina? Juk ir jie - ūkininkai. 

Keizeris nusišypsojo. 

— Aš kitoks. Tėvas man paliko keturiasdešimt akrų pačios 
juodžiausios Ajovos žemės. Ariu aštuoniolika akrų, beveik visus 
užsėju žiemkenčiais kviečiais. Pirmą kartą čia atvykęs, čionykš- 
čiams rodžiau, kaip įdirbti žemę. Ilgainiui supratau, kad jie nenori 
ūkininkauti taip, kaip baltieji. Šitą sklypą jiems pardavę žmonės 
tikriausiai manė juos apgavę, nes žemė čia prasta. Tačiau indėnai 
mažuose sklypeliuose krauna šakas, piktžoles, atliekas ir palieka 
pūti, kartais ne vieniems metams. Paskui dirvą ne aria, bet sėklas 
į ją įterpia lazdelėmis. Daržai jiems gausiai teikia maisto. Miške 
ir pievose daug žvėrelių, kuriuos galima medžioti, o Ajovos upės 
pilnos žuvų. 

— Jų gyvenimas čia iš tiesų kaip senovėje, toks, kokio ir ieškojo, — 
tarė Šamanas. 

Keizeris linktelėjo. 

— Vaikščiojantis Per Miegus sakė prašęs, kad apžiūrėtumėte ir 
kitus. Man būtų malonu, daktare Koulai, jei galėčiau jums padėti. 

Šamanas jau turėjo du pagalbininkus — Reičelę ir Vaikščiojan- 
tį Per Miegus. Bet jam toptelėjo: nors Keizeris ir labai panašus į 
Tamos gyventojus, nesijaučia visiškai savas, todėl ieško atvykėlių 
draugijos, tad atsakė priimsiąs jo pagalbą. 


Visi keturi, lankantys trobeles, atrodė keistokai, bet netrukus 
paaiškėjo, kad jie neblogai papildo vienas kitą. Lydint žyniui ir jam 
giedant maldas, žmonės juos pasitikdavo maloniau. Reičelė turėjo 
krepšį su saldumynais ir jai ypač sekėsi pelnyti vaikų pasitikėjimą, 
o stambioms Čarlio Keizerio rankoms užteko ir jėgos, ir švelnumo 
laikyti ligonį, jei reikėjo, kad šis nejudėtų. 

Šamanas ištraukė daug sugedusių dantų. Pacientai spjaudė tą- 
siomis kruvinomis seilėmis, bet šypsojosi, nes staiga išsivadavo iš, 
atrodė, nesibaigiančios kančios. 

Jis pjaustė votis, pašalino pajuodusį nuo užkrėtimo kojos pirš- 
tą, Reičelė stetoskopu klausėsi garsų kosinčių indėnų krūtinėse. 
Kai kuriems Šamanas skyrė sirupų, bet kitus kamavo džiova, ir 

tada Vaikščiojančiam Per Miegus jis pranešdavo niekuo negalįs 
jiems padėti. Pasitaikė ir pustuzinis vyrų, gulinčių paslikų nuo per 
didelio alkoholio kiekio; buvo ir kelios tokios moterys. Žynys sakė, 
kad dar ne vienas indėnas pasigertų, jei tik gautų viskio. 

Šamanas puikiai žinojo, kad baltųjų ligos raudonodžių pra- 
žudė kur kas daugiau negu kulkos. Indėnų gentis ir miškuose, ir 
lygumose ypač nusiaubė raupai, todėl į Tamą jis atsigabeno nedi- 
delę medinę dėžutę, iki pusės pripildytą karvių raupų šašelių. 

Žynys labai susidomėjo, išgirdęs, kad Šamanas turi vaistų 
nuo raupų. Šis labai smulkiai ir aiškiai papasakojo, ką ketinąs da- 
ryti. Jis įdrėksiąs indėnams rankos odą ir į žaizdelę įkišiąs mažutį 
karvių raupų šašo gabalėlį. Toje vietoje atsirasianti raudona niež- 
tinti maždaug žirnio dydžio pūslelė. Ilgainiui ji virs pilkšva opa, 
primenančia bambą, nemažas plotas apie ją paraus ir sustandės, 
bus karštas. 

Dauguma paskiepytųjų gal tris dienas sirgs karvių raupais, kur 
kas paprastesne ir lengvesne liga, po kurios žmogus tampa atspa- 
rus pražūtingiems raupams. Paskiepytieji tikriausiai karščiuos, 
jiems skaudės galvą. Bet liga ilgai netruks, opa džiūdama plėsis 
ir tamsės, maždaug dvidešimt pirmą dieną šašas nukris, liks tik 
rausvas įdubęs randelis. 

Šamanas paprašė Vaikščiojančio Per Miegus tai išaiškinti savo 
žmonėms ir sužinoti, ar bus norinčių skiepytis. Žynys išėjo, bet 
sugrįžo labai greitai. Pranešė, kad apsisaugoti nori visi. Tad Šama- 
nas nutarė paskiepyti visą bendruomenę. 

Žynys turėjo prižiūrėti, kad laukiantys eilėje pas baltąjį gydy- 
toją stovėtų tvarkingai ir žinotų, kas jų laukia. Reičelė sėdėjo ant 
kelmo ir karvių raupų šašus iš medinės dėžutės dviem skalpeliais 
smulkino mažyčiais trupinėliais. Pacientui priėjus prie Šamano, 
kairę to žmogaus ranką Keizeris pakeldavo, kad būtų pasiekiama 
vidinė žasto dalis — saugiausia vieta, kur mažiausia tikimybė at- 
sitiktinai susižeisti. Šamanas smailiu skalpeliu negiliai įbrėždavo 
odą ir į įpjovą įkišdavo skiepą. 

Atrodė nesudėtinga, bet dirbti reikėjo rūpestingai, tad eilė slin- 
ko lėtai. Pagaliau, saulei leidžiantis, Šamanas pasakė, kad tai dienai 
gana. Dar reikėjo paskiepyti ketvirtadalį Tamos gyventojų, tačiau 
jis pranešė, kad gydytojo kabinetas uždaromas, ir reikės ateiti rytoj. 

Vaikščiojantis Per Miegus žmonių nuotaikas jautė ne prasčiau 
už gerą baptistų pastorių ir tą vakarą visus sušaukė pagerbti sve- 
čių. Indėnai aikštėje sukrovė ir uždegė šventinį laužą, visi susėdo 
ant žemės. 

Šamanas sėdėjo žyniui iš dešinės. Mažasis Šuo — tarp Šamano 
ir Reičelės, kad galėtų versti. Šamanas pastebėjo, kad Čarlis sėdi 
su liekna besišypsančia moterimi, ir Mažasis Šuo išdavė: ji - našlė, 
auginanti du mažus berniukus. 

Vaikščiojantis Per Miegus paprašė daktaro Koulo papasakoti 
apie Makva-ikvą, kadainykštę jų šamanę. 

Šamanas neabejojo, kad čia esantys daugiau už jį žino apie žu- 
dynes prie Blogojo Kirvio. Apie tai, kas įvyko Blogojo Kirvio ir 
Misisipės santakoje, jiems pasakota prie tūkstančių laužų ir dar 
ne sykį bus kartojama. Tačiau jis prisiminė, kad nuo Ilgųjų Peilių 
rankos žuvo Žaliasis Bizonas — pasak Vaikščiojančio Per Miegus, 
indėnų kalba jis vadinosi Aštibugva-gupičis — ir jo moteris Upių 
Santaka, Matapija. 

Pasakojo, kaip dešimtmetė jų duktė Nišvri Kekavi, Du Dangūs, 
išnešė savo broliuką, dar kūdikį, iš Jungtinių Valstijų kariuome- 
nės šautuvų ir patrankų ugnies ir gelbėjosi, plaukdama pasroviui 
Masesibovi, dantimis sukandusi švelnų jo spranduką ir saugoda- 
ma, kad nepaskęstų. Ta mergaitė, Du Dangūs, surado savo sesutę 
Aukštąją Moterį, ir visi trys slėpėsi krūmuose lyg kiškiai, kol juos 
aptiko kareiviai. Vienas kareivis pasiėmė kruviną kūdikį, kurio 
niekas daugiau nebematė. 

Jis pasakojo, kad abi saukų mergaitės pateko į krikščionišką 
mokyklą Viskonsine, kur Aukštoji Moteris 1832 metais pastojo nuo 
misionieriaus, o tada ją išvežė dirbti tarnaite baltųjų ūkyje toli nuo 
Fort Krofordo, ir niekas daugiau jos nebematė. O Du Dangūs iš tos 
mokyklos pabėgo ir nusigavo iki Profetstauno, kur šamanas Baltasis 
Debesis, arba Vabokišijekas, priėmė ją gyventi, vedė per septynias 
Išminties Palapines ir davė naują vardą - Makva-ikva, Moteris Lokė. 

Ir Makva-ikva savo genties šamanė buvo iki tos dienos, kol 
1851 metais Ilinojuje trijų baltųjų buvo išprievartauta ir nužudyta. 

Žmonės klausėsi niūriai, bet niekas neverkė. Buvo įpratę prie pa- 
sakojimų apie baisius įvykius, atsitikusius tiems, kurie jiems brangūs. 

Iš rankų į rankas ratu ėjo vandens būgnas, kol pasiekė Vaikš- 
čiojantį Per Miegus. Tai nebuvo Makva-ikvos būgnas, dingęs tuo 
metu, kai saukai paliko Ilinojų, bet Šamanas neabejojo, kad šis la- 
bai panašus. Per rankas atkeliavo ir vienintelė lazdelė, tad žynys 
atsiklaupė prie būgno ir ėmė mušti, garsus išgaudamas pliūpsniais 
po keturis ritmiškus smūgius, bei giedoti. 


Ne-nije-ma-va-va, 
Ne-nije-ma-va-va, 
Ne-nije-ma-va-va, 
Ke-ta-ko-ko-na-na. 

Mušu keturis kartus, 

Mušu keturis kartus, 

Mušu keturis kartus, 

Mušu mūsų būgną keturis kartus. 


Apsidairęs Šamanas pamatė, kad su žyniu dainuoja ir žmonės, 
daugelis laiko iš moliūgų pagamintus tuščiavidurius indus ir krato 
muzikos ritmu, panašiai kaip Šamanas vaikystėje per muzikos pa- 
mokas kratydavo cigarų dėžutę su rutuliukais. 


Ke-te-ma-ga-jo-se lije-ja-ja-ni, 
Ke-te-ma-ga-jo-se lije-ja-ja-ni, 
Me-to-se-ne-ni-o lije-ja-ja-ni, 
Ke-te-ma-ga-jo-se lije-ja-ja-ni. 
Mus palaimink, kai ateisi, 
Mus palaimink, kai ateisi, 
Tavo žmones, kai ateisi, 

Mus palaimink, kai ateisi. 


Šamanas pasilenkęs priglaudė ranką prie vandens būgno 
truputį Žemiau ištemptos odos. Vaikščiojančiam Per Miegus su- 
davus, jo delne lyg sugriaudėjo. Žvelgdamas žyniui į lūpas, Ša- 
manas apsidžiaugė, supratęs, kad dabar skambanti giesmė jam 
pažįstama — tai viena iš Makvos dainų. Ir jis pradėjo dainuoti su 
visais. 

„„Vi-d-ja-ni, 

Ni-na ne-gi-se ke-vi-to-se-me-ne ni-na. 
„„Kad ir kur eitum, 

Aš einu su tavimi, sūnau mano. 


Kažkas atnešė rąstigalį ir metė į laužą. Į juodą dangų sukda- 
masis šoko geltonų žiežirbų stulpas. Ugnies spinduliuojamas 
karštis, sumišęs su nakties kaitra, Šamaną svaigino, trikdė nuovo- 
ką, žadėjo nežemiškus reginius. Jis apsidairė, ieškodamas Reičelės, 
susirūpinęs dėl žmonos, ir tuoj pat rado. 

„Jos motina būtų nepaprastai pasipiktinusi, išvydusi ją tokią. 
Be skarelės ar skrybėlaitės, susitaršiusiais plaukais, iširusia šukuo- 
sena, prakaituotu blizgančiu veidu, tviskančiomis iš pasitenkini- 
mo akimis. Šamanas dar niekada neregėjo jos tokios moteriškos, 
tokios žmogiškos ir tokios geidžiamos. Reičelė pastebėjo jo žvilgs- 
nį ir, lenkdamasi kažką sakyti Mažajam Šuniui, nusišypsojo. Jos 
žodžius užgožė būgno dundėjimas ir giesmė, bet Šamanas lengvai 
iš lūpų suprato. Tai net geriau, negu pamatyti bizoną! 


Kitą rytą Šamanas pabudo anksti ir, nežadindamas žmonos, 
išsmuko lauk. Tada išsimaudė Ajovoje, aplinkui siuvant mašalus 
lesančioms kregždėms ir mailiui blausiai auksu žvilgančiais šonais 
nardant apie pėdas. 

Saulė buvo ką tik patekėjusi. Kaime vienas kitam jau ūbavo 
vaikai. Eidamas pro trobeles, Šamanas matė basas moteris ir ke- 
lis vyrus, ryto vėsoje kažką sodinančius savo darželiuose. Kaimo 
pakraštyje kaktomuša susidūrė su Vaikščiojančiu Per Miegus, ir 
juodu maloniai šnekučiavosi lyg du provincijos bajorai, susitikę 
rytiniame pasivaikščiojime. 

Žynys paklausė apie Makvos laidotuves ir kapą. Šamanui atsa- 
kyti pasirodė nelengva. 

— Kai ji mirė, buvau dar labai mažas. Nedaug atsimenu. 

Tačiau tėvo dienoraščiuose skaitė, kad Makvai duobę kasė 
rytą, o palaidojo, susuptą į geriausią jos antklodę, po pietų. Pa- 
guldė kojomis į vakarus. Kartu palaidojo ir bizono patelės uodegą. 

Vaikščiojantis Per Miegus pritardamas linktelėjo. 

— O kas yra už dešimties žingsnių į šiaurės vakarus nuo kapo? 

Šamanas nustebo. 

— Nepamenu. Nežinau. 

Žynys žvelgė susikaupęs ir labai rimtai. Senis, kuriam nedaug 
trūko iki šamano, Misūryje jam pasakojo apie šamanų mirtį. Taigi, 
šamaną palaidojus, už dešimties žingsnių į šiaurės vakarus nuo 
kapo įsitaiso keturi vatavinonai, klastų ir nedoros velniai. Vatavi- 
nonai budi paeiliui —- trys miega, o vienas velniūkštis visada tupi 
budrus. Šamanei jie pakenkti negali, sakė žynys, bet kol jiems lei- 
džiama ten būti, jos galios suvaržytos ir ji negalinti padėti jos pa- 
galbos prašantiems gyviesiems. 

Šamanas vos tvardėsi. Gal pakančiau būtų klausęsis tokių kal- 
bų, jei būtų užaugęs aplinkoje, kur panašiais dalykais tikima. Bet 
naktį ilgai neužmigo, galvodamas, kaip laikosi jo ligoniai. Dabar 
norėjo greičiau baigti darbus čia ir kuo anksčiau išsiruošti namo, 
taip pat iki vėlumos nusigauti iki to užutėkio, kur nakvojo keliau- 
dami čionai. 

— Norint išvaryti vatavinonus, — aiškino Vaikščiojantis Per 
Miegus, — reikia rasti vietą, kur jie miega, ir ją išdeginti. 

— Gerai. Taip ir padarysiu, — begėdiškai pažadėjo Šamanas, ir 
žynys lengviau atsikvėpė. 

Pasirodė Mažasis Šuo ir pasiteiravo, ar galėtų vietoj Čarlio 
Ūkininko dalyvauti braižant rankas. Pasak jo, Keizeris vakare, jau 
gęstant laužui, iškeliavo. 

Šamanas nuliūdo, kad Keizeris neatsisveikino. Bet Mažajam 
Šuniui pasakė, kad jį priims. 

Skiepyti pradėjo anksti. Dabar sekėsi sparčiau, nes Šamanas 
įgudo. Buvo beveik bebaigią, kai į kaimo aikštę, dviejų bėrų arklių 
traukiamas, įsuko vežimas. Važnyčiojo Keizeris, o už jo sėdėjo 
trys vaikai ir labai susidomėję dairėsi į saukus ir meskvokius. 

— Būčiau dėkingas, jeigu ir juos padraskytumėte nuo raupų, — 
paprašė Čarlis, ir Šamanas patikino būtinai tai atliksiąs. 

Paskiepijus visus kaimo gyventojus ir tuos tris vaikus, Čarlis 
padėjo Šamanui ir Reičelei susikrauti daiktus. 

— Norėčiau kada nors su vaikais aplankyti šamanės kapą, - pa- 
sakė. Šamanas neprieštaravo. 

Jie šiek tiek užtruko, kol ant Uliso viską pritvirtino. Sliuogian- 
čios Voverės vyras Šimago, Ietis, atnešė dovaną — klevų sirupo, 

supilto į tris didžiulius viskio butelius. Jie buvo surišti tokia pat 
virkščia, kaip ir Vaikščiojančio Per Miegus gyvatė. Butelius Šama- 
nas pririšo prie Uliso krovinių, ir atrodė, kad su Reičele išsirengė 
į nepaprastą puotą. 

Jis paspaudė ranką žyniui ir pažadėjo atvykti kitą pavasarį. 
Tada paspaudė rankas ir Čarliui, ir Smarkiajam Vėžliui, ir Maža- 
jam Šuniui. 

— Dabar tu esi Koso vabeskiu, — tarė Mažasis Šuo. 

Koso Vabeskiu, Baltasis Šamanas. Šamanas džiaugėsi, tai gir- 
dėdamas, nes žinojo, kad Mažasis Šuo ne šiaip sau prisiminė šitą 
pravardę. 

Reičelė ir Šamanas sėdo ant arklių ir, vedini trečiuoju, paupiu 
pajudėjo iš Tamos. Daugelis atsisveikindami kilstelėjo ranką, taip 
pat jiems atsakė ir Šamanas su Reičele. 


74. 


ANKSTYVAS RYTAS 


GRĮŽĘS NAMO, KETURIAS DIENAS ŠAMANAS GAVO TAI, KAS LAU- 
kia visų atostogauti sumaniusių gydytojų. Kiekvieną rytą priima- 
majame grūdosi būriai pacientų, o popiet ir vakarais jis lankė iš 
namų neišeinančius ligonius, ir į Geigerių namus nuvargęs grįž- 
davo tik vėlai vakare. 

Bet penktą dieną, šeštadienį, pacientų antplūdis nuslūgo, jų 
srautas grįžo į įprastą vagą, ir, sekmadienio rytą pabudęs Reičelės 
kambaryje, Šamanas džiaugėsi, kad jau galima atsikvėpti. Atsikė- 
lęs kaip visada anksčiau už visus, susirinko drabužius, nusinešė 
apačion ir, tyliai apsirengęs svetainėje, pro priekines duris išsmu- 
ko laukan. 

Jis leidosi žingsniuoti Ilguoju taku, pakeliui stabtelėdamas 
miške, kur Oskaro Eriksono darbininkai jau buvo iškirtę plotą 
naujam namui ir kluonui. Tai buvo ne ta vieta, kur Reičelė vaikys- 
tėje stovėjo svajodama; deja, mergaičių svajonėse retai atsižvelgia- 
jos pasirinktą vietą, tik papurtė galvą. Visi sutarė dėl sklypo už 
šimto jardų, kurį Reičelė pripažino esant ne itin nutolusį nuo jos 
svajonės. Šamanas norėjo tą sklypą nupirkti, bet Džėjus užsispyrė, 
kad tai būsianti vestuvinė jų dovana. Su Džėjumi Šamanas pas- 
taruoju metu bendravo itin šiltai ir maloniai, tad ir tą klausimą 
ketino išspręsti draugiškai. 

Priėjęs ligoninės statybos aikštelę, Šamanas pamatė, kad rūsio 
duobė jau beveik iškasta. Ją supantys žemių kalnai atrodė lyg mil- 
žiniški skruzdėlynai. Jo akimis, duobė ligoninės pastatui atrodė 

lyg mažoka, bet Eriksonas jam anksčiau sakė, kad taip atrodo vi- 
sada. Pamatus ketino mūryti iš pilko akmens, išgaunamo už Novu 
ir laivais plukdomo Misisipe, o nuo Rok Ailendo gabenamo jaučių 
traukiamais vežimais. Šamanui tai atrodė baugiai sudėtinga, bet 
statytojas visiškai nesijaudino. 

Jis nuėjo toliau iki Koulų namo. Aleksas jau rengėsi jį palikti. 
Tada pasuko Trumpuoju taku, įsivaizduodamas, kaip juo į kliniką 
eislaivais atplaukę pacientai. Dar daug ką reikėjo pakeisti. Žvilgsnis 

„užkliuvo už karščio namelio — jis čia trukdė. Šamanas nusprendė, 
kad reikia tiksliai nubraižyti, kur guli kiekvienas plokščias akmuo, 
tada juos iškelti ir karščio namelį pastatyti už naujojo kluono, kad 
Džošua ir Hetė sužinotų, ką reiškia sėdėti toje nepaprastoje kai- 
troje, kol nebeįmanoma ištverti, nepuolus į gaivinančią upę. 

Pasukęs prie Makvos kapo, medinį žymeklį rado taip suskel- 
dėjusį ir vėjo nugairintą, kad runų pavidalo įrantų jau nebuvo ma- 
tyti. Tie ženklai išliko viename dienoraščio sąsiuvinyje, tad Šama- 
nas nusprendė parūpinti atsparesnį paminklą ir kapą kaip nors 
aptverti, kad niekam neužkliūtų. 

Bujojo pavasarinės piktžolės. Raudamas tarp kuokštais su- 
augusių viendienių įsibrovusius barzdūnus ir legėstus, Šamanas 
nejučia pradėjo pasakoti Makvai, kad dalis jos gentainių saugiai 
gyvena Tamoje. 

Šioje vietoje anksčiau visada užplūsdavo šaltas pyktis, gal ky- 
lantis kažkur giliai viduje, o gal ir kitoks. Dabar to pykčio nebeliko. 
Šamanas jautė vien ramybę. 

Bet... buvo ir dar kažkas. 

Jis stovėjo ir vijo kilusią mintį. Paskui nustatė šiaurės vakarų 
kryptį ir nuėjo į tą pusę, skaičiuodamas žingsnius. 

Suskaičiavęs dešimt, stovėjo hedonoso-te griuvėsiuose. Per 
daugelį metų ilgnamis visiškai sunyko, iš jo buvo likusi tik neaukš- 
ta suvirtusių plonų rąstelių ir sutrūnijusių karnų krūva, pro kurią 
kyšojo sausakrūmių ir barškių stiebai. 

Išties neišmintinga, tikino pats save, tvarkyti kapą, perkelti 
karščio namelį, bet palikti šitą krūvą. Jis nuėjo į tvartą, kur turė- 
jo didelį dar artipilnį ąsotį lempų aliejaus. Atsinešęs jį išpylė ant 
griuvėsių. Krūva buvo sudrėkusi nuo rasos, bet degtukas plykste- 
lėjo, aliejus užsidegė, pliūptelėjo liepsna. 

Netrukus melsvai geltoni ugnies liežuviai jau šokinėjo ant Ze- 
donoso-te liekanų, pakilo stulpas tamsiai pilkų dūmų, aukščiau jį 
palenkė ryto vėjelis ir pagavęs nunešė virš upės. 

Iš rąstų krūvos, lyg pratrūkus vočiai, šoko debesis aitrių juo- 
dų dūmų - tai gelbėdamasi spruko ir nulėkė pirma tuo metu 
budėjusi piktoji dvasia. Šamanas įsivaizdavo vienišo, įniršusio ir 
šnypščiančio velnio klyksmą. Netrukus ir kitos trys taip šiurkščiai 
pažadintos piktosios būtybės viena po kitos purptelėjo į orą lyg 
alkani paukščiai, pabaidyti nuo viliojančio grobio, ir vatavinonai, 
tūžmingai plakdami dūmų sparnais, nuskrido. 

Šamanui pasirodė, kad nuo kapo atsklido tarsi atodūsis. 

Jis stovėjo prie pat liepsnos, jautė kaitrą, kaip ir prie šventinio 
saukų laužo, ir įsivaizdavo, kaip viskas čia atrodė, Robertui Džėjui 
Koului pirmą kartą išvydus šį kraštą, žmogaus neliestas prerijas, 
plytinčias iki pat miško ir upės. Galvojo apie kitus, kurie čia gy- 
veno —- Makvą, Mėnulę ir Ateina Dainuodamas. Ir apie Oldeną. 
Liepsnoms pamažu rimstant, mintyse jis dainavo: Ti-lIa-je ke-vi- 
ta-mo-ne i no-ki-i-i, ke-te-ma-ga-jo-se. Dvasios, su jumis dabar 
kalbu, laiminkite mane ir globokite. 

Greitai iš krūvos liko tik plonas pelenų sluoksnis, kur ne kur 
vinguriavo dūmų sruogelės. Šamanas žinojo, kad netrukus sužels 
žolė, ir kadaise čia stovėjusio ZŽedonoso-te neliks nė pėdsako. 

Nebelikus pavojaus, kad ugnis plėsis, parnešė ąsotį į tvartą ir 
pasuko atgal. Eidamas Ilguoju taku, toli pamatė mažą nusiminusią 
jo ieškančią mergaitę. Ji vis stengėsi atsikratyti dar mažesnio ber- 
niuko. Šis neseniai buvo pargriuvęs ir nusibrozdinęs kelį, bet at- 
kakliai šlubčiojo jai iš paskos. Ėjo ašarodamas, varvančia nosimi. 

Šamanas savo nosine nušluostė Džošua veidą, pabučiavo kelį 
šalia pradrėkstos odos ir pažadėjo namie pagydyti. Užsikėlęs Hetę 
ant pečių, Džošua paėmė ant rankų. Iš visų pasaulio velniūkščių 
jam rūpėjo tik šie - du nuostabūs velniūkščiai, pasigrobę jo sielą. 
Hetė tampė už ausų, ragindama eiti sparčiau, ir jis leidosi risčia 
kaip Trudė. Bet Hetė vis tiek tampė taip, kad net skaudėjo, ir jis, 
prispaudęs Džošua jai prie kojų, kad nenukristų, jau šuoliavo kaip 
Bosas. Bėgo, lėkė šuoliais, skambant niekam nežinomai melodi- 
jai - neapsakomai puikiai muzikai, kurią girdėjo tik jis vienas. 


PADĖKA IR PASTABOS 


SAUKAI IR MESKVOKIAI TEBEGYVENA SAVO ŽEMĖJE Ajovos 
valstijoje, Tamoje. Pirmasis jų įsigytas sklypas nuo tada gerokai iš- 
siplėtė. Dabar maždaug 575 senieji amerikiečiai gyvena 3500 akrų 
plote palei Ajovos upę. 1987 metų vasarą su žmona Lorraine aplan- 
kiau Tamos gyvenvietę. Tuometinis Genčių tarybos vykdomasis 
direktorius Donas Wanatee ir žymus indėnų menininkas Leonar- 
das Jaunasis Lokys nepaprastai kantriai atsakė į mano klausimus. 
Vėlesniuose pokalbiuose buvo tokie pat kantrūs ir dabartinė vyk- 
domoji direktorė Muriel Racehill bei Čarlis Senasis Lokys. 

Juodojo Vanago karo įvykius stengiausi vaizduoti kuo mažiau 
nutoldamas nuo istorijos. Karo vadas, žinomas kaip Juodasis Va- 
nagas — taip iš saukų kalbos verčiamas jo vardas Makataime-šeki- 
jakijak, arba Juodasis Paukštvanagis — yra tikras istorinis veikėjas. 
Iš tikrųjų gyveno ir šamanas Vabokišijekas, Baltasis Debesis. Šioje 
knygoje išgalvotu personažu jis virsta tada, kai sutinka merginą, 
vėliau tapsiančią Makva-ikva, Moterimi Loke. 

Perteikdamas saukų ir meskvokių žodyną, rėmiausi daugeliu 
ankstyvųjų leidinių, parengtų „Smithsonian Institution“ Ameri- 
kos etnologijos biure. 

Labdaros organizacija, žinoma Bostono ambulatorijos vardu, 
savo veiklos pradžioje atrodė labai panašiai, kaip mano vaizduo- 
jama. Rašydamas apie ligonius lankančių gydytojų užmokestį, pa- 
sinaudojau autoriaus teise nutolti nuo tikrovės. Nurodžiau realius 
atlyginimų dydžius, bet juos pradėta mokėti tik 1842 metais, pra- 
ėjus keleriems metams nuo tada, kai regime Robą, gaunantį atlygį 
už vargšų gydymą. 

Iki 1842 metų darbas Bostono ambulatorijoje reiškė savotišką 
nemokamą internatūrą. Tačiau dirbti vargšų rajonuose buvo taip 
sunku, kad jauni gydytojai sukilo. Iš pradžių jie reikalavo mokėti 
už darbą, o vėliau atsisakė ir lankyti lūšnynų pacientus. Tada Bos- 
tono ambulatorija susirado patalpas ir tapo klinika, o pacientai 
pas gydytojus ateidavo. 

Tuo metu, kai šeštame-septintame XX amžiaus dešimtme- 
tyje, būdamas „Boston Herald“ mokslo redaktoriumi, rašiau apie 
Bostono ambulatoriją, ji jau buvo išaugusi į solidžią kliniką ir ligo- 
ninę, kuri su Pratto diagnostine klinika, Plaukiojančia kūdikių ir 
vaikų ligonine bei Tuftso-Naujosios Anglijos medicinos mokykla 
tapo Naujosios Anglijos medicinos centru. 

1965 metais šios įstaigos susijungė į dabartinę garsią institu- 
ciją — Naujosios Anglijos medicinos centro ligoninę*. Davidas 
W. Nathanas, anksčiau dirbęs Centro archyvaru, ir Centro išori- 
nių ryšių skyriaus darbuotojas Kevinas Richardsonas man suteikė 
žinių ir istorinės medžiagos. 

Rašydamas „Šamaną“, čia pat, namie, netikėtai aptikau ištisus 
klodus informacijos ir įžvalgų, tad esu dėkingas artimiems drau- 
gams, kaimynams ir mano miesto gyventojams. 

Su Edwardu Gulicku kalbėjome apie pacifizmą, jis man papa- 
sakojo apie Elmairą Niujorko valstijoje, o Elizabeth Gulick — apie 
Draugų bendriją ir davė paskaityti savo tekstų apie kvakerių tikė- 
jimą. Donas Buckloh, JAV žemės ūkio departamento gamtosaugi- 
ninkas, suteikė žinių apie ūkininkavimo pradžią Vidurio Vakaruo- 
se. Iš jo žmonos Denise Jane Buckloh, buvusios Basųjų karmelitų 
ordino vienuolės sesers Miriamos, išsamiau sužinojau apie katali- 
kybę ir kasdienį moterų vienuolyno gyvenimą. 

Donaldas Fitzgeraldas leido pasinaudoti jo biblioteka ir do- 
vanojo savo prosenelio Johno Fitzgeraldo Pilietinio karo metais 
rašytą dienoraštį. Šešiolikmetis Johnas Fitzgeraldas, norėdamas 
stoti į Sąjungos kariuomenę, pėsčiomis sukorė dvidešimt penkias 
mylias Mohaukų taku iš Rouvo Masačusetse į Grinfildą. Kauda- 
masis Dvidešimt septintajame Masačusetso savanorių pulke, pa- 
teko į konfederatų nelaisvę ir gyveno keliose belaisvių stovyklose, 
viena buvo Andersonvilyje. 


* Nuo 2008 m. — vėl Tuftso medicinos centras (vert. past.). 

Theodore Bobetsky, visą gyvenimą ūkininkavęs šalia mūsų, 
pasakojo, kaip skerdžiami gyvuliai. Teisininkas Stewartas Eisen- 
bergas išaiškino, kokia tvarka XIX amžiaus teismuose būdavo pa- 
leidžiama už užstatą. Nina Heiser iš savo bibliotekos sutiko pa- 
skolinti knygų apie Amerikos indėnus. 

Walteris A. Whitney jaunesnysis davė nuorašą laiško, kurį 
1862 metų balandžio 22 dieną Addisonas Graves'as siuntė savo 
tėvui Ebenezerui Graves'ui jaunesniajam į Ešfildą Masačusetse. 
Laiške dėstoma, ką savanoris slaugytojas Addisonas Graves'as 
patyrė, patekęs į sanitarinį laivą „Karo erelis“, gabenusį Sąjungos 
sužeistuosius iš Pitsburgo Tenesyje į Sinsinatį. Šiuo aprašymu pa- 
rėmiau 48 skyrių, kuriame Robas Dž. Koulas pasisiūlo savanoriu 
chirurgu į sanitarinį laivą „Karo vanagas“. 

Beverly Presley, Clarko universiteto kartografijos ir geografi- 
jos bibliotekininkė, apskaičiavo abiejų šių sanitarinių laivų — isto- 
rinio ir pramanyto - įveiktus atstumus. 

Šventojo Kryžiaus koledžo Klasikinės filologijos departamen- 
to dėstytojai padėjo išversti kelias lotyniškas frazes. 

Veterinarijos daktaras Richardas M. Jakowskis, Tuftso-Naujo- 
sios Anglijos veterinarijos medicinos centro (Šiaurės Graftonas, 
Masačusetso valstija) patologijos departamento profesorius, atsa- 
kė į klausimus apie šunų anatomiją. 

Dėkoju Masačusetso universitetui Amherste, leidusiam nau- 
dotis visomis jo bibliotekomis tokiomis pat teisėmis, kaip ir jo 
dėstytojams, taip pat to universiteto Tarpbibliotekinių mainų 
skyriaus darbuotojai Edlai Holm. Amerikos antikvarų draugijai 
Vusteryje, Masačusetse, dėkoju už galimybę susipažinti ir pasi- 
naudoti jos rinkiniais. 

Sulaukiau pagalbos ir įvairios medžiagos iš Richardo J. Wol- 
fe'o, Harvardo medicinos mokyklos Countway medicinos biblio- 
tekos retų knygų ir rankraščių kuratoriaus. Geranoriškai ir ilgam 
laikui knygas man skolino Masačusetso universiteto medicinos 
mokyklos Lamaro Soutterio biblioteka Vusteryje, Masačusetse. 
Taip pat už pagalbą dėkoju Bostono viešosios bibliotekos ir Bos- 
tono Ateneumo darbuotojams. 

Bernardas Waxas iš Brandeiso universiteto Amerikos žydų is- 
torijos draugijos padėjo ieškoti žinių apie „žydų kuopą“ — Aštuo- 
niasdešimt antrojo Ilinojaus pulko C kuopą. 

1989 metų vasarą su žmona aplankėme kelias Pilietinio karo 
mūšių vietas. Šarlotsvilyje mus svetingai priėmė Virdžinijos uni- 
versiteto Aldermano bibliotekos archyvaras profesorius Ervinas 
L. Jordanas jaunesnysis ir suteikė informacijos apie konfederatų 
kariuomenės ligonines. „Šamane“ aprašomos sanitarinės bei me- 
dicininės Pilietinio karo sąlygos, mūšiai ir įvykiai remiasi istorija, 
tačiau pulkai, kuriuose tarnavo Robas Dž. Koulas, yra pramanyti. 

Apie jidiš kalbą ir jos žodžių vartoseną papasakojo mano uoš- 
vė Dorothy Seay. 

Man rašant šią knygą, Ann N. Lilly dirbo Forbeso biblioteko- 
je Northamptone ir Vakarų Masačusetso regioninėje bibliotekoje 
Hedlyje. Ji dažnai ieškodavo man būtinų knygų ir iš abiejų įstaigų 
jas parsinešdavo namo į Ešfildą. Taip pat dėkoju Barbarai Zalenski 
iš Beldingo memorialinės bibliotekos Ešfilde ir Fildo memoriali- 
nės bibliotekos Konvėjuje (Masačusetsas) darbuotojams už pagal- 
bą ieškant reikalingų leidinių. 

Amerikos planingos tėvystės federacija atsiuntė medžiagos 
apie prezervatyvų gamybą ir naudojimą XIX amžiuje. Dr. Rober- 
tas Cannonas iš Atlantos (Džordžija) Ligų kontrolės centro papa- 
sakojo apie tuometinius sifilio gydymo būdus. Amerikos Parkin- 
sono ligos asociacija suteikė žinių apie šią ligą. 

Masačusetso technologijos instituto Metalurgijos fakulteto 
studentas Williamas McDonaldas nurodė, iš kokių metalų per Pi- 
lietinį karą buvo gaminami įrankiai. 

Džeisono Geigerio samprotavimai, kas būtų buvę, jei Linco- 
Inas būtų leidęs Konfederacijai nuo Sąjungos atsiskirti be karo 
(apie tai kalbama 72 skyriuje), remiasi biografijų rašytojo Gama- 
lielio Bradfordo nuomone, kurią jis išdėstė Roberto E. Lee biogra- 
fijoje (Lee The American, Boston: Houghton Mifflin, 1912). 

Dėkoju Dennisui B. Gjerdingenui, Clarke kurčiųjų mokyklos 
Northamptone (Masačusetsas) prezidentui, už galimybę bendra- 
darbiauti su mokyklos darbuotojais ir naudotis mokyklos biblio- 
teka. Buvusi Clarke mokyklos bibliotekininkė Ana D. Grist leido 
imti knygas ir ilgai jomis naudotis. Ypač dėkoju Marjorie E. Ma- 
gner, kuri keturiasdešimt trejus metus mokė kurčius vaikus. Ji at- 
skleidė daug svarbių dalykų, taip pat perskaitė knygos rankraštį 
ir pasirūpino, kad jame nebūtų su kurtumu susijusių netikslumų. 

Rašant knygą, nesavanaudiškai padėjo daugelis Masačusetso 
gydytojų. Su Franklino apygardos medicinos ekspertu daktaru 
Albertu B. Giknis išsamiai aptarėme išprievartavimą ir žmogžu- 
dystę, jis taip pat leido susipažinti su jo tekstais apie patologijos 
tyrimus. Gydytojas Joelis F. Moorheadas, Spauldingo ligoninės 
ambulatorinės tarnybos medicinos direktorius ir Tuftso medici- 
nos mokyklos reabilitacinės medicinos dėstytojas, atsakė į mano 
klausimus apie sužeidimus ir ligas. Greenery reabilitacijos centro 
reabilitacinės medicinos programų direktorius ir Tuftso medi- 
cinos mokyklos reabilitacinės medicinos dėstytojas Wolfgangas 
G. Gilliaras papasakojo apie fizinę mediciną. Mano šeimos gydy- 
tojas Barry E. Porretas suteikė daug žinių ir leido naudotis jo tu- 
rima medicinos literatūra. Stuartas R. Jaffee, St. Vincento ligoni- 
nės Vusteryje (Masačusetsas) vyresnysis urologas ir Masačusetso 
universiteto medicinos mokyklos urologijos profesorius asisten- 
rankraštį, rūpindamasis su medicina susijusių dalykų tikslumu. 

Esu dėkingas savo agentui Eugene'ui H. Winickui iš firmos 
MclIntosh and Otis, Inc. už draugystę bei energiją, taip pat dr. 
Karlui Blessingui, Droemer Knaur Publishing Company vadovui 
Miunchene. „Šamanas“ — antroji numatytos trilogijos apie gydy- 
tojų Koulų dinastiją knyga. Dr. Blessingas nuo pat pradžių tikėjo 
pirmosios trilogijos knygos „Gydytojas“ sėkme, padėjo Vokietijoje 
ir kitose šalyse jai tapti bestseleriu bei suteikė man energijos rašyti 
„Šamaną“. 

Už pastangas dirbant su šia knyga tariu ačiū Peteriui Mayeriui, 
Elaine Koster ir Robertui Dreesenui iš Penguin Books USA. Ją re- 
daguodamas puikiai padirbėjo Raymondas Phillipsas. 

„Šamanas“ daugeliu atžvilgių atsirado visos mano šeimos pa- 
stangomis. Prieš atiduodant tekstą leidėjams, jį redagavo mano 
duktė Lise Gordon. Ji pastabi ir griežta net tėvui, bet jos palaiky- 
mas buvo išties neįkainojamas. Žmona Lorraine padėjo paruošti 
rankraštį ir kaip visada meiliai teikė visapusišką paramą. Mano 
duktė fotografė Jamie Beth Gordon rūpinosi nuotraukomis knygos 
viršeliui ir leidyklos katalogams, jos padedamas, įveikiau fotoapa- 
rato baimę, o fotografavimo procesas buvo smagus ir įdomus. Ji 
drąsino mane įvairiausiais laiškeliais ir atvirlaiškiais. Ir visada, kai 

man reikėdavo paskatinimo ar paraginimo, telefono ragelyje pasi- 
girsdavo toli esančio mano sūnaus Michaelo Seay Gordono balsas. 

Šie keturi žmonės — visų svarbiausia mano gyvenimo dalis, ir 
jie visi daug prisidėjo, kad mano džiaugsmas, baigus šią knygą, 
būtų kur kas didesnis. 


Ešfildas, Masačusetsas 
1991 m. lapkričio 20 d. 


"72 
4 
4 

19 
>- 
> 

Ši 


NOAH GORDON 
Gydytojas 


Avicenos mokinys 


Neprilygstamo pasakotojo 
Noah Gordono knyga, visame pasaulyje 
tapusi leidybine sensacija 


Nepamirštama kelionė po XI amžiaus pasaulį: nuo viduramžių 
tamsybėse skendinčios Europos iki šeicho rūmų prabanga tvi- 
skančios Persijos ir spalvingosios Indijos. Karų ir inkvizicijos 
purtomas krikščioniškas pasaulis, mokslo ir kultūros pakili- 
mo metais gyvenantys musulmonų kraštai ir vietos po saule 
ieškantys amžini klajokliai žydai. Knygoje mainosi žemynai ir 
kraštovaizdis, susiduria tamsiausi prietarai ir šviesiausios min- 
tys, o paskui savo svajonę keliaujančių veikėjų laukia gausybė 
likimo vingių, nuotykių, atradimų ir, žinoma, meilė. 

Robui Koului buvo vos devyneri, kai jis pirmą kartą 
rankomis pajuto ledinį mirties dvelksmą. Likęs našlaitis, 
berniukas suprato: jo pašaukimas — gydyti žmones. Bet ko 
galėtų išmokyti jį priglaudęs barzdaskutys? Net jeigu šis, kaip 
dauguma to meto barzdaskučių, gali daryti paprastas opera- 
cijas ir pagydyti menkus negalavimus. Metų metus Robas su 
globėju klajoja po vikingų siaubiamą Angliją, jausdamasis be- 
jėgis padėti ligoniams, kol vieną dieną išgirsta apie negirdėtus 
stebuklus tolimojoje Persijoje darantį didį gydytoją — Aviceną. 
Jaunuolis užsidega ryžtu tapti jo mokiniu. Bet krikščionių ir 
musulmonų pasauliai nesutaikomai susipriešinę — ar Robas 
turi nors menkiausią galimybę musulmonų krašte mokytis 
medicinos paslapčių? Ir kas bus, kai jaunuolis susidurs su 
žmogiškais jausmais ir dideliais išbandymais? 


„Noah Gordonas taip tiksliai ir autentiškai atkuria XI amžiaus 
pasaulį, kad skaitydamas knygą pasijunti persikėlęs dešimčia 
šimtmečių į praeitį ir drauge su knygos veikėjais keliaujantis 
iš Anglijos į Persiją, iš jos — į Indiją ir vėl atgal, į karų ir maro 
siaubiamą Europą“ 

— M „ KNYGA (pirmoji —- „Gydytojas. Avicenos mokinys“), | 
„ias S NN i ai Koulų šeimos istoriją. Praėjus 800 | 
N metų nuo pirmosios knygos įvykių, Robo Koulo 
S proproprovaikaitis Robas Džeremis Koulas 
ir jo sūnus Šamanas mėgina įsitvirtinti Či 
Naujajame Pasaulyje — 
Amerikoje. 


+ 


SAN 


Nuo pat XI a. vyriausiasis kiekvienos Koulų kartos sūnus pagal 
tradiciją gauna žymiojo protėvio vardą Robas, ir daugelis jų renkasi | 
tą pačią gerbiamą mediko profesiją. Kelis iš jų likimas apdovanojo ir 
išskirtiniu diagnostiniu protėvio talentu bei ypatingu šeštuoju pojū- | 

" čiu —- galimybe instinktyviai pajusti artėjančią mirtį. | 

XIX a. Robo Džeremio Koulo tragedija yra jo sūnaus Roberto | 
Džefersono, kurį visi vadina Šamanu, kurtumas. Pastarojo gyveni || 
mas nelepina: privalėjęs išmokti kalbėti, kad galėtų pritapti girdin- || Ė 

"Čiųjų pasaulyje, vaikinas turi nuolat kovoti su išankstinėmis fiziniam 
neįgalumui nepakančios visuomenės nuomonėmis ir nusistatymais. 
Šamanui sunkiai sekasi ieškant savo vietos pasaulyje, Koulų Sin 

ją knygą — „Šamanas 
istoriniu metų romanu. Šie ir kiti istoriniai rašytojo romanai pa ži 
ne vieną premiją ir yra vertinami viso pasaulio skaitytojų, kritikų. uk 
a M 
Preciziškai, tvirtai ir įtikinamai parašyta puiki ||| | 
istorinė drama. N. Gordono stilių galima lyginti | 


su mediko kantrybe ir profesionalumu. ši == > Ė 

